VASILE CREŢU 


DREPT INTERNAȚIONAL PUBLIC 
Ediţia a IV-a 


Descrierea CIP a Bibliotecii Naţionale a României 
CREŢU, VASILE 

Drept internaţional public/Vasile Creţu, ediția a IV-a 
Bucureşti; Editura Fundaţiei România de Mâine, 2006 

344 p.; 20,5 cm 

Bibliogr. 

ISBN (10) 973-725-516-X 

(13) 978-973-725-516-7 


341.1/.8 (075.8) 


© Editura Fundației România de Mâine, 2006 


UNIVERSITATEA SPIRU HARET 
FACULTATEA DE DREPT ŞI ADMINISTRAȚIE PUBLICĂ 


Prof.univ.dr. VASILE CREŢU 


DREPT 
INTERNAȚIONAL 
PUBLIC 


Ediţia a IV-a 


Editura Fundaţiei România de Mâine 
Bucureşti, 2006 


CUPRINS 


Capitolul I 

Noţiunea şi trăsăturile caracteristice 
ale dreptului internaţional public 
Secțiunea 1 


Obiectul de reglementare al dreptului internațional public ...... 


Secțiunea 2 


Fundamentul juridic al dreptului internaţional public ............ 


Secțiunea 3 


Dreptul internațional şi morala ........ccceee eee 


Secțiunea 4 


Dreptul internaţional şi politica externă a statelor ................ 


Secțiunea 5 


Dreptul internaţional public şi dreptul internațional privat ...... 


Secţiunea 6 


Dreptul internațional şi dreptul intern ........mneeeeeeee 
6.1. Influențe şi întrepătrunderi .......cee nenea 
6.2. Problema prevalenţei .........ce eee 
6.3. Deosebiri între dreptul internaţional şi dreptul intern .... 


Secţiunea 7 


Definiţia dreptului internațional public... 


Capitolul II 
Geneza şi evoluţia dreptului internaţional public 
Secţiunea 1 


Consideraţii generale ..........e eee 


Secţiunea 2 


Inceputurile dreptului internațional ........mceeeeeeeeeee 


Secțiunea 3 


Evul medi yei eee i ata aa ra aa 30 Bt au Soia aflii 0 a 


Secțiunea 4 


Epoca modernă ...... cena ana 


Capitolul III 

Izvoarele, principiile fundamentale şi codificarea 
dreptului internaţional public 

Secțiunea 1 


Noţiunea de izvoare ale dreptului internaţional public ........... 


Secțiunea 2 


Tratatul internațional mean 


Secțiunea 3 


Cutuma internaţională .......mc eee nana 
3.1. Definiţia şi trăsăturile caracteristice ale cutumei ......... 
3.2, Dovada Cuturnei sapca aie ce eta ea aia e na i at 


Secţiunea 4 


Principiile generale de drept... 


Secțiunea 5 


Jurisprudenta internațională ........ee eee 


Secţiunea 6 


Doctrina dreptului internațional... 


Secțiunea 7 


Principiile echităţii mean 


Secțiunea 8 


Alte izvoare ale dreptului internaţional public ..........cceeee 
8.1. Actele organizațiilor internaționale interguvernamentale .... 
8.2. Actele unilaterale ale statelor ............ccmeeeeeeeee 
8.3. Legea internă ....... ceea na 


Secțiunea 9 


Principiile fundamentale ale dreptului internaţional public ...... 
9.1. Natura juridică a principiilor fundamentale ............... 
9.2. Formularea principiilor fundamentale ..................... 


Secţiunea 10 


Codificarea dreptului internaţional public ........cceeeeeee 


Secțiunea 11 


Sistemul dreptului internaţional public... 
11.1, Impărțirea pe domenii... eee cena eee ate a ces eee 
11.2. Impărțirea pe ramuri ceea 


Capitolul IV 
Subiectele dreptului internaţional public 
Secțiunea 1 


Noţiunea de subiect al dreptului internaţional public ............ 


Secțiunea 2 


Statele ca subiecte ale dreptului internaţional public............. 


6 


63 
63 


2.1. Suveranitatea — fundament al personalităţii juridice 
2:Stâtel OR; cereti foi n a d da rea pe a în 
2.2. Caracterul şi elementele personalităţii juridice a statelor ..... 
2.3. Drepturile şi obligaţiile fundamentale ale statelor ........ 
Secțiunea 3 
Jiputile:dS:sţatei see n iau d atacat aa atatia aa taia sa atare a tă 
3.1. Statele unitare .........cme eee eee 
3.2. Statele compuse soner eee nana 
3.3 Statele dependente ...........c eee eee 
Secțiunea 4 
Neutralitatea statelor .........mc eee 


4.2, Neutralitatea diferențiată ........ nenea 
4.3, Neutralitatea permanentă ........ ceea 

Secțiunea 5 

Recunoaşterea internațională ........c eee 
5.1. Instituţia juridică a recunoaşterii internaţionale ........... 
5.2. Recunoaşterea statelor .........cee eee 
5.3. Recunoaşterea guvernelor ......... ceeace 
5.4. Recunoaşterea beligeranţei şi a insurgenţei ............... 
5.5. Recunoaşterea mişcărilor de eliberare naţională .......... 

Secţiunea 6 

Succesiunea statelor .........m eee 
6.1. Instituţia juridică a succesiunii statelor ............ceeee 
6.2. Situaţii tipice de succesiune a statelor .............ccie. 

Secţiunea 7 

Organizațiile internaţionale interguvernamentale ................. 
7.1. Personalitatea juridică a organizaţiilor internaţionale 

interguvernamentale ........cc eee eee 
7.2. Clasificarea organizaţiilor internaţionale interguverna- 
mentale „arena a atat tă N sa a Sa a aa 

7.3. Organizațiile internaţionale cu vocaţie universală ........ 
7.4. Organizațiile internaţionale regionale ............cci.. 
7.5. Organizațiile internaţionale subregionale .................. 

Secțiunea 8 

Mişcările de eliberare naţională .........c nenea 

Secțiunea 9 

Alte entități ale vieţii internaționale ..........meeneeeeeeee 
9.1. Organizațiile internaţionale neguvernamentale ........... 
9.2. Corporaţiile transnaționale ..........eseeee eeren 
9.3. Persoanele fizice sissie nm eee nenea 


Capitolul V 
Populaţia în dreptul internaţional public 
Secţiunea 1 


Populaţia ca element constitutiv al statului ..........meeeeeeee 


Secţiunea 2 


Cetăţenia în dreptul internațional ........mmeeeeeeeeee 
2.1. Definiţia şi regimul juridic al cetăţeniei ............cci. 
2.2. Dobândirea cetăţeniei... eee 
2.3, Pierderea cetăţeniei ......... eee nenea 
2.4. Dubla cetăţenie (bipatridia) .........ceeneneneneeee 
2.5. Lipsa cetăţeniei (apatridia) .........mmceeeneeeeeeeee 


Secţiunea 3 


Regimul juridic al străinilor men eee 


3.1. Definiţia străinilor şi tipurile de tratament juridic 


aplicabil acestora ......... ceea 
3.2..Dreptulde:azil esse ceia ae ital rata ia asa aa at nitel 
3.3. Expulzarea străinilor ....... eee eee 
3.4. Extrădarea străinilor eee eee aaa 


Secţiunea 4 


Statutul juridic al refugiaților ........ce eee 
4.1. Apariţia problemei refugiaților .........cmeeeeeeneeeee 
4.2. Tratamentul juridic al refugiaților ..........ce eee 


Capitolul VI 
Protecţia internaţională a drepturilor omului 
Secțiunea 1 


Protecţia drepturilor omului în cadrul dreptului internaţional ..... 
1.1. Afirmarea în timp a drepturilor omului .......cneeeneeeeee 
1.2. Evoluţia drepturilor omului sub egida O.N.U. ............ 


Secțiunea 2 


Declaraţia universală a drepturilor omului ........ ceeace 


Secţiunea 3 


Pactele internaţionale cu privire la drepturile omului ............ 
3.1. Consideraţii generale ..........cee eee 
3.2. Drepturi şi libertăți consacrate ..........eeeeeeeere eere 
3.3. Garanţii şi sancțiuni privind aplicarea şi respectarea ..... 


Secţiunea 4 


Convenții internaţionale privind protecţia drepturilor omului 
adoptate în cadru regional .........ce eee eee 
4.1. Convenţia europeană a drepturilor omului ................ 


4.2. Convenția americană referitoare la drepturile omului ... 


4.3. Carta africană a drepturilor omului şi ale popoarelor .... 
Secțiunea 5 

Orientări noi în dreptul internaţional contemporan privind 
drepturile omului 


Capitolul VII 


Teritoriul în dreptul internaţional public 


Secțiunea 1 
Teritoriul de stat 
1.1. Noţiunea de teritoriu de stat .........c eee 


1.2. Părţile componente ale teritoriului de stat ................. 


Secțiunea 2 
Modificarea teritoriului de stat 
Secțiunea 3 

Limitele teritoriului de stat 
3.1. Frontierele de stat. Noţiune şi clasificare ................. 
3.2. Stabilirea frontierelor de stat şi regimul acestora ......... 
Secțiunea 4 

Apele interioare, componente ale teritoriului de stat 
4.1. Domeniul fluvial şi lacustru ........cccee eee 
4.2. Apele maritime interioare .........cee eee 
Secțiunea 5 
Marea teritorială 


5.1. Drepturile suverane ale statului asupra mării sale 


teritoriäle ice etate iei atat 8 a ad at i ala 
5.2. Dreptul de trecere inofensivă prin marea teritorială ...... 


5.3. Lăţimea mării teritoriale ......... eee 


Secţiunea 6 

Zonele maritime asupra cărora statele exercită 
unele drepturi suverane 
6.1; Zona Contguă se etc eta a tată lia e pe aaa Ca d a at 


6.2. Platoul continental... eee eee 


Secțiunea 7 
Marea liberă 
Secţiunea 8 
Zona internaţională a teritoriilor submarine 
Secțiunea 9 


Strâmtorile internaţionale 


9.1. Regimul juridic al strâmtorilor internaționale ............. 


130 
132 


9.2. Strâmtorile Mării Negre ........cee eee 156 
Secţiunea 10 


Canalele maritime internaţionale .........e eee nea 158 

Secțiunea 11 

Fluviile internaţionale ........c eee eee nanee 160 
11.1. Regimul juridic al fluviilor internaționale ............... 160 
11.2. Regimul navigaţiei pe Dunăre ........cceeeeeeee 161 

Secţiunea 12 

Zonele cu regim juridic special .........< eee nenea 164 
12.1. Zonele demilitarizate ..........cmceeee eee 164 
12.2. Zonele neutralizate .........mce eee 164 
12.3. Zonele denuclearizate ..........cmee eee 165 
12:;4..:Zenele:polare:: cata tai aici ta ate aa uta ai aaa mă 166 

Secţiunea 13 

Spatiúl aerians stea it io at alta d eta pi aa al 168 
13.1. Regimul juridic al spaţiului aerian ............ceeeeeee. 168 
13.2. Colaborarea internațională în utilizarea spaţiului 

aeri ese cat sia cae ca e Eta at e a a atata E A 169 

Secțiunea 14 

Spaţiul cosmic (extraatmosferic) .........mcee eee 171 

Capitolul VII 


Dreptul diplomatic şi consular 
Secțiunea 1 


Dreptul diplomatic şi diplomația ........cmneeeeeeeeee 174 
Secțiunea 2 
Organele de stat interne pentru relaţiile internaționale ........... 176 
Secțiunea 3 
Misiunea diplomatică .......c eee nana 177 
3.1. Misiunea diplomatică permanentă — dreptul de legație, 
înființarea şi rangul misiunii cca 178 
3.2. Funcțiile misiunii diplomatice permanente ................ 179 
3.3. Structura şi personalul misiunii diplomatice permanente ..... 180 
3.4. Misiunile diplomatice temporare ........ssssssreeeeee eee 181 
Secțiunea 4 
Imunităţile şi privilegiile diplomatice ...........cmmeneeeeeee 182 
4.1. Necesitatea şi fundamentul juridic al acordării ........... 182 
4.2. Imunităţile diplomatice ........<meee eee 183 
4.3. Privilegiile diplomatice ..........meee eee 185 
Secţiunea 5 
Misiunea consulară sacsccae ca sa oaia eo e 3 dai 3 aaa di 186 


10 


Capitolul IX 


Tratatul internaţional ........... eee 188 

Secțiunea 1 

Noţiunea de tratat internațional... 188 

Secțiunea 2 

Clasificarea tratatelor internaţionale ..........mcee eee 189 

Secţiunea 3 

Denumirea tratatelor internaţionale ......... ceea 191 

Secţiunea 4 

Structura tratatului internaţional .......cm eee 195 

Secţiunea 5 

Condiţiile de validitate a tratatelor internaționale ................. 196 
5.1. Consideraţiuni generale ......... eee eee 196 
5,2; Părțile la țrătăt ei i caca ta eat Dai tota acei 3 a 0 a 197 
5.3. Voința liber exprimată a părților .......cmmeeeeeeeeeee 197 
5.4. Obiectul licit al tratatului... 198 
5.5. Tratatul să producă efecte juridice ...........mcceeeneeeeee 199 
5.6. Tratatul să fie guvernat de normele dreptului 

internațional... eee eaee 199 

Secțiunea 6 

Nulitatea tratatelor internaţionale .........cc eee nenea 200 

Secţiunea 7 

Incheierea tratatelor internaţionale ......... ceea 201 
7.1. Competența de încheiere a tratatelor ............cmceeeeeee 201 
7.2. Procedura de încheiere a tratatelor... 202 

Secţiunea 8 

Rezervele şi declaraţiile la tratatele internaţionale ............... 206 

Secţiunea 9 

Limba de redactare a tratatelor internaționale .................... 208 

Secțiunea 10 

Intrarea în vigoare şi înregistrarea tratatelor internaționale ...... 209 

Secţiunea 11 

Efectele juridice ale tratatelor internaţionale ...................... 210 

Secţiunea 12 

Modificarea tratatelor internaţionale ......... men 212 

Secţiunea 13 

Incetarea sau suspendarea tratatelor internaționale ............... 212 
13.1. Încetarea tratatelor .......mmaee eee eee 212 
13.2. Suspendarea tratatelor ......... ceea 215 


11 


Secțiunea 14 


Interpretarea tratatelor internaționale ..........cmeeneneeeeee 


Capitolul X 

Mijloacele de soluţionare paşnică a diferendelor 
internaţionale 

Secțiunea 1 

Configurația juridică a mijloacelor de soluţionare paşnică 


a diferendelor internaționale ........cme eee 


Secțiunea 2 


Mijloacele politico-diplomatice (fără caracter jurisdicțional) ..... 
2.1. Tratativele (negocierile) ..........cee eee 
2.2. Bunele Oficii... eee 
2.3. Mediaţiunea ....... eee 
2A: Anchetă ice e iei ca ca cata as a ea paie aa 


Secţiunea 3 


Mijloacele cu caracter jurisdicţional .........meeeeeeeee 
3.1. Arbitrajul internaţional ceea 
3.2. Justiția internaţională .........meeee eee 


Secţiunea 4 


Proceduri de soluţionare paşnică a diferendelor internaţionale 

în cadrul O.N.U. şi al organizaţiilor regionale .................. 
4.1. Rolul organizaţiilor internaționale ...........eneeeee 
4.2. Soluţionarea diferendelor în cadrul O.N.U. ............... 


4.3. Soluţionarea diferendelor în cadrul organizațiilor 


regionale; cea patat a ft Este tie E rau a d d 


Capitolul XI 
Folosirea legală a forței potrivit dreptului internaţional 
Secțiunea 1 


Mijloacele de constrângere în relaţiile internaţionale ............ 
1.1. Consideraţii generale ..........cee eee 
1.2. Mijloacele de constrângere fără folosirea forţei armate ..... 
1.3. Mijloacele de constrângere cu folosirea forţei armate ... 


Secțiunea 2 


Folosirea legală a forţei armate împotriva actelor de agresiune .... 
2.1. Probleme de principiu... eee 
2.2. Folosirea forţei de către Organizaţia Naţiunilor Unite ... 


2.3. Rolul organizaţiilor internaționale regionale 


în folosirea fortel s serierna ea aa eat pala atei artă 


12 


2.4. Dreptul statelor la autoapărare individuală sau 
COLON 2 cea tota pa d Dot E at Bă pi sta 0 eat Boa 
2.5. Folosirea forței de către popoarele coloniale şi naţiunile 
dependente pentru eliberarea lor națională ................ 


Capitolul XII 

Răspunderea internațională 

Secțiunea 1 

Fundamentarea juridică a răspunderii internaționale ............. 
1.1. Principii generale, evoluții .......emeeeeeeeee 
1.2. Elementele răspunderii internaţionale ..............cceie. 
1.3. Principiul epuizării recursului intern ......... ceeace 
1.4. Cauze de înlăturare a răspunderii internaţionale .......... 

Secţiunea 2 

Formele răspunderii internaţionale .........mceeeeeee 
2.1. Răspunderea politică ....... cena 
2.2. Răspunderea morală ........c eee eee 
2.3. Răspunderea materială ........c eee eee 
2.4. Răspunderea penală .........cmce eee 


Capitolul XIII 

Dreptul internaţional umanitar 

Secţiunea 1 

Considerații generale ......... cena 

Secțiunea 2 

Starea dë război iesire e oa mt oaia tn ale ce 
2.1. Începerea stării de război ........mmcee eee 
2.2. Consecințele juridice ale declarării războiului ............ 
2.3. Teatrul de război ........cme eee nene 
2.4. Ocupația militară a teritoriului... 
2.5. Captura de Ara 2 DO Lara eta sp 98 pain a ai ao ag aa, E 
2.6. Incetarea ostilităților militare şi a războiului .............. 

Secțiunea 3 

Statutul juridic al combatanţilor în conflictele armate ............ 

Secțiunea 4 

Tratamentul juridic al spionilor şi al mercenarilor ................ 
ATE SPIONI joace aa 0 3 ai Et aa a cui da iu d a 
4.2. Mercenarii cena S 

Secţiunea 5 

Protecția prizonierilor de război .........cme eee 

Secţiunea 6 

Protecţia răniților, bolnavilor şi a naufragiaţilor .................. 


Secţiunea 7 


Protecţia populaţiei civile şi a bunurilor cu caracter civil ........ 285 
Secțiunea 8 
Protecţia bunurilor culturale .........cc eee nenea 288 
Secțiunea 9 
Mijloace şi metode de război interzise ...........<mceeeeeeeeeee 289 
9.1. Principiul limitării utilizării mijloacelor 
şi metodelor de luptă .......<e eee 289 
9.2. Categorii de arme şi metode de război interzise .......... 290 
Secțiunea 10 
Arme interzise prin convenții speciale ......... ceea 292 
10.1. Proiectilele de mic calibru ..........mccneeeeeee 292 
10.2. Gloanţele „dum-dum” ......c eee 293 
10.3. Gazele asfixiante, toxice sau similare 
şi alte arme chimice ........ ceea eee 293 
10.4. Armele bacteriologice (biologice) ...............cc.. 293 
10.5. Otrăvurile şi armele otrăvite ........<ce eee 294 
10.6. Minele şi torpilele, capcanele şi alte asemenea 
dISPOZIU VE: ai ice enin piata de ae aaa ai ate a a data 294 
10.7. Armele cu laser ........cc eee eee 295 
10.8. Armele incendiare ........ceeee eee 295 
10.9. Proiectilele cu schije nelocalizabile .............. cc... 295 
10.10. Tehnicile de modificare a mediului în scopuri 
Militär eio Pata e ti ca at nota Ce aa a iai 296 
10.11. Armele nucleare .........meeee eee 296 
Secțiunea 11 
Metode de război interzise ........cm eee 297 
11:15: A a D E a seca ba tt a a Sa ea e aa d Dea 297 
11.2. Refuzul cruțării eee nenea 298 
11.3. Terorizarea populaţiei civile .........mcce eee 299 
Capitolul XIV 


Dreptul internaţional penal 
Secțiunea 1 


Definiţia şi obiectul de reglementare ...........cncee nenea 300 

Secțiunea 2 

Principiile dreptului internațional penal... 301 

Secţiunea 3 

Infracţiunea internaţională ........cmcee eee 304 
3.1. Noţiunea de infracţiune internațională ............cei. 304 


3.2. Elementele constitutive ale infracțiunii internaţionale ... 305 
14 


3.3. Clasificarea infracţiunilor internaţionale .................. 306 
Secţiunea 4 


Crimele contra păcii ...... eee nana 307 
4.1. Conceptul de crime contra păcii .....< nenea 307 
4.2, Agresiunea armată ....... eee nana 308 
4.3. Propaganda în favoarea războiului ........... cec 310 

Secţiunea 5 

Crimele împotriva umanității eee 311 
5.1. Conceptul de crime împotriva umanității .........00..0000. 311 
5:2 G8nOCIĂUUl. is ce iata a 8 ia e EEEE E a iata 313 
5:3, Apartheidul ia cacao oare natie aaa d ceia apă ie ta pin nu 315 

Secțiunea 6 

Crimele:de.războr se aci tina e ata a ci gabarit aaa ae 317 
6.1. Definiţie şi izvoare juridice .......c nenea 317 
6.2. Crime de război împotriva persoanelor 

şi bunurilor protejate ........ ceea 318 
6.3. Crime de război săvârşite prin violarea regulilor de 
întrebuințare a unor mijloace şi metode de luptă ......... 322 


Secțiunea 7 
Infracţiuni internaționale comise de către persoane 


particulare esse soia iata e coat a dtp dt ac nr d atrasa lată lui sl 324 
7.1. Scurte consideraţii generale ..........cmc nenea 324 
7.2. Terorismul internaţional ........ eee 324 
7.3. Pirateria maritimă... eee 329 
7.4. Distrugerea cablurilor submarine ..........<enneee 330 
7.5. Traficul ilicit de stupefiante .........cee eee 331 
7.6. Circulaţia şi traficul publicaţiilor obscene ................. 332 
7.7. Falsificarea de monedă ..........mceeeeeeeeee 332 
7.8. Sclavia şi traficul de sclavi ..........cccmee eee 333 
7.9.Traficul de femei şi de copii ...... ceea 334 

Secţiunea 8 

Jurisdicția penală internaţională .........cmmeeeeeee 335 
8.1. Necesitatea unei jurisdicții penale internaţionale ......... 335 
8.2.Curtea Penală Internaţională ..........cee eee 338 

Bibliografie selectivă ..........< eee 341 


15 


16 


Capitolul I 


NOȚIUNEA ŞI TRĂSĂTURILE CARACTERISTICE 
ALE DREPTULUI INTERNAŢIONAL PUBLIC 


Secţiunea 1 


Obiectul de reglementare 
al dreptului internaţional public 


Orice societate umană este guvernată de reguli de natură şi com- 
plexitate foarte diferite. În interiorul unui stat membrii societăţii se su- 
pun unor norme de conduită socială în cadrul cărora normele juridice 
stabilite de organele abilitate ale statului ocupă un loc central, dreptul 
având un important rol normativ de regulator al raporturilor sociale. 

Dacă în cadrul intern al unui stat situaţia se prezintă relativ sim- 
plu, statul ca putere unică având dreptul de a edicta normele de con- 
duită ale cetăţenilor săi, a căror aplicare se asigură la nevoie prin forța 
de constrângere instituționalizată a aparatului de stat, problema rapor- 
turilor dintre diferitele entităţi ale societății internaționale se pune în 
termeni relativ diferiți. 

Societatea internaţională nu este condusă de un organism su- 
prastatal, căruia statele şi cetăţenii acestora să i se supună. Raporturile 
dintre state, după cum spunea şi marele jurist şi diplomat român 
Nicolae Titulescu, sunt raporturi de coordonare, şi nu de subordonare.! 
Situaţia se explică prin existența, din punct de vedere juridic, a 
suveranităţii statelor, potrivit căreia acestea nu se supun în raporturile 
dintre ele unei autorități superioare, ci participă la viaţa internaţională 
ca entități juridice independente şi egale.” Statele stabilesc, însă, în 
cadrul cooperării dintre ele, principii, norme şi structuri instituţionale 
în diferite domenii, ca expresie a solidarităţii şi intereselor lor comune. 

Dezvoltarea politică, economică şi socială a societății umane, 
constituirea de state centralizate au pus încă în antichitate problema 


! În Dinamica păcii, celebru discurs ţinut la 6 mai 1929 în Reichstagul 
german. Vezi Nicolae Titulescu, Discursuri, Editura Ştiinţifică, Bucureşti, 
1967, p- 330. 

Nicolae Titulescu afirma că statele au, în cadrul dreptului interna- 
tional, obligația „să se supună legii acceptate de ele în virtutea propriei lor su- 
veranități”. Vezi Nicolae Titulescu, La souveranité de l’état et l’organisation 
de la paix, în Dictionnaire diplomatique, editat de A.F. Frangulis, vol. II, 
Paris, 1937, p. 834. 

existenței unor reguli care să guverneze relaţiile dintre state, să 
stabilească bazele politice şi juridice ale relaţiilor dintre ele şi limitele 
în care acestea pot acționa în raporturile reciproce. 

Asemenea reguli au apărut de-a lungul istoriei în procesul de 
coexistență dintre diferite state şi s-au dezvoltat concomitent cu 
evoluția generală a societăţii, care a determinat o tot mai mare 
complexitate a relaţiilor dintre state, nevoia unor contacte tot mai 
frecvente între acestea, probleme tot mai complicate de rezolvat. 

Putem concluziona că, spre deosebire de dreptul intern, care 
reglementează relaţiile sociale în cadrul statelor, obiectul dreptului 
internațional îl formează relațiile internaţionale, în cadrul cărora 
relațiile dintre state reprezintă domeniul cel mai cuprinzător. 

Inspirându-se în general din dreptul intern al statelor, unde 
diferitele ramuri ale sale au ca obiect instituirea ori sancţionarea unui 
sistem de raporturi corespunzătoare nevoilor sociale la un moment dat, 
dreptul internaţional public răspunde nevoii de a reglementa relațiile 
dintre state pentru a satisface nevoile comune ale membrilor societății 
internaționale. Dar, cum orice sistem de drept reprezintă o reflectare a 
societăţii care i-a dat naştere, tot astfel şi dreptul internațional public 
constituie o reflectare în plan juridic a raporturilor dintre state şi alte 
subiecte de drept internaţional. 

Relaţiile internaţionale nu formează, însă, în totalitatea lor, 
obiectul de reglementare al dreptului internațional public. Pot exista, 
astfel, relaţii politice care să nu fi dobândit un caracter juridic, 
negăsindu-şi încă o expresie în norme de drept internațional elaborate 
prin acordul dintre state, după cum statele pot să participe la relaţii 
internaționale cu caracter juridic nu în calitate de purtătoare ale puterii 
de stat, ci ca subiecte de drept civil (în contracte, de exemplu, pe care 
să le încheie cu persoane fizice în deplină egalitate, cu drepturi şi 
obligaţii corelative). 

Se poate face astfel o distincţie între: 

- relațiile internaţionale, care pot avea caracter politic, juridic, 
economic, cultural, sportiv sau de altă natură; 

- relaţiile juridice internaţionale, în cadrul cărora părțile dobân- 
desc obligaţii şi drepturi reciproce, care pot fi de drept internaţional 
sau de drept intern (de exemplu, un tratat economic cuprinde norme de 
drept internaţional public, dar unele acorduri, aranjamente concrete 
sau contracte se încheie pe baza unor reguli de drept intern); 

- relaţiile de drept internațional, în care statele apar ca purtă- 
toare ale suveranității. 

În consecință, pentru a fi guvernate de normele dreptului inter- 
național public relațiile dintre state trebuie să fie, în ce priveşte conți- 
nutul lor, relaţii în care statele să fie purtătoare ale suveranităţii. 

Alături de relațiile dintre state, dreptul internaţional public mai 
are drept obiect de reglementare şi relaţiile care se creează între state 
şi alte subiecte de drept internaţional (organizaţiile internaționale, de 
exemplu, sau relaţiile dintre acestea din urmă). 


Secţiunea 2 


Fundamentul juridic 
al dreptului internaţional public 


Fundamentul juridic al dreptului internaţional public îl constituie 
acordul de voinţă al statelor suverane care compun la un moment dat 
societatea internaţională. 

In lipsa unor autorități publice cu atribuţii legislative, adminis- 
trative sau judecătoreşti suprastatale, prin intermediul cărora să se 
adopte norme juridice şi să se impună respectarea lor, forţa obligatorie 
a dreptului internațional se întemeiază pe acordul de voinţă al statelor. 
Statele membre ale societăților internaționale, determinate de intere- 
sele lor comune şi de nevoia de a conviețui cu alte state în raporturi de 
interdependenţă, acceptă că unele norme şi principii obligatorii sunt 
absolut indispensabile pentru a le regla conduita şi a evita pe această 
cale o stare de anarhie care le-ar prejudicia existenţa şi interesele. 

Statele suverane, în condiţii de deplină egalitate în drepturi şi pe 
baza liberului lor consimțământ, în cadrul unui proces de coordonare, 
de punere de acord a voinţei lor, creează norme juridice care duc la 
formarea dreptului internaţional. Caracterul coordonator al voinţei 
statelor stă la baza obligativităţii dreptului internaţional, a aplicării şi 
respectării normelor sale.” 

Normele juridice de drept internaţional, obligatorii pentru toate 
statele, constituie astfel emanațţia propriei voințe, liber exprimată, a 
acestora, astfel cum ea rezultă din convenții sau cutume general 
acceptate ca exprimând reguli şi principii de drept. 

In practică, statele nu trebuie şi adesea nici nu pot să-şi exprime 
consimțământul expres pentru fiecare regulă de drept internaţional, na- 
tura consensuală a dreptului internaţional având în vedere şi consimță- 


* Paul Guggenheim, Traité de droit international public, Deuxième édition 
revue et augmentée, Genève, Georg&Cie SA, Tome I, 1967, p. 45. 

mântul statelor membre ale societății internaţionale la un moment dat 
asupra ansamblului de reguli care formează dreptul internaţional al 
acestei perioade (de exemplu, situaţia noilor state care apar în societa- 
tea internaţională). In acest caz, însă, statele individuale pot formula, 
în anumite limite, rezerve la unele norme de drept internațional, care 
sunt în mod evident inaceptabile pentru ele, dacă acestea nu fac parte 
din ceea ce se numeşte jus cogens, norme imperative de la a căror 
acceptare şi aplicare nu se poate deroga. 

În dreptul internațional clasic acordul de voinţă al statelor se 
manifesta cu precădere în domeniul interzicerii unui anumit comporta- 
ment în relaţiile cu celelalte state, fapt explicabil prin numărul redus al 
domeniilor de contact şi al intereselor comune. Drepturile statelor 
cunoscând puţine limitări, relaţiile dintre ele erau bazate aproape 
exclusiv pe forţa economică şi militară cu ajutorul căreia se impuneau 
unele față de altele. 

Perioada istorică contemporană se bazează, însă, tot mai mult pe 
reguli convenite de întreaga comunitate internațională, domenii tot 
mai importante ale vieţii sociale intră în sfera reglementărilor interne 
făcând obiectul convenirii unor reguli care aparțin dreptului interna- 
tional. Relaţiile dintre state nu mai sunt, astfel, expresia dreptului 
discreţionar al fiecărui stat, fiind tot mai mult acceptată ideea că rapor- 
turile dintre state se bazează pe regulile de drept internaţional puse de 
acord între acestea. 


Secţiunea 3 
Dreptul internaţional şi morala 


Între dreptul internaţional şi morala internațională există rapor- 
turi similare cu cele dintre drept şi morală în general. Normele de 
drept internaţional stabilesc drepturi şi obligaţii susceptibile a fi apli- 
cate prin măsuri obligatorii. Regulile moralei internaţionale prescriu 
un anumit comportament fără a da naştere la drepturi şi obligaţii 
juridice. Ele fac apel la conştiinţa morală şi nu pot fi impuse prin forța 
de constrângere a unei autorităţi exterioare individului sau colecti- 
vității. 

Reflectând ceea ce este comun în conştiinţa popoarelor, morala 
internațională exprimă atât valori umane comune, cât şi reguli de com- 
portare între naţiuni independente şi suverane destinate să promoveze 
respectul reciproc şi înțelegerea între popoare, interesul întregii omeniri. 


* J.G. Starke, Introduction to International Law, London, 1989, p. 25. 
20 


Între morală şi dreptul internaţional există legături de interde- 
pendenţă, de influențare reciprocă. O sumă de reguli de drept sunt în 
acelaşi timp şi reguli de morală, o mare parte dintre principiile şi nor- 
mele dreptului internaţional avându-şi originea în normele morale, 
unele tratate internaţionale făcând trimitere în cuprinsul lor la exigen- 
tele omeniei, la principiile umanitare sau la regulile aplicabile în 
cadrul societăţilor civilizate, care au în mare parte un caracter moral. 

Intregul drept internaţional are, de altfel, un caracter moral, 
moralitatea internațională având astăzi un rol important în procesul 
relațiilor internaţionale, ca şi în aplicarea în cazuri concrete a normelor 
dreptului internaţional, încălcarea regulilor moralei exercitând o 
acţiune negativă asupra dreptului internaţional. 

In regulile moralei poate fi încadrată şi curtuazia internaţională, 
care cuprinde o sumă de reguli izvorâte din necesităţile practice sau 
care semnifică bunăvoință şi respect reciproc, ori prin care se doreşte 
să se transmită anumite bune intenţii, simpatie, solidaritate. Aplicarea 
regulilor de curtuazie rămâne la libera apreciere a statelor, nedecur- 
gând din îndeplinirea unei obligaţii juridice. Incălcarea acestor reguli, 
deşi nu se sancţionează prin mijloace juridice, poate constitui însă un 
act grav în relaţiile internaționale, influențând în mod defavorabil 
raporturile stabilite. O mare parte din regulile de curtuazie au fost 
astăzi încorporate în dreptul internațional, cu deosebire în dreptul 
diplomatic (privilegiile şi imunităţile diplomatice şi consulare, cere- 
monialul de stat etc.). 


Secţiunea 4 
Dreptul internaţional şi politica externă a statelor 


Între dreptul internațional şi politica externă a statelor există un 
raport de intercondiționare complexă. 

Dreptul internaţional acționează ca un factor de influențare şi 
orientare a politicii externe a statelor în direcția realizării unor 
obiective şi valori stabilite în comun de acestea prin principiile şi 
normele de drept internaţional. 

Dreptul internaţional constituie, însă, totodată, şi un instrument 
de lucru al politicii externe a statelor în realizarea funcţiilor proprii ale 
acesteia. El trebuie să fie utilizat şi să se reflecte în fiecare tratat pe 
care statele îl încheie, în poziţiile pe care reprezentanţii statelor le iau 
față de diferite probleme ale vieţii internaţionale, în punctele de vedere 
formulate în cadrul dezbaterilor ce au loc în organizaţiile şi forurile 

internaţionale, la congresele şi conferințele diplomatice, precum şi în 
orice alt act de politică externă. 

Politica externă trebuie să fie formulată şi realizată în deplină 
concordanță cu principiile şi normele dreptului internațional, care 
exercită un rol de limitare a acţiunii în plan extern a statelor, prin 
aceasta politica externă încetând să mai fie la discreția guvernelor, 
care nu mai pot face abstracţie de normele dreptului internaţional. 

In orice obiective sau acțiuni întreprinse statele trebuie să 
respecte normele dreptului internaţional. 

In acelaşi timp, însă, prin politica lor externă statele tind să 
modifice ori să completeze normele de drept internațional atunci când 
acestea sunt desuete ori insuficiente pentru soluționarea problemelor 
puse de viața internațională ori nu mai corespund preocupărilor sau 
intereselor lor.” 

In cadrul politicii lor externe, statele mai puternice tind ca în 
procesul de elaborare şi de aplicare a unor norme de drept 
internaţional să orienteze acest proces în direcţia convenabilă lor, să 
încerce să influențeze şi celelalte state în sensul dorit de ele. 
Concomitent, însă, existența unor valori comune întregii societăți 
internaționale impune promovarea acestora prin intermediul dreptului 
internațional, a cărui respectare se impune tuturor statelor. Un 
principiu sau o normă de drept, odată adoptate, câştigă treptat o 
existenţă proprie, care din punct de vedere politic este greu de ignorat 
chiar de către statele ale căror interese pot fi lezate ca urmare a 
aplicării acestora şi care este asigurată prin participarea şi atitudinea 
tuturor statelor interesate în aplicarea lor şi, în general, în promovarea 
principiilor şi normelor de drept internaţional care iau în considerare 
interesele pe termen lung ale întregii comunități internaţionale. 


Secţiunea 5 
Dreptul internaţional public şi dreptul internaţional privat 


Nu toate raporturile juridice cu caracter de extraneitate sunt 
raporturi de drept internațional public. 

Elementul de extraneitate într-un raport juridic poate rezulta, 
uneori, din faptul că una din părțile aflate în raportul respectiv, 
obiectul sau efectele acestui raport sunt plasate în state diferite, fără ca 


* N. Ecobescu, V.Duculescu, Drept internaţional public, Bucureşti, 
1993, p. 25. 

prin aceasta raportul în cauză să dobândească un caracter de drept 
internațional public. Asemenea raporturi sunt reglementate de dreptul 
internaţional privat. 

Raporturile de drept internațional privat sunt raporturi civile, 
comerciale, de muncă, de procedură civilă şi alte raporturi de drept 
privat cu un element străin. 

Dreptul internaţional privat reprezintă un ansamblu de norme 
juridice interne ale statelor prin care se reglementează raporturile 
dintre persoanele fizice sau juridice conţinând elemente de extranei- 
tate. Existenţa unui element de extraneitate poate determina ca în 
desfăşurarea respectivelor raporturi să apară conflicte de reglementare 
între legislația internă a diferitelor state, a căror soluţionare se face în 
baza unor norme de drept internaţional privat care indică legea internă 
aplicabilă la cazul concret, în raport de caracterul elementului de 
extraneitate. 

Normele de drept internațional privat sunt cuprinse în dreptul 
intern al fiecărui stat, configuraţia lor depinzând însă atât de unele 
principii relativ uniforme existente în legislația majorităţii statelor 
lumii, cât şi de specificul legislaţiei statului respectiv. 


Secţiunea 6 


Dreptul internaţional şi dreptul intern 


6.1. Influențe şi întrepătrunderi 


Dreptul internaţional public şi dreptul intern al statelor sunt două 
sisteme de norme şi două tipuri de drept distincte, cu obiect de regle- 
mentare, izvoare şi metode diferite. Deşi diferite, cele două sisteme se 
întrepătrund, însă, prin intermediul statelor, care sunt creatoare atât ale 
normelor de drept internaţional, cât şi ale normelor de drept intern, şi 
care veghează la aplicarea lor atât în ordinea internaţională, cât şi în 
ordinea internă a statelor. 

Prin acceptarea de către stat, pe baza liberului acord de voinţă, a 
normelor de drept internațional, acestea devin obligatorii şi urmează a 
fi aplicate pe întregul său teritoriu şi pentru toată populaţia sa. Nor- 
mele dreptului internațional dobândesc astfel valoare juridică egală cu 
aceea a normelor de drept intern al statelor. 


é Vezi Ion I. Filipescu, Drept internaţional privat, Editura Actami, 
Bucureşti, 1999, p. 9-11. 

Dreptul internaţional constituie într-o importantă măsură proiecția 
în planul relaţiilor internaţionale a normelor de drept din legislația 
internă a statelor, în special a celor mai elaborate şi mai avansate 
dintr-un domeniu sau altul, care îi împrumută sub aspect conceptual şi 
tehnic juridic normele şi principiile sale, constituind astfel unul din 
izvoarele principale ale formării şi dezvoltării acestuia. 

Cu titlu de exemplu, unele noţiuni de drept material şi 
procedural din dreptul intern, cum ar fi infracțiunea, tentativa, reci- 
diva, participaţiunea, cauzele care înlătură caracterul penal al faptelor, 
vinovăția, răspunderea, acțiunea penală, garanţiile procesuale, compe- 
tența materială, teritorială şi după calitatea persoanei a instanţelor de 
judecată, mijloacele de probă, asistenţa judiciară, judecata şi căile de 
atac, executarea hotărârilor, extrădarea etc. care constituie concepte 
ale dreptului intern sunt preluate şi operează şi în convențiile referi- 
toare la colaborarea în incriminarea şi sancţionarea crimelor interna- 
tionale, precum şi în statutele tribunalelor internaţionale penale. 

In dreptul intern al statelor există, de asemenea, şi o serie de 
reglementări specifice privind relaţiile statelor respective cu alte state 
sau cu organizaţii internaţionale care produc efecte în ordinea interna- 
țională. Asemenea reglementări, adesea cu caracter constituțional, se 
referă la stabilirea competenţei organelor statului cu atribuţii în dome- 
niul politicii externe, probleme privind cetăţenia, statutul juridic al străi- 
nilor, procedurile de încheiere şi ratificare sau aderare la tratate etc. 

Problema raporturilor dintre dreptul internaţional public şi drep- 
tul intern se pune, însă, şi în sens invers, dreptul internaţional exerci- 
tând o influenţă substanţială în sensul unificării unor concepte şi regle- 
mentări de drept intern. Pornindu-se de la ideea că dreptul interna- 
tional exprimă interesele superioare comune ale societăţii internaţio- 
nale, statelor le revine obligaţia de a-şi adapta propria legislaţie la 
exigenţele şi la regulile de drept internaţional, existând astfel elemente 
ale unui proces de internaționalizare a dreptului intern. 

Unele tratate internaţionale cuprind prevederi exprese în temeiul 
cărora statele părți sunt obligate să ia anumite măsuri în planul 
legislaţiei lor interne pentru aducerea la îndeplinire a obligaţiilor 
asumate prin aceste tratate. Asemenea domenii sunt foarte variate: 
drepturile omului, transporturile internaţionale pe uscat, pe mare şi 
fluviale, traficul aerian, combaterea poluării, terorismul şi alte 
infracțiuni internaţionale, dreptul internațional umanitar aplicabil în 
perioada de conflict armat etc. 

Câteva exemple în acest sens sunt edificatoare: 

- admiterea în organizaţiile de colaborare pe plan european a 
unor noi state este însoţită de asumarea de către acestea a obligaţiilor 
de a-şi pune de acord legislaţia internă cu reglementările comunitare 
din domeniul drepturilor omului şi din alte domenii; 

- convențiile referitoare la dreptul internațional aplicabil în con- 
flictele armate cuprind obligația statelor semnatare de a-şi încorpora în 
dreptul intern reglementări şi sancțiuni, inclusiv penale, pentru încăl- 
cările prevederilor acestora; 

- prin convențiile de reprimare a unor infracțiuni internaţionale, 
statele îşi asumă obligaţia de a pune de acord legislația lor internă cu 
reglementările internaţionale respective (vezi convențiile internaţio- 
nale referitoare la piraterie, la genocid, la traficul de stupefiante etc.). 


6.2. Problema prevalenţei 


Întrepătrunderile dintre cele două sisteme de drept — internaţional 
şi intern — au ridicat în doctrina dreptului internațional problema 
raporturilor dintre ele, inclusiv dacă şi care din aceste sisteme are, 
eventual, prevalenţă asupra celuilalt. 

Problema are şi incidenţe practice, cel puţin sub două aspecte: 

- modalităţile concrete în care se aplică normele de drept inter- 
național în ordinea juridică internă; 

- soluţia ce se va da în cazul unui eventual conflict între normele 
juridice interne şi cele internaţionale. 

Asupra acestor teorii s-au conturat două poziţii: dualismul şi 
monismul.” 

a) Doctrina dualistă, care îl are ca fondator pe Heinrich Triepel, 
afirmă că dreptul internațional şi dreptul intern sunt două sisteme 
distincte, rupte între ele, cu o existență paralelă, cu domenii diferite de 
aplicare, având izvoare distincte şi destinatari deosebiți, care nu se 
influențează reciproc. 

Potrivit acestei doctrine, normele de drept internaţional nu au 
valoare pentru dreptul intern, după cum normele de drept intern nu au 
valoare pentru dreptul internaţional, ele aplicându-se indiferent dacă 
sunt sau nu în concordanţă unele cu altele. 

Intre cele două ordini juridice separate nu pot exista decât 
trimiteri, urmare cărora prin încorporare şi transformare norma îşi 
schimbă valoarea, întrucât aparţine unei noi ordini juridice, destina- 


7 Asupra acestei probleme Vezi Charles Rousseau, Droit international 
public, Tomes I-V, Sirey, Paris, 1970-1983, Tome I, 1970, p. 38-44. 

tarii, căci se adresează altor categorii de subiecte de drept, şi, mai mult 
sau mai puţin, conţinutul, datorită necesității de adaptare la cealaltă 
ordine juridică. 

b) Doctrina monistă susţine existenţa unei singure ordini juridi- 
ce, formată din dreptul intern şi dreptul internațional, dreptul având 
astfel o structură unitară, compusă din norme obligatorii, aflate într-o 
strictă ierarhie, indiferent dacă acestea se adresează indivizilor, statelor 
sau altor entități asimilate acestora. 

Adepții acestei doctrine au opinii diferite, însă, atunci când se 
pune problema care dintre cele două sisteme trebuie să prevaleze: cel 
intern sau cel internaţional, unii susținând primatul absolut al dreptului 
internațional iar alţii primatul dreptului intern, mergând până la nega- 
rea dreptului internațional. 

Primatul dreptului internațional este susținut îndeosebi de şcoala 
normativistă a lui Kelsen. Pornind de la concepțiile dreptului natural, 
adepții acestei şcoli juridice susţin existența unei ordini universale, 
superioară ordinilor juridice interne, acestea din urmă bazându-se doar 
pe o competenţă atribuită statelor în cadrul ordinii universale. Nor- 
mele de drept se ordonează astfel într-o ierarhie strictă, dreptul inter- 
național aflându-se în vârful piramidei. 

Primatul dreptului intern este susţinut în general de şcoala 
funcţionalismului juridic, inspirată din concepțiile filozofice ale lui 
Hegel. Adepții acestei şcoli consideră dreptul internaţional ca o deri- 
vaţie a dreptului intern, susţinând că normele dreptului internaţional 
practic nu există, ele fiind doar o proiectare în planul relaţiilor interna- 
tionale a unor norme de drept intern care trebuie să asigure interesul 
național, raporturile dintre state fiind esențialmente raporturi bazate pe 
forță şi nu pe norme de drept. 

Nici unul din aceste curente de gândire nu exprimă adevăratele 
raporturi dintre dreptul intern şi dreptul internaţional, exagerând sau 
absolutizând unul din cele două sisteme. În realitate, raportul dintre 
dreptul intern şi cel internaţional este un raport complex, de intercon- 
diționare dialectică, cu unele prevalențe în anumite domenii sau în 
anumite momente istorice ale unui sistem sau ale celuilalt. 

Dreptul contemporan evidențiază, însă, creşterea rolului dreptu- 
lui internațional ca o expresie a multiplicării relaţiilor internaționale şi 
a apariţiei în prim planul preocupărilor umanităţii a unor probleme 
globale la a căror soluţionare se impune un efort tot mai concertat al 
tuturor statelor şi popoarelor. 

6.3. Deosebiri între dreptul internaţional şi dreptul intern 


Între dreptul internaţional şi dreptul intern există deosebiri 
substanțiale. Dreptul internaţional, deşi strâns legat de dreptul intern al 
statelor, prezintă față de acesta o serie de particularități importante. 

Deosebirile dintre dreptul internațional public şi dreptul intern al 
statelor se manifestă în deosebi cu privire la: obiectul de reglementare, 
modul de elaborare a normelor, subiectele de drept şi sistemul de apli- 
care şi sancționare a normelor juridice. 

a) Obiectul de reglementare 

Dreptul internaţional are drept obiect de reglementare relațiile 
internaționale care apar în procesul coexistenței, al conlucrării şi 
cooperării dintre state în vederea realizării unor scopuri comune. 

Dreptul intern reglementează relațiile sociale ce se stabilesc în 
interiorul granițelor unui stat între persoanele fizice, cetăţeni ai statu- 
lui respectiv sau ai altor state, şi persoanele juridice înregistrate în 
statul respectiv, vizând asigurarea ordinii constituționale, funcționa- 
rea organismelor şi instituţiilor statului respectiv, garantarea dreptu- 
rilor şi libertăţilor cetăţeneşti. 

b) Modul de elaborare a normelor juridice 

În dreptul intern edictarea normelor juridice, a legilor şi a altor acte 
normative se face de către organisme ce dispun de autoritate de stat şi de 
atribuţii stricte în domeniul legislativ. In orice sistem constituțional 
puterea legislativă se realizează în primul rând de către parlament. Legile 
edictate de acesta sunt obligatorii pe tot teritoriul statului şi pentru toate 
subiectele de drept cuprinse în ordinea juridică, internă, a acelui stat. 
Normele de drept intern apar astfel ca fiind emanația unei autorităţi poli- 
tice centrale şi ierarhic superioare destinatarilor lor. 

Spre deosebire de dreptul intern, pentru elaborarea normelor de 
drept internațional public nu există organe sau organisme superioare 
statelor care să aibă funcții de legiferare. Normele de drept internațional 
sunt create de către state, de regulă ca urmare a unui proces de negociere 
ce se duce în cadrul multilateral al unor conferințe internaționale sau în 
cadru bilateral, şi tot ele sunt şi destinatarele acestor norme. 

Dreptul internaţional apare, de aceea, ca având un caracter de 
coordonare între state suverane, iar dreptul intern este considerat un drept 
de subordonare, în care statul se manifestă ca autoritate politică supremă 
ce prescrie o anumită conduită persoanelor ce-i sunt subordonate. 

c) Subiectele de drept 

In dreptul internațional subiecte de drept sunt în primul rând 
statele suverane şi egale, dar şi organizaţiile internaţionale şi mişcările 

de eliberare naţională recunoscute de state. Acestea sunt entitățile care 
îşi asumă drepturi şi obligaţii în plan internaţional şi care trebuie să-şi 
regleze întreaga conduită în raport cu normele edictate sau acceptate 
de ele însele. 

În dreptul intern subiectele raportului juridic, deci entitățile 
cărora le sunt adresate normele juridice, sunt persoanele fizice şi 
persoanele juridice. 

d) Sistemul de aplicare şi de sancționare a normelor juridice 

In ordinea juridică internațională nu există, în general, autorități 
ale administraţiei publice (guvern, ministere, poliție, armată etc.) care 
să aplice normele de drept şi să urmărească executarea lor, aşa cum 
există în cadrul statelor. De regulă, aplicarea normelor de drept 
internaţional se face de către organele specializate ale statelor, statele 
fiind obligate de dreptul internaţional, cu caracter de principiu, să res- 
pecte tratatele internaționale şi celelalte norme ale relaţiilor internaţio- 
nale (pacta sunt servanda). 

In anumite domenii, însă, prin unele tratate pot fi atribuite orga- 
nelor unor organizații internaționale sau altor structuri special 
constituite unele competențe de urmărire a aplicării respectivelor 
tratate, dar oricare dintre aceste organe sau structuri, prin funcțiunile şi 
modul lor de alcătuire, nu pot fi asimilate organelor interne ale 
statelor, ele nedispunând de autoritatea administrativă a acestora. 

În dreptul internațional nu există, de asemenea, un sistem 
structurat de instanţe judecătoreşti (autoritatea sau puterea judecăto- 
rească) cu competenţă generală şi obligatorie care să aplice sancțiuni 
atunci când normele juridice sunt încălcate. În general, organismele 
jurisdicţionale internaţionale au o competenţă redusă la anumite cate- 
gorii de procese sau de încălcări ale dreptului internaţional, iar compe- 
tența acestora este de regulă facultativă, procedura în faţa lor derulân- 
du-se numai cu acordul expres al fiecăruia din statele implicate. 

Deşi sistemele de asigurare a aplicării dreptului internaţional nu 
sunt tot atât de bine structurate şi ierarhizate ca în dreptul intern, nu se 
poate afirma că normele dreptului internaţional nu se aplică sau că nu 
au şi un caracter sancţionator. 

Realizarea în planul relaţiilor internaționale a prevederilor trata- 
telor şi a celorlalte norme ale relaţiilor juridice dintre state se asigură în 
primul rând prin garanţia statelor înseşi care le-au edictat sau care le-au 
acceptat şi care s-au angajat să le respecte şi să le pună în aplicare. 

Cât priveşte faptul că o mare parte a normelor de drept interna- 
tional nu prevăd şi sancțiuni, aceasta nu este specific numai normelor 


28 


dreptului internaţional, ci şi unor ramuri de drept intern, cum ar fi 
dreptul constituțional, sancţiunea nefiind un element esenţial pentru 
existența şi aplicarea dreptului. 

De altfel, după cum se va vedea, dreptul internațional nu este 
lipsit nici de sancţiuni, a căror paletă este destul de diversificată, de 
natură politică, juridică civilă sau penală ori de natură morală, 
implicând, în caz extrem, şi folosirea forţei armate împotriva statelor 
care lezează în mod grav principiile şi normele de drept internațional a 
căror aplicare este esențială pentru existența însăşi a statelor, pentru 
suveranitatea şi independenţa lor ori pentru pacea şi securitatea 
internațională. 


Secţiunea 7 
Definiţia dreptului internaţional public 


Elementele de bază în configurarea dreptului internaţional public 
țin, aşa cum s-a putut observa, de fundamentul juridic şi natura 
acestuia, de obiectul de reglementare şi de subiectele juridice, de 
izvoarele sale, ca şi de caracteristicile pe care le prezintă alte instituții 
politico-juridice cu care se află în strânsă legătură. 

În raport de toate acestea, dreptul internațional public poate fi 
definit ca totalitatea normelor juridice create de state şi de celelalte 
subiecte de drept internațional, pe baza acordului liber exprimat de 
acestea prin tratate şi alte izvoare de drept, în vederea reglementării 
raporturilor dintre ele, norme a căror aducere la îndeplinire este 
asigurată prin respectarea lor de bună voie, iar în caz de necesitate prin 
măsuri de constrângere aplicate de către state în mod individual sau 
colectiv. 

Capitolul II 


GENEZA ŞI EVOLUŢIA 
DREPTULUI INTERNAȚIONAL PUBLIC 


Secţiunea 1 
Consideraţii generale 


Cunoaşterea apariţiei şi dezvoltării instituţiilor care fac obiectul 
de cercetare al unei ştiinţe este un element de o primordială importanță 
pentru înţelegerea fenomenelor de analizat. Această aserțiune este 
valabilă şi în domeniul dreptului, în care dinamica socială şi politică în 
cadrul evoluţiei generale a societăţii configurează fenomenul juridic, 
influențându-l în mod hotărâtor. 

Geneza dreptului este în general legată de apariţia istorică a sta- 
tului în cadrul organizării sociale a comunităților umane, iar apariţia 
dreptului internaţional nu poate ocoli un asemenea proces. 

Deşi unele reguli intercomunitare au apărut încă în perioada gen- 
tilică, anterioară apariției statului, cristalizarea unor norme juridice, 
consacrate ca atare, nu s-a putut face decât o dată cu apariţia statului şi 
a relațiilor interstatale. 


Secţiunea 2 
Începuturile dreptului internaţional 


Începuturile dreptului internaţional se situează în antichitate, 
fiind legate nemijlocit de lupta permanentă, specifică epocii, între 
statele nou constituite pentru cucerirea de teritorii şi capturarea 
sclavilor care constituiau principala forță de muncă. Şi, aşa cum istoria 
o atestă, primele reguli de drept internaţional au apărut în statele 
Orientului Antic — China, India, Statul Hitit, statele din Mesopotamia, 
Egipt, apoi în Grecia şi Roma Antică. 

Apariția primelor reglementări ale relaţiilor interstatale este strâns 
legată de fenomenul războiului, dreptul internațional dezvoltându-se 
astfel la începuturile sale, în principal, ca un drept al războiului şi abia 
ulterior ca un drept al păcii şi cooperării între state. 

Antichitatea consemnează, încă de timpuriu, la diferite popoare 
existența unor reguli de purtare a războiului potrivit cărora erau sanc- 

ționate excesele comise de trupele de ocupaţie sau de invazie asupra 
persoanelor particulare, a bunurilor acestora sau a unor sanctuare.’ 

Sumerienii, hitiţii, egiptenii, chinezii, indienii, persienii sau 
evreii, precum şi alte popoare ale antichităţii, impuneau trupelor 
proprii respectarea unor reguli umanitare şi sancţionau încălcarea 
acestora. Legile lui Manu din India secolului al V-lea î.Cr., una dintre 
cele mai importante construcţii juridice ale antichității, făceau 
distincția între combatanți şi necombatanţi şi cuprindeau numeroase 
interdicții în ceea ce priveşte modul de ducere a războiului, între care 
cele privind atacarea celor lipsiţi de apărare, uciderea inamicului 
dezarmat sau care se predă, folosirea săgeților otrăvite, distrugerea 
monumentelor religioase sau ruperea pomilor fructiferi, a căror 
încălcare de către războinici se pedepsea aspru, cu biciuiri, mutilări 
sau chiar cu moartea.” 

Numeroase inscripții datând din mileniul al doilea î.Cr. atestă 
încheierea unor tratate de pace sau de alianță de către regii Egiptului, 
Babilonului, Asiriei şi Indiei. 

Se păstrează şi se citează ades în literatura de specialitate tratatul 
politic încheiat între faraonul Egiptului, Ramses al II-lea, şi regele 
hitiților, Hattuşill al III-lea, în anul 1296 î.Cr., cunoscut şi sub 
denumirea de „tratatul sublim” şi considerat a fi cel mai vechi tratat 
internațional.'” Prin acel tratat se puneau bazele unei alianțe politice 
între cele două state, care se obligau să trăiască în pace unul cu celă- 
lalt, să nu se atace şi să-şi acorde reciproc ajutor împotriva unui atac 
din partea altui stat. 

Se cunoaşte, de asemenea, despre existenţa unui tratat încheiat în 
secolul al VI-lea î.Cr. între statele Chinei antice privind renunţarea la 
război şi soluţionarea conflictelor dintre ele prin recurgerea la un arbitru. 

Tratatele internaționale erau considerate sacre şi, pentru asigura- 
rea respectării lor, cuprindeau anumite formule religioase consacrate. 
Incheierea acestora angaja adesea complexe tratative diplomatice duse 
de către diplomaţi specializaţi sau de misiuni diplomatice ad-hoc, aşa 
cum o atestă unele izvoare chineze sau indiene. 


* Jean Pictet, Développement et principes du droit international 
humanitaire, Institut Henry Dunant — Genève, 1983, p. 12-19. 
? Vezi Legea lui Manu sau instituțiunile civile şi religioase ale Indiei, 
traducere de Ioan Mihălcescu, București, Tipografia N. Stroia, 1920, p. 204. 
% Ion Diaconu, Curs de drept internațional public, Şansa SRL, Bucu- 
reşti, 1993, p. 20-21. 

Progrese importante în evoluţia unor instituții de drept interna- 
tional public au fost realizate în Grecia şi Roma Antică. 

In ceea ce priveşte Grecia Antică, în secolele VI-IV î.Cr. între 
statele cetăți au apărut şi ulterior s-au dezvoltat unele reguli de drept 
internațional în domenii foarte variate cum sunt negocierile, tratatele 
religioase, tratatele de pace, de alianță militară, de neagresiune sau de 
sprijin reciproc, ca şi metodele de rezolvare paşnică a diferendelor, 
între care arbitrajul şi mediaţiunea. 

Unele tratate de alianță (symachii) cuprind clauze foarte com- 
plexe, organe de conducere comună şi tribunale arbitrale pentru rezol- 
varea diferendelor, care prefigurează sistemele de securitate colectivă 
de mai târziu. 

In relaţiile dintre cetăţile greceşti şi în raporturile acestora cu 
alte state se foloseau frecvent soliile, regulile contactelor diplomatice 
cunoscând o mare dezvoltare în această perioadă. Imputernicirile soli- 
lor erau consemnate într-un document numit „diploma”, considerat a 
fi la originea cuvântului diplomaţie din dreptul modern. 

Cetăţenii altor cetăţi se bucurau de o anumită protecţie în baza 
instituţiei proxeniei, proxenul fiind un dregător care apăra interesele 
acestora, ca şi ale statelor străine, având o poziţie asemănătoare diplo- 
maţilor şi consulilor din zilele noastre. 

Inceperea războaielor era de obicei precedată de o declaraţie şi 
de îndeplinirea anumitor ritualuri sau gesturi solemne iar ducerea 
acestora se făcea cu respectarea unor reguli privind protecţia tem- 
plelor, a preoților şi a persoanelor refugiate, precum şi a solilor, care 
erau inviolabili. Se recunoştea neutralitatea statelor care nu participau 
la război. Prizonierii de război nu se bucurau, însă, de protecţie, ei 
fiind ucişi sau luaţi în sclavie, iar bunurile de orice fel ale duşmanului 
erau considerate ca trofee ale învingătorului. 

Statul roman, încă de la începuturile sale, şi-a constituit unele 
norme de drept internațional care, ulterior, sub influenţa civilizației 
greceşti, dar şi datorită binecunoscutului spirit juridic latin şi în 
condiţiile dezvoltării politice de la faza republicană la imperiul care 
supusese zone întregi de pe trei continente, au cunoscut o puternică 
dezvoltare şi forme concrete originale. 

Şi aici principalele reguli de drept internațional erau legate de 
problemele războiului şi ale soluționării diferendelor cu alte state. 

Soluţionarea problemelor privind relațiile internaţionale se făcea 
în cadrul statului roman de către senat, care era ajutat de către un 
colegiu sacerdotal (colegiul feţialilor), condus de un pater patratus, 
care avea un rol deosebit în rezolvarea diferendelor, în declararea 

războiului şi încetarea acestuia, ca şi în încheierea tratatelor de 
orice fel, aplicând o sumă de norme încorporate în ceea ce se numea 
jus fetiale. 

Romanii făceau o deosebire netă între statele şi popoarele pe 
care le recunoşteau ca egale lor, cu care încheiau tratate de prietenie, 
de alianță sau de neutralitate, şi cele pe care le considerau barbare, 
cu care încheiau doar tratate care consfinţeau relaţii de dependenţă 
sau clientelare. 

Tratatele încheiate trebuiau respectate potrivit principiului pacta 
sunt servanda. Ca urmare, ori de câte ori romanii considerau că este în 
interesul lor să denunțe un tratat încercau să-şi justifice atitudinea prin 
argumente juridice, invocând neîndeplinirea unor formalităţi sau lipsa 
unor elemente solemne la încheierea lor, interpretând unele cauze 
ambigue din cuprins ori pretinzând că tratatul era contrar echităţii. 

De regulă, romanii nu încheiau tratate de pace, războaiele 
terminându-se fie prin armistiţii pe termen scurt, fie prin capitularea 
necondiționată a inamicului sau prin distrugerea acestuia (faimoasa 
pax romana). 

Pe timpul războiului romanii se purtau cu cruzime acordând mai 
puţin respect regulilor de protecţie umanitară considerate sacre în 
țările orientului, dar față de anumiţi adversari respectau unele reguli, a 
căror încălcare o considerau barbarie. 

Şi în Roma Antică tratativele diplomatice au cunoscut o mare 
frecvență, iar persoana solilor, chiar ai statelor duşmane, era conside- 
rată inviolabilă. 

În condiţiile prezenţei în cadrul statului roman a unui mare nu- 
măr de străini, acestora li s-a acordat o deosebită atenţie, de protecţia 
străinilor ocupându-se un magistrat important, pretorul peregrin. 

O dată cu extinderea statului roman dincolo de Peninsula Italică, 
în dreptul roman apare conceptul de jus gentium, ca o sumă de reguli 
care priveau atât probleme de relaţii internaționale, cât şi raporturi de 
drept privat între cetăţenii romani şi cei străini şi care prefigurează 
dreptul internaţional de mai târziu, servind drept bază pentru formarea 
dreptului internaţional în Europa Occidentală. 


Secţiunea 3 
Evul mediu 
Evul mediu constituie o epocă în care, ca şi în alte domenii ale 


vieții spirituale şi sociale, principiile, ideile şi normele de drept inter- 

naţional au cunoscut umbre şi lumini, încălcarea brutală a regulilor 
existente anterior şi preluate din antichitatea greacă şi romană, dar şi 
dezvoltări doctrinare şi instituționale cu efecte pozitive. 

La începutul feudalismului fărâmițarea statelor ca urmare a des- 
trămării Imperiului Roman de Apus şi lipsa unor autorități centrale 
puternice au făcut ca regulile de drept internaţional să cunoască în gene- 
ral o stagnare, chiar un puternic regres în unele domenii şi perioade. 

Accentuarea fărâmițării feudale şi înmulţirea războaielor dintre 
diferitele stătuleţe existente pe continentul european au determinat 
biserica catolică să uzeze de uriaşa ei autoritate spirituală şi morală 
pentru a limita efectele dăunătoare ale războiului. Ideile religioase ale 
iubirii de oameni au contribuit la umanizarea relaţiilor interpersonale 
şi interstatale. 

În acelaşi timp, însă, ideea războiului just promovată de doctri- 
nari ai religiei creştine ca Sfântul Augustin sau Thomas d'Aquino, 
care tindea a împăca preceptele religioase cu interesul politic, a avut 
un rol negativ, aceasta fiind înțeleasă în aplicarea sa practică de 
fiecare parte aflată în conflict în sensul că războiul său este just iar al 
adversarului injust, ceea ce contribuia la prelungirea războaielor până 
la epuizarea forțelor angajate şi la lipsa totală de respect pentru 
persoane şi bunuri, indiferent dacă acestea aveau vreo legătură sau nu 
cu războiul. 

Principiul cavalerismului, de origine germanică, ce se aplica 
numai în relaţiile directe dintre nobilii creştini, instituţie caracteristică 
perioadei feudale, bazată pe loialitate, fidelitate, modestie şi milă, a 
contribuit în oarecare măsură la umanizarea războaielor. În acelaşi 
sens au acționat în lumea islamică unele principii ale Coranului care 
interzic în timp de război uciderea femeilor, mutilarea învinşilor, 
otrăvirea săgeţilor şi a surselor alimentare, permițând tratamentul 
uman al prizonierilor şi eliberarea lor contra unor sume de bani. 

Războaiele din această epocă erau, însă, în marea lor majoritate, 
pline de cruzimi, Hugo Grotius!" constatând în lucrarea sa fundamen- 
tală, De jure belli ac paci, apărută în 1625, lipsa cvasitotală a res- 
pectului față de regulile umanitare în cadrul războiului care cuprinsese 
aproape întreaga Europă, cunoscut ca Războiul de 30 de ani (1618-1648). 

Procesul de centralizare statală, care a dus în secolul al XV-lea 
la formarea unor ţări puternice, a determinat o amplificare a relaţiilor 


1! Hugo Grotius, Despre dreptul războiului şi al păcii, Editura Ştiin- 
țifică, Bucureşti, 1968, p. 605 şi urm. 

internaţionale şi apariţia unor principii şi instituţii noi, care au impul- 
sionat dezvoltarea dreptului internațional. 

Se conturează pentru prima oară principiul suveranității, conce- 
put ca o expresie a independenței regilor şi seniorilor față de 
pretențiile de dominație ale împăraţilor germani şi de atotputernicia 
papilor, căruia i se dă o expresie mai coerentă prin cunoscuta Pace 
Westphalică (1648). 

Prin tratatele încheiate în acel an concomitent la Miinster şi 
Osnabriick se punea capăt dominaţiei politice a Sfântului Imperiu 
Roman şi a Papei, afirmându-se suveranitatea şi independenţa statelor 
naţionale şi principiul echilibrului de forțe între acestea. 

In relaţiile dintre state se recurge tot mai frecvent la mijloacele 
de rezolvare a diferendelor pe cale paşnică, în special prin mediațiune 
şi arbitraj, făcându-se adesea apel la serviciile de mediator sau arbitru 
ale unor împărați sau regi ori ale Papei de la Roma, ca şi ale unor 
jurişti eminenți ai epocii, încheindu-se şi unele tratate speciale de 
această natură, cum ar fi cel din 1343 dintre Danemarca şi Suedia. 
Principalul mijloc de rezolvare a diferendelor dintre state rămânea, 
însă, războiul. 

În această perioadă se cristalizează şi unele instituţii ale dreptu- 
lui internaţional clasic privind folosirea forţei (retorsiunea, represa- 
liile, blocada paşnică etc.) şi se încearcă o circumscriere a motivelor 
admise ca legale pentru declanşarea războiului. Totodată, cunosc o 
mai solidă fundamentare regulile juridice privind modul de ducere a 
operaţiilor militare. 

Legile şi obiceiurile războiului se îmbogăţesc acum cu două 
principii fundamentale care vor influența decisiv evoluţia dreptului 
internaţional în domeniul regulilor privind conflictele armate: 

- principiul necesității, potrivit căruia forțele armate ale părților 
beligerante trebuie să fie folosite exclusiv în scopul de a înfrânge 
rezistența inamicului şi de a obţine victoria şi nu de a masacra forțele 
adverse; 

- principiul umanitarismului, în virtutea căruia mijloacele mili- 
tare folosite de către părţile angajate în conflict trebuie să fie îndrep- 
tate numai împotriva combatanților, nu şi a persoanelor care nu 


arme şi metode de luptă care servesc scoaterii din luptă a inamicului şi 


12 Grigore Geamănu, Drept internaţional public, Editura Didactică şi 
Pedagogică, Bucureşti, vol.I, 1981, p. 18-19. 

nu producerii unor suferințe inutile sau exterminării fizice a celorlalți 
combatanți.” 

Incheierea de tratate de alianță, de pace, de realizare a unor 
transferuri de teritorii sau alte asemenea tratate politico-militare 
cunoaşte în Evul mediu o puternică dezvoltare. 

Intensificarea relațiilor comerciale determină, totodată, apariția 
şi a unor tratate de comerţ, practică frecvent folosită în special de 
oraşele libere italiene, de Liga hanseatică şi de unele state cum sunt 
Spania şi Franța sau de Imperiul bizantin, de Turcia şi alte state. In 
afara unor prevederi pur comerciale, asemenea tratate cuprindeau şi 
clauze referitoare la combaterea pirateriei şi la unele probleme de 
drept maritim. 

În această perioadă apar primele lucrări de codificare, prin legi 
interne, a unor obiceiuri practicate în comerțul maritim şi în navigația 
pe mări şi oceane. Intr-o cunoscută asemenea lucrare din secolul 
al XIV-lea, intitulată Consolato del mare este enunțat pentru prima 
oară principiul libertăţii de navigaţie a navelor statelor neutre în timp 
de război. 

Complexitatea tot mai mare a relaţiilor interstatale determină şi 
dezvoltarea unor instituţii ale dreptului diplomatic, diplomației ad-hoc 
prin solii adăugându-i-se, începând cu a doua jumătate a secolului al 
XV-lea, misiunile diplomatice permanente folosite pentru prima dată 
de Statul Veneţiei, iar instituţia consulilor, în special a celor onorifici, 
este folosită pe scară largă. Diplomaţia bizantină a fost organizată şi 
s-a dezvoltat într-o atât de mare măsură încât a devenit un model 
pentru celelalte state. 

La dezvoltarea şi afirmarea în epocă a instituțiilor de drept 
internațional au contribuit şi lucrările ştiinţifice ale unor savanţi eruditi, 
la început provenind din mediile catolice, iar ulterior şi din cele laice. 

Printre filozofii erudiți ai catolicismului care au avut contribuţii 
şi în domeniul dreptului internațional se remarcă cu deosebire Sfântul 
Augustin şi Toma d'Aquino care, în afara teoriilor despre războaiele 
juste şi cele injuste, menţionate anterior, au fost promotorii ideii unui 
stat mondial teocratic în frunte cu Papa de la Roma. Toma d'Aquino 
definea dreptul internaţional ca fiind parţial un drept natural şi parțial 
un drept pozitiv, prefigurând astfel concepţiile pozitiviste privind 
dreptul internațional ca o creaţie a raporturilor dintre state. 


3 Vezi Ionel Cloşcă, Ion Suceavă, Dreptul internațional umanitar, 
Şansa SRL, Bucureşti, 1992, p. 22. 

O influență puternică asupra dreptului internaţional a avut şi 
opera gânditorului italian Nicollo Machiavelli (1469-1527) care, 
sintetizând în operele sale, Principele şi Despre arta războiului 
doctrinele filozofice care încercau să justifice afirmarea prin folosirea 
forţei a monarhiilor absolute europene, a elaborat teoria raţiunii de stat 
în numele căreia în relațiile interstatale pentru realizarea scopurilor 
politice nici un mijloc folosit nu este reprobabil. 

Alberico Gentilis (1552-1608), jurist italian, a publicat o lucrare 
privind dreptul diplomatic (Despre legaţii) şi numeroase lucrări despre 
dreptul războiului, în care sunt analizate din punct de vedere juridic, 
desprinse de abordările teologice specifice epocii, numeroase exemple 
din practica relaţiilor internaţionale, opera sa constituind o primă 
expunere a regulilor dreptului internaţional în vigoare în acel moment 
istoric. 

Părintele ştiinţei dreptului internaţional este considerat juristul 
olandez Hugo Grotius (1583-1645), care prin operele sale fundamen- 
tale a abordat problemele dreptului internațional de pe poziţii noi şi a 
făcut paşi importanţi spre cristalizarea unei ştiinţe de sine stătătoare şi 
unitare a dreptului internațional, eliminând elementele teologice şi 
morale şi prefigurând totodată soluţii şi reguli noi care au înrâurit 
profund dreptul internaţional secole de-a rândul. 

Menţinând în analizele sale împărțirea dreptului internațional în 
jus naturae şi jus gentium, Hugo Grotius pune la baza dreptului 
natural rațiunea umană şi nu voinţa divină şi consideră dreptul ginţilor 
ca un drept de natură civilă, bazat pe interesele comune ale statelor, un 
drept izvorât din voinţa acestora. El dădea astfel un fundament juridic 
solid independenței şi suveranităţii statelor, care creau regulile de 
conduită în relațiile dintre ele, dând totodată dreptului ginţilor o sferă 
mai largă decât dreptului natural. 

Hugo Grotius aduce contribuţii de seamă la dezvoltarea dreptu- 
lui războiului, la umanizarea regulilor de ducere a acestuia şi de 
protejare a persoanelor în timp de război prin opera sa capitală De jure 
belli ac paci, dar totodată şi la dezvoltarea altor categorii de reguli de 
drept internaţional. 

El formulează pentru prima oară principiul libertății mărilor în 
lucrarea Mare liberum şi, deşi a fost combătut printr-o lucrare a 
englezului John Selden, intitulată Mare clausum, principiul s-a impus 
treptat în practica statelor, fiind şi astăzi valabil. 

Hugo Grotius este, de asemenea, autorul ideii de extrateritoria- 
litate ca fundament al imunităţii diplomatice, precum şi al unei teorii 
complete asupra tratatelor internaționale. 

Prin întreaga sa operă, Hugo Grotius apare astfel ca un mare 
gânditor şi un mare jurist de drept internaţional. 


Secţiunea 4 
Epoca modernă 


În epoca modernă, inaugurată de revoluţia din Anglia din 1649, 
dar ilustrată în mod deosebit prin principiile consacrate de Revoluţia 
franceză din 1789, dreptul internațional a cunoscut o puternică afir- 
mare, o dată cu progresele generale realizate pe plan politic şi juridic, 
în acord cu dezvoltarea generală a societăţii umane. 

Revoluţia franceză a exercitat o mare înrâurire asupra dreptului 
internațional prin afirmarea suveranităţii naționale ca o expresie a 
formării naţiunilor, precum şi prin proclamarea de principii şi institu- 
ţii noi, în concordanță cu aspiraţiile spre progres şi civilizaţie ale 
popoarelor. 

Concepţiile revoluţiei cu privire la dreptul internaţional şi-au 
găsit expresia în Declarația asupra dreptului ginţilor, elaborată de 
abatele Gregoire şi supusă Convenţiei din 1795. Declaraţia afirmă 
inalienabilitatea suveranităţii naţionale şi dreptul fiecărei naţiuni de 
a-şi organiza şi schimba forma de guvernare. Se proclamau totodată 
renunţarea la războaiele de cucerire şi la atacul asupra libertăţii altor 
popoare, precum şi principiul neintervenției în afacerile altor state. 

In secolul al XIX-lea ia o mare amploare diplomaţia prin confe- 
rinţe şi congrese internaţionale în cadrul cărora, în afara soluționării 
unor probleme politice, teritoriale şi alte asemenea, rezultate de regulă 
în urma purtării unor războaie cărora li se punea capăt pe această cale, 
au fost promovate şi dezvoltate şi noi principii sau reglementări de 
drept internaţional. 

Congresul de la Viena (1815), pe lângă unele măsuri privind 
construcția europeană în favoarea țărilor învingătoare constituite în 
„Sfinta Alianţă”, menită a asigura dominația marilor puteri asupra 
celorlalte state, a realizat codificarea parţială a dreptului diplomatic, 
proclamarea libertății de navigaţie pe fluviile internaţionale, interzice- 
rea comerțului cu sclavi şi recunoaşterea neutralității permanente 
a Elveţiei. 

Congresul de la Paris (1856), pe lângă importante hotărâri 
politice între care înlocuirea Sfintei Alianțe cu „Concertul european”, 
în care regula era consensul marilor puteri, înfăptuieşte codificarea 
parțială a regulilor războiului maritim, şi reglementează regimul 
Dunării ca fluviu internaţional. 

În această perioadă se constituie primele organizaţii internațio- 
nale de colaborare, în special în domenii tehnice de interes general: 
Uniunea Telegrafică Universală (1865), Uniunea Poştală Generală 
(1874), Uniunea pentru Sistemul Metric (1875) etc. 

In 1863 este fondată Crucea Roşie (în 1880 va lua denumirea de 
Comitetul Internațional al Crucii Roşii), care a avut un rol important 
în codificarea regulilor războiului şi în promovarea asistenței umani- 
tare, urmare eforturilor acesteia încheindu-se în 1864 „Convenţia de la 
Geneva pentru ameliorarea soartei militarilor răniți din armatele în 
campanie”, considerată ca fiind punctul de plecare în constituirea 
dreptului umanitar modern. 

Un rol deosebit în dezvoltarea dreptului internaţional l-au avut 
cele două conferinţe de la Haga, din 1899 şi 1907. 

In cuprinsul a 3 convenţii adoptate în 1899 erau codificate pro- 
cedurile de aplanare a neînțelegerilor dintre state (bunele oficii, media- 
țiunea şi concilierea), se instituiau pentru prima dată comisiile interna- 
tionale de anchetă, se organiza arbitrajul internațional şi se reglemen- 
tau probleme importante privind legile şi obiceiurile războiului 
terestru şi adaptarea acestora la războiul maritim, iar prin 3 declaraţii 
se interziceau utilizarea gazelor asfixiante şi a gloanţelor dilatatoare 
(„dum-dum”), precum şi lansarea din baloane a proiectilelor şi explozibililor. 

La Conferinţa de la Haga din 1907 au fost adoptate nu mai puţin 
de 13 convenții internaționale, în cuprinsul cărora se dezvoltau codifi- 
cările legilor şi obiceiurilor războiului realizate în 1899, reglemen- 
tându-se însă şi probleme noi, cum sunt cele referitoare la obliga- 
tivitatea declaraţiei de război, la statutul navelor comerciale în timp de 
război, lansarea de mine automate de contact, bombardamentele 
navale etc. Dintre acestea, o importanţă deosebită prezintă Convenţia a 
IV-a referitoare la legile şi obiceiurile războiului care, prin regulamen- 
tul-anexă, constituie o reglementare fundamentală, în vigoare şi astăzi, 
referitoare la ostilitățile armate, beligeranți, mijloace permise sau 
interzise de ducere a războiului, prizonieri şi alte persoane protejate în 
timpul conflictului armat. 

Totodată, prin Convenţiile de la Haga din 1907 se realizau 
progrese importante în reglementarea mijloacelor de rezolvare paşnică 
a diferendelor, fiind tratate pe larg procedurile de conciliere şi de 
anchetă şi înființându-se Curtea Permanentă de Arbitraj care funcţio- 
nează şi astăzi. 

În aceeaşi perioadă se semnalează şi apariţia primelor reglemen- 
tări convenţionale pentru sancţionarea unor infracţiuni care afectau 
întreaga comunitate internațională: „Convenţia privind protecţia ca- 

blurilor telefonice submarine” (1884), „Aranjamentul referitor la 
reprimarea publicaţiilor obscene” (1890) şi „Convenţia asupra opiu- 
mului” (1912).1* 

Paralel cu dezvoltarea dreptului internațional se dezvoltă şi ştiin- 
ţa dreptului internațional, o serie de tratate sau manuale bucurându-se 
de o circulaţie largă şi un deosebit prestigiu. Între acestea sunt de 
menţionat lucrările elaborate de: Emerich de Vattel — Dreptul popoa- 
relor (1758), G.F. Martens — Studiul noului drept al Europei bazat pe 
tratate şi cutume (1789), Yeremy Bentham — Introducere în principiile 
moralei şi legislaţiei (1789), în care se foloseşte pentru prima oară 
termenul de „Drept internaţional”, F.Liszt — Dreptul internațional în 
prezentare sistematică (1898), L. Oppenheim — Drept internațional (2 
volume, 1905-1912), P.Pradier-Fodere — Tratat de drept internaţio- 
nal public european şi american (8 volume, 1882-1896). 

Perioada de după primul război mondial cunoaşte un proces de 
reînnoire atât în planul principiilor de drept internaţional care guver- 
nează relaţiile dintre state, cât şi în reglementarea concretă a unor 
probleme de drept internaţional. 

Tratatele de pace de la Paris din anii 1919-1920 au modificat în 
parte configuraţia politică a lumii, punând totodată noi baze 
principiale ale relaţiilor dintre state. Consacrarea principiului naţiona- 
lităţilor a dus la apariţia pe scena Europei a noi state independente 
(Austria, Ungaria, lugoslavia, Polonia, Cehoslovacia), ca şi la unirea 
Transilvaniei cu România, dar şi la apariţia primei organizaţii interna- 
tionale cu vocație universală — Societatea Naţiunilor. 

Scopul acesteia, prevăzut în actul de constituire — Pactul 
Societății Naţiunilor — era de a garanta menţinerea păcii internaționale, 
respectarea dreptului internaţional şi a obligațiilor asumate prin tratate 
şi de a îngrădi recurgerea la război ca mijloc de soluţionare a 
diferendelor internaţionale, creându-se astfel un sistem de securitate 
colectivă. 

Existenţa Societății Naţiunilor a constituit un cadru fertil pentru 
dezvoltarea instituţiilor de drept internaţional, care a permis abordarea 
complexă a unor probleme cardinale privind pacea şi securitatea 
internațională, soluţionarea paşnică a diferendelor, colaborarea între 
națiuni în domenii foarte variate. 


14 Vasile Creţu, Drept internaţional penal, Editura Societăţii Tempus 
România, Bucureşti, 1996, p. 16. 

Între realizările importante ale Societăţii Naţiunilor şi ale 
perioadei de până la al doilea război mondial în direcţia dezvoltării 
dreptului internațional pot fi menţionate: 

- Crearea unui sistem de securitate bazat pe egalitatea suverană a 
statelor şi pe respectul dreptului internaţional, pe colaborarea tuturor 
statelor membre la soluţionarea problemelor relaţiilor dintre ele care 
afectează pacea lumii şi prevenirea conflictelor prin proceduralizarea 
recurgerii la forţa armată, care să facă posibilă angajarea mijloacelor 
paşnice de soluţionare; 

- Înfiinţarea, în 1920, a Curţii Permanente de Justiţie Interna- 
țională, prima instituţie judiciară cu caracter de permanență şi cu 
competenţa de a soluţiona litigiile juridice dintre state şi a da avize 
juridice cu caracter consultativ organismelor Societăţii Naţiunilor. 

- Pactul Briand-Kellogg (Pactul de la Paris), încheiat în 1928, 
prin care statele părţi se obligau să renunţe la război ca instrument al 
politicii lor naționale. Pactul consacra astfel principiul neagresiunii. 
La acest pact au aderat majoritatea statelor lumii, fiind considerat în 
epocă drept un important mijloc pentru prezervarea păcii şi securităţii 
internaționale şi un progres important în evoluţia dreptului interna- 
tional privind relaţiile politice dintre state, prin punerea în afara legii a 
războiului. 

- Cele 3 convenţii privind definirea agresiunii încheiate la Londra 
în 1933 între URSS şi alte 11 state, vecine cu aceasta, între care şi 
România. 

Întrucât prin Pactul Briand-Kellogg, deşi agresiunea armată era 
interzisă, nu se dădea şi o definiţie a agresiunii armate — concept foarte 
controversat din punct de vedere politic şi juridic — prin aceste con- 
venţii se realiza o asemenea definiţie, ceea ce constituia, de asemenea, 
un progres important în evoluţia dreptului internaţional, cu consecinţe 
deosebite pentru procesul de menținere a păcii şi securităţii interna- 
tionale. 

- În perioada 1925-1932, la Societatea Națiunilor a început să se 
discute problema limitării armamentelor, iar ulterior s-au angajat trata- 
tive bilaterale sau multilaterale între diferite state de pe continentul 
european, cu rezultate parțiale sau puțin semnificative. Discutarea 
acestei probleme a constituit, însă, un început cu efecte ulterioare 
semnificative, în special după al doilea război mondial, când în cadrul 
O.N.U. problema dezarmării a devenit un obiectiv central al comu- 
nității internaționale. 

În perioada menţionată au fost încheiate noi şi importante 
instrumente juridice pentru combaterea criminalităţii internaționale, în 
mare parte în vigoare şi astăzi. Dintre acestea sunt de menționat: 
„Convenţia pentru suprimarea comerțului cu femei şi copii” (1921), 
urmată de o convenţie similară în 1933; „Convenţia asupra reprimării 
răspândirii şi traficului publicaţiilor obscene” (1923); „Convenţia 
referitoare la sclavie” (1926); „Convenţia internațională pentru repri- 
marea falsului de monedă” (1929); „Convenţia pentru reprimarea 
traficului ilicit al drogurilor dăunătoare” (1936); „Convenţia pentru 
prevenirea şi reprimarea terorismului” (1937). 

In această perioadă au avut loc, însă, şi încălcări grave ale 
normelor dreptului internațional, cu repercusiuni negative asupra 
progresului dreptului şi relaţiilor internaţionale, cum ar fi agresiunile 
armate săvârşite de Italia în Etiopia şi de Japonia în Manciuria, ane- 
xarea de către Germania a Austriei, dezmembrarea Cehoslovaciei şi 
atacarea de către Germania a Poloniei, care a dus la declanşarea celui 
de-al doilea război mondial. 

Spre sfârşitul celui de-al doilea război mondial, marile puteri 
învingătoare au pus cu acuitate problema răspunderii pentru crimele 
internaționale (crimele contra păcii, crimele contra umanității şi cri- 
mele de război), prin „Actul cu privire la pedepsirea criminalilor de 
război ai puterilor europene ale Axei”, semnat la Londra, la 8 august 
1945, hotărându-se înființarea unui tribunal internaţional însărcinat cu 
judecarea criminalilor de război ale căror acte nu puteau fi localizate 
pe teritoriul unei singure ţări, cunoscut ca Tribunalul de la Niirenberg. 
În anul următor s-a constituit şi un alt tribunal, pentru Extremul 
Orient, Tribunalul de la Tokio. 

Cele două tribunale, în afara condamnării unor persoane, au 
realizat şi progrese importante în clarificarea unor concepte privind 
răspunderea internaţională a persoanelor pentru încălcarea tratatelor de 
securitate şi a normelor imperative din convențiile internaționale 
referitoare la modul de ducere a războiului şi la protecția umanitară a 
unor categorii de persoane. 

Erau astfel definitiv recunoscute principiul interzicerii războiului 
de agresiune şi cel al răspunderii pentru pornirea şi ducerea unui 
asemenea război, răspunderea pentru crime de război şi dreptul 
comunităţii internaționale de a sancţiona în plan internaţional sau în 
cadrul sistemelor penale interne asemenea fapte. Se afirmau necesi- 
tatea perfecționării în continuare a legislaţiei şi jurisdicției interna- 
tionale care să facă efectivă respectarea dreptului internaţional în aceste 
domenii, ca şi nevoia codificării principiilor şi normelor existente. 

După al doilea război mondial, dreptul internaţional public a 
cunoscut o puternică dezvoltare şi în acelaşi timp un important salt 
calitativ. 

Reglementările internaționale au devenit tot mai numeroase atât 
în plan bilateral, dar mai ales în plan multilateral şi în cadrul 
instituţionalizat al organizaţiilor internaţionale tot mai numeroase şi 
mai diverse. 

In sfera de reglementare internaţională au intrat numeroase do- 
menii care nu făcuseră obiect de preocupare pentru dreptul internaţio- 
nal până în acel moment istoric, iar dreptul internaţional clasic a 
suferit importante modificări şi completări în cadrul unui proces vast 
de dezvoltare progresivă şi de codificare a dreptului internațional, 
inițiat şi patronat de Organizaţia Naţiunilor Unite, înfiinţată în 1945. 

Principalele instrumente juridice internaţionale adoptate în 
epoca contemporană vor face obiect de analiză în cuprinsul temelor ce 
urmează a fi abordate în continuare. 

Capitolul III 


IZVOARELE, PRINCIPIILE FUNDAMENTALE 
ŞI CODIFICAREA DREPTULUI INTERNAȚIONAL PUBLIC 


Secţiunea 1 
Noţiunea de izvoare ale dreptului internaţional public 


După cum se ştie, în dreptul intern normele juridice îşi au izvo- 
rul în constituţiile statelor, în legile adoptate în baza acestora, precum 
şi în alte acte cu caracter juridic emise de organele executive, prin care 
se stabilesc reguli obligatorii atât pentru organele organismului statal, 
cât şi pentru cetăţeni. 

In dreptul internaţional creatoarele normelor juridice sunt statele 
Şi, în anumite limite, alte entități internaționale. 

Normele de drept internațional public sunt consacrate prin anu- 
mite forme specifice recunoscute de comunitatea statelor ca fiind 
izvoare de drept. 

Prin izvoarele dreptului internaţional se înțeleg acele mijloace 
juridice de exprimare a normelor de conduită rezultate din acordul de 
voinţă a două sau mai multe state ori alte subiecte de drept internațional. 

Practica relațiilor internaționale a creat de-a lungul istoriei, iar 
ştiinţa dreptului a consacrat, mai multe categorii de instrumente prin 
care anumite norme ale societăţii umane capătă caracter de norme de 
drept internațional sau prin care se creează noi asemenea norme. 

O enumerare oficială a izvoarelor dreptului internaţional a fost 
făcută pentru prima oară în Statutul Curţii Permanente de Justiţie 
Internațională din 1920, fiind apoi preluată de Statutul Curţii Interna- 
tionale de Justiție.” Art. 38 al statutului acesteia din urmă prevede că 
în soluţionarea conform dreptului internaţional a diferendelor care îi 
sunt supuse Curtea va aplica: 

a) convențiile internaţionale, fie generale, fie speciale, care sta- 
bilesc reguli recunoscute în mod expres de statele aflate în litigiu; 

b) cutuma internațională, ca dovadă a unei practici generale accep- 
tată ca reprezentând dreptul; 

c) principiile generale de drept recunoscute de națiunile civilizate; 


'5 Vezi textul Statutului în Organizația Naţiunilor Unite şi instituțiile 
sale specializate. Documente fundamentale, Editura Politică, Bucureşti, 1970, 
p. 52-74. 

d) hotărârile judecătoreşti şi doctrina specialiştilor celor mai ca- 
lificaţi în dreptul public al diferitelor naţiuni, ca mijloace auxiliare de 
determinare a regulilor de drept. 

La acestea se adaugă şi echitatea (ex aequo et bono). 

Rezultă, deci, că tratatele, cutuma şi principiile generale de drept 
sunt recunoscute ca izvoare principale ale dreptului internaţional, iar 
jurisprudenţa şi doctrina, în anumite limite şi echitatea, constituie 
izvoare auxiliare ale dreptului internațional. 

Enumerarea făcută în Statutul Curţii Internaţionale de Justiţie nu 
este, însă, exhaustivă. Ea exprimă doar sursele pe care se întemeiază 
Curtea însăşi, în adoptarea propriilor hotărâri, cele mai importante 
izvoare de drept internaţional, enumerate în ordinea ponderii acestora, 
dar nu şi singurele existente. 

Doctrina şi practica dreptului internaţional contemporan au 
stabilit că, în anumite limite şi condiții, dreptul internațional se 
bazează şi pe alte izvoare, cum ar fi actele adoptate de organizaţiile 
internaționale, actele unilaterale ale unor state susceptibile a produce 
unele efecte juridice în raporturile cu alte state sau legea internă a 
statelor, iar în literatura juridică se poartă discuţii în legătură şi cu alte 
posibile izvoare ale dreptului internațional public. 


Secţiunea 2 
Tratatul internaţional 


Tratatul internaţional constituie cel mai important izvor al drep- 
tului internaţional contemporan, atât datorită clarităţii cu care exprimă 
normele de drept, tehnicii sofisticate şi precise folosite, cât şi frec- 
venţei utilizării sale. 

Tratatul poate fi definit ca forma expresă de manifestare a acor- 
dului de voinţă dintre două sau mai multe state, ori alte subiecte de drept 
internaţional, încheiat în formă scrisă şi guvernat de dreptul internaţional 
în scopul de a crea, a modifica sau a abroga norme de drept internațional. 

Numărul tratatelor a crescut enorm în epoca modernă. Astfel, dacă 
în 1914 erau considerate în vigoare aproximativ 8.000 de tratate, iar în 
perioada Societăţii Naţiunilor au fost înregistrate 4.838 tratate, în cadrul 
Organizaţiei Naţiunilor Unite au fost înregistrate, potrivit unui document 
al ONU, numai până în 1993 peste 30.000 de tratate internaționale.!€ 


'* Alexandru Bolintineanu, Adrian Năstase, Bogdan Aurescu, Drept 
internațional contemporan, ediția a Il-a revăzută şi adăugită, All Beck, 
Bucureşti, 2000, p. 309. 

Această realitate are mai multe cauze”. 

O primă cauză o constituie apariţia pe scena internaţională de 
după al doilea război mondial a unui mare număr de state, cu 
deosebire ca o consecință a decolonizării şi afirmării depline a 
dreptului popoarelor la autodeterminare şi la constituirea de state noi. 

O altă cauză rezidă în împrejurarea că în condiţiile vieții con- 
temporane, în care contactele dintre state au devenit tot mai frecvente, 
iar problemele de interes comun tot mai numeroase, tratatul interna- 
tional a devenit principalul instrument juridic de concretizare a cola- 
borării internaţionale în variate domenii: politic, economic, cultural, 
ştiinţific, protecţia mediului, reprimarea criminalității etc. 

Un rol deosebit în promovarea legiferării internaționale prin 
diverse forme de tratate revine Organizaţiei Naţiunilor Unite, a cărei 
Cartă, act fundamental cu caracter constituțional în relațiile dintre 
statele membre, instrumentul juridic cel mai important în relaţiile 
dintre state, promovează relaţii bazate pe cooperare între toate țările 
lumii, în cele mai variate domenii de interes internațional. 

O caracteristică a vieţii internaționale contemporane în acest 
domeniu o constituie creşterea exponențială a tratatelor multilaterale 
sau cu caracter universal, la care participă un mare număr de state sau 
care sunt deschise participării tuturor statelor lumii. 

Într-o tot mai mare măsură prin tratate internaționale sunt 
codificate şi dezvoltate reguli de drept cutumiar. Dreptul internaţional 
devie în acest fel tot mai clar şi mai precis. 

Ca izvor de drept, tratatul internaţional prezintă substanțiale 
avantaje faţă de cutuma internațională: 

- tratatele stabilesc cu precizie normele de drept recunoscute de 
state, care se angajează în mod expres să le respecte; 

- crearea unor noi norme de drept internaţional se poate realiza 
în termen mai scurt decât pe cale cutumiară, când sunt necesare adesea 
decenii sau secole; 

- prin tratate internaționale se pot reglementa domenii noi ale 
relațiilor internaţionale (dreptul cosmic, energia nucleară, mediul 
înconjurător etc.), în care nu a existat timpul necesar pentru formarea 
unor cutume. 


17 Grigore Geamănu, op.cit., vol. I, p. 90-91. 

Secţiunea 3 


Cutuma internațională 


3.1. Definiţia şi trăsăturile caracteristice ale cutumei 


Cutuma constituie un izvor nescris al dreptului internaţional, cel 
mai vechi izvor al dreptului internaţional, ca şi al dreptului în general. 
Deşi în condiţiile vieţii contemporane reglementările internaționale 
îmbracă în tot mai mare măsură forma de tratat, cutuma continuă să fie 
izvor de drept internațional, în special în acele domenii în care inte- 
resele divergente ale statelor nu au făcut posibilă o codificare a 
regulilor cutumiare, precum şi în domenii ale practicii relaţiilor dintre 
state în care nu s-a ajuns la acel stadiu care să impună o reglementare 
pe cale convenţională. 

În marea lor majoritate normele dreptului internaţional clasic 
s-au format pe cale cutumiară (dreptul mării, dreptul diplomatic, legile 
şi obiceiurile războiului), ele cunoscând ulterior o încorporare în 
tratate sau o codificare generală. 

Cutuma internațională este definită ca o practică generală, relativ 
îndelungată şi uniformă, considerată de către state ca exprimând o 
regulă de conduită cu forță juridică obligatorie. 

Pentru a ne afla în fața unei cutume sunt necesare, deci, atât un 
element de ordin obiectiv (faptic) — un anumit comportament al state- 
lor cu caracter de generalitate şi relativ îndelungat şi uniform, cât şi 
unul subiectiv (psihologic) — convingerea statelor că regula pe care o 
respectă a dobândit caracterul unei obligaţii juridice. 

a) Elementul obiectiv-generalitatea, durata şi uniformitatea practicii 

Generalitatea practicii este apreciată în raport cu proporţiile 
participării statelor la formarea normei cutumiare, chestiune relativă, 
susceptibilă de interpretări ori de câte ori s-a pus în mod concret 
problema recunoaşterii unei reguli cutumiare ca normă juridică, pentru 
că, indiferent de gradul de generalitate al unei practici, regula cutu- 
miară devine obligatorie numai dacă statele o acceptă ca atare şi numai 
pentru acele state care o acceptă. 

O normă cutumiară universală se formează numai ca rezultat al 
unei practici care capătă recunoaşterea generală a tuturor statelor, 
manifestată prin acțiuni sau abstenţiuni. În acest sens, Curtea Interna- 
țională de Justiţie a considerat că este necesară o „participare foarte 
largă şi reprezentativă”, care să includă şi statele cele mai direct inte- 
resate (speța privind delimitarea platoului continental al Mării Nordu- 

lui, în 1969), fără a fi necesară totalitatea statelor care formează socie- 
tatea internaţională la un moment dat. 

Unele norme cutumiare se pot forma, însă, şi într-un spațiu 
geografic mai limitat, ca urmare a practicii constante a statelor din 
zona respectivă, aşa-numitele cutume locale sau regionale (în materie 
de pescuit, de exemplu). Asemenea cutume se aplică numai între 
statele care au participat la formarea lor, iar dacă un stat din zonă s-a 
opus în mod constant la anumite practici cutumiare acestea nu-i sunt 
opozabile. 

Curtea Internaţională de Justiţie a recunoscut, în cadrul practicii 
sale de rezolvare a unor litigii, că pot exista şi cutume bilaterale, 
atunci când se poate proba că între două state a existat o practică 
îndelungată şi continuă considerată de acestea ca reglementând rapor- 
turile dintre ele. Evident, însă, că acea cutumă nu va avea valabilitate 
decât între cele două state respective. 

Izvor al dreptului internaţional general nu poate să-l constituie, 
însă, decât acele reguli cutumiare în care practica are un caracter de 
generalitate suficient de mare spre a se impune ca o normă de drept 
internaţional opozabilă tuturor statelor. 

Durata practicii are, de asemenea, un caracter definitoriu pentru 

cutuma internațională. Formarea unei cutume trebuie să fie rezultatul 
unei practici repetate şi constante a statelor şi nu a unei acţiuni 
întâmplătoare, o practică ce durează o anumită perioadă de timp, mai 
îndelungată sau mai scurtă în raport de împrejurări şi care se manifestă 
cu o anumită frecvenţă. 
Ă In trecut, crearea unei cutume necesita un timp foarte îndelungat. 
În condiţiile vieţii contemporane, când ritmul evoluţiei relaţiilor 
internaționale s-a accelerat, iar nevoile reglementării juridice devin 
adesea presante, elementul duratei este tot mai mult înlocuit de frec- 
venţa practicii, durata scurtându-se de la secole la decenii sau chiar la 
ani, dacă se probează că practica respectivă a fost constantă şi s-a 
manifestat în situaţii numeroase. 

In acest fel s-a putut constata că în domenii mai noi ale relaţiilor 
internaționale, cum sunt dreptul aerian, dreptul cosmic sau dreptul 
mării, în ultimele decenii s-au format numeroase cutume care în mare 
parte au fost codificate la scurt timp după apariția lor. 

Uniformitatea practicii presupune ca o cutumă aplicată în dife- 
rite zone geografice sau de către state diferite, indiferent de o anumită 
zonă geografică, să aibă un conţinut relativ uniform, întrunind o sumă 
de elemente sau trăsături care nu diferă în mod substanţial. 

b) Elementul subiectiv — convingerea statelor 

Practica generală şi constantă a statelor are valoare de cutumă 
numai dacă statele îi recunosc o valoare juridică. Deci, dacă ele, state- 
le, respectă o anumită regulă de conduită cu reprezentarea clară că 
aceasta se impune ca o obligaţie juridică de drept internaţional. 

Este imperativul exprimat prin formula clasică „opinio iuris sive 
necessitatis” (convingerea că reprezintă dreptul sau necesitatea). In 
caz contrar, practica respectivă rămâne o simplă uzanţă, încadrându-se 
în normele moralei, ale tradiţiei sau ale curtuaziei internaţionale 
(comitas gentium). 


3.2. Dovada cutumei 


Recunoaşterea valorii juridice a unei practici de natură cutu- 
miară ridică o problemă importantă şi anume aceea a modului în care 
se face dovada că respectiva practică are caracter de cutumă. 

Sarcina probațiunii în dovedirea cutumei este o problemă deose- 
bit de complexă şi de dificilă datorită caracterului adesea imperfect al 
normei în cauză, cu multiple variante şi forme de exprimare diverse ce 
necesită studii comparative complexe pentru dovedirea existenței 
înseşi a normei, precum şi a tuturor laturilor caracteristice ale acesteia. 

In fața organelor judiciare internaționale sau în raporturile con- 
crete dintre state, sarcina probei revine întotdeauna statului care o 
invocă fie pentru a revendica un drept, fie pentru a se apăra împotriva 
unei pretenții considerată de el ca nefondată. 

In cadrul codificării internaționale stabilirea elementelor consti- 
tutive ale cutumei şi încorporarea acesteia într-un tratat multilateral se 
face prin negocieri complexe şi anevoioase, în care elementul politic 
îşi are şi el rolul lui. 

În general, se apreciază că pentru stabilirea existenţei şi conținu- 
tului unei cutume trebuie să se ia în considerare numeroase elemente, 
cum sunt: '® 

- actele organelor de stat cu atribuţii în domeniul relațiilor interna- 
tionale (declaraţii de politică externă, note diplomatice, corespondenţa 
diplomatică etc.); 

— opiniile exprimate de delegaţii statelor în cadrul unor confe- 
rinte diplomatice sau al unor organizații internaţionale; 

— unele acte normative interne care au contingență cu problema 
în cauză ori hotărârile unor organe de jurisdicție cu incidență asupra 


'5 Ian Brownlie, Principles of Public International Law, Third edition, 
Oxford, 1979, p. 7. 

relaţiilor internaționale, dacă prezintă uniformitate sau concordanță 
în soluţii; 

— dispoziţiile unor tratate internaţionale încheiate de alte state 
care se referă la norme cutumiare şi care au un conținut asemănător în 
ce priveşte configuraţia acestor norme, sau prevederi ale unor tratate 
internaţionale care nu au intrat în vigoare, dar care se aplică de către 
state în mod tacit. 

Ultimele decenii au scos în evidenţă rolul deosebit al declara- 
țiilor şi rezoluțiilor unor foruri ale organizațiilor internaţionale, în 
special ale ONU, în fixarea unor reguli de drept cutumiar şi în crearea 
unor noi reguli cutumiare care, pătrunzând în practica relaţiilor interna- 
tionale, au devenit cu timpul norme juridice recunoscute tacit, unele 
dintre ele fiind preluate ulterior în tratate internaţionale multilaterale.” 

In formarea normelor dreptului internaţional general are loc o 
strânsă întrepătrundere între cutumă şi tratatul internațional ca izvoare 
ale dreptului internaţional. 

Astfel, o normă care la origine este cutumiară este încorporată 
într-un tratat de codificare sau, în sens contrar, o normă de origine 
convenţională, deci stabilită în cuprinsul unei convenţii internaţionale, 
poate fi acceptată de state pe cale cutumiară, tratatele contribuind 
astfel în mod esențial la formarea cutumei, ca acte importante ale 
practicii generalizate. 

De asemenea, în cazul unui tratat la care nu sunt părți toate 
statele, tratatul este izvor de drept pentru părțile la tratat, iar între 
celelalte state prevederile sale se pot aplica pe cale cutumiară. 


Secţiunea 4 
Principiile generale de drept 


Principiile generale de drept sunt judecăţi de valoare al căror 
conținut axiologic se manifestă şi în configurarea altor dispoziţii 
normative, deci norme juridice de maximă generalitate prin prisma 
cărora sunt interpretate celelalte norme juridice. 

Teoria şi practica juridică a statelor au consacrat în timp nume- 
roase principii de drept care sunt identice sau nu diferă substanţial în 
legislaţia internă a diferitelor state, ele fiind comune marilor sisteme 
de drept intern (sistemul francez, cel german, cel englez etc.) şi impu- 
nându-se ca principii fundamentale în legislaţia majorităţii statelor. 


' Dumitra Popescu, Adrian Năstase, Florian Coman, Drept interna- 
tional public, „Şansa — SRL”, Bucureşti, 1994, p. 42-43. 

Unele noţiuni de drept intern — penal, civil sau din alte ramuri — 
sunt considerate ca noțiuni intrinseci ideii de drept şi pot fi considerate 
şi ca postulate ale dreptului internaţional. Ele au un rol deosebit în 
fundamentarea din punct de vedere tehnic şi conceptual a dreptului 
internaţional, dar pot juca şi rolul de izvor de drept de sine stătător. 

De aceea Statutul Curţii Internaţionale de Justiţie, în art. 38, 
menţionează printre regulile de drept pe care Curtea le poate aplica în 
hotărârile sale şi principiile de drept ale sistemelor juridice cele mai 
avansate, iar în practică sa judiciară Curtea s-a referit adesea la aseme- 
nea principii, aplicându-le cu caracter supletiv sau complementar ori 
ca norme juridice independente.” 

Printre aceste principii sunt de menţionat buna-credinţă în înde- 
plinirea obligațiilor convenţionale, regulile de interpretare juridică (de 
exemplu, acela că legea specială derogă de la legea generală), princi- 
piul răspunderii pentru prejudiciul cauzat, prescripția, principiul 
egalității părților, dreptul de apărare în soluţionarea unui diferend, 
autoritatea de lucru judecat, dreptul părților în proces la exercitarea 
unei căi de atac, unele reguli de bază ale organizării şi procedurii 
instanţelor de judecată etc. 

Aşa cum arăta un important autor de drept internaţional (lan 
Brownlie), într-o lucrare a sa (Principii de drept internaţional public, 
1990), în fapt tribunalele internaţionale recurg la elemente ale raţiona- 
mentului juridic în general şi la analogii cu dreptul privat pentru a face 
din dreptul internaţional un sistem viabil în cadrul proceselor ju- 
risdicționale. 

Principiile generale de drept nu trebuie să fie confundate cu 
principiile fundamentale ale dreptului internaţional, ele făcând parte 
din dreptul intern al statelor. 


Secţiunea 5 
Jurisprudența internaţională 


Practica instanţelor judecătoreşti, aşa cum rezultă din hotărârile 
date de acestea, constituie un mijloc auxiliar de determinare a norme- 
lor dreptului internaţional. 

De principiu, instanţele de judecată nu sunt creatoare de norme 
juridice, rolul lor fiind acela de a aplica la cazuri concrete prevederile 
actelor normative, dar hotărârile date de acestea pot avea un rol impor- 
tant în stabilirea existenţei şi a conţinutului unor norme de drept, ca şi 


* Raluca Miga-Beşteliu, Drept internațional. Introducere în dreptul 
internaţional public, Editura All Educational, Bucureşti, 1997, p. 58. 

în interpretarea acestora, iar prin argumentele pe care le aduc în 
motivarea hotărârilor lor pot juca un rol important atât în determi- 
narea, cât şi în dezvoltarea dreptului internaţional. 

Curtea Internaţională de Justiţie, tribunalele internaţionale arbi- 
trale sau curţile penale internaţionale, prin autoritatea respectivelor 
instanţe şi prin caracterul convingător al soluțiilor pe care le formu- 
lează, pot să confere hotărârilor pe care le dau o semnificație mai mare 
decât aceea pe care acestea o au în mod formal. Hotărârile acestor 
curți sunt adeseori invocate în cazuri similare pentru soluționarea altor 
litigii, având astfel un rol auxiliar în determinarea normelor existente 
de drept internaţional şi în crearea unor noi asemenea norme. 

Multe decizii ale Curţii Internaţionale de Justiţie a ONU au 
introdus inovații în dreptul internaţional, care ulterior au dobândit o 
recunoaştere generală.” 

Pentru lămurirea conținutului unor norme de drept internațional 
sunt adesea invocate şi hotărârile date de tribunalele interne, naționa- 
le, atunci când acestea sunt chemate să soluţioneze litigii în care 
trebuie să se întemeieze pe instituţii şi norme de drept internațional 
public din domenii cum sunt dreptul maritim, dreptul diplomatic etc. 


Secţiunea 6 
Doctrina dreptului internaţional 


Referindu-se în art. 38 anterior menţionat la „doctrina specialiş- 
tilor cei mai calificaţi în dreptul public al diferitelor state”, Statutul 
Curţii Internaţionale de Justiţie consacra doctrina ca izvor auxiliar al 
dreptului internaţional. 

Caracterul complex, adesea lacunar, contradictoriu sau imprecis 
al unor norme de drept internaţional determină ca rolul doctrinei, al 
opiniei juriştilor de drept internaţional de înaltă calificare, să aibă un 
rol foarte important în identificarea unor asemenea norme, în stabilirea 
pe calea interpretării a conţinutului exact al acestora şi în sistema- 
tizarea lor. Deşi nu este un izvor de drept în sens formal, instanțele 
judecătoreşti internaţionale nefundamentându-şi deciziile pe opiniile 
juridice, ci pe dreptul pozitiv, doctrina are un rol creator, putând să 
aducă o contribuție importantă la dezvoltarea dreptului internațional 
prin analiza ştiinţifică a ordinii normative internaționale în lumina 
principiilor şi a finalității dreptului. 


” Michael Akehurst, 4 Modern Introduction to International Law, 
Second edition, George Allen and Unwin Ltd., London, 1971, p. 54. 

În cadrul doctrinei se includ atât lucrările ştiinţifice elaborate şi 
opiniile individuale formulate de savanţi din domeniul dreptului interna- 
tional, cât şi lucrările unor importante foruri ştiinţifice internaţionale, 
cum ar fi Asociaţia de Drept Internaţional şi Institutul de Drept 
Internaţional, în cadrul cărora au fost întocmite şi unele proiecte de 
codificare a dreptului internaţional. 

Un rol important în cadrul doctrinei dreptului internaţional contem- 
poran este atribuit Comisiei de drept internaţional a O.N.U. care, înce- 
pând cu anul 1948, a adus o contribuţie apreciată la codificarea şi dezvol- 
tarea dreptului internaţional prin proiectele de convenţii pe care le-a întoc- 
mit şi prin comentariile juridice la aceste proiecte, prin rapoartele elabo- 
rate de membrii comisiilor asupra unor instituţii juridice şi a unor proble- 
me de drept de mare actualitate, ca şi prin opiniile exprimate în cadrul 
dezbaterilor ce au loc asupra problemelor ce fac obiectul activităţii sale. 


Secţiunea 7 
Principiile echităţii 

Art. 38 menţionat din Statutul Curţii Internaţionale de Justiţie 
prevede în paragraful 2 că, în anumite cazuri concrete, dacă părțile în 
litigiu sunt de acord cu aceasta, Curtea poate să-şi bazeze hotărârile şi 
pe principiile echităţii. 

Din modul cum este formulat rezultă că, în lipsa unei norme de 
drept, instanța poate să-şi întemeieze hotărârea pe principii de echitate. 
Folosite în acest mod, normele echităţii nu devin ele însele norme de 
drept, deci echitatea nu capătă caracter de izvor al dreptului, ci doar pe 
acela de temei al unei hotărâri judecătoreşti în lipsa unei norme de drept. 

Echitatea poate îndeplini, însă, adesea un rol pozitiv în evitarea 
aplicării formale a unor principii sau norme de drept internaţional care 
ar duce la rezultate contrare justiţiei. 

Echitatea are, de aceea, dacă nu valoarea unui izvor de drept, cel 
puţin un important rol în crearea şi aplicarea normelor de drept, care 
trebuie să se bazeze întotdeauna pe principiile echităţii. 


Secţiunea 8 


Alte izvoare ale dreptului internaţional public 


8.1. Actele organizațiilor internaţionale interguvernamentale 


Statutele constitutive ale organizaţiilor internaţionale stabilesc 
principii şi norme de funcționare a acestora, dar şi obligaţiile pe care 

statele şi le asumă pentru îndeplinirea scopurilor pentru care au fost 
constituite. Prin acte ale acestor organizaţii (declaraţii, rezoluţii, reco- 
mandări etc.) sunt stabilite măsuri şi reguli a căror valoare este greu de 
apreciat în abstract, trebuind să se ţină seama de forța pe care le-o 
conferă prevederile actelor lor constitutive. 

Pentru aprecierea valorii juridice a actelor organizațiilor interna- 
tionale se face o distincție între efectele pe care acestea le produc: 
unele produc efecte cu privire la funcționarea organizaţiilor ca struc- 
turi instituționale autonome, constituind ceea ce se cheamă dreptul 
intern al acestora, iar altele privesc conduita statelor membre. 

a) Dreptul intern al organizaţiilor internaţionale are de regulă 
un caracter obligatoriu, el referindu-se la mecanismele lor de funcțio- 
nare (calitatea de membru, structuri instituţionale, proceduri, clauze 
financiare, procesul de luarea a deciziilor etc.). Asemenea reguli sunt 
asumate de către statele membre drept condiţii sine qua non pentru 
buna funcţionare a organizației însăşi. 

b) Actele privind conduita statelor vizează fie drepturi sau obli- 
gații pe care statele şi le asumă în vederea realizării obiectivelor con- 
venite la înființarea organizației sau ulterior, fie reguli generale de 
comportament între statele membre sau între acestea şi organizație. 

Asemenea acte pot avea o forță juridică obligatorie, dar pot avea 
şi caracterul unor recomandări adresate statelor. 

Potrivit Cartei O.N.U. (art. 25), hotărârile Consiliului de Secu- 
ritate sunt obligatorii pentru statele membre, iar actele constitutive ale 
altor organizaţii internaţionale (O.A.C.I., O.M.S., O.M.M. etc.) cu- 
prind prevederi similare privind caracterul obligatoriu al rezoluțiilor 
adoptate în cadrul acestora. 

Ca urmare, în limitele competenţelor specializate ale organiza- 
țiilor internaţionale, hotărârile cu caracter obligatoriu au pentru statele 
membre valoarea unor norme juridice, iar recomandările, deşi nu se 
impun printr-o forță juridică intrinsecă, de regulă sunt respectate de 
către statele membre în considerarea solidarităţii şi bunei-credinţe în 
vederea realizării obiectivelor comune. 


8.2. Actele unilaterale ale statelor 


Unele acte unilaterale ale statelor pot să aibă incidență asupra 
dreptului internaţional şi a aplicării acestuia dacă sunt emise în do- 
menii care sunt strâns legate de relaţiile dintre state. Intre asemenea 
acte pot fi menţionate declaraţia de război, declaraţia de neutralitate a 
unui stat în cazul unor conflicte armate internaționale, poziția adoptată 


54 


de un stat asupra unei probleme politico-juridice cu caracter interna- 
tional, declaraţia prin care un stat nu recunoaşte existenţa sau valabili- 
tatea unei cutume sau refuzul unui stat de a recunoaşte o anumită 
situație de fapt ca producând efecte juridice asupra sa, declarația de 
renunțare din partea unui stat la un drept al său (la imunitatea de 
jurisdicție sau la anumite garanţii internaționale, de exemplu) etc. 


8.3. Legea internă 


De principiu, legea internă a unui stat are valoare în limitele terito- 
riale şi asupra cetăţenilor proprii ai statului respectiv, în acele domenii ce 
țin de dreptul intern al statelor, ea fiind o manifestare unilaterală de 
voință. Totuşi, se admite că pe această cale se poate realiza şi o 
influențare a procesului de apariție a unor norme de drept internaţional. 

Astfel, când într-o problemă care poate interesa relaţiile interna- 
tionale mai multe state adoptă legi interne cu conținut asemănător, 
acestea pot constitui un indiciu cu privire la formarea unei cutume 
internaționale. 

De asemenea, în unele domenii de interes internaţional se aplică 
de regulă reglementările din legislația internă a statelor (ex: cetăţenia, 
extrădarea, dreptul de azil), care se completează cu prevederile unor 
reglementări internaţionale. 

În general, legii interne nu i se atribuie caracterul de izvor al 
dreptului internaţional. Ea poate constitui, însă, un element al proce- 
sului de formare a dreptului cutuminar şi un mijloc de probă în stabi- 
lirea existenței unor cutume. 


Secțiunea 9 


Principiile fundamentale ale dreptului internaţional public 


9.1. Natura juridică a principiilor fundamentale 


Principiile fundamentale ale dreptului internaţional sunt norme 
de maximă generalitate, cu aplicabilitate universală, a căror respectare 
este obligatorie pentru toate statele şi celelalte subiecte de drept 
internaţional, în scopul menţinerii păcii şi securității şi al promovării 
cooperării internaţionale. 

Principiile fundamentale au un caracter normativ, stabilind re- 
guli de conduită între state şi ghidând conduita tuturor entităților 
internaţionale în raporturile lor reciproce. Ele fac parte din categoria 
normelor imperative (jus cogens), norme recunoscute de comunitatea 


55 


internațională în întregul său şi de la care nu se poate deroga prin alte 
principii sau norme de drept internaţional ori în procesul de aplicare a 
dreptului internaţional”. 

Generalitatea principiilor fundamentale rezultă din faptul că ele 
sunt rezultatul unui proces de maximă abstractizare şi esenţializare a 
celorlalte principii şi norme de drept internaţional. 

Universalitatea acestor principii înseamnă că ele se aplică tutu- 
ror domeniilor dreptului internaţional şi tuturor subiecţilor de drept 
internațional. 

Intre principiile fundamentale ale dreptului internaţional există o 
strictă corelare, ele formând împreună un sistem coerent, în cadrul 
căruia se stabilesc relaţii de determinare şi de influențare reciprocă. 

Interpretarea acestor principii fundamentale trebuie să se facă în 
raport de conținutul celorlalte, iar evoluţia oricăruia dintre acestea 
determină mutații şi în conţinutul celorlalte principii fundamentale. De 
asemenea, respectarea oricăruia dintre principiile fundamentale echi- 
valează cu respectarea tuturor principiilor fundamentale, iar încălca- 
rea unuia dintre principiile fundamentale atrage după sine încălcarea şi 
a celorlalte principii fundamentale. 

Principiile fundamentale ale dreptului internaţional public repre- 
zintă o chintesență a tuturor celorlalte principii şi norme existente în 
cadrul diferitelor ramuri ale dreptului internaţional, conţinutul acestor 
principii şi norme trebuind să fie conform cu principiile fundamentale. 

La rândul lor, principiile fiecărei ramuri a dreptului internațional 
ca şi normele existente în cadrul acestor ramuri, ori în cadrul diferi- 
telor instituții ale dreptului internaţional, care cunosc o mai mare 
maleabilitate şi o adaptare mai rapidă la realitățile vieții internaționale 
şi la nevoile acesteia decât cea a principiilor fundamentale, aduc 
elemente noi în conţinutul principiilor fundamentale, asigurându-le o 
evoluţie continuă, în pas cu evoluţia generală a dreptului internațional. 


9.2. Formularea principiilor fundamentale 


Formularea principiilor fundamentale ale dreptului internațional 
rezultă din cuprinsul unor documente politico-juridice de prim rang 


* Art.53 din Convenţia de la Viena din 1969 privind dreptul tratatelor. 
Vezi şi Ion Diaconu, Normele imperative în dreptul internațional — „jus 
cogens”, Editura Academiei Române, Bucureşti, 1977; Ion Diaconu, Curs de 
drept internaţional public, ed.cit., p. 61-71; G. Schwarzenberger, International 
Law, vol. I: International law as applied by International Courts and 
Tribunals Ed. a III-a, London, Stevens, 1957, p. 352-353 şi 425-427. 

ale vieţii internaționale, cu deosebire din Carta ONU, din unele tratate 
multilaterale generale şi din anumite declaraţii ale Adunării Generale a 
ONU cu intenții de codificare a principiilor fundamentale ale raportu- 
rilor dintre state, între care cea mai importantă este „Declaraţia referi- 
toare la principiile dreptului internaţional privind relațiile prieteneşti şi 
cooperare dintre state, în conformitate cu Carta ONU”, adoptată prin 
Rezoluţia Adunării Generale nr.2625 din 14 octombrie 1970. 

Art.2 al Cartei ONU prevede că, în urmărirea scopurilor 
organizației, membrii acesteia trebuie să acţioneze în conformitate cu 
următoarele principii: egalitatea suverană a statelor; îndeplinirea cu 
bună-credinţă a obligaţiilor asumate conform Cartei; rezolvarea dife- 
rendelor internaţionale prin mijloace paşnice, în aşa fel încât pacea şi 
securitatea internaţională, precum şi justiţia, să nu fie puse în pri- 
mejdie; abţinerea în relaţiile internaţionale de a recurge la ameninţarea 
cu forța sau la folosirea ei împotriva integrităţii teritoriale ori a inde- 
pendenţei politice a vreunui stat sau în orice alt mod incompatibil cu 
scopurile naţiunilor unite; neamestecul în treburile interne ale altor state. 

Exprimând evoluțiile dreptului internațional în acest domeniu 
după 25 de ani de la înființarea ONU, declaraţia din 1970, menţionată, 
formulează următoarele 7 principii ale dreptului internațional con- 
temporan: 

a) principul egalității suverane a statelor; 

b) principiul egalității în drepturi a popoarelor şi dreptului de a 
decide de ele însele; 

c) principiul neamestecului în treburile interne ale altor state; 

d) principiul nerecurgerii la forţă şi la ameninţarea cu folosirea 
forţei; 

e) principiul soluționării pe cale paşnică a diferendelor interna- 
tionale; 

f) principiul îndeplinirii cu bună-credință a obligațiilor interna- 
tionale (pacta sunt servanda); 

g) principiul cooperării internaționale. 

In Actul final al Conferinței pentru Securitate şi Cooperare în 
Europa, semnat la Helsinki în 1975, mai sunt menționate, însă în cadru 
european, regional, şi nu universal, alte 3 principii fundamentale, care 
exprimă procesul de evoluţie a dreptului internaţional contemporan şi 
anume: inviolabilitatea frontierelor, integritatea teritorială şi respecta- 
rea drepturilor şi libertăţilor fundamentale ale omului. 

Secţiunea 10 
Codificarea dreptului internaţional public 


Diversitatea izvoarelor dreptului internaţional, imprecizia unor 
norme de sorginte cutumiară, existența în anumite domenii a unor nor- 
me incomplete, ca şi nevoile de reglementare în domenii noi ale cola- 
borării internaţionale au impus necesitatea precizării şi sistematizării 
normelor juridice de drept internaţional, deci a codificării acestora în 
instrumente juridice clare şi fără echivoc. 

Realizarea operei de codificare a ridicat o problemă de principiu 
în ce priveşte conţinutul şi limitele acesteia, conturându-se două linii 
de gândire. 

Intr-o primă concepție, împărtăşită în general de jurişti ameri- 
cani şi englezi, codificarea ar avea numai rolul de a constata normele 
de drept în vigoare, fără a se preocupa dacă ele formează un sistem 
coerent, aplicabil în raporturile internaţionale reale. O a doua linie de 
gândire, împărtăşită de juriştii din ţările Europei continentale, concepe 
codificare nu numai ca o prezentare şi sistematizare a normelor, ci ca 
o operă în cadrul căreia unele norme pot fi modificate sau abrogate şi 
se pot crea norme noi, astfel încât să se realizeze un ansamblu coerent 
de norme care să corespundă nevoilor şi realităţilor epocii.” 

Experienţa Societăţii Naţiunilor, dar mai ales a O.N.U., a impus 
concepţia potrivit căreia codificarea are atât scopul de a constata şi 
preciza normele de drept internaţional (codificare de lege lata), cât şi 
pe cel de a dezvolta progresiv dreptul internaţional prin elaborarea de 
noi norme (codificare de lege ferenda). 

Codificarea are o deosebită importanță pentru dreptul interna- 
tional în general şi pentru transpunerea în practică a normelor sale în 
special. Ea asigură precizia normelor de drept şi întărirea coeziunii şi 
unității dreptului internaţional, înlăturând conflictele posibile între 
normele acesteia, înlesneşte adaptarea reglementărilor juridice la evo- 
luția rapidă a relațiilor internaționale şi permite totodată participarea 
tuturor statelor la opera de legiferare, ceea ce asigură în mai mare 
măsură credibilitatea dreptului şi lărgeşte baza de aplicare a acestuia. 

Codificarea dreptului internațional se poate realiza în diferite forme: 

a) codificarea oficială, realizată în comun de state, sau neofi- 
cială, efectuată de organizații ştiinţifice naţionale sau internaţionale, 
precum şi de oameni de ştiinţă în mod individual; 


Grigore Geamănu, op.cit., vol. I, p.109-110. 

b) codificarea generală, cuprinzând ansamblul normelor dreptului 
internațional, sau parțială, pe anumite ramuri ori domenii ale acestuia; 

c) codificarea principiilor generale şi codificarea amănunțită; 

d) codificarea universală a normelor de drept cu aplicabilitate 
pentru toate statele lumii şi codificarea regională, care cuprinde numai 
normele aplicabile unei anumite zone geografice. 

Preocupările de codificare a normelor dreptului internaţional au 
apărut încă din antichitate (vezi „Codul Hammurabi” în secolul al 
XVIII î.Cr. şi alte culegeri de reguli cu caracter juridic şi religios din 
țările orientului antic), au existat şi în Evul mediu, dar ele s-au mani- 
festat mai cu pregnanţă o dată cu societatea modernă. 

In epoca modernă preocupările de sistematizare a normelor 
dreptului internaţional sub forma unor coduri s-au manifestat iniţial în 
operele unor filozofi şi teoreticieni ai dreptului, care au studiat regulile 
în vigoare în epoca lor şi modul de aplicare a acestora. Aceste codi- 
ficări aveau un caracter neoficial. 

Prima încercare de acest gen aparţine filozofului englez Jeremy 
Bentham care, în Principiile dreptului internaţional, scrisă între 1786-— 
1789, şi în Introducere la un cod internaţional (1827), făcea o 
sistematizare a dreptului în vigoare, elaborând totodată şi noi reguli 
pentru asigurarea unei păci perpetue. Ulterior au apărut numeroase 
alte încercări de codificare neoficială, între care trebuie menţionată 
lucrarea savantului german John Bluntschli, intitulată Dreptul interna- 
tional modern al statelor civilizate, sub formă de cod din 1868. 

Aceste încercări, deşi constituiau opere de erudiție deosebit de 
valoroase, s-au dovedit în fapt mai puţin fructuoase, deoarece urmă- 
reau o codificare totală a dreptului internațional, ceea ce era greu de 
realizat, dacă nu chiar utopic. 

Incepând cu secolul al XIX-lea, diferite organizaţii ştiinţifice 
neguvernamentale, conştiente de dificultăţile insurmontabile ale codi- 
ficării întregului drept internațional într-o unică lucrare, au elaborat 
unele proiecte neoficiale de codificare pe domenii ale dreptului 
internațional. Printre acestea, un rol important l-au avut Asociaţia de 
Drept Internaţional, creată în 1873 şi Institutul de Drept Internaţional, 
înființat în 1912. 

Codificările oficiale încep a se face în secolul al XIX-lea în 
cadrul unor congrese sau conferințe internaționale cu participarea 
reprezentanților statelor. 

Astfel, la Congresul de la Viena (1815) a fost codificat regimul 
fluviilor internaţionale şi, în oarecare măsură, dreptul diplomatic, la 
Conferinţa de la Paris (1856) au fost codificate unele norme ale 

dreptului maritim, iar la Conferinţa de la Geneva din 1864 a fost ela- 
borată prima codificare a normelor de drept umanitar privind protecția 
militarilor răniți şi bolnavi în campanie. 

Conferinţele internaţionale de la Haga din 1899 şi 1907 au mar- 
cat un moment important în opera de codificare a dreptului internaţio- 
nal. Ele au codificat regulile privind mijloacele de soluţionare paşnică 
a diferendelor internaționale, dar sunt cunoscute îndeosebi pentru 
opera de codificare privind legile şi obiceiurile războiului terestru şi 
maritim referitoare la ostilitățile armate, beligeranţi, mijloace permise 
sau interzise în ducerea războiului, regimul juridic al prizonierilor de 
război şi alte persoane protejate în timpul conflictului armat etc. 

Alte conferințe internaționale ulterioare au continuat opera de 
codificare a reglementărilor privind modul de ducere a războiului. 
Astfel, la Conferinţa din 1929 de la Geneva s-a realizat o nouă codi- 
ficare privind ameliorarea soartei răniților şi a bolnavilor din armatele în 
campanie, iar Conferinţa de la Geneva din 1949 realiza o amplă codi- 
ficare a întregului drept umanitar aplicabil în perioada de conflict 
armat prin 4 convenţii internaţionale care se refereau la protecţia pri- 
zonierilor de război, a bolnavilor, a răniților şi a naufragiaților, precum 
şi a populaţiei civile, completată în 1977 prin 2 protocoale adiționale 
referitoare la conflictele armate internaţionale, respectiv la conflictele 
armate fără caracter internaţional. 

Sub egida Organizaţiei Naţiunilor Unite codificarea dreptului 
internațional a realizat progrese deosebite. 

O.N.U. şi-a propus, prin art. 16 al Cartei, ca în cadrul Adunării 
Generale să se inițieze studii şi să se facă recomandări în scopul de a 
încuraja dezvoltarea progresivă şi codificare dreptului internaţional. În 
acest scop, în 1947 a fost creată Comisia de drept internațional, ca 
organ subsidiar al Adunării Generale, având drept sarcină formularea 
cu precizie şi sistematizarea regulilor de drept internațional în 
domeniile în care există o practică juridică considerabilă, precedente 
sau opinii doctrinare. 

Ca urmare a eforturilor acestei comisii, ca şi a altor comisii ale 
Adunării Generale înființate ulterior, dar şi ale reprezentanţilor statelor 
şi ale unor organizaţii ştiinţifice neguvernamentale, au fost elaborate şi 
încheiate numeroase convenţii de codificare a dreptului internațional, 
în variate domenii, dintre care menţionăm ca mai importante: 

- relațiile diplomatice (Convenţia de la Viena din 1961); 

- relaţiile consulare (Convenţia de la Viena din 1963); 

- dreptul tratatelor (Convenţia de la Viena din 1969); 

- dreptul mării (cele 4 convenţii de la Geneva din 1958, urmate 
de Convenţia de la Montego Bay din 1982). 

Se află în curs de elaborare în cadrul Comisiei de drept interna- 
tional şi alte proiecte de convenţii de codificare a unor reguli de drept 
internaţional din domenii cum sunt: 

- răspunderea internaţională a statelor; 

- folosirea în alte scopuri decât navigația a cursurilor de apă; 

- relațiile dintre state şi organizaţiile internaţionale; 

- răspunderea internațională pentru daunele care decurg din acte 
ce nu sunt interzise de dreptul internaţional. 

Este de aşteptat ca procesul de codificare să continue, nevoile 
vieții internaţionale aducând în atenţie noi domenii în care sunt 
necesare sistematizări şi dezvoltări ale dreptului internaţional public. 


Secţiunea 11 
Sistemul dreptului internaţional public 


În totalitatea lor normele juridice care compun dreptul interna- 
tional public pot fi ordonate şi sistematizate după criterii ştiinţifice în 
raport de domeniile care cad sub incidenţa reglementărilor internaţio- 
nale, de instituţiile juridice de drept internaţional, ca şi de ramurile ce 
se pot constitui în cadrul dreptului internațional. 


11.1. Împărţirea pe domenii este prima formă de sistematizare 
care s-a conturat în procesul de evoluţie a dreptului internațional. 

Hugo Grotius împărțea dreptul internațional în două mari părți: 

a) dreptul păcii. Acesta cuprindea normele aplicabile în relațiile 
paşnice dintre state şi în cadrul căruia materia era ordonată pe ramurile 
tradiționale ale dreptului civil intern: persoane, bunuri, contracte etc.; 

b) dreptul războiului. În cadrul acestuia erau incluse dreptul la 
război, regulile de ducere a războiului şi dreptul neutralității în timp de 
război. 

Interzicerea războiului de agresiune în relațiile internaţionale, ca 
şi evoluţia rapidă, în ultimele decenii, a unor variate domenii ale 
colaborării internaționale, a determinat ca împărțirea dreptului interna- 
tional în cele două mari domenii să devină în mare parte caducă, ea 
nemaigăsindu-şi justificarea. 

Această împărțire mai figurează, însă, şi astăzi în unele tratate de 
drept internaţional. 

11.2. Împărţirea pe ramuri a dreptului internaţional s-a impus în 
cadrul codificării de după al doilea război mondial. 

Ea are la bază sistematizarea dreptului după ramurile principale 
ale acestuia, conturate în cadrul ansamblului de norme aplicabile, con- 
form direcțiilor de preocupare ale societăţii contemporane şi specifi- 
cului instituţiilor de drept internațional. 

Până în prezent, nu s-a conturat un consens asupra ramurilor 
dreptului internațional. Se pot, însă, enumera câteva dintre acestea: 

- Dreptul tratatelor; 

- Dreptul protecţiei omului; 

- Dreptul diplomatic şi consular; 

- Dreptul mării; 

- Dreptul fluvial; 

- Dreptul aerian; 

- Dreptul spațial; 

- Dreptul organizaţiilor internaţionale; 

- Dreptul conflictelor armate, în care intră şi dreptul umanitar; 

- Dreptul internaţional penal. 

Problema sistematizării dreptului internaţional public este depar- 
te de a fi soluționată. Ramurilor deja conturate li se pot adăuga altele 
noi, cum sunt: 

- Dreptul mediului; 

- Dreptul dezvoltării; 

- Dreptul economic etc. 

Problema sistematizării fiind foarte controversată, tratatele şi 
cursurile de drept de la noi îşi organizează expunerea şi explicarea 
normelor de drept internaţional pe baza instituţiilor sale fundamentale. 

Capitolul IV 


SUBIECTELE DREPTULUI INTERNAȚIONAL PUBLIC 


Secţiunea 1 
Noţiunea de subiect al dreptului internaţional public 


Subiecte ale dreptului sunt acele entități capabile să participe la 
raporturi sociale guvernate de norme juridice şi, în cadrul acestora, să 
fie titulare de drepturi şi obligaţii. 

Raporturile sociale guvernate de norme juridice sunt raporturi 
juridice şi se manifestă fie în ordinea internă ca raporturi juridice de 
drept intern, fie în ordinea internațională, ca raporturi juridice de drept 
internațional. 

In dreptul intern calitatea de subiect de drept o pot avea 
persoanele, care pot să fie persoane fizice sau persoane juridice. 

In dreptul internaţional subiecte de drept pot să fie numai acele 
entități care participă atât la elaborarea normelor de drept interna- 
tional, cât şi la desfăşurarea raporturilor juridice guvernate de aceste 
norme, dobândind astfel nemijlocit drepturi şi asumându-și obligaţii în 
cadrul ordinii juridice internaţionale. 

Doctrina şi practica dreptului internațional recunosc drept subiecte 
ale dreptului internaţional următoarele entități: statele, organizațiile inter- 
naţionale interguvernamentale şi mişcările de eliberare naţională. 

În afara acestora, există şi alte entități ale vieţii internaționale în 
legătură cu care se pune problema calităţii de subiect de drept interna- 
tional. Acestea sunt organizaţiile internaţionale neguvernamentale, corpo- 
rațiile transnaționale şi persoanele fizice. Asupra acestei probleme po- 
zițiile exprimate în doctrină, dar şi în practica relaţiilor internaționale, sunt 
foarte diferite. 


Secţiunea 2 
Statele ca subiecte ale dreptului internaţional public 
2.1. Suveranitatea — fundament al personalității juridice a statelor 


„Statele constituie principalele subiecte ale dreptului internaţio- 
nal. In dreptul internaţional clasic ele constituiau singurele subiecte de 
drept internaţional, deşi existau şi opinii contrare, în sensul că ade- 

văratele subiecte de drept internaţional ar fi persoanele fizice, opinii 
nevalidate, însă, de realitatea raporturilor internaţionale”. 

Statul participă în relaţiile internaţionale ca purtător de suve- 
ranitate. Suveranitatea este o caracteristică esenţială şi necesară a 
fiecărui stat, un atribut intrinsec, inerent al acestuia. 

Ca atribut esenţial al statului, suveranitatea înseamnă suprema- 
ţia puterii de stat pe plan intern şi independenţa acestuia față de orice 
altă putere în sfera raporturilor internaţionale. 

Suveranitatea statelor întruneşte următoarele trăsături: 

- caracterul originar, inerent, ceea ce înseamnă că suveranitatea 
aparţine statului, nefiindu-i atribuită din afară; 

- caracterul deplin, puterea de stat suverană manifestându-se în 
toate domeniile de activitate, politic, economic, social, militar etc.; 

- indivizibilitatea, în sensul că suveranitatea nu poate fi fragmen- 
tată, ea aparținând unui singur titular, puterea de stat, care deţine 
totodată şi toate modalităţile de exercitate a acesteia; 

- exclusivitatea, pe teritoriul unui stat neputând exista în acelaşi 
timp decât o singură suveranitate; 

- inalienabilitatea, atribuţiile suveranității neputând fi 
transferate altor state sau unor entități cu caracter internațional. 

Din punct de vedere al dreptului internațional suveranitatea 
constă în independenţa deplină a statului, în dreptul acestuia de a 
stabili şi a înfăptui o politică internă şi externă independentă. Statul 
suveran este un stat care nu este supus nici unui alt stat, exercitându-şi 
puterea politică asupra întregului teritoriu al ţării şi a tuturor 
cetăţenilor săi, precum şi în relațiile sale internaţionale. 

In virtutea suveranităţii lor, statele au dreptul de a-şi alege şi 
dezvolta în mod liber sistemul lor politic, economic, social şi cultural, 
de a-şi organiza viaţa internă fără nici un amestec sau constrângere din 
afară şi de a-şi stabili propria politică internă şi externă în mod 
independent, cu respectarea evident a personalității celorlalte state, a 
drepturilor inerente suveranității acestora. 

Activând pe planul relațiilor dintre ele potrivit suveranităţii lor, 
statele creează principiile şi normele de drept internaţional, iar 
principiile şi normele dreptului internațional sunt destinate să asigure 
şi să garanteze înfăptuirea suveranităţii statelor. 

Statele sunt, în virtutea suveranității lor, egale în drepturi, chiar 
dacă de-a lungul istoriei inegalitatea lor de fapt din punct de vedere al 


4 Vezi Grigore Geamănu, op.cit., vol.1, p.276-277; Charles Rousseau, 
op.cit., Tome II, p. 8-9. 

teritoriului, al populaţiei, al forţei economice, militare sau tehnice a 
fost transformată şi concretizată adesea în raporturile dintre ele şi într- 
o inegalitate de drept. 

Egalitatea juridică exclude subordonarea unor state față de altele 
şi pune pe picior de egalitate în fața dreptului toate statele, indi-ferent 
de existența unor elemente de fapt ce ar reflecta o inegalitate între ele. 
„Declaraţia Adunării Generale a ONU referitoare la princi-piile 
dreptului internațional privind relaţiile prieteneşti şi cooperarea dintre 
state conform Cartei Naţiunilor Unite”, adoptată în 1970, prevede în 
acest sens că „Toate statele se bucură de egalitate suve-rană. Ele au 
drepturi şi obligații egale şi sunt membri egali ai co-munităţii 
internaționale indiferent de deosebirile de ordin economic, social, 
politic sau de altă natură”. 

Ca principiu fundamental al dreptului internațional contem- 
poran, egalitatea suverană a statelor presupune, potrivit aceleiaşi de- 
claraţii, următoarele: 

a) statele sunt egale din punct de vedere juridic; 

b) fiecare stat se bucură de drepturi inerente deplinei suveranități; 

c) fiecare stat are obligaţia de a respecta personalitatea celorlalte 
state; 

d) integritatea teritorială şi independența politică a statului sunt 
inviolabile; 

e) fiecare stat are dreptul de a alege şi a dezvolta în mod liber 
sistemul său politic, social, economic şi cultural; 

f) fiecare stat are obligația de a respecta deplin şi cu bună-credință 
obligaţiile sale internaţionale şi de a trăi în pace cu celelalte state. 


2.2. Caracterul şi elementele personalității juridice a statelor 


Statele sunt subiecte tipice, fundamentale, ale dreptului interna- 
tional, constituind entitățile politice şi juridice care întrunesc în cea 
mai mare măsură capacitatea de a avea raporturi juridice guvernate de 
dreptul internațional şi au dreptul nelimitat de a participa la elabo- 
rarea normelor de drept internațional. 

Ele sunt de asemenea subiecte de drept internaţional universale, 
singurele care au capacitatea de a-şi asuma totalitatea drepturilor şi 
obligațiilor cu caracter internaţional. 


* Rezoluţia Adunării Generale a ONU nr.2625 (XXV) din 24 octom- 
brie 1970. Vezi textul acesteia în: Adrian Năstase, Bogdan Aurescu, Drept 
internațional contemporan. Texte esenţiale, Bucureşti, „Regia Autonomă 
Monitorul Oficial” 2000, p.167-175. 

Conceptul de stat, aşa cum rezultă din constituțiile țărilor lumii, 
implică o colectivitate umană instalată cu caracter permanent pe un 
anumit teritoriu şi având o structură de organe ale puterii care se 
bucură de suveranitate. 

In doctrina clasică a dreptului internaţional se are în vedere, 
pentru a se caracteriza o anumită entitate ca stat, cu personalitate juri- 
dică internaţională, ca aceasta să întrunească anumite elemente: 
populaţia, teritoriul şi existenţa unui guvern independent. 

Aceste elemente au fost cel mai bine precizate în „Tratatul de la 
Montevideo” din 1933 încheiat între S.U.A. şi statele latino-ame- 
ricane cu privire la drepturile şi obligaţiile statelor, în care se stipula 
că statul, pentru a fi subiect de drept internaţional, trebuie să 
întrunească următoarele condiţii: 

a) o populație permanentă; 

b) un teritoriu determinat; 

e) un guvern; 

d) capacitatea de a intre în relaţii cu alte state. 

Ultimul element implică suveranitatea ca trăsătură a puterii 
politice, ca atribut intrinsec al statului. 

Dispariţia unuia din aceste criterii are drept consecință inevi- 
tabilă dispariţia statului ca subiect de drept internațional. 

Criteriile stabilite au fost utilizate în mod constant în practica 
Naţiunilor Unite în problemele privind dobândirea calității de mem- 
bru al organizaţiei. 

a) Populaţia reprezintă o comunitate umană permanentă şi orga- 
nizată, relativ numeroasă pentru a putea subzista prin resurse proprii şi 
a forma rațiunea şi substanţa unui stat. 

In ce priveşte aspectul mărimii populaţiei, nu există un criteriu 
anume, dacă sunt întrunite celelalte caracteristici, de-a lungul istoriei 
şi astăzi existând atât state foarte mici (microstate sau state pitice), a 
căror populaţie nu depăşeşte câteva zeci de mii de persoane (statele — 
cetăți antice, statele — oraş din Evul Mediu, statele foarte mici aflate 
astăzi în Europa — Monaco, San Marino, Andorra, Liechtenstein etc.), 
cât şi state foarte mari, cu o populaţie numeroasă, de sute de milioane 
de locuitori sau, în cazul Chinei, de peste 1 miliard. 

b) Teritoriul de stat delimitează spațiul în interiorul căruia se 
exercită suveranitatea unui anumit stat, atât sub aspect intern, cât şi în 
raporturile cu alte state. 

Teritoriul de stat are mai multe componente: solul, subsolul, 
apele interioare şi apele maritime interioare, marea teritorială şi spa- 
tiul aerian de deasupra acestora, mai concis exprimat teritoriul poate fi 
terestru, maritim şi aerian. 

c) Guvernul, ca element al existenței unui stat, reprezintă 
totalitatea structurilor instituţionale care exercită prerogativele puterii 
asupra ansamblului populaţiei şi a teritoriului. 

Formele în care se exercită puterea, structura organelor de stat 
investite cu această putere, ca şi mijloacele şi metodele de exercitare a 
puterii diferă de la un stat la altul, pentru dreptul internaţional impor- 
tant fiind ca exerciţiul autorităţii de stat să fie exclusiv şi efectiv. 

Exclusivitatea presupune ca statul în cauză să-şi exercite 
autoritatea singur, deci să nu existe o altă autoritate căreia să i se 
supună aceeaşi populaţie şi acelaşi teritoriu, iar efectivitatea implică 
exercitarea în mod real a puterii şi nu doar aparent sau nominal. 

d) Capacitatea de a intra în relaţii cu alte state, ca element al 
existenței unui stat, presupune, între altele, următoarele: 

- capacitatea de a încheia acte juridice internaţionale, de a fi 
parte la tratate sau alte instrumente juridice internaționale; 

- dreptul de a deveni membru al unei organizații internaționale şi 
de a participa la activitatea acesteia; 

- dreptul de a utiliza mijloacele de reglementare paşnică a 
diferendelor şi de a prezenta reclamaţii în faţa unor instanțe internaționale; 

- dreptul de a-şi asigura propria securitate, de a participa la sisteme 
internaționale de garantare a securităţii şi de a recurge, în condițiile legii, la 
forță, inclusiv la forța armată împotriva unui act de agresiune; 

- capacitatea de a stabili relații diplomatice şi consulare cu alte state. 


2.3. Drepturile şi obligaţiile fundamentale ale statelor 


În legătură cu capacitatea statului de a intra în relaţii cu alte state 
şi de a-şi asuma drepturi şi obligaţii s-a pus problema în dreptul 
internațional de a se stabili care sunt drepturile şi obligațiile 
fundamentale ale statelor. 

Preocupări în această privinţă au apărut încă în secolul al XVIII- 
lea, sub influenţa ideilor filozofiei iluministe.” Primul doctrinar care 
s-a ocupat îndeaproape de această problemă a fost Emeric de Vattel, 
care făcea o distincţie între drepturile fundamentale ale omului, 
dăruite acestuia de natură şi drepturile fundamentale ale statelor, care 
îşi au fundamentul în dreptul natural. 

In secolele al XIX-lea şi al XX-lea, teoria drepturilor fundamen- 
tale ale statelor a cunoscut o puternică dezvoltare doctrinară, ea 


% Vezi şi Nicolae Ecobescu, Victor Duculescu, Drepturile şi obligaţiile 
fundamentale ale statelor, Editura Politică, Bucureşti, 1976, p.9-19. 

găsindu-şi o primă transpunere în planul reglementării în menţionata 
„Convenţie de la Montevideo” din 1933, apoi în „Carta de la Bogota”, 
actul constitutiv al O.S.A., în care a fost inclusă şi o „Declaraţie a 
drepturilor şi obligațiilor fundamentale ale statelor”. 

La tratativele pentru constituirea O.N.U. s-a făcut propunerea ca 
o asemenea declaraţie să figureze în Cartă, însă nu s-a acceptat, dar la 
scurt timp după constituirea Comisiei de drept internaţional a Adu- 
nării Generale a organizației aceasta a fost însărcinată cu elaborarea 
proiectului unei Declaraţii a drepturilor şi obligaţiilor statelor, care 
până în prezent nu a fost finalizat. 

În cadrul O.N.U. au fost adoptate „Carta drepturilor şi îndato- 
ririlor economice ale statelor” (1974), precum şi numeroase declaraţii 
în care se formulează drepturi şi obligaţii fundamentale ale statelor, 
între care sunt de menţionat cele privitoare la acordarea independenţei 
țărilor şi popoarelor coloniale (1960), principiile dreptului interna- 
tional privind relaţiile prieteneşti şi cooperarea între state (1970), 
întărirea securității internaţionale (1970) etc. 

Deşi până în prezent nu s-a ajuns încă la un acord deplin asupra 
unor criterii unitare pentru stabilirea unei clasificări generale şi 
uniforme a drepturilor şi îndatoririlor fundamentale ale statelor, în 
documentele amintite şi în literatura juridică sunt consacrate o sumă 
de asemenea drepturi şi îndatoriri. 

Drepturile fundamentale ale statelor sunt: dreptul la existență; 
dreptul la suveranitate şi independenţă; dreptul de a dispune asupra 
propriilor destine; dreptul la pace şi securitate; dreptul la integritatea 
teritoriului şi la inviolabilitatea frontierelor; dreptul la autoapărare; 
dreptul asupra resurselor naturale; dreptul la egalitate suverană; 
dreptul de a participa la rezolvarea problemelor internaţionale; dreptul 
la cooperare; dreptul de a face comerț; dreptul de acces la cuceririle 
ştiinţei şi tehnicii; dreptul de a face parte din organizațiile interna- 
tionale; dreptul de a participa la tratatele internaţionale; dreptul la un 
tratament nediscriminatoriu. 

În ce priveşte obligaţiile internaţionale, acestea sunt corelative 
drepturilor şi se referă în general la: respectarea personalității celor- 
lalte state şi a drepturilor acestora, astfel cum acestea au fost enume- 
rate; nerecurgerea la forță sau la ameninţarea cu forţa; rezolvarea pe 
cale paşnică a diferendelor lor; îndeplinirea cu bună-credinţă a trata- 
telor şi a tuturor obligaţiilor asumate; protecția mediului înconjurător. 

Secţiunea 3 


Tipurile de state 


Statele pot fi din punct de vedere al organizării lor fie unitare, fie 
compuse. 


3.1. Statele unitare 


Statele unitare sunt forme de organizare a statelor care se ca- 
racterizează prin existenţa unui singur sistem de organe ale puterii, 
administrației şi justiţiei. Deşi este împărțit în unităţi teritoriale, pentru 
nevoi de administrare, statul unitar se prezintă ca un tot pe plan intern 
şi extern, nici una din unităţile sale teritoriale neavând atribuţii paralele, 
concurente sau exclusive în raport de organele centrale. 

Existenţa unui anumit grad de autonomie administraţivă a auto- 
rităților teritoriale, în cadrul descentralizării administrative locale, nu 
afectează caracterul unitar al unui stat. 

România este un stat unitar, ca şi majoritatea statelor lumii. 


3.2. Statele compuse 


Statele compuse sunt forme de asociere a două sau mai multe 
state. Prin structura lor complexă ele pun probleme speciale în legă- 
tură cu calitatea de subiect de drept internaţional şi au cunoscut de-a 
lungul istoriei forme diferite. 

a) Uniunea personală reprezintă asocierea a două state suve- 
rane care rămâneau complet autonome, dar erau conduse de un singur 
monarh, ca urmare a succesiunii la tron, a unor alianţe matrimoniale, 
sau a unor aranjamente speciale. Fiecare stat membru al uniunii îşi 
păstra sistemul propriu de organe interne, rămânând subiect distinct 
de drept internaţional, având reprezentanțe proprii, încheind tratate 
internaționale etc., chiar dacă, având în frunte un şef de stat unic, 
duceau de regulă o politică externă comună. Exemple: Polonia şi 
Lituania (1386-1569), Olanda şi Luxemburgul între 1815-1890, 
Muntenia şi Moldova ca Principatele Unite în perioada 1859-1861, 
precum şi majoritatea monarhiilor europene în diferite perioade ale 
evului mediu, până în epoca modernă. 

b) Uniunea reală este o asociație a două state care au în frunte 
acelaşi monarh, precum şi organe comune de reprezentare în relaţiile 
cu alte state. Uneori ele pot avea organe comune şi în domeniul 
apărării sau cel al finanţelor. Din punct de vedere constituțional, 
legislativ şi administrativ statele componente se prezintă ca entități 

distincte, iar raporturile dintre ele sunt bazate pe dreptul internaţional, 
deşi împreună formează în raporturile cu alte state un singur subiect de 
drept. Exemple: Austria şi Ungaria (1867-1918), Danemarca şi Islanda 
(1918-1944), Muntenia şi Moldova (1861-1862). 

c) Confederaţia este o uniune de state independente, care îşi 
păstrează atât suveranitatea internă, cât şi cea externă. 

Confederaţia se stabileşte printr-un tratat între statele compo- 
nente, are un organ comun sub forma unei adunări deliberative, iar 
puterile conferite confederației se limitează numai la statele compo- 
nente, nu şi la cetăţenii lor. 

Deşi nu constituie un stat, confederaţia are ea însăşi calitatea de 
subiect distinct de drept internaţional. Organul comun al confederației 
a fost în general împuternicit să încheie tratate şi să aibă dreptul de a 
trimite şi a primi reprezentanți diplomatici. 

Cele mai importante confederaţii cunoscute — S.U.A. (1778- 
1787), Confederaţia germanică (1815-1866) şi Confederaţia elveţiană 
(1291-1793 şi 1815-1898) s-au transformat ulterior în state federative. 

d) Federaţia este o uniune de state în care fiecare membru îşi 
păstrează o anumită organizare proprie, dar există organe comune 
permanente cu caracter legislativ, administrativ şi judiciar, compe- 
tente pe întreg teritoriul țării şi asupra tuturor cetăţenilor. 

Federaţia constituie subiect unic de drept internațional, partici- 
pând în cadrul relaţiilor internaţionale în nume propriu, statele mem- 
bre putând avea însă şi ele, într-o măsură limitată, aceste drepturi. 

Exemple de state federale: S.U.A., Canada, Argentina, Germa- 
nia, Austria, Elveţia, iar până nu demult U.R.S.S., Cehoslovacia şi 
fosta Iugoslavie. 

e) Asociaţiile de state au reprezentat rezultatul unei evoluţii 
istorice care a dus la desprinderea statelor din imperiile coloniale, în 
virtutea cărora se mențineau unele legături între statul metropolă şi 
fostele state coloniale. 

Tipice în această privință sunt Commonwealthul, constituită de 
Anglia şi fostele ei colonii, care a evoluat de la Comunitatea britanică 
de naţiuni (1776 — 1949) la Comunitatea de naţiuni, care dăinuie şi 
astăzi, şi Uniunea franceză (1946 — 1954). 


3.3, Statele dependente 


Sub aspect istoric, statele dependente sunt rezultatul subjugării 
statelor mai slabe de către statele puternice. Din punctul de vedere al 
calităţii lor de subiect de drept internaţional ele sunt caracterizate ca 
state semisuverane sau ca state fără suveranitate deplină. 

Principalele forme de state dependente sunt vasalitatea şi pro- 
tectoratul. 

a) Vasalitatea reprezintă o formă de dependenţă tipică evului 
mediu, rezultând din extinderea relaţiilor nobiliare de la suzeran la 
vasal la raporturile dintre state. Raporturile de vasalitate au evoluat în 
timp de la dependența totală până la o anumită autonomie. 

Pe plan internaţional statul vasal era reprezentat de statul 
suzeran. Suzeranul încheia tratate care se aplicau şi vasalului, acesta 
neavând calitatea de subiect de drept internațional. 

Statul vasal trebuia să-i plătească statului suzeran o anumită 
contribuţia în bani sau bunuri, nu avea dreptul de a bate monedă, era 
obligat să participe la război alături de statul suzeran etc. 

În prezent nu mai există state vasale. Au fost vasale unele state 
indiene față de Anglia până în 1947, dar tipică este vasalitatea oto- 
mană care s-a exercitat asupra mai multor state, între care Egiptul, 
Serbia şi Muntenegru, Bulgaria şi, în anumite perioade, Țările Române. 

b) Protectoratul se deosebeşte de vasalitate prin aceea că statul 
protejat transferă în baza unui tratat statului protector conducerea 
relațiilor sale externe. Statul protector era abilitat să reprezinte statul 
protejat în relaţiile externe, încheia în numele lui tratate, primea şi 
acredita reprezentanți diplomatici, stabilind un control strict asupra 
politicii sale externe. 

A fost îndeosebi o formă de dependenţă cu caracter colonial 
(Franţa — Maroc şi Tunis; Anglia — Aden şi Tunis etc.). Într-o situaţia 
similară s-au aflat teritoriile sub mandat şi sub tutelă, devenite astăzi 
independente. 

In prezent există câteva forme de protectorat exercitat de către 
unele state europene mari asupra unor state mici: al Franţei asupra 
Statului Monaco; al Elveţiei asupra Lichtensteinului şi al Italiei asupra 
Statului San Marino. 


Secţiunea 4 


Neutralitatea statelor 


4.1. Neutralitatea clasică 


În dreptul internaţional clasic regimul de neutralitate se referă la 
situația unui stat de neparticipare la un război declarat între alte state. 
Neutralitatea este definită ca situaţia Juridică specială în care se 

continuă să întrețină relații cu celelalte state, inclusiv cu beligeranţii. 
Neutralitatea clasică are un caracter ocazional, ea fiind strâns legată de 
starea de război, regulile care guvernează neutralitatea raportându-se 
direct la reglementările privind modul de ducere a războiului.” 

Neutralitatea este tot atât de veche ca şi războiul, originile 
acestei instituţii trebuind să fie căutate în cutumă, dar încă din 
antichitate au existat şi acorduri scrise între diferite state, în special 
între statele-cetăţi greceşti, iar începând cu secolul al XVII-lea s-au 
încheiat tratate referitoare la neutralitate între unele state europene 
(Franţa şi Spania în 1659, Tratatul de la Utrecht din 1713 etc.). 

Spre sfârşitul secolului al XIX-lea era deja acceptat că neutra- 
litatea constituie un element esenţial al suveranităţii, în sensul că 
fiecare stat este liber să decidă poziţia sa față de un conflict armat 
declanşat, de a se implica sau de a păstra o atitudine de neutralitate 
care să fie respectată de către statele aflate în conflict. 

Principalele instrumente juridice prin care se reglementează statutul 
de neutralitate şi care constituie dreptul clasic în această materie sunt 
două convenții adoptate la Conferinţa de pace de la Haga din 1907 şi anu- 
me Convenţia a V-a „privitoare la drepturile şi datoriile puterilor şi 
persoanelor neutre în caz de război pe uscat” şi Convenţia a XIII-a „pri- 
vitoare la drepturile şi datoriile puterilor neutre în caz de război maritim”. 

Elementele ce caracterizează situația unui stat neutru sunt 
abținerea şi imparțialitatea. 

Abţinerea se referă la obligaţia statului neutru de a nu acorda, 
direct sau indirect, nici un fel de ajutor în ducerea războiului unuia sau 
altuia dintre statele beligerante, iar imparțialitatea constă în obligaţia 
statului neutru ca, în relaţiile sale de orice natură cu statele 
beligerante, să păstreze o strictă egalitate de tratament pentru a nu crea 
o situație mai avantajoasă din punct de vedere politic sau militar 
vreuneia din părţi, actele de bună-voință numai față de unul din 
beligeranți fiind ipso facto acte de rea-voinţă faţă de celălalt. 

Atitudinea de abţinere şi imparţialitate a statului neutru îl 
îndreptățeşte, însă, pe acesta de a pretinde din partea statelor beli- 
gerante respectarea inviolabilităţii teritoriului său, precum şi a 
libertăţii relațiilor sale comerciale cu toți beligeranţii. Statul neutru 


?7 O tratare pe larg a neutralității clasice vezi în N. Daşcovici, Curs de 
drept internaţional public. Războiul, neutralitatea şi mijloacele de constrân- 
gere între state, laşi, Institutul de Arte Grafice „N. V. Ştefăniu”, 1934, p.154- 
211; Ionel Cloşcă, Ion Suceavă, Dreptul internațional umanitar, Casa de 
Editură şi Presă „Şansa SRL”, Bucureşti, 1992, p.275-302. 

este îndreptățit să impună statelor beligerante respectarea statutului 
său internațional, putând lua în acest scop orice măsură pe care o 
consideră necesară, inclusiv respingerea prin forță armată proprie a 
oricăror atingeri aduse regimului său de neutralitate. 


4.2. Neutralitatea diferențiată 


În epoca contemporană interzicerea războiului de agresiune, 
precum şi principiul securităţii colective care stă la baza constituirii 
O.N.U., care impun pe de o parte obligaţia statelor de a participa la 
reprimarea agresiunii, iar pe de altă parte obligaţia statelor de a-şi 
acorda ajutor reciproc, inclusiv cu folosirea forţei armate, atunci când 
unul dintre statele membre ale O.N.U. sau ale unui sistem regional de 
securitate sunt victime ale unei agresiuni, au determinat ca problema 
neutralității în timp de război să fie abordată într-un cadru mai com- 
plex, principiile de bază ale neutralității — imparțialitatea şi abţinerea — 
întrând într-o anumită măsură în contradicţie cu noile principii. 

Cum pentru unele state, în special pentru cele mici, neutralitatea 
în caz de conflict armat prezintă un interes deosebit, soluţia s-a găsit în 
neutralitatea diferențiată. În cadrul acestui concept se păstrează 
drepturile şi obligaţiile statului neutru față de statele angajate în 
conflict. În plus, statul neutru are dreptul şi obligaţia de a da ajutor 
victimei agresiunii sau statelor membre ale O.N.U. ce iau parte la 
acțiunea armată hotărâtă de Consiliul de Securitate pentru sancționa- 
rea agresorului constatat ca atare, dar numai prin mijloace care nu 
implică participarea la ostilități, cum ar fi permiterea trecerii prin teri- 
toriul său a trupelor statelor care iau parte la sancţiunea militară apli- 
cată agresorului, dreptul de a furniza materiale necesare beligerantului 
care duce un război de apărare etc. 


4.3. Neutralitatea permanentă 


Alături de neutralitatea clasică, ce se raportează la un conflict 
armat în desfăşurarea lui, dreptul internaţional consacră şi neutra- 
litatea „permanentă a statelor, potrivit căreia un stat se angajează să 
rămână neutru faţă de orice conflicte armate care ar interveni şi să 
ducă o politică generală î în acest sens.” 


*% Vasile Creţu, Neutralitatea în dreptul conflictelor armate, în revista 
„Gândirea militară românească” nr. 2 şi 3/1995. 
* Vezi Edwin Glaser, Neutralitatea permanentă şi securitatea colecti- 
vă, în revista „Studii şi cercetări juridice” nr. 1/1965. 

Instituirea neutralității permanente se face în baza unor acte 
interne ale statului care îşi asumă acest statut (constituţia statului, 
declaraţii politice sau acte legislative), urmate de acte internaționale 
de recunoaştere şi garantare a statutului din partea altor state, în spe- 
cial a marilor puteri, exprimate individual sau colectiv. 

Statutul de neutralitate permanentă implică unele obligaţii şi 
drepturi pentru statul permanent neutru, precum şi, în mod corelativ, 
drepturi şi obligaţii pentru statele care au recunoscut sau au garantat 
statutul respectiv în favoarea unui anumit stat. 

Principalele obligaţii ale statelor care şi-au declarat statutul de 
neutralitate permanentă sunt: să nu participe la nici un conflict armat; 
să-şi păstreze starea de neutralitate în timp de conflict armat declanşat 
între alte state; să nu participe la nici un fel de alianţe politice sau 
militare ori să-şi asume obligaţii care au drept scop pregătirea răz- 
boiului; să nu permită folosirea teritoriului lor pentru amplasarea de 
baze militare străine, rampe de lansare a rachetelor şi alte asemenea 
obiective militare; să nu deţină, să nu producă şi să nu experimenteze 
arme nucleare sau alte arme de distrugere în masă; să ducă o politică 
de colaborare paşnică şi să întrețină relații amicale cu celelalte state. 

Asumarea acestor obligaţii nu exclude, însă, dreptul statului 
permanent neutru ca, în conformitate cu art. 51 din Carta O.N.U. 
privind dreptul la autoapărare, să întreţină forțe armate, să ia orice alte 
măsuri necesare pentru protejarea teritoriului național împotriva unei 
agresiuni căreia i-ar putea fi victimă, să ceară ajutor şi să fie ajutat în 
cazul în care ar fi atacat de un alt stat. 

Statul permanent neutru are totodată dreptul la recunoaşterea şi 
garantarea personalităţii sale şi dreptul de a participa pe deplin la viaţa 
internaţională ca orice alt stat. 

De-a lungul timpului se cunosc doar câteva state care şi-au 
declarat statutul de neutralitate permanentă: 

— Belgia — (1831-1919). Neutralitatea Belgiei a fost încălcată de 
Germania în 1914 şi a încetat prin voinţa statului belgian şi în baza 
tratatelor de pace de după primul război mondial; 

— Luxemburgul — (1867-1919). Neutralitatea sa a încetat să mai 
fie garantată prin tratatul de la Versailles, dar a fost menţinută 
unilateral până la invadarea teritoriului luxemburghez de către 
Germania în 1940; 

— Elveţia. Este cazul tipic de stat cu neutralitate permanentă. 
Elveţia a început să urmeze o politică declarată de neutralitate încă din 
1648, recunoscută apoi prin Tratatul de la Utrecht (1713). 

Regimul juridic al neutralității sale permanente a fost stabilit şi 
garantat în 1815 prin declaraţiile statelor participante la Congresul de 
la Viena, care recunoşteau că neutralitatea şi inviolabilitatea Elveţiei 
sunt în interesul Europei, şi printr-un tratat din acelaşi an semnat de 
toate marile puteri ale epocii. Neutralitatea Elveţiei a fost reconfir- 
mată prin Tratatul de la Versailles în 1919 şi a fost respectată în 
timpul celui de al doilea război mondial. 

La intrarea în Societatea Naţiunilor în 1920, recunoscându-se 
neutralitatea Elveţiei, Consiliul Societăţii a adoptat o declarație prin 
care această ţară a fost scutită de participarea sub orice formă la 
acțiunile privind aplicarea de sancţiuni militare. 

După înfiinţarea în 1945 a Organizaţiei Naţiunilor Unite, Elveția 
a rămas în afara organizaţiei invocând statutul său de neutralitate 
permanentă, în special sistemul de aplicare a unor sancţiuni militare, 
considerat ca incomparabil cu acest statut. 

Ulterior, prin referendum popular poporul elveţian a respins în 
câteva rânduri intrarea ţării în ONU, dar la ultimul asemenea 
referendum, organizat la 3 martie 2002, majoritatea populaţiei s-a 
pronunţat în favoarea intrării Elveţiei în organizaţia mondială. 

— Austria. Statutul de neutralitate permanentă al Austriei a fost 
declarat printr-o lege internă a acesteia din 1954, care a intrat în 
vigoare la 5 noiembrie 1955, după semnarea la 5 mai 1955 a 
„Tratatului de stat” între Austria şi cele 4 mari puteri (Anglia, Franţa, 
S.U.A. şi U.R.S.S.). 

Prin acest tratat Austria se angaja să nu adere la nici o alianţă, să 
nu permită nici unui stat străin să stabilească baze militare pe teritoriul 
său şi să-şi apere neutralitatea prin orice mijloace, iar cele 4 state se 
angajau să-i respecte independenţa şi integritatea teritorială. Ulterior 
acest statut a fost recunoscut şi de alte state. 

Austria este membru deplin al O.N.U., fără condiţii sau rezerve, 
din 14 decembrie 1955. 

— Laosul s-a declarat stat cu neutralitate permanentă în 1962, iar 
12 state, între care marile puteri, s-au angajat să i-o respecte prin 
Declaraţia de la Geneva din 1962, dar situația internaţională din zonă 
(în special izbucnirea războiului din Vietnam) a făcut ca aceasta să nu 
devină efectivă. 

— Malta şi-a declarat unilateral neutralitatea permanentă, iar 
statele europene au luat act de această declarație prin Actul final al 
Reuniunii de la Madrid din 1983 a Conferinţei pentru Securitate şi 
Cooperare în Europa. 

Secţiunea 5 
Recunoaşterea internațională 


5.1. Instituția juridică a recunoaşterii internaţionale 


Instituția recunoaşterii internaţionale a apărut în secolul al XVIII- 
lea şi s-a conturat mai precis în secolul următor, în special după Con- 
gresul de la Viena care instituia un adevărat directorat asupra vieţii 
internaționale, statele membre ale „Sfintei Alianțe” angajând raporturi 
de drept internaţional numai cu statele pe care ele le recunoșteau. 

Recunoaşterea internaţională constă într-un act unilateral al unui 
stat prin care acesta recunoaşte ca valabile şi, în ce-l priveşte, ca 
opozabile, fapte, acte sau situaţii juridice existente, care pot avea prin 
aceasta consecinţe asupra drepturilor, obligațiilor şi intereselor sale. 

Recunoaşterea are drept obiect apariţia unui nou subiect de drept 
internaţional, cum sunt statele sau mişcările de eliberare naţio-nală, 
dar există şi recunoaşterea guvernelor, a unor modificări terito-riale, a 
calităţii de beligerant, a statutului de neutralitate permanentă etc. 


5.2. Recunoaşterea statelor 


Recunoaşterea nu priveşte statele deja existente, ci doar apariţia 
unui nou stat în legătură cu care se pune problema acceptării lui ca 
subiect de drept internaţional de către celelalte state. Prin recunoaş- 
tere celelalte state admit că ele consideră noua entitate drept stat şi îi 
recunosc personalitatea juridică internațională, deci capacitatea de a 
dobândi drepturi şi de a contracta obligații internaţionale. 

Apariţia unor state este un proces încă actual, putând fi rezul- 
tatul unor împrejurări cum ar fi: dizolvarea sau dezmembrarea unui 
stat, separarea unor părți dintr-un stat prin secesiune sau regruparea 
unor state existente anterior într-o nouă entitate statală. 

Practica internaţională a dovedit că recunoaşterea poate să joace 
un rol important în relaţiile dintre state. In epoca noastră sunt 
cunoscute complicațiile de ordin politic şi juridic ce s-au creat după 
constituirea U.R.S.S. şi apariţia Chinei ca stat independent, ori mai 
recent prin dezmembrarea U.R.S.S. şi apariţia de noi state desprinse 
din fosta Iugoslavie. 

Recunoaşterea este un act politic, generator de efecte juridice, 
actul de recunoaştere constituind expresia atitudinii politice a 
celorlalte state față de noul stat, din care decurg consecinţe juridice 
majore. 

Recunoaşterea este un act unilateral. Ea constituie o expresie a 
suveranităţii, un stat având dreptul de a recunoaşte un alt stat, nu şi 
obligaţia de a o face. 

Deşi dreptul de a recunoaşte un stat este discreţionar, refuzul 
recunoaşterii nu se poate face decât pe baza unor principii şi norme 
general acceptate de comunitatea internaţională.“ Nerecunoaşterea 
unui stat poate fi considerată, în lipsa unei motivări temeinice, ca 
neamicală, creând dificultăţi în calea normalizării relaţiilor dintre state 
şi favorizând factorii care se opun evoluţiilor noi în societatea 
internațională. 

Această instituție a fost folosită uneori în mod abuziv, în scopuri 
politice, statele mai puternice punând adesea condiţii la recunoaştere 
sau exercitând presiuni asupra noilor state ori folosind această cale 
pentru a limita relaţiile cu statele respective. 

In alte situaţii recunoaşterea statelor a fost, însă, folosită pentru a 
sancţiona acte ilegale internaţionale, cum a fost cazul nerecunoaş-terii 
de către statele membre ale ONU (cu excepţia Turciei),la cererea 
Consiliului de Securitate din 1983, a Republicii Turce a Ciprului de 
Nord. 

Recunoaşterea are un caracter declarativ, constituind un act de 
constatare a apariției unui stat nou, ca subiect de drept internaţional. Ea 
nu conferă noului stat calitatea de stat, pe care aceasta o dobândeşte din 
momentul creării sale. Refuzul de a recunoaşte un nou stat nu afectează 
existența acestuia, statul în cauză păstrându-şi calitatea de subiect de 
drept, cu toate consecinţele ce decurg din aceasta.” 

In faza inițială a apariţiei recunoaşterii, dar şi ulterior, s-a 
acordat acesteia un caracter constitutiv de drepturi, în sensul că statele 
ar exista numai dacă sunt recunoscute de alte state. Astăzi o asemenea 
abordare este contrară principiilor care guvernează relațiile dintre 
state. Ea ar duce la un tratament inadmisibil, în sensul că statele ar fi 
îndreptățite să se comporte în mod arbitrar față de o entitate pe care nu 
o recunosc, ridicând totodată o problemă insolubilă, aceea a numă- 
rului de recunoașteri necesare pentru ca un stat să fie recunoscut, deci 
admis ca participant cu drepturi egale în cadrul comunităţii interna- 
tionale. Statul are o personalitate juridică unică, el neputând fi în 


% Vezi L. Oppenheim, International Law, Ed.R.Jennings and A. Watts, 
vol.I Peace, 1992, p. 130. 
31 Ton Diaconu, Curs de drept internaţional public, ed.cit., p. 85. 

acelaşi timp subiect de drept internațional față de statele care îl 
recunosc şi lipsit de această calitate față de celelalte state. 

Dreptul internaţional contemporan tinde să pună, însă, sub 
semnul întrebării caracterul declarativ al recunoaşterii statelor în 
anumite situaţii, considerându-se că ar exista chiar o obligaţie de 
nerecunoaştere atunci când anumite state se constituie prin încălcarea 
normelor şi principiilor dreptului internaţional, în deosebi ca urmare a 
recurgerii la forță, recunoaşterea având în asemenea situaţii caracter 
de sancţionare a unui act ilegal.” 

Deşi în principiu recunoaşterea nu poate avea decât un caracter 
declarativ, în practica relaţiilor internaţionale numai prin recunoaş- 
terea de către celelalte state un stat se poate manifesta efectiv şi pe 
deplin ca subiect de drept internaţional. 

Recunoaşterea are drept efect practic stabilirea unor relaţii 
normale între state, ea constituind în fapt punctul de plecare al 
manifestării personalităţii statului recunoscut în raport cu alte state. 
Din acel moment statul recunoscut poate stabili relații diplomatice cu 
statul sau cu statele care l-au recunoscut, i se recunoaşte dreptul la 
imunitate de jurisdicție şi de execuţie în fața instanţelor statului care l- 
a recunoscut, cu efecte asupra dreptului său de a dispune de bunurile 
pe care le are pe teritoriul altui stat, poate intenta acțiuni judiciare în 
statele care îl recunosc, poate încheia tratate bilaterale cu acestea etc. 

Formele în care poate avea loc recunoaşterea sunt diferite. 

a) Recunoaşterea poate fi mai întâi de jure sau de facto. 

Recunoaşterea de jure este recunoaşterea deplină şi definitivă a 
unui stat. Ea este irevocabilă, efectele ei stingându-se numai o dată cu 
încetarea calității de subiect de drept internaţional a statului 
recunoscut. 

Recunoaşterea de facto exprimă o atitudine de rezervă față de 
noul stat şi se manifestă într-un câmp mai puţin larg de relații, de 
obicei relații comerciale şi diplomatice de nivel redus. 

Recunoaşterea de facto are un caracter limitat şi provizoriu, 
putând fi revocată oricând. 

Intre recunoaşterea de jure şi cea de facto nu sunt deosebiri de 
esenţă, iar limitele dintre ele sunt greu de stabilit, recunoaşterea de 
facto constituind de regulă o fază pregătitoare a recunoaşterii de jure. 


* Alexandru Bolintineanu ș.a., op.cit., p. 85-86. 

3 Vezi C. Stănescu, V.Duculescu, Caracterul instituției recunoaşterii 
statelor şi guvernelor în lumina principiilor dreptului internațional contem- 
poran, în „Revista română de drept” nr. 11/1969. 

b) Recunoaşterea poate fi, în al doilea rând, expresă sau tacită. 

Recunoaşterea expresă se face în baza unui act care poate lua 
diferite forme: o declaraţie de recunoaştere, un mesaj al şefului sta- 
tului, o notă diplomatică sau chiar o telegramă de felicitare din partea 
şefului statului, a şefului guvernului sau a ministrului de externe, din 
care rezultă cu claritate intenția de recunoaştere. 

Recunoaşterea tacită poate fi dedusă din acţiunile concludente 
ale unui stat cum sunt: stabilirea de relaţii diplomatice, încheierea unui 
tratat bilateral de reglementare a relațiilor politice generale etc. 

Recunoaşterea tacită este cea mai frecvent uzitată. 

S-a pus problema dacă admiterea participării unui stat la o 
organizaţie internațională, la o conferinţă internațională sau la un tratat 
multilateral poate echivala cu recunoaşterea sa tacită de către toate 
statele participante. Se consideră că, în principiu, în asemenea situații 
simpla participare nu echivalează cu recunoaşterea, la ase-menea 
forme de relații internaţionale luând parte adesea şi state care nu se 
recunosc reciproc, dar dacă, de exemplu, un stat votează în favoarea 
admiterii unui nou membru într-o organizaţie internaţională, 
exprimându-și astfel în mod clar atitudinea faţă de acesta, votul 
exprimat poate fi apreciat ca o recunoaştere tacită. 


5.3. Recunoaşterea guvernelor 


În mod normal recunoaşterea unui stat înseamnă şi recunoaş- 
terea guvernului legitim al acestuia. Problema ca un guvern să fie 
recunoscut separat nu se pune decât în situaţii speciale, când într-un 
stat se instalează un nou guvern, nu pe calea legală prevăzută de 
Constituţia statului respectiv, ci prin forță, ca urmare a unei revoluții 
sau a unei lovituri de stat prin care se schimbă regimul politic ori 
forma de guvernământ a statului respectiv. 

Recunoaşterea unui guvern nu pune în cauză recunoaşterea 
statului, dar nerecunoaşterea guvernului împiedică menţinerea ori 
stabilirea de relații normale între state. 

Recunoaşterea guvernelor poate fi, ca şi în cazul statelor, de jure 
sau de facto, expresă sau tacită. 

Recunoaşterea unui guvern se face pentru considerente prepon- 
derent politice, dar se au în vedere şi rațiuni juridice. In general, 
pentru luarea unei decizii se au în vedere următoarele criterii ce țin de 
legitimitatea şi efectivitatea noului guvern: 

- dacă el exercită o autoritate efectivă; 

- dacă autoritatea sa se exercită asupra întregului teritoriu sau a 
unei importante părţi din teritoriul de stat; 

- dacă se bucură de sprijinul majorităţii populaţiei. 

De asemenea, pe lângă legitimitatea şi efectivitatea unui guvern 
la recunoaşterea sa este pusă în cauză şi capacitatea noului guvern de a 
se achita de obligaţiile sale internaţionale. 

În măsura în care aceste criterii sunt satisfăcute, nu există motive 
din punctul de vedere al dreptului internaţional ca un guvern să nu fie 
recunoscut. 

Asupra recunoaşterii legitimităţii unui guvern s-au formulat 
unele teorii, în special în spaţiul latino-american. 

Doctrina Tobar. Denumită astfel după numele unui ministru de 
externe ecuadorian de la începutul secolului trecut, această doctrină 
afirma un legitimism constituțional, în sensul că un guvern constituit 
prin mijloace contrare constituţiei nu trebuie să fie recunoscut până 
când ţara nu va fi organizată în forme constituţionale, pe bază de 
alegeri libere. O asemenea abordare favorizează intervenția în aface- 
rile interne ale altui stat, subordonând problemele politice şi consti- 
tuționale interne ale unui stat aprecierii altui stat şi a fost folosită ca 
atare împotriva unor regimuri politice instalate în ţări din America 
Latină. 

Doctrina Estrada. A fost formulată în 1930 de ministrul de ex- 
terne al Mexicului al cărui nume îl poartă, pentru a se evita interpre- 
tarea că nerecunoaşterea unui guvern ar echivala cu dezaprobarea 
acestuia, pe care o implică doctrina Tobar. 

Potrivit acestei doctrine nici un guvern nu are dreptul să se 
pronunţe asupra legitimităţii altui guvern. Ministrul Estrada afirma că 
guvernul mexican se va mărgini la menţinerea sau rechemarea repre- 
zentanților săi diplomatici ori la acceptarea agenților diplomatici ai 
altor state, după cum va considera oportun, fără a aprecia în mod 
unilateral asupra dreptului altor naţiuni de a-şi menține sau de a-şi 
schimba guvernul. 

Inspirându-se din doctrina Estrada, majoritatea statelor se abţin 
astăzi să mai recunoască guvernele, recunoscând numai statele. 


5.4. Recunoaşterea beligeranței şi a insurgenţei 


În cazul în care pe teritoriul unui stat are loc o răscoală armată 
împotriva guvernului legal, iar aceasta şi-a constituit organe de 
conducere politică şi militară, desfăşoară acţiuni militare în formă 
organizată şi controlează o parte a teritoriului, se pune problema 
recunoaşterii calității de beligerant sau de insurgent de către guvernul 
statului respectiv sau de către alte guverne. 

Recunoaşterea unei asemenea calități de către guvernul statului 
pe teritoriul căruia a izbucnit răscoala are drept efect că răsculații nu 

mai pot fi trataţi ca infractori, ci li se aplică regimul prizonierilor de 
război în cazul în care sunt prinşi, iar cele două părţi la conflict sunt 
obligate să aplice normele privind dreptul internaţional umanitar în 
caz de conflict armat. 

Recunoaşterea de către guvernele altor state are drept efect 
tratarea guvernului şi a răsculaților (insurgenților) în mod egal din 
punctul de vedere al dreptului internaţional. 


5.5. Recunoaşterea mişcărilor de eliberare naţională 


Necesitatea recunoaşterii mişcărilor de eliberare națională a 
apărut în epoca modernă, iar ca instituție juridică recunoaşterea 
acestor mişcări reprezintă o dezvoltare a recunoaşterii beligeranţei sau 
a insurecţei. 

In timpul celui de al doilea război mondial numeroase state au 
recunoscut legitimitatea comitetului naţional polonez şi a celui cehos- 
lovac ca reprezentante ale popoarelor lor în lupta pentru elibe-rarea 
teritoriilor care se aflau atunci sub dominaţia străină, precum şi guver- 
nele în exil constituite de aceste comitete naţionale. 

După al doilea război mondial mişcările de eliberare naţională şi 
cele anticoloniale au luat o mare amploare în condiţiile politicii de 
decolo-nizare duse în cadrul O.N.U., problema recunoaşterii mişcărilor 
respective şi a organelor constituite de acestea punându-se foarte frecvent. 

Recunoaşterea organelor de conducere ale mişcărilor de elibe- 
rare națională a creat condiţiile ca numeroase state să stabilească rela- 
ţii oficiale cu respectivele mişcări şi să le sprijine în lupta lor pentru 
constituirea de state independente, iar aceste mişcări au putut să aibă 
acces la viaţa internaţională, să participe la activitatea organizaţiilor 
internaționale şi în cadrul O.N.U. în calitate de observatori şi să-şi 
promoveze astfel propriile interese. 

Recunoaşterea mişcărilor de eliberare naţională constituie de 
regulă o etapă premergătoare recunoaşterii statului ce se va forma ca 
rezultat final al luptei acestora. 


Secțiunea 6 


Succesiunea statelor 


6.1. Instituţia juridică a succesiunii statelor 


Există situaţii când, prin voinţa popoarelor respective sau dato- 
rită unor împrejurări independente de acestea, configuraţia politică şi 
teritorială a unor state suferă importante transformări. Dincolo de 

efectele pe care le produc în cadrul intern al statelor, asemenea 
transformări au implicaţii deosebite pentru relațiile internaţionale şi 
pentru dreptul internaţional. 

Modificările teritoriale, indiferent că acestea duc la apariția unor 
noi state, astfel cum s-a întâmplat în cazul dezmembrării unor imperii 
sau a desfăşurării procesului de decolonizare, la schimbări majore în 
natura unui stat, determinate de procese revoluţionare sau doar la 
transferuri de teritorii de la un stat la altul, pun în dreptul internațional 
problema succesiunii noilor state la statele anterioare. 

Modificările teritoriale pot consta în: 

a) reunirea mai multor state într-unul singur, pe calea fuziunii 
sau a absorbției (cazuri numeroase în cadrul procesului de unificare a 
statelor europene, iar mai recent reunificarea Germaniei în 1990); 

b) dezmembrarea unui stat, în urma căruia apar mai multe state 
independente (destrămarea Imperiului Austro-Ungar în 1919, iar mai 
recent dizolvarea U.R.S.S. şi a Iugoslaviei după 1989); 

c) separarea sau secesiunea, când din cadrul unui stat se des- 
prinde un alt stat (Pakistanul sau Bangladeşul desprinse de India, 
Norvegia desprinsă de Suedia etc.); 

d) transferul de teritorii de la un stat la altul. 

În asemenea situaţii se pune problema în ce măsură între statele 
noi şi cele vechi sau între statele implicate în asemenea modificări are 
loc transmiterea unor drepturi şi obligații asumate de statele respective 
până la apariția modificărilor teritoriale. 

Principalele probleme care se ridică în cadrul succesiunii statelor 
se referă la tratate, la bunuri, la arhive şi la datoria de stat, iar uneori şi 
la cetăţenie. 

In dreptul internaţional clasic rezolvarea unor asemenea probleme 
s-a făcut prin transpunerea automată a principiilor succesiunii de drept 
civil din dreptul intern în cadrul dreptului internaţional public. 

In dreptul internațional contemporan a devenit, însă, clar că o 
asemenea soluţie nu este cea indicată, având în vedere că ne aflăm în 
prezenţa nu a unei simple succesiuni, ci a unui transfer de suve- 
ranitate, cu toate consecinţele ce decurg de aici. 

Statul succesor nu este continuatorul juridic al statului prede- 
cesor. Fiecare dintre ele are o personalitate proprie. Succesiunea 
într-un teritoriu determinat atrage înlocuirea ordinii juridice a statului 
predecesor cu ordinea juridică a statului succesor. Ca urmare, statul 
succesor nu este în principiu obligat să preia automat şi integral 
drepturile şi obligaţiile statului predecesor, ci în virtutea suveranității 
sale are dreptul de a decide în ce măsură va menţine raporturile 

juridice ale predecesorului său. Respingerea raporturilor juridice, a 
drepturilor şi obligaţiilor anterioare incompatibile cu politica internă şi 
externă, cu interesele legitime ale statului succesor, semnifică mani- 
festarea suveranităţii sale. 

Pe de altă parte, însă, statul succesor poate avea el însuşi 
interesul de a menține o anumită continuitate juridică şi de a nu 
înlătura întru totul ordinea juridică a statului predecesor pentru a 
realiza o relativă stabilitate în ordinea sa internă şi a nu reconstrui ceea 
ce era deja bine construit. De asemenea, nu este nici în interesul 
comunităţii internaţionale în ansamblul său şi nici al statelor terțe, 
luate individual, ca succesiunea unui stat să ducă la ruperea oricăror 
legături cu obligațiile asumate de statul predecesor. 

De aceea, noua autoritate a statului succesor va selecta şi va 
prelua prin intermediul succesiunii anumite elemente ale ordinii 
juridice vechi, atât cu privire la garantarea unor drepturi ale unor per- 
soane fizice sau juridice în raport cu alte state, cât şi cu privire la 
respectarea unor angajamente internaționale anterior asumate. 

Instituţia juridică a succesiunii statelor în dreptul internațional 
este deosebit de controversată. Până în prezent nu s-a putut ajunge, 
nici pe cale cutumiară, nici prin tratate, la reguli uniforme cu 
aplicabilitate generală privind modul în care trebuie să se procedeze la 
transferul de suveranitate. In majoritatea cazurilor problemele legate 
de succesiunea între statul predecesor şi statul succesor s-au rezolvat 
prin acorduri speciale între aceste state, sau prin unele legi interne ori 
prin declaraţii unilaterale ale statului succesor. 

Unele principii şi tendinţe generale ale practicii privind rezolvarea 
diferitelor cazuri de succesiune a statelor există, încercându-se şi o codi- 
ficare a acestora în cuprinsul a două convenţii internaționale, ambele 
semnate la Viena, care nu au intrat, însă, până în prezent în vigoare, dar se 
aplică pe cale cutumiară: „Convenţia referitoare la succesiunea statelor cu 
privire la tratate” (1978) şi „Convenţia referitoare la succesiunea statelor 
în ce priveşte bunurile, arhivele şi datoriile” (1983). 


6.2. Situaţii tipice de succesiune a statelor 


În continuare vom prezenta principiile şi normele privind succe- 
siunea statelor în situaţiile tipice de succesiune şi anume fuziunea şi 
dezmembrarea statelor, transferarea de teritorii şi formarea noilor state 
ca urmare a lichidării sistemului colonial, urmărind domeniile 


%4 Vezi V. Duculescu, Succesiunea statelor la tratatele internaționale, 
Bucureşti, Editura Academiei, 1972, p. 18 şi urm. 

principale în care se pun asemenea probleme: succesiunea la tratatele 
încheiate, situația bunurilor şi creanţelor preluate, datoriile contractate 
de statul predecesor. 

a) Fuziunea sau dezmembrarea statelor 

În cazurile de fuziune sau de dezmembrare a statelor există, în 
principiu, o continuitate între obligaţiile statului predecesor şi cele ale 
statului succesor. 

În ce priveşte tratatele internaţionale, statul succesor trebuie să 
le menţină pe acelea care legau statul predecesor cu privire la 
ansamblul teritoriului său, cu unele precizări, şi anume: 

- îşi mențin valabilitatea pentru statul sau statele succesoare 
tratatele care stabilesc frontiere sau orice alt regim teritorial, cum sunt 
cele privind navigația fluvială, transportul energiei electrice, comuni- 
cațiile feroviare, statutul canalelor etc.; 

- îşi continuă valabilitatea tratatele prin care s-au creat situaţii 
obiective, opozabile erga omnes, cum ar fi neutralitatea, zonele demi- 
litarizate sau libertatea navigaţiei pentru toate statele în anumite spații 
marine (în marea liberă, în strâmtorile internaţionale etc.); 

- rămân în vigoare tratatele în cuprinsul cărora se impun norme 
imperative (jus cogens); 

- tratatele de comerţ, de extrădare, tratatele multilaterale şi cele 
cu caracter tehnic îşi pot continua aplicarea dacă noul stat şi celelalte 
părți la tratat convin în acest sens sau dacă din conduita lor rezultă că 
doresc acest lucru; 

- în principiu, statul succesor va putea deveni membru al unei 
organizaţii internaționale din care făcea parte un stat predecesor dacă 
se manifestă în acest sens în mod expres conform procedurilor 
prevăzute de actul constitutiv al organizaţiei pentru primirea de noi 
membri. In cazul fostei U.R.S.S., Rusia a fost considerată continua- 
toarea de drept a acesteia, iar celelalte state desprinse au devenit 
membre ale O.N.U. sau ale altor organizaţii internaţionale prin acte 
separate; 

- tratatele politice (de alianță) care sunt legate de existența po- 
litică a statului anterior, precum şi cele care prevăd stabilirea de baze 
militare, îşi încetează aplicabilitatea o dată cu dispariția statului care 
le-a încheiat, ele neputând fi opozabile statului succesor. 

Cu privire la bunurile şi creanţele statului anterior, legate de 
teritoriul acestuia, indiferent dacă se găsesc în interiorul său ori în 
străinătate, regula este că se transmit statului succesor toate bunurile 
mobile şi imobile, precum şi creanţele care au aparținut statului prede- 
cesor, în principiu fără despăgubiri şi fără un tratat special în acest scop. 

În ce priveşte datoriile statului anterior faţă de state sau credi- 
tori străini, regulile sunt mai nuanțate, neexistând norme unanim 
acceptate. 

Dacă statul anterior continuă să existe după formarea unui nou 
stat, el rămâne în principiu dator în continuare. 

In cazul în care statul anterior a dispărut, fiind încorporat în noul 
stat, practica este diversificată. Uneori statele noi au preluat da-toriile 
statelor anterioare (Belgia, în 1907, după încorporarea statului Congo), 
alteori le-au refuzat (Anglia, în 1901, după anexarea Trans-vaalului). 
Tratatele de pace din 1919 au impus statelor succesoare ale Imperiului 
Austro-Ungar plata datoriilor contractate de vechiul stat imperial. 

Datoriile contractate de autorităţile locale sau de cele centrale, 
dar în folosul exclusiv al teritoriului în legătură cu care se pune pro- 
blema succesiunii, trec, de principiu, asupra statului succesor. 

b) Transferul de teritorii 

În cazul transferării unui teritoriu, când o parte a teritoriului 
unui stat trece sub suveranitatea altui stat, se aplică în general urmă- 
toarele reguli: 

- pe teritoriul transferat îşi încetează aplicabilitatea tratatele 
încheiate de statul de la care s-a făcut transferul şi intră în vigoare tra- 
tatele statului dobânditor; 

- bunurile de stat aflate pe teritoriul cedat trec în proprietatea 
statului dobânditor; 

- datoriile se transferă de regulă în baza unui acord, iar în lipsa 
acestuia datoria de stat trece de la statul predecesor la statul succesor 
într-o proporţie echitabilă, luându-se în considerare, pentru compa- 
rare, proprietăţile sau drepturile care trec la celălalt stat. 

c) Formarea noilor state. In situaţiile în care, ca urmare a 
lichidării sistemului colonial, au apărut state noi, statele care şi-au 
dobândit independenţa au făcut să înceteze tratatele prin care fusese 
instituit statutul lor de colonie, protectorat sau altă formă de aservire, 
precum şi toate tratatele politice incompatibile cu noul lor statut de 
state suverane. 

In ce priveşte celelalte tratate încheiate de statul tutelar referi- 
toare la teritoriul unui stat aservit care şi-a dobândit independenţa, 
noile state fie au încheiat tratate de succesiune cu fostele metropole, 
fie au făcut declaraţii unilaterale de continuitate generală sau de conti- 
nuitate parțială ori temporară a raporturilor internaţionale anterioare, 
urmate de precizarea pe cale unilaterală sau prin tratate încheiate cu 
alte state a raporturilor internaționale pe care înţeleg să le continue. 

In rezolvarea celorlalte probleme de succesiune (bunuri, creanţe, 
datorii etc.) noile state au aplicat, cu nuanțele necesare, principiile 
referitoare la succesiunea statelor. 


Secţiunea 7 


Organizațiile internaţionale interguvernamentale 


7.1. Personalitatea juridică a organizaţiilor internaţionale 
interguvernamentale 


Organizația internaţională interguvernamentală este, potrivit 
unei definiţii propusă de Comisia de drept internațional a Adunării 
Generale a O.N.U., o asociere de state, constituită printr-un tratat, 
înzestrată cu o constituție şi organe comune şi posedând o perso- 
nalitate distinctă de cea a statelor membre care o compun. 

Din această definiție rezultă că organizațiile internaţionale intergu- 
vernamentale au calitatea de subiect derivat al dreptului internațional, 
apariția lor fiind întotdeauna rezultatul acordului de voință al unor 
state, care hotărăsc asupra înființării, precum şi asupra scopurilor, 
funcţiilor, mecanismelor instituționale şi a principiilor lor de funcţio- 
nare. 

Statele membre ale organizațiilor internaţionale le conferă aces- 
tora prin actul de înființare o personalitate juridică distinctă, care le 
permite să-şi asume drepturi şi obligații în nume propriu. 

Principiul specialităţii, care caracterizează personalitatea juri- 
dică a organizațiilor internaţionale, determină ca acestea să-şi propună 
scopuri şi funcţii limitate, specializate, potrivit obiectului lor de 
activitate şi să- şi asume numai anumite drepturi şi obligaţii, în raport 
cu aceste scopuri şi funcții. 

Întinderea drepturilor şi obligaţiilor asumate rezultă de regulă 
din actul constitutiv (cartă, statut, constituţie, acord etc.) al fiecărei 
organizaţii internaționale”. În lumina prevederilor actului constitutiv, 
a scopurilor pe care şi le propune şi a funcțiilor pe care le înde- 
plineşte, se poate stabili dacă o anumită organizaţie internaţională 
poate să încheie tratate cu alte organizaţii similare sau cu state, şi în 


* Gr. Geamănu, op.cit, vol.l, p.349. Pe larg despre organizaţiile 
internaționale vezi vol.II, p.197-311; William D. Coplin, The Functions of 
International Law. An Introduction to the Role of International Organi- 
zations in The Contemporary World, Chicago, 1966. 

86 


ce limite poate să intre în alte raporturi juridice cu acestea şi se poate 
conchide asupra configurației personalității sale juridice şi implicit 
asupra calităţii sale de subiect de drept internaţional. 

Există, astfel, o mare deosebire între întinderea personalității 
juridice a O.N.U., de exemplu, ca organizaţie cu vocaţie universală şi 
cea a unei organizații internaţionale regionale ori a unei organizații 
dintr-un anumit domeniu specializat, limitat, al colaborării internați- 
onale. O.N.U. poate încheia tratate cu toate statele lumii, precum şi cu 
alte organizaţii internaţionale în variate domenii, se bucură de largi 
privilegii şi imunităţi pe teritoriul statelor membre, are dreptul de 
ambasadă pasiv, acreditând reprezentanți ai statelor cu acelaşi statut ca 
şi reprezentanții diplomatici obişnuiţi, îndeplineşte un rol important în 
elaborarea şi aplicarea normelor de drept internațional, celelalte 
organizații având drepturi şi obligații mai restrânse şi posibilități de a 
acționa în plan internaţional într-un cadru mai limitat.” 

Personalitatea juridică a organizaţiilor internaționale interguver- 
namentale are o componentă dublă: 

a) personalitatea juridică de drept intern, care se manifestă în 
raporturile organizației cu statul pe teritoriul căruia îşi are sediul. 
Conţinutul acestei personalități se stabileşte prin acord între organi- 
zaţie şi statul respectiv (acord de sediu), în care se prevăd raporturile 
organizației cu organismele statului gazdă, tipurile de contracte pe 
care le poate încheia organizaţia cu persoanele fizice şi juridice ale 
acelui stat, privilegiile şi imunităţile de care se pot bucura organizaţia 
şi personalul său pe teritoriul statului respectiv; 

b) personalitatea juridică internațională, care se manifestă în 
raporturile de drept internaţional ale organizaţiei cu toate statele şi 
celelalte subiecte de drept internaţional, domeniile în care poate 
acționa potrivit scopurilor şi funcţiilor specifice, pentru îndeplinirea 
cărora a fost constituită. 

Calitatea de subiect de drept internaţional a organizaţiilor inter- 
naționale a fost recunoscută de principiu şi de Curtea Internațională de 
Justiţie care, într-un aviz consultativ dat în 1948 la solicitarea 
Adunării Generale a O.N.U., conchidea că această organizaţie are 
capacitate juridică internaţională, fiind capabilă să posede drepturi şi 
obligaţii internaționale. 


3% Vezi textul acesteia în O.N.U. şi instituţiile sale specializate, op.cit., 
p. 9-51. 

În prezent există o recunoaştere generală a faptului că organi- 
zaţiile internaţionale interguvernamentale, în totalitatea lor, au perso- 
nalitate juridică specializată, limitată la domeniile în care acţionează 
şi, deci, sunt subiecte ale dreptului internaţional în relaţiile internaţio- 
nale din domeniile care fac obiectul lor de preocupare. 


7.2. Clasificarea organizaţiilor internaţionale interguvernamentale 


Organizațiile internaţionale interguvernamentale sunt astăzi o 
componentă majoră a vieții internaționale, fiind prezente în toate 
zonele globului şi acţionând în domenii foarte variate. 

În literatura juridică s-a încercat o clasificare a acestora, cri- 
teriile principale fiind aria de acţiune, obiectul preocupărilor şi posibi- 
litatea unor state de a avea acces la acestea. 

a) După aria de acțiune, organizaţiile internaţionale se împart 
în organizaţii cu vocaţie universală, care se manifestă la nivelul între- 
gului glob pământesc, organizații regionale, care activează în general 
la nivel continental, şi organizații subregionale, a căror sferă de preo- 
cupare se limitează la zone geografice de mai mici dimensiuni; 

b) după obiectul de activitate, organizațiile internaţionale se 
împart în organizații cu caracter general, cu preocupări largi, cuprin- 
zând de regulă întreaga sferă a relaţiilor internaţionale, şi organizații 
cu caracter limitat, având în sfera lor de preocupări un anumit domeniu 
al relațiilor internaţionale, strict specializat; 

c) după posibilitatea de acces al statelor, organizaţiile interna- 
tionale se clasifică în organizații deschise, la care poate fi membru 
orice stat, în măsura în care este interesat, şi organizații închise, la 
care pot avea acces numai unele state, fie dintr-o anumită arie geogra- 
fică, fie datorită obiectului de preocupare care priveşte numai anumite 
state, statele fondatoare punând condiţii pentru admiterea şi a altor 
membri în cadrul organizației. 


7.3. Organizațiile internaţionale cu vocaţie universală 


Din această categorie fac parte Organizaţia Naţiunilor Unite şi 
instituţiile sale specializate, precum şi alte organizaţii ce tind spre 
statutul de instituție specializată a O.N.U. 

a) Organizaţia Naţiunilor Unite 

Organizaţia Naţiunilor Unite a fost înfiinţată în 1945 ca o organi- 
zaţie de securitate şi cooperare mondială, în prezent cuprinzând aproape 
toate statele lumii. 

Scopurile organizaţiei, prevăzute în art.l al Cartei, actul său 
constitutiv, sunt să menţină pacea şi securitatea internaţională, să dez- 
volte relaţii prietenești între naţiuni şi să realizeze cooperarea interna- 
țională în domeniile economic, social şi cultural. 

Organele principale ale O.N.U. sunt: Adunarea Generală, Consi- 
liul de Securitate, Consiliul Economic şi Social, Consiliul de Tutelă, 
Curtea Internaţională de Justiţie şi Secretariatul, condus de secretarul 
general al O.N.U. (art.7 al Cartei)”. 

b) Instituţiile specializate ale ONU 

Instituţiile specializate ale O.N.U. sunt organizații internaţionale 
al căror scop este de a coordona eforturile statelor în anumite domenii 
ale relațiilor internaţionale care fac obiectul unui interes general. 

Art.57 al Cartei O.N.U. prevede că diversele instituţii specia- 
lizate înființate prin acorduri interguvernamentale şi având, potrivit 
statutelor lor, largi atribuții internaţionale în domeniile economic, so- 
cial, cultural, educativ, sanitar şi în alte domenii conexe, vor fi puse în 
legătură cu Naţiunile Unite în conformitate cu dispozițiile art. 63 al 
Cartei. 

In baza art.63 menţionat, Consiliul Economic şi Social al O.N.U. 
este însărcinat să coordoneze activitatea instituțiilor speciali-zate prin 
consultări comune şi prin recomandări adresate acestor instituţii, 
precum şi membrilor şi organismelor O.N.U. şi să încheie în acest 
scop acorduri cu toate instituţiile specializate. 

Instituţiile specializate ale O.N.U. sunt următoarele: 

- Organizaţia Naţiunilor Unite pentru Alimentaţie şi Agricultură 
(FAO); 

- Organizaţia Aviației Civile Internaţionale (OACI); 

- Organizaţia Maritimă Internațională (OMI); 

- Uniunea Poştală Universală (UPU); 

- Uniunea Internaţională a Telecomunicaţiilor (UIT); 

- Organizaţia Mondială de Meteorologie (OMM); 

- Organizaţia Internaţională a Muncii (OIM); 

- Organizaţia Mondială a Sănătății (OMS); 

- Organizaţia Naţiunilor Unite pentru Educaţie, Ştiinţă şi Cultură 
(UNESCO); 

- Organizaţia Mondială a Proprietății Intelectuale (OMPI); 

- Agenţia Internaţională pentru Energie Atomică (AIEA); 


37 Vezi N. Daşcovici, M. Ghelmegeanu, Al. Bolintineanu, ONU — 
organizare şi funcţionare, Editura Academiei, Bucureşti, 1961. 

- Organizația Naţiunilor Unite pentru Dezvoltare Industrială 
(ONUDI); 

- Agenția Multilaterală de Garantare a Investiţiilor (AMGI); 

- Fondul Monetar Internaţional (FMI); 

- Banca Internațională pentru Reconstrucţie şi Dezvoltare 
(BIRD). Aceasta face parte din grupul Băncii Mondiale, alături de alte 
două instituții financiare: Asociaţia Internațională pentru Dezvoltare 
(AID) şi Societatea Financiară Internațională (SFI). 

Alte organizații internaţionale cu vocaţie universală, cum ar fi 
Conferinţa Naţiunilor Unite pentru Comerţ şi Dezvoltare (UNCTAD) 
şi Acordul General pentru Tarife şi Comerţ (GATT), deşi nu sunt 
instituţii specializate ale ONU, colaborează strâns cu aceasta. 


7.4. Organizațiile internaţionale regionale 


a) Organizaţia pentru Securitate şi Cooperare în Europa (OSCE) 

Organizaţia pentru Securitate şi Cooperare în Europa a fost 
înființată prin actul final al Conferinţei de la Helsinki prin care se 
constituia Conferinţa pentru Securitate şi Cooperare în Europa 
(C.S.C.E.), actuala denumire, O.S.C.E., datând din 1994. 

Scopurile organizaţiei sunt complexe şi se referă la cooperarea 
în domeniul politic, militar şi de securitate, economic, tehnico-ştiin- 
tific şi al mediului înconjurător, probleme umanitare. 

Din organizație fac parte toate statele Europei, SUA, Canada şi 
toate statele care s-au desprins din fosta URSS. 

b) Uniunea Europeană 

Uniunea Europeană este rezultatul unei evoluţii în construcția 
europeană care a început în 1951 cu scopul de a se crea o piață 
economică unică a Europei occidentale, care să asigure totodată libera 
circulaţie a capitalului şi a forţei de muncă, iar în ultimele decenii a 
evoluat spre o Uniune Europeană integrată şi lărgită, cu competenţe 
suprastatale în domenii foarte diverse, politic, economic, financiar, 
monetar, legislativ şi judiciar, de securitate şi militar. 

c) Consiliul Europei 

Consiliul Europei a fost creat în 1949, având drept scop pro- 
movarea unităţii europene în domenii cum sunt democraţia pluralistă, 
garantarea drepturilor şi libertăților omului, social şi cultural. In 
prezent grupează aproape toate statele europene. S-a remarcat 
îndeosebi prin acțiunea sa în favoarea drepturilor omului, atât în plan 
legislativ, cât şi în plan judiciar prin Curtea Europeană a Drepturilor 
Omului. 

d) Organizaţia Statelor Americane 

Organizația Statelor Americane a fost înfiinţată în 1948 prin 
Carta de la Bogota, care constituia un sistem regional de securitate 
colectivă a statelor de pe continentul american. 

Activitatea sa se manifestă atât în domeniul politic, ca o 
organizaţie de securitate regională şi de promovare a înţelegerii şi 
cooperării dintre statele membre, cât şi în alte domenii ale colaborării, 
cum sunt cel economic şi social sau promovarea respectului dreptu- 
rilor omului. Are în prezent 41 de state membre. 

e) Organizaţia Unităţii Africane 

Organizația Unităţii Africane a fost înființată în 1963 prin Carta 
Organizației Unităţii Africane, ca o organizaţie de promovare a 
cooperării regionale şi a solidarității tuturor statelor africane. 

Cooperarea regională priveşte domenii foarte variate, politic, 
economic, financiar, educaţie, ştiinţă şi cultură, aplanarea conflictelor. 

f) Liga Statelor Arabe (Liga Arabă) 

Liga Arabă a fost înfiinţată în 1945, actul constitutiv fiind Pactul 
Ligii Statelor Arabe. Scopul organizaţiei este de a coordona eforturile 
statelor arabe spre prosperitate şi afirmarea valorilor proprii şi de a 
promova cooperarea în domeniul politic al dezvoltării econo-mice şi 
sociale, financiar, tehnic şi cultural. 

Din Liga Arabă fac parte astăzi 21 de state. 

g) Asociaţia Statelor din Sud-Estul Asiei 

Asociaţia Statelor din Sud-Estul Asiei este o organizație de 
cooperare regională politică şi economică, înfiinţată în 1967, care 
grupează 5 state din zona geografică respectivă. 


7.5. Organizațiile internaţionale subregionale 


Apariţia unor organizații interguvernamentale de cooperare în 
plificarea relaţiilor internaționale şi revoluția tehnologică le deschid 
statelor de a-şi uni eforturile pentru valorificarea resurselor econo- 
mice locale şi promovarea unor interese zonale. Numărul organiza- 
țiilor internaţionale de acest gen este în continuă creştere. Dintre 
acestea pot fi menţionate: Comisia Dunării, care include toate statele 
riverane fluviului, Consiliul Nordic, creat de unele state din nordul 
Europei, Cooperarea Economică a Mării Negre, formă de colaborare 
multilaterală care grupează statele înconjurătoare, precum şi nume- 

roasele organizaţii de colaborare în variate domenii în sud-estul 
Europei, înfiinţate în ultimele decenii. 


Secţiunea 8 
Mişcările de eliberare naţională 


Mişcările de eliberare naţională sunt forme ale acţiunii politice, 
adesea şi cu o componentă militară, a popoarelor care nu s-au 
constituit încă în state naţionale. Acestor mişcări li s-a recunoscut 
legitimitatea şi calitatea de subiecte ale dreptului internaţional după al 
doilea război mondial, în baza principiului egalității în drepturi a 
popoarelor şi a dreptului lor la autodeterminare, prevăzut de Carta 
ONU în art.1, alin. 2 şi art. 55. 

Principiul menţionat constituie astăzi unul dintre principiile 
fundamentale ale dreptului internaţional. 

Potrivit acestui principiu, toate popoarele au dreptul de a-şi 
hotărî statutul lor politic în deplină libertate şi fără vreun amestec din 
afară şi de a realiza dezvoltarea lor economică, socială şi culturală şi 
orice stat are obligaţia de a respecta acest drept conform Cartei ONU. 

Mişcările de eliberare naţională se pot manifesta pe plan 
internațional în măsura în care sunt recunoscute de către state, pentru 
aceasta fiind necesar ca ele să îndeplinească anumite condiţii: să aibă 
un organ reprezentativ, să acționeze în numele unei naţiuni şi pe un 
teritoriu eliberat. 

Odată recunoscute, mişcările de eliberare națională îşi pot asuma 
unele obligații internaţional sau li se pot recunoaşte anumite drepturi. 
Ele pot să fie parte la unele tratate internaţionale multilaterale sau 
bilaterale care prezintă un interes legitim, pot angaja raporturi cu 
statele sau cu organizaţiile internaţionale, pot fi membri asociaţi ai 
unor instituţii specializate ale O.N.U., participă cu statut de observator 
la lucrările unor organisme ale O.N.U. (Adunarea Generală, Consiliul 
de Securitate etc.), precum şi la unele conferințe diplomatice 
internaţio-nale organizate sub egida O.N.U., iau parte la activitatea 
unor organi-zaţii internaționale interguvernamentale etc. 

Aceste drepturi ale mişcărilor de eliberare națională sunt, evi- 
dent, mai limitate decât drepturile statelor şi au un caracter tranzitoriu, 
exercitându-se până la dobândirea independenţei popoarelor în cauză 
şi crearea noului stat la care acestea aspiră şi pentru care duc lupta lor 
politică. 

Secţiunea 9 
Alte entități ale vieții internaţionale 
9.1. Organizațiile internaţionale neguvernamentale 


Organizațiile internaţionale neguvernamentale sunt persoane 
juridice create de regulă din iniţiativă privată, care grupează persoane 
fizice sau juridice de naţionalităţi diferite pentru realizarea unor 
scopuri nelucrative. 

Ele se constituie potrivit legii interne a statului în care sunt 
înregistrate şi sunt, deci, persoane juridice de drept intern, făcând parte 
din categoria asociaţiilor şi urmând statutul juridic al acestora. 

In raporturile cu organizaţiile internaţionale interguvernamen- 
tale, organizaţiile internaționale neguvernamentale pot fi admise ca 
participanți la activitatea acestora sau în forme asociative, dar numai 
dacă organizațiile interguvernamentale vizate au prevăzut în statutul 
lor posibilitatea unor asemenea relații. 

Organizațiilor internaţionale neguvernamentale nu li se recu- 
noaşte, deci, o personalitate juridică de drept internaţional, deşi unele 
dintre ele, cum ar fi, de exemplu, Comitetul Internaţional al Crucii 
Roşii (CICR) sau Organizaţia Internaţională a Poliţiei Criminale 
(INTERPOL), colaborează cu guvernele statelor şi au un rol important 
în procesul de creare a normelor de drept internațional sau în 
realizarea acestora, evident în forme şi modalităţi specifice. 


9.2. Corporaţiile transnaţionale 


Corporaţiile transnaţionale sunt societăţi cu scop lucrativ de 
drept intern, activând în special în domeniile producției materiale, al 
comerţului şi al finanţelor. 

Datorită faptului că activitatea lor se desfăşoară pe teritoriul mai 
multor ţări, că au o forță economică şi o diversitate mare de activităţi 
care fac necesar să intre în raporturi cu organismele statelor pe 
teritoriul cărora activitatea lor e permisă, încheind cu acestea şi 
acorduri în diferite probleme, s-au emis şi opinii în sensul că 
asemenea societăți ar încheia acte de drept internațional şi că, prin 
urmare, ar putea avea calitatea de subiect de drept internaţional. 

În stadiul actual de dezvoltare a dreptului internaţional nu se 
poate, însă, susține cu temei că aceste corporaţii au dobândit tră- 
săturile unor subiecte de drept internaţional public, deşi există şi opinii 
în sensul că prin conținutul lor tratatele pe care corporaţiile 

transnaţionale le încheie cu statele nu sunt departe de tratatele 
internaţionale“. 


9.3. Persoanele fizice 


Problema dacă persoanele fizice pot avea şi calitatea de subiect 
de drept internațional public este controversată, ele fiind, după cum se 
ştie, subiecte tipice de drept intern. 

In dreptul internațional contemporan, persoanelor fizice li s-a 
creat un statut tot mai favorabil în raport cu statele, recunoscându-li-se 
anumite drepturi a căror ocrotire trebuie să se realizeze dincolo de 
limitele legislaţiilor naționale. 

Pe de o parte, cu deosebire în cadru european, persoanele fizice 
pot, cu respectarea unor condiții, în special referitoare la epuizarea 
recursului intern, să reclame statele, inclusiv pe cele ale căror cetăţeni 
sunt, în faţa unor foruri internaţionale cu caracter administrativ sau ju- 
risdicțional, iar hotărârile acestora sunt opozabile statelor respective. 

Pe de altă parte, persoanele fizice pot să fie subiect al răs- 
punderii penale, să fie judecate şi condamnate pentru săvârşirea unor 
fapte penale grave (crime internaționale) cum ar fi crimele contra 
păcii, crimele împotriva umanităţii şi crimele de război sau alte crime 
stabilite prin convenţii internaționale (genocidul, apartheidul, teroris- 
mul internațional, pirateria, traficul de stupefiante etc.), de către 
tribunalele penale internaţionale. 

Deşi sub ambele aspecte persoanele fizice sunt tot mai prezente 
în plan internaţional, perspectiva consolidării acestei evoluţii fiind 
favorabilă, nu se poate vorbi încă de o recunoaştere a calității lor de 
subiecte de drept internațional. 

Persoanele fizice nu sunt creatoare de norme de drept şi nici nu 
au atribuții proprii în realizarea acestor norme, drepturile şi obligaţiile 
lor fiind stabilite de către state atât în baza legilor interne, cât şi prin 
convenţii internaționale. 


38 Vezi Raluca Miga-Beşteliu, op.cit., p. 142. 

Capitolul V 
POPULAȚIA ÎN DREPTUL INTERNAȚIONAL PUBLIC 


Secţiunea 1 
Populaţia ca element constitutiv al statului 


Populaţia reprezintă, alături de teritoriu şi de autoritatea guver- 
namentală, unul dintre elementele constitutive necesare pentru existența 
însăşi a statului. Nu se poate vorbi de existenţa unui stat dacă acesta 
nu are populaţie.” 

Populaţia este în general definită ca totalitatea persoanelor fizice 
care locuiesc pe teritoriul unui stat şi sunt supuse jurisdicției acestuia. 
Această definiţie prezintă un dublu inconvenient: ea este prea largă, 
pentru că include şi alte persoane care, nefiind legate de stat prin cetă- 
tenie, nu pot fi considerate ca element constitutiv al statului, şi totodată 
este prea îngustă, necuprinzând şi pe cetăţenii proprii care, temporar 
sau definitiv, locuiesc pe teritoriul altui stat. 

Intr-o definiţie mai corectă din punct de vedere juridic, populaţia, 
ca element constitutiv al statului, cuprinde totalitatea persoanelor fizi- 
ce legate de stat prin cetăţenie. 

Din punctul de vedere al exercitării competenţei sale asupra 
populaţiei orice stat se află într-o dublă poziţie, de stat primitor şi de 
stat de origine. 

Pe teritoriul unui stat pot locui mai multe categorii de persoane, 
având statut juridic diferit: a) cetăţenii statului respectiv; cetățeni ai 
statului care au şi cetăţenia altui stat (bipatrizi);, persoanele fără cetăţenie 
(apatrizi) şi persoanele refugiate, cu toţii având un statut de permanență; 
b) alte persoane, cu statut temporar (turişti, oameni de afaceri etc.). 

Pentru toate persoanele care se află în limitele teritoriului unui 
stat, indiferent dacă acestea sunt cetăţeni ai statului respectiv sau sunt 
străini, statutul lor juridic se stabileşte potrivit dreptului intern în baza 
suveranităţii fiecărui stat. 


* Claude — Albert Colliard, Institutions des relations internationales, 
ed. a 7-a, Paris, 1978, p. 81. 
“ Vezi Dumitra Popescu, Adrian Năstase, Florian Coman, op. cit., 
p. 104 şi 110-112. 

Fiecare stat, are în acelaşi timp, dreptul de a-şi proteja cetăţenii 
proprii care locuiesc sau se află în mod temporar pe teritoriul altui stat, 
în baza dreptului de protecţie diplomatică. 

Statele pot exercita uneori o protecție diplomatică şi asupra 
străinilor, dacă la cererea altui stat acceptă o asemenea însărcinare. 
Asemenea situaţii pot apărea în cazul în care un stat a rupt relațiile 
diplomatice cu un alt stat şi în caz de război, când un stat tert îşi 
asumă sarcina reprezentării intereselor unui stat beligerant. 

Există, însă, şi unele persoane care locuiesc pe teritoriul unui 
stat, dar al căror statut nu se reglementează de către statul în cauză, ci 
potrivit unor reguli stabilite conform dreptului internaţional. Aceştia 
sunt membrii misiunilor diplomatice ale altor state, reprezentanţii şi 
funcţionarii unor organizaţii internaționale, precum şi membrii forţelor 
armate străine staționate pe teritoriul altui stat. 

Problemele privind statutul populației, drepturile şi obligaţiile 
persoanelor, indiferent în ce ipostază s-ar afla (de cetățean sau de 
străin, cu caracter permanent sau temporar), nu pot fi soluționate în 
întregime prin legislația proprie a unui stat, unele dintre acestea 
reclamând cooperarea într-un cadru internaţional creat prin tratate 
multilaterale sau bilaterale, având în vedere complexitatea proble- 
melor privind populația şi impactul pe care aceste probleme îl au 
asupra relaţiilor dintre state. 

Reglementările internaţionale şi cooperarea dintre state în 
rezolvarea problemelor privind populaţia se referă la domenii şi 
instituţii juridice cum sunt: dubla cetăţenie, apatridia, refugiații şi per- 
soanele strămutate, regimul juridic al străinilor, dreptul de azil, extră- 
darea, protecția diplomatică, drepturile omului etc. 


Secţiunea 2 


Cetăţenia în dreptul internaţional 


2.1. Definiţia şi regimul juridic al cetăţeniei 


Cetăţenia este definită ca legătura politică şi juridică permanentă 
şi efectivă dintre o persoană fizică şi un anumit stat, care generează 
drepturi şi obligații pentru cetăţean şi statul respectiv. Ea exprimă 
apartenenţa persoanei la statul respectiv, caracterizată prin plenitudi- 
nea drepturilor şi obligațiilor reciproce prevăzute de constituție şi legi. 

Cetăţenia reprezintă totodată un drept fundamental al omului. 
Declaraţia universală a drepturilor omului din 1948 prevede în acest 
sens în art. 15 că: 

„l. Orice persoană are dreptul la o cetăţenie. 

2. Nimeni nu poate fi lipsit în mod arbitrar de cetăţenia sa ori de 
dreptul de a-şi schimba cetăţenia.” 

In legislația unor state şi în practica internaţională pentru 
cetăţenie se foloseşte şi termenul de naționalitate, iar pentru cetățean 
cel de naţional sau de resortisant. 

Cetăţenia exprimă un raport juridic indisolubil legat de persoana 
omului. Raportul de cetăţenie este permanent în timp, apărând o dată 
cu naşterea omului şi, în principiu, dispărând o dată cu dispariția fizică 
a acestuia şi nelimitat în spațiu, el subzistând oriunde s-ar găsi o 
persoană, în statul de origine, pe teritoriul altui stat, pe mare, în aer 
sau în cosmos. 

Cetăţenia este supusă în principiu unui regim de reglementare 
internă, statele având o competenţă exclusivă în a stabili în cadrul le- 
gislaţiei proprii atât modurile de dobândire şi de pierdere a cetăţeniei, 
cât şi toate drepturile şi obligațiile care decurg din legătura politică şi 
juridică a apartenenţei la un stat. 

De regulă numai cetăţenii unui stat se bucură de drepturile 
politice şi pot avea acces la funcțiile publice, civile sau militare.” 

Dreptul internaţional nu limitează libertatea statelor de a stabili 
prin legislaţia internă regimul juridic al propriilor cetățeni, dar poate 
determina condiţiile în care regimul juridic stabilit este opozabil altor 
state. 

Dacă celelalte state nu pot nega dreptul exclusiv de reglementare 
al unui stat anume, ele pot, însă, să nu recunoască sau să nu accepte 
consecinţele pe care regimul astfel stabilit le-ar avea în plan interna- 


* loan Moraru, Drept constituţional şi instituţii politice, Bucureşti, 
1997, p.154 şi urm. 

“ În ţara noastră, cetăţenia este reglementată prin Legea cetăţeniei 
române, nr.21/1991, modificată şi completată prin Legea nr.192/1999. 

Prin tratatul de la Maastricht din 1992 a fost instituită şi o cetăţenie 
europeană, statele membre ale Uniunii Europene hotărând asupra unei 
cetăţenii comune pentru cetăţenii lor, reglementată de dreptul comunitar. În 
acelaşi timp, cetăţenii statelor membre ale Uniunii Europene îşi păstrează 
cetăţenii reglementată de normele dreptului constituțional naţional. Cetăţenia 
europeană conferă drepturi suplimentare şi complementare față de cetățenia 
națională (liberă circulaţie şi liberă stabilire pe teritoriul statelor membre, 
drept de vot pentru instituţiile europene etc.). Vezi Lacrima Ciorbea, 
Cetăţenia europeană, în revista „Dreptul” nr.9/2000. 

tional în cazul în care sunt încălcate principii generale sau norme de 
drept internaţional. 

Convenţia de la Haga din 1930 privind conflictele de naţiona- 
litate prevede că fiecare stat are dreptul să stabilească prin lege cine 
sunt naționalii săi. Legislația unui stat trebuie să fie admisă de alte 
state, însă, aşa cum se arată în art. 1 al Convenţiei, „cu condiţia ca 
aceasta să fie în acord cu convențiile internaționale, cu cutuma 
internațională şi cu principiile de drept general recunoscute în materie 
de naţionalitate”. 

Pentru a exemplifica, o lege de obţinere a cetățeniei bazată pe 
criterii de discriminare rasială, religioasă sau politică, ori prin încăl- 
carea unor drepturi fundamentale ale omului, va putea fi considerată 
ilicită din punct de vedere al regulilor de drept internațional şi neopo- 
zabilă altor state, după cum acordarea în mod abuziv a cetăţeniei de 
complezență, fictivă, unor indivizi care nu au o legătură efectivă cu 
statul respectiv, este considerată, potrivit unei hotărâri a Curţii Interna- 
tionale de Justiţie din 1955 dată într-o speţă celebră (Cazul Nottebohm), 
ca încălcând un principiu fundamental în materie de cetăţenie (efec- 
tivitatea)). 


2.2. Dobândirea cetăţeniei 


Cetăţenia se poate dobândi prin naştere sau prin naturalizare. 

1) Prin naştere cetăţenia se dobândeşte automat ca efect al pro- 
ducerii acestui fenomen natural, noul-născut neputând rămâne fără 
cetăţenie până la maturitatea sa. 

In legislația diferitelor state la dobândirea cetăţeniei prin naştere 
se aplică fie principiul jus sanguinis, potrivit căruia fiul primeşte 
cetățenia părinților săi indiferent de locul naşterii, fie principiul jus 
soli, potrivit căruia copilul dobândeşte cetăţenia statului pe teritoriul 
căruia se naşte, indiferent de cetăţenia părinţilor săi. 

Unele state, cum sunt țările latine din Europa, ţările scandinave, 
Japonia şi Filipine, aplică principiul jus sanguinis, în altele, cum ar fi 
Argentina şi Paraguay, se aplică jus soli, iar S.U.A., Anglia şi unele 
țări din America Latină aplică un sistem combinat, punând accentul pe 
dreptul locului naşterii. 

România a aplicat şi aplică principiul jus sanguinis. Legea nr. 
21/1991 privitoare la cetățenie prevede că toți copiii care s-au născut 
pe teritoriul României din părinți cetăţeni români sunt cetăţeni români. 
De asemenea, sunt cetăţeni români copiii care s-au născut pe teritoriul 
statului român dacă numai unul din părinți este cetăţean român, 

precum şi cei născuţi în străinătate dacă ambii părinți sau numai unul 
din ei are cetățenie română. 

Pe cale de excepţie, pentru a se evita apatridia se consideră 
cetățean român şi copilul găsit pe teritoriul statului nostru dacă nici 
unul din părinţi nu este cunoscut. 

2) Prin naturalizare cetăţenia se dobândeşte la cererea persoanei 
interesate, în baza unui act al autorităţilor statului solicitat, dacă sunt 
îndeplinite condiţiile stabilite de legislația în materie a acelui stat. 

Dobândirea cetăţeniei prin naturalizare se poate face în câteva 
situaţii: 

a) Prin căsătorie încheiată între două persoane care au cetăţenii 
diferite. De principiu cetățenia nu se dobândeşte şi nu se pierde ca 
efect al căsătoriei. Totuşi, problema se pune, întrucât legislaţia unor 
state prevede, ca efect al inegalității juridice tradiționale a femeii 
cu bărbatul, că femeia dobândeşte prin căsătorie din oficiu cetăţenia 
bărbatului. 

O dată cu dezvoltarea drepturilor omului legislația unor state s-a 
modificat consacrând principiul lberului consimțământ la dobândirea 
cetățeniei al femeii căsătorite, în sensul că la căsătoria cu un străin 
femeia poate opta între a-şi menţine cetăţenia şi a lua cetăţenia soţului. 
Convenţia asupra cetățeniei femeii căsătorite, adoptată în 1957 sub 
egida O.N.U., prevede că încheierea sau desfacerea căsătoriei, precum 
şi schimbarea cetăţeniei soțului în timpul căsătoriei, nu produc efecte 
asupra cetăţeniei femeii. 

b) Prin înfiere (adopție) copilul poate căpăta cetăţenia înfietoru- 
lui, dacă nu a avut o altă cetăţenie sau a avut cetăţenia unui stat străin. 

În caz de conflict între legea statului celui înfiat şi legea statului 
înfietorului, copilul înfiat dobândeşte de regulă cetăţenia statului pe 
teritoriul căruia se află. 

Potrivit legislaţiei române, în cazul în care unul dintre înfietori 
este cetățean român cetăţenia înfiatului minor se hotărăşte de comun 
acord de către înfietori, iar în lipsa unui asemenea acord instanța care 
are competenţa să aprobe înfierea va decide asupra cetăţeniei minoru- 
lui ţinând seama de interesele acestuia. 

c) Prin redobândire sau reintegrare. Se poate reveni la vechea 
cetățenie dacă fostul cetățean se repatriază ori dacă o femeie măritată 
şi-a pierdut cetăţenia obţinută prin căsătoria cu un străin, iar ulterior 
divorţează. 

d) Ca efect al şederii (rezidenţei) prelungite pe teritoriul unui alt 
stat decât cel de origine, legislaţia unor state prevăzând această posibi- 
litate (S.U.A., Canada, Germania etc.). 

e) Prin opțiune. In cazul transferului unui teritoriu de la un stat la 
altul, de regulă persoanele care locuiesc în teritoriul transferat au dreptul 
de a opta între a-şi menține cetăţenia şi a obţine cetăţenia noului stat. 


2.3. Pierderea cetăţeniei 


Cetăţenia se poate pierde ca efect al renunțării sau prin retrage- 
rea acesteia. 

a) Renunțarea la cetățenie. Este un act individual al cetăţeanu- 
lui, exprimând opțiunea acestuia. De regulă se face de către persoanele 
interesate în dobândirea cetăţeniei altui stat care nu permite dubla ce- 
tățenie. Are un efect strict personal, neprivind şi pe membrii familiei. 

b) Retragerea cetăţeniei 

Bipatridia este o măsură excepţională, cu caracter de sancțiune, care 
se poate lua împotriva unui cetăţean cu domiciliul în străinătate care a avut 
o conduită neloială față de statul de origine prin săvârşirea unor fapte 
grave, precum şi în cazul în care cetăţenia a fost obţinută în mod fraudulos. 

Retragerea cetăţeniei se face în baza legislaţiei interne, de regulă 
printr-o hotărâre judecătorească, sau, în unele ţări, prin actul unei 
autorități executive. 

Retragerea cetăţeniei se poate face numai în cazul persoanelor 
care au dobândit această calitate prin naturalizare, nu şi pentru cele 
care au dobândit cetăţenia prin naştere. 


2.4. Dubla cetăţenie (bipatridia) 


Bipatridia este situaţia juridică a unei persoane care deţine 
concomitent cetăţenia a două (sau mai multe) state.” 

Dubla cetăţenie constituie o excepție de la regimul normal al 
cetățeniei şi poate apărea ca urmare a reglementărilor diferite din 
legislaţia unor ţări cu privire la modurile de dobândire sau de pierdere 
a cetăţeniei. Din conflictul pozitiv de reglementare un cetățean poate 
dobândi independent de voinţa sa o altă cetăţenie fără a o pierde pe 
cea anterioară. 

Dubla cetăţenie poate apărea mai frecvent în situații cum sunt: 
„un copil născut pe teritoriul unui stat care aplică principiul teritorial 
(lex loci), din părinți cetăţeni ai unui stat care aplică principiul jus 


“* Grigore Geamănu, op. cit., p. 380. 

sanguinis,” în caz de înfiere de către un străin, dacă statul al cărui 
cetățean este copilul înfiat nu consimte la renunțarea la cetăţenie, iar 
statul înfietorului îi acordă copilului cetăţenia sa în mod automat, prin 
efectul legii; „în cazul căsătoriei cu un străin, dacă după legislația țării 
sale femeia nu-şi pierde cetăţenia prin căsătorie, iar potrivit legislaţiei 
statului al cărui cetățean este soţul, soția dobândeşte automat cetăţenia 
acestuia;” în cazul în care o persoană dobândeşte cetăţenia altui stat 
fără a fi renunţat la cetăţenia originară. 

Bipatridia este o situație juridică în principiu favorabilă bipatri- 
dului, dar în anumite situații ea poate duce la complicații în statutul 
juridic al acestuia, precum şi la unele conflicte de interese între statele 
al căror cetățean este. Asemenea complicații pot apărea, de exemplu, 
când cetăţeanul în cauză îşi schimbă domiciliul dintr-un stat în altul 
atât în ceea ce priveşte drepturile, cât şi în ceea ce priveşte obligaţiile 
acestuia, sau atunci când se pune problema exercitării protecţiei diplo- 
matice de către statele al căror cetăţean este. 

Pentru evitarea unor asemenea situaţii, pe plan internaţional s-a 
încercat încheierea unor convenţii multilaterale, dar fără rezultate 
notabile. S-au încheiat, însă, numeroase convenţii bilaterale pentru 
evitarea dublei cetăţenii, care stabilesc anumite criterii de opţiune din 
partea persoanei bipatride. 

În acelaşi timp, în practica internaţională se conturează tot mai 
mult tendinţa ca, dintre cele două cetăţenii, să fie favorizată cea reală 
şi efectivă.“ 


2.5. Lipsa cetăţeniei (apatridia) 


Apatridia este situaţia inversă bipatridiei, când anumite persoane 
nu au nici o cetăţenie sau îşi pierd cetăţenia fără a deveni cetăţeni al 
altui stat. Ea se poate datora, ca şi în cazul bipatridiei, diferenţelor în 
reglementarea dobândirii şi pierderii cetățeniei dintre legile în materie 
din diferite state, după mecanisme similare cu cele care pot da naştere 
bipatridiei, dar care acționează în sens invers. Apatridia este, astfel, re- 
zultatul nedorit al unui conflict negativ de legi în materie de cetăţenie. 

Termenul de apatrid desemnează o persoană pe care nici un stat 
nu o consideră ca resortisant al său prin aplicarea legislaţiei proprii. 

In lipsa cetăţeniei, apatridul nu are obligaţii derivând din acest 
statut faţă de vreun stat, dar în acelaşi timp nu se poate bucura de 
protecția pe care statul o datorează cetăţenilor săi, precum şi de unele 


4 G. Schwarzenberger, op. cit., p. 364. 

drepturi, între care cele politice sunt cele mai importante, şi nu are 
garanţia unui statut personal propriu, putând foarte uşor să fie expulzat 
sau supus unor discriminări. 

Desigur, ca membri ai societății civile, apatrizii nu pot fi lipsiţi 
de anumite drepturi fundamentale ale omului şi nici nu sunt scutiți de 
obligaţia de a respecta legile statului pe teritoriul căruia îşi au reşe- 
dința. In general, legislaţia statelor acordă apatrizilor un regim asemă- 
nător celui al străinilor, dar regimul lor juridic rămâne unul precar. 

Pentru înlăturarea acestor inconveniente, pe planul legislaţiei in- 
terne tendinţa este de a se acorda mai multe drepturi persoanelor apa- 
tride, iar în relaţiile internaţionale se tinde spre adoptarea unor măsuri 
menite a elimina cazurile de apatridie. 

Primele abordări internaționale în acest sens datează din perioa- 
da interbelică, atunci când fenomenul apatridiei a luat o asemenea am- 
ploare încât a dat naştere la situaţii de natură a tulbura viaţa interna- 
țională. 

Convenţia adoptată la Haga în 1930, menţionată anterior, pre- 
vede şi unele modalități de preîntâmpinare a apariţiei apatridiei, în 
situațiile în care persoana are cetățenia unui stat dar, prin plecarea în 
alt stat, prin înfiere, căsătorie etc. riscă să-şi piardă cetăţenia fără a 
putea dobândi o altă cetăţenie. 

Principalele reglementări în vigoare se află, însă, în două con- 
venţii internaţionale încheiate la New York sub egida O.N.U.: „Con- 
venţia referitoare la statutul apatrizilor” din 1954 şi „Convenţia pentru 
reducerea cazurilor de apatridie” din 1961. 

Ambele convenţii recunosc dreptul oricărei persoane de a avea o 
cetățenie şi cuprind angajamentul statelor-părți de a nu retrage nici 
unei persoane cetățenia dacă prin aceasta i s-ar crea situaţia de apatrid 
şi de a acorda cetățenia lor copiilor născuţi pe propriul teritoriu din 
părinți apatrizi. 

Potrivit Convenției din 1954, statutul apatridului cuprinde în 
principal următoarele reguli: 

- fiecare apatrid are obligaţii față de țara în care se găseşte, fiind 
ținut să respecte legile acesteia şi măsurile vizând menţinerea ordinii 
publice; 

- statele trebuie să aplice acelaşi regim tuturor apatrizilor, fără 
discriminări privind rasa, religia sau ţara de origine; 

- apatrizii trebuie să se bucure de acelaşi regim ca şi proprii 
cetățeni cu privire la libertatea religioasă şi educaţia religioasă a co- 
piilor lor; 

- apatrizilor trebuie să li se acorde regimul aplicat de ţara res- 
pectivă străinilor. 

Convenţia din 1961 privind reducerea cazurilor de apatridie 
vizează aplicarea de către state în acest scop a următoarelor principii: 

- copilul născut din părinţi fără cetăţenie trebuie să dobândească 
cetăţenia statului pe teritoriul căruia s-a produs naşterea; 

- un copil născut din părinţi necunoscuţi şi al cărui loc de naştere 
nu se cunoaşte se consideră născut pe teritoriul statului în care a fost 
găsit; 

- pierderea sub orice formă a cetățeniei nu poate avea efecte 
decât dacă persoana în cauză dobândeşte cetăţenia altui stat; 

- orice tratat în baza căruia are loc un transfer de teritorii trebuie 
să reglementeze cetăţenia locuitorilor de pe teritoriul transferat. 


Secţiunea 3 


Regimul juridic al străinilor 


3.1. Definiţia străinilor şi tipurile de tratament juridic 
aplicabil acestora 


Străinul este persoana, cetățean al altui stat, care se află, per- 
manent sau temporar, pe teritoriul unui stat, fără a avea şi cetățenia 
acestuia. 

Regimul juridic al străinilor se referă la condițiile de intrare, de 
şedere şi de ieşire a acestora din ţară şi la drepturile şi obligaţiile lor în 
raport cu statul pe teritoriul căruia se află. El se stabileşte în principiu 
de către fiecare stat prin legislaţia proprie şi prin acte ale adminis- 
trației sau ale justiţiei statului primitor”. 

În acelaşi timp, o sumă de reguli privind regimul juridic al străi- 
nilor sunt stabilite pe bază de reciprocitate de către state prin convenții 
internaţionale, în general cu caracter bilateral. 

Străinii nu pot avea, potrivit dreptului internaţional, un regim 
mai favorabil decât cetăţenii proprii ai unui stat, deşi istoria dreptului 
internaţional a cunoscut şi situaţii când pentru străini se instituia un 
statut privilegiat (regimul capitulaţiilor, de exemplu). 

In dreptul internațional contemporan un stat are, în principiu, 
datoria să admită intrarea oricărui străin pe teritoriul său, dar poate 


45 Vezi şi Mădălina-Virginia Antonescu, Regimul juridic al străinilor 
în România, Editura All Beck, Bucureşti, 2001. 

refuza o asemenea intrare unor persoane sau unor categorii de per- 
soane considerate ca indezirabile datorită atitudinii lor față de statul 
respectiv ori pentru că acestea constituie un pericol pentru ordinea 
constituțională sau ordinea publică (consumatori de stupefiante, bol- 
navi de boli mintale sau contagioase etc.).* 

De asemenea, fiecare stat poate condiționa această intrare de 
îndeplinirea unor cerințe de către străinul în cauză şi poate supune o 
asemenea intrare unor proceduri de îndeplinit. In general, intrarea 
străinilor pe teritoriul unei țări necesită o autorizare prealabilă sau o 
viză specială, aplicată de organele abilitate ale statului pe paşaportul 
persoanei respective. 

Orice stat este îndreptăţit ca, pentru motive temeinice, să expul- 
zeze un străin de pe teritoriul său, iar în cazul în care acesta săvârşeşte 
o infracțiune, să-l extrădeze. 

In ce priveşte drepturile şi obligațiile pe care le poate avea un 
străin pe teritoriul altui stat nu există pe plan internațional norme 
unitare, de aplicabilitate generală. 

Există o practică unitară în sensul că străinii nu se pot bucura de 
drepturile politice, deci nu pot fi aleşi în organele de stat eligibile şi nu 
au drept de vot, nu pot fi numiţi în funcții publice, civile sau militare 
şi nu sunt supuşi obligaţiei de efectuare a serviciului militar şi că 
aceştia trebuie să se bucure de drepturile civile necesare. 

Statele îşi pot rezerva dreptul de a restrânge aplicarea față de 
străini a unor drepturi civile prevăzute de legislaţia lor internă (de 
exemplu, de a dobândi teritorii), în scopul protejării propriilor cetă- 
teni, iar pentru motive de securitate pot lua în ce-i priveşte pe străini 
unele măsuri restrictive, cum sunt: înregistrarea la organele de poliţie, 
prezentarea periodică la control, obligaţia obţinerii unei aprobări 
pentru deplasarea în teritoriu etc. 

Străinii au obligaţia ca pe teritoriul statului în care se află să 
respecte legile şi celelalte reglementări, să fie loiali şi să nu întreprin- 
dă nici o acțiune împotriva statului respectiv. 

Practica internaţională cunoaşte următoarele tipuri de regim 
juridic al străinilor: 

a) Regimul naţional. Statele care au adoptat acest sistem de tra- 
tament recunosc străinilor pe teritoriul lor aceleaşi drepturi pe care le 
acordă propriilor cetăţeni în domeniul social, economic, cultural sau în 
cel al drepturilor civile, exceptându-i de la beneficiul drepturilor poli- 
tice şi de la dreptul de a ocupa funcţii publice. 


4 Raluca Miga-Beşteliu, op. cit., p. 153. 

b) Regimul clauzei naţiunii celei mai favorizate. Potrivit acestei 
clauze străinilor li se acordă, în baza unor tratate internaţionale, regi- 
mul cel mai favorabil care a fost acordat cetăţenilor unui stat terț pe 
teritoriul statului respectiv. 

c) Regimul standardelor internaţionale. Acest regim presupune 
ca străinii să se bucure pe teritoriul unui stat cel puţin de tratamentul 
minim ce se acordă pe plan internaţional unor asemenea persoane. 

In prezent, legislaţia din majoritatea statelor lumii cuprinde un 
regim mixt de acordare a drepturilor străinilor, cu elemente din toate 
regimurile prezentate. 

In România regimul străinilor este stabilit prin Legea nr. 
25/1969, dar se află în curs de adoptare o nouă lege. 


3.2. Dreptul de azil 


Potrivit dreptului internaţional dreptul de azil defineşte dreptul 
unui stat suveran de a aproba intrarea şi stabilirea pe teritoriul său a 
unor străini supuşi persecuțiilor sau urmăriți în țara lor pentru acti- 
vități politice ori pentru concepțiile lor care nu sunt în concordanță cu 
regimul politic şi juridic intern al statului de origine. 

Se cunosc două feluri de azil: azilul politic, denumit uneori şi 
azilul teritorial, şi azilul diplomatic. 

a) Azilul politic (teritorial). Este acceptat şi consacrat prin 
instrumente juridice de drept internațional că orice persoană supusă 
persecuției în ţara sa are dreptul să ceară şi să se bucure de azil în alte 
țări, cu excepţia persoanelor urmărite pentru infracțiuni de drept co- 
mun sau pentru acţiuni contrare scopurilor şi principiilor O.N.U. 

Statul solicitat să acorde azil politic poate să admită o asemenea ce- 
rere sau poate să o respingă, acordarea azilului politic constituind un drept 
discreţionar al statelor, o expresie a suveranității lor. Ca urmare, acordarea 
azilului nu poate fi interpretată nici ca un act inamical față de alte state. 

La baza acordării azilului politic stau considerente de ordin 
umanitar, astfel că fiecare stat solicitat este în drept să analizeze te- 
meinicia motivelor invocate în cererea de azil. 

Statul primitor este obligat să acorde azilantului acceptat regi- 
mul juridic acordat străinilor. In plus, acordarea azilului implică 
pentru statul primitor obligaţia de a nu extrăda sau expulza pe azilant, 
exceptând situaţia în care considerente serioase de securitate naţională 
ar impune asemenea măsuri, precum şi de a nu trimite pe azilant 
înapoi în ţara de origine în care este supus persecuțiilor. 

b) Azilul diplomatic. În practica relaţiilor internaţionale au fost si- 
tuaţii când anumite state, din considerente de oportunitate politică, au pri- 
mit şi au acordat adăpost temporar şi protecţie, în localurile ambasadelor 
sau consulatelor lor, unor cetăţeni ai statelor în care acestea funcționau, 
care se aflau în pericol, de regulă în momente de puternice tensiuni 
interne (lovituri de stat, revolte militare, schimbări de regim politic etc.)”. 

Acordarea azilului diplomatic s-a bazat pe unele cutume locale 
ori pe reciprocitate, dar a făcut obiectul şi al unor convenţii interna- 
tionale încheiate între state sudamericane (Convenţia de la Havana din 
1928 şi Convenţia de la Caracas din 1954), iar situaţii de acordare a 
azilului diplomatic au existat şi pe continentul european, mai recent, în 
1989, în perioada premergătoare răsturnării regimurilor dictatoriale, în 
Cehoslovacia şi RDG, iar ulterior, în Albania. 

Azilul diplomatic nu este recunoscut ca legal de către majori- 
tatea statelor lumii, considerându-se că prin acordarea acestuia amba- 
sadele şi consulatele şi, deci, statele cărora le aparţin acestea, încalcă 
suveranitatea statului de reşedinţă. 


3.3. Expulzarea străinilor 


Expulzarea constituie o măsură prin care un stat constrânge pe 
unul sau mai mulți străini să părăsească teritoriul său în cel mai scurt 
timp. 

Măsura se ia în scopul ocrotirii ordinii juridice a statului, pentru 
rațiuni de securitate ori de apărare a ordinii publice, ori pentru rațiuni 
politice, economice sau de altă natură. Statul care ia măsura expulzării 
nu este obligat să dea statului ai cărui cetăţeni sunt străinii expulzați 
explicaţii asupra motivelor care au determinat un asemenea act, dar o 
poate face din raţiuni de curtoazie. 

Expulzarea nu este o sancţiune penală, ci o măsură de siguranță 
cu caracter administrativ împotriva unor persoane care au devenit 
indezirabile în statul respectiv. De regulă o asemenea măsură se dis- 
pune de instanțele judiciare şi se execută de organele ordinii publice. 
Constituția României prevede că în ţara noastră expulzarea se hotă- 
răşte de către justiţie (art. 19, alin. 3). 

În principiu cetăţenii proprii nu pot fi expulzați, dar unele state 
au luat şi asemenea măsuri, în special cu privire la membrii unor fa- 
milii regale. 


+7 Vezi Ion M. Anghel, Dreptul diplomatic şi consular, Editura Lumina 
Lex, Bucureşti, 1996, p. 184-186. 

Expulzarea diplomaților şi consulilor este condiţionată de decla- 
rarea lor în prealabil persona non grata, măsura putând fi luată numai 
dacă aceştia refuză să părăsească teritoriul statului de reşedinţă în 
termenul stabilit. 

In ce priveşte condiţiile în care se poate face expulzarea există 
anumite limite. 

Expulzarea nu trebuie să fie brutală, rapidă sau vexatorie, iar dacă 
raţiuni imperioase de securitate nu se opun, celui expulzat trebuie să i 
se ofere posibilitatea de a prezenta motivele care pledează împotriva 
expulzării sale şi de a obține o reexaminare a cazului său de către o 
autoritate competentă, condiţiile expulzării trebuie să nu fie excesiv de 
drastice şi să se respecte în procesul expulzării drepturile elementare 
ale persoanei. 

De asemenea, expulzatului trebuie să i se recunoască dreptul de 
a opta asupra teritoriului unde urmează să fie expulzat, el neputând să 
fie trimis într-o ţară sau un teritoriu în care existenţa ori libertatea sa ar 
fi amenințate din diverse motive. 


3.4. Extrădarea străinilor 


Extrădarea este actul prin care un stat predă, la cererea altui stat, 
o persoană aflată pe teritoriul său, în vederea cercetării sau judecării 
acesteia pentru săvârşirea unei fapte penale sau a executării pedepsei, 
dacă a fost condamnată anterior de o instanţă de judecată. 

Extrădarea unei persoane se face în cadrul asistenţei juridice în 
materie penală pe care statele se angajează să şi-o acorde în lupta pe 
care o duc împotriva infractorilor care trebuie să dea seamă în faţa 
justiţiei indiferent unde s-ar afla. 

Actul de extrădare este un atribut al suveranităţii, în principiu 
statele fiind îndreptăţite să aprecieze dacă un asemenea act se impune 
ca necesar ori să-l refuze în caz contrar. 

Dincolo de acest aspect de principiu, extrădarea se face în baza 
unor norme foarte precise prevăzute de convențiile internaţionale bila- 
terale sau, în cazul unor crime internaționale, şi în baza convențiilor 
multilaterale prin care sunt incriminate asemenea fapte, iar în lipsa 
acestora în temeiul legii interne a statului solicitat. 

Extrădarea se poate acorda şi pe bază de reciprocitate în lipsa 
unei convenţii bilaterale speciale. 

Potrivit reglementărilor internaționale sau de drept intern, extră- 
darea se poate face pentru crimele împotriva păcii, crimele împotriva 
umanităţii sau crimele de război, precum şi pentru infracțiunile de 

drept comun. Nu pot fi extrădaţi autorii infracţiunilor politice şi, în 
majoritatea statelor, cei care săvârşesc infracțiuni la ordinea şi disci- 
plina militară. Nu pot fi, de asemenea, extrădaţi, cetățenii proprii ai 
statului solicitat, deşi unele state admit o asemenea extrădare (de 
exemplu, între S.U.A. şi Anglia). 

Extrădarea poate fi cerută, în raport de situaţie, de statul pe 
teritoriul căruia s-a săvârşit infracțiunea sau pe teritoriul căruia s-au 
produs efectele faptei respective, de statul lezat prin infracțiunea 
săvârşită, ori de statul unde a fost prins infractorul. În general se dă 
preferință, în cazul mai multor cereri de extrădare, statului pe teritoriul 
căruia s-a săvârşit fapta, dar practica internaţională cunoaşte în această 
privinţă reguli şi soluții deosebit de complexe şi neunitare. 

Principalele condiţii de fond ale extrădării sunt: 

- fapta pentru care se cere extrădarea să fi fost prevăzută ca 
infracțiune atât în legislația statului solicitant, cât şi în cea a statului 
solicitat (principiul dublei incriminări); 

- persoana extrădată să nu fie judecată şi condamnată decât pentru 
infracțiunea pentru care s-a cerut extrădarea (principiul specialități); 

- fapta trebuie să aibă o anumită gravitate, concretizată într-un 
anumit minim de pedeapsă privativă de libertate prevăzut în legislaţia 
ambelor țări; 

- să nu fi intervenit prescripția incriminării sau a executării pe- 
depsei respective, ori o cauză care înlătură răspunderea penală; 

- făptuitorul să nu mai fi fost condamnat sau să se fi dispus scoa- 
terea sa de sub urmărire penală pentru fapta pentru care se cere extră- 
darea. 

Extrădarea se hotărăşte potrivit unor proceduri riguroase în care 
sunt implicate de regulă ministerele justiției şi organele judiciare ale 
statului, dar şi organele polițienești şi misiunile diplomatice. 


Secţiunea 4 


Statutul juridic al refugiaților 


4.1. Apariţia problemei refugiaţiilor 


Problema refugiaților a apărut după primul război mondial, când 
un mare număr de persoane de naţionalitate rusă sau armeană din 
fostele imperii țarist şi otoman care se prăbuşiseră au fost obligate 
să-şi părăsească ţara şi să se stabilească, de teama persecuțiilor, pe 
teritoriul altor state. 

Ulterior, acestor categorii de refugiați li s-au alăturat şi altele: 
persoanele fugite de pe teritoriul statelor care fuseseră în conflict în al 
doilea război mondial, asirieni, asiro-caldeeni, sirieni, kurzi sau turci 
din fostul Imperiu Otoman, refugiații din teritoriul Saarului, după 
plebiscitul din 1935, cetăţenii germani care şi-au părăsit țara ca urmare 
a persecuțiilor naziste după 1933, cehi şi austrieci după ocuparea 
teritoriilor țărilor lor de către Germania etc. 

Situaţia acestora a constituit obiect de preocupare atât pentru 
statele primitoare, cât şi pentru Societatea Naţiunilor, în cadrul căreia 
s-au încheiat mai multe convenţii sau alte acte internaţionale prin care 
se încerca o rezolvare punctuală a problemelor fiecărei categorii de 
refugiaţi, pe naţionalităţi, în raport de ţara de provenienţă. 

In 1921, în cadrul Societăţii Naţiunilor a luat ființă Comitetul 
pentru refugiați condus de cunoscutul explorator polar Frijdorf Nansen, 
adoptându-se numeroase măsuri de protecție în favoarea refugiaților, 
care au primit totodată dreptul de a se deplasa în diferite ţări în baza 
unui paşaport internaţional, cunoscut ca Paşaportul Nansen. 

Creşterea masivă a numărului refugiaților în perioada imediat 
următoare celui de-al doilea război mondial (deportaţi din țările ocu- 
pate de Germania, victime ale regimurilor naziste ori fasciste, evrei 
fugiți din Germania şi Austria etc.) a determinat ca O.N.U. să-şi pro- 
pună drept obiectiv asigurarea unui sistem internaţional de protecţie şi 
a unei asistenţe materiale adecvate pentru refugiaţi şi să ia măsuri în 
consecință. 

Ulterior, evenimentele interne din diferite ţări sau războaiele 
locale au furnizat alte importante contingente de refugiați provenind 
din numeroase ţări ale lumii. 

Pentru repatrierea refugiaților sau pentru asistarea acestora au fost 
încheiate numeroase convenţii şi aranjamente internaţionale şi au fost 
constituite organisme ale O.N.U. care să se ocupe de protecția lor inter- 
naţională. Ă 

In decembrie 1950 a fost creat Inaltul Comisariat al Naţiunilor 
Unite pentru Refugiaţi, care a început să funcționeze la 1 ianuarie 1951 
şi funcţionează şi în prezent. Înaltul Comisariat are sarcina de a căuta 
soluții permanente pentru problema refugiaților, ajutând guvernele sta- 
telor şi organizaţiile private să faciliteze repatrierea liber consimțţită a 
acestora sau asimilarea lor în noile comunități naţionale. 

4.2. Tratamentul juridic al refugiaţiilor 


Statutul refugiaților este reglementat în prezent în principal prin 
2 instrumente juridice: „Convenția privind statutul refugiaților”, din 
1951 şi „Protocolul asupra refugiaților”, din 1967, adiţional la Con- 
venţia din 1951, cărora li se alătură o serie de rezoluţii ale Adunării 
Generale a O.N.U. şi alte acte cu caracter internaţional. 

Convenţia din 1951 dă o definiţie a refugiatului, în sensul că are 
această calitate orice persoană care „în urma unor evenimente surve- 
nite înainte de 1 ianuarie 1951 şi a unor temeri justificate de a fi per- 
secutată datorită rasei, religiei, naţionalităţi, apartenenţei la un anumit 
grup social sau opiniilor sale politice, se află în afara ţării a cărei 
cetăţenie o are şi care nu poate sau, datorită acestei temeri, nu doreşte 
protecţia acestei ţări sau care, neavând nici o cetăţenie şi găsindu-se în 
afara ţării în care îşi avea reşedinţa obişnuită ca urmare a unor 
asemenea evenimente, nu poate sau, datorită respectivei temeri, nu 
doreşte să se reîntoarcă”. 

Prin Protocolul din 1967 statutul de refugiat a fost extins şi 
asupra persoanelor care se află într-o situaţie similară după anul 1951. 

Rezultă, deci, în esenţă, că refugiatul este un străin sau o per- 
soană fără cetăţenie care pentru variate motive de persecuție nu poate 
sau nu doreşte să se întoarcă în țara de origine, fiind astfel lipsită de 
protecția acesteia. 

Statutul de refugiat! se acordă întotdeauna în mod individual şi 
numai dacă se constată că motivele invocate sunt temeinice, temerea 
de persecuție care ar justifica acordarea acestui statut fiind legată 
intim de persoana fiecărui refugiat. 

Statul în care se află refugiații este în drept să stabilească 
regimul acestora în limitele propriului teritoriu, ţinând, însă, seama şi 
de standardele stabilite prin instrumentele internaționale în materie la 
care a aderat sau la ale căror prevederi a achiesat. 

Statutul juridic al refugiaților cuprinde 2 categorii de probleme: 
protecția şi asistenţa. 

a) Protecția priveşte acordarea de către statul primitor a unor 
drepturi, concretizate în dreptul de intrare pe teritoriul său, dreptul de 
şedere, care implică o sumă de drepturi şi obligații similare în general 
statutului străinilor, dar care include şi elemente ale unei situaţii 
privilegiate față de aceştia, în special în domeniul social şi al 


48 Asupra statutului refugiaților vezi Ionel Cloşcă, Ion Suceavă, Tratat 
de drepturile omului, Editura Europa Nova, Bucureşti, 1995, p. 347-370. 

raporturilor de muncă, având în vedere că refugiații sunt lipsiţi de 
protecția altui stat, precum şi dreptul de a nu fi înapoiaţi fără voia lor 
statului de origine chiar dacă sunt expulzați. 

b) Asistenţa se referă la măsuri de ajutorare a refugiaților impli- 
când sprijin material, financiar, asistență socială, locuinţe şi altele 
asemenea, care să facă posibilă şi convenabilă şederea lor pe teritoriul 
statului primitor. În asistenţa ce se acordă refugiaților un rol important 
îl au, alături de contribuţia statului primitor, fondurile furnizate de 
organismele internaționale cu caracter umanitar sau de organismele 
O.N.U., precum şi contribuţiile voluntare ale unor guverne ori ale unor 
persoane particulare. 

Obligaţiile refugiaților față de statul primitor sunt similare cu 
cele ale oricărui străin. 

Cu toate reglementările internaţionale existente, statutul juridic 
al refugiaților este încă unul precar, iar asistenţa ce li se acordă nu 
poate acoperi, de regulă, toate nevoile acestora. Problema refugiaților 
continuă să fie una din gravele probleme ale lumii contemporane. 

Tara noastră a aderat la Convenţia din 1951 şi la Protocolul din 
1967 în anul 1991 şi a reglementat situaţia refugiaților pe teritoriul său 
prin Legea nr. 15 din 1996 privind statutul şi regimul refugiaților în 
România, care a fost abrogată prin Ordonanţa Guvernului nr. 102/2000 
privind statutul şi regimul refugiaților în România (modificată ulterior 
prin Ordonanţa Guvernului nr. 13/2002). 

Reglementările privind statutul juridic al refugiaților nu acoperă 
şi situaţia persoanelor care îşi părăsesc țara sau locuinţele în timp de 
conflict armat, cărora le sunt aplicabile prevederile privitoare la per- 
soanele dislocate sau strămutate existente în convenţile internaționale 
referitoare la protecția victimelor războiului. 

Ele nu acoperă, de asemenea, nici situaţia persoanelor migrante 
din ţara de origine din considerente economice,” cărora li se aplică 
dispozițiile speciale din legislaţia țărilor unde acestea migrează, unele 
reglementări internaționale referitoare la muncitorii migranţi, precum 
şi convențiile generale cu privire la protecția drepturilor omului. 


* Vezi Ionel Cloşcă, Ion Suceavă, Tratat de drepturile omului, ed.cit., 
p. 371-384. 

Capitolul VI 


PROTECŢIA INTERNAȚIONALĂ A DREPTURILOR 
OMULUI 


Secţiunea 1 


Protecţia drepturilor omului în cadrul dreptului internaţional 


1.1. Afirmarea în timp a drepturilor omului 


Dreptul internațional contemporan stabileşte în sarcina statelor 
numeroase obligaţii cu privire la respectul drepturilor şi libertăţilor 
fundamentale ale omului. 

S-au cristalizat în cadrul dreptului internaţional general o sumă 
de reguli cu caracter de jus cogens, care instituie în esenţă o obligaţie 
a statelor de a colabora pentru promovarea respectului drepturilor 
fundamentale ale omului, de a asigura dreptul popoarelor la autodeter- 
minare, egalitatea în drepturi a oamenilor şi nediscriminarea şi de a 
combate practicile contrare acestor obligaţii. 

Comunitatea internaţională este astăzi mai mult ca oricând 
preocupată de promovarea cât mai largă a drepturilor omului, de crea- 
rea unui cadru legal cât mai diversificat de colaborare internaţională în 
acest domeniu, de realizarea unui sistem cât mai complet de apărare 
pe diferite căi legale a drepturilor omului în variate domenii şi de 
asigurarea cât mai deplină a transpunerii în practică a acestora, inclu- 
siv prin sancţionarea încălcărilor aduse normelor de drept existente, 
indiferent ce forme ar lua ele. 

Există astăzi mai mult ca oricând convingerea, care tinde a se 
generaliza în toate ţările lumii, că numai prin respectarea drepturilor 
fundamentale ale fiecărei persoane umane marile probleme ale con- 
temporaneității — securitatea, dezvoltarea economică şi socială, inde- 
pendența naţională etc. — îşi pot găsi o temeinică şi durabilă rezolvare. 

Interesul comunităţii internaționale față de problemele dreptu- 
rilor omului este probat de proliferarea drepturilor recunoscute ale per- 
soanei (peste 60), de numărul mare de instrumente juridice internaţio- 
nale care le consacră (în jur de 100), dar şi de mecanismele juridice de 
protecție şi de organismele care veghează la respectarea lor. 

Cea mai veche abordare, cu caracter de reglementare, a proble- 
melor privind respectul persoanei umane şi recunoaşterea unor drep- 
turi ale acesteia, este considerată „Magna Carta Libertatum” (Marea 

Cartă a Libertăţii) din 1215, un document semnat de regele englez 
loan Fără de Ţară sub presiunea nobilimii, în cadrul căreia se con- 
semna că „nici un om liber nu va fi arestat ori deţinut sau deposedat de 
bunurile sale, sau declarat în afara legii”, exilat ori lezat în orice mod, 
fără o judecată corespunzătoare potrivit legilor țării.” 

Un alt act, ulterior, provenind tot din Anglia şi intitulat „Habeas 
Corpus Act” (1679), întărea protecția juridică a persoanelor contra 
abuzurilor nobililor, de această dată stabilind noi garanții în apărarea 
libertăţii individuale a fiecărei persoane în faţa justiţiei. 

„Bilul drepturilor”, adoptat în 1689 ca urmare a revoluţiei 
burgheze din Anglia, proclama, între altele, abolirea puterii arbitrare a 
regelui asupra supuşilor săi, recunoaşterea pentru întreaga populație a 
dreptului de a i se garanta libertatea şi egalitatea în fața legilor şi a 
justiţiei şi interzicerea oricărui tratament inuman. 

„Declaraţia de independenţă” a statelor americane (1776) afir- 
ma, în alt context istoric, drepturile omului, consemnând că „Toţi 
oamenii s-au născut egali; ei au fost dăruiți de Dumnezeu cu anumite 
drepturi inalienabile; printre aceste drepturi se situează dreptul la 
viață, la libertate şi la căutarea fericirii”. Principiile acesteia au fost 
apoi preluate în 1781 în „Bilul drepturilor”, care este o parte 
componentă a Constituţiei S.U.A. din 1787, în vigoare şi astăzi. 

„Declaraţia drepturilor omului şi ale cetăţeanului”, adoptată în 1789, 
în timpul Revoluţiei franceze, încorona aceste tradiţii, ca şi ideologia 
iluministă ce a inspirat procesul revoluţionar, constituind o sinteză a celor 
mai avansate idei umaniste ale epocii. Ea consacra drepturile naturale şi 
imprescriptibile ale omului: egalitatea în fața legii, garanţia împotriva 
oricărei arestări abuzive, prezumția de nevinovăție, libertatea de opinie, 
libertatea religioasă, libertatea de exprimare, dreptul de proprietate etc. 

Principiile consacrate în aceste documente au stat la baza tuturor 
constituţiilor statelor moderne, care cuprind în mod obligatoriu şi un 
capitol referitor la drepturile şi libertăţile cetăţeneşti, şi au servit drept 
principale surse de inspiraţie în elaborarea instrumentelor juridice 
internaționale în materie.” 


* Adrian Năstase, Drepturile omului, religie a sfârşitului de secol, 
I.R.D.0., 1992, p.18. 

`l Ionel Cloşcă, Ion Suceavă, Tratat de drepturile omului, ed.cit., p. 30. 

113 


1.2. Evoluţia drepturilor omului sub egida O.N.U. 


Colaborarea sistematică dintre state pentru promovarea dreptu- 
rilor omului în ansamblul lor a apărut după cel de-al doilea război 
mondial, ca o consecinţă a întăririi forțelor în lupta pentru democraţie 
şi progres social şi ca o reacţie împotriva încălcării acestor drepturi de 
către regimurile de tip fascist care au dezlănțuit războiul. S-a constatat 
cu acest prilej că nesocotirea flagrantă a drepturilor omului pune în 
primejdie pacea şi securitatea lumii întregi şi impune organizarea unei 
colaborări internaționale în vederea protecției drepturilor omului. 

Carta O.N.U. cuprinde o paletă destul de largă de prevederi 
referitoare la drepturile omului. Astfel, în Preambul se consemnează 
„credinţa în drepturile fundamentale ale omului, în demnitatea şi va- 
loarea persoanei umane, în egalitatea în drepturi a bărbaţilor şi 
femeilor, precum şi a naţiunilor mari şi mici...”, iar printre scopurile 
organizației (art.l, paragraful 3) figurează şi realizarea cooperării 
internaţionale pentru „dezvoltarea şi încurajarea respectării drepturilor 
omului şi a libertăţilor fundamentale pentru toți, fără deosebire de 
rasă, sex, limbă sau religie”. 

Potrivit Cartei O.N.U., colaborarea internaţională pentru protecţia 
drepturilor omului trebuie să se facă după următoarele principii: 

a) drepturile şi libertăţile fundamentale ale omului sunt o insti- 
tuție de drept intern a fiecărui stat; 

b) statele trebuie să colaboreze între ele pentru promovarea 
respectării universale şi efective a drepturilor şi libertăţilor fundamen- 
tale şi să-şi asume obligaţii privind recunoaşterea prin legislaţia lor a 
acestor drepturi; 

c) în cazul în care prin nerespectarea sistematică a drepturilor 
omului se crează o primejdie pentru pacea şi securitatea internaţională, 
O.N.U. este îndreptăţită să ia măsurile corespunzătoare prevăzute de 
art. 41 şi art. 47 al Cartei. 

Carta O.N.U. nu are, însă, în cuprinsul său vreun text în care să 
se definească conceptul de drepturi ale omului sau să se facă o enume- 
rare a drepturilor fundamentale ale persoanei umane. Pentru a se aco- 
peri această lacună, în 1945 a fost creată o Comisie a Naţiunilor Unite 
pentru drepturile omului, cu sarcina de a alcătui un proiect de cartă în 
acest domeniu, ca un ideal de atins pentru toate popoarele şi naţiunile. 

Rezultatul lucrărilor s-a concretizat în Declaraţia Universală a 
Drepturilor Omului, adoptată de Adunarea Generală la 10 decembrie 

1948.*? Ulterior, alte două documente, adoptate în 1966, au dezvoltat 
şi consolidat juridic prevederile Declarației: „Pactul internaţional refe- 
ritor la drepturile civile şi politice” şi „Pactul internațional referitor la 
drepturile economice, sociale şi culturale”. A urmat un număr impre- 
sionant de reglementări privind aspecte deosebit de variate din acest 
domeniu, atât în cadrul O.N.U., cât şi al instituţiilor sale specializate 
(O.I.M., O.M.S., U.N.E.S.C.O., F.A.O. etc.), din care în continuare 
vom prezenta pe cele mai semnificative: 

- „Declaraţia Naţiunilor Unite cu privire la eliminarea oricăror 
forme de discriminare rasială”, adoptată de Adunarea Generală a 
O.N.U. în 1963, în cuprinsul căreia se subliniază că discriminarea 
rasială constituie o încălcare a drepturilor omului care ameninţă pacea 
şi securitatea internațională, iar discriminarea pe motiv de rasă, cu- 
loare sau origine etnică este calificată ca o ofensă a demnității umane, 
o negare a principiilor Cartei O.N.U., o cauză de tulburare a păcii şi 
securității internaționale; 

- „Convenţia privitoare la drepturile politice ale femeilor” 
(1952), în care se proclamă egalitatea în drepturi a femeilor cu bărba- 
ţii, de a alege şi de a fi alese în orice instituţii naţionale constituite şi 
de a îndeplini orice funcţii de stat sau sociale, urmată ulterior de 
„Convenţia privind eliminarea tuturor formelor de discriminare faţă de 
femei” (1979), o adevărată sinteză, o cartă a drepturilor femeilor în 
domeniile politic, cetăţenie, căsătorie şi familie, educaţie, pregătire 
profesională, muncă, sănătate şi celelalte; 

- „Declaraţia drepturilor copilului” (1959) conţine principiile a 
căror aplicare asigură protecţia şi dezvoltarea multilaterală a copilului, 
care trebuie să se bucure de o protecţie specială acordată de lege şi 
realizată de către societate: dreptul la nume şi la naţionalitate, dreptul la 
asistență socială, la alimentație, locuinţă, timp liber şi îngrijiri medicale 
corespunzătoare, de a fi înconjurat de înţelegere şi de dragoste, de a 
creşte pe cât cu putință sub supravegherea şi răspunderea părinţilor săi 
Şi, în orice caz, într-o atmosferă de afecțiune şi de securitate morală şi 
materială, de a nu fi despărțit de mama sa, de a primi o educaţie 
obligatorie şi gratuită, de a fi apărat de orice formă de neglijențe, 


5 Textele juridice fundamentale în materia protecţiei drepturilor 
omului pot fi găsite în Principalele instrumente internaţionale privind 
drepturile omului, publicate de Institutul Român pentru Drepturile Omului. 
vol. I - Instrumente universale, ediţia a III-a, vol. II — Instrumente regionale, 
ediţia a II-a, Bucureşti, 1997. 

cruzimi şi exploatare, de a nu fi obligat să muncească înainte de a fi 
atins vârsta corespunzătoare şi de a primi îngrijiri speciale în caz de 
handicap fizic, mintal sau social. Statele şi-au asumat obligaţii juridice 
concrete pentru transpunerea în practică şi garantarea acestor drepturi 
printr-o „Convenţie cu privire la drepturile copilului”, încheiată în 1989; 

- „Declaraţia privind drepturile persoanelor arierate mintal” (1971), 
care cuprinde în esență dreptul de a fi ocrotite şi dreptul la asistență 
medicală; 

- „Declaraţia privind drepturile persoanelor invalide” (1975), 
care asigură acestei categorii de persoane defavorizate respectul dem- 
nității lor, drepturi civile egale, dreptul la tratament medical, dreptul 
de a fi ocrotite contra exploatării etc.; 

- „Reguli minime standard pentru tratamentul deţinuţilor” (1955) 
aprobate de E.C.O.S.O.C., referitoare la: înlăturarea discriminărilor în 
executarea pedepselor, necesitatea separării deţinuţilor după sex, 
vârstă, cazier sau natura condamnării, condițiile de viață şi sanitare ale 
condamnaților, excluderea din sistemul sancţiunilor disciplinare a ca- 
merei obscure, a pedepselor corporale şi a oricăror pedepse cu cru- 
zime, inumane sau degradante; 

- „Declaraţia privind protecţia tuturor persoanelor împotriva tor- 
turii şi altor tratamente sau pedepse crude, inumane sau degradante” 
(1975), care cere statelor să nu permită asemenea acte, să le incrimi- 
neze şi să ia măsuri pentru împiedicarea lor; 

- „Codul de conduită pentru responsabilii cu aplicarea legilor”, 
adoptat printr-o rezoluţie a Adunării Generale a O.N.U. din 1979, 
potrivit căruia funcţionarii polițienești şi toţi cei care exercită atribuții 
legate de arestarea sau detenţia unei persoane trebuie să acţioneze în 
cadru legal strict, să ocrotească toate persoanele împotriva unor ares- 
tări ilegale, să nu recurgă decât în mod excepţional la forță şi să nu 
recurgă la cruzimi, la acte de tortură sau pedepse inumane, în cazul 
nerespectării normelor de conduită neputând invoca nici ordinul supe- 
riorului, nici împrejurări excepţionale. 

O activitate susținută de colaborare internațională în privința 
drepturilor omului se desfăşoară şi în cadrul unor organizaţii regio- 
nale, cum sunt Consiliul Europei, Organizația Statelor Americane, 
Liga Statelor Arabe şi Organizația Unităţii Africane. 

Problema drepturilor omului constituie o preocupare şi în cadrul 
Organizaţiei pentru Securitate şi Cooperare în Europa, sub forma 
„dimensiunii umane” a acesteia. În totalitatea lor, documentele adop- 
tate în diferitele faze ale Conferinţei europene pentru securitate şi 

cooperare cuprind capitole separate sau sunt în întregime consacrate 
problemelor drepturilor omului în acest cadru regional. 

În mod deosebit, problema a fost abordată în „Actul final” 
semnat la Helsinki în 1975 şi în „Documentul final al reuniunii 
general-europene”, semnat la Viena în 1989,* în care se afirmă 
angajamentul statelor participante de a respecta drepturile omului în 
statele lor şi de a-şi îndeplini obligaţiile asumate prin alte documente 
politice şi juridice internaţionale, detaliindu-se asemenea obligații în 
raport de anumite drepturi ale omului, în special referitoare la culte, 
minorități, libertatea de a părăsi orice ţară, inclusiv cea proprie, şi 
garanţiile împotriva arestărilor arbitrare şi se stabileşte un sistem de 
schimburi de informaţii şi de discuţii asupra situaţiilor de încălcare a 
drepturilor omului în cadrul statelor participante. 

Pentru reafirmarea şi dezvoltarea anumitor drepturi ale omului, a 
fost convocată o Conferinţă europeană specială privind dimensiunea 
umană a securităţii şi cooperării, care s-a întrunit în 3 sesiuni în anii 1989, 
1990 şi 1991, ultimele două, ţinute la Copenhaga, respectiv la Moscova, 
finalizându-se cu documente importante în domeniul drepturilor omului, 
referitoare în special la măsurile de luat pentru garantarea unor drepturi 
specifice importante pentru principiile democraţiei şi ale statului de drept. 

In „Carta de la Paris pentru o nouă Europă, o nouă eră de demo- 
crație, pace şi unitate”, semnată de şefii de state şi de guverne în 
noiembrie 1990, problemelor drepturilor omului li se acordă de ase- 
menea o importanţă aparte. 

În cadrul Uniunii Europene drepturile omului nu au constituit la 
începutul formării sale un obiect de preocupare. În cuprinsul Tratatului de 
la Maastricht din 1992 asupra Uniunii Europene (art. F., par. 2) se inclu- 
deau, însă, unele prevederi în sensul că Uniunea, în noua sa formulă de 
organizare, respectă drepturile omului, astfel cum acestea sunt garantate de 
Convenţia europeană de protecția drepturilor omului şi a libertăţilor funda- 
mentale, din 1950, şi cum asemenea drepturi rezultă din tradiţiile instituțio- 
nale comune statelor membre, ca principii generale ale dreptului comunitar.” 

Ulterior, aceste prevederi au fost întărite prin Tratatul de la 
Amsterdam din 1996, care revizuia tratatele anterioare, în sensul că la 
baza Uniunii, între alte principii, este pus şi principiul respectării drep- 


® Dr. Ion Diaconu, op.cit., p. 158-159. 
‘t Vezi Alexandru Bolintineanu ş.a., op.cit., p. 175-176. 

turilor omului şi a libertăţilor fundamentale, iar respectarea acestui 
principiu a devenit una din condiţiile de aderare la Uniune.” 

Pentru România, care după Revoluţia din decembrie 1989 şi-a 
manifestat opțiunea ireversibilă pentru o societate democratică, fon- 
dată pe un stat de drept, protecţia şi garantarea drepturilor omului 
constituie unul din pilonii de bază ai noului regim. O dovadă o repre- 
zintă şi Constituţia ţării, aprobată prin referendumul din 8 decembrie 
1991, în care se consemnează şi se ocrotesc sau se garantează toate 
drepturile considerate astăzi ca fundamentale pentru persoana umană. 

Constituţia României cuprinde în acelaşi timp şi prevederea că 
dispozițiile constituționale privind drepturile şi libertăţile cetăţenilor 
vor fi interpretate şi aplicate în concordanță cu „Declaraţia universală 
a drepturilor omului”, cu pactele şi celelalte tratate la care România 
este parte, iar în caz de neconcordanță au prioritate reglementările 
internaționale (art. 20, alin. 1 şi 2). 


Secţiunea 2 
Declaraţia universală a drepturilor omului 


Declaraţia a fost adoptată de Adunarea Generală a O.N.U. la 10 
decembrie 1948. Este primul document internaţional modern prin care 
se proclamă în mod solemn drepturile şi libertăţile fundamentale ale 
omului, cu scopul de a servi, aşa cum se arată în preambulul acesteia, 
„ca ideal comun către care trebuie să tindă popoarelor şi toate naţiu- 
nile pentru ca toate persoanele şi toate organele societăţii, având per- 
manent în vedere această declaraţie, să se străduiască, prin învățătură 
şi educaţie, să dezvolte respectul pentru aceste drepturi şi libertăți şi să 
asigure, prin măsuri progresive de ordin naţional şi internațional, recu- 
noaşterea şi aplicarea lor universală şi efectivă atât în cadrul statelor 
membre înseşi, cât şi în teritoriile aflate sub jurisdicţia lor”. 

Scopul afirmat al Declaraţiei, de a servi ca ideal comun al po- 
poarelor şi naţiunilor, ca şi împrejurarea că a fost adoptată printr-un 
act al Adunării Generale a ONU, conferă acesteia caracterul unui docu- 
ment politic internaţional de o excepțională importanță, dar nu şi ca- 
racterul juridic indiscutabil al unui tratat internaţional. 

Ulterior, însă, Declaraţia a căpătat adeziunea imensei majorități 
a statelor, care-i aplică principiile şi prevederile, astfel că în prezent 


* Viorel Marcu, Drept instituțional comunitar, ediţia a II-a revăzută şi 
adăugită, Lumina Lex, 2000, p. 43-45. 
118 


Declaraţia universală a drepturilor omului a devenit una dintre compo- 
nentele esențiale ale dreptului internaţional cutumiar, obligatorie 
pentru toate statele lumii." 

Declaraţia proclamă că toate fiinţele umane se nasc libere şi 
egale în demnitate şi în drepturi şi trebuie să se comporte unele față de 
altele în spiritul fraternității, fiecare om având dreptul de a se prevala 
de toate drepturile şi libertăţile fără nici o deosebire de rasă, de cu- 
loare, de sex, de limbă, de religie, de opinie politică sau de altă natură, 
de origine naţională ori socială, de avere, de naştere sau decurgând din 
orice altă situaţie şi fără a se face vreo deosebire bazată pe statutul 
politic, juridic sau internațional al țării sale. 

Toţi oamenii sunt egali în faţa legii şi au dreptul la o protecţie 
egală a legii, fără nici o discriminare. Ei au dreptul de a li se recunoaş- 
te personalitatea juridică, oriunde s-ar afla. 

Orice ființă umană are dreptul la viaţă, la libertate şi la secu- 
ritate. Ea nu poate fi ţinută în sclavie sau robie, nu va fi supusă la 
tortură, la pedepse ori tratamente crude, inumane sau degradante. 

Orice persoană are dreptul să se adreseze în mod efectiv instan- 
telor judiciare competente împotriva actelor care violează drepturile 
sale fundamentale, recunoscute prin Constituţie sau prin lege şi să fie 
ascultată în mod egal, echitabil şi public de un tribunal independent şi 
imparțial care va hotărî asupra drepturilor şi obligaţiilor sale, ca şi 
asupra temeiniciei oricărei acuzaţii în materie penală îndreptată îm- 
potriva sa. 

Ea nu va putea fi arestată, deţinută sau exilată în mod arbitrar, 
este prezumată ca nevinovată până când vinovăția sa va fi dovedită în 
mod legal în cadrul unui proces public şi cu asigurarea tuturor 
garantiilor necesare apărării sale şi nu va putea fi condamnată pentru 
acțiuni sau omisiuni care la data când s-a produs fapta pentru care este 
acuzată nu constituiau un act delictuos potrivit dreptului intern sau 
internațional, iar în caz de vinovăţie nu i se va putea aplica o pedeapsă 
mai aspră decât aceea care era aplicabilă în momentul în care a fost 
comis actul delictuos. 

Orice persoană are dreptul la protecţia legii împotriva oricărei 
imixtiuni arbitrare în viața sa particulară, în familia sa, în domiciliul 
său ori în corespondență, ca şi împotriva oricărei atingeri aduse 
onoarei sau reputației sale. 


* Vezi asupra acestei probleme Raluca Miga-Beşteliu, op.cit., p. 174. 

Ea are dreptul să circule liber şi să-şi aleagă reşedinţa în 
interiorul unui stat, să părăsească orice ţară, inclusiv ţara sa, şi să 
revină de unde a plecat. 

In cazul în care este persecutată, orice persoană are dreptul să 
caute şi să beneficieze de azil în orice ţară, cu excepţia situaţiei în care 
este urmărită pentru comiterea unei infracțiuni de drept comun sau 
pentru acțiuni contrare scopurilor şi principiilor Naţiunilor Unite. 

Ea are dreptul la o cetăţenie şi nu poate fi lipsită în mod arbitrar 
de cetăţenia sa ori de dreptul de a-şi schimba cetăţenia. 

Bărbatul şi femeia ajunşi la vârsta nubilă au dreptul legal şi fără 
restricții în privinţa rasei, cetăţeniei sau religiei, de a se căsători şi a-şi 
întemeia o familie, căsătoria putându-se încheia numai cu consimță- 
mântul liber şi deplin al viitorilor soţi. 

Orice persoană are dreptul la proprietate şi nu va putea fi lipsită 
în mod arbitrar de proprietatea sa. 

Omul are dreptul la libertatea gândirii şi a conştiinţei şi la liber- 
tatea religiei, care implică atât libertatea de a avea o religie, cât şi 
libertatea de a-şi schimba religia sau convingerile religioase, precum 
şi libertatea de a-şi manifesta religia, prin învăţământ, practici, cult şi 
îndeplinirea riturilor. 

De asemenea, el are dreptul la libertatea de opinie şi de expri- 
mare, inclusiv dreptul de a nu fi tulburat pentru opiniile sale şi de a 
primi sau răspândi, fără considerații de frontieră, informaţii şi idei prin 
orice mijloc de exprimare. 

Orice persoană are dreptul la libertatea de întrunire şi asociere 
paşnică, fără a putea fi, însă, obligată să facă parte dintr-o asociaţie. 

In calitatea sa de cetăţean, orice persoană are dreptul să participe 
la conducerea treburilor politice ale ţării sale şi să acceadă, în condiţii 
de egalitate, la funcțiile publice. 

In calitate de membru al societății, orice om are dreptul la secu- 
ritate socială, la satisfacerea drepturilor sale economice, sociale şi 
culturale, ținându-se seama de organizarea şi resursele fiecărei ţări, şi 
anume: la muncă, la libera alegere a muncii, la condiţii echitabile şi 
satisfăcătoare de muncă, la ocrotire împotriva şomajului, la odihnă şi 
timp liber, inclusiv o limitare rezonabilă a timpului de muncă, la 
concedii periodice plătite şi la asocierea în sindicate pentru apărarea 
intereselor sale. 

Orice persoană are, de asemenea, dreptul la un nivel de viaţă 
corespunzător asigurării sănătăţii sale, a bunăstării sale şi a familiei, la 
asigurare în caz de şomaj, boală, invaliditate, văduvie, bătrâneţe sau în 

cazuri de pierdere a mijloacelor de subzistență ca urmare a unor 
împrejurări independente de voinţa sa, mama şi copilul având dreptul 
la ajutor şi ocrotire speciale. 

De asemenea, are dreptul la învăţătură, la învățământ elementar 
şi general gratuit şi acces la învățământul tehnic, profesional şi 
superior, părinţii având dreptul prioritar de a alege felul educației ce 
urmează să fie dată copiilor lor. 

Orice persoană are dreptul de a lua parte în mod liber la viața 
culturală a colectivităţii şi să se bucure de binefacerile artei, ştiinţei, 
precum şi la protecţia intereselor morale şi patrimoniale care decurg 
din opera ştiinţifică, literară sau artistică al cărei autor este. 

În acelaşi timp, „Declaraţia universală a drepturilor omului” 
afirmă că fiecare persoană are îndatoriri faţă de colectivitatea în care 
trăieşte şi că exercitarea drepturilor şi libertăţilor omului este supusă 
numai îngrădirilor stabilite de lege în scopul exclusiv al asigurării 
recunoaşterii şi respectului drepturilor şi libertăţilor celorlalți şi în 
vederea satisfacerii cerințelor juste ale moralei, ordinii publice şi 
bunăstării generale într-o societate democratică, nefiind permise acti- 
vitățile sau actele care ar duce la desfiinţarea drepturilor omului 
enunțate în Declaraţie, săvârşite de un stat sau de orice persoană. 

Prin enunţarea acestor drepturi Declaraţia constituie un docu- 
ment de referință în afirmarea condiţiei umane şi a protecţiei interna- 
tionale a persoanelor într-o societate democratică modernă şi a avut 
într-adevăr un rol deosebit de important în lupta de emancipare a 
popoarelor supuse dominaţiei străine şi menținute într-o stare deplora- 
bilă sub acest aspect, ca şi în lupta dusă de păturile sociale defavori- 
zate pentru cucerirea drepturilor lor sociale şi economice. 

Ea a avut, de asemenea, şi are în continuare un rol important în 
formarea unui veritabil drept cutumiar al drepturilor omului, recu- 
noscut ca atare, dezvoltat şi fortificat din punct de vedere juridic prin 
obligațiile pe care statele şi le-au asumat în mod concret de a consacra, 
a respecta şi a face să fie respectate asemenea drepturi. 


Secţiunea 3 


Pactele internaţionale cu privire la drepturile omului 


3.1. Consideraţii generale 


După adoptarea „Declaraţiei universale a drepturilor omului” s-a 
resimţit nevoia ca prevederile declarative ale acesteia să fie reluate şi 

precizate prin instrumente internaţionale cu caracter juridic obligatoriu 
de necontestat în baza angaj jamentului asumat de statele semnatare. 

În acelaşi timp, avându-se în vedere că la momentul respectiv 
drepturile civile şi politice puteau fi garantate, în timp ce drepturile 
economice, sociale şi culturale nu puteau fi asigurate la un nivel satis- 
statelor şi într-o ordine de prioritate adoptată după propria apreciere a 
fiecăruia, precum şi prin măsuri de cooperare internațională, datorită 
condițiilor foarte diferite existente în statele membre ale O.N.U., s-a 
adoptat soluția, considerată mai viabilă, a reglementării acestor 
drepturi prin instrumente juridice separate şi a tratării lor diferențiate. 

După discuții ce s-au purtat în diferite organisme ale O.N.U. 
timp de peste 10 ani, la 16 decembrie 1966 au fost adoptate de către 
Adunarea Generală şi deschise spre semnare statelor, intrând în 
vigoare în anul 1976, „Pactul internațional cu privire la drepturile 
civile şi politice” şi „Pactul internațional cu privire la drepturile eco- 
nomice, sociale şi culturale”. 

Cele două pacte au o structură asemănătoare. 

Ambele pacte au un preambul cu conţinut identic, în care se 
declară că respectarea fără discriminare a drepturilor omului constituie 
fundamentul libertăţii, justiţiei şi păcii în lume. 

În prima parte, ambele pacte conţin prevederi referitoare la 
dreptul popoarelor de a dispune de ele însele şi, în virtutea acestui 
fapt, de a-şi determina în mod liber statutul politic şi a-şi asigura 
dezvoltarea economică, socială şi culturală şi la obligaţia statelor de a 
înlesni şi a proteja acest drept. 

În partea a doua sunt înscrise dispoziţii cu caracter general, între 
care angajamentul statelor-părți de a acţiona pentru ca exercitarea 
deplină a drepturilor recunoscute prin pacte să fie asigurată fără 
discriminare prin toate mijloacele adecvate, inclusiv prin adoptarea de 
măsuri de ordin legislativ, de a nu suprima asemenea drepturi şi de a 
nu le limita decât în măsură compatibilă cu natura acestor drepturi şi 
exclusiv în vederea promovării bunăstării generale într-o societate 
democratică. 

În partea a treia a fiecărui pact sunt înscrise drepturile specifice 
la care se referă, cu detalieri ale conţinutului acestora şi garanţiile 
corespunzătoare. 

3.2. Drepturi şi libertăţi consacrate 


1) Drepturile civile şi politice, conţinute în Pactul referitor la 
acestea, sunt următoarele: 

a) Dreptul la viaţă, inerent persoanei umane, de care nimeni nu 
poate fi privat în mod arbitrar şi în legătură cu acesta condițiile 
minime de prevăzut în legislaţie referitor la pedeapsa cu moartea; 

b) Interzicerea torturilor, a tratamentelor inumane, inclusiv ca 
persoana umană să fie supusă fără consimțământul său unei experiențe 
medicale sau ştiinţifice, a sclaviei şi a muncii forțate. De menţionat că 
nu se consideră muncă forțată sau obligatorie: munca prestată de un 
deţinut sau de un condamnat eliberat condiționat în baza unei hotărâri 
judecătoreşti; serviciul militar obligatoriu sau cel executat de către 
obiectorii de conştiinţă; serviciul executat în cazurile de forță majoră 
sau de catastrofe, precum şi orice muncă sau serviciu care fac parte 
din obligaţiile cetăţeneşti normale; 

c) Dreptul la libertate şi la securitatea personală, cu menţiunea 
că nimeni nu poate fi privat de libertatea sa decât pentru motive legale 
şi în conformitate cu procedurile prevăzute de lege şi cu respectarea 
tuturor garanţiilor judiciare, care în pact sunt prevăzute in extenso: 
condiţiile arestării, dreptul de apărare, judecata, recursul, dreptul de a 
fi despăgubit în cazul arestării sau deţinerii ilegale, tratamentul în stare 
de privare de libertate etc.; 

d) Dreptul de liberă circulaţie şi de revenire în ţară, condiţiile 
expulzării pentru motive de securitate naţională; 

e) Egalitatea în faţa justiţiei, cu toate garanţiile judiciare, în 
cazul proceselor penale: prezumția de nevinovăție, informarea asupra 
acuzației ce i se aduce, pregătirea apărării, celeritatea judecării, asista- 
rea de către un avocat, interogarea martorilor, asigurarea gratuită a 
unui interpret, interzicerea de a fi forțat să-şi recunoască vina, dreptul 
de recurs şi de grațiere, principiul non bis in idem, condamnarea 
numai pentru fapte incriminate la data săvârşirii acestora, aplicarea 
pedepsei mai uşoare etc., „potrivit principiilor de drept cunoscute de 
toate naţiunile”; 

f) Protecţia împotriva imixtiunilor în viața particulară, în familie, 
domiciliu sau corespondenţă şi împotriva atingerilor ilegale aduse 
onoarei şi reputației sale; 

g) Dreptul la libertatea gândirii, conştiinţei şi religiei, cu toate 
elementele din Declaraţia universală şi cu mențiunea că libertatea ma- 

nifestării religiei sau convingerilor nu poate fi supusă decât restric- 
țiilor prevăzute de lege şi necesare pentru ocrotirea securităţii, ordinii 
şi sănătății publice sau moralei, precum şi libertăților şi drepturilor 
fundamentale ale celorlalte persoane; 

h) Libertatea de opinie şi de exprimare, care poate fi supusă anu- 
mitor limitări prevăzute expres în lege şi necesare pentru respectarea 
drepturilor sau reputației altora şi pentru apărarea securității naţionale, 
ordinii publice, sănătăţii sau moralității publice; interzicerea prin lege 
a propagandei în favoarea războiului, a îndemnului la ură rasială, 
națională sau religioasă care constituie o incitare la discriminare, la 
ostilitate sau la violență; 

i) Dreptul la întrunire paşnică şi la asociere, cu restricţiile pentru 
aceleaşi motive ca la lit. „g”; 

j) Drepturile speciale ale copilului; 

k) Dreptul şi posibilitatea fără discriminări şi fără restricţii re- 
zonabile: de a lua parte la conducerea treburilor publice, fie direct, fie 
prin reprezentanți liber aleşi, de a alege şi a fi aleşi în cadrul unor 
alegeri periodice, oneste, cu sufragiu universal şi egal şi cu scrutin 
secret; de a avea acces la funcțiile publice în țara sa; 

1) Drepturile minorităţilor etnice, religioase sau lingvistice de a 
avea în comun cu ceilalți membri ai grupului lor o viaţă culturală pro- 
prie, de a profesa şi practica propria lor religie sau de a folosi propria 
lor limbă. 

2) Drepturile economice, sociale şi culturale, prevăzute de Pactul 
respectiv sunt: dreptul la muncă, dreptul la condiţii de muncă juste 
şi prielnice, incluzând dreptul la un salariu echitabil, la o remu- 
nerație egală pentru muncă egală, la securitatea şi igiena muncii, la 
odihnă şi timp liber, la limitarea rațională a muncii, concedii periodice 
plătite şi remunerarea zilelor de sărbătoare, dreptul la asociere sindi- 
cală, dreptul la grevă, dreptul la securitate socială, inclusiv la asigurări 
sociale, la un nivel de trai suficient pentru a fi la adăpost de înfome- 
tare, la sănătate fizică şi mintală, dreptul la educaţie, la viaţă culturală, 
la beneficiul progreselor ştiinţei şi la protecţia intereselor materiale şi 
morale decurgând din orice producție ştiinţifică, literară sau artistică al 
cărei autor este. 

„Pactul privind drepturile civile şi politice” a fost completat 
ulterior cu două protocoale facultative. 

Primul Protocol, adoptat în 1966, dă dreptul oricărei persoane 
fizice care pretinde a fi victima unei violări a unui drept enunțat de 

Pact ca, după epuizarea tuturor căilor de drept intern disponibile, să 
prezinte spre examinare Comitetului drepturilor omului constituit în 
baza Pactului o comunicare scrisă despre violarea pretinsă. 

Cel de al doilea Protocol, adoptat în 1989, se referă la abolirea 
pedepsei cu moartea şi stabileşte că nici o persoană aflată sub 
jurisdicţia statelor părți nu va fi executată, iar fiecare stat se obligă să 
ia toate măsurile necesare pentru abolirea pedepsei cu moartea pe 
teritoriul aflat sub jurisdicția sa. Singura rezervă admisă faţă de 
această prevedere a protocolului poate consta în aplicarea pedepsei cu 
moartea în timp de război în urma unei condamnări pentru o crimă cu 
caracter militar de o gravitate extremă comisă în timp de război. 


3.3. Garanţii şi sancțiuni privind aplicarea şi respectarea 


Pentru punerea în aplicare şi respectarea prevederilor instrumen- 
telor juridice internaționale încheiate în cadrul sau sub egida O.N.U. 
(cele două pacte, dar şi celelalte convenţii care se referă la protecția 
anumitor drepturi ale omului), în cuprinsul acestora sunt prevăzute 
garanţii şi proceduri de control şi sancționare.” 

Asemenea garanții şi proceduri sunt: 

a) Asumarea de către statele-părți a obligaţiei de a lua măsuri 
legislative şi de altă natură pentru asigurarea realizării drepturilor 
omului în statele respective; 

b) Obligația statelor de a prezenta rapoarte periodice asupra 
măsurilor luate în vederea îndeplinirii obligaţiilor ce şi le-au asumat în 
virtutea convențiilor în materie la care sunt parte. Asemenea rapoarte 
se prezintă, de regulă, Consiliului Economic şi Social al O.N.U., iar 
pentru „Pactul cu privire la drepturile civile şi politice” s-a înființat un 
Comitet al drepturilor omului cu sarcina de a primi asemenea rapoarte, 
de a le analiza şi a prezenta concluziile şi propunerile sale Consiliului 
Economic şi Social, Comitetul drepturilor omului poate, de asemenea, 
să primească comunicări din partea oricărui stat care să-i atragă atenţia 
că un alt stat nu-şi îndeplineşte obligaţiile asumate sau să atragă el 
însuşi atenția respectivului stat în acest sens, după care urmează o 


5 Asupra garanţiilor şi procedurilor privind aplicarea drepturilor 
omului în cadrul O.N.U., vezi: Ionel Cloşcă, Ion Suceavă, Tratat de 
drepturile omului,  ed.cit., p.406-458; Viorel Marcu, Mecanismele 
internaționale de garantare a drepturilor omului, Editura Sigma Plus, 
Bucureşti, 1998; Raluca-Miga Beşteliu, op.cit., p. 177-184. 

procedură de bune oficii, eventual o procedură de conciliere, până la 
rezolvarea satisfăcătoare a situației; 

c) Procedura prevăzută de „Protocolul facultativ la Pactul 
internațional privind drepturile civile şi politice”, potrivit căreia 
Comitetul drepturilor omului este abilitat să primească şi să examineze 
plângeri ale unor persoane particulare care pretind că au fost victime 
ale încălcării drepturilor omului. Protocolul nu a intrat încă în vigoare, 
datorită neratificării de către minimum 10 state-părţi la Convenţie; 
procedura se poate aplica, însă, de către Comisia drepturilor omului a 
O.N.U. şi de Consiliul Economic şi Social al O.N.U.; 

d) Procedura prevăzută de Carta O.N.U. pentru soluţionarea 
diferendelor sau a situaţiilor care prezintă o amenințare sau o încălcare 
a păcii şi securităţii internaţionale, în cazul în care încălcarea 
drepturilor omului capătă o asemenea amploare încât atinge valorile 
respective. Procedura a fost aplicată cu referire la politica de apartheid 
a Republicii Sud-Africane, în legătură cu care s-au adoptat de către 
organele abilitate ale O.N.U. măsuri de constrângere conform Cartei. 


Secţiunea 4 


Convenții internaţionale privind protecţia drepturilor omului 
adoptate în cadru regional 


În prezent există trei organizaţii interguvernamentale regionale 
care au adoptat convenţii referitoare la protecţia drepturilor omului, în 
cuprinsul cărora au fost instituite şi mecanisme speciale pentru garan- 
tarea aplicării acestor drepturi: Consiliul Europei, Organizaţia Statelor 
Americane şi Organizaţia Unităţii Africane. 


4.1. Convenţia europeană a drepturilor omului 


Convenţia internaţională cunoscută sub această denumire, intitu- 
lată de fapt „Convenţia pentru protecţia drepturilor omului şi a libertă- 
ților fundamentale”, a fost adoptată la Roma în 1950, în cadrul Consi- 
liului Europei. Iniţial, Convenţia cuprindea un număr restrâns de drep- 
turi (14), ea fiind ulterior completată prin 12 protocoale adiţionale. 

Prin această convenţie se aduce o inovaţie în dreptul interna- 
tional, creându-se un mecanism regional de protecţie a drepturilor 
omului, recunoscându-se, totodată, că indivizii sunt titulari de drepturi 
şi libertăţi care rezultă direct dintr-o legislație internaţională şi că ei se 
pot adresa, în cazul în care se simt lezaţi în drepturile şi libertăţile lor, 

instanțelor instituite prin Convenţie în acest scop, chiar împotriva 
statelor ai căror cetăţeni sunt. 

Sistemul instituit nu urmăreşte, însă, înlocuirea sistemelor 
naționale de protecţie a drepturilor omului, ci constituie o garanție în 
plus, care se adaugă celor existente în fiecare stat, plângerea adresată 
de către persoanele particulare putând fi înaintată instanţelor interna- 
tionale europene numai după ce s-au epuizat căile recursului intern la 
legislaţia şi instanţele naţionale. 

Drepturile înscrise în Convenţia europeană sunt mai puțin 
numeroase decât cele afirmate prin „Declaraţia universală a dreptu- 
rilor omului” şi pactele internaţionale ulterioare, adoptate în cadrul 
O.N.U. Aceste drepturi sunt, în ordine: dreptul la viaţă, interzicerea 
torturii, a pedepselor sau tratamentelor inumane ori degradante, 
interzicerea sclaviei, a servituţii şi a muncii forţate, dreptul la libertate 
şi securitate, dreptul la un proces echitabil într-un termen rezonabil în 
fața unui tribunal independent şi imparțial stabilit prin lege, interdicția 
retroactivității legii penale, dreptul la respectarea vieţii private şi 
familiale, a domiciliului şi a corespondenţei, libertatea de gândire, de 
conştiinţă şi a religiei, libertatea de exprimare, de întrunire paşnică şi 
de asociere, dreptul de a se căsători şi a fonda o familie. 

Prin 5 din cele 12 protocoale adiţionale adoptate ulterior s-au 
adăugat alte drepturi şi anume: garantarea proprietăţii, dreptul la 
instrucție, dreptul la alegeri libere, interzicerea pedepsei închisorii 
pentru datorii, libertatea de circulaţie şi de alegere a reședinței, liberta- 
tea de a părăsi orice ţară, inclusiv ţara sa, interzicerea expulzării cetă- 
țeanului propriu şi a privării de dreptul de a se reîntoarce în ţara sa, 
interzicerea expulzărilor colective, egalitatea între soți, dreptul la 
garanţii procesuale, interzicerea discriminării. 

Drepturile cuprinse în Convenţie şi în protocoalele adiționale au, 
în general, un caracter civil şi politic. Pentru celelalte drepturi, de 
natură economică, socială şi culturală, s-a adoptat ulterior o „Cartă 
socială europeană”, la Torino, în 1961, care a fost revizuită în 1996, 
prin care se afirmă, însă, de această dată numai declarativ şi nu cu 
caracter de obligaţie juridică, celelalte drepturi ale omului care figu- 
rează în Declarația universală din 1948. 

Convenţia europeană recunoaşte că cea mai mare parte a 
drepturilor pe care le consacră nu au, într-o societate democratică, un 
caracter absolut şi nelimitat şi că unora dintre ele este necesar să li se 
aducă anumite restricţii în numele ordinii publice şi al securităţii 
naționale, al interesului economic al țării, al sănătăţii publice şi mora- 

lei, al drepturilor şi libertăților altuia, ca şi pentru prevenirea dezordi- 
nelor şi a delincventei. 

Convenţia permite, de asemenea, ca în anumite situaţii, de răz- 
boi sau alt pericol public care amenință viaţa naţiunii, statele-părți să 
poată adopta măsuri derogatorii de la obligaţiile asumate prin conven- 
ție. În nici un caz nu se poate, însă, deroga de la drepturile ce privesc 
bazele protecției vieţii, demnităţii şi libertăţii persoanei, statele 
neputând în nici un mod să se sustragă de la obligaţia de a respecta 
dreptul la viaţă, nici de la interzicerea torturii, a pedepsei cu moartea, 
a sclaviei şi a retroactivității legii penale, care nu pot fi, deci, nicicum 
limitate. 

Pentru protecția drepturilor şi libertăţilor fundamentale înscrise 
în Convenţia europeană s-a instituit un mecanism bazat în special pe 
două organe: Comisia Europeană a Drepturilor Omului şi Curtea 
Europeană a Drepturilor Omului, la care se adaugă, cu unele atribuţii, 
şi Consiliul Miniştrilor al Consiliului Europei, alcătuit din miniştrii 
afacerilor externe ai statelor membre sau din delegaţii lor. Toate aceste 
organisme îşi au sediul în Franţa, la Strasbourg. 

Comisia Europeană a Drepturilor Omului a fost împuternicită, în 
redactarea originară a convenției, cu competenţa de a examina plânge- 
rile care invocă o violare a unuia sau a mai multor drepturi enumerate 
în Convenţie, de a stabili exactitatea faptelor şi a încerca o soluţionare 
amiabilă. 

Comisia trebuia să se pronunţe mai întâi asupra admisibilității 
plângerii. Nu este admisibilă o cerere dacă nu s-au epuizat căile inter- 
ne de recurs, dacă cererea este anonimă sau dacă a mai fost examinată 
de Comisie ori este deja supusă unei alte instanţe internaționale de 
anchetă sau alt mod de soluţionare, ori dacă este incompatibilă cu 
prevederile Convenţiei, este nefondată sau abuzivă. 

După admiterea cererii, Comisia trecea la stabilirea faptelor. Ea 
invită părţile să-şi prezinte mijloacele de probă, să răspundă la între- 
bări şi să dea explicaţii. 

După stabilirea faptelor, Comisia putea respinge cererea dacă 
constata cu acest prilej că nu sunt întrunite condiţiile de admisibilitate 
arătate anterior, comunicând părților decizia sa. 

În celelalte cazuri ea trebuia să încerce, împreună cu părțile, să 
ajungă la o reglementare amiabilă. În cazul neajungerii la o înțelegere, 
Comisia întocmea un raport detaliat în care stabilea faptele şi exprima 
un aviz juridic asupra problemei de a se şti dacă a existat sau nu o 
violare a Convenţiei, care se transmitea părților şi Comitetului Miniş- 
trilor. În următoarele 3 luni, dacă în acest timp statul împotriva căruia 

s-a formulat plângerea nu lua măsuri de înlăturare a încălcării 
dreptului în cauză, Comitetul Miniştrilor putea deferi afacerea Curţii 
Europene a Drepturilor Omului, cu condiţia ca statul împotriva căruia 
e îndreptată plângerea să fi acceptat jurisdicția obligatorie a Curţii. 

Curtea Europeană a Drepturilor Omului este compusă dintr-un 
număr de judecători egal cu numărul statelor care au ratificat Conven- 
tia, aleşi pe o perioadă de 6 ani de Adunarea Parlamentară, care-şi exer- 
cită mandatul în nume individual, fără a reprezenta statul care i-a propus. 

Competența Curţii se exercită în toate cazurile privind interpre- 
tarea şi aplicarea Convenţiei. 

Curtea poate decide să acorde părții lezate o „satisfacţie echita- 
bilă”, care poate consta într-o indemnizaţie bănească şi în rambursarea 
cheltuielilor, în cazul în care constată că o decizie luată sau o măsură 
ordonată de către o autoritate judiciară sau orice altă autoritate a unei 
părți contractante se află în întregime sau parţial în opoziţie cu obli- 
gațiile asumate prin Convenție şi dacă dreptul intern al respectivei 
părți nu permite decât o înlăturare imperfectă a consecințelor unei 
asemenea măsuri. 

Hotărârea Curţii se citeşte în şedinţă publică. Ea este definitivă 
şi trebuie motivată. Hotărârea este obligatorie, punându-se în aplicare 
de către Consiliul Miniştrilor. 

Se apreciază că, în general, „Convenţia europeană a drepturilor 
omului” a contribuit în mod substanţial la protecţia drepturilor omului, 
inclusiv prin includerea în legislaţiile naționale a unor reglementări 
privind noi aspecte ale protecţiei unor drepturi. Procedurile de rezol- 
vare a plângerilor s-au dovedit, însă, a fi foarte complicate, neoferind 
posibilitatea soluționării cu operativitate a încălcărilor aduse dreptu- 
rilor prevăzute de Convenţie („într-un termen rezonabil”, cum se pre- 
vede în Convenţie, dar ajungând uneori până la 8 ani). 

Considerându-se că este necesar şi urgent să se restructureze 
mecanismul de control stabilit de Convenţie pentru a se întări efica- 
citatea apărării drepturilor omului şi a libertăților fundamentale prevă- 
zute de Convenţie, a se scurta timpul de soluționare a plângerilor şi a 
se evita supraaglomerarea, față de creşterea numărului de cereri şi de 
state membre ale Consiliului Europei, prin Protocolul nr.ll la 
Convenţie referitor la restructurarea mecanismului de control, adoptat 
la Strasbourg la 11 mai 1994 şi intrat în vigoare la 1 noiembrie 1998, 
sistemul cuprinzând Comisia şi Curtea a fost înlocuit cu un alt sistem 
în care atribuțiile celor două organisme sunt îndeplinite numai de 
Curtea Europeană a Drepturilor Omului, care a fost reorganizată. 

Au fost menținute, însă, condiţiile de admisibilitate a cererilor şi, 
în mare parte, elementele de ordin procedural. 

Noua Curte poate fi sesizată direct atât de către fiecare stat parte 
la Convenţie, pentru pretinse încălcări ale prevederilor Convenției sau 
ale protocoalelor acesteia de către o altă parte, cât şi de către persoa- 
nele fizice, organizaţiile neguvernamentale sau orice grup de particu- 
lari care se pretind victime ale încălcării drepturilor lor recunoscute în 
cuprinsul Convenției şi protocoalelor. 

Curtea Europeană este organizată pe 4 secţiuni, a căror 
compoziţie trebuie să fie echilibrată din punct de vedere geografic, al 
reprezentării pe sexe şi al reflectării diferitelor sisteme juridice. 

Pentru examinarea cauzelor cu care este sesizată, Curtea are în 
compunerea sa Comitete de 3 judecători şi Camere de 7 judecători 
formate pe o perioadă de 12 luni, precum şi o Mare Cameră de 17 
judecători, constituită pe 3 ani. 

Comitetele analizează cererile individuale introduse şi decid 
dacă acestea sunt admisibile, îndeplinind în general funcțiile şi atribu- 
tiile fostei comisii, desființate. 

Camerele se pronunţă asupra admisibilităţii cererilor individuale, 
în cazul în care se impune o examinare complementară, dar şi asupra 
fondului unor asemenea cereri, precum şi asupra admisibilităţii şi a 
fondului cererilor introduse de state. 

Marea Cameră este împuternicită să se pronunţe asupra cauzelor 
care ridică o problemă gravă privitoare la interpretarea Convenţiei ori 
a protocoalelor şi a cauzelor a căror soluționare de către una din 
camere ar duce la o contradicţie cu o hotărâre pronunţată anterior de 
Curte. Ea examinează, de asemenea, cererile de aviz consultativ 
formulate de Comitetul Miniştrilor. 


4.2. Convenţia americană referitoare la drepturile omului 


Preluând principiile cu privire la respectarea drepturilor funda- 
mentale ale omului, consacrate de „Carta O.S.A.”, de „Declaraţia 
americană a drepturilor omului” şi de „Declaraţia universală a dreptu- 
rilor omului”, statele americane au semnat la 22 noiembrie 1969 la 
San José, în Costa Rica, „Convenţia americană referitoare la drepturile 
omului”. 

Statele-părți se angajează să respecte drepturile şi libertăţile 
recunoscute în Convenţie şi să garanteze deplinul lor exerciţiu tuturor 
persoanelor ce depind de ele, fără nici o deosebire de rasă, culoare, 

sex, limbă, religie, credinţe politice, origine socială sau naţională, 
situaţie economică, naştere sau orice alte condiţii sociale. 

Astfel, în ce priveşte dreptul la viaţă, se prevăd următoarele: 
orice persoană are dreptul la respectul vieţii sale; nimeni nu poate fi 
privat în mod arbitrar de viaţa sa; în țările în care nu este desființată 
pedeapsa cu moartea, aceasta nu va putea fi aplicată decât pentru 
sancţionarea crimelor celor mai grave, pe baza unei sentinţe definitive, 
pronunţată de un tribunal competent; pedeapsa cu moartea nu va putea 
fi restabilită în statele care au desfiinţat-o; în nici un caz pedeapsa cu 
moartea nu poate fi aplicată pentru delicte politice sau pentru crime de 
drept comun conexe celor politice; pedeapsa cu moartea nu poate fi 
aplicată persoanelor care în momentul comiterii crimei aveau vârsta 
sub 18 ani sau peste 70 ani şi nici femeilor gravide; orice persoană 
condamnată la moarte are dreptul să ceară amnistierea sau grațierea 
ori comutarea pedepsei. 

Privitor la integritatea persoanei, se consacră în primul rând 
dreptul la integritatea fizică, psihică şi morală, astfel că nimeni nu 
poate fi supus torturii, nici tratamentului sau pedepselor crude, inu- 
mane sau degradante. Sclavia şi robia, ca şi traficul de sclavi, de femei 
sau de copii sunt interzise sub toate formele. 

Libertatea persoanei şi securitatea acesteia sunt garantate. 
Potrivit Convenţiei, nimeni nu poate fi privat de libertatea sa decât 
pentru motive determinate mai dinainte de constituţiile statelor-părți 
sau de legile adoptate în conformitate cu acestea; nimeni nu poate fi 
obiect al unei detenţii sau arestări arbitrare; pedeapsa este personală şi 
nu poate lovi decât pe infractor. 

In partea a II-a a convenției sunt prevăzute mijloacele de protec- 
ție a drepturilor omului. Competente să rezolve plângerile împotriva 
încălcării acestora sunt Comisia interamericană a drepturilor omului şi 
Curtea interamericană a drepturilor omului, care funcționează în 
general după aceleaşi principii ca şi organele similare prezente inițial 
în cadrul Consiliului Europei, deja analizate. 

Activitatea acestor două organisme de protecţie este destul de 
redusă datorită reticenței statelor de a apela la ele, cauzată atât de 
riscul ca pe această cale să se ajungă la amestecuri în afacerile interne, 
cât şi de pericolul politizării problemelor aduse în faţa instanţelor 
internaţionale. 

4.3. Carta africană a drepturilor omului şi ale popoarelor 


Carta africană a fost adoptată în 1981 în cadrul Organizaţiei 
Unităţii Africane (O.U.A.). Chiar din titlul Cartei rezultă că aceasta se 
referă atât la drepturile omului, cât şi la drepturile popoarelor. 

Printre drepturile omului figurează în general cele cuprinse în 
convențiile similare de pe alte continente, cu unele accente specifice 
exprimând tradiţiile africane în materie de căsătorie, cetățenie, dreptul 
la un nivel de viaţă adecvat, dreptul la odihnă etc. 

Specific Cartei africane este şi faptul că aceasta se referă nu numai 
la drepturi, ci şi la obligaţiile persoanelor. De asemenea, protecţia dreptu- 
rilor omului în sistemul african acordă prioritate violărilor masive ale 
drepturilor omului şi obligaţiei statelor de a interveni prin măsuri adec- 
vate pentru înlăturarea situațiilor create prin asemenea încălcări. 

Includerea drepturilor popoarelor în cuprinsul Cartei exprimă 
importanța deosebită acordată acestora de către statele africane 
datorită condițiilor specifice în care popoarele Africii au avut acces la 
viața internaţională şi interesului ca asemenea principii să fie respec- 
tate de către toate statele lumii şi în relațiile dintre statele conti- 
nentului, pentru afirmarea tot mai deplină a suveranităţii şi egalității 
lor în concertul statelor lumii. Printre drepturile popoarelor figurează: 
dreptul la autodeterminare, dreptul de a dispune de bogăţiile şi 
resursele naturale, dreptul la dezvoltare economică, dreptul la pace şi 
securitate şi dreptul la un mediu înconjurător satisfăcător şi global. 

Carta africană nu prevede, ca în cadrul sistemelor de protecție de 
pe celelalte continente, existenţa unei curți internaţionale a drepturilor 
omului. 

In baza Cartei s-a înființat, însă, Comisia africană a drepturilor 
omului şi popoarelor, alcătuită din 11 persoane numite de o conferință 
a şefilor de state şi de guvern ai ţărilor care compun O.U.A. Sarcina 
acesteia este de a face studii şi cercetări în domeniu, de a da avize şi 
recomandări cu caracter general privind respectul drepturilor omului, 
de a pregăti proiecte de legi sau de convenţii de codificare şi de a 
propune soluţii juridice în cazuri concrete de încălcare a drepturilor 
omului, îndeosebi atunci când acestea evidențiază violări grave sau 
masive ale drepturilor omului şi popoarelor. 


Secţiunea 5 


Orientări noi în dreptul internaţional contemporan 
privind drepturile omului 


Respectarea drepturilor omului şi cooperarea dintre state în acest 
domeniu capătă în dreptul internaţional contemporan un caracter de 
generalitate, reglementările internaționale în materie de după adop- 
tarea Cartei O.N.U. luând o deosebită amploare şi scoțând în evidență 

tot mai mult această problemă ca una dintre cele mai importante, 
dobândind noi trăsături şi noi valenţe. 

1) O primă trăsătură ce se poate desprinde este universalitatea 
drepturilor omului. Aceste drepturi privesc toate ființele umane, oriunde 
s-ar afla, indiferent de sex, rasă, poziţie socială sau alte trăsături care 
diferenţiază pe cei ce compun marea familie umană. 

Documentele fundamentale ce privesc drepturile omului pornesc 
de la recunoaşterea demnităţii umane inerentă tuturor persoanelor, de 
la drepturile lor egale şi inalienabile, ca fundament al libertăţii, 
dreptăţii şi păcii în lume. Toate ființele umane se nasc libere şi egale 
în demnitate şi în drepturi, sunt dotate cu rațiune şi conştiinţă şi 
trebuie să acționeze între ele în spirit de fraternitate. 

Pactele drepturilor omului statuează că nu pot fi admise restricții 
sau derogări de la aceste drepturi decât în baza legilor şi convențiilor 
internaţionale şi că nici un stat, un grup sau o persoană nu au dreptul 
de a întreprinde activităţi ori acte care să ducă la distrugerea unor 
drepturi sau libertăți recunoscute. 

Finalitatea tuturor reglementărilor internaţionale din domeniul 
drepturilor omului este tocmai transpunerea în practică a acestor 
drepturi față de orice persoană, în toate ţările lumii. De aceea, tratatele 
cele mai importante din acest domeniu au caracter de universalitate, 
adresându-se tuturor statelor lumii, la ele fiind parte un mare număr de 
state, iar cele încheiate în cadru continental, zonal, se înscriu în linia 
generală a Declarației universale din 1948. 

Tematica drepturilor omului, inclusiv cea privind discriminările 
rasiale, minoritățile, sclavia, apartheidul, este tratată în documente 
universale, chiar dacă fenomenele a căror reglementare s-a impus 
caracterizau într-o anumită etapă doar o regiune sau alta. 

Caracterul universal al drepturilor şi libertăților umane se ex- 
primă şi în stabilirea unui standard minim pe care toate statele trebuie 
să-l accepte şi să-l transpună în legi şi de la care nu se admit derogări 
decât prin legi şi pentru raţiuni de ordine publică, bine precizate. 

2) Egalitatea în drepturi constituie o altă trăsătură a reglemen- 
tărilor din acest domeniu. Declaraţia universală şi pactele drepturilor 
omului prevăd că toate persoanele sunt egale în fața legii şi au dreptul 
la protecţia legii. Legea trebuie să interzică orice discriminare şi să 
garanteze tuturor persoanelor o protecție egală şi eficientă contra 
oricăror discriminări, mai ales a celor pe motive de rasă, culoare, sex, 


58 Vezi Ion Diaconu, op.cit., p. 162 şi urm. 

limbă, religie, opinie politică sau orice altă opinie, origine națională 
sau socială, avere, naştere — domenii în care în societăţile anterioare 
s-au manifestat cele mai mari inegalităţi. Egalitatea în drepturi este 
unul din drepturile cele mai importante, fundamentul însuşi al garan- 
tării drepturilor omului. 

În cadrul acestei concepţii de ansamblu îşi găsesc locul o serie 
de reglementări specifice privind drepturile şi libertăţile femeilor, ale 
copiilor şi tineretului, ale persoanelor de altă rasă ori culoare, ale 
persoanelor care fac parte din rândul minorităților, ori care vizează 
înlăturarea discriminărilor şi crearea condiţiilor pentru ca acestea să 
poată beneficia de drepturi egale cu ceilalți membri ai societății. 

Egalitatea înseamnă, însă, nu numai eliminarea discriminărilor, 
ci şi a privilegiilor. În lumina acestor considerente este inadmisibilă 
pretenția de a se acorda străinilor un regim privilegiat şi folosirea unor 
asemenea pretenţii ca pretext pentru acțiuni de constrângere împotriva 
altui stat sau pentru alte acte de încălcare a drepturilor sale suverane. 
În acelaşi timp, sunt inadmisibile discriminările practicate față de 
străini cum ar fi cele împotriva emigranților, dar şi pretențiile de a se 
acorda un regim special, privilegiat, unor grupuri de persoane care 
locuiesc pe teritoriul unui stat, în raport cu alte părți ale populaţiei 
sale, cum se mai întâmplă în domeniul protecției minorităţilor, dincolo 
de limitele fireşti ale drepturilor lor specifice. 

3) Indivizibilitatea şi interdependenţa drepturilor omului. Regle- 
mentările internaţionale abordează drepturile omului în ansamblul lor, 
cuprinzând toate categoriile de drepturi şi libertăți. 

Indivizibilitatea şi interdependenţa drepturilor omului sunt avute 
în vedere în toate reglementările, pentru că nu mai există astăzi 
drepturi în sine, independent de alte drepturi, restrângerea unor drep- 
turi, cum ar fi cele politice, influențează în mod obligatoriu exercițiul 
altor drepturi, cum ar fi cele civile, economice, sociale, culturale, după 
cum garantarea unui drept se încadrează în garanţiile fundamentale ale 
exercitării celorlalte drepturi. 

4) Realizarea unui raport armonios între om şi societate carac- 
terizează, de asemenea, reglementările internaționale privind dreptu- 
rile omului, între afirmarea acestor drepturi şi societatea în care ele se 
exercită existând în fapt o strânsă legătură, după cum realizarea 
drepturilor în afara unor obligaţii faţă de societate nu este posibilă, 
numai în cadrul comunității putându-se realiza dezvoltarea liberă şi 
deplină a persoanei umane. 

„Declaraţia universală a drepturilor omului” nu omite să facă şi 
menţiunea că orice om are îndatoriri față de societate, față de alte 
persoane şi faţă de comunitatea din care face parte. 

Cele două pacte ale drepturilor omului stabilesc şi recunosc în 
mod expres posibilitatea de a se stabili prin legislaţia internă a statelor 
unele restricții în exercitarea unor drepturi individuale în vederea 
promovării intereselor generale ale societății. Astfel, Pactul cu privire 
la drepturile civile şi politice prevede că unele dintre drepturile 
consacrate, cum sunt dreptul de a se stabili în orice loc, pe teritoriul 
statului în care se află în mod legal şi dreptul de a-şi părăsi ţara, 
libertatea de manifestare a religiei sau convingerilor, libertatea de 
expresie, dreptul de întrunire paşnică, dreptul de asociere, pot face 
obiectul restricțiilor stabilite prin lege, necesare pentru apărarea 
securității naţionale, a ordinii publice, a sănătăţii şi moralei publice, a 
drepturilor şi libertăţilor altei persoane, iar Pactul privind drepturile 
economice, sociale şi culturale este şi mai restrictiv. 

5) Combaterea şi reprimarea încălcărilor masive şi flagrante ale 
drepturilor omului constituie, de asemenea, una din orientările de bază 
ale normelor dreptului internaţional în domeniul drepturilor omului. 

O importanţă deosebită prezintă în această privinţă interzicerea 
şi reprimarea încălcării normelor referitoare la genocid, abolirea 
sclaviei, eliminarea tuturor formelor de discriminare rasială, apartheid, 
crimele contra păcii, crimele împotriva umanității şi crimele de război. 

Reglementările specifice privind domeniile menţionate subli- 
niază gravitatea faptelor pe care le incriminează, ca încălcări ale drep- 
tului internațional. 

Asemenea fapte sunt calificate prin convenţii internaţionale 
specifice drept crime de drept internaţional penal, iar unele dintre ele 
sunt declarate ca imprescriptibile (crimele de război, crimele împotri- 
va umanității, actele inumane decurgând din politica de apartheid, 
genocidul). 

Convenţiile respective cuprind angajamentul statelor semnatare 
de a pedepsi comiterea unor asemenea încălcări sub toate formele şi 
modalităţile de săvârşire şi obligaţia acestora de a adopta şi a aplica 
politici şi măsuri pe plan legislativ, administrativ, judiciar sau de altă 
natură pentru a le preveni şi elimina din viaţa internaţională, inclusiv 
recurgerea la organismele O.N.U. pentru a se lua măsuri concertate pe 
plan internaţional. 

Capitolul VII 


TERITORIUL ÎN DREPTUL INTERNAȚIONAL 
PUBLIC 


Secţiunea 1 


Teritoriul de stat 


1.1. Noţiunea de teritoriu de stat 


Teritoriul de stat reprezintă spaţiul geografic în limitele căruia 
un Stat îşi exercită suveranitatea sa deplină şi exclusivă.” 

In dreptul internațional teritoriul de stat este un element de o 
deosebită importanță, întrucât vizează o valoare fundamentală pentru 
existența însăşi a statelor. Teritoriul constituie, după cum s-a mai 
arătat, una din premisele materiale ale existenței statului, alături de 
populație. Statul se bazează pe populația care este situată pe un anumit 
teritoriu. 

Asupra teritoriului său statul îşi exercită pe deplin şi în mod 
exclusiv suveranitatea şi acţionează în vederea realizării sarcinilor şi 
funcţiilor sale, celelalte state fiind obligate să nu aducă atingere inte- 
grităţii teritoriale a altor state şi drepturilor suverane pe care acestea le 
au în limitele lor teritoriale. 

Deplinătatea suveranităţii teritoriale a unui stat se exprimă prin 
aceea că în propriul teritoriu fiecare stat este în măsură să determine 
întinderea şi natura competenţelor sale, să reglementeze raporturile 
sociale în cele mai variate domenii, să-şi impună autoritatea sa asupra 
întregului mecanism social şi să dispună asupra resurselor şi bogăției 
naționale. 

Exclusivitatea suveranității teritoriale înseamnă că fiecare stat îşi 
exercită suveranitatea numai pe un anumit teritoriu şi nici un stat nu-şi 
poate exercita suveranitatea pe teritoriul altui stat. Exercitarea suvera- 
nităţii mai multor state asupra aceluiași teritoriu ar contrazice însuşi con- 
ceptul de suveranitate. Între statele independente respectul suveranită- 
ţii teritoriale este una dintre bazele esenţiale ale raporturilor internaţionale. 

Deplinătatea şi exclusivitatea suveranităţii teritoriale nu exclud, 
însă, ca un stat, prin propria voinţă şi în condiții stabilite prin acorduri 
internaționale, să permită altor state şi cetățenilor acestora accesul pe 
propriul teritoriu şi unele drepturi în folosirea acestuia, în general pe 


5 Grigore Geamănu, op.cit., p. 407. 

bază de reciprocitate. Astfel, statele îşi acordă reciproc dreptul de 
tranzit al mijloacelor de transport feroviare, rutiere, aeriene, maritime 
sau fluviale, dreptul de a efectua schimburi economice şi de a face 
afaceri, dreptul de a utiliza în anumite limite instalaţiile sau fondurile 
acestora etc. 

De asemenea, în cadrul cooperării internaționale statele se pot 
angaja să se abţină pe propriul teritoriu de la anumite activități, cum ar 
fi amplasarea unor categorii de arme, efectuarea unor mişcări de trupe 
sau a unor aplicaţii militare, ori de la construirea unor instalaţii care ar 
dăuna mediului înconjurător şi ar produce prejudicii şi altor state, de a 
introduce restricţii în ce priveşte desfăşurarea unor activităţi sau de a 
se supune în cadrul dreptului lor de a legifera unor condiţii şi limite 
stabilite prin convențiile internaționale la care sunt parte. 

De la exercitarea în mod exclusiv a suveranităţii de stat asupra 
teritoriului au existat de-a lungul istoriei şi câteva excepţii, când un 
anumit teritoriu a fost supus suveranității a două sau mai multe țări. 
Această situație, adesea cu caracter provizoriu, cunoscută sub numele 
de condominium, a fost specifică evului mediu, fiind legată îndeosebi 
de conflictele dintre marile puteri sau de regimurile coloniale. In 
prezent, mai dăinuie în câteva cazuri: Andorra (Spania şi Franţa), 
datând din 1278; Insulele Noile Hebride din Oceanul Pacific (Anglia 
şi Franţa) şi altele mai puţin importante. 

Suveranitatea de stat asupra teritoriului ca fundament al exer- 
citării autorităţii depline şi exclusive a unui stat asupra unui anumit 
teritoriu constituie o abordare modernă a problemei teritoriului în 
dreptul internaţional, un rezultat al evoluţiei relațiilor internaţionale. 

În evul mediu teritoriul era considerat proprietatea exclusivă a 
monarhului, care-l putea vinde, schimba, dărui sau pune zălog după 
propria sa voință absolută, potrivit regimului aplicat proprietăţii feuda- 
le (dominium). Revoluţia franceză a impus ideea de supremație terito- 
rială (imperium), ca expresie a autorităţii pe care un stat o exercită 
asupra unui teritoriu, opusă noțiunii de proprietate. 

Spre sfârşitul secolului al XIX-lea se impune teoria competenţei, 
potrivit căreia teritoriul ar reprezenta sfera de validitate în spațiu a 
ordinii juridice naționale, în care statul îşi exercită nu atribuţii de 
suveranitate, ci doar competenţe stabilite de dreptul internaţional. 

Această teorie nu exprimă în mod corect raportul dintre stat şi 
propriul său teritoriu. Statele nu exercită asupra teritoriului lor o 
simplă competență pe care dreptul internaţional le-ar acorda-o. Şi 
aceasta pentru două considerente principale: că statul exercită în drept 
şi în fapt, pe propriul teritoriu o supremație deplină şi exclusivă şi că 

dreptul internațional este un drept de coordonare şi nu un sistem 
instituţional suprastatal îndreptăţit să stabilească pentru fiecare stat în 
parte limitele autorității pe care acesta ar putea să o exercite asupra 
teritoriului şi a populaţiei proprii. 


1.2. Părțile componente ale teritoriului de stat 


Teritoriul de stat se compune din spaţiul terestru, spaţiul acvatic 
şi spaţiul aerian. 

a) Spaţiul terestru este partea de uscat a teritoriului cuprinsă în 
limitele frontierei de stat, indiferent unde este situată geografic. El cuprin- 
de atât solul, cât şi subsolul în adâncime până la limita accesibilă tehnicii. 

Teritoriul poate fi format dintr-o singură masă continentală sau 
insulară, poate cuprinde atât teritoriu continental, cât şi teritoriu insular, 
ori mai multe insule constituite în arhipelag, după cum teritoriul unui 
stat poate cuprinde alături de un teritoriu compact numeroase alte teri- 
torii situate la mare distanță, uneori pe continente diferite, precum şi 
enclave situate în limitele teritoriale ale altui stat. 

Prin asimilare, sunt considerate ca făcând parte din teritoriu şi 
cablurile submarine, precum şi navele şi aeronavele, când acestea se 
află dincolo de limitele teritoriului de stat. 

b) Spațiul acvatic cuprinde apele interioare (râuri, fluvii, canale, 
lacuri, mări interioare), iar în cazul statelor care au ieşire la mare se 
adaugă apele maritime interioare şi marea teritorială. Statele maritime 
exercită şi unele drepturi suverane asupra zonei contigue, a zonei eco- 
nomice exclusive şi a platoului continental, care nu fac parte din teri- 
toriul de stat. 

Din teritoriul unor state fac parte şi zonele limitrofe din sectoa- 
rele polare ale Arcticii, spaţiul situat între Polul Nord şi țărmurile nor- 
dice ale Europei, Asiei şi Americii de Nord. 

c) Spațiul aerian reprezintă coloana de aer situată deasupra teri- 
toriului terestru şi a spaţiului acvatic al unui stat, ale cărei limite supe- 
rioare sunt relativ neprecizate, întinzându-se până la limita inferioară a 
spaţiului extraatmosferic, considerată a fi situată la aproximativ 100 
sau 110 km deasupra nivelului mării. 


Secţiunea 2 


Modificarea teritoriului de stat 


După cum statele înseşi nu au rămas aceleaşi de-a lungul istoriei, 
nici teritoriul lor nu a rămas imuabil. 

Uneori limitele statelor s-au modificat pe cale paşnică, prin 
voința populaţiei respective sau a statelor în cauză, în baza unor acte 
de drept civil, cum ar fi vânzarea — cumpărarea, cesiunea, schimbul, 
donația sau arenda. Cel mai adesea, însă, modificarea teritoriului unor 
state s-a făcut prin forță, istoria cunoscând extrem de numeroase situa- 
tii când statele puternice, prin presiuni sau războaie, au impus statelor 
mai slabe ori învinse modificări substanţiale ale teritoriului lor.“ 

Luarea în stăpânire a teritoriilor ocupate cu forța se putea face fie 
prin anexiune (detaşarea unei părți a teritoriului ocupat şi trecerea acesteia 
la teritoriul ocupantului), fie prin debelaţiune (preluarea întregului teritoriu 
al statului ocupat şi, ca urmare, desființarea statului respectiv). 

Unor asemenea proceduri de ocupare prin forță şi luare în 
stăpânire a teritoriului altui stat le-a căzut victimă şi ţara noastră în 
cursul istoriei sale, fiind suficient a menţiona anexarea Bucovinei în 
1774 de către Imperiul austriac, a Basarabiei în 1812, apoi în 1940, de 
către Rusia, ca şi a unei părți din Transilvania, de către Ungaria, prin 
Dictatul de la Viena din 1940. 

Expansiunea statelor europene pe alte continente ca rezultat al 
descoperirilor geografice a pus problema legitimităţii cuceririi noilor 
teritorii descoperite. Asemenea teritorii erau considerate res nulius şi 
puteau fi însuşite potrivit teoriei priorității descoperirii sau a primului 
descoperitor, ca orice lucru care nu aparţine nimănui, deşi în fapt erau 
locuite de populaţii adesea foarte numeroase. Stabilirea chiar formală 
a puterii statului descoperitor prin ridicarea unui monument sau 
arborarea pavilionului unei nave era considerată drept temei juridic 
suficient pentru dobândire teritoriului descoperit. 

O dată cu încheierea, în mare, a procesului de cucerire a altor 
teritorii şi de constituire a imperiilor coloniale, Congresul de la Berlin 
din 1885 stabilea, în special sub impulsul Germaniei unificate care 
dorea să ia locul vechilor puteri coloniale în posesiunile fictive ale 
acestora, unele condiţii restrictive pentru stăpânirea de teritorii. 

Aceste condiţii erau: 

- ocuparea efectivă a teritoriului, ceea ce presupune posesia reală 
asupra lui cu intenţia de a-şi exercita suveranitatea; 

- stabilirea unei autorități responsabile cu funcții de guvernare în 
teritoriul respectiv; 

- notificarea către alte state a ocupației, cu precizarea situaţiei 
geografice şi a limitelor teritoriului ocupat. 


6 Charles Rouseau, op.cit., Tome III, p. 151-203. 

Interzicerea războiului de agresiune a determinat ca în conformi- 
tate cu dreptul internațional contemporan ocuparea sau anexarea 
forțată a teritoriului unui stat, ori a unor părți din acesta, să nu mai fie 
permise, constituind acte ilicite care atrag răspunderea internaţională 
şi obligaţia de restituire. 

Orice modificare teritorială se poate face astăzi potrivit voinţei 
libere a statelor sau în conformitate cu dreptul la autodeterminare al 
popoarelor, exprimate prin adoptarea unor acte politice şi legislative 
corespunzătoare ale organelor reprezentative ale statului sau ale 
mişcării de eliberare națională respective, precum şi, în anumite 
condiții, prin voința liberă a populaţiei situată într-o anumită zonă a 
teritoriului unui stat, exprimată sub forma unui plebiscit organizat sub 
control internaţional. 


Secţiunea 3 


Limitele teritoriului de stat 


3.1. Frontierele de stat. Noţiune şi clasificare 


Expresia politică şi juridică a limitelor teritoriale ale statelor o 
constituie frontiera de stat. 

Frontiera de stat este linia reală sau imaginară trasată între dife- 
rite puncte de pe suprafața pământului care desparte teritoriul unui stat 
de teritoriul altui stat sau de domeniile limitrofe nesupuse suveranității 
vreunui stat. Ea constituie în esență limita juridică a spațiului în care 
un stat îşi exercită suveranitatea sa deplină şi exclusivă. 

Frontiera de stat este inviolabilă. 

Frontierele pot fi clasificate în raport de două criterii: modul în 
care sunt trasate şi elementele componente ale teritoriului de stat. 

1) După modul în care pot fi trasate există două feluri de fron- 
tiere de stat: naturale (orografice) şi convenţionale (geometrice). 

a) Frontierele naturale se trasează ţinându-se seama de formele 
de relief şi de particularităţile geografice: albia râurilor sau fluviilor, 
înălțimile alpine, văile, litoralul maritim etc. 

b) Frontierele convenționale sunt linii mai mult sau mai puţin 
drepte care, în baza unor convenții internaționale, despart teritoriile sta- 
telor ţinând seama doar în mod excepțional de anumite particularități 
locale sau forme de relief. 

Din această categorie fac parte şi frontierele astronomice, care 
coincid cu paralele sau meridiane geografice. Asemenea frontiere sunt 

cele dintre Canada şi S.U.A., parțial între S.U.A. şi Mexic, între 
Coreea de Nord şi de Sud, între numeroase state africane, între statele 
ce stăpânesc sectoarele polare etc. 

2) In raport de elementele componente ale teritoriului de stat 
frontierele sunt: terestre, fluviale, maritime şi aeriene. 

a) Frontiera terestră desparte uscatul dintre două state. Poate fi 
atât naturală, cât şi convenţională, în funcție de factori foarte variaţi, 
istorici şi locali. 

b) Frontiera fluvială este linia care desparte apele unui fluviu 
sau râu de graniță. 

Dacă fluviul sau râul respectiv este nenavigabil, frontiera se 
stabileşte pe mijlocul apei, iar dacă este navigabil, pe linia celor mai 
adânci puncte ale albiei care formează şenalul navigabil (talveg). Dacă 
fluviul are mai multe braţe frontiera se fixează pe brațul principal. In 
cazul în care se schimbă poziția albiei, frontiera rămâne în principiu 
pe locul albiei vechi. 

c) Frontiera maritimă este, spre larg, limita extremă a mării 
teritoriale, care poate fi de până la 12 mile marine măsurate de la li- 
niile de bază stabilite prin legislaţia internă, iar faţă de statele riverane, 
o linie trasată prin înţelegere cu acestea, conform unor reguli de deli- 
mitare bazate pe numeroase criterii între care echidistanţa, echitatea, 
linia generală a țărmului etc. 

d) Frontiera aeriană este linia perpendiculară care porneşte de 
la traseul frontierelor terestră, fluvială sau maritimă şi se înalță până la 
limita inferioară a spaţiului cosmic. 


3.2. Stabilirea frontierelor de stat şi regimul acestora 


Frontierele de stat se stabilesc prin lege, în conformitate cu tra- 
tatele internaţionale. 

Stabilirea frontierei se face în cadrul a două operaţiuni — delimi- 
tarea şi demarcarea. 

Delimitarea frontierelor se face în conformitate cu normele 
dreptului internaţional, prin tratate între statele vecine în care se preci- 
zează direcţia şi aşezarea generală a frontierei şi se face o descriere a 
traseului, care se fixează pe hartă, anexată la tratat. 

Demarcarea înseamnă transpunerea în teren a traseului delimitat 
al frontierei, care se face de regulă de către comisii mixte ale repre- 
zentanților celor două țări şi constă în stabilirea concretă a fiecărui 
element sau porțiune a traseului, fixarea de borne şi de stâlpi şi alte 
asemenea operațiuni. 

Traseul demarcat al frontierei se descrie amănunţit în procese 
verbale şi se transpune pe hartă la scară mică, iar fiecare semn de 
demarcare se descrie sau se fotografiază, se întocmesc scheme ale fie- 
cărei zone. 

Regimul frontierei de stat se stabileşte prin legi interne care 
reglementează modul de trecere a frontierei şi controlul la frontieră, 
paza frontierei de stat, zonele adiacente frontierei, condiţiile de folo- 
sire a terenurilor din apropiere, şederea în localitățile de frontieră şi 
alte asemenea probleme. 

Prin convenții internaţionale între statele vecine se stabilesc 
punctele de trecere a frontierei, se reglementează răspunderile fiecă- 
rei părți pentru întreţinerea frontierei şi a elementelor de marcare, 
precum şi numeroase probleme privind colaborarea între guverne şi 
între organele grănicereşti pentru respectarea regimului de frontieră, 
prevenirea conflictelor şi incidentelor în zonă şi rezolvarea lor atunci 
când apar. 


Secţiunea 4 
Apele interioare, componente ale teritoriului de stat 


Apele interioare sunt fluvii, râuri, lacuri sau porțiuni de mare 
situate în interiorul unui stat şi fac parte din teritoriul acestuia. 

Făcând parte din teritoriul statului pe care sunt situate, apele 
interioare sunt supuse regimului juridic intern al statului respectiv.” 


4.1. Domeniul fluvial şi lacustru 


Din cadrul domeniului fluvial şi lacustru fac parte cursurile de 
apă (râuri, fluvii) şi lacurile care sunt situate în întregime pe teritoriul 
unui singur stat, cele care formează frontiera comună dintre două 
state, precum şi cele care, în special în cazul fluviilor internaţionale, 
traversează şi separă teritoriile mai multor state. 

Cursurile de apă şi lacurile situate în întregime pe teritoriul unui 
stat se află sub suveranitatea exclusivă a statului respectiv, care le 
stabileşte regimul juridic şi regulile de utilizare a lor. 


él Regimul frontierei de stat a ţării noastre este stabilit prin Ordonanţa 
de urgenţă a Guvernului nr.105/2001 „privind frontiera de stat a României”, 
care a abrogat Legea nr. 56/1992. 

Louis Cavaré, Le droit international public positif, Paris, Pedone, 
vol. II, 1962, p.824 şi urm. 

În cazul apelor care constituie frontiera comună a două state, 
fiecare dintre statele respective este în drept să stabilească regimul de 
utilizare al părţii ce-i revine până la frontieră, dar de regulă regimul de 
utilizare, de navigaţie, de amplasare a unor baraje, centrale electrice 
etc. se stabileşte în comun de statele riverane. Aceleaşi principii 
guvernează şi regimul fluviilor care traversează mai multe țări pentru 
porțiunile cuprinse în teritoriul unui anumit stat, în măsura în care 
aceste cursuri nu au regimul unor fluvii internaţionale. 


4.2. Apele maritime interioare 


Apele maritime interioare reprezintă zona acvatică situată între 
țărm şi linia de la care se măsoară marea teritorială a unui stat mari- 
tim. Asupra apelor maritime interioare adiacente țărmului maritim se 
exercită în totalitate legislația naţională, zona făcând parte din terito- 
riul de stat. 

Din apele maritime interioare fac parte şi mările interioare, adică 
acele mări de mai mici dimensiuni care sunt înconjurate în întregime 
de spaţiul terestru al unui singur stat (mări închise), cum ar fi Marea 
Aral, de exemplu, sau cele ale căror țărmuri, dar şi intrarea prin care 
comunică cu alte mări sau cu oceanul, aparțin aceluiaşi stat (mări semi- 
închise), cum ar fi Marea Albă sau Marea de Azov. 

În apele maritime interioare sunt cuprinse şi golfurile şi băile cu 
o deschidere spre mare mai mică de 24 mile maritime (această distanță 
reprezentând dublul lățimii acceptate pentru marea teritorială), precum 
şi băile şi golfurile „istorice” care, deşi au o deschidere mai mare de 
24 mile maritime, au fost declarate de către statele respective şi 
recunoscute de celelalte state ca fiind ape interioare, datorită faptului 
că o perioadă îndelungată au fost folosite în mod exclusiv de către 
acestea. Exemple de golfuri istorice sunt Golful Hudson (Canada), 
Golful Bristol (Anglia) sau Golful Granville (Franţa). 

Golfurile şi băile la care sunt riverane două sau mai multe state, 
incluse în categoria apelor maritime interioare, se delimitează de către 
statele respective în baza unor convenții pe care acestea le încheie 
între ele, iar în bazinele astfel delimitate reglementările privind regi- 
mul juridic şi folosința acestora aparțin fiecăruia dintre state pentru 
partea ce-i revine. 

Apele portuare sunt o parte componentă a apelor maritime inte- 
rioare, situate în rada unui port, între țărm şi linia care uneşte instala- 
tiile portuare cele mai avansate spre larg. 

Regimul juridic al apelor portuare este reglementat de către sta- 
tul riveran. Statul respectiv poate să stabilească porturile care sunt des- 
chise şi navelor străine şi poate interzice accesul oricăror nave în unele 
porturi pe care le declară închise. Porturile închise sunt de regulă cele 
militare sau cele care servesc în exclusivitate cabotajului maritim al 
statului respectiv. 

In porturile deschise intrarea şi staționarea navelor comerciale 
străine este permisă în baza normelor cutumiare şi a uzanțelor por- 
tuare, precum şi a prevederilor Convenţiei de la Geneva din 1923 
privind regimul internațional al porturilor maritime. 

Statul riveran are, însă, dreptul exclusiv de a stabili condiţiile în 
care are loc accesul navelor comerciale, regulile de navigație în rada 
porturilor sale maritime, condiţiile de încărcare şi descărcare în port şi 
de a stabili şi încasa taxe portuare. 

Navele militare, precum şi alte nave de stat folosite în scopuri 
necomerciale, pot intra în porturile altui stat numai în baza unei 
autorizaţii prealabile a statului respectiv, care poate impune anumite 
restricţii atât în legătură cu numărul navelor, cât şi cu privire la durata 
staţionării. Ele pot intra într-un asemenea port fără autorizație numai 
în caz de forță majoră (furtuni, avarie etc.) sau dacă la bordul lor se 
află şeful statului respectiv ori reprezentantul diplomatic acreditat în 
statul căruia-i aparţine portul. 

Navele militare se bucură de imunitate de jurisdicție penală şi civilă. 

În baza imunităţii de jurisdicție penală infracțiunile comise la 
bord de membrii echipajului se pedepsesc conform legilor statului 
căruia îi aparține nava militară, iar dacă un asemenea membru al 
echipajului se refugiază la țărm va putea fi judecat de statul respectiv 
numai când nu este cerut înapoi de comandantul vasului. Dacă, însă, 
infractorul care a comis o faptă penală la bordul navei este cetăţean al 
statului riveran sau dacă la țărm s-a comis o infracţiune, iar autorul s-a 
refugiat la bordul unei nave militare străine, vinovatul trebuie predat 
autorităților locale. 

De imunitatea de jurisdicție se bucură şi membrii echipajelor 
navelor de stat de orice fel, însă numai dacă aceştia se află pe țărm în 
uniformă sau cu titlu oficial. În general, statutul navelor de stat 
necomerciale este asimilat regimului navelor de război. 

In caz de dezertare, membrii echipajelor navelor militare nu pot 
fi arestați de comandantul navei pe țărm, iar statul de reşedinţă nu este 
obligat să-i remită pe dezertori statului ai cărui cetăţeni sunt. 

Imunitatea de jurisdicție civilă presupune ca navele militare să 
nu poată fi sechestrate, confiscate sau rechiziţionate într-un port străin. 

Secţiunea 5 


Marea teritorială 


5.1. Drepturile suverane ale statului asupra mării sale teritoriale 


Prin marea teritorială se înțelege o porţiune de mare de o anu- 
mită lăţime care se întinde de-a lungul spaţiului terestru al unui stat şi 
care face parte integrantă din teritoriul de stat.% 

Statul riveran exercită asupra mării teritoriale, precum şi asupra 
solului marin, a subsolului acestuia şi a spaţiului aerian de deasupra, 
toate drepturile decurgând din suveranitatea sa la fel ca şi în privinţa 
teritoriului terestru şi a celorlalte elemente ale spaţiului acvatic, ți- 
nând, însă, seama şi de exigenţele navigaţiei maritime internaţionale. 

In marea teritorială statul riveran exercită drepturi cum ar fi: 

- dreptul de exploatare economică a zonei (pescuit, protecţia 
resurselor marine, bogăţiile solului şi subsolului marin etc.); 

- dreptul de a reglementa navigația (securitatea şi poliția trafi- 
cului, căile de navigație, pilotajul şi prevenirea abordajelor, transpor- 
turile, protecţia cablurilor submarine şi a conductelor petroliere, cabo- 
tajul etc.); 

- dreptul de protejare a propriei securități (condiţiile trecerii nave- 
lor, stabilirea de zone interzise, controlul vamal, fiscal şi sanitar etc.); 

- drepturile decurgând din competenţa jurisdicțională de a solu- 
ționa orice litigii privind zona şi de a sancţiona încălcările aduse regi- 
mului juridic stabilit. 

Statul riveran este obligat să comunice prin avize către naviga- 
tori orice modificare a regulilor stabilite şi să facă publicitatea cuve- 
nită, prin hărți maritime, culoarelor de navigaţie şi sistemelor de sepa- 
rare a traficului. 


5.2. Dreptul de trecere inofensivă prin marea teritorială 


Specific mării teritoriale, spre deosebire de apele maritime inte- 
rioare, este dreptul de trecere inofensivă al navelor comerciale străi- 
ne. Acest drept presupune ca navele comerciale ale oricărui stat să 
poată naviga prin marea teritorială a altui stat, fără a intra în apele 
interioare, şi să traverseze marea teritorială spre porturi sau din porturi 
spre larg. 


& Asupra acestei probleme vezi A. Bolintineanu, Marea teritorială, 
Editura Ştiinţifică, Bucureşti, 1960. 

Pentru a fi inofensivă, trecerea trebuie să fie continuă şi rapidă. 
Oprirea şi ancorarea navelor străine în marea teritorială sunt permise 
numai în măsura în care acestea sunt determinate de nevoile obişnuite 
ale navigaţiei ori sunt impuse de împrejurări deosebite şi anume în caz 
de forță majoră sau de avarie ori pentru ajutorarea persoanelor, nave- 
lor sau a aeronavelor aflate în pericol ori avariate. 

Navele străine care pătrund în marea teritorială sunt obligate să 
nu săvârşească acte împotriva păcii, securităţii, ordinii publice sau 
intereselor statului riveran şi să respecte reglementările acestuia pri- 
vind căile şi regulile de navigație sau cele de ordin fiscal, sanitar ori 
referitoare la imigrare. 

Potrivit art. 8 al Convenţiei din 1982 privind dreptul mării se 
consideră că trecerea unei nave prin marea teritorială nu mai este 
inofensivă dacă nava respectivă săvârşeşte una din următoarele fapte: 

- ameninţă cu forța sau foloseşte forța împotriva suveranității, 
integrităţii teritoriale sau independenţei politice a statului riveran sau 
în orice alt mod contrar dreptului internațional; 

- efectuează manevre sau exerciții cu arme de orice fel; 

- culege informații care pot să aducă prejudicii apărării sau secu- 
rității statului riveran; 

- desfăşoară acte de propagandă care prejudiciază interesele apă- 
rării sau ale securităţii; 

- permite decolarea de pe navă sau îmbarcarea pe navă a oricăror 
aparate de zbor; 

- îmbarcă, debarcă sau lansează tehnică militară, scafandri, subma- 
rine sau orice alte instalații în măsură să efectueze cercetări subacvatice; 

- îmbarcă sau debarcă mărfuri, bani sau persoane cu încălcarea 
reglementărilor statului riveran; 

- săvârşeşte acte de poluare gravă a mediului; 

- desfăşoară activităţi de cercetare, de supraveghere, de pescuit, 
de intervenţie în sistemele de comunicaţie ale statului riveran sau orice 
alte activităţi care nu au o legătură directă cu trecerea inofensivă. 

Intrarea navelor străine cu propulsie nucleară în marea teritorială 
este supusă în unele state, inclusiv România, unei aprobări prealabile. 
Submarinele şi celelalte nave submersibile au obligaţia ca în marea 
teritorială să navigheze la suprafaţă şi să arboreze pavilionul național. 

Trecerea prin marea teritorială a navelor militare este de regulă 
liberă. Un mare număr de state, între care şi România, supun, însă, 
această trecere unei aprobări prealabile, deşi nu există reguli general 
acceptate în acest sens în dreptul internațional. 

Condiţiile trecerii inofensive a navelor maritime prin marea teri- 
torială sunt stabilite de legislaţia internă a fiecărui stat care are ieşire 
la mare, cu respectarea principiilor şi normelor cuprinse în Convenţia 
din 1982 privind dreptul mării. 

Statul riveran nu poate împiedica trecerea inofensivă prin marea 
sa teritorială. El poate, însă, să stabilească în cuprinsul acesteia, unele 
zone maritime de securitate în care este interzisă intrarea navelor străi- 
ne de orice fel sau a unor categorii de nave, poate suspenda temporar 
dreptul de trecere inofensivă în anumite zone, altele decât cele de 
securitate, şi poate să ia în marea sa teritorială măsurile necesare spre 
a împiedica sau a întrerupe orice trecere care nu este inofensivă. 

Statul riveran îşi exercită jurisdicția în marea sa teritorială atât în 
materie civilă, cât şi în domeniile penal şi administrativ asupra navelor 
aflate în pasaj inofensiv, în anumite condiţii stabilite de Convenţia 
din 1982. 

Pentru navele comerciale, statul riveran poate efectua acte de 
instrucție penală sau de arestare a unor infractori cu privire la faptele 
penale săvârşite la bordul navei, însă numai dacă: consecinţele infrac- 
țiunii se extind asupra statului riveran; a fost încălcată ordinea publică 
în marea teritorială; exercitarea jurisdicției a fost cerută de căpitanul 
navei ori de un agent diplomatic sau consular al statului de pavilion; 
pentru reprimarea traficului de stupefiante. 

Conform legislaţiei sale de poliție fiscală sau vamală statul rive- 
ran are dreptul de vizită, de reţinere sau de captură a navelor comer- 
ciale străine, de control al documentelor navei, al încărcăturii acesteia 
şi al documentelor echipajului, ori de confiscare a produselor interzise 
aflate la bordul lor, putând aplica sancţiuni pentru încălcarea regulilor 
stabilite. 

Dreptul de urmărire a navelor care au încălcat legile sau regula- 
mentele de orice fel privitoare la regimul mării teritoriale poate conti- 
nua şi după ieşirea acestora în marea liberă, până în momentul intrării 
lor în marea teritorială a altui stat. 

In ce priveşte jurisdicţia civilă, statul riveran de regulă nu poate 
opri o navă aflată în pasaj inofensiv pentru a-şi exercita jurisdicția 
civilă asupra persoanelor aflate la bordul navei, dar poate lua față de 
navele comerciale măsuri asiguratorii pentru obligații asumate în legă- 
tură cu trecerea prin mare. 

Navele de război şi navele de stat străine afectate unor scopuri 
necomerciale se bucură de imunitate de jurisdicție în marea teritorială 
a altui stat. In cazul în care nava respectivă sau echipajul acesteia 
încalcă legislaţia statului riveran nava poate fi obligată să părăsească 

marea teritorială. În asemenea împrejurări răspunderea pentru orice 
prejudiciu produs de navă sau de echipaj revine statului de pavilion. 


5.3. Lățimea mării teritoriale 


Potrivit Convenţiei asupra dreptului mării din 1982, lăţimea mă- 
rii teritoriale nu poate depăşi 12 mile marine. 

În timp, această lăţime a variat, multă vreme fiind stabilită la 
3 mile marine, care corespundea puterii de bătaie a unui tun, fără însă 
ca această limită să fi fost vreodată unanim acceptată. Ea s-a extins 
ulterior, prin legile interne, ajungând la oarecare stabilitate regula 
celor 6 mile marine. 

La conferința privind dreptul mării din 1958 s-a recunoscut 
dreptul statelor de a-şi stabili lăţimea mării teritoriale între 3 şi 12 mile 
marine. 

Preocupate să-şi lărgească limita mării teritoriale pentru a avea 
acces neîngrădit la exploatarea economică a zonelor de coastă, în anii 
"70, ai secolului trecut unele state sud-americane şi-au lărgit marea 
teritorială până spre 200 mile marine. 

În 1981, în preajma Conferinţei privind dreptul mării, o anchetă 
efectuată cu privire la 157 state constată că limita mării teritoriale pro- 
prii stabilită de acestea era, pentru 32 state de 3 mile marine, pentru 
86 state de 12 mile marine, iar pentru alte 13 state de 200 mile marine. 

Apariţia şi consacrarea conceptului de zonă economică exclusivă 
prin Convenţia din 1982 asupra dreptului mării a făcut posibilă stabi- 
lirea unei limite acceptate de 12 mile marine pentru toate statele. 

Limita interioară de la care se măsoară lățimea mării teritoriale 
o constituie /inia de bază. Aceasta poate fi de două feluri: normală, la 
litoralul fără sinuozităţi şi dreaptă, la celelalte. 

Linia de bază normală este linia refluxului de-a lungul țărmului, 
marcată pe hărţi recunoscute oficial de statul riveran. 

Linia de bază dreaptă este o linie ce uneşte punctele extreme ale 
formațiunilor de insule, stânci etc. strâns legate de uscat, sau ale deltei 
unui fluviu, cu punctele cele mai avansate ale litoralului, incluzând şi 
instalaţiile portuare permanente. 

Limita exterioară a mării teritoriale este o linie paralelă cu linia de 
bază, aflată la o distanţă stabilită, de până la 12 mile marine de aceasta. 

Porțiunea de mare aflată între linia de bază dreaptă şi țărm face 
parte din apele interioare ale statului. 

Secţiunea 6 


Zonele maritime asupra cărora statele exercită 
unele drepturi suverane 


Suveranitatea deplină a unui stat maritim asupra teritoriului său 
se exercită până la limita exterioară a mării teritoriale, dincolo de care 
începe marea liberă. 

Nevoile de securitate ale unor state, sau de realizare a unor 
interese proprii şi în anumite porțiuni de mare situate dincolo de limita 
exterioară a mării teritoriale au dus la apariţia şi consacrarea unor zone 
speciale în care statele sunt îndrituite să exercite anumite drepturi în 
mod suveran. 

Aceste zone sunt: zona contiguă, platoul continental şi zona eco- 
nomică exclusivă. 


6.1. Zona contiguă 


Este porţiunea din mare care se întinde dincolo de limita exte- 
rioară a mării teritoriale până la o distanță de 24 mile marine de la 
liniile de bază spre larg, în care statul riveran are anumite drepturi 
exclusive, precis determinate. 

In acest spaţiu statul riveran este îndreptățit să exercite controlul 
pentru prevenirea încălcării legilor şi regulamentelor sale din dome- 
niile vamal, fiscal, sanitar şi de emigrare. Statul riveran poate lua orice 
măsuri de prevenire şi de sancționare a încălcării legislaţiei proprii în 
aceleaşi condiţii ca şi în teritoriul său național, dar numai în domeniile 
menţionate. 

Din punct de vedere istoric, la originea zonei contigue stau 
zonele în care anumite puteri maritime şi-au rezervat încă din secolul 
al XVIII-lea unele drepturi de control exclusiv în domeniul vamal, 
apoi şi în alte domenii, pentru protejarea mai bună a intereselor lor, în 
condiţiile în care marea teritorială nu depăşea 3 km în lărgime, dis- 
tanță insuficientă pentru realizarea scopurilor respective. 


6.2. Platoul continental 


Sub aspect geologic platoul continental reprezintă prelungirea în 
pantă sub apele mării a țărmului unui stat riveran până la zona abruptă 
a acestuia. 

Sub aspect juridic Convenţia asupra dreptului mării din 1982 
defineşte platoul continental ca fiind solul şi subsolul spaţiilor subma- 

rine care se întinde dincolo de limita exterioară a mării teritoriale de-a 
lungul prelungirii naturale a teritoriului terestru până la limita exte- 
rioară a taluzului continental, sau până la o distanţă de 200 mile ma- 
rine măsurată de la liniile de bază ale mării teritoriale acolo unde li- 
mita exterioară a taluzului continental nu ajunge până la această distanţă. 

In situaţia în care taluzul continental se întinde pe distanţe foarte 
mari, de multe sute de kilometri, aceeaşi convenţie stabileşte că 
platoul continental nu poate depăşi 350 de mile de la linia de bază sau 
100 de mile dincolo de punctul în care adâncimea apei atinge 2.500 m. 

Delimitarea platoului continental se face, în limitele stabilite de 
convenţia menţionată, de către fiecare stat riveran pentru zona sa. 

Intre statele vecine sau între ţările situate faţă în față delimitarea 
se face prin acordul părților în temeiul dreptului internaţional, cu 
condiţia ca soluţia la care s-a ajuns să fie echitabilă. 

Consacrarea juridică a platoului continental a apărut şi s-a impus 
după al doilea război mondial, atunci când perfecționarea mijloacelor 
tehnice de exploatare a resurselor submarine (floră şi faună, zăcăminte 
de ţiţei şi gaze sau metalifere etc.) a trezit interesul pentru valorifi- 
carea de către statele dezvoltate tehnologic a unor asemenea resurse. 

Regimul juridic al platoului continental s-a conturat la început ca 
o practică unilaterală a unor state, care a căpătat caracter de cutumă, 
iar apoi a fost consacrat în cadrul „Convenţiei asupra platoului conti- 
nental” semnată la Geneva în 1958, de unde a fost preluat şi dezvoltat 
de Convenţia asupra dreptului mării din 1982. 

Pe platoul continental statul riveran exercită drepturi suverane 
de explorare şi exploatare a resurselor sale naturale. 

Nici un alt stat nu poate dobândi drepturi asupra platoului conti- 
nental fără consimțământul expres al statului riveran. Totuşi, statul 
riveran nu poate împiedica un alt stat de a instala şi a utiliza conducte 
şi cabluri submarine în perimetrul platoului său continental. Traseul 
acestora se stabileşte, însă, împreună cu statul riveran. 

Forarea în platoul continental pentru descoperirea şi exploatarea 
resurselor naturale sau în orice alte scopuri constituie un drept exclu- 
siv al statului riveran, acesta fiind în drept să reglementeze şi să 
autorizeze forarea şi de către alte state. 

Statul riveran poate, de asemenea, să implementeze insule artifi- 
ciale sau alte instalaţii destinate explorării şi exploatării resurselor din 
zonă şi să stabilească în jurul acestora zone de securitate de până la 
500 metri. 

Cercetarea ştiinţifică pe platoul continental este posibilă numai 
cu consimțământul statului riveran. 

Drepturile statului riveran în platoul său continental nu depind de 
ocuparea efectivă sau de vreo declaraţie expresă din partea acestuia. 

Drepturile asupra platoului continental nu pot aduce atingere 
mării libere de deasupra acestuia şi nici spaţiului aerian respectiv, care 
rămân în afara oricărui drept de suveranitate. 

Statul riveran este ținut să exploateze platoul său continental fără 
ca prin aceasta să se stânjenească navigația liberă sau să se aducă 
atingeri grave resurselor biologice ale mării. 


6.3. Zona economică exclusivă 


Conceptul de zonă economică exclusivă este de dată recentă, 
fiind formulat pentru prima oară în 1972 în termeni juridici, dar în 
formă incipientă el a apărut în perioada imediat următoare celui de al 
doilea război mondial, când unele state sudamericane, interesate în 
protejarea resurselor lor piscicole, au instituit anumite zone de prote- 
jare a pescuitului în dreptul litoralului lor, dincolo de marea terito- 
rială, pe distanţe variabile de până la 200 mile marine în largul 
oceanului. Asemenea zone au fost ulterior stabilite şi de alte state, în 
special din Asia şi Africa. 

Dreptul statelor de a-şi stabili o zonă economică exclusivă a 
fost consacrat prin „Convenţia asupra dreptului mării” din 1982, ca 
una dintre cele mai importante noutăţi aduse de această convenție. 

Zona economică exclusivă este o porțiune a mării libere situată 
dincolo de marea teritorială şi adiacentă acesteia, supusă unui regim 
juridic special. Ea se întinde spre largul mării pe o distanță de 200 
mile marine de la linia de bază de la care se măsoară marea teritorială. 

Zona economică exclusivă nu face parte din teritoriul național al 
statului riveran. Ea este supusă jurisdicției acestuia numai în ce pri- 
veşte unele drepturi economice de exploatare a resurselor. 

În zona economică exclusivă statul riveran are drepturi suverane 
în ce priveşte explorarea şi exploatarea, conservarea şi gestionarea 
resurselor naturale, biologice şi nebiologice, ale mărilor şi oceanelor. 

Libertatea de navigaţie, de survol şi de aşezare a cablurilor şi 
conductelor submarine, pe care o au toate statele lumii în marea liberă 
trebuie să fie respectată în această zonă. 

Statul riveran poate construi şi utiliza în zonă insule artificiale, 
instalaţii şi lucrări în scop economic şi este singurul în drept să auto- 
rizeze şi să reglementeze construirea şi utilizarea unor asemenea insta- 
laţii de către alte state. 

El are, de asemenea, dreptul de a desfăşura cercetarea ştiinţifico- 
marină în zonă şi de a stabili măsurile de conservare a mediului marin, 
celelalte state având nevoie pentru asemenea activităţi de autorizarea sa. 

Statul riveran poate desfăşura în zonă în principal activităţi de 
pescuit, dar şi alte activități de exploatare şi de explorare în scopuri 
economice a zonei, cum ar fi producerea de curent prin utilizarea apei, 
a curenților marini şi a vântului etc. 

În privinţa pescuitului, statul riveran poate stabili volumul total 
al capturilor de peşte, volumul propriei sale capturi şi, prin acorduri cu 
alte state, cotele de pescuit ale acestora în zonă, acordând în această 
privinţă un regim preferenţial țărilor fără litoral şi celor dezavantajate 
economic, aşa cum se recomandă în cuprinsul Convenţiei din 1982. 


Secţiunea 7 
Marea liberă 


Marea liberă este acea parte a mărilor şi oceanelor care nu 
aparține mării teritoriale sau apelor interioare ale unui stat şi asupra 
căreia nu se exercită suveranitatea vreunui stat, fiind deschisă tuturor 
națiunilor. 

Regimul juridic al mării libere este guvernat de principiul liber- 
tății mărilor, potrivit căruia mările şi oceanele lumii sunt deschise 
tuturor statelor, indiferent dacă acestea au sau nu ieşire la mare şi nici 
un stat nu poate să-şi declare suveranitatea sa asupra vreunei părți 
libere." 

Principiul mării libere a fost formulat în 1609 de marele jurist 
Hugo Grotius, în condiţiile în care, datorită dezvoltării comerțului 
internațional, vechiul principiu al mării închise, specific evului mediu 
şi de care profitau marile puteri navale ale epocii care revendicau 
drepturi exclusive asupra unor mări sau a unor porţiuni din oceane, nu 
mai satisfăcea interesele noilor state dornice să-şi poată dezvolta flote 
comerciale proprii cu acces în toate zonele lumii. 

Principiul s-a impus apoi pe cale cutumiară, dar consacrarea sa 
convenţională nu s-a produs decât în secolul al XX-lea, prin Convenţia 
de la Geneva din 1958 asupra mării libere. 

Principiul libertăţii mării conferă statelor lumii o serie de liber- 
tăți concrete în marea liberă: 

- libertatea de navigaţie; 


“ Michael Akehurst, op.cit., p. 220 şi urm. 

- libertatea de survol; 

- libertatea de a pescui; 

- libertatea de a aşeza cabluri şi conducte submarine; 

- libertatea de a construi insule artificiale şi alte instalaţii auto- 
rizate de dreptul internaţional; 

- libertatea cercetării ştiinţifice. 

Primele 4 libertăţi aparțin dreptului clasic, fiind consacrate ca 
atare prin Convenţia din 1958, iar ultimele 2 sunt prevăzute pentru 
prima oară în Convenţia din 1982, constituind una din inovațiile în 
materie aduse de aceasta. 

Convenţia din 1982 impune statelor obligaţia că în exercitarea 
celor 6 libertăți consacrate să ia în consideraţie interesele celorlalte 
state, precum şi drepturile acestora cu privire la activităţile din zona 
internațională a spaţiilor submarine. 

Statele au obligația de a coopera în zonă în toate domeniile, 
pentru realizarea păcii şi securităţii internaţionale. 

Marea liberă trebuie să fie utilizată în scopuri exclusiv paşnice, 
fiind interzise, de exemplu, experienţele nucleare în marea liberă şi 
spaţiul aerian de deasupra sa (tratat din 1963) sau plasarea de arme 
nucleare pe fundul mărilor şi oceanelor (tratat din 1971). Marea liberă 
nu este, însă, demilitarizată, neutralizată şi denuclearizată, restricţiile 
menţionate având un caracter parțial, astfel că în timp de pace în 
marea liberă este permisă existența flotelor maritime militare, iar în 
timp de război marea liberă poate fi folosită ca teatru de operaţii 
militare. 

În marea liberă statele sunt obligate să coopereze şi să ia măsuri 
pentru prevenirea şi sancţionarea unor fapte care constituie ameninţări la 
adresa întregii comunităţi internaționale, cum ar fi traficul de sclavi, 
pirateria şi traficul ilicit de stupefiante, ca şi pentru interzicerea emisiuni- 
lor neautorizate de radio şi televiziune care îşi au baza în această zonă. 

Navele de război ale tuturor statelor au în acest sens dreptul de a 
vizita orice navă, comercială, indiferent de naționalitatea pavilionului 
acesteia, dacă există suspiciuni că la bordul său se săvârşesc fapte de 
natura celor menţionate şi de a urmări o asemenea navă până ce 
aceasta intră în zona de jurisdicție a unui stat. 

Statele au, de asemenea, obligaţia de a coopera pentru a asigura 
ca navele comerciale să poată naviga în deplină securitate în marea 
liberă şi de a lua toate măsurile pentru prevenirea abordajelor pe mare 
şi pentru acordarea de ajutor navelor aflate în pericol, echipajelor 
acestora şi celorlalte persoane aflate la bordul unor asemenea nave. 

Secţiunea 8 
Zona internaţională a teritoriilor submarine 


Descoperirea pe fundul mărilor şi oceanelor, ca şi în subsolul 
acestora, în zona mării libere, dincolo de limita exterioară a platoului 
continental, a unor importante zăcăminte care în condițiile dezvoltării 
spectaculoase a tehnicii contemporane ar putea deveni în scurt timp 
exploatabile a adus în prim planul preocupărilor statelor lumii, în spe- 
cial a celor cu o dezvoltare tehnologică mai puţin avansată, necesitatea 
stabilirii unor reguli de drept internațional privind exploatarea acestei 
zone, astfel ca ea să nu se facă în beneficiul exclusiv al statelor cu 
mari posibilități tehnologice, ci în folosul tuturor statelor lumii. 

Mai multe rezoluţii ale Adunării Generale a O.N.U., începând cu 
deceniul al şaptelea al secolului trecut, au instituit un moratoriu asupra 
exploatării fundului mărilor şi oceanelor, în aşteptarea convenirii 
ulterioare a unui regim internațional şi au stabilit unele principii 
privind exploatarea acestei zone, declarată ca patrimoniu comun al 
umanității. 

Regimul juridic al zonei internaţionale a teritoriilor submarine a 
fost stabilit prin Convenţia din 1982 asupra dreptului mării. Art. 136 
al Convenţiei prevede că zona şi resursele sale sunt patrimoniu comun 
al umanităţii. 

Resursele zonei sunt inalienabile, drepturile asupra acestora 
aparținând întregii omeniri, iar explorarea şi exploatarea lor trebuie să 
se facă cu participarea şi în beneficiul tuturor statelor şi popoarelor. 

Întrucât convenţia stabilea principii care exprimau îndeosebi punctul 
de vedere al ţărilor în curs de dezvoltare, unele state dezvoltate nu au 
semnat sau au amânat ratificarea acesteia, astfel că în 1994 s-a înche- 
iat un Acord privind aplicarea părţii a XI-a a Convenţiei din 1982, 
care se referă în special la aspecte instituționale, menționându-se că 
ambele instrumente juridice (convenţia şi acordul) trebuie să fie inter- 
pretate şi aplicate împreună atunci când este vorba de regimul zonei 
patrimoniului comun al umanităţii. 

Potrivit Convenţiei, nici un stat nu poate să revendice sau să 
exercite suveranitatea sa ori drepturi suverane asupra vreunei părți a 
zonei sau asupra resurselor sale, după cum nici un stat şi nici o per- 
soană fizică sau juridică nu poate să-şi însuşească vreo parte a zonei 
sau a resurselor sale. 

Zona internațională a teritoriilor submarine trebuie să rămână 
deschisă utilizării paşnice de către toate statele, fără discriminări, indi- 

ferent dacă acestea sunt riverane sau fără litoral. Fiecare stat trebuie să 
vegheze ca întreprinzătorii, persoane fizice sau juridice care posedă 
cetățenia ori naționalitatea lor sau sunt controlate de acestea, să res- 
pecte întocmai regulile stabilite pentru exploatarea resurselor zonei, 
fiind răspunzătoare dacă nu au luat măsurile necesare în acest scop. 

Pentru rezolvarea problemelor privind exploatarea zonei prin 
Convenţie a fost creat un mecanism instituţional format din: 

a) Autoritatea internaţională a teritoriilor submarine, o organi- 
zaţie internaţională, cu organisme corespunzătoare, prin intermediul 
căreia statele părți organizează şi controlează activitățile din zonă în 
folosul întregii omeniri; 

b) Intreprinderea, care desfăşoară în zonă activităţi de gestiu- 
ne, de explorare şi de exploatare, de transport şi de comercializare a 
resurselor extrase; 

c) Camera pentru rezolvarea diferendelor referitoare la terito- 
riile submarine, care cuprinde camere speciale pe categorii de diferen- 
de, ca organism jurisdicţional. 

În zona internațională a teritoriilor submarine orice activitate se 
poate desfăşura numai pe baza unei autorizații eliberate de Autoritate 
pe baza unor criterii economice stabilite într-o anexă a Convenţiei şi în 
Acordul din 1994. Ă 

Activităţile pot să fie desfăşurate fie direct de către Intreprindere, 
care este controlată de Autoritatea internaţională a teritoriilor subma- 
rine, fie de către statele-părţi ori de persoanele fizice sau juridice apar- 
ținând statelor, în asociere cu Autoritatea, şi privesc cercetarea ştiinți- 
fică, explorarea şi exploatarea resurselor din zonă, indiferent de natura 
acestora. 

Statele-părți sunt obligate să asigure ca activitățile din zonă să se 
facă în mod eficient şi cu evitarea risipei, în aşa fel încât să se asigure 
protecţia şi conservarea mediului marin, precum şi conform principiilor 
unei gestiuni comerciale sănătoase, preocupându-se de evoluţia armo- 
nioasă a economiei mondiale şi de evitarea oricăror dezechilibre în pre- 
ţurile şi comerțul mondial, cu luarea în considerare în mod special a inte- 
reselor țărilor în curs de dezvoltare şi a țărilor dezavantajate geografic. 

De asemenea, în exploatarea zonei trebuie să se țină seama de 
desfăşurarea normală a activităților din marea liberă (navigaţie, pes- 
cuit etc.), de regimurile juridice ale celorlalte spaţii marine şi în spe- 
cial de interesele şi drepturile statelor riverane în legătură cu zăcămin- 
tele minerale care se extind în zonele aflate sub jurisdicția naţională a 
acestora sau dinspre aceste zone spre zona care formează patrimoniul 
comun al umanităţii. 

Secţiunea 9 


Strâmtorile internaţionale 


9.1. Regimul juridic al strâmtorilor internaţionale 


Strâmtorile internaţionale sunt întinderi de apă situate între 
porțiuni de uscat formând treceri înguste pentru navigaţie între două 
porţiuni ale mării libere. 

Regimul juridic al acestora interesează atât statele riverane, 
pentru asigurarea propriei lor securităţi, cât şi celelalte state ale lumii, 
pentru facilitarea navigaţiei libere a navelor proprii, strâmtorile făcând 
posibilă scurtarea rutelor între diferite porturi ale lumii. 

Până la Convenţia din 1982 asupra dreptului mării, dreptul 
internațional nu cuprindea reguli general acceptate privind navigația 
prin strâmtorile internaţionale, existând doar reglementări punctuale 
asupra unora dintre acestea: Bosfor şi Dardanele (la Marea Neagră), 
Sun, Beltul Mare şi Beltul Mic (la Marea Baltică), Gibraltar (între 
Marea Mediterană şi Oceanul Atlantic), Magellan (în partea de sud a 
Americii Latine) etc. 

Regimul juridic stabilit prin Convenţia din 1982 prevede că prin 
strâmtorile care leagă o parte a mării libere sau o zonă economică ex- 
clusivă cu o altă parte a mării libere sau a zonei economice exclusive 
statele au un drept de trecere în tranzit pentru navele lor, similar 
dreptului de trecere inofensivă prin marea teritorială. 

Navele care trec prin strâmtorile internaționale trebuie să reali- 
zeze un tranzit continuu şi rapid, să se abțină de la orice activităţi care 
necesită o autorizare prealabilă din partea statului riveran, sau care 
sunt interzise de acesta, ori care ar stânjeni navigația şi să respecte 
reglementările privind navigația în zonă stabilite de statele riverane. 

Statele riverane, la rândul lor, au obligaţia de a asigura dreptul 
de trecere în tranzit a tuturor navelor în deplină securitate şi fără nici o 
discriminare. Ele rămân, însă, suverane asupra acestor strâmtori. 


9.2. Strâmtorile Mării Negre 


Constituind singura ieşire spre Marea Mediterană pentru țările 
riverane Mării Negre, strâmtorile Bosfor şi Dardanele prezintă atât 
pentru ţările respective, cât şi pentru alte ţări, o importanţă politică, 
militară şi economică deosebită. 

Stabilirea unui statut internațional al Bosforului şi Dardanalelor 
s-a făcut pentru prima oară prin Pacea de la Kuciuk-Kainargi din 

1874, până atunci Imperiul otoman exercitând suveranitatea sa deplină 
asupra acestora. Alte reglementări au fost realizate îndeosebi prin 
Tratatul de la Adrianopole (1829), Tratatul de la Londra (1841) şi 
Convenţia de la Lausanne (1923). 

Sub imperiul acestor reglementări internaționale regimul juridic 
al celor două strâmtori a oscilat între libertatea deplină pentru navi- 
gație numai a navelor unor state (Rusia, Anglia etc.) sau pentru toate 
statele lumii şi închiderea lor totală pentru navele militare, demilitari- 
zarea şi neutralizarea lor. 

Regimul juridic actual al strâmtorilor Mării Negre este stabilit 
prin „Convenţia de la Montreux” din 1936.% 

Potrivit acestei convenții regimul trecerii prin cele două strimtori 
este diferențiat pentru navele comerciale şi pentru navele militare, în 
timp de pace şi în timp de război. 

Circulaţia navelor comerciale prin strâmtori în timp de pace este 
liberă pentru toate statele lumii. În timp de război circulaţia este liberă 
numai dacă Turcia este neutră, iar dacă Turcia este beligerantă ea are 
dreptul să interzică trecerea navelor comerciale ale statelor inamice, 
asigurând drept de liberă trecere pentru navele statelor neutre, cu con- 
diția ca acestea să nu ajute vreun stat inamic. 

Navele militare ale altor state au dreptul de a trece prin strâmtori 
în timp de pace, dar cu unele restricţii. Statele riverane Mării Negre 
pot trece prin strâmtori orice navă militară, inclusiv submarine, aces- 
tea fiind însă obligate să navigheze numai ziua şi la suprafață; pentru 
statele neriverane trecerea navelor militare este supusă unor restricții 
de tonaj, de număr de nave şi de tipul acestora. 

În timp de război, Turcia poate închide strâmtorile pentru navele 
militare ale statelor inamice, iar dacă Turcia nu este beligerantă ea 
poate permite navelor de război ale altor state să treacă prin strâmtori, 
cu condiţia ca statele respective să încheie cu ea acorduri de asistență 
mutuală. 

După al doilea război mondial, marile puteri au căzut de acord la 
Postdam în 1945 asupra revizuirii acestui tratat pentru a se permite 
tonaje mai mari ale navelor militare, dar negocierile purtate ulterior nu 
au dus la nici un rezultat. 


6 Vezi Paul Gogeanu, Strâmtorile Mării Negre de-a lungul istoriei, 
Editura Politică, Bucureşti, 1966, p.133 şi urm. 

Secţiunea 10 
Canalele maritime internaţionale 


Canalele maritime sunt căi de navigaţie artificiale, construite pentru 
a lega două mări sau oceane în scopul scurtării rutelor de navigație. 

Deşi sunt construite pe teritoriul unui stat şi ca urmare sunt 
supuse suveranităţii statului respectiv, importanţa pe care o prezintă 
pentru navigația internaţională a determinat ca statutul celor mai 
importante asemenea canale să capete un caracter internațional în baza 
unor tratate, pentru a se asigura dreptul de tranzit prin ele pentru nave- 
le tuturor statelor. 

Principalele canale internaţionale sunt Canalul de Suez, Canalul 
Panama şi Canalul Kiel.% 

a) Canalul de Suez. A fost construit între 1859 - 1869, pe terito- 
riul Egiptului, care în acea perioadă se afla sub suzeranitatea Impe- 
riului Otoman, pentru a lega pe o rută mai directă Oceanul Indian, prin 
Marea Roşie, cu Marea Mediterană. 

Regimul internaţional al canalului a fost stabilit în baza Conven- 
tiei de la Constantinopol din 1888, care consacra libertatea de trecere 
pentru toate categoriile de nave ale tuturor statelor atât în timp de pace 
cât şi în timp de război, fără oprire şi debarcare şi urmând indicaţiile 
autorităţii de control. Se stabilea o zonă neutralizată de 3 mile pe 
ambele maluri care nu putea fi transformată în teatru de război şi nici 
supusă blocadei şi în care era interzisă construirea de fortificații 
permanente. Se prevedea totodată posibilitatea ca Egiptul să ia unele 
măsuri restrictive dacă aprecia că securitatea sa ar fi ameninţată. 

După naţionalizarea în 1956, de către Egipt, a Companiei Cana- 
lului de Suez, ca expresie a afirmării suveranităţii sale asupra Cana- 
lului şi după eşuarea intervenţiei militare a Angliei şi Franţei, care do- 
reau să-şi păstreze privilegiile în zonă, Egiptul a făcut o declarație 
unilaterală în aprilie 1957 angajându-se să respecte şi după naționali- 
zare statutul internaţional al Canalului şi să asigure libertatea de 


% Canalul Dunăre-Marea Neagră, aşa cum rezultă din Legea nr.1/1984 
„cu privire la regimul de navigaţie pe canalul Dunăre-Marea Neagră”, este 
apă naţională navigabilă a României, fiind supus suveranității şi jurisdicției 
exclusive a statului român. Regimul navigaţiei pe canal a fost stabilit ținându-se 
seama de Regulamentul Navigaţiei pe Dunăre în sectorul românesc, recu- 
noscându-se libertatea de navigaţie pentru navele comerciale ale tuturor sta- 
telor, cu plata taxelor corespunzătoare pentru serviciile prestate. 

navigaţie deplină a tuturor statelor în condiţiile stabilite prin Conven- 
ţia din 1888. 

b) Canalul Panama. A fost construit la începutul secolului XX 
pe teritoriul Statului Columbia în Istmul Panama şi deschis navigației 
în 1914, pentru a se realiza o legătură mult mai scurtă între Oceanul 
Atlantic şi Oceanul Pacific. 

In 1901 un tratat încheiat între Statele Unite ale Americii şi Anglia 
stabilea statutul juridic al canalului care încă nu fusese terminat, în 
sensul garantării libertății de navigaţie a tuturor statelor în timp de pace 
şi în timp de război în condiţii asemănătoare cu cele privind Canalul de 
Suez, dar fără a fi demilitarizat, Statelor Unite recunoscându-li-se 
dreptul de a controla şi de a asigura securitatea Canalului. 

In 1903, Statele Unite au încheiat un alt tratat cu noul stat 
Panama, desprins din Columbia şi controlat de S.U.A., prin care do- 
bândea monopolul construcției, întreținerii şi gestiunii ulterioare a 
Canalului, drepturi largi în ce priveşte apărarea militară a acestuia şi 
unele drepturi suverane pe timp de 99 de ani într-o fâşie de 5 km pe 
ambele maluri ale Canalului. Se prevedea neutralizarea Canalului, dar 
S.U.A. au încălcat această obligaţie, transformând zona într-o bază 
militară americană. 

Ca urmare a revendicării de către Panama a suveranităţii sale 
asupra zonei Canalului, în 1977 s-a încheiat un tratat între S.U.A. şi 
Statul Panama potrivit căruia zona canalului trece sub suveranitatea 
Statului Panama, iar administrația Canalului şi apărarea militară a 
zonei sunt transferate treptat statului Panama până în 1999, după care 
Canalul urma să dobândească un regim de neutralitate garantat de S.U.A. 

Transferul deplin al suveranităţii asupra Canalului Panama de la 
S.U.A. la Statul Panama s-a efectuat la 31 decembrie 1999. 

c) Canalul Kiel 

A fost construit de Germania pe teritoriul său între 1885-1895 şi 
leagă Marea Baltică cu Marea Nordului. 

Statutul său internaţional a fost stabilit după primul război mon- 
dial prin Tratatul de la Versailles, care-l declara deschis navigaţiei 
libere a tuturor navelor militare şi civile, în timp de pace şi război, 
pentru toate statele, pe bază de egalitate, cu dreptul pentru Germania 
ca în timp de război să-l poată închide pentru navele statelor inamice. 
Germaniei i se recunoştea dreptul de a reglementa paza canalului, 
precum şi regimul vamal şi sanitar în zonă. 

In 1936, Germania a denunţat tratatul şi a elaborat un nou 
regulament prin care se menținea libera trecere a navelor comerciale 
străine, iar trecerea navelor militare era condiţionată de obţinerea unor 

autorizaţii speciale din partea autorităţilor germane. În 1945, regimul 
internaţional al Canalului Kiel a fost restabilit. 


Secţiunea 11 
Fluviile internaţionale 
11.1. Regimul juridic al fluviilor internaţionale 


Fluviile internaţionale sunt apele curgătoare care traversează sau 
separă teritoriile a două sau mai multe state şi sunt navigabile până la 
vărsarea lor în mare. 

Fluviile care traversează teritoriul unui stat se mai numesc şi 
fluvii succesive, iar cele care despart teritoriul a două state se numesc 
fluvii frontiere sau fluvii contigue. 

Fiecare stat este suveran asupra porțiunii din aceste fluvii care îl 
traversează sau asupra părții din fluviu care îi revine când acesta 
desparte două state. 

Regimul internaţional al acestor fluvii se referă în general la 
navigaţie, în privinţa căreia se aplică, potrivit convențiilor interna- 
tionale, principiul libertății de navigație. 

Prima afirmare a principiului libertăţii de navigație s-a făcut 
printr-un tratat din 1177 încheiat între mai multe state-oraşe italiene cu 
privire la râul Pad (Po). 

Prin Tratatul de pace de la Paris din 1814 se stabilea libertatea 
de navigaţie pe Rin, iar Congresul de la Viena (1815) stabilea regimul 
internațional al Dunării şi extindea acest principiu şi la alte fluvii 
europene, recomandând încheierea de convenţii speciale pentru fiecare 
fluviu, ceea ce s-a şi realizat ulterior pentru Oder, Niemen, Elba şi Escaut. 

Conferinţa de la Berlin din 1885 a stabilit libertatea de navigaţie 
pe fluviile africane Congo şi Niger, iar prin tratate şi acte interne ale 
statelor riverane s-a declarat libertatea de navigaţie pe fluviul Amazon 
din America de Sud. 

Tratatul de la Versailles din 1919 a reafirmat regimul de fluvii 
internaționale pentru Elba, Oder, Niemen şi Dunăre. 


S Asupra regimului juridic al fluviilor internaţionale vezi Drept 
internațional fluvial, Bucureşti, 1973, o culegere de studii având drept autori 
importanți experți şi specialişti — Edwin Glaser, Nicolae Androne, Alexandru 
Bolintineanu, Olimpiu Craciuc, Victor Duculescu, Dumitra Popescu, 
Brânduşa Ştefănescu. 

Din actul final al Congresului de la Viena şi din convențiile 
privind fluviile menţionate rezultă unele principii privind navigația pe 
fluviile internaţionale: 

- statele riverane, care sunt suverane asupra porţiunilor de fluviu 
situate în limitele frontierelor lor, sunt singurele în măsură să regle- 
menteze prin acorduri navigația pe fluviile internaționale; 

- în timp de pace navele comerciale ale tuturor statelor au 
dreptul deplin de a naviga liber, fără discriminare pe fluviile interna- 
tionale; navele de război ale statelor neriverane nu au acces pe fluviile 
internaţionale, iar cele ale statelor riverane pot naviga pe porțiunile de 
fluviu aparținând altor state numai cu permisiunea acestora; 

- statele riverane au obligația de a menţine fluviile în stare de 
navigaţie, iar pentru lucrările de întreţinere şi amenajare pe care le 
execută au dreptul de a percepe taxe corespunzătoare; 

- pentru coordonarea activităţii lor în vederea asigurării naviga- 
tiei statele riverane pot constitui comisii internaționale. 

Conferinţa de la Barcelona din 1921, convocată de Societatea 
Naţiunilor, a elaborat o convenţie, un statut şi un protocol privind 
cursurile de apă navigabile de interes internațional, care reafirmau 
principiul libertății şi egalităţii de tratament în navigația pe fluviile 
internaționale, reluând şi sistematizând regulile stabilite anterior. 
Acestea au fost ratificate de un număr relativ mic de state, astfel că 
până în prezent nu există o reglementare generală şi uniformă pentru 
toate fluviile internaţionale, ci doar unele principii generale şi regle- 
mentări punctuale pentru diferite cursuri de apă, în mare parte regimul 
fluviilor internaţionale fiind guvernat de reguli cutumiare. 

În ultimele decenii se conturează tot mai mult şi unele reguli cu 
privire la utilizarea fluviilor internaționale în alte scopuri decât navi- 
gaţia (irigații, producerea de curent electric, alimentarea cu apă a loca- 
lităţilor etc.), Comisia de drept internaţional a Adunării Generale a 
ONU inițiind deja unele lucrări de codificare şi elaborând un proiect 
de convenţie internațională care să stabilească principii şi să promo- 
veze colaborarea dintre state în aceste domenii. 


11.2. Regimul navigaţiei pe Dunăre 


Statutul juridic de fluviu internaţional al Dunării a fost stabilit 
prin reglementări internaţionale succesive. 

După ce la Congresul de la Viena din 1815 Dunărea a fost 
recunoscută ca fluviu internaţional, interesul pentru dominaţia asupra 
acestuia din partea marilor puteri a crescut, marile puteri europene 
încercând să-şi impună controlul în dauna Imperiului Otoman, apoi a 
Rusiei, iar prin înfrângerea Rusiei în Războiul Crimeei din 1856 
puterile Europei occidentale şi-au asigurat dominaţia asupra gurilor 
Dunării şi implicit asupra întregului fluviu. 

Prin tratatul de la Paris din 1856 se stabilea pentru prima dată un 
regim juridic general privind navigația pe Dunăre. Tratatul prevedea 
libertatea de navigație atât pentru statele riverane, cât şi pentru cele 
neriverane şi împărțea fluviul, din punctul de vedere al administraţiei 
navigaţiei, în 2 sectoare: Dunărea fluvială şi Dunărea maritimă. Pentru 
ultima porțiune a fost creată Comisia Europeană a Dunării, formată 
din reprezentanţii marilor puteri (Anglia, Franţa, Prusia şi Sardinia) şi 
ai marilor imperii riverane (Austria, Rusia şi Turcia). 

Insărcinată inițial doar cu competențe tehnice privind curățarea 
şi amenajarea porțiunii navigabile de la Gurile Dunării, Comisia şi-a 
extins ulterior nepermis de mult atribuţiile, devenind un adevărat stat 
în stat. Ea elabora regulamentele de navigație, asigura poliţia fluvială, 
inclusiv prin folosirea forţelor armate ale statelor membre, exercitând 
un drept de jurisdicție privind încălcarea regulilor de navigaţie, sta- 
bilea şi percepea taxele pentru navigație, avea pavilion propriu şi se 
bucura de imunităţi şi privilegii de orice natură (diplomatică, fiscală, 
vamală etc.), aducând prin aceasta grave prejudicii României, pe teri- 
toriul căreia îşi exercita competențele şi unde îşi avea sediul (la Galaţi). 

După primul război mondial, în 1921, se încheia o nouă Con- 
venţie a Dunării la Paris, care instituia un regim internaţional pe toată 
porțiunea navigabilă a fluviului, de la Ulm până la vărsarea în mare, 
precum şi asupra principalilor afluenți ai Dunării (Mureşul, Tisa, Mo- 
rava şi Drava) şi a canalelor. 

Se înființau două organe internaţionale pentru administrarea na- 
vigaţiei pe Dunăre: Comisia Europeană a Dunării, formată din repre- 
zentanții Angliei, Franţei, Italiei şi României, pentru Dunărea mariti- 
mă, de la vărsare până la Brăila, căreia i s-au conferit toate drepturile 
şi privilegiile pe care le avusese şi înainte de război, şi Comisia 
Internaţională a Dunării, pentru porţiunea de la Brăila la Ulm, din care 
făceau parte cele trei mari puteri menţionate şi toate țările riverane. 

Intre cele două războaie mondiale România a dus o luptă con- 
tinuă pentru suprimarea privilegiilor Comisiei Europene a Dunării şi 
pentru afirmarea propriei suveranităţi în ce priveşte puterea de decizie 
în probleme de reglementare a navigaţiei, stabilirea şi încasarea 

taxelor, exercitarea propriei jurisdicții şi apărarea intereselor sale na- 
tionale, obţinând unele modificări ale statutului internaţional în favoa- 
rea sa. Prin Convenţia de la Sinaia din 1938 o mare parte a atribuţiilor 
Comisiei Europene a Dunării au trecut asupra României. 

Regimul actual al navigaţiei pe Dunăre este cel stabilit prin Con- 
venţia de la Belgrad din 1948, încheiată numai între statele riverane. 
El se referă la porțiunea navigabilă a Dunării, de la Ulm până la Marea 
Neagră, cu ieşire la mare prin Braţul Sulina. 

Convenţia recunoaşte suveranitatea deplină a statelor riverane asupra 
porțiunilor de fluviu aflate în limitele granițelor lor. Fiecare stat riveran are 
dreptul să stabilească condițiile de navigaţie în porțiunea de fluviu supusă 
suveranității sale în baza unor norme generale de navigaţie convenite între 
toate statele riverane, să efectueze controlul vamal şi sanitar şi să-şi exercite 
jurisdicţia în zona proprie, fiind obligate să mențină în stare de navigaţie 
zona respectivă şi să efectueze lucrările necesare în acest scop. 

Navigaţia este liberă pentru navele comerciale ale tuturor state- 
lor, pe bază de egalitate în ce priveşte taxele şi condiţiile de desfăşu- 
rare a traficului. 

Navigaţia navelor militare ale statelor neriverane este interzisă, 
iar cea a navelor statelor riverane este permisă pe porțiunile ce revin 
altor state cu acordul acestora. 

Pentru realizarea colaborării statelor riverane şi adoptarea de 
recomandări privind regulile de navigaţie, de supraveghere a traficu- 
lui, poliţia vamală sau sanitară şi pentru efectuarea unor lucrări co- 
mune de asigurare a navigaţiei a fost constituită Comisia Dunării, cu 
sediul actual la Budapesta, după ce până în 1957 acesta a fost la 
Galaţi. Din comisie fac parte reprezentanții tuturor statelor riverane 
semnatare ale Convenţiei de la Belgrad. 

Printr-un Protocol adițional la Convenţia din 1948, semnat în 
1998 şi intrat în vigoare în 1999, Germania, Croaţia şi Republica 
Moldova au devenit părți la Convenţie, iar reprezentanții lor fac parte 
cu drepturi depline din Comisia Dunării. 

Prin acelaşi Protocol zona de competență a Comisiei Dunării s-a 
restrâns începând de la localitatea Kelheim, porţiunea Ulm-Kelheim fiind 
exclusă, întrucât nu permite decât navigația unor ambarcaţiuni uşoare. 98 


6 Vezi textul Convenţiei privind regimul navigației pe Dunăre semnată 

la Belgrad la 18 august 1948 şi al Protocolului adițional la convenţie, din 26 

martie 1998, în Adrian Năstase, Bogdan Aurescu, Drept internațional 

contemporan. Texte esenţiale, Regia Autonomă „Monitorul Oficial”, 
Bucureşti, 2000, p. 649-662. 

Secţiunea 12 
Zonele cu regim juridic special 


Raţiuni de securitate sau de altă natură au determinat ca, în 
cursul istoriei, anumite zone ale globului pământesc, unele porțiuni de 
teritoriu sau zone ale spaţiului maritim, inclusiv spaţiul aerian de 
deasupra acestora, aparținând fie unor state, fie făcând parte din patri- 
moniul umanității, să capete un statut special în baza unor cutume, sau 
prin tratate internaţionale. 

Asemenea zone cu statut special sunt, pe de o parte, zonele 
demilitarizate, zonele neutralizate şi zonele denuclearizate, iar pe de 
altă parte zonele polare (Arctica şi Antarctica). 


12.1. Zonele demilitarizate 


Zonele demilitarizate sunt porțiuni de teritoriu în care nu este 
permisă prezenţa unor forţe armate sau a unor instalații militare. Pe un 
teritoriu care are un asemenea statut, prin convenţii internaţionale se 
prevede că nici un stat sau, după caz, statele vecine, nu vor construi 
ori nu vor menţine şi vor distruge instalaţii sau fortificaţii militare, nu 
vor permite amplasarea sau prezenţa unor forțe armate, a armatelor ori 
a anumitor tipuri de armamente, cu excepţia forțelor de ordine publică 
împreună cu logistica aferentă acestora. 

Demilitarizarea poate să fie parţială sau totală, cu referire la 
zona de teritoriu pe care o acoperă, ori completă sau limitată, după 
tipurile de armamente, instalații sau forţe armate interzise. 

Exemplele de zone demilitarizate sunt numeroase. Câteva dintre 
acestea privesc: ambele maluri ale Rinului, prin Tratatul de la 
Versailles din 1919; Insulele Spitzberg şi Urşilor, printr-un tratat din 
1920; întreaga Germanie, prin acordul de la Potsdam din 1945; fundul 
mărilor şi oceanelor, canalele maritime internaționale etc. 


12.2. Zonele neutralizate 


Neutralizarea unui anumit spaţiu geografic constă în obligația pe 
care şi-o asumă statele ca în timp de război să nu desfăşoare operații 
militare în spaţiul respectiv şi să nu-l transforme într-o bază militară. 

Neutralizarea poate să însoţească demilitarizarea unui teritoriu, 
dar poate fi proclamată şi separat. 

Zonele neutralizate au fost instituite începând cu secolul al XIX- 
lea, în special asupra unor căi maritime de interes internaţional (Ca- 
nalul de Suez — 1888; Canalul Panama — 1903; Strâmtoarea Magellan 
— 1881 etc.). 

Regimul de zonă neutralizată s-a aplicat şi unor zone de impor- 
tanță strategică sau unor zone de frontieră. Astfel, prin „Actul final al 
Congresului de la Viena” din 1815 erau neutralizate unele porțiuni ale 
frontierei dintre Elveţia şi Franţa; prin Tratatul din 1905 dintre Suedia 
şi Norvegia era neutralizată şi demilitarizată o parte a frontierei dintre 
ele, pe o adâncime de 25 km; Insulele Spitzberg erau nu numai 
demilitarizate, ci şi neutralizate în 1920 etc. 

In prezent, Antarctica este delimitarizată şi neutralizată. 


12.3. Zonele denuclearizate 


Apariţia la sfârşitul celui de al doilea război mondial a armelor 
nucleare a pus, între alte probleme, şi pe aceea ca anumite zone ale 
globului pământesc de interes economic, politic şi strategic pentru 
toate țările lumii să fie declarate ca scoase în afara amplasării armelor 
nucleare, pentru a se evita sau a se restrânge posibilitatea folosirii 
armamentului nuclear în regiunile respective. 

Regimul de zonă denuclearizată este de regulă aplicabil unor 
spaţii geografice întinse care includ fie teritoriul mai multor state, fie 
continente întregi. 

Statutul juridic de zonă denuclearizată se instituie numai prin 
tratate internaționale. In zona denuclearizată statele implicate au obli- 
gația de a nu produce, achiziţiona, deţine, utiliza sau experimenta 
arme nucleare, iar celelalte state se obligă să nu amplaseze, să nu 
experimenteze sau să folosească arme nucleare în zona respectivă şi să 
nu atace sau să amenințe cu atac nuclear statele din zonă. 

Instituirea unui regim de zonă denuclearizată presupune realiza- 
rea unui sistem de garanții din partea celorlalte state, din care statele 
posesoare de arme nucleare nu pot lipsi, precum şi un sistem interna- 
tional de control şi supraveghere, care se execută atât de către organis- 
mul special creat prin tratatul respectiv, cât şi prin aplicarea de către 
Agenţia Internaţională pentru Energia Atomică, cu sediul la Viena, a 
garanţiilor asupra tuturor activităţilor nucleare, care cade în compe- 
tenţa sa exclusivă. 

In ultimele decenii au fost numeroase propuneri de denucleari- 
zare a unor zone, cu unele realizări notabile. 


© Vezi Ovidiu Ionescu, Zone libere de arme nucleare — concept şi 
realizare, în Dezarmarea şi noua ordine internaţională, coordonator Nicolae 

Ecobescu, Editura Politică, 1978. 

Astfel, prin Tratatul de la Tlatelolco din 1963 a fost denucleari- 
zată America Latină, prin Tratatul de la Ratatonga din 1985 Pacificul 
de Sud a fost declarat zonă denuclearizată, iar Tratatul de stat cu 
Austria din 1955 interzicea ca această ţară să producă şi să depoziteze 
arme nucleare. 

Prin alte tratate internaţionale, care stabileau regimul juridic 
general al unor teritorii sau spații, s-a stabilit ca zonele respective să 
fie lipsite de arme nucleare. Asemenea tratate sunt cele cu privire la 
Antarctica (1959), la solul şi subsolul mărilor şi oceanelor (1963), la 
spaţiul extraatmosferic (1967), la lună şi alte corpuri cereşti (1979). 

În 1965, Adunarea generală a O.N.U. a adoptat o declaraţie”! 
privind denuclearizarea Africii, dar un tratat internațional în acest sens 
nu a fost încheiat. 


12.4. Zonele polare 


Teritoriile întinse care înconjoară cei doi poli ai planetei prezintă 
particularități geografice şi demografice care au determinat ca statutul 
lor juridic să pună unele probleme deosebite şi în final să fie diferit. 

_La Polul Nord, zona denumită Arctica este constituită din Ocea- 
nul Ingheţat de Nord, care cuprinde 2/3 apă şi 1/3 pământ reprezen- 
tând mai multe insule, în mare parte acoperite de o calotă de gheaţă. 

La Polul Sud se află o zonă nesfârşită de gheaţă de 14 milioane 
km? care acoperă un continent — Antarctica. 

Ambele zone sunt lipsite de populaţie. 

Interesul pentru cele două zone este determinat de considerente 
strategice, dar şi economice şi de natură ştiinţifică. 

a) Arctica 
zonă să fie ocupată efectiv de vreun stat, care să-şi poată astfel i impune 
propria suveranitate, soluția juridică a fost găsită în principiul conti- 
guităţii geografice. 

Conform acestui principiu, statele care au graniţa situată la mar- 
ginile zonei polare şi anume Rusia, Norvegia, Danemarca, Statele 
Unite ale Americii şi Canada, şi-au extins suveranitatea şi asupra unor 
sectoare din această zonă pe meridianele geografice ce străbat limitele 
laterale ale graniţelor lor şi se unesc la Polul Nord. Împărţirea astfel 
stabilită este în general recunoscută de celelalte state, deşi nu există un 
instrument internațional multilateral în acest sens. 


7 Nr. 2033 (XX) din 1965. 

b) Antarctica 

Interesul deosebit pentru această zonă a început să se manifeste 
spre sfârşitul secolului al XIX-lea, dar în special după primul război 
mondial, când s-au descoperit sub calota de gheaţă, în subsolul 
continentului, importante bogății naturale. 

Prin acte unilaterale, unele state cum sunt Anglia, Franța şi 
Norvegia, au încercat la începutul secolului al XX-lea să-şi impună 
suveranitatea asupra unor porțiuni din teritoriu invocând principiul 
primului ocupant, iar ulterior alte state, cum sunt Noua Zeelandă, 
Australia, Chile şi Argentina au ridicat pretenții asupra Antarcticii în 
virtutea principiului contiguității geografice. 

După al doilea război mondial s-a ridicat problema ca Antarctica 
să dobândească un statut internațional, în afara suveranității statelor, 
astfel că, în urma unei conferinţe internaţionale, în 1959 s-a încheiat la 
Washington „Tratatul asupra Antarcticii”, între 12 state, la care ulte- 
rior au aderat majoritatea statelor lumii (inclusiv România, din 1971). 

Tratatul consacră principiul folosirii regiunii în scopuri exclusiv 
paşnice. Potrivit art. 1 al acestuia sunt interzise orice măsuri cu carac- 
ter militar, cum ar fi crearea de baze militare şi de fortificaţii, efec- 
tuarea de manevre militare, precum şi experimentarea oricăror tipuri 
de arme. 

Potrivit acestui tratat Antarctica a fost declarată zonă demili- 
tarizată, neutralizată şi denuclearizată, fiind prima de acest fel în lume. 
Tratatul interzice, de asemenea, plasarea în zonă a oricăror deşeuri 
radioactice. 

In cuprinsul Tratatului asupra Antarcticii se declară libertatea 
cercetării ştiinţifice pe continent şi se instituie obligaţia statelor de a 
colabora în acest domeniu prin schimb de informaţii şi de personal 
ştiinţific între expedițiile transmise în zonă şi între staţiile ştiinţifice 
amplasate acolo, precum şi cu privire la rezultatele ştiinţifice obţinute. 

Tratatul nu soluţionează problema suveranității asupra zonei, dar 
în cuprinsul acestuia se precizează că atâta timp cât tratatul va fi în 
vigoare nici un stat nu are dreptul de a emite noi pretenţii asupra 
Antarcticii, iar activitățile desfăşurate în zonă de unele state nu le 
îndreptăţesc să afirme sau să conteste revendicările formulate anterior 
tratatului de către unele state. 

Dificultăţile apărute ulterior, în special cu privire la protecția 
mediului, la regimul resurselor minerale şi al pescuitului în zonă au 


7! Vezi textul tratatului în Adrian Năstase, Bogdan Aurescu, Drept 
internațional contemporan. Texte esenţiale, ed.cit., p. 663-670. 

impus stabilirea unor norme cât mai precise privind asemenea activi- 
tăți. Ca urmare, au fost încheiate două convenţii, una la Camberra 
(Australia) în 1982, privind conservarea resurselor marine vii din 
Antarctica, iar cea de a doua la Wellington (Noua Zeelandă) în 1988, 
asupra reglementării activităţii privind resursele minerale ale Antarcticii. 

In octombrie 1991 statele părţi la „Tratatul cu privire la Antarc- 
tica” au semnat la Madrid Protocolul asupra protecției mediului în 
această zonă, prin care, între altele, se interzice prospectarea şi mine- 
ritul în Antarctica pe o perioadă de 50 de ani. 

Problema regimului Antarcticii rămâne în continuare în atenția 
comunităţii internaţionale, regimul său juridic şi soluţionarea proble- 
melor economice şi în zonă impunând noi reglementări internaţionale. 

Din 1983 această problemă figurează pe ordinea de zi a Adunării 
Generale a Organizaţiei Naţiunilor Unite. 


Secţiunea 13 


Spaţiul aerian 


13.1. Regimul juridic al spaţiului aerian 


Spaţiul aerian a început să constituie obiect de reglementare 
juridică internaţională la începutul secolului XX, o dată cu apariţia 
aviaţiei şi a navigației aeriene. 

Anterior, problema spaţiului aerian s-a pus doar în plan doctrinar 
ori în cadrul dreptului intern. 

In dreptul roman spaţiul aerian era considerat un bun care apar- 
ținea tuturor (res communis) nefăcând obiectul vreunei stăpâniri, iar în 
evul mediu era considerat ca aparținând proprietarului pământului, 
conform principiului proprietății, care a fost acceptat până la începutul 
secolului al XX-lea.. 

Inceputurile utilizării spaţiului aerian au ridicat problema dacă 
asupra acestuia se exercită sau nu suveranitatea statelor. Iniţial a pre- 
valat teoria libertăţii aerului, formulată de Institutul de Drept Interna- 
tional în 1906, considerându-se că spaţiul atmosferic de deasupra 
teritoriilor statelor nu este supus suveranității acestora, statele având 
asupra spaţiului aerian doar drepturile strict necesare autoapărării. În 
scurt timp, însă, teoria contrară, care proclamă dreptul suveran al 
statelor asupra spaţiului aerian de deasupra teritoriului lor terestru şi 
maritim, până la limita de unde începe spaţiul cosmic, a fost îmbră- 
țişată de toate statele, după primul război mondial devenind un prin- 

cipiu de drept consacrat ca atare în numeroase instrumente juridice 
internaționale. 

Convenţia de la Paris din 1919 asupra navigaţiei aeriene, primul 
instrument juridic multilateral din acest domeniu, prevedea în mod 
expres că fiecare stat are suveranitate deplină şi exclusivă asupra spa- 
țiului atmosferic situat deasupra teritoriului său. În cuprinsul acestui 
spaţiu, care constituie spațiul aerian naţional, se recunoaşte, însă, în 
relațiile dintre statele părţi, libertatea traficului aerian, implicând un 
drept de trecere inofensivă a aeronavelor civile ale altor state care să 
se exercite în condiții stabilite de fiecare stat, potrivit Convenţiei. 

Spaţiul aerian situat dincolo de limitele jurisdicției naţionale, 
deasupra mării libere, a zonei economice exclusive şi a platoului con- 
tinental, este deschis navigaţiei aeriene a tuturor statelor, el constituind 
spaţiul aerian internațional. 

Suveranitatea statului asupra spațiului său aerian se materia- 
lizează în primul rând prin dreptul său de a stabili regimul juridic de 
survol asupra teritoriului propriu, atât pentru aeronavele naţionale, cât 
şi pentru cele străine. Fiecare stat reglementează prin legislaţia sa 
internă condiţiile de acces şi utilizare a spațiului său aerian şi poate in- 
terzice ca anumite aeronave militare sau civile să pătrundă în acest spaţiu. 

Orice violare a reglementărilor stabilite potrivit legislației naţio- 
nale reprezintă o încălcare a suveranității statului şi dă acestuia dreptul 
de a riposta, obligând aeronava infractoare să aterizeze, şi de a lua şi 
alte măsuri considerate drept necesare pentru apărarea securității sale. 


13.2. Colaborarea internaţională în utilizarea spaţiului aerian 


Suveranitatea statului asupra spaţiului aerian nu exclude, însă, 
colaborarea internaţională în vederea reglementării navigaţiei aeriene 
şi a transporturilor aeriene civile internaționale, o asemenea colaborare 
fiind deosebit de necesară şi utilă date fiind caracterul extrem de 
tehnic al domeniului şi importanța sa strategică deosebită. 

Principiile şi normele colaborării internaţionale în utilizarea 
spaţiului aerian sunt în exclusivitate de natură convenţională, ele re- 
zultând din tratate internaţionale, atât multilaterale, cât şi bilaterale. 

Principalele reglementări au fost stabilite în cadrul Conferinţei 
de la Chicago din 1944, când s-au încheiat „Convenţia referitoare la 
navigația civilă internațională” şi două acorduri suplimentare referi- 
toare la tranzitul aerian, respectiv la serviciile aeriene internaţionale. 
Prevederile acestora se aplică numai statelor-părţi, aeronavele aparți- 
nând unor state terțe putând beneficia de libertățile prevăzute numai în 

baza unor autorizaţii speciale acordate de statul al cărui teritoriu ur- 
mează să fie survolat. 

Prin instrumentele juridice menționate, pentru reglementarea 
zborurilor aeriene au fost stabilite 5 libertăţi ale aerului, dintre care 
2 de trafic aerian şi 3 comerciale. 

Libertăţile de trafic aerian sunt: 

a) libertatea de survol fără escală; 

b) libertatea de escală tehnică. 

Libertăţile comerciale sunt: 

a) libertatea de a debarca mărfuri, pasageri şi corespondență pe 
teritoriul statului a cărui naţionalitate o are aeronava; 

b) libertatea de a îmbarca mărfuri, pasageri şi corespondenţă pe 
teritoriul statului a cărui naţionalitate o are aeronava; 

c) libertatea de a îmbarca sau debarca mărfuri, pasageri şi 
corespondenţă provenind de pe sau având destinaţia pe teritoriul unui 
alt stat. 

Aceste libertăți se acordă diferențiat pentru anumite aeronave de 
transport care, în acest scop, au fost împărţite în 5 categorii, fiecare 
beneficiind de anumite libertăți, după cum urmează: 

1) Aeronavele civile care nu efectuează transporturi pe baze 
comerciale au asigurate libertatea de survol fără escală şi libertatea de 
escală tehnică; 

2) Aeronavele civile care efectuează servicii comerciale (curse 
aeriene) regulate, şi care sunt cele mai numeroase, se bucură de toate 
libertăţile aeriene, de trafic şi comerciale, de cele 3 libertăţi comer- 
ciale putând, însă, beneficia numai în condiţii stabilite prin negocieri 
bilaterale, date fiind interesele importante, financiare şi de altă natură 
ale companiilor aeriene şi concurenţa acerbă dintre acestea din urmă; 

3) Aeronavele civile care efectuează servicii comerciale întâm- 
plătoare se bucură de libertatea de survol fără escală şi libertatea de 
escală tehnică, iar de celelalte trei libertăţi, care privesc operaţiuni cu 
caracter comercial, pot beneficia numai cu acordul şi în condiţiile 
impuse de statul pe teritoriul căruia are loc escala; 

4) Aeronavele care efectuează servicii de cabotaj (prin zboruri 
între aeroporturile aceluiaşi stat) pot beneficia de toate cele 5 libertăţi 
aeriene. Ele trebuie să aibă de regulă naționalitatea statului respectiv, 
aeronavele străine neputând efectua asemenea zboruri decât cu auto- 
rizația expresă a statului pe teritoriul căruia urmează să execute 
cursele aeriene; 

5) Aeronavele de stat, adică acelea care îndeplinesc funcții de 
apărare (militare), vamale, de poliţie şi poştale nu pot survola teritoriul 
altui stat decât cu autorizarea expresă a acestuia. Ele pot beneficia 
numai de cele 2 libertăţi de trafic. 

Condiţiile concrete în care se exercită cele cinci libertăţi sunt 
stabilite prin numeroase convenţii bilaterale.” 

Prin Convenţia de la Chicago din 1944 s-a înființat Organizaţia 
Aviației Civile Internaţionale (OACI), instituție specializată a O.N.U. 
cu scopul principal de a contribui la dezvoltarea continuă a transpor- 
turilor aeriene internaționale prin uniformizarea normelor şi proce- 
durilor care să asigure respectarea drepturilor statelor părţi la conven- 
ție, înfăptuirea pe baze echitabile a transportului aerian şi evitarea 
discriminărilor, precum şi îmbunătăţirea securităţii navigației aeriene. 

Pentru realizarea colaborării internaționale în reprimarea infrac- 
țiunilor săvârşite la bordul aeronavelor sau care afectează securitatea 
zborurilor internaționale au fost încheiate următoarele convenții: 
Convenţia de la Tokio din 1963 referitoare la infracțiuni şi alte acte 
săvârşite la bordul aeronavelor; Convenţia de la Haga din 1970 pentru 
reprimarea capturării ilicite de aeronave şi Convenţia de la Montreal 
din 1971 pentru reprimarea actelor ilicite îndreptate contra securității 
navigaţiei civile. 

România este membră a OACI din 1966 şi a încheiat acorduri 
aeriene bilaterale cu peste 60 de state ale lumii.” 


Secţiunea 14 
Spaţiul cosmic (extraatmosferic) 


Progresele ştiinţei contemporane au adus spaţiul cosmic în sfera 
colaborării internaţionale şi, ca urmare, şi a reglementărilor interna- 
tionale, odată ce acesta a început să fie abordabil şi să prezinte interes 
pentru statele lumii.” 


72 Se apreciază că între statele semnatare ale Convenţiei de la Chicago din 
1944 au fost încheiate până în prezent peste 2000 de convenţii bilaterale şi 
multilaterale privind traficul aerian (vezi Raluca Miga-Beşteliu, op.cit., p. 249). 

7? Regimul spaţiului aerian al României este stabilit de Codul aerian, 
aprobat prin Ordonanţa Guvernului nr.29/1997, care a abrogat Decretul nr. 
516/1953. 

7 Vezi Marțian Niciu, Dreptul internaţional şi cosmosul, în revista 
„Justiţia nouă”, nr. 8/1962, p. 65-82. 

Momentul de început al erei cosmice este considerat anul 1957, 
când, la 8 octombrie, a fost lansat primul satelit artificial al pămân- 
tului. La scurt timp, Adunarea Generală a O.N.U. a creat, în 1958, un 
Comitet special pentru problemele spaţiului cosmic, în cadrul căruia 
s-au elaborat primele rezoluții ale Adunării Generale privitoare la 
principiile care trebuie să se aplice colaborării internaţionale în spaţiul 
extraatmosferic: Rezoluţia nr. 1721/1961 care consacră principiul 
libertăţii spaţiului cosmic şi Rezoluţia nr. 1962/1963 prin care s-a 
adoptat Declaraţia asupra principiilor juridice care guvernează activi- 
tatea statelor în explorarea şi utilizarea spaţiului cosmic. 

Pornindu-se de la aceste rezoluţii în 1967 s-a încheiat ceea ce a 
fost denumit „Tratatul spaţial”, intitulat „Tratatul privind principiile 
care guvernează activitatea statelor în explorarea şi utilizarea spaţiului 
extraatmosferic, inclusiv Luna şi celelalte corpuri cereşti”. 

După adoptarea Tratatului spațial au urmat alte importante 
convenţii internaţionale privind spaţiul cosmic: 

- Acordul cu privire la salvarea astronauţilor, reîntoarcerea astro- 
nauților şi restituirea obiectelor lansate în spaţiul extraatmosferic — 1968; 

- Convenţia asupra răspunderii internaționale pentru daunele 
cauzate de obiectele lansate în spaţiul extraatmosferic — 1972; 

- Convenţia privind înmatricularea obiectelor lansate în spaţiul 
extraatmosferic — 1975; 

- Acordul asupra activităţii statelor pe lună şi pe celelalte corpuri 
cereşti — 1979. 

Din toate aceste instrumente juridice internaţionale se desprind, 
în afara unor reglementări specifice, de amănunt, principiile şi regulile 
care guvernează activitatea statelor în spaţiul cosmic. 

Regimul juridic al spațiului cosmic se bazează pe următoarele 
principii: 

- Libertatea accesului la spațiul cosmic, a exploatării şi utilizării 
acestuia de către toate statele în condiţii de egalitate; 

- Activităţile statelor în spațiul cosmic trebuie să se desfăşoare 
conform dreptului internaţional şi Cartei O.N.U.; 

- Folosirea spaţiului extraatmosferic trebuie să se facă exclusiv 
în scopuri paşnice, în interesul menținerii păcii şi securității interna- 
tionale, nici un stat nefiind în drept să plaseze pe orbita circumterestră 


75 Vezi Mihail Ghelmegeanu, Alexandru Bolintineanu, Contribuţii la 
problema principiilor juridice reglementând activitatea statelor în utilizarea 
spațiului cosmic, în revista „Studii şi cercetări juridice” nr.1/1964. 

172 


sau în spaţiul cosmic armamente clasice, arme nucleare sau alte arme 
de distrugere în masă ori instalații militare; 

- Utilizarea spaţiului extraatmosferic trebuie să se facă în bene- 
ficiul tuturor țărilor, fără discriminări; 

- Nici un stat nu este îndreptățit să-şi proclame suveranitatea 
asupra spaţiului extraatmosferic, a lunii sau a oricărui alt corp ceresc, 
să le ocupe sau să le folosească în mod exclusiv. Spațiul extraatmosfe- 
ric, luna şi celelalte corpuri cereşti sunt declarate patrimoniu comun al 
umanităţii; 

- Statele trebuie să coopereze şi să se ajute reciproc în tot ceea ce 
ține de explorarea sau utilizarea spaţiului cosmic; 

- Proprietatea şi controlul asupra obiectelor lansate în spațiul 
extraatmosferic revine statului care le-a înmatriculat; 

- Astronauții trebuie considerați ca trimişi ai umanităţii în spaţiul 
extraatmosferic, iar statele sunt obligate să le acorde toată asistenţa 
posibilă în caz de accident, de pericol, sau de aterizare forțată pe teri- 
toriul unui alt stat ori de amerizare în marea liberă şi să-i trimită 
statului căruia aparțin; 

- Toate statele trebuie să aibă acces la datele ştiinţifice obţinute 
prin explorări spaţiale, la staţiile, instalaţiile, echipamentul şi vehicu- 
lele spaţiale de pe lună şi celelalte corpuri cereşti. 

Reglementările realizate până în prezent în domeniul spațial sunt 
încă incomplete deşi se conturează deja cadrul juridic general şi prin- 
cipiile colaborării internaţionale. 

Ele vor fi, fără îndoială, urmate de noi instrumente juridice care 
să reglementeze şi alte aspecte ale relaţiilor tot mai complexe pe care 
progresul tehnico-ştiinţific le determină şi în acest domeniu. 

Capitolul VIII 
DREPTUL DIPLOMATIC ŞI CONSULAR 


Secţiunea 1 
Dreptul diplomatic şi diplomaţia 


Dreptul diplomatic constituie un ansamblu de reglementări 
privind diferitele aspecte ale activității diplomatice desfăşurate de 
către state prin organele lor interne şi cele externe, în scopul realizării 
politicii lor externe şi a colaborării cu alte state, în mod individual ori 
în cadrul unor conferinţe sau congrese internaționale, precum şi al 
organizaţiilor internaţionale. 

Dreptul diplomatic face parte din dreptul internaţional, ca o ra- 
mură a acestuia. 

Existenţa unor relaţii politice, juridice, economice şi de altă 
natură între state, care au ajuns la un anumit grad de continuitate şi 
permanenţă, a dus la apariția unor metode şi procedee şi a unor 
structuri instituționale care să facă posibile aceste relaţii şi să le dea un 
caracter de stabilitate şi certitudine juridică. 

Până în epoca modernă dreptul diplomatic a avut un caracter 
preponderent cutumiar, bazându-se în principal pe uzanţele diploma- 
tice, reguli care se impuneau în virtutea curtuaziei în relaţiile dintre 
state şi dintre conducătorii acestora. 

Prima reglementare internaţională cu caracter general a regulilor 
cutumiare de curtuazie internaţională datează din 1815, când, în cadrul 
Conferinţei de la Viena, a fost elaborat „Regulamentul cu privire la 
rangul agenţilor diplomatici”, în cuprinsul căruia au fost stabilite unele 
reguli de bază ale dreptului diplomatic şi care s-a aplicat până după al 
doilea război mondial. 

In prezent, normele dreptului diplomatic sunt codificate într-o 
importantă măsură, dar nu în totalitatea lor, printr-o convenţie interna- 
țională multilaterală semnată tot la Viena în 1961 şi anume „Con- 
venţia privind relaţiile diplomatice”.7€ 

Convenţia menţionată a determinat ca dreptul diplomatic să se 
transforme dintr-un drept cu caracter precumpănitor cutumiar într-un 


7 Vezi Edwin Glaser, Despre codificarea dreptului diplomatic, în 
revista „Justiţia nouă”, nr. 6/1961. 

drept cu caracter net convenţional” şi a impulsionat un proces de 
codificare care continuă şi astăzi, cu referire la diferite aspecte ale 
dreptului diplomatic, în special la cele privind diplomaţia prin organi- 
zaţii internaţionale sau în cadrul unor congrese şi conferințe interna- 
tionale. 

Normele dreptului diplomatic se realizează în principal prin acti- 
vitatea denumită diplomaţie. 

Diplomaţia este definită în formule foarte diverse, conceptul de 
diplomaţie având totodată şi accepţiuni diferite.” 

Intr-o primă accepțiune diplomaţia este activitatea prin interme- 
diul căreia statele realizează în mod oficial raporturile cu alte state şi 
cu organizaţiile internaţionale, urmărind armonizarea relațiilor lor pe 
cale paşnică, în special prin tratative. 

Diplomaţia, în acest sens, constituie un instrument de bază al 
ansamblului relațiilor externe ale unui stat, al apărării drepturilor şi 
intereselor acestuia, al conduitei sale practice în viaţa internaţională. 
Ea serveşte la derularea raporturilor politice oficiale obişnuite dintre 
state şi la căutarea prin intermediul negocierilor a unei acomodări a 
intereselor statelor prin înţelegeri directe, iar în caz de neînțelegeri 
este chemată să contribuie în mod nemijlocit la identificarea căilor 
prin care să se restabilească încrederea între state, să se stingă un 
diferend şi să se atenueze sau să se înlăture cauzele care au dus la 
apariția acestuia. 

Diplomaţia se află întotdeauna în slujba politicii de stat, fiind 
unul dintre cele mai importante mijloace de înfăptuire a activităţii 
externe a statelor şi contribuind prin metodele sale specifice la afirma- 
rea şi transpunerea în practică a comandamentelor politice stabilite de 
organele constituționale ale statului. 

Intr-o altă accepţiune, prin diplomaţie se înţelege aparatul spe- 
cializat în reprezentarea externă a statelor, ansamblul serviciilor însăr- 
cinate cu aceasta, atât cel din interiorul țării (Ministerul Afacerilor 
Externe şi compartimentele însărcinate cu relaţiile internaţionale din 
alte ministere sau instituții ale statului), cât şi din exterior, aparatul 
diplomatic acreditat în alt stat sau pe lângă organizaţiile internaţionale. 


7 Ion M. Anghel, Dreptul diplomatic şi consular, ed.cit., p. 21; 
Philippe Cahier, Le droit diplomatique contemporaine, 2e édition, Genève, 
1964, p. 42. 

“5 Vezi Mircea Malița, Diplomaţia (şcoli şi instituții), ediția a Il-a 
revăzută şi adăugită, Editura Didactică şi Pedagogică, Bucureşti, 1975, p. 33 
şi urm. 

Diplomaţia este, de asemenea, o ştiinţă, al cărei obiect de studiu îl 
constituie relațiile politice şi juridice ale diverselor state, precum şi 
interesele pe care acestea le generează. Se vorbeşte şi despre arta diplo- 
matică, constând în capacitatea şi aptitudinea de a aborda şi a conduce 
negocierile politice internaţionale, prin calitățile de tact, abilitate, flexibi- 
litate şi prudență proprii persoanelor antrenate în căutarea de soluții 
reciproc acceptabile problemelor care apar în relaţiile internaţionale. 

Prin diplomaţie se înţelege, de asemenea, şi cariera diplomatică, 
profesia în care lucrează specialiştii în relaţii internaţionale. 

Diplomaţia are şi un sens figurat, acela de aptitudine a persoanei 
umane de a rezolva cu tact orice neînțelegere şi de a promova calea 
concilierii, evitând apariţia stărilor conflictuale. 


Secţiunea 2 
Organele de stat interne pentru relaţiile internaţionale 


Structurile instituționale care reprezintă interesele statelor în 
relaţiile internaţionale şi desfăşoară o activitate diplomatică sunt sta- 
bilite de constituţia fiecărui stat, neexistând o normă clară de drept 
internaţional care să le indice ca atare. 

Practica internaţională este, însă, relativ unitară în sensul că or- 
ganele de stat interne împuternicite să desfăşoare activităţi diplomatice 
sunt următoarele: şeful statului, guvernul, şeful guvernului, Ministerul 
Afacerilor Externe. 

Pot îndeplini activităţi diplomatice în numele statului şi alte mi- 
nistere, în domeniile strict specializate ale competenţei lor, cum sunt 
cele care se ocupă de comerţ exterior, transporturi, economie şi indus- 
trie, finanţe, apărare națională etc., în fapt fiecare minister având sar- 
cini proprii în domeniul relațiilor internaţionale. 

1) Şeful statului, fie că este un organ unipersonal (preşedinte sau 
monarh), fie că este un organ colegial, are drept de reprezentare ge- 
nerală a statului în relaţiile internaţionale. 

Atribuţiile sale se pot manifesta în orice domeniu al relaţiilor cu 
alte state, dar cu deosebire în ce priveşte realizarea contactelor poli- 
tico-diplomatice la nivel înalt, încheierea celor mai importante tratate 
internaționale, acreditarea şi rechemarea reprezentanţilor diplomatici 
ai ţării sale şi primirea scrisorilor de acreditare ale şefilor misiunilor 
diplomatice străine care funcționează în țara respectivă. 

Șeful statului se bucură de privilegii şi imunităţi speciale, inclu- 
siv de toate privilegiile şi imunitățile diplomatice, de un tratament 
deosebit atunci când se află pe teritoriul unui stat străin, de onoruri 

rezervate numai şefilor de state, precum şi de măsuri speciale de 
protecție, persoana sa fiind inviolabilă. Persoanele care îl însoțesc în 
vizitele efectuate în străinătate beneficiază şi ele de privilegii impor- 
tante, de inviolabilitatea persoanei, imunitate de jurisdicție, scutiri de 
impozite şi taxe etc., în baza unor reguli cutumiare. 

2) Guvernul exercită, în calitatea sa de organ suprem al administrației 
de stat, conducerea generală în domeniul înfăptuirii politicii externe a 
statului şi ia măsuri pentru încheierea acordurilor internaționale. El dă 
directive Ministerului Afacerilor Externe şi şefilor misiunilor diplomatice 
acreditate în străinătate, numeşte pe unii funcţionari diplomatici, pe funcțio- 
narii consulari şi reprezentanții acreditați pe lângă organizațiile internaționale. 

3) Primul-ministru are atribuţii de reprezentare a statului în 
relațiile internaționale la nivel guvernamental, invită pe reprezentanţii 
altor state şi face vizite la nivel corespunzător în străinătate, duce 
tratative politico-diplomatice cu şefii altor guverne, încheie acorduri 
internaționale. El se bucură pe teritoriul altor state de imunitate diplo- 
matică şi are dreptul la onoruri speciale. 

4) Ministerul Afacerilor Externe este organul de stat specializat în 
domeniul relaţiilor internaționale, organizând şi controlând activitatea dusă 
în domeniu de toţi reprezentanții statului. In această calitate, Ministerul 
Afacerilor Externe duce la îndeplinire sarcinile trasate de organele supe- 
rioare în domeniul politicii externe, apără în străinătate drepturile şi intere- 
sele statului, precum şi ale persoanelor juridice şi cetățenilor proprii, duce 
tratative diplomatice sau participă la tratativele duse de reprezentanții celor- 
lalte ministere în vederea încheierii unor acorduri internaționale, îndepli- 
neşte formalitățile necesare pentru semnarea, ratificarea sau aderarea la tra- 
tatele internaționale şi ţine evidenţa tuturor tratatelor încheiate de ţara res- 
pectivă, organizează, controlează şi îndrumă misiunile diplomatice acre- 
ditate în străinătate şi ţine legătura cu cele străine acreditate în țara sa etc. 

5) Celelalte ministere desfăşoară activităţi diplomatice pentru 
realizarea politicii de stat în domeniile lor de activitate, colaborează cu 
ministerele similare din alte state pentru promovarea intereselor statu- 
lui respectiv şi pentru lărgirea colaborării internaţionale, negociază şi 
încheie acorduri internaţionale. 


Secţiunea 3 


Misiunea diplomatică 


Activitatea diplomatică în exteriorul țării se realizează prin inter- 
mediul misiunilor diplomatice. 
Misiunile diplomatice pot fi permanente sau temporare. 

3.1. Misiunea diplomatică permanentă — dreptul de legaţie, 
înființarea şi rangul misiunii 


Misiunea diplomatică permanentă este un organ exterior al sta- 
tului pentru realizarea politicii sale externe şi a colaborării internaţio- 
nale, stabilită cu caracter de permanenţă pe teritoriul altui stat. 

Trimiterea şi primirea unei misiuni diplomatice permanente se 
fac în baza unui drept de legaţie (de ambasadă). ” 

Dreptul de legaţie este activ (dreptul de a trimite misiuni diplo- 
matice) şi pasiv (dreptul de a primi misiuni diplomatice). 

În ultimele decenii, alături de state, de dreptul de legaţie benefi- 
ciază şi organizațiile internaționale cu vocaţie universală, care pot 
trimite misiuni permanente în statele membre şi pot acredita misiuni 
permanente ale acestor state. 

Înființarea unei misiuni diplomatice permanente presupune exis- 
tența a două state care se recunosc reciproc şi care, având în vedere 
relațiile normale dintre ele şi dorința de a dezvolta aceste relaţii, se 
pun de acord asupra necesităţii de a stabili relații diplomatice şi, pe 
această bază, de a înfiinţa reciproc misiuni diplomatice. 

Rangul misiunii diplomatice permanente. Prin hotărârea de a sta- 
bili relaţii diplomatice statele stabilesc şi nivelul lor de reprezentare, 
adică rangul misiunii diplomatice. 

Potrivit rangului lor, misiunile diplomatice permanente sunt am- 
basade sau legații. 

Misiunile diplomatice pot purta şi alte denumiri: nunciatură sau 
internunciatură (specifice Statului Vatican), oficiu etc. În relaţiile 
dintre state şi organizații internaţionale, se folosesc şi alte denumiri ale 
misiunilor diplomatice permanente: Înaltul comisariat, Delegaţia per- 
manentă, Oficiul Naţional, Misiunea permanentă etc. 

În raport de rangul misiunii diplomatice se stabileşte şi rangul 
şefului acesteia. Potrivit Convenţiei de la Viena din 1961 există 3 
clase (ranguri) ale şefului misiunii diplomatice: 

- ambasadorii, nunţii papali sau alţi şefi de misiune cu rang 
echivalent; 

- trimişii extraordinari şi miniştrii plenipotenţiari sau internunții 
papali ori alte persoane cu rang echivalent; 

- însărcinaţii cu afaceri. 


” Vezi Aurel Bonciog, Drept diplomatic, Editura Fundaţiei România 
de Mâine, Bucureşti, 2000, p. 53-54. 
178 


În principiu, ambasadorii sunt şefi de ambasadă, iar trimişii 
extraordinari şi miniştrii plenipotenţiari sunt şefi de legaţii. Acre- 
ditarea de însărcinați cu afaceri denotă că relaţiile dintre două state 
sunt la un nivel redus. Însărcinaţii cu afaceri pot fi şi ad interim, ţinând 
locul ambasadorului care lipseşte temporar de la post. 

Ambasadorii, trimişii extraordinari şi ceilalți şefi de misiune cu 
rang echivalent se acreditează pe lângă şeful statului, iar însărcinații 
cu afaceri pe lângă ministerele afacerilor externe. 


3.2. Funcţiile misiunii diplomatice permanente 


În vederea realizării scopurilor sale de a contribui la dezvoltarea 
relațiilor dintre statul trimițător (acreditant) şi statul primitor (acredi- 
tar), misiunea diplomatică permanentă îndeplineşte următoarele 
funcţii: 

- reprezentarea statului acreditant pe lângă cel acreditar; 

- negocierea cu guvernul statului acreditar; 

- protejarea intereselor statului acreditant şi ale cetăţenilor săi pe 
teritoriul statului acreditar; 

- observarea şi informarea, prin toate mijloacele licite, a statului 
propriu asupra situaţiei şi a evenimentelor din statul acreditar; 

- promovarea relaţiilor amicale şi dezvoltarea relațiilor economi- 
ce, culturale, ştiinţifice sau de altă natură între statul acreditant şi 
statul acreditar; 

- funcţii consulare. 

Indeplinirea funcţiilor menţionate trebuie să se facă de către 
misiunea diplomatică şi personalul acesteia cu respectarea unor con- 
diții, între care în principal sunt obligați de a respecta suveranitatea 
statului acreditar, precum şi legislaţia sa internă, de a nu se amesteca 
în afacerile sale interne şi de a nu folosi misiunea diplomatică, precum 
şi localurile acesteia, într-un mod incompatibil cu funcţiile menţionate. 

La rândul său, statul acreditar are faţă de misiunea diplomatică per- 
manentă unele obligații, între care cele mai importante sunt următoarele: 

- să dea tot concursul misiunii diplomatice şi să-i acorde facilită- 
tile necesare pentru realizarea funcțiilor sale; 

- să asigure membrilor misiunii circulaţia pe teritoriul său, excep- 
tând anumite zone pe care le poate declara ca închise accesului aces- 
tora, şi să le dea posibilitatea de a se informa legal asupra problemelor 
din țara respectivă; 

- să asigure şi să-i faciliteze comunicarea liberă cu statul propriu. 


% Vezi Ion M. Anghel, op.cit., p. 119-139 

3.3. Structura şi personalul misiunii diplomatice permanente 


1) Structura misiunii diplomatice se stabileşte de către statul 
o misiune diplomatică cuprinde următoarele compartimente (subdi- 
viziuni): 

a) Cancelaria, care este nucleul de coordonare a celorlalte com- 
partimente, condusă de diplomatul cu rangul cel mai înalt după şeful 
misiunii; 

b) Biroul economic şi comercial; 

c) Biroul ataşatului militar; 

d) Biroul ataşatului cultural; 

e) Biroul de presă; 

f) Secţia consulară. 

2) Personalul misiunii diplomatice se împarte în 3 categorii: 
diplomatic; tehnic şi administrativ; de serviciu. 

Efectivul şi componenţa personalului unei misiuni diplomatice 
se stabilesc de către statul acreditant, dar statul acreditar va putea să 
ceară ca acest efectiv să fie menținut în limitele pe care el le consideră 
ca rezonabile pentru îndeplinirea funcțiilor misiunii. 

Statul acreditar poate, de asemenea, ca oricând şi fără a trebui 
să-şi motiveze hotărârea, să declare că un membru al personalului unei 
misiuni străine este persona non grata (în ce priveşte pe diplomaţi) 
sau inacceptabil (celelalte persoane), în care caz statul acreditant 
trebuie să recheme în ţară persoana respectivă. 

a) Personalul diplomatic. Este compus din diplomaţi de carieră 
organizați într-o structură ierarhică strictă pe ranguri (grade) şi 
cuprinde pe şeful misiunii, ministrul consilier (la ambasadele mari), 
consilierii, secretarii (LII sau III) şi ataşaţii. Ataşatul militar este de 
regulă asimilat rangului de consilier diplomatic. 

Numirea în funcţie a unui diplomat la o misiune permanentă se 
face de către ministerul de externe al statului care îl trimite şi se aduce 
la cunoştinţa ministerului de externe al statului unde urmează să 
funcţioneze. 

In ce-l priveşte pe şeful misiunii, numirea acestuia se face în 
cadrul unei proceduri mai complexe, numită acreditare. Statul care 
doreşte să acrediteze un şef de misiune trebuie să trimită statului 
acreditar, prin ministerele de externe respective, o cerere de agrement, 
însoțită de date privind persoana acestuia. Statul solicitat poate 
accepta sau nu ca persoana în cauză să fie acreditată, el nefiind obligat 

să dea vreo explicaţie în cazul în care nu ar fi de acord şi nici chiar să 
dea un răspuns la o asemenea cerere neagreată, lipsa unui răspuns 
trebuind să fie interpretată ca un refuz tacit. 

In cazul în care şeful misiunii este agreat, el poate fi numit şi îşi 
începe misiunea după depunerea scrisorilor de acreditare în cadrul 
unei ceremonii solemne la şeful statului acreditar. 

Şeful misiunii diplomatice poate fi acreditat în mai multe țări în 
acelaşi timp. Pentru fiecare situaţie în parte procedura acreditării este 
aceeaşi, cu condiţia ca statul în care este deja acreditat să fie de acord 
cu acreditarea sa şi în alt stat. 

Mai multe state pot acredita aceeaşi persoană în acelaşi stat în 
calitate de şef de misiune diplomatică, dacă statul acreditar nu se 
opune (situaţie mai rar întâlnită), iar un stat care nu are relaţii diplo- 
matice cu un alt stat poate, cu acordul acelui stat, să delege pe repre- 
zentantul diplomatic al unui stat terţ să-i reprezinte interesele (cazuri 
frecvente). 

Şefii misiunilor diplomatice acreditaţi în capitala unui stat con- 
stituie corpul diplomatic. Într-un sens mai larg, din corpul diplomatic 
fac parte toţi agenţii diplomatici şi membrii familiilor lor. În fruntea 
acestuia, cu unele funcţii de reprezentare şi de ceremonial, se află 
decanul corpului diplomatic, de regulă ambasadorul cel mai vechi în 
funcţie, iar în unele state catolice nunțiul papal. 

Şefii misiunilor, la anumite solemnități, sunt orânduiţi potrivit 
unei ordini de precădere, după rang şi vechimea în funcţie. 

b) Personalul tehnic şi administrativ. Este compus din şeful 
cancelariei, translatori, secretari tehnici, cifrori, dactilografi, adminis- 
trator etc. 

c) Personalul de serviciu: şoferi, portari, curieri, bucătari, grădi- 
nari, îngrijitori etc. 


3.4. Misiunile diplomatice temporare 


Misiunile temporare sunt constituite din reprezentanți ai statelor 
care îndeplinesc pe termen determinat anumite însărcinări într-un alt 
stat sau pe lângă unele organizaţii internaționale. 

Sarcinile pe care misiunile temporare le pot îndeplini sunt foarte 
variate. Ele pot privi misiuni de bunăvoință sau de întărire a relaţiilor 
de prietenie şi de colaborare, îndeplinite de şefi de state sau de gu- 
verne, de miniştri sau alți demnitari, misiuni de curtuazie, de partici- 
pare la anumite ceremoniale sau la marcarea unor evenimente impor- 

tante, delegaţi la conferințe sau alte reuniuni internaţionale, trimişi 
itineranţi ai şefilor de stat sau de guvern pentru consultări diplomatice 
sau soluționarea unor probleme de interes reciproc, delegați pentru 
negocierea unor tratate bilaterale sau pentru promovarea relaţiilor într- 
un domeniu de activitate (delegaţii economice, militare, comerciale, 
culturale) etc. 

Forma de realizare a diplomaţiei prin misiuni temporare cu ca- 
racter special poartă şi denumirea de „diplomaţie ad-hoc”.! 


Secţiunea 4 
Imunităţile şi privilegiile diplomatice 
4.1. Necesitatea şi fundamentul juridic al acordării 


Buna desfăşurare a activităţii unei misiuni diplomatice impune 
unele drepturi pe care aceasta să le aibă în statul în care funcţionează, 
ca exceptări de la regimul normal existent în ţara respectivă pentru 
persoanele şi bunurile străine. 

Imunităţile şi privilegiile diplomatice se acordă atât misiunii 
diplomatice ca instituţie, cât şi, în anumite condiţii şi limite, fiecărui 
membru al misiunii diplomatice. 

Recunoaşterea imunităţilor şi privilegiilor diplomatice se face în 
baza principiului reciprocităţii, dar potrivit dreptului diplomatic actual, 
codificat în Convenţia de la Viena din 1961, acordarea unui statut 
juridic special misiunii diplomatice şi personalului acesteia constituie 
o obligaţie pentru state, de la care ele nu au dreptul să se abată, iar 
conţinutul acestor imunităţi şi privilegii este definit în cuprinsul con- 
venţiei menționate. În caz de nerespectare a acestui regim, statul care 
se consideră lezat poate recurge la retorsiuni, deci la măsuri similare 
contrare. 

Statele pot, însă, în condiţii de reciprocitate, să restrângă unele 
privilegii şi imunităţi dacă o situaţie de excepţie ar impune-o. 

Pentru fundamentarea juridică a acordării imunităților şi privile- 
giilor diplomatice s-au susținut în timp mai multe teorii.’ 

Prima dintre acestea, care a dominat perioada secolelor XVI-XIX, 
este teoria extrateritorialităţii, potrivit căreia imunitatea diplomatică 


51 Vezi Charles Rousseau, op.cit., Tome IV, 1980, p.150; Philippe 
Cahier, op.cit., p. 361-372; Ion M. Anghel, op.cit., p. 211-223. 

82 Vezi Grigore Geamănu, op.cit., vol.II, p. 32-34. 

se bazează pe ideea că misiunea diplomatică şi membrii acesteia s-ar 
situa întotdeauna pe propriul teritoriu şi ca urmare ar scăpa efectelor 
suveranităţii statului în care sunt acreditați. Această ficțiune juridică a dus 
la numeroase abuzuri, iar astăzi este aproape în întregime abandonată. 

O altă teorie, datând din perioada absolutismului monarhic, este 
teoria reprezentării, conform căreia diplomatul reprezintă pe monarhul 
său, care personifică statul, fapt ce-i conferă pe teritoriul statului în 
care este acreditat aceleaşi drepturi ca şi şefului statului pe care îl 
reprezintă şi căruia nu-i sunt aplicabile legile altui stat, orice ofensă 
adusă reprezentantului diplomatic fiind o ofensă adusă statului său. 

Cea de a treia teorie, enunțată încă din secolul al XVIII-lea şi 
care astăzi şi-a găsit consacrarea şi în Convenţia de la Viena din 1961, 
este teoria funcțională, potrivit căreia privilegiile şi imunităţile se 
acordă atât misiunii, cât şi personalului acesteia, pentru a le facilita 
realizarea funcţiilor lor pe teritoriul altui stat, teorie ce se apropie mult 
mai mult de explicația corectă a acordării imunităţii diplomatice, 
precum şi a unor privilegii. 


4.2. Imunităţile diplomatice 


Imunitatea diplomatică înseamnă scutirea de care se bucură mi- 
siunea diplomatică şi personalul acesteia de sarcinile şi obligaţiile pe 
care le au cetăţenii şi străinii, precum şi scoaterea acestora de sub 
jurisdiscţia civilă, penală şi administrativă a statului acreditar. 

Imunitatea diplomatică se manifestă sub două mari aspecte: 
inviolabilitate şi imunitatea de jurisdicție. 

1) Inviolabilitatea. 

Ca parte a imunităţii diplomatice, inviolabilitatea desemnează o 
măsură de ocrotire a misiunii diplomatice şi a personalului diplomatic 
din partea autorităților statului de reşedinţă, constând în faptul că asu- 
pra acestora nu se pot exercita nici un fel de presiuni sau constrângeri 
în scopul influențării activității lor de reprezentare. 

Statutul acreditar este răspunzător față de statul acreditant pentru 
asigurarea celui mai depline protecţii a misiunii diplomatice şi a perso- 
nalului diplomatic faţă de actele de autoritate, de violență sau de insulte. 

a) Inviolabilitatea misiunii diplomatice. Ea cuprinde inviolabili- 
tatea sediului misiunii, inviolabilitatea arhivei diplomatice şi inviola- 
bilitatea corespondenței, curierului şi valizei diplomatice. 

Sediul misiunii, incluzând birourile misiunii şi locuinţele agenți- 
lor diplomatici, nu poate fi violat, deci nu se poate pătrunde în el cu 
forța de către nici o autoritate decât cu acordul şefului misiunii. Statul 

acreditar are obligaţia de a asigura paza misiunii diplomatice şi liniş- 
tea acesteia. 

Localurile misiunii diplomatice, mobilierul lor şi celelalte obiecte 
care se află în interior, precum şi mijloacele de transport ale misiunii, 
nu pot face obiectul unor percheziţii, rechiziții, popririi sau oricăror 
măsuri de executare. 

Arhivele diplomatice sunt inviolabile în orice moment şi în orice 
loc s-ar afla. 

Corespondenţa diplomatică, inclusiv comunicațiile misiunii cu 
guvernul său, valiza diplomatică cu documentele ce se transportă între 
misiune şi statul propriu, precum şi curierul diplomatic, nu poate fi 
violată, asigurându-se secretul acesteia. 

Inviolabilitatea mişcării diplomatice este absolută. 

b) Inviolabilitatea personalului diplomatic. Convenţia de la 
Viena prevede că persoana agentului diplomatic, ca şi locuinţa, docu- 
mentele şi bunurile acestuia, sunt inviolabile, statul acreditar având 
obligaţia de a acorda diplomaților protecție împotriva oricăror violenţe 
fizice sau morale. Inviolabilă este şi persoana curierului diplomatic. 

2) Imunitatea de jurisdicție a personalului diplomatic 

Imunitatea reprezintă o exceptare de la jurisdicția statului pe 
teritoriul căreia se află misiunea diplomatică. Potrivit acesteia perso- 
nalul diplomatic nu poate fi anchetat de vreo autoritate a statului de 
reşedinţă şi nici judecat de către instanţele acestuia. 

Imunitatea de jurisdicție îmbracă 4 forme consacrate: penală, 
administrativă, civilă şi de executare. 

Imunitatea de jurisdicție penală este deplină, ea referindu-se atât 
la actele săvârşite în calitate oficială, cât şi la actele particulare. In caz 
de săvârşire a unei fapte penale statul acreditar poate declara pe diplo- 
mat persona non grata şi să ceară rechemarea sa. Diplomatul nu este 
obligat să depună mărturie într-un proces penal. 

Imunitatea de jurisdicție administrativă se referă la exceptarea 
de la regulile de poliţie ale statului acreditar şi se materializează în 
neamendarea diplomaților pentru contravenţiile săvârşite. 

Imunitatea de jurisdicție civilă se referă la faptul că un diplomat 
nu poate fi acționat în fața unui tribunal în cauze de drept civil şi nu 
poate fi obligat să depună ca martor în asemenea cauze. Imunitatea de 
jurisdicție civilă nu este absolută, existând şi unele excepţii care se 
referă la situaţia unor imobile ce le-ar deține diplomatul în statul acre- 
ditar, la dezbaterile succesorale şi la procese ce ar rezulta din desfăşu- 
rarea unor activități profesionale sau comerciale în interes propriu. 

Imunitatea de executare presupune că bunurile pe care le posedă 
un diplomat, în nume propriu sau în numele misiunii, nu pot face 
obiectul unei măsuri de sechestrare judiciară sau administrativă. 

Statul trimițător poate renunţa la imunitatea trimisului său. 
Renunțarea la imunitatea penală trebuie să fie întotdeauna expresă. 


4.3, Privilegiile diplomatice 


Privilegiile diplomatice reprezintă anumite avantaje pe care sta- 
tul acreditar le acordă misiunii diplomatice şi personalului acesteia. 

Misiunea diplomatică beneficiază de următoarele privilegii: 

- dreptul de a arbora pe localul ambasadei şi pe mijloacele sale 
de transport drapelul statului său; 

- scutirea de impozite pe imobile şi de impozite şi taxe pentru 
încasările pe care le face pentru actele oficiale pe care le întocmeşte. 

Personalul diplomatic beneficiază de scutirea de impozite şi 
taxe personale şi pentru bunurile sale; scutirea de taxe vamale pentru 
bunurile de uz personal şi al familiei sale; scutirea de orice serviciu 
public şi de sarcini militare, inclusiv de rechiziţii, contribuţii şi încarti- 
ruiri; scutirea de la orice formalități şi sarcini ce revin persoanelor 
străine. Bagajele sale nu pot fi controlate decât dacă există motive se- 
rioase să se creadă că ar conţine obiecte ce nu pot fi importate sau 
exportate. 

Membrii familiei diplomatului beneficiază în principiu de ace- 
leaşi imunităţi şi privilegii ca şi acesta, cu condiţia să nu fie cetăţeni ai 
statului de reşedinţă. 

Membrii personalului tehnic şi administrativ şi ai familiilor 
acestora beneficiază de imunitate de jurisdicție numai pentru actele 
îndeplinite în interesul serviciului, iar de celelalte imunităţi şi privile- 
gii ca şi agenții diplomatici. Ei beneficiază de scutire de taxe vamale 
numai în ce priveşte obiectele aduse cu ocazia primei instalări şi nu 
sunt scutiți de controlul bagajelor personale. 

Membrii personalului de serviciu, dacă nu sunt cetăţeni ai statu- 
lui de reşedinţă, beneficiază de imunitate de jurisdicție privind actele 
pe care le îndeplinesc în exerciţiul atribuțiilor lor, precum şi de scutiri 
de impozite şi taxe pe salariile pe care le primesc şi de dispoziţiile 
privind asigurările sociale în vigoare în statul acreditar. 

Reprezentanţii statelor pe lângă organizaţii internaţionale cu 
caracter universal se bucură de imunităţi şi privilegii similare cu cele 
ale personalului diplomatic acreditat într-un alt stat. 

Secţiunea 5 
Misiunea consulară 


Pe lângă activitatea diplomatică, statele desfăşoară în alte state 
cu care întreţin relaţii şi o activitate cu caracter consular. Această 
activitate se exercită în principal prin consuli de carieră, cetăţeni pro- 
prii, sau prin consuli onorifici, care de regulă sunt cetăţeni ai statului 
de reşedinţă. 

Consulii de carieră îşi îndeplinesc misiunea fie în cadrul ambasadei, 
în care caz au acelaşi statut ca şi ceilalți diplomaţi, fie în cadrul unor 
misiuni consulare autonome, controlate de şeful misiunii diplomatice. 

Normele referitoare la misiunea consulară şi, în general, la drep- 
tul consular au fost codificate prin Convenţia de la Viena cu privire la 
relaţiile consulare, din 1963.8 

Rangurile (clasele) misiunilor consulare sunt următoarele: consulat 
general, consulat, vice-consulat şi agenție consulară, după rangul pe 
care îl are funcţionarul consular care conduce misiunea consulară. 

Rangurile consulare sunt cele de consul general, consul, viceconsul 
şi agent consular. 

Misiunea consulară este acreditată de regulă pe lângă organele 
locale ale statului de reşedinţă şi îşi exercită competența într-o zonă 
teritorială limitată, denumită circumscripție consulară. 

Sediul misiunii consulare, rangul acesteia şi circumscripția consulară 
se stabilesc prin convenţie între statele interesate şi de regulă pe bază 
de reciprocitate. 

Numirea şefului misiunii consulare se face de către statul trimi- 
țător, de regulă de către şeful guvernului, care emite un document nu- 
mit patenta consulară sau un alt act similar. Statul primitor este în 
drept să fie sau nu de acord cu această numire. Acordul său se exprimă 
printr-un act numit exeguator, care se emite de o autoritate a statului 
stabilită prin legislaţia sa internă şi a cărui înmânare stabileşte mo- 
mentul începerii activităţii şefului misiunii consulare. 

Funcţiile consulare, astfel cum au fost stabilite de practică şi 
consacrate în Convenţia de la Viena din 1963 cu privire la relaţiile 
consulare, sunt următoarele:5* 


5 Vezi în acest sens şi Ion M. Anghel, Ion Diaconu, Codificarea 
dreptului consular, în revista „Justiţia nouă”, nr. 5/1964. 

% Vezi Ion M. Anghel, op.cit, p. 373-413; Aurel Bonciog, Drept 
consular, ediţia a III-a, Editura Fundaţiei România de Mâine, Bucureşti, 
2000, p. 39-96. 

- protejarea intereselor statului şi ale propriilor cetăţeni în statul 
de reşedinţă; 

- informarea asupra situației economice din ţara de reşedinţă; 

- favorizarea relațiilor economice, comerciale, culturale şi ştiinţi- 
fice cu statul de reşedinţă în circumscripția sa; 

- eliberarea de paşapoarte şi documente de călătorie ale statului 
trimițător şi acordarea de vize diplomatice; 

- acordarea de ajutor cetăţenilor proprii aflați în nevoie pe terito- 
riul statului de reşedinţă; 

- îndeplinirea activităţilor de notar şi de ofiţer de stare civilă, de 
reprezentare în justiţie şi în materie succesorală etc.; 

- exercitarea controlului şi inspecției asupra navelor şi aerona- 
velor înmatriculate în ţara proprie, acordarea de asistență echipajelor 
acestora. 

Privilegiile şi imunităţile consulilor, dacă nu sunt totodată şi 
membri ai misiunii diplomatice, sunt relativ mai reduse decât ale 
diplomaților, în special în ce priveşte imunitatea de jurisdicție penală. 
Astfel, ei beneficiază de o asemenea imunitate numai pentru actele 
săvârşite în îndeplinirea sarcinilor de serviciu, pot fi arestaţi în cazul 
săvârşirii de infracțiuni grave, pot fi închişi în executarea unei hotărâri 
judecătoreşti definitive, nu sunt scutiți de obligaţia de a depune 
mărturie în proces etc. 

Capitolul IX 
TRATATUL INTERNAȚIONAL 


Secţiunea 1 
Noţiunea de tratat internaţional 


Tratatul internațional constituie unul din instrumentele princi- 
pale ale relațiilor internaţionale şi totodată principalul izvor al dreptu- 
rilor şi obligaţiilor statelor în cadrul acestor relații. 

Tratatul este actul juridic ce exprimă acordul de voinţă liber 
consimțit intervenit între două sau mai multe state ori alte subiecte de 
drept internaţional î în scopul naşterii, modificării sau stingerii dreptu- 
rilor şi obligaţiilor părţilor în raporturile dintre ele.® 

Potrivit art. 2 al Convenţiei de la Viena din 1969 cu privire la 
dreptul tratatelor,“ prin care s-a realizat codificarea în materie, tratatul 
internațional este definit ca „un acord internaţional încheiat între state 
în formă scrisă şi guvernat de dreptul internațional, indiferent dacă 
este consemnat într-un singur instrument ori în două sau mai multe 
instrumente conexe, oricare ar fi denumirea lor”. 

Tratatele internaţionale îmbrăţişează o variată gamă de proble- 
me, de la principiile colaborării în problemele cardinale ale păcii şi 
securității internaţionale până la probleme de strict interes bilateral în 
raporturile dintre state. 

Tratatele pot fi, astfel, de natură politică (tratate de pace, de 
alianță, de neagresiune etc.) sau juridică (convenţii consulare, de asis- 
tență judiciară, de extrădare etc.), cu caracter economic, comercial, fi- 
nanciar, militar, sanitar, în domeniul transporturilor, al dreptului uma- 
nitar, pentru constituirea de organizații internaționale etc. 

Dintre toate tratatele internaționale cel mai important este, fără 
îndoială, Carta O.N.U., actul constitutiv al organizaţiei de securitate şi 
colaborare din care fac parte marea majoritate a statelor lumii. 


55 Asupra diferitelor definiţii ce s-au dat tratatului internaţional vezi Ion 
M. Anghel, Dreptul tratatelor, 2 volume, Editura Lumina Lex, Bucureşti, 
1993, vol. I, p. 3-4. 

5 Vezi textul acestei convenţii în Adrian Năstase, Bogdan Aurescu, Drept 
internațional contemporan, Texte esenţiale, ed.cit., p. 137-166. Convenţia din 
1969 a fost urmată în 1986 de Convenţia privind dreptul tratatelor între state şi 
organizaţii internaţionale, precum şi între organizaţii internaţionale. 

Secţiunea 2 
Clasificarea tratatelor internaționale 


Multitudinea de probleme reglementate prin tratate, ca şi carac- 
teristicile acestora, fac necesară o ordonare a tratatelor potrivit 
anumitor criterii, o clasificare a acestora. 

Dintre numeroasele criterii propuse pentru clasificarea tratatelor 
internaţionale vom reţine numai pe cele mai uzuale: numărul partici- 
panţilor, conținutul normativ, caracterul participării, termenul de 
valabilitate. 

a) După numărul participanţilor. Potrivit acestui criteriu trata- 
tele se împart în tratate bilaterale şi tratate multilaterale (colective). 

Tratatele bilaterale se încheie între două state sau alte subiecte 
de drept internaţional, iar cele multilaterale între mai mult de două 
subiecte de drept internaţional. 

Există diferite sisteme în care se pot încheia tratatele multila- 
terale: 

— între fiecare din părți, cu conţinut identic sau similar (de 
exemplu Tratatul de înfiinţare, în anii 1921 — 1922, a Micii Înţelegeri, 
din care făceau parte trei ţări, s-a încheiat prin trei instrumente juridice 
separate, între România şi Cehoslovacia, România şi Iugoslavia, 
Cehoslovacia şi Iugoslavia); 

— între un stat pe de o parte şi mai multe state pe de altă parte 
(de exemplu, Tratatul de la Versailles din 1919 între Germania şi prin- 
cipalele puteri aliate şi asociate; Tratatul pentru definirea agresiu- 
nii din 1933 dintre U.R.S.S şi fiecare din statele vecine, inclusiv 
România); 

— între mai multe state, fiecare constituind o parte la tratat (de 
exemplu Carta O.N.U., Pactul Societăţii Naţiunilor etc.). 

b) După conținutul normativ 

Tratatele internaţionale pot stabili prin cuprinsul lor norme de 
drept internaţional sau pot stabili pur şi simplu drepturi şi obligații 
reciproce, cu respectarea normelor dreptului internațional. Din acest 
punct de vedere, tratatele se împart în: 

— tratate-lege (normative); 

— tratate-contract (nenormative); 

— tratate multilaterale generale. 

Tratatele-lege. Sunt tratate care stabilesc norme noi, cu un 
caracter de aplicabilitate generală, reguli de conduită pe care părţile la 

tratat le-au elaborat în scopul de a fi urmate de un anumit număr de 
state şi de a constitui o bază principială a relațiilor lor în domeniul 
respectiv. Exemple de asemenea tratate sunt Carta O.N.U. şi statutele 
instituţiilor specializate ale O.N.U., tratatele privind cooperarea în 
exploatarea şi explorarea spațiului extraatmosferic, legile războiului, 
dreptul mării etc. 

Tratatele-contract. În cuprinsul acestora se stabilesc obligaţii 
concrete între părți. De exemplu, tratatele de comerţ, de delimitare a 
frontierei, de schimburi cultural-ştiințifice etc. 

Tratatele multilaterale generale. Sunt tratatele ce cuprind norme 
generale de drept internaţional, aplicabile tuturor statelor sau care se 
ocupă de probleme de interes general pentru întreaga umanitate (pro- 
blemele păcii şi războiului, problemele umanitare, problemele folosirii 
spaţiilor în afara suveranității statelor etc.). 

c) După caracterul participării 

Din acest punct de vedere tratatele se împart în 2 categorii: 

- tratate deschise, la care participă orice stat care se declară inte- 
resat. Acestea constituie marea majoritate a tratatelor internaţionale; 

- tratate închise, la care din diferite considerente pot fi părți 
numai anumite state. Tratate de acest gen sunt în special cele regionale 
sau cu caracter militar. 

d) După termenul de valabilitate 

În raport de acest criteriu există două feluri de tratate: 

— tratate fără termen, cu o valabilitate în principiu nelimitată în 
timp (Carta O.N.U., tratatele de interes general umanitar etc.); 

— tratate cu termen, în cuprinsul cărora se stabileşte de la început 
data până când sunt în vigoare. 

Lungimea termenelor stipulate în tratat diferă după caracterul 
angajamentelor asumate, statele fiind însă libere să stabilească orice 
termen consideră necesar şi suficient. 

Practica relațiilor dintre state a cunoscut tratate încheiate şi pe o 
perioadă de 99 de ani (capitulațiile, unele tratate economice sau de 
concesiuni etc.). În condiţiile de azi, termenele nu depăşesc de regulă, 
20 de ani (tratatele de alianță în special prevăd acest termen). Unele 
tratate bilaterale prevăd posibilitatea ca după expirarea perioadei de 
valabilitate, acestea să-şi prelungească valabilitatea automat pe încă 
alte termene stabilite expres fără a fi nevoie să se încheie tratate noi la 
expirarea termenului iniţial (clauza tacitei reconducțiuni). 

Secţiunea 3 
Denumirea tratatelor internaţionale 


Tratatul internaţional, ca instrument al relațiilor între state, se 
concretizează în practică printr-o foarte mare diversitate de forme, 
fiecare cu denumirea sa specifică. În literatura juridică se consideră că 
ar exista 38 de asemenea denumiri. Cele mai uzitate dintre acestea 
sunt: tratatul, convenția, acordul, pactul, carta, statutul, constituția, pro- 
tocolul, actul, declarația, aranjamentul, compromisul, modus-vivendi, 
schimbul de note, schimbul de scrisori, gentlemen's agreement, concor- 
datul şi cartelul. 

Dreptul internaţional nu cuprinde norme obligatorii privind 
întrebuinţarea uneia sau alteia din denumiri, statele putând recurge la 
acea, denumire care reflectă mai bine semnificația documentului înche- 

7 Practica internațională a consacrat unele principii de elaborare a 
A şi domeniile în care de regulă se folosesc. 

1) Tratatul constituie denumirea generică pentru înțelegerile prin 
care sunt stabilite drepturi şi obligații între părțile semnatare de obicei 
în domenii generale, importante, ale relațiilor internaționale (politic, 
economic, militar etc.). Exemple de asemenea tratate sunt: tratatele de 
pace, de comerț şi de navigaţie, tratatul privind interzicerea experien- 
telor nucleare în cele trei medii, tratatul privind principiile juridice ale 
explorării şi exploatării spaţiului cosmic etc. 

Dacă statele sunt de acord, pot încheia tratate şi pentru domenii 
speciale. Astfel de tratate sunt cele privind regimul frontierei încheiate 
de România cu statele vecine. 

Spre deosebire de celelalte forme, tratatele se încheie după o 
procedură mai complicată şi mai solemnă, de regulă în numele şefului 
statului. Intrarea în vigoare a acestora are loc întotdeauna după 
ratificarea lor. 

2) Convenţia este o înţelegere încheiată între state, prin care sunt 
reglementate probleme privind relaţiile într-un anumit domeniu. Are 
un caracter mai specializat decât tratatul. Domeniile de reglementare 
sunt de aceea mai variate, iar angajamentele asumate sunt de un nivel 
mai scăzut decât cele din tratate. Ratificarea lor este, de asemenea, 
necesară. 

Exemple: Convenţiile de la Haga din 1899 şi 1907 privind legile 
şi obiceiurile războiului, Convenţia de la Montreux din 1936 privind 


57 Vezi Ion Diaconu, Curs de drept internațional public, ed.cit., p. 185. 

strâmtorile Mării Negre, Convenţia de la Geneva din 1949 privind 
protecţia victimelor de război, Convenţiile de la Viena din 1961 şi 
1963 privind relaţiile diplomatice şi, respectiv, consulare, Convenţia 
privind aviația civilă internațională (1944), Convenţiile pentru 
definirea agresorului (1933) etc. 

3) Acordul este o înţelegere internaţională semnată în numele 
sau din împuternicirea guvernului şi care, de obicei, nu trebuie să fie 
ratificată. Prin acord se reglementează probleme concrete ale relaţiilor 
dintre state, îmbrăţişând o sferă foarte largă de aspecte. 

Acordul comercial — reglementează schimburile comerciale între 
state; 

Acordul de credit — reglementează condiţiile în care este acordat 
şi se restituie creditul; 

Acordul de plăţi — reglementează modul de efectuare a plăţilor 
între state; 

Acordul economic — este o înţelegere cu privire la acordarea de 
ajutor tehnic ori pentru efectuarea de schimb de experienţă în toate 
domeniile economiei. 

Alte categorii de acorduri: culturale, de frontieră, de transporturi 
etc. Tot prin acord se pot constitui înțelegerile regionale. 

Unele ţări au stabilit prin acorduri unele forme de colaborare 
multilaterală (de exemplu Acordul general pentru tarife şi comerţ 
GATT — 1947, Acordul internațional al cafelei — 1959, Acordul 
internaţional al zahărului — 1937 şi 1959 etc.). 

4) Pactul denumeşte o categorie de tratate internaţionale, în 
general multilaterale, cu un caracter deosebit de solemn, privind unele 
relaţii politice dintre state. Asemenea acte sunt „Pactul Societăţii Na- 
țiunilor” (1922), „Pactul Briand-Kellogg” (1928), „Pactele drepturilor 
omului” (1966) etc. 

5) Carta este un instrument juridic prin care statele stabilesc 
anumite principii politico-juridice ale colaborării dintre ele (Carta 
Atlanticului între S.U.A. şi Anglia, 1941), dar în special constituie un 
tratat prin care se înființează o organizație internațională importantă, 
desemnându-i-se competenţa şi modul de funcţionare (exemple: Carta 
O.N.U., Carta de la Bogota privind constituirea O.S.A. etc.). 

6) Statutul este un tratat prin care se stabilesc structura, 
competența şi modul de funcționare a unui organism internaţional 
(de exemplu „Statutul Curţii Internaţionale de Justiţie”). 

7) Constituţia este de regulă tot o înţelegere internaţională care 
constituie actul fundamental al înființării unor organizații internațio- 

nale. Exemple: Constituţiile Organizaţiei pentru Alimentaţie şi Agri- 
cultură (FAO), Organizației Internaţionale a Muncii (OIM), Organizaţiei 
Mondiale a Sănătăţii (OMS). 

8) Protocolul este o formă foarte utilizată în practica interna- 
țională. El constituie, de regulă, un act accesoriu la un tratat preexistent 
în scopul de a-l aplica, de a-l prelungi sau de a-l modifica (exemple: 
protocoalele privind listele de mărfuri ce fac obiectul unor acorduri 
privind schimburile comerciale, celor două protocoale adiționale la 
Convenţiile de la Geneva din 1949, încheiate în 1977, cele 12 pro- 
tocoale de modificare şi completare a Convenţiei europene pentru pro- 
tecția drepturilor omului şi a libertăţilor fundamentale din 1950 etc.). 

Prin protocol se poate încheia, însă, şi o înţelegere de sine 
stătătoare între state. De exemplu Protocolul de la Geneva din 1925 
prin care se interzice folosirea în război a armelor chimice, toxice şi 
bacteriologice. 

In practica unor conferinţe internaționale şi a organizaţiilor interna- 
tionale denumirea de protocol se dă proceselor verbale privind dezbaterile 
conferinţei, dacă ele sunt semnate de participanţii la conferință. 

9) Actul, sub denumirea completă de act adiţional, act final, act 
general etc. este cunoscut ca o formă de tratat internaţional în diferite 
domenii. 

Actul adițional completează, modifică sau interpretează preve- 
derile unui acord principal, încheiat anterior sau la aceeaşi dată. 

Actul final se adoptă la sfârşitul unei conferinţe internaţionale şi 
uneori cuprinde toate angajamentele asumate de statele participante 
(de exemplu „Actul final al Conferinţei Naţiunilor Unite pentru co- 
merţ şi dezvoltare”, Geneva, 1964). 

Actul general denumeşte un tratat internaţional multilateral care 
reuneşte diferite dispoziţii convenţionale adoptate la o conferinţă inter- 
naţională sau stabileşte un anumit regim juridic (Exemplu: „Actul 
general al Conferinţei de la Berlin” din 1885 privitor la problemele 
coloniale, „Actul general al Conferinţei de la Bruxelles” din 1890 
referitor la interzicerea comerțului cu sclavi). Practica internaţională 
actuală foloseşte mai puţin această categorie de tratate. 

10) Declarația este actul internațional prin care părţile îşi fi- 
xează punctul de vedere sau modul lor de acţiune în probleme de ordin 
politic, economic, juridic etc. 

De obicei, declaraţia cuprinde principiile generale după care sta- 
tele înţeleg să se conducă în relaţiile internaționale. Exemple: „Decla- 
raţia de la Postdam”, din august 1945 a celor 4 mari puteri; „Decla- 

raţia cu privire la neutralitatea Laosului”, din 1962; „Declarația 
universală a drepturilor omului” din 1948 etc. 

Un rol important au astăzi pentru comunitatea internațională 
declaraţiile Adunării Generale a O.N.U. care, deşi nu constituie un 
izvor de drept internaţional, constituie mijloace eficiente pentru crista- 
lizarea principiilor de drept internaţional şi pentru organizarea cola- 
borării între state în domenii de interes general (explorarea şi folosirea 
spațiului cosmic, abolirea colonialismului, lichidarea tuturor formelor 
de discriminare rasială etc.). 

În practica internaţională se întâlnesc şi declaraţii unilaterale 
care, dacă sunt urmate de declaraţii de acceptare din partea altor state, 
constituie o formă de angajament internaţional cu efecte juridice. 

11) Aranjamentul se foloseşte în special în domeniul schimbu- 
rilor comerciale. 

12) Compromisul este acordul între state de a transmite spre 
rezolvare, unei instanţe judiciare sau arbitrale internaționale, un anu- 
mit diferend intervenit între ele. 

13) Modus-vivendi — un acord provizoriu, în vederea unei 
soluţionări definitive. 

14) Schimbul de note şi schimbul de scrisori, de obicei între 
ministerele afacerilor externe şi reprezentanțele diplomatice acreditate, 
pot constitui angajamente internaționale reciproce în domenii cum 
sunt cel al vizelor de paşapoarte, al transporturilor rutiere, în colabo- 
rarea privind regimul frontierei de stat etc. 

15) Gentlemen's agreement constituie un tratat încheiat de 
obicei de şefii de state sau de alte persoane de mare autoritate, în 
formă nescrisă. A fost folosit adesea între monarhi şi se foloseşte şi 
astăzi. Exemple: înţelegerea dintre împărații Napoleon Bonaparte şi 
Alexandru I al Rusiei, iar în zilele noastre înţelegerea dintre marile 
puteri privind repartizarea locurilor de membri nepermanenţi în Consi- 
liul de Securitate după criteriul geografic, sau cea privind nealegerea 
ca preşedinte al Adunării Generale a O.N.U. a unui reprezentant al 
celor 5 membri permanenţi ai Consiliului de Securitate. 

16) Concordatul. Este o înţelegere încheiată între guvernul unui 
stat şi Vatican cu scopul de a reglementa situația şi privilegiile 
bisericii catolice în acel stat. 

17) Cartelul. Este o înţelegere între beligeranţi, încheiată de 
obicei de comandanții militari în anumite zone de operaţii privind în 
special schimbul de prizonieri sau de răniţi, circulația persoanelor etc. 

Secţiunea 4 
Structura tratatului internaţional 


Practica internațională a consacrat, îndeosebi pentru principalele 
categorii de tratate, o anumită formă pe care acestea trebuie să o 
prezinte, un sistem de organizare a materialului, pentru a se exprima 
cu claritate şi fără echivoc problemele de reglementat şi pentru a se 
stabili o ordine de prezentare a acestora potrivit importanţei lor. 

De regulă, un tratat internaţional cuprinde următoarele părți:* 

— preambulul; 

— cuprinsul (dispozitivul); 

— partea finală; 

— semnăturile; 

— anexele. 

1) Preambulul cuprinde menţiuni referitoare la scopul tratatului, 
hotărârea statelor de a-l încheia, principiile directoare ale reglemen- 
tării ce urmează, participanții, nivelul negocierilor, locul încheierii şi 
eventual interpretarea unor termeni din tratat (aceştia pot fi explicați şi 
în primul articol al tratatului, sau în partea sa finală). 

2) Dispozitivul cuprinde precizarea problemelor de reglementat, 
într-o ordine logică a acestora, astfel ca primele formulări să stabi- 
lească un cadru mai general al problemei şi, în continuare, folosin- 
du-se şi prevederile din partea inițială, să se dea formularea amănun- 
țită a tuturor aspectelor pe care părţile doresc să le reglementeze. 

3) Partea finală face referiri la termenul şi condiţiile de intrare 
în vigoare a tratatului, durata acestuia, modalităţile prin care se pot 
stinge efectele lui, dacă tratatul poate sau nu să fie denunțat, condiţiile 
de denunţare sau de prelungire a efectelor tratatului, statul depozitar, 
dacă e necesară ratificarea, condiţiile de aderare etc. 

4) Semnăturile se depun după ultima formulare din tratat, astfel: 
la tratatele bilaterale, prin metoda alternatului, fiecare parte având 
prima semnătură (în stânga) pe exemplarul care îi revine; la tratatele 
multilaterale, în ordinea literelor alfabetului asupra căreia părțile cad 
de acord (în practica generală internaţională — alfabetul englez); în 
trecut se folosea tehnica semnăturii în cerc, pentru a nu dezavantaja pe 
nici un participant. 

5) Anexele cuprind de obicei probleme tehnice, elemente ilus- 
trative, de calcul economic, concretizări sau dezvoltări ale unor dispo- 
ziții din cuprins, cifre, date, scheme, hărți etc. 


88 Asupra acestei probleme vezi şi Ion M. Anghel, op.cit., p. 162 şi urm. 

Anexele la tratat nu constituie acte separate, ci fac corp comun 
cu însuşi tratatul, urmează situația juridică a acestuia, tratatul şi 
anexele sale constituind un tot unitar. Pentru acest motiv, de regulă, 
anexele nici nu se semnează ori se semnează la un nivel de repre- 
zentare inferior. 

În cuprinsul tratatului, în cadrul acestor părți principale, materialul 
se ordonează după categorii mai mari de probleme pe părți, titluri, 
capitole, paragrafe, secțiuni şi articole. Folosirea unora sau altora dintre 
aceste elemente tehnice de ordonare a materialului este determinată de 
caracterul şi complexitatea problemelor, de diversitatea acestora etc. 
Părţile la tratat vor conveni asupra unora sau altora din aceste elemente, 
folosirea tuturora nefiind obligatorie şi necesară în toate situaţiile. 

Tratatul se încheie în numărul de exemplare necesar, în raport cu 
caracterul acestora, de tratate bilaterale sau de tratate multilaterale. 

Tratatele bilaterale se încheie în două exemplare, ambele cu 
valoare egală. 

Tratatele multilaterale se încheie, de regulă, într-un singur exem- 
plar, dar statul desemnat ca depozitar este obligat să transmită celor- 
lalte state participante copii certificate ale tratatului. 


Secţiunea 5 


Condiţiile de validitate a tratatelor internaționale 


5.1. Consideraţiuni generale 


Tratatul internaţional, ca orice act juridic, trebuie să cuprindă 
unele elemente de fond, în raport de care se apreciază validitatea lor ju- 
ridică, elemente care constituie, deci, condiţii de validitate a tratatelor. 

Elementele de fond ale tratatului sunt de două feluri: 

- elemente esenţiale, care sunt obligatorii în orice tratat; 

- elemente accesorii, a căror includere în tratat este lăsată la 
voința părților. 

a) Elementele esenţiale ale tratatului sunt: 

- părţile la tratat trebuie să aibă capacitatea juridică de a încheia 
tratatul, deci să fie subiecte de drept internaţional; 

- voința părților să fie liber exprimată; 

- obiectul tratatului să fie licit; 

- tratatul să producă efecte juridice; 

- tratatul să fie guvernat de normele dreptului internațional. 

b) Elementele accesorii ale tratatului sunt: 

- termenul — un eveniment viitor şi sigur de care depinde fie in- 
trarea în vigoare a tratatului (termen suspensiv), fie ieşirea din vigoare 
a acestuia (termen rezolutoriu); 

- condiţia — un eveniment viitor şi nesigur (incert) de care depinde 
începerea executării obligaţiilor asumate prin tratat (condiţie suspensivă) 
sau încetarea executării respectivelor obligaţii (condiţie rezolutorie). 


5.2. Părţile la tratat 


Capacitatea juridică de a încheia un tratat, deci calitatea de su- 
biect de drept internațional, o au în principal statele care, în virtutea 
suveranităţii lor egale, pot încheia orice fel de tratat internaţional şi în 
orice domeniu al relațiilor internaţionale. 

În anumite limite pot încheia tratate internaționale şi naţiunile şi 
popoarele care luptă pentru eliberarea lor şi constituirea de. state 
independente, în vederea promovării şi realizării acestor idealuri, pre- 
cum şi organizaţiile internaționale, acestea din urmă potrivit princi- 
piului specialității, numai în domeniile compatibile cu scopurile şi 
funcţiile lor, aşa cum rezultă din statutul lor constitutiv 


5.3. Voința liber exprimată a părţilor 


La încheierea unui tratat fiecare parte trebuie să aibă posibili- 
tatea de a-şi exprima în mod liber propria voință, fără vreo constrân- 
gere de orice fel, din partea altor state, care ar fi de natură să-i altereze 
voinţa şi să o determine să accepte condiţii care nu i-ar fi avantajoase. 

Alterarea voinţei părților poate să se facă prin mai multe mijloa- 
ce care constituie vicii de consimțământ la închiderea tratatelor. 

Viciile de consimțământ sunt următoarele: eroarea, dolul, coru- 
perea reprezentantului unui stat, constrângerea împotriva reprezentan- 
tului unui stat, constrângerea exercitată împotriva statului. 

a) Eroarea este părerea greşită pe care şi-o face o parte despre o 
anumită situaţie. Ex: asupra traseului unei frontiere, asupra mărimii şi 
caracterului unei obligaţii etc. 

Eroarea, pentru a putea fi invocată de către o parte ca motiv de 
anulare a tratatului, trebuie să aibă un caracter esenţial pentru acel tra- 
tat sau pentru consimțământul dat de o parte la încheierea tratatului. 


5 Art. 48 al Convenţiei din 1969 prevede că „un stat poate invoca o 
eroare într-un tratat drept viciu al consimțământului său de a fi lezat prin 
tratat dacă eroarea poartă asupra unui fapt sau a unei situaţii pe care statul o 
presupunea că există în momentul încheierii tratatului şi care constituie o 
bază esenţială a consimțământului acestui stat de a fi legat prin tratat”. 

Eroarea nu poate fi acceptată dacă cel care o invocă a contribuit 
la apariția ei sau dacă acesta avea posibilitatea să se informeze pentru 
a nu fi în eroare. 

b) Dolul (viclenia, înşelăciunea) se întâlneşte mai rar în conven- 
tiile internaţionale. Atunci când există, el constă în prezentarea cu rea 
credinţă de către o parte, celeilalte părți, a unei situații de o aşa ma- 
nieră încât aceasta acceptă condiţiile convenției, dar dacă ar cunoaşte 
realitatea faptelor nu ar face acest lucru. Dolul a fost utilizat adesea la 
încheierea tratatelor coloniale. 

c) Coruperea reprezentantului unui stat este greu de dovedit în 
practică, dar teoretic nu poate fi exclusă. Când exprimarea consimță- 
mântului unui stat de a fi legat printr-un tratat a fost obținută ca 
urmare a coruperii reprezentantului său prin acțiunea directă sau indi- 
rectă a unui stat care a participat la negociere, statul păgubit poate 
considera această corupere ca viciind consimțământul său. 

d) Constrângerea împotriva reprezentantului unui stat se mani- 
festă destul de frecvent în practica internaţională. 

Constrângerea vizează determinarea reprezentantului statului cu 
care se negociază de a semna un tratat contrar intereselor statului 
respectiv şi poate lua forme diferite (presiune, ameninţare vizând liber- 
tatea sau integritatea persoanei reprezentantului sau a familiei sale etc.). 

pă Constrângerea exercitată împotriva statului a fost şi este des- 
tul de frecventă, anumite state impunându-şi condiţiile prin ameninţări 
sau presiuni ori prin războaie urmate de tratate în care îşi impun punc- 
tul de vedere anterior formulat şi pe care nu au putut să-l realizeze prin 
mijloace licite, conforme cu dreptul internaţional. 

Recurgerea la forță sau la ameninţarea cu forța, indiferent sub ce 
formă s-ar manifesta, inclusiv la încheierea unui tratat, constituie un 
act contrar dreptului internaţional. 

Exemple de tratate încheiate prin exercitarea constrângerii sunt: 
„Acordul de la Munchen” din 1938 prin care Cehoslovaciei i-au fost 
impuse condiții oneroase sub ameninţarea exercitată de către forțele 
armate ale Germaniei naziste, ca şi prin presiuni exercitate asupra 
conducătorilor acestei țări, „Dictatul de la Viena” din 1940 prin care 
s-a desprins din teritoriul României o parte importantă a Ardealului, 
sub presiunea militară şi politică a marilor puteri europene, în special 
a Germaniei naziste şi a Italiei fasciste. 


5.4. Obiectul licit al tratatului 


Tratatele încheiate de state trebuie să aibă un obiect licit, să fie 
în strictă conformitate cu principiile şi normele recunoscute ale drep- 
tului internaţional, îndeosebi să nu contravină normelor imperative de 
la care nici o derogare nu este permisă, precum şi eticii internaţionale. 

Normele imperative ale dreptului internațional sunt cele mai 
importante reguli, grupate în ceea ce se cheamă jus cogens gentium, a 

căror încălcare pune în pericol însăşi securitatea şi stabilitatea rapor- 
turilor internaţionale, bazele relaţiilor dintre state. 

Care sunt în concret aceste norme este adesea greu de stabilit şi 
pentru acesta s-au propus diferite criterii. Se consideră, însă, că sunt 
norme de jus cogens următoarele: 

- principiile fundamentale ale dreptului internațional; 

- regulile generale umanitare (privitoare la protecţia drepturilor 
omului, la interzicerea sclaviei, a genocidului, a apartheidului, la pro- 
tecția anumitor categorii de persoane în perioada de conflict armat etc.); 

- normele privind menţinerea păcii şi securităţii internaționale; 

- normele dreptului internaţional penal; 

- normele privind folosirea de către toate statele acelor spaţii ce 
nu sunt supuse suveranităţii (mare liberă, spaţiul cosmic, teritoriile 
submarine etc.). 


5.5. Tratatul să producă efecte juridice 


Este esențial ca un tratat încheiat între două state să producă 
efecte juridice, adică prin conţinutul lui tratatul să stabilească norme 
obligatorii în plan internaţional, cu caracter general şi permanent, 
cărora statele semnatare să li se supună ori de câte ori situaţiile vizate 
survin sau să creeze, să modifice ori să stingă anumite obligaţii între 
părţile contractante, în acord cu interesele afirmate de acestea. 


5.6. Tratatul să fie guvernat de normele dreptului internaţional 


Ca instrument al relaţiilor dintre state şi alte subiecte de drept 
internaţional, tratatul trebuie să se încheie în conformitate cu normele 
dreptului internaţional, să respecte normele dreptului internaţional şi 
să stabilească drepturi şi obligaţii în cadrul relaţiilor internaţionale. 

Prin aceasta tratatul internaţional se deosebeşte de actele juridice 
pe care statele le încheie potrivit normelor de drept intern, la fel ca şi 
orice altă persoană juridică, ştiut fiind că statele pot încheia şi 
contracte de drept privat în care nu apar ca purtătoare ale suveranității 
lor, ci ca beneficiare sau furnizoare ale unor servicii ori pentru satisfa- 
cerea unor interese ce cad în întregime sub incidenţa dreptului intern. 

Secţiunea 6 
Nulitatea tratatelor internaţionale 


Nulitatea este o sancțiune care se aplică actelor juridice care au 
fost încheiate prin nerespectarea regulilor de drept. 

Ca act juridic internațional, tratatul este supus şi el regulilor 
nulităţii în cazul în care nu s-a încheiat cu respectarea regulilor de 
drept internaţional, în special a normelor imperative ale acestuia, ori 
când condițiile de fond exprimate în elementele tratatului, cu deose- 
bire cele ce privesc exprimarea liberă, neviciată, a consimțământului, 
nu au fost îndeplinite”. 

Nulitatea tratatelor poate fi relativă sau absolută. 

Nulitatea relativă poate fi invocată numai de către statul al cărui 
consimțământ a fost viciat şi poate fi acoperită prin confirmarea de 
către acesta. 

Nulitatea absolută poate fi invocată de oricare din părțile la tra- 
tat şi chiar de către alte state interesate sau de către o instanță interna- 
țională, din oficiu. 

In ce priveşte viciile de consimţământ, nulitatea este relativă în 
caz de eroare, dol şi coruperea reprezentantului statului şi absolută în 
caz de constrângeri exercitate împotriva reprezentantului unui stat sau 
asupra statului însuşi. 

Tratatele internaţionale încheiate cu încălcarea unor norme de 
jus cogens sunt nule ab initio, din momentul încheierii lor. Dacă nor- 
ma imperativă apare ulterior încheierii unui tratat, Convenţia de la 
Viena din 1969 precizează că „orice tratat existent, care este în con- 
flict cu această normă devine nul şi ia sfârşit” (art.64 al Convenţiei). 
Nulitatea este absolută. 

Consecința normală a recunoaşterii nulității unui tratat este că 
dispoziţiile acestuia sunt lipsite de orice efect juridic. 

Dacă unele acte au fost, totuşi, îndeplinite în conformitate cu 
dispoziţiile unui tratat care a fost declarat nul, oricare dintre părți 
poate cere celorlalte să se restabilească situaţia care ar fi existat dacă 
aceste acte nu ar fi fost îndeplinite. 

Actele îndeplinite cu bună-credinţă înainte de invocarea nulităţii 
nu devin, însă, ilicite prin simplul fapt al nulităţii tratatelor. 

In cazul unui tratat care a devenit nul datorită faptului că s-a 
încălcat o normă imperativă a dreptului internaţional părțile sunt ținute 
să elimine consecințele oricărui act îndeplinit în baza unei dispoziţii a 


% Vezi Grigore Geamănu, op.cit., vol.I, p. 149; Charles Rousseau, 
op.cit., p. 143; Ion M. Anghel, op.cit., p. 491 şi urm. 

tratatului care este în conflict cu norma imperativă şi să facă astfel 
încât relaţiile lor mutuale să fie conforme cu norma imperativă a 
dreptului internațional general (art.71 al Convenţiei din 1969). 


Secţiunea 7 
Încheierea tratatelor internaţionale 


Practica îndelungată a dus la formarea unor reguli cutumiare 
privind condiţiile în care trebuie să se facă încheierea tratatelor interna- 
tionale, în parte codificate prin Convenţia de la Viena din 1969 referi- 
toare la tratatele internaţionale. 

Tratatul poate fi încheiat în formă scrisă sau verbală, aceasta 
neavând efect asupra valorii juridice a tratatului, dreptul internaţional 
neimpunând î în general o formă obligatorie.” De regulă, însă, tratatele 
se încheie în formă scrisă, întrucât astfel se oferă garanții mai mari în 
ce priveşte consemnarea exactă a voinţei părților, element important 
atât pentru respectarea lor riguroasă, cât şi pentru probarea conți- 
nutului şi întinderii obligaţiilor asumate în situația când una din părți 
nu le respectă. 


7.1. Competența de încheiere a tratatelor 


Competente să încheie tratate internaționale în numele statelor 
sunt organele constituționale ale acestora, dreptul internaţional recu- 
noscând competențele stabilite prin legislaţia internă a fiecărui stat. 
Aceasta se stabileşte de regulă prin constituţia statului, dar şi prin legi 
speciale. 

Constituțiile majorităţii statelor prevăd că negocierea şi semna- 
rea tratatelor se fac de către organele executive (preşedintele sau gu- 
vernul), iar ratificarea este atributul parlamentului. 

Practic, însă, spre deosebire de trecut când şefii de stat (împărați, 
regi, preşedinţi) încheiau direct tratatele internaționale, astăzi aceştia 
negociază numai în mod excepţional, ei participând de regulă prin 
reprezentanți împuterniciți. 

Potrivit art.91 din Constituţia României şi prevederilor Legii 
nr.4/1991 cu privire la încheierea şi ratificarea tratatelor, în ţara 
noastră preşedintele încheie tratate în numele statului român, care sunt 
negociate de guvern. Preşedintele poate da împuterniciri în acest scop 


” Vezi Raluca Miga-Beşteliu, op.cit., p. 264. 

primului-ministru, ministrului afacerilor externe sau altor membri ai 
guvernului, precum şi unor reprezentanţi diplomatici ai României. 

Guvernul României poate negocia şi semna acorduri, convenții 
sau alte înțelegeri internaţionale la nivel guvernamental şi aprobă în- 
cheierea de instrumente juridice internaţionale la nivel departamental. 

Acordurile şi înțelegerile care prin conținutul lor nu impun ratifi- 
carea de către parlament sau aprobarea de către guvern, cunoscute sub 
denumirea de acorduri în formă simplificată, se încheie de către 
ministrul afacerilor externe prin schimburi de note sau de scrisori, 
precum şi de către alți miniştri în colaborare cu Ministerul Afacerilor 
Externe. 

Sunt supuse Parlamentului spre ratificare sau pentru aderare prin 
lege toate tratatele internaționale încheiate în numele României, pre- 
cum şi acordurile, convențiile şi înțelegerile semnate la nivel guverna- 
mental dacă acestea se referă la colaborarea politică şi militară, dacă 
semnarea lor presupune adoptarea unor legi noi sau modificarea 
legilor în vigoare, dacă ele implică un angajament politic sau financiar 
ori se referă la probleme privind regimul politic şi teritorial al statului, 
la statutul persoanelor, la drepturile şi libertăţile cetăţeneşti ori la 
participarea la organizații internaționale, precum şi tratatele internaţio- 
nale în cuprinsul cărora se prevede în mod expres că sunt supuse 
ratificării sau aderării. 


7.2. Procedura de încheiere a tratatelor 


Procedura de încheiere a tratatelor se desfăşoară în trei faze 
principale: negocierea textului tratatului, semnarea tratatului şi expri- 
marea consimțământului statului de a fi parte la tratat. 


1. Negocierea textului tratatului 


Negocierea este faza în care prin tratative duse între reprezen- 
tanţii statelor abilitaţi în acest sens se elaborează textul unui tratat.” 

Abilitarea de a negocia se dă de către autorităţile competente ale 
fiecărui stat conform regulilor de drept intern. Documentul de abilitare 
poartă denumirea de depline puteri şi se eliberează de regulă în nu- 


” Vezi Dumitra Popescu, Negocierile ca fază în încheierea tratatelor 
internaționale, în revista „Studii şi cercetări juridice”, nr.1/1966. 

mele guvernului de către Ministerul Afacerilor Externe, sub semnătura 
ministrului. 

Deplinele puteri se pot da fie numai pentru a negocia, fie pentru 
a negocia şi semna tratatul, sau pentru alte operaţiuni (cum ar fi para- 
farea, de exemplu) întotdeauna precis circumscrise. 

Depăşirea sau încălcarea mandatului cuprins în deplinele puteri 
lipseşte de valoare juridică actele încheiate. Statele pot, totuşi, ca în 
cazul în care un reprezentant şi-a depăşit mandatul să aprobe ulterior 
sau să recunoască valoarea juridică a actelor semnate de acesta. 

Potrivit practicii internaţionale, consacrată şi în legislaţia in- 
ternă, anumiţi reprezentanţi ai statelor nu sunt obligaţi să prezinte 
depline puteri la efectuarea actelor legate de negocierea şi încheierea 
unui tratat. Aceştia sunt: şeful statului, şeful guvernului şi ministrul de 
externe; şeful misiunii diplomatice (numai pentru tratatele bilaterale 
încheiate cu statul unde este acreditat); reprezentanții acreditaţi ai sta- 
telor la o conferință internaţională convocată în vederea elaborării 
unui tratat. 

Negocierea textului tratatului este un proces foarte laborios şi 
adesea îndelungat,” desfăşurat în două etape: cea a actelor cu caracter 
preliminar şi cea a negocierilor propriu-zise. 

1) Actele cu caracter preliminar durează de obicei mai mult 
decât negocierile propriu-zise şi constau în tatonări făcute de organele 
competente, în special prin reprezentanțele diplomatice acreditate, 
pentru a se afla dacă statul sau organele statului respectiv intențio- 
nează sau acceptă să angajeze negocieri asupra problemei în cauză, 
pentru a se stabili nivelul negocierilor, eventual felul tratatului ce ur- 
mează a se negocia, ordinea de zi şi programul negocierilor, proble- 
mele asupra cărora urmează a se duce tratative etc. 

2) Negocierile propriu-zise se desfăşoară, la rândul lor, în mai 
multe etape, începând cu verificarea deplinelor puteri ale negocierilor, 
continuând cu ducerea tratativelor şi încheindu-se cu parafarea textu- 
lui tratatului, această ultimă operaţiune putând lipsi dacă se hotărăşte 
ca textul negociat să fie imediat semnat. 

a) Verificarea deplinelor puteri se face pentru a se evita ca 
ulterior una din părți să invoce incompetenţa reprezentantului său şi a 
se stabili de la început cadrul exact al tratativelor şi rezultatul la care 
se poate ajunge. 


” Mircea Malița, Teoria şi practica negocierilor, Editura Politică, 
Bucureşti, 1972, p. 61 şi urm. 

b) Ducerea tratativelor cuprinde o suită de operaţii legate de 
prezentarea de către fiecare din părți a poziţiei asupra problemelor de 
reglementat, argumentarea acestora, prezentarea reciprocă de docu- 
mente informative privind problemele în discuţie sau de acte norma- 
tive interne privind aceste probleme, luarea în discuţie a unor principii 
şi reglementări internaționale în materie, prezentarea proiectelor 
proprii ale actului ce urmează să se negocieze etc. Pe această bază, se 
formulează conţinutul celor trei părţi ale tratatului (preambul, dispo- 
zitiv, partea finală), eventual a anexelor acestuia. 

c) Parafarea tratatului. Dacă negociatorii nu au împuternicirea 
de a semna textul tratatului, acesta se parafează. Parafarea se face prin 
înscrierea pe fiecare pagină, jos în colţuri, a iniţialelor numelor per- 
soanelor care au condus procesul de negociere a tratatului. 

Parafarea nu obligă juridic statele, ci dovedeşte doar faptul că 
părțile au ajuns la un acord asupra textului parafat. Parafarea poate 
surveni şi în cursul tratativelor, pe măsură ce părțile cad de acord 
asupra unor paragrafe sau articole ale textului propus. 

Ulterior, părţile pot fie să semneze textul parafat, fie să ridice 
noi probleme în discuție, continuând negocierile până la realizarea 
unui acord deplin asupra tuturor problemelor de reglementat. 

Negocierea tratatelor multilaterale, în special a celor de interes 
general, se face de regulă în cadrul unor organizaţii internaţionale cu 
vocaţie universală, cum sunt ONU şi instituţiile sale specializate, sau 
în cadrul unor conferințe diplomatice internaționale organizate sub egida 
acestora, cu participarea reprezentanților tuturor statelor interesate. 

Negocierea unor asemenea tratate este mai laborioasă decât a 
tratatelor bilaterale, implicând pregătiri speciale pentru definirea şi 
convenirea problemelor ce urmează a fi reglementate, clarificarea 
poziţilor unor numeroase părți negociatoare şi apropierea acestora, asi- 
gurarea unui text al proiectului pe baza căruia să se negocieze, precum 
şi rezolvarea unor numeroase şi dificile probleme de organizare. 

Negocierea multilaterală necesită o organizare internă a con- 
greselor sau a conferinţelor şi o procedură complexă de lucru, pe co- 
misii de specialitate şi în plen, precum şi un mod special de definiti- 
vare a textului tratatului, care se adoptă apoi prin vot sau prin consens. 


2. Semnarea tratatului 


Constituie a doua fază a încheierii tratatului. Semnarea unui tra- 
tat se poate face pur şi simplu sau ad referendum (în acest caz sem- 
nătura este valabilă sub rezerva aprobării de către un organ superior). 

Semnarea exprimă voința părților de a accepta conţinutul trata- 
tului şi de a se obliga la cele prevăzute de acesta. Semnarea poate 
avea, însă, o valoare juridică diferită, în raport de voinţa părților con- 
tractante. Din acest punct de vedere se distinge între: 

— tratatele care urmează să dobândească forţă juridică obligatorie 
numai printr-o procedură ulterioară, distinctă de semnare, denumită 
ratificare; 

— tratatele care dobândesc forță juridică prin semnarea lor. 

În primul caz, semnarea are ca efect juridic numai autentificarea 
textului tratatului, confirmarea că textul semnat reprezintă versiunea 
definitivă. Ea implică dreptul statului semnatar de a ratifica tratatul şi 
obligaţia sa de a se abţine de la orice acţiuni contrare spiritului şi 
literei tratatului până la ratificarea acestuia. 


3. Exprimarea consimţământului Statului de a fi parte la un tratat 


Cea de a treia fază a încheierii tratatelor apare ca necesară pentru 
tratatele care nu se consideră încheiate numai prin depunerea semnă- 
turii, în fapt însă majoritatea tratatelor internaţionale. 

Textul autentificat al tratatului ca urmare a semnării lui capătă 
forță prin recurgerea la unul din următoarele mijloace juridice: ratifi- 
carea, aderarea, acceptarea sau aprobarea. 

1) Ratificarea. Este operaţiunea juridică prin care tratatul semnat 
de persoana împuternicită în acest scop este aprobat de organele de 
stat competente să angajeze statul în relațiile internaţionale. 

Ratificarea se justifică prin motive de oportunitate, pentru mai 
multă siguranță în ce priveşte volumul şi caracterul obligaţiilor asu- 
mate. Întrucât nu este necesar ca toate tratatele să fie supuse ratificării, 
s-a încercat a se stabili o delimitare între acestea, fără a se putea face, 
însă, cu destulă precizie. Problema este de competența internă a statelor. 

In afara situațiilor prevăzute de legislaţia internă a fiecărui stat, 
tratatele vor mai fi supuse ratificării ori de câte ori însuşi tratatul pre- 
vede ca fiind necesară ratificarea, ori când părțile au convenit ulterior. 
De asemenea, când intenţia de ratificare rezultă din conduita părților 
în timpul negocierii sau din deplinele puteri ale negociatorilor. 

Nu există un termen pentru ratificarea tratatelor, dar părțile pot 
fixa de comun acord asemenea termene, fie în mărime absolută (cifre 


” Alexandru Bolintineanu, Dumitra Popescu, Mijloacele juridice prin 

care statele devin părți la tratate, Editura Academiei RSR, Bucureşti, 1967, 

p.43 şi urm.; Alexandru Bolintineanu, Câteva observaţii cu privire la 
ratificarea tratatelor internaţionale, în revista „Justiţia nouă”, nr. 3/1957. 

sau date exacte), fie în termeni generali (de exemplu „cât mai curând 
posibil”). 

De asemenea, nu există nici obligaţia de a ratifica un tratat. 

Ratificarea tratatului se face de către ambele părţi, la un nivel 
comparabil al organelor de ratificare. 

Actul de ratificare se încorporează ulterior într-un document 
numit instrument de ratificare, care se comunică, se schimbă sau se 
depune spre păstrare statului depozitar (depunerea are loc în cazul 
tratatelor multilaterale). 

Numai din momentul efectuării, după caz, a uneia din aceste 
operaţii tratatul capătă deplină forță juridică. 

In cazul în care ratificarea a fost făcută de către un alt organ 
decât cel competent (ratificare imperfectă), situaţia acestui tratat este 
apreciată în mod diferit în dreptul internațional: unii îl consideră ca 
valabil, alții susțin că tratatul trebuie să producă efecte împotriva sta- 
tului care este vinovat de ratificarea greşită, iar majoritatea consideră 
că tratatul nu este valabil. 

2) Aderarea. Este procedeul juridic la care se recurge în situația 
în care statele nu au semnat un tratat multilateral, indiferent dacă au 
participat sau nu la negocierea acestuia, iar ulterior apreciază că este 
necesar să devină parte la acel tratat. 

Aderarea este posibilă numai dacă tratatul în cauză prevede 
aceasta în mod expres în textul său, ori dacă din tratat rezultă intenţia 
părților de a permite ca şi alte state să poată adera la acesta. 

3) Acceptarea sau aprobarea tratatului. Acestea sunt procedee 
mai noi pe care statele le pot folosi pentru a deveni părți la tratat, în 
scopul de a se evita procedura mai îndelungată şi mai complicată a 
ratificării de către parlament. 

Competența de a accepta sau aproba un tratat revine de regulă 
guvernelor. Aceste proceduri sunt utilizate numai în cazul tratatelor ce 
nu implică un angajament politic major sau care se referă la domenii 
de colaborare mai puţin importante. Ele sunt frecvente folosite pentru 
convențiile internaţionale care se încheie în cadrul instituţiilor 
specializate ale ONU. 

Secţiunea 8 


Rezervele şi declaraţiile la tratatele internaţionale 


În practica internaţională apar ades situaţii când statele, deşi 
doresc să încheie un anumit tratat sau să adere la el, nu pot fi de acord 
sau nu se pot angaja să respecte unele prevederi ale acestuia. 

Situaţia poate apărea numai în cazul tratatelor multilaterale,” 
pentru că la tratatul bilateral dacă un stat nu este de acord cu anumite 
propuneri ale celeilalte părți are posibilitatea de a se opune şi a nu le 
accepta încă în faza de negociere a tratatului. 

Adoptarea de rezerve şi declaraţii are un efect pozitiv în dreptul 
internaţional, întrucât oferă posibilitatea ca la tratate să adere şi acele 
state care nu pot accepta integral clauzele unui tratat, dar se pot obliga 
față de majoritatea acestora. 

Există deosebiri între rezervă şi declaraţie. 

Rezerva modifică înseşi obligaţiile înscrise în tratat, alegând 
între dispoziţiile față de care statul se angajează să le respecte şi cele 
cu care nu este de acord şi pe care nu se angajează să le respecte. 
Rezerva are astfel un caracter juridic, fixând cadrul exact al angaja- 
mentelor asumate. 

Declaraţia are numai semnificaţia unei păreri despre o anumită 
dispoziție din tratat, a unei atitudini negative faţă de această dispoziție 
cu care statul care formulează declaraţia nu poate fi pe deplin de 
acord. Neformulând însă o rezervă faţă de acea dispoziţie, statul va fi 
obligat să o respecte ca şi pe celelalte; declaraţia are astfel un caracter 
pur politic, fără efect juridic. 

Între cele două instituţii juridice există şi deosebiri de ordin 
procedural: rezerva poate fi făcută cu ocazia semnării şi numai până la 
depunerea instrumentelor de ratificare, iar declaraţia oricând. 

Faptul că rezerva produce efecte atât de radicale a impus pe plan 
internațional necesitatea stabilirii unor condiţii restrictive pentru 
formularea acesteia. Astfel, părțile pot hotărî ca la tratatul pe care îl 
încheie să nu fie permise rezervele; rezerva trebuie să se refere numai 
la acele dispoziţii sau domenii pentru care părțile admit formularea de 
rezerve; rezerva nu trebuie să fie incompatibilă cu scopul sau cu 
obiectul tratatului. 

Deşi rezerva are un caracter unilateral, funcţionând din mo- 
mentul formulării ei, celelalte state părți la convenţia la care s-a 
formulat o rezervă au dreptul să fie sau nu de acord cu ea. În principiu, 
opoziția unui stat la o rezervă formulată determină la aceasta să 
producă efecte față de statele care au acceptat-o, iar față de acele state 
care nu au acceptat-o să nu producă efecte. Statele care nu au acceptat 


” Edwin Glaser, Rezervele la tratatele internaţionale, Editura 


Academiei RSR, Bucureşti, 1971, p.32 şi urm. 

rezerva au, însă şi posibilitatea ca, prin obiecţiunile lor la rezerve, să 
refuze aplicarea tratatului în întregul lui între ele şi statul rezervatar. 


Secţiunea 9 
Limba de redactare a tratatelor internaționale 


Tratatele internaționale au pus întotdeauna probleme privind 
limba în care acestea să fie redactate. 

În evul mediu, tratatele se încheiau în limba latină, iar ulterior 
locul acesteia a fost luat de limba franceză. Mai târziu s-au impus şi 
alte limbi ca fiind de largă circulaţie, astfel că astăzi în cadrul O.N.U. 
s-a considerat necesar să se reglementeze şi această problemă. 

La O.N.U. sunt stabilite ca limbi oficiale engleza, franceza, rusa, 
spaniola şi chineza, iar ca limbi de lucru engleza, franceza şi rusa. În 
limbile oficiale se redactează cele mai importante documente ale 
O.N.U., inclusiv tratatele elaborate în cadrul sau sub egida acestuia. 

În ultimii ani numeroase tratate internaționale multilaterale ori 
documente ale O.N.U. se încheie şi în limbile germană sau arabă. 

În relaţiile bilaterale părțile pot folosi orice limbă doresc. Ele îşi 
pot redacta tratatul fie într-o singură limbă, alta decât a lor proprie, fie 
în limba fiecăreia din ele. Practica folosirii limbii fiecăreia din părți 
este azi dominantă, corespunzând mai bine cerinţelor suveranității 
statelor semnatare. În acest caz, ambele exemplare au caracter autentic 
şi valoare egală. 

Limba de redactare diferită ridică, însă, uneori, probleme de 
interpretare, întrucât este posibil ca termenii folosiţi într-un exemplar 
al convenției să nu aibă sens identic cu cei folosiți în celălalt exemplar 
şi aceasta să împieteze asupra înțelegerii conţinutului exact al 
obligațiilor asumate. 

De aceea, uneori statele stabilesc dacă unul sau altul din texte 
prevalează în caz de dubiu asupra unor formulări, iar alteori părțile 
redactează convenţia şi într-o a treia limbă, care serveşte drept mijloc 
de referință pentru asemenea situații. 

Întotdeauna, însă, pentru a se lămuri asemenea probleme se 
recurge la textul autentic, original, al convenției şi nu la traduceri sau 
la copii, fie chiar şi oficiale. Textul autentic prevalează întotdeauna 
asupra celui oficial, iar acesta asupra copiilor sau traducerilor simple. 

Din valoarea egală a textelor autentice redactate în cele două 
limbi rezultă şi consecinţa că statele nu vor putea ratifica numai 
exemplarul redactat în limba lor, ci convenția în întregime. 

În cazul în care părţile nu vor stabili un mod de soluționare a 
neclarităţilor de această natură se va recurge la metodele generale de 
interpretare a tratatelor. Nu există un for internațional care să decidă 
asupra unei asemenea probleme. 


Secţiunea 10 
Intrarea în vigoare şi înregistrarea tratatelor internaţionale 


1) Intrarea în vigoare a tratatelor are loc în condiții diferite în 
funcţie de caracterul acestora. 

Tratatele care nu trebuie să fie supuse ratificării intră în vigoare 
din momentul în care statele semnează documentele (dacă, bineînţeles, 
acestea nu trebuie să fie supuse aprobării guvernelor sau dacă sem- 
narea nu s-a făcut ad referendum). 

Tratatele supuse ratificării intră în vigoare în momentul schim- 
bului instrumentelor de ratificare în cazul celor bilaterale, dacă statele 
nu au convenit alt termen. 

In cazul tratatelor multilaterale părţile vor hotărî prin însuşi 
tratatul respectiv asupra condiţiilor intrării în vigoare. In această 
privinţă există o practică foarte variată. Se poate prevedea o anumită 
dată sau un eveniment la producerea căruia tratatul să intre în vigoare. 

În general, însă, se stabileşte o majoritate sau un număr minim 
de state care trebuie să ratifice tratatul. Astfel, art. XXI al Cartei O.N.U. 
prevede că aceasta să intre în vigoare la depunerea instrumentelor de 
ratificare de către 18 state, inclusiv 3 din următoarele state: Canada, 
U.R.S.S., S.U.A., Franţa şi Marea Britanie. Convenţia de la Viena din 
1961 privind relațiile diplomatice a intrat în vigoare în a treizecea zi 
de la data depunerii la secretarul general al O.N.U. a celui de-al două- 
zeci şi doilea instrument de ratificare sau de aderare (25 aprilie 1965). 

Pentru statele care aderă la un tratat, în principiu aderarea face 
ca dispoziţiile tratatului să se aplice din momentul aderării şi nu din 
cel al intrării în vigoare a tratatului. 

2) Înregistrarea tratatelor se face potrivit art. 102 al „Cartei 
O.N.U.” la Secretariatul general al organizaţiei care asigură publici- 
tatea necesară. În caz de neînregistrare, tratatul nu poate fi invocat în 
fața vreunui organ al O.N.U., dar efectele sale sunt depline în relaţiile 
cu alte state sau cu organizaţiile internaţionale." 


% Vezi Dumitra Popescu, Înregistrarea tratatelor internaţionale, în 
revista „Studii şi cercetări juridice”, nr.4/1964. 

Secţiunea 11 
Efectele juridice ale tratatelor internaţionale 


Tratatele încheiate cu respectarea principiilor de drept interna- 
tional şi îndeplinind condiţiile de validitate ce se cer acestora gene- 
rează în plan internaţional anumite efecte juridice. 

Efectele juridice ale tratatelor se pot grupa în 3 categorii: 

- obligaţia ratelor semnatare de a pune în aplicare şi de a res- 
pecta prevederile tratatului; 

- valabilitatea tratatelor în timp; 

- întinderea în spaţiu a efectelor, între părțile contractante şi față 
de terți. 

In raport de acestea, efectele tratatelor se exprimă sub forma a 3 
principii: respectarea cu bună credinţă a tratatelor, neretroactivitatea 
tratatelor; efectul relativ al tratatelor. 

1) Principiul respectării cu bună credință a tratatelor (pacta 
sunt servanda) 

Principalul efect juridic al tratatului este obligaţia părţilor de a-l 
respecta şi de a-i pune în aplicare prevederile. 

Un tratat internaţional odată ce a fost încheiat angajează juridic 
părţile contractante şi trebuie să fie respectat în mod strict şi cu bună 
credinţă de către acestea. 

Convenţia de la Viena din 1969 asupra dreptului tratatelor 
formulează acest principiu astfel: „Orice tratat în vigoare leagă părţile 
şi trebuie executat de către ele cu bună-credinţă”. 

Respectarea cu bună-credință a tratatelor şi a oricăror obligaţii 
asumate nu este numai un principiu în materie de tratate, ci şi un 
principiu fundamental al dreptului internaţional consacrat şi de Carta 
O.N.U., care la art. 2 pct. 2 prevede că membrii organizaţiei trebuie 
să-şi îndeplinească cu bună-credinţă obligaţiile pe care şi le-au asumat 
(principiul pacta sunt servanda). 

2) Principiul neretroactivităţii tratatelor 

Tratatele internaţionale au efect şi se aplică din momentul 
intrării lor în vigoare. Un stat contractuant nu se angajează prin tratat 
pentru fapte juridice care s-au petrecut înainte de intrarea în vigoare a 
tratatului sau pentru acte juridice pe care le-a încheiat anterior (art. 28 
al Convenţiei din 1969). 

Tratatul internaţional încheiat are efecte numai pentru viitor, el 
aplicându-se situaţiilor care apar sub imperiul prevederilor sale, poste- 
rior momentului intrării în vigoare. 

210 


Aceasta nu împiedică, însă, părțile, dacă o doresc, să prevadă că 
un tratat, sau unele dispoziţii ale acestuia, vor avea un efect retroactiv. 

3) Principiul efectului relativ al tratatelor 

Efectele tratatului se produc de regulă între părțile contractate. 
Anumite categorii de tratate, sau unele clauze ale acestora, pot să 
producă, însă, efecte care se răsfrâng şi asupra unor state terțe. 

a) Între părţile contractante tratatele produc efecte din mo- 
mentul intrării în vigoare. Odată încheiat tratatul trebuie să fie res- 
pectat de organele de stat ale celor două părți şi de cetățenii acestora la 
fel ca şi legea internă, întrucât tratatele internaționale, din momentul 
intrării în vigoare, sunt considerate ca acte legislative ale părților. 

Procesul de transformare a unui tratat internațional într-un act 
intern se poate face fie pur şi simplu prin ratificarea ori aprobarea 
acestora, fie prin transpunerea lui într-un act normativ intern. 

În legislaţia unor state se stabileşte un raport ierarhic între legea 
internă şi tratatul internațional. Practica este variată: dreptul englez dă 
prioritate legilor şi precedentelor judiciare interne; în Germania şi Austria 
tratatele sunt asimilate cu legile interne, iar în Franţa tratatele au o autoritate 
superioară legii, sub rezerva aplicării lor şi de către cealaltă parte. 

Potrivit Constituţiei României (art. 11) tratatele ratificate de parla- 
ment potrivit legii fac parte din dreptul intern. Au prioritate reglemen- 
tările internaționale numai dacă privesc drepturile fundamentale ale 
omului, atunci când legea internă nu este în concordanță cu acestea. 

b) Efectele asupra unor state terțe constituie excepţii de la 
principiul efectului relativ al tratatelor, pentru că de regulă tratatele nu 
creează nici obligaţii, nici drepturi pentru alte state decât cu consim- 
țământul expres al acestora.” 

Pot produce efecte şi asupra altor state, fără ca acestea să-şi dea 
consimțământul, tratatele prin care se stabilesc regimuri juridice gene- 
ral aplicabile, cu caracter obiectiv, care sunt în interesul comunităţii 
internaționale în ansamblul său. Asemenea tratate sunt cele care 
privesc statutul de neutralitate al unui stat, demilitarizarea, neutraliza- 
rea sau denuclearizarea unui anumit teritoriu, cele prin care se 
stabileşte un anumit regim teritorial, inclusiv limitele teritoriului de 
stat, regimul căilor de comunicație, al mării libere şi spațiului cosmic, 
tratatele prin care se creează o organizaţie internațională etc. 


” Michael Akerhurst, op.cit., p. 163-165. 

Secţiunea 12 
Modificarea tratatelor internaţionale 


Tratatele internaţionale aflate în vigoare pot să fie modificate dacă 
rațiunile pentru care au fost încheiate sau condiţiile de aplicare impun 
transformarea unor prevederi pentru a fi adaptate la noile realități. 

Adaptarea conţinutului unui tratat, transformarea textului aces- 
tuia se pot face prin amendare sau prin revizuire. Amendarea priveşte 
de regulă modificări de mai mică amploare, iar revizuirea atrage 
modificări substanţiale şi extinse ale textului unui tratat. 

Modificarea unui tratat se poate face numai prin voinţa părților 
contractante, în cazurile şi modalităţile prevăzute de regulă în însuşi 
cuprinsul tratatului. Orice modificare adusă unui tratat trebuie să 
parcurgă, pentru a intra în vigoare, acelaşi traseu politic şi juridic ca la 
intrarea în vigoare a tratatului care a fost modificat, dacă părțile nu 
prevăd o procedură mai simplificată. 

Modificarea tratatelor pune probleme mai complexe în ce priveşte 
tratatele multilaterale, ale căror clauze de revizuire trebuie să prevadă în 
mod expres condiţiile în care se pot modifica, dispozițiile din tratat care 
pot sau care nu pot să fie modificate, numărul de state care trebuie să 
ratifice modificarea pentru ca aceasta să devină efectivă etc. 

În principiu şi modificarea tratatelor multilaterale impune 
acordul tuturor statelor-părți, dar se poate concepe şi un sistem în care 
modificările operate să devină efective numai prin acordul majorității 
părţilor, caz în care apare un complex de situații în ce priveşte opo- 
zabilitatea modificării faţă de statele care nu s-au declarat de acord cu 
aceasta. 


Secţiunea 13 


Încetarea sau suspendarea tratatelor internaționale 


13.1. Încetarea tratatelor 


Încetarea unui tratat internațional constă în faptul că acel tratat 
ajunge să nu-şi mai producă efectele din momentul în care o cauză de 
încetare s-a produs.” 

Cauzele de încetare a tratatelor internaţionale sunt evenimente 
sau împrejurări care fac să se pună capăt angajamentelor asumate de 


”% Asupra acestei probleme vezi Ion M. Anghel, op.cit, vol. I, 
p. 783-1033. 

părți fie în baza prevederilor tratatului, fie în virtutea unor reguli de 
drept internaţional. 

Potrivit dreptului internaţional cazurile în care tratatele încetează sunt: 

a) voinţa comună a părţilor; 

b) denunţarea unilaterală; 

c) violarea dispoziţiilor tratatului de către una din părți; 

d) survenirea unor fapte sau evenimente ulterioare; 

e) imposibilitatea executării tratatului. 


a) Voința comună a părților 

Incetarea tratatului prin voinţa părţilor este situația cea mai 
frecventă şi are loc de regulă prin înserarea în cuprinsul acestuia a 
unui termen. 

La împlinirea termenului prevăzut tratatul încetează de a mai 
produce efecte dacă în cuprinsul tratatului însuşi nu a fost prevăzută 
vreo clauză în sensul ca tratatul să-şi prelungească automat valabili- 
tatea până la un nou termen, prin tacită reconducţiune. 

Părţile la tratat pot, însă, indiferent dacă prin tratat s-a prevăzut 
sau nu un termen, să considere că acesta nu mai este în vigoare 
oricând doresc, de comun acord, dacă nu mai au un interes să-l 
mențină. 

Alteori, încheierea unui nou tratat abrogă pe cel vechi parţial sau 
în totalitate. Este preferabil ca această abrogare să fie prevăzută în 
mod expres în noul tratat. 

Poate apărea şi situația când noul tratat se referă la aceleaşi 
materii sau prin prevederile sale este incompatibil cu prevederile celui 
vechi, care în acest fel devine caduc, deci inaplicabil. 

La tratatele multilaterale este mai dificil ca în noul tratat să se 
prevadă abrogarea celui anterior, dată fiind existenţa mai multor părți 
greu de conciliat spre o hotărâre în sensul înlocuirii vechiului instru- 
ment juridic. 

Retragerea dintr-un tratat multilateral poate duce la desființarea 
acestuia, dacă micşorarea numărului participanţilor la tratat face 
iluzoriu însuşi scopul tratatului. 

b) Denunţarea unilaterală 

Denunţarea unui tratat se poate printr-o declaraţie a uneia din 
părți prin care aceasta se consideră liberă de obligaţiile ce-i revin. 

Denunţarea unilaterală poate avea loc în general numai dacă un 
asemenea mod este prevăzut în tratat sau dacă el rezultă tacit din 
acesta, putând fi dedus din natura tratatului. 

Statul care doreşte să denunțe un tratat bilateral sau să se retragă 
dintr-un tratat multilateral trebuie să notifice celorlalte părți intenția 

sa de denunţare sau de retragere de regulă cu minimum 12 luni înainte. 
Orice altă denunțare este considerată o violare a dreptului internațional. 

c) Violarea dispoziţiilor tratatului 

Încetarea efectelor tratatului se poate produce şi atunci când una din 
părți refuză în mod constant să-şi execute obligațiile sau prin actele sale 
violează substanţial prevederile tratatului încheiat. Actele de nerespectare 
a tratatului trebuie să se refere la dispoziţii de esență ale acestuia. 

În practică încetarea în acest mod a tratatului pune probleme 
foarte dificile în ce priveşte aprecierea caracterului încălcării prevede- 
rilor tratatului, iar invocarea acestei încălcări este foarte greu de 
dovedit, cel mai adesea ambele părți având argumente în acest sens. 

d) Survenirea unor fapte sau evenimente ulterioare 

Tratatele pot înceta şi ca urmare a îndeplinirii unei condiţii 
rezolutorii la survenirea unor fapte sau evenimente viitoare şi incerte. 
Acestea trebuie să fie de regulă arătate expres în tratat. 

Nu întotdeauna asemenea evenimente pot fi, însă, prevăzute în cu- 
prinsul unui tratat. Starea de război, de exemplu, este un eveniment cu 
importante consecințe pentru soarta tratatelor, care pune capăt majori- 
tății acestora. Problema e controversată dacă tratatele iau sfârşit în 
mod automat şi pentru totdeauna sau dacă sunt numai suspendate pe 
perioada ostilităţilor. În general, însă, tratatele cu caracter politic, 
economic şi financiar încheiate anterior între statele aflate în război ca 
adversari îşi încetează valabilitatea. Alte categorii de tratate (admi- 
nistrative, sanitare, culturale, precum şi cele cu caracter multilateral 
etc.) se consideră în general ca suspendate între părțile aflate în con- 
flict, iar tratatele privind frontiera de stat rămân în vigoare. 

Practic, soarta tratatelor între statele beligerante se rezolvă prin 
tratatul de pace, la sfârşitul războiului. 

În timpul războiului intră efectiv în funcție, însă, prevederile 
convențiilor internaţionale care se referă la perioada de conflict armat, 
îndeosebi cele privind regulile de ducere a războiului şi dispoziţiile 
privind protecţia anumitor categorii de persoane în timp de război. 

Clauza rebus sic stantibus este situația tipică de încetare a 
efectelor unui tratat ca urmare a survenirii unor fapte sau evenimente 
ulterioare. Clauza se referă la faptul ca, în cazul în care după înche- 
ierea tratatului împrejurările se schimbă de aşa manieră încât tratatul 
în întregul său ori unele prevederi ale acestuia devin dezavantajoase 
ori inacceptabile pentru una din părţi, aceasta poate să ceară încetarea 
tratatului dacă cealaltă parte nu convine să se pună de acord dispo- 
zițiile acestuia cu noua situaţie. 

Dreptul internaţional permite ca o parte să se dezică de tratatul 
pe care l-a încheiat, dacă noile împrejurări schimbă în aşa măsură 
situația părților încât dacă aceste împrejurări ar fi existat în momentul 
încheierii, partea respectivă nu l-ar fi încheiat. 

Aplicarea în practică a acestei reguli este foarte dificilă, deoa- 
rece poate da foarte uşor loc la abuzuri din partea părții ce invocă 
clauza. Pentru a se preveni asemenea abuzuri clauza rebus sic stan- 
tibus poate fi invocată numai cu respectarea unor condiții şi anume: 

— noua împrejurare să fie fundamental deosebită de împrejurările 
existente la data încheierii tratatului; 

— noile împrejurări să transforme radical întinderea obligațiilor 
părților. 

Chiar dacă sunt întrunite aceste condiţii clauza rebus sic stantibus 
nu va putea fi invocată: 

- pentru a se pune capăt unui tratat ce stabileşte o frontieră; 

- pentru retragerea dintr-un tratat multilateral; 

- dacă schimbarea fundamentală a împrejurărilor rezultă dintr-o 
încălcare a tratatului de către însăşi partea care a invocat clauza. 

e) Imposibilitatea executării tratatului 

Această împrejurare poate fi invocată de către oricare dintre 
părți dacă imposibilitatea rezultă din dispariţia sau distrugerea obiec- 
tului tratatului fără vina acestora. 


13.2. Suspendarea tratatelor 


Art. 57 al Convenţiei din 1969 referitoare la tratate prevede că 
aplicarea unui tratat față de toate părțile sau față de o parte determi- 
nată poate fi suspendată prin voinţa părţilor, în două ipoteze: 

a) potrivit dispozițiilor tratatului respectiv; 

b) în orice moment, prin consimțământul tuturor părților, după 
consultarea celorlalte state contractante. 

Pot fi suspendate atât tratatele bilaterale, cât şi cele multilaterale, 
în cazul acestora din urmă procedura suspendării fiind mai complicată 
pentru a nu se prejudicia interesele acelor state care înțeleg să se 
considere angajate față de tratat în continuare. 


Secţiunea 14 


Interpretarea tratatelor internaţionale 


Interpretarea este operaţiunea de stabilire a felului în care trebuie 
înțeles conținutul tratatelor. 

Interpretarea sa manifestă în procesul de aplicare a tratatelor. O 
justă interpretare trebuie să ducă la stabilirea sensului exact al preve- 
derilor cuprinse în tratat.” 

Ea poate să fie făcută în primul rând de către statele părți la 
tratat, dar poate fi făcută şi de un organ internațional special desemnat, 
cum ar fi Curtea Internaţională de Justiţie prin avizele sale consulta- 
tive, de către instanţele judiciare sau organele arbitrale în procesul de 
soluționare a unor litigii ori diferende, sau de către orice altă persoană 
cu o pregătire adecvată, în cadrul interpretării doctrinare. 

Interpretarea făcută de către statele-părți este cea mai importantă 
şi poartă denumirea de interpretare autentică. 

Practica încheierii şi aplicării tratatelor a dus la cristalizarea unor 
reguli, metode, principii şi procedee care să servească acestui scop. 


Regulile de interpretare a tratatelor 

Principalele reguli de interpretare a tratatelor sunt: 

a) Buna-credinţă. Orice tratat trebuie interpretat cu intenţia reală 
de stabilire a sensului exact al prevederilor lui şi nu pentru susținerea 
unui punct de vedere diferit față de acestea; 

b) Sensul clar. Nu va trebui niciodată să se dea o interpretare 
specială unui tratat ale cărui prevederi sunt redactate în mod clar, fără 
echivoc, întrucât aceasta ar fi contrarie însăşi finalităţii operaţiei de 
interpretare; 

c) Interpretarea cuvintelor după sensul lor uzual. Cuvintele din 
tratat trebuie considerate în sensul lor originar, cel mai simplu, mai 
firesc şi mai evident după sensul general al cuvintelor, în sensul lor 
uzual; 

d) Excluderea interpretărilor absurde. O interpretare care duce 
la un sens absurd este incorectă, deoarece se presupune că părţile au 
dorit să dea sens celor scrise în tratat şi de aceea trebuie să se înlăture 
orice contradicție între contextul general al tratatului şi un înţeles al 
unui anumit termen din tratat; 

e) Interpretarea termenilor tehnici în sensul lor special. Atunci 
când se stabileşte că părţile au înţeles să folosească un termen în sensul 
lui special şi nu în cel uzual, el va fi interpretat ca având acest sens; 

f) Interpretarea termenilor după sensul lor la data încheierii 
tratatului. Întrucât sensul anumitor termeni se poate modifica pe 


” Asupra acestei probleme vezi Edwin Glaser, Regulile de inter- 
pretare a tratatelor internaţionale, Editura Academiei, Bucureşti, 1968; loan 
Voicu, De l'interprétation authentique des traités internationaux, A. Pedone, 
Paris, 1968. 

parcurs, interpretarea acestora în alt sens decât cel pe care l-au avut la 
încheierea tratatului poate duce la arbitrar sau la alterarea voinţei reale 
a părților; 

g) Interpretarea prin context. Prevederile tratatului trebuie inter- 
pretate în contextul general al acestuia, având în vedere că, de fapt, 
fiecare cuvânt este o parte a unui întreg. Se va ţine cont de alineatul, 
articolul sau capitolul din care acesta face parte, dacă este localizat în 
partea introductivă, în cuprins sau în partea finală a tratatului etc.; 

h) Luarea în considerare a scopului tratatului. Interpretarea 
unor părți din tratat se va face în lumina scopului general al tratatului, 
astfel că sensul care i se dă să nu fie contrar acestui scop; 

1) Efectul util. Interpretarea unui text trebuie să ducă la concluzia 
că acesta trebuie să producă un anumit efect, că nu este posibil ca 
intenția părților să fi fost de a-l insera în tratat fără nici un rost; 

j) Interpretarea în favoarea celui care se obligă. Dacă nu se 
poate ajunge la stabilirea sensului exact al prevederilor dintr-un tratat, 
acestea, pentru a produce efecte, vor fi interpretate în favoarea părții 
care se obligă prin acel tratat. Dacă s-ar interpreta altfel s-ar putea 
ajunge la crearea pe cale de interpretare a unor obligații pentru această 
parte care, dacă s-ar interpreta corect tratatul, probabil că nu i-ar 
reveni. A 

k) Interpretarea în defavoarea celui care a redactat textul. În 
caz de dubi asupra sensului unei prevederi din tratat, aceasta va fi 
considerată în sensul care poate fi defavorabil părţii care a redactat-o 
sau a impus-o, întrucât se presupune că aceasta avea posibilitatea să o 
formuleze clar, dar nu a făcut-o. 

Urmând aceste reguli de interpretare, părţile pot folosi diferite 
metode de interpretare, comune oricărei interpretări juridice: interpre- 
tarea gramaticală, logică, istorică sau sistematică. 

Ele pot folosi diferite principii şi procedee de interpretare, cum 
ar fi: argumentul per a contrario, argumentul reducerii la absurd; 
principiul după care prevederile speciale derogă de la cele cu caracter 
general etc. 

Capitolul X 


MIJLOACELE DE SOLUŢIONARE PAȘNICĂ 
A DIFERENDELOR INTERNAȚIONALE 


Secţiunea 1 


Configuraţia juridică a mijloacelor de soluţionare 
paşnică a diferendelor internaţionale 


Diferendul internaţional este, potrivit unei definiţii dată în 1924 
de Curtea Permanentă de Justiţie Internaţională într-una din hotărârile 
sale, „un dezacord asupra unei probleme de drept sau de fapt, o 
opoziţie de teze juridice sau de interese între state”.!% 

Asemenea dezacorduri de interese şi de interpretări ale acţiunilor 
unor state în raport cu principiile şi normele dreptului internaţional au 
fost şi sunt încă numeroase în relaţiile internaţionale. 

Solutionarea diferendelor dintre state s-a făcut, de-a lungul isto- 
riei, prin două categorii de mijloace: prin forță, inclusiv prin recur- 
gerea la război, şi prin mijloacele paşnice. 

Secole şi milenii războiul a constituit principalul mijloc de 
rezolvare a diferendelor, statele puternice impunându-şi pe această 
cale propriile interese. Istoria consemnează, însă, şi numeroase situaţii 
în care statele şi-au rezolvat neînțelegerile prin mijloace paşnice, în 
special prin tratative, acestea cunoscând evoluţii marcante şi un rol tot 
mai important în viaţa internaţională. 

In perioada dintre cele două războaie mondiale, sub egida Socie- 
tății Naţiunilor, dar în special în epoca contemporană, în cadrul 
Organizației Naţiunilor Unite, o dată cu renunţarea la război ca instru- 
ment al politicii naţionale prin Pactul Briand-Kellogg din 1928 şi apoi 
cu interzicerea războiului de agresiune sub amenințarea sancţiunilor 
internaționale potrivit Cartei O.N.U., recurgerea la mijloacele de 
rezolvare paşnică a diferendelor dintre state a devenit o alternativă tot 
mai viabilă, fiind ridicată la rangul de principiu fundamental al 
dreptului internațional contemporan. 

Carta O.N.U. prevede în art. 2, paragraful 3, următoarele: „Toţi 
membrii organizaţiei vor rezolva diferendele lor internaționale prin 


199 Definiţie dată în „Cazul Mavrommatis”, C.P.J.I., Recueil, 1924, Seria 
A, nr. 2. Vezi şi Charles Rousseau, Droit international public, neuvième édition, 
Precis Dalloz, Paris, 1979, p.287; Raluca-Miga Beşteliu, op.cit., p. 303. 

mijloace paşnice, în aşa fel încât pacea şi securitatea internaţională, 
precum şi justiţia, să nu fie puse în primejdie”. 

Rezolvarea pe cale paşnică a diferendelor are un caracter obliga- 
toriu pentru toate statele, în sensul că acestea trebuie să rezolve diferen- 
dele dintre ele exclusiv prin mijloace paşnice, în conformitate cu princi- 
piile şi normele de drept internaţional, şi un caracter universal, în sensul 
că trebuie să se recurgă la această cale pentru soluţionarea oricărui 
diferend, indiferent de natura acestuia şi de faza în care s-ar afla. 

Statele au, însă, ca entităţi suverane şi egale, dreptul de a alege, 
evident că punându-se de acord între ele, unul sau altul dintre mijloa- 
cele puse la dispoziție de dreptul internaţional, pentru soluţionarea 
paşnică a diferendelor dintre ele, fără a li se putea impune acceptarea 
unui anumit mijloc, iar ulterior pot înlocui oricând un mijloc cu altul 
considerat ca mai adecvat împrejurărilor concrete şi modificărilor de 
situaţii survenite pe parcurs (principiul liberei alegeri a mijloacelor)”. 

Obligaţia de principiu prevăzută de art. 2, paragraful 3, din Cartă 
este detaliată în Capitolul VI al Cartei O.N.U. (art. 33-38), care indică 
următoarele mijloace şi metode de soluţionare paşnică a diferendelor 
internaționale: tratativele, ancheta, mediaţiunea, concilierea, arbitrajul, 
mijloacele cu caracter jurisdicţional, recurgerea la organizații sau 
acorduri regionale, precum şi orice alte mijloace asupra cărora statele 
cad de acord să le folosească. 

Carta O.N.U. prevede, de asemenea, funcţiile şi atribuţiile pe 
care le pot îndeplini în legătură cu soluţionarea unor diferende orga- 
nele proprii ale organizaţiei mondiale, cu deosebire Consiliul de Secu- 
ritate şi Adunarea Generală, precum şi reglementări speciale privind 
Curtea Internaţională de Justiţie şi rolul ei în această privinţă. 

Mijloacele indicate de Carta O.N.U. sunt cele care la data 
semnării acesteia deveniseră deja clasice, fiind consacrate prin nume- 
roase alte tratate internaționale (în special Convenţiile de la Haga din 
1899 şi 1907 şi Pactul Societăţii Naţiunilor), adăugându-se unul singur 
nou creat şi anume sistemul recurgerii la acordurile şi organizațiile 
regionale. 

După apariţia Cartei O.N.U. principiul rezolvării pe cale paşnică 
a diferendelor internaţionale a cunoscut dezvoltări şi noi concretizări 
prin tratate ulterioare încheiate între state, prin rezoluții şi declaraţii 
ale Adunării Generale a O.N.U. şi, în cadru regional, prin actele consti- 
tutive ale organizațiilor respective: Organizaţia Unităţii Africane, Or- 


19! Grigore Geamănu, op.cit., vol.II, p. 391-392. 

ganizația Statelor Americane, Liga Arabă etc., ca şi prin Actul final al 
Conferinţei pentru Securitate şi Cooperare în Europa (1975). 

Nu s-a ajuns, însă, până în prezent, la încheierea unui tratat ge- 
neral privind mijloacele paşnice, act cu deplină forță juridică, aşa cum 
s-a preconizat şi în care sens s-a lucrat în cadrul O.N.U., şi nici la 
încheierea unui asemenea tratat în plan european. 

Declaraţia referitoare la principiile dreptului internaţional pri- 
vind relaţiile prietenești şi cooperarea dintre state conform Cartei 
O.N.U., adoptată în 1970, şi „Declaraţia asupra reglementării paşnice 
a diferendelor internaţionale”, adoptată în 1982, sintetizează, însă, 
aspectele de ordin politic şi juridic ce trebuie să ghideze conduita sta- 
telor în căutarea unor soluţii pentru diferendele în care sunt implicate, 
încorporând şi evoluţiile din acest domeniu. 

Dintre acestea, pot fi considerate ca esenţiale pentru configurația 
juridică a mijloacelor de soluționare paşnică, pentru rolul şi locul lor 
în cadrul dreptului şi relaţiilor internaționale, următoarele aspecte: 

- toate statele au îndatorirea de a acţiona cu bună-credinţă şi în 
conformitate cu scopurile şi principiile consacrate de Carta O.N.U. în 
vederea evitării diferendelor între ele; 

- toate statele trebuie să-şi rezolve diferendele lor exclusiv prin 
mijloace paşnice, în aşa fel încât pacea şi securitatea internațională, 
precum şi justiţia, să nu fie puse în primejdie; 

- diferendele internaţionale trebuie rezolvate pe baza egalității 
suverane a statelor şi în acord cu principiul liberei alegeri a mijloa- 
celor, recurgerea la o procedură de rezolvare sau acceptarea unei ase- 
menea proceduri neputând fi considerată ca incompatibilă cu egalita- 
tea suverană a statelor; 

- statele părți la un diferend trebuie să continue să respecte în 
relațiile lor reciproce obligaţiile ce le revin în virtutea principiilor 
fundamentale ale dreptului internaţional; 

- statele trebuie să caute cu bună-credinţă şi într-un spirit de 
cooperare o soluţie rapidă şi echitabilă diferendelor lor internaţionale, 
convenind asupra mijloacelor paşnice care vor fi corespunzătoare 
împrejurărilor şi naturii diferendului; 

- dacă părţile la un diferend nu ajung rapid la o soluţie prin 
mijloacele paşnice consacrate, ele trebuie să continue să caute o solu- 
ție paşnică şi să se consulte neîntârziate pentru a găsi mijloacele reci- 
proc acceptabile, iar dacă diferendul ar pune în primejdie menţinerea 
păcii şi securităţii internaționale, vor atrage atenția Consiliului de Se- 
curitate asupra respectivului diferend, conform Cartei O.N.U.; 

- statele părţi la un anumit diferend internațional, ca şi celelalte 
state neimplicate, trebuie să se abţină de la orice act care ar fi de 
natură să agraveze situația; 

- nici existenţa unui diferend şi nici eşuarea unei proceduri de 
rezolvare paşnică nu îndreptăţesc pe vreunul dintre statele părți la 
diferend să recurgă la forță sau la amenințarea cu forța. 

Mijloacele de soluționare paşnică a diferendelor internaționale 
se clasifică, în raport de specificitatea modului în care sunt destinate 
să contribuie la obținerea rezultatului, în 3 categorii: 

a) mijloace politico-diplomatice (fără caracter jurisdicţional): 
tratativele, bunele oficii, mediaţiunea, ancheta şi concilierea; 

b) mijloace cu caracter jurisdicțional: arbitrajul internaţional şi 
justiţia internaţională; 

c) mijloace şi proceduri de soluționare în cadrul organizaţiilor 
internaţionale cu vocaţie universală sau regională (zonală). 


Secţiunea 2 
Mijloacele politico-diplomatice (fără caracter jurisdicţional) 
2.1. Tratativele (negocierile) 


Tratativele constituie principala metodă de soluționare pe cale 
paşnică, politico-diplomatică, a problemelor litigioase. 

Rolul tratativelor în viaţa internațională este, însă, mult mai larg, 
pentru că tratativele constituie, în acelaşi timp, un foarte eficient 
mijloc de prevenire a litigiilor şi diferendelor dintre state, precum şi 
principalul instrument politico-diplomatic în relațiile de colaborare şi 
cooperare pe diferite planuri în cadrul relațiilor internaţionale, cu fina- 
lităţi multiple. 

Primordialitatea tratativelor ca mijloc de soluţionare paşnică este 
consacrată de art. 33 al Cartei O.N.U., precum şi în alte documente 
pertinente unde ele figurează pe primul loc în cadrul metodelor de 
rezolvare paşnică a diferendelor. 

Potrivit principiului primordialităţii tratativelor, statele sunt 
obligate să recurgă mai întâi la tratative în vederea aplanării diferen- 
delor dintre ele şi numai în măsura în care tratativele directe nu au dus 


'% Mircea Malița, Teoria şi practica negocierilor, op.cit., p.60; Victor 
Duculescu, Soluționarea diferendelor direct între state, în Solutionarea 
pașnică a diferendelor internaţionale, coordonatori Dumitra Popescu, Traian 
Chebeleu, Editura Academiei RSR, Bucureşti, 1983, p. 22-36. 

la rezultatul dorit să recurgă la celelalte mijloace de soluţionare 
paşnică. 

Tratativele reprezintă metoda cea mai puţin încorsetată de detalii 
procedurale, prin care se rezolvă sau se previn cele mai multe 
diferende, celelalte metode având în mare măsură menirea de a sprijini 
procesul de negociere.!% 

De altfel, tratativele sunt prezente, într-o măsură sau alta, într-o 
fază sau alta, în orice proces de soluționare paşnică, chiar dacă 
diferendul se rezolvă pe o altă cale, deoarece însăşi hotărârea de a se 
apela la un anumit alt mijloc de soluţionare este, de regulă, rezultatul 
unor tratative fie şi cu caracter preliminar sau exploratoriu între părți, 
iar pe parcursul folosirii altor metode de soluționare paşnică dintre 
cele menţionate, asupra cărora părțile au căzut de acord, poate apărea 
necesitatea ca anumite aspecte să fie clarificate prin dialog direct între 
părțile aflate în diferend ori ca anumite momente de impas să fie 
depăşite tot pe această cale, aşa cum practica internaţională a demon- 
strat-o adesea. 

Dreptul de a duce tratativele este universal, el fiind un atribut 
implicit al dreptului statului la suveranitate şi independenţă, decurgând 
din cerința firească a încercării de a se soluţiona orice diferend sau 
litigiu pe cale politico-diplomatică, cea mai uzuală şi la dispoziția 
tuturor statelor. 

In perioada de după adoptarea Cartei O.N.U., tratativele ca metodă 
de soluţionare paşnică a diferendelor au cunoscut o largă afirmare şi 
consacrare internațională. La baza acestui proces stau factori foarte 
diferiți, între care: interdicţia politico-juridică a folosirii forței în 
relaţiile internaționale şi convingerea tot mai larg răspândită în rândul 
factorilor politici de decizie din marea majoritate a statelor lumii, 
precum şi a opiniei publice mondiale, că nu prin forţă se poate ajunge 
la o rezolvare durabilă a problemelor controversate, de orice natură ar 
fi acestea; posibilitatea ca orice conflict armat să se extindă în zonă 
sau chiar la scară planetară datorită complexităţii relațiilor dintre state 
şi a intereselor acestora; intrarea în arena internațională a unui număr 
tot mai mare de state independente, ca urmare a prăbuşirii sistemului 
colonial, dornice să promoveze dialogul deschis pentru soluţionarea 
problemelor complexe cu care sunt confruntate; caracterul tot mai 
bogat şi mai diversificat al relaţiilor dintre state şi practicarea tot mai 
largă a cooperării în diferite domenii impusă de evoluţia ştiinţei, tehni- 


1% Max Sörensen, Manual of Public International Law, Mac Millan, 
London, 1968, p.675; Mircea Malița, op.cit., p. 61. 

cii, economiei şi culturii, într-un cuvânt mărirea gradului de interde- 
pendență şi conexiune a lumii contemporane. 

Relaţiile internaţionale reclamă prin însăşi natura lor intervenția 
permanentă a tratativelor şi contactelor între factorii de răspundere 
politică ori de câte ori apar neconcordanţe de interese, probleme liti- 
gioase sau controverse de orice natură între state. Marele diplomat şi 
om politic român Nicolae Titulescu spunea că atunci când diplomaţii 
discută tunurile tac. 

Ca metodă de soluţionare a diferendelor tratativele au fost folo- 
site unori cu deplin succes, alteori cu rezultate parţiale sau temporare, 
dar întotdeauna în mod util în conflictele ce au apărut în diferite zone 
ale globului, cum au fost situaţia din Laos (1961-1962), criza din 
Vietnam (1953), criza din zona Caraibelor (1962), problema Ciprului, 
disputa privind lrianul de Vest (1962), conflictul indo-pakistanez, 
situația din Orientul Mijlociu sau din unele zone africane (Congo- 
Zimbabwe, Rhodezia) etc. 

Specifică pentru epoca contemporană este amploarea deosebită 
pe care au luat-o tratativele multilaterale (diplomaţia prin conferinţe 
internaţionale) în cadrul cărora se abordează problemele globale ale 
păcii, securităţii internaţionale şi dezarmării, ale soluționării unor 
situații grave şi complexe privind relațiile directe dintre state sau ale 
codificării regulilor de drept internaţional. 

In raport cu celelalte metode de rezolvare paşnică a diferendelor, 
metoda tratativelor se caracterizează prin supleţe, operativitate şi o 
mai mare eficacitate în căutarea şi găsirea de soluţii, printr-un grad 
mai redus de formalism şi o mai mare capacitate de adaptare la diver- 
sitatea situațiilor conflictuale care apar în planul relaţiilor interna- 
tionale. 

Tratativele constituie, de fapt, singura metodă de rezolvare a 
diferendelor care se desfăşoară în întregime direct între părțile impli- 
cate, fără a fi necesară, deşi aceasta nu este exclusă, şi participarea 
altor părţi, care nu presupune organe sau organisme internaţionale 
preexistente, ceea ce reprezintă un avantaj important întrucât, prin 
confruntarea nemijlocită a poziţiilor, părțile pot adopta o atitudine mai 
flexibilă şi pot păstra secretul discuţiilor, creându-se astfel posibili- 
tatea determinării „mai exacte a conținutului diferendului, înlăturân- 


vidul lu se mai pregnant punctele de acord." 


104 Tonel Cloşcă, Reglementarea prin mijloace paşnice a diferendelor 
dintre state, Editura Politică, Bucureşti, 1980, p. 45. 

Pentru a se ajunge la rezultate pozitive, în cadrul procesului de 
negociere este necesar, însă, ca părțile să fie de bună-credinţă, să fie 
receptive la argumentele pe care le avansează partenerul de negociere, 
să dea dovadă de spirit de cooperare şi de dorinţa de a se ajunge real- 
mente la soluţii reciproc acceptabile. In caz contrar contactele directe 
dintre părți pot căpăta caracterul unui „dialog între surzi”, al unei farse 
ce poate avea consecinţe periculoase pentru rezolvarea problemei în 
cauză, ca şi pentru relațiile dintre cei doi parteneri de dialog. 

Pentru ca tratativele să ducă la promovarea scopurilor pentru 
care au fost angajate, respectiv la rezolvarea diferendelor sau a proble- 
melor litigioase şi convenirea unor soluţii viabile, este necesar ca păr- 
tile implicate să acționeze în strictă conformitate cu principiile drep- 
tului internaţional şi cu prevederile tratatelor în vigoare, în metoda 
tratativelor găsindu-şi oglindirea toate principiile de drept interna- 
tional care trebuie să stea la baza relaţiilor dintre state. 

Nerespectarea acestor principii, ca şi a prevederilor eventualelor 
tratate anterior încheiate între statele respective în domeniul în care 
este localizat diferendul, poate avea drept urmare o soluţie precară cu 
eficacitate limitată sau imposibilitatea ajungerii la o soluţie, iar în 
situaţia în care una din părți acționează de pe poziţii de forță, prin 
presiuni, şantaje sau amenințări ori prin punerea în situaţie de infe- 
rioritate a celeilalte părţi, negocierile înseşi se transformă în contrariul 
lor, rezultatul fiind un dictat, o soluţie impusă, fără valabilitate din 
punct de vedere al dreptului internațional, creatoare de noi surse de 
tensiune sau de conflict. 


2.2. Bunele oficii 


Bunele oficii constau în acţiunea unui stat terţ, a unei organizaţii 
internaționale sau a unei personalități influente de a convinge statele 
aflate în diferend să rezolve neînțelegerile dintre ele pe cale paşnică, 
de a pune în contact sau a restabili contactele între respectivele state. 

Angajarea bunelor oficii se poate face atât la cererea statelor 
implicate, cât şi la inițiativa acelora care, fie că sunt state, organizații 
internaționale sau persoane influente, îşi oferă serviciile lor binevoi- 
toare atunci când se constată că pe calea tratativelor directe nu s-a 
putut ajunge şi nici nu există perspective să se ajungă la un acord. 

In practica internațională formularea unei cereri de bune oficii se 
întâlneşte mai rar, întrucât statele implicate se tem în general ca partea 
adversă să nu interpreteze un asemenea demers drept un semn de 
slăbiciune. 

Situaţiile în care bunele oficii se oferă sunt de aceea mai frec- 
vente. Oferta de bune oficii constituie un act de bunăvoință, care, în ce 
priveşte statele, îşi găseşte temeiul în dreptul şi obligaţia acestora de a 
coopera în vederea menținerii păcii şi securităţii internaționale. 

Recurgerea la metoda bunelor oficii este facultativă, fiind rare 
situațiile când statele acceptă prin tratate anterioare obligativitatea 
recurgerii la acestea în anumite tipuri de situații prestabilite. Anga- 
jarea acţiunilor concrete de bune oficii se poate face numai dacă 
părțile implicate sunt de acord cu folosirea unei asemenea metode şi 
acceptă oferta ce li se face. 

In cadrul misiunii sale de bune oficii terțul binevoitor are o 
contribuţie discretă, el neparticipând direct la rezolvarea propriu-zisă a 
diferendului, ci propunând doar un teren de înţelegere între statele 
aflate în dezacord pentru a le aduce în situația să trateze direct. In 
acest scop terţul binevoitor efectuează unele activități, cum sunt: asi- 
gurarea condiţiilor pentru realizarea de comunicaţii şi contacte, explo- 
rarea unor posibilități şi domenii de acord, informarea uneia dintre 
părți asupra punctelor de vedere ale celeilalte părți, transmiterea de 
meae punerea la dispoziție a unor facilități de ordin logistic etc.! 

n practica internațională bunele oficii au fost utilizate foarte 
alt ele contribuind la soluţionarea a numeroase diferende şi la 

evitarea unor conflicte armate iminente, dar au avut mai puţini sorți de 
izbândă în oprirea unui conflict armat deja angajat. 

Un rol tot mai mare în acţiunile de bune oficii revine în perioada 
contemporană, alături de contribuția unor şefi de state sau de guverne 
ori a unor persoane influente, Organizaţiei Naţiunilor Unite şi organi- 
zațiilor regionale. Secretarul general al O.N.U. a avut în această în 
această privinţă un rol important, el fiind adesea solicitat să exercite în 
numele organizației mondiale bunele oficii pentru rezolvarea unor si- 
tuaţii litigioase care apar între state în diferite zone geografice ale lumii. 


2.3. Mediaţiunea 


Mediaţiunea este definită ca acţiunea unui stat, a unei organizaţii 
internaționale sau a unei persoane oficiale, care se bucură de reputaţie 
şi de prestigiul imparțialităţii, de a participa în mod direct la tratativele 


105 Mircea Malita (coordonator), Mecanisme de reglementare pașnică a 
diferendelor dintre state, Editura Politică, Bucureşti, 1982, p. 91. 
1% Victor Duculescu în op.cit., p.42, apreciază că „recurgerea la bunele 
oficii este poate mai frecventă decât se crede”. 

dintre părţi şi de a le conduce spre un acord pe baza soluțiilor pe care 
le propune acestora. 

Acţiunea de mediere poate fi pornită fie la cererea părților aflate 
în diferend, fie ca urmare a acceptării unei oferte din partea unui tert. 

Angajarea unei asemenea proceduri este, însă, deosebit de deli- 
cată, pentru că în primul caz (mediaţiunea cerută) este destul de greu 
ca statele implicate să cadă de acord asupra necesităţii de a apela la un 
mediator şi asupra statului terț, organizației internaționale sau persoa- 
nei mediatoare care să fie convenabile ambelor părți şi care să fie 
dispuse să-şi asume o asemenea dificilă sarcină, iar în al doilea caz 
(mediaţiunea oferită) există riscul ca acela care se oferă ca mediator să 
se confrunte cu un refuz din partea statelor aflate în diferend. 

Mediaţiunea are puternice asemănări cu bunele oficii în ce pri- 
veşte caracterul, obiectivelor urmărite şi unele elemente procedurale, 
ceea ce explică faptul că, deşi în Evul Mediu se foloseau atât bunele 
oficii, cât şi mediaţiunea, ele erau înglobate în noţiunea unică de me- 
diațiune, iar ulterior, inclusiv în perioada contemporană, în procesul 
de soluționare a unor diferende o misiune de bune oficii se poate 
transforma relativ uşor într-una de mediere. 

Ca şi bunele oficii, mediaţiunea are un caracter facultativ, statul 
mediator nefiind obligat să ofere medierea sa, iar statele aflate în 
diferend fiind libere să solicite sau nu medierea ori să decline oricând 
o propunere de mediere. Deşi prin diferite tratate internaționale s-a 
convenit asupra unei obligații de recurgere la mediaţiune în caz de 
diferend între părțile la tratatele respective, au rămas aplicabile 
prevederile de principiu ale convențiilor de la Haga din 1899 şi 1907 
care statuează că mediaţiunea are un caracter exclusiv facultativ. 

Intre mediaţiune şi bunele oficii există, însă, şi deosebiri impor- 
tante, între care esenţială este aceea că dacă la bunele oficii se urmă- 
reşte doar crearea premizelor necesare pentru angajarea sau reluarea 
tratativelor directe, mediatorul ia parte el însuşi în mod oficial şi 
public la tratative, pe care le conduce, propunând părţilor propria sa 
concepţie şi soluţii concrete asupra modului de rezolvare a dife- 
rendului. 

Intervenţia mai accentuată a mediatorului între cele două părți 
implicate, participarea sa la rezolvarea fondului problemei în dispută, 
pe care o influenţează şi o orientează direct, au făcut, însă, ca această 
metodă să fie mai puțin agreată. Ea şi-a probat eficienţa, de regulă, 
doar în diferendele care nu au ajuns în faze prea dezvoltate sau în care 
nu au fost implicate şi alte state, îndeosebi mari puteri, în practică 
dovedindu-se că adesea marile puteri au folosit medierea spre a 

impune statelor aflate în diferend rezolvări care să le fie favorabile lor 
şi nu acestora din urmă. 

Faţă de asemenea inconveniente şi riscuri, în epoca contem- 
porană se face simțită tendința ca, atunci când se recurge la mediaţiune, 
statele aflate în diferend să apeleze la serviciile unor personalități 
calificate în mai mare măsură decât la autoritatea unui stat tert." 

Această tendință s-a manifestat şi atunci când s-a apelat la 
medierea O.N.U., în atare situaţie Consiliul de Securitate încredințând 
asemenea misiune unor persoane de înaltă calificare profesională care 
să acţioneze în contact direct cu părțile interesate, şi nu la reprezen- 
tanții unor state membre. 


2.4. Ancheta 


Ancheta reprezintă o metodă de soluționare care constă în 
clarificarea, de către o comisie desemnată în acest scop de către părțile 
aflate în diferend sau de către o organizaţie internaţională, a unor 
situații de fapt controversate asupra cărora există un diferend. 

Ancheta internațională are un obiect de investigare limitat, iar 
poziţia sa este auxiliară față de celelalte metode de soluţionare paşnică 
a diferendelor, constituind, de regulă, o operaţiune preliminară, căreia 
îi urmează calea tratativelor, a bunelor oficii sau a mediaţiunii ori, de 
cele mai multe ori, a unui arbitraj sau a unui tribunal internaţional. 

Totuşi, ancheta poate avea un rol important în rezolvarea unor 
diferende internaţionale, întrucât aceasta îndeplineşte o funcție tempo- 
rizatoare, de calmare a stării de spirit, şi în acelaşi timp preventivă, 
împiedicând agravarea situaţiei conflictuale până când părțile, pe baza 
rezultatelor anchetei, recurg la soluţionarea efectivă, printr-o altă 
metodă paşnică, a fondului problemei. 

În condiţiile în care un număr important de diferende internaţio- 
nale au drept obiect situații de fapt controversate, o anchetă imparțială 
poate constitui adesea o cale eficientă de reducere a tensiunii şi a ariei 
de dezacord dintre părți. 

Ca metodă de soluţionare a diferendelor, ancheta internațională a 
fost pentru prima dată reglementată prin Convenţia de la Haga din 
1899, finalitatea şi procedura acesteia fiind apoi precizate şi dezvoltate 
prin Convenţia I de la Haga din 1907, care în art. 9 prevedea că „în 
litigiile de ordin internațional care nu angajează nici onoarea, nici 
interesele esenţiale şi care provin dintr-o divergență de apreciere 


107 Charles Rousseau, Droit international public, ed.cit., p. 292. 

asupra unor elemente de fapt, părțile contractante consideră util şi de 
dorit ca părțile care nu se vor fi putut pune de acord pe cale diplo- 
matică să instituie, atât cât o vor permite circumstanţele, o comisie 
internaţională de anchetă însărcinată să faciliteze soluţionarea acestor 
litigii, clarificând printr-un examen imparțial şi conştiincios unele 
chestiuni de fapt”. 

În măsura în care printr-un tratat anterior nu s-a prevăzut con- 
stituirea unor comisii internaționale de anchetă cu caracter permanent, 
angajarea comisiei de anchetă se realizează prin acordul expres al 
celor două părţi aflate în diferend. Acest acord ia forma unei convenţii 
speciale în cuprinsul căreia se stabilesc faptele ce urmează a fi 
analizate şi împrejurările de clarificat, numele persoanelor ce compun 
comisia, modul de lucru al comisiei, inclusiv drepturile şi obligaţiile 
pe care aceştia le au în îndeplinirea sarcinii încredințate, facilitățile pe 
care statele trebuie să le asigure pentru efectuarea investițiilor nece- 
sare şi alte aspecte care au menirea de a garanta imparțialitatea şi 
succesul misiunii. 

Comisiile de anchetă se compun de regulă dintr-un număr impar 
de membri, care acţionează în această calitate în nume propriu, fără a 
reprezenta guvernele țărilor cărora le aparțin. Comisiile ţin legătura cu 
statele aflate în diferend prin agenţi speciale desemnaţi de acestea. 

Activitatea comisiilor se desfăşoară în prezența părților, care au 
obligaţia să le furnizeze toate datele considerate ca utile. Pentru eluci- 
darea aspectelor legate de stabilirea corectă a situaţiei de fapt, comisia 
se poate deplasa şi la faţa locului, poate audia martori şi experți. 

Rezultatele activității comisiei de anchetă se concretizează într-un 
raport, care se adoptă cu majoritatea de voturi a membrilor componenți, 
după care se înaintează statelor implicate. Concluziile raportului sunt 
facultative pentru părți, acestea putând hotărî fie să şi le însuşească şi să 
păşească la rezolvarea de fond a problemei, fie să le respingă. 

Raportul trebuie să stabilească doar faptele în materialitatea lor, fără 
a se pronunța în vreun mod asupra răspunderilor părților, deşi adesea în 
mod indirect acestea se degajă din expunerea obiectivă a faptelor. 

Ancheta internațională a fost folosită în general în cadrul unor 
diferende minore şi nu întotdeauna cu rezultate pozitive. Ea a fost 
prevăzută într-un tratat multilateral sud-american din 1923, precum şi 
în unele tratate bilaterale prin care statele s-au angajat să recurgă la 
comisii de anchetă în situaţii determinate dacă una din părți o cere şi 
să nu recurgă la război decât după terminarea anchetei, recurgerea la 
comisiile de anchetă având în acest caz un caracter obligatoriu. Prin 
numeroase tratate internaţionale s-a prevăzut constituirea unor comisii 

de anchetă cu funcții sporite față de cadrul tradițional consacrat de 
Convenţiile de la Haga din 1899 şi 1907. 

In sistemul Societăţii Naţiunilor comisiile de anchetă au fost în 
mod curent folosite pentru informarea corectă a organizaţiei asupra 
unor situaţii de fapt controversate, iar atribuţiile lor au fost mult 
lărgite, ele având nu numai sarcina de a stabili faptele, ci şi de a 
propune soluţii de rezolvare. 

După al doilea război mondial, statele au recurs în mai mică 
măsură la comisiile de anchetă. Organizația Naţiunilor Unite le-a 
utilizat, însă, într-un număr relativ mare de situaţii, iar alte organizaţii 
internaţionale au folosit ancheta pentru elucidarea unor situații de fapt, 
dar şi pentru edificarea lor asupra unor situaţii mai complexe, în anu- 
mite cazuri comisiile sugerându-le şi soluţiile posibile pentru rezol- 
varea diferendului. 

Rezultatele adesea încurajatoare ale utilizării anchetei internaţio- 
nale, ca şi rolul său pozitiv în soluţionarea unor diferende, cel puţin 
într-o anumită fază a acestora, au evidenţiat necesitatea de a se 
promova mai larg recurgerea de către state la metoda anchetei şi de a 
se perfecționa principiile şi procedurile acesteia. 


2.5. Concilierea 


Concilierea este metoda de soluţionare paşnică în conformitate 
cu care un diferend internaţional este examinat de către un organ 
colegial prestabilit sau alcătuit ad-hoc (comisia de conciliere), compus 
din persoane particulare numite sau agreate de părți, care în vederea 
ajungerii la o înţelegere propune o soluţie de împăcare pe care părţile 
o pot accepta sau o pot respinge. 

Ca şi celelalte metode, concilierea are un caracter facultativ atât 
sub aspectul recurgerii la o asemenea metodă, cât şi sub acela al 
acceptării de către statele aflate în diferend a soluţiilor propuse de 
comisia de conciliere. In principiu, însă, dacă o parte la diferend cere 
să fie angajată procedura concilierii, recurgerea la aceasta este 
obligatorie.!% 

Caracteristic pentru concilierea internațională este faptul că ea 
îmbină două funcții care se reliefează în două faze distincte: 

a) cercetarea faptelor, în cadrul căreia se audiază părțile, se 
citează şi se audiază martori şi experți, culegându-se, selectându-se şi 
ordonându-se informațiile obținute; 


1% Charles Rousseau, Droit international public, ed.cit., p. 298. 

b) formularea de propuneri de conciliere a părților, care se 
realizează în cadrul unui proces de deliberare a membrilor componenți 
asemănător deliberării judiciare. 

Comisia de conciliere are un caracter independent față de părțile 
aflate în diferend, acestea nefiind implicate în activitatea ei, dar pe 
parcursul procesului de conciliere se menţine o strânsă legătură între 
părțile respective şi comisie, ca şi între înseşi părțile, astfel ca în final 
soluţia de conciliere recomandată de comisie să poată întruni asenti- 
mentul acestora. 

Comisia de conciliere poate să fie preexistentă diferendului, iar 
părțile să apeleze la serviciile acesteia în baza unui angajament ante- 
rior asumat printr-un tratat sau acord internaţional, sau poate să se 
constituie după declanşarea diferendului prin înțelegerea dintre părți. 
Prima variantă prezintă avantajul operativităţii, comisia fiind deja 
constituită, iar cea de a doua pe cel al competenţei, întrucât în acest 
caz membrii comisiei se numesc dintre persoanele cele mai avizate în 
raport de natura diferendului. 

În componenţa comisiei de conciliere intră un număr impar de 
membri, de regulă 3 sau 5, dintre care 1 sau 2 membri, după caz, sunt 
desemnaţi de către fiecare dintre statele implicate dintre cetățenii pro- 
prii sau dintre cetăţenii unui stat neimplicat în diferend, iar preşe- 
dintele se desemnează întotdeauna dintre cetăţenii unui alt stat, el 
trebuind, însă, să corespundă încrederii comune a celor două părți. 
Practica internaţională este relativ diversificată în această privinţă, dar 
în principiu variantele utilizate până în prezent au la bază sistemul 
enunțat. 

In situaţia în care la numirea membrilor comisiei părțile nu se 
pot pune de acord asupra persoanei sau persoanelor membre pe care 
trebuie să le numească împreună, se recurge de regulă la autoritatea 
unei personalităţi de prestigiu sau a unei organizații internaționale care 
să desemneze persoana (persoanele) respective. 

Membrii comisiilor de conciliere trebuie să aibă o pregătire 
corespunzătoare şi să dea dovadă de imparţialitate, indiferent de pozi- 
ţia lor față de părți. Ei sunt irevocabili şi trebuie să acţioneze pe toată 
durata procesului de conciliere, putând fi înlocuiţi numai în cadrul 
comisiilor de conciliere permanente, dar şi atunci numai până la 
începerea executării misiunii. 

După cum s-a putut observa, concilierea prezintă asemănări cu 
alte mijloace de rezolvare paşnică a diferendelor, atât cu mediaţiunea 
şi ancheta, cât şi cu mijloacele jurisdicționale, întrunind unele din 
caracteristicile acestora. 

Astfel, prin faptul că procesul de conciliere se realizează de către 
o entitate separată de cele două părți, concilierea se apropie de media- 
țiune, dar spre deosebire de mediator comisia de conciliere este un 
organ independent, cu un pronunţat caracter instituţional şi cu o auto- 
ritate politică proprie, şi nu un simplu element de acțiune între părțile 
aflate în diferend. 

De asemenea, prin faza sa iniţială, de culegere a informaţiilor şi de 
stabilire a faptelor, concilierea se apropie de anchetă, dar merge mai 
departe decât aceasta, informaţiile strânse constituind baza pentru cea de a 
doua fază, esenţială, în cadrul căreia se propun soluţiile de rezolvare. 

In fine, prin unele reguli de ordin procedural (constituirea comi- 
siei, dezbaterea în contradictoriu, citarea şi audierea părților, a marto- 
rilor şi experților, deliberarea) concilierea se apropie de metodele 
jurisdicționale, față de care prezintă, însă, deosebiri de fond şi proce- 
durale, cea mai importantă fiind aceea că nu pronunţă hotărâri cu forță 
juridică obligatorie pentru părțile implicate. 

Din punct de vedere istoric concilierea internaţională este o 
metodă relativ nouă, o creaţie a secolului trecut, desprinsă pe cale 
evolutivă din metoda anchetei internaționale. In general se apreciază 
că actul de naştere al concilierii îl constituie Tratatele Bryan (1913- 
1914) încheiate între statele de pe continentul american, prin care păr- 
tile se angajau să supună unei comisii formate din 5 membri toate dife- 
rendele de orice natură care nu au putut fi soluționate prin tratative 
directe. Asemenea tratate au proliferat apoi masiv, numărul lor a ajun- 
gând în scurt timp, la declanşarea primului război mondial, la 150. 

În perioada Societăţii Naţiunilor s-a acordat o deosebită impor- 
tanță concilierii, atât în cadrul Societăţii, unde Pactul constitutiv 
prevedea concilierea ca o procedură de soluţionare de prim rang, obli- 
gatorie înainte ca părțile să poată totuşi recurge la război, iar Consiliul 
şi Adunarea Societăţii aveau şi atribuții de conciliere, cât şi în afara 
acesteia, în raporturile directe dintre state. 

Recurgerea la metoda concilierii a fost prevăzută în numeroase 
tratate bi şi multilaterale din această perioadă, între care „Actul gene- 
ral de reglementare paşnică a diferendelor internaționale”, adoptat în 
cadrul Societăților Naţiunilor în 1928, „Convenţia generală de conci- 
liere interamericană” din 1929, „Tratatul de neagresiune şi conciliere” 
din 1933 dintre statele sud-americane („Pactul Saavedra-Lamas”), la 
care au aderat şi unele state europene între care şi România. 

In practică ea a fost puţin utilizată, însă, în această perioadă. 


1% Vezi Dictionaire diplomatique (Frangulis), 6 vol., vol.I, p. 59. 

După al doilea război mondial, în cadrul O.N.U., s-au creat mai 
multe comisii de conciliere ca organe subsidiare ale Adunării Generale 
sau ale Consiliului de Securitate ori ale unor instituţii specializate, 
care au fost utilizate, în general, cu rezultate pozitive, încurajându-se, 
de asemenea, statele să o utilizeze. 

Convenţia europeană pentru reglementarea paşnică a diferen- 
delor din 1987 prevede concilierea ca primul mijloc de reglementarea 
paşnică la care părţile dintr-un diferend urmează să recurgă, iar în 
practica relațiilor dintre statele europene procedura de conciliere a fost 
utilizată cu succes în mai multe diferende, în special din domeniile 
maritim, de frontieră şi financiar. 

Procedura concilierii a cunoscut o largă consacrare şi în cadrul 
organizaţiilor regionale, ea fiind încorporată în actele constitutive ale 
acestora şi utilizată în mai multe rânduri, în special în cadrul Orga- 
nizaţiei Unităţii Africane. 

Atitudinea în general favorabilă a statelor faţă de acest mijloc de 
rezolvare paşnică a diferendelor se explică prin caracterul suplu al 
concilierii şi prin faptul că hotărârea dată de Comisia de conciliere nu 
are caracter obligatoriu pentru părți. 


Secţiunea 3 


Mijloacele cu caracter jurisdicţional 


3.1. Arbitrajul internaţional 


Arbitrajul internațional este o metodă de soluţionare cu caracter 
jurisdicțional, în cadrul căreia un număr de arbitri imparțiali anali- 
zează diferendul în cadrul unei proceduri contencioase pe baza apli- 
cării regulilor convenite anterior de părți şi a dreptului internaţional în 
ansamblu şi dă o hotărâre care este obligatorie în temeiul consimță- 
mântului prealabil al părţilor. 

In virtutea caracterului său jurisdicţional arbitrajul internațional 
are un obiect mai restrâns, întrucât pe această cale nu pot fi soluționate 
orice fel de diferende dintre state, ci numai acelea care presupun 
aplicarea dreptului, rezultate din interpretarea diferită a prevederilor 
tratatelor sau din violarea lor, ori privitoare la repararea pagubelor 
produse ca urmare a nerespectării acordurilor încheiate între părți, 
excluzându-se diferendele cu caracter preponderent politic. 

Specific arbitrajului internațional, spre deosebire de mijloacele 
politico-diplomatice, este în primul rând caracterul obligatoriu al hotă- 
rârilor pronunțate. 

Ca şi în cazul celorlalte metode, acordul părţilor este absolut 
necesar pentru a se recurge la arbitraj, deşi există şi tendinţa mani- 
festată în cuprinsul unor tratate încheiate în materie de a se institui un 
arbitraj obligatoriu. 

Acordul părților de a se apela la arbitraj se materializează într-un 
act numit compromis în cuprinsul căruia se stabileşte obiectul concret al 
diferendului sau litigiului, componenţa şi competenţa organului arbi- 
tral, principiile şi normele de drept pe care trebuie să le interpreteze şi 
să le aplice arbitrii pentru adoptarea hotărârii şi procedura de urmat în 
acest scop (aceasta putând fi, însă, lăsată şi la latitudinea arbitrilor). 

Compromisul poate avea un caracter general, pentru anumite 
categorii de diferende, sau poate să se încheie în mod special pentru 
un anume diferend la izbucnirea acestuia, după cum poate să figureze 
ca o clauză compromisorie într-un tratat, în acest din urmă caz părțile 
aflate în diferend făcând doar trimitere la anumite tratate de arbitraj 
încheiate anterior, cu privire la regulile de competență şi de procedură 
aplicabile. 

Arbitrajul trebuie să aibă un caracter independent față de părți, 
condiţie de bază pentru a se asigura imparţialitatea hotărârii. 

În ce priveşte compunerea organului arbitral, practica interna- 
țională cunoaşte o mare diversitate de sisteme. 

De regulă, un tribunal arbitral trebuie să se compună dintr-un 
număr impar de arbitri, care pot să fie în totalitate cetățeni ai altor sta- 
te decât cele aflate în litigiu, sau pot să fie o parte dintre ei desemnaţi 
în număr egal de către statele părți dintre cetăţenii proprii, iar o altă 
parte să fie desemnaţi, tot în număr egal, dintre cetăţenii altor state. 

In toate situațiile preşedintele tribunalului arbitral (supraarbitrul) 
trebuie să fie neutru, el fiind desemnat fie de către părți, fie, în caz de 
dezacord între acestea, de către o persoană, un stat, sau o instituție 
neutră, ori prin tragerea la sorți de pe o listă de arbitri prestabilită. 

Statele părți îşi pot desemna agenţi proprii, asistați de consilieri 
şi experţi, ca intermediari între ele şi tribunalul arbitral. 

Arbitrarea se face în două faze distincte: scrisă şi orală. 

Faza scrisă este aceea în care agenţii statelor aflate în litigiu 
comunică tribunalului arbitral toate documentele (memorii, contra 
memorii, hărţi etc.) şi celelalte probe de care înţeleg să se folosească. 

In faza orală reprezentanţii părților sunt ascultați de către tribu- 
nalul arbitral şi-şi susţin în fața acestuia pretenţiile sau punctele de 
vedere. 

Pentru a se edifica asupra tuturor aspectelor problemei de solu- 
ționat, tribunalul poate efectua anchete şi vizite la faţa locului, poate 

audia martori sau dispune efectuarea de expertize ori să ia şi alte mă- 
suri necesare arbitrării. 

Principiile şi normele pe care le aplică tribunalele arbitrale la 
soluționarea diferendelor pot să fie, potrivit acordului încheiat între 
părți, regulile de drept internațional, unele reguli de drept intern, dar şi 
principiile echităţii. 

Rezultatul activităţii tribunalului arbitral îl constituie hotărârea 
arbitrală. Hotărârea se adoptă cu majoritatea voturilor arbitrilor şi se 
comunică părților, acestea trebuind să o accepte şi să o ducă la înde- 
plinire. Hotărârea arbitrală fiind în principiu definitivă şi executorie 
părțile aflate în diferend sau litigiu o pot refuza numai invocând 
nulitatea acesteia pentru motive cum sunt: nerespectarea unor reguli 
esenţiale de procedură, depăşirea competenţei, frauda, coruperea tribu- 
nalului sau a unui arbitru, eroarea etc. "° 

Ca metodă de rezolvare paşnică a diferendelor, arbitrajul are o istorie 
îndelungată, fiind cunoscut încă din antichitate, aplicat frecvent în cadrul 
Evului Mediu şi prevăzut în tratatele internaționale din epoca modernă. 

De-a lungul istoriei arbitrajul internaţional a evoluat de la 
arbitrul unic, căruia i-au urmat în secolul al XVII-lea comisiile mixte 
de arbitraj, la sistemul tribunalelor arbitrale, reglementările interna- 
tionale în vigoare astăzi prevăzând toate aceste forme. 

Fizionomia clasică a arbitrajului internaţional a fost stabilită prin 
Convenţiile de la Haga din 1899 şi 1907 cu privire la rezolvarea paş- 
nică a diferendelor internaţionale, care au statuat, pe baza prevederilor 
sutelor de convenţii de arbitraj încheiate în secolul anterior, regulile 
procedurii arbitrale şi au prevăzut înființarea primului organ arbitral 
cu caracter de continuitate, accesibil tuturor statelor, Curtea Perma- 
nentă de Arbitraj, cu sediul la Haga, care funcționează şi astăzi. 

Curtea are un Consiliu permanent administrativ, un Birou 
internațional şi Curtea de arbitraj propriu-zisă. 

Pentru a arbitra, în fiecare caz în parte se aleg arbitrii necesari de 
către statele părţi, de pe o listă de personalităţi având o competenţă 
recunoscută în probleme de drept internaţional şi bucurându-se de o 
înaltă reputație morală, care este întocmită de către Curte. Perso- 
nalităţile de pe listă sunt desemnate de către statele părţi la Convenţie, 
fiecare stat putând desemna cel mult 4 persoane, pe o perioadă de 6 
ani, acestea constituind grupurile naționale. 

Fiecare stat parte la un diferend alege câte 2 arbitri, iar aceştia 
aleg un supraarbitru (deci, în total 5). 


110 Grigore Geamănu, op.cit., vol.II, p. 414-415. 

Arbitrajul internațional a cunoscut o puternică afirmare în pe- 
rioada imediat următoare Convenţiilor de la Haga, până în 1914 sem- 
nalându-se existenţa a 154 tratate de arbitraj şi a numeroase alte tratate 
în care figurează clauza referitoare la arbitraj, care s-au adăugat celor 
încheiate în perioada anterioară, şi ele numeroase (peste 225). Sub 
egida Societăţii Naţiunilor se consemnează, de asemenea, apariţia unui 
număr impresionant de reglementări internaționale multilaterale sau 
bilaterale de arbitraj. 

De la constituire şi până în preajma celui de al doilea război 
mondial Curtea Permanentă de Arbitraj a avut o activitate destul de 
redusă, arbitrând doar în 7 cauze. 

După al doilea război mondial arbitrajul a fost prevăzut în Carta 
O.N.U. ca mijloc principal de rezolvare a diferendelor internaţionale, 
dar s-a recurs mai puţin la arbitraj în general şi la Curtea Permanentă 
de Arbitraj, în special, care nu a soluţionat decât un singur diferend, 
această situaţie datorându-se atât atmosferei politice de neîncredere, 
cât şi preferinței pe care statele o manifestă pentru folosirea altor 
mijloace de rezolvare paşnică, mai directe şi mai puțin formale, în 
special a tratativelor. Arbitrajul internațional joacă, însă, un rol tot mai 
important în cadrul colaborării economice şi comerciale internaționale. 


3.2. Justiţia internaţională 


Justiţia internaţională este forma judiciară instituționalizată în 
cadrul căreia un corp de judecători numiţi anterior pe o perioadă 
determinată analizează diferendul potrivit unei proceduri prestabilite 
prin statutul tribunalului şi dă o hotărâre care este obligatorie pentru 
părțile aflate în diferend. 

Justiţia internațională este considerată ca o perfecţionare a 
sistemului arbitral, în ideea că un organ permanent, creat anterior, cu o 
procedură stabilită cu caracter general, identică pentru toate cauzele 
deduse judecății şi acceptată de la început ca un ansamblu de norme, 
în care judecătorii sunt permanenţi şi nu ad-hoc aleşi dintre cele mai 
înalte competențe juridice, asigură garanţia unei mai depline impar- 
țialități şi o mai completă soluţionare a celor mai complexe diferende 
cu caracter juridic. 

Ca mijloc de soluționare a diferendelor justiția internațională 
este o creație mai recentă, prima instanță de prestigiu fiind Curtea 
Permanentă de Justiţie Internaţională creată în 1920 în temeiul art. 14 
din Pactul Societăţii Naţiunilor, dar ca o instituție autonomă, în afara 
Societăţii, şi nu ca un organ al acesteia. 

În decursul relativ scurtei sale existenţe — încetând în fapt să 
funcţioneze în 1940 şi fiind desfiinţată în mod expres în 1946 — Curtea 
Permanentă de Justiţie Internaţională a examinat 65 de cauze. 

După al doilea război mondial locul Curţii Permanente de 
Justiţie Internaţională a fost luat de Curtea Internaţională de Justiție. 
Curtea Internațională de Justiție funcționează ca principal organ 
judiciar al O.N.U. şi nu separat de aceasta (art. 7 al Cartei), în baza 
Capitolului IV (art. 92-97) din Carta O.N.U., a Statutului Curţii, care 
este considerat ca făcând parte din Cartă şi a Regulamentului propriu 
adoptat de către Curtea însăşi la constituirea sa şi modificat în 1972 şi 
1978. 

Curtea Internaţională de Justiţie nu este continuatoarea juridică a 
Curţii Permanente de Justiţie Internaţională, deşi în fapt există nume- 
roase elemente de continuitate în ce priveşte competenţa, structurile, 
dreptul pe care îl aplică, procedurile ş.a. 

Potrivit art. 93 al Cartei O.N.U. toți membrii organizaţiei sunt 
ipso facto părţi la Statutul Curţii Internaţionale de Justiţie, la care pot 
adera şi alte state, în condiţiile determinate pentru fiecare în parte de 
Adunarea Generală, la recomandarea Consiliului de Securitate. 

Curtea Internaţională de Justiţie are o competență generală şi 
universală, dar Carta O.N.U. (art. 95) nu interzice ca membrii organi- 
zației mondiale să încredinţeze rezolvarea diferendelor lor altor tribu- 
nale, astfel că în paralel funcționează şi unele instanţe judecătoreşti 
internaționale cu competenţă regională sau specializată, cum sunt: 
Tribunalul Administrativ al Naţiunilor Unite, Tribunalul Adminis- 
trativ al O.I.M., Curtea de Justiţie a Uniunii Europene, Curtea Euro- 
peană a Drepturilor Omului etc. 

Curtea Internaţională de Justiţie a O.N.U. este compusă din 
15 judecători aleşi în acelaşi timp, dar separat, de către Adunarea 
Generală şi de Consiliul de Securitate, pe o perioadă de 9 ani, 5 dintre 
ei fiind realeşi la fiecare 3 ani, de pe o listă de persoane propuse de 
grupurile naţionale ale Curţii Permanente de Arbitraj. 

Judecătorii Curţii Internaţionale de Justiţie trebuie să corespundă 
următoarelor criterii: înalte calități morale; îndeplinirea condiţiilor 
cerute în ţările lor pentru a fi numiţi în funcțiile judiciare cele mai 
înalte; competenţa recunoscută în dreptul internaţional. 

Prin alegerea judecătorilor trebuie să se asigure în cadrul Curţii 
reprezentarea principalelor forme de civilizaţie şi a principalelor 
sisteme juridice existente în lume. 

Judecătorii sunt independenţi, ei nu reprezintă statele ai căror 
cetăţeni sunt. Totuşi, dacă într-un diferend aflat pe rolul Curţii printre 

judecătorii care fac parte din completul de judecată se află un cetăţean 
al unui stat parte la acel diferend, celălalt stat parte are dreptul de a 
desemna un judecător ad-hoc, pentru a se asigura că interesele 
ambelor părţi aflate în procesul aflat în curs de judecată vor fi avute în 
vedere în egală măsură în cadrul deliberărilor secrete. 

Sarcina Curţii Internaţionale de Justiţie este de a rezolva, în 
conformitate cu dreptul internațional, diferendele cu caracter juridic 
dintre state (nu şi pe cele privind organizaţiile internaţionale sau per- 
soane particulare). In competenţa Curţii intră toate cauzele care-i sunt 
supuse de părți, precum şi toate cazurile speciale prevăzute în Carta 
O.N.U. sau în tratatele şi convențiile în vigoare, referitoare la: inter- 
pretarea unui tratat; orice problemă de drept internaţional; existența 
oricărui fapt care, dacă ar fi stabilit, ar reprezenta o încălcare a unei 
obligaţii internaţionale; natura sau întinderea despăgubirilor cuvenite 
pentru încălcarea unei obligaţii internaţionale. 

După cum se poate observa, Curtea Internaţională de Justiţie nu 
are competenţă şi în soluţionarea cauzelor penale. 

Competența Curţii Internaţionale de Justiţie este facultativă în ce 
priveşte supunerea unui diferend în faţa acestuia. Totuşi, statele pot să 
recunoască prin declaraţii speciale jurisdicția sa obligatorie, însă nu- 
mărul statelor care au dat curs acestei prevederi este mic. 

In problemele asupra cărora trebuie să se pronunţe, Curtea Inter- 
națională de Justiţie aplică, potrivit art. 38 al Statutului, convențiile 
generale sau speciale care stabilesc reguli recunoscute în mod expres 
de statele aflate în diferend, cutuma internaţională, prin care se înțe- 
lege practica generală acceptată ca reprezentând dreptul, precum şi 
principiile generale de drept. Ea se mai poate întemeia, în anumite 
condiţii, pe hotărârile judecătoreşti şi pe doctrina specialiştilor celor 
mai calificaţi ai diferitelor state, iar dacă părțile sunt de acord, şi pe 
regulile echităţii. 

Procedura în faţa Curţii Internaţionale de Justiţie cuprinde două 
faze (scrisă şi orală), Statutul cuprinzând numeroase prevederi de 
detaliu referitoare la desfăşurarea şedinţelor de judecată, drepturile 
procedurale ale părţilor, deliberarea şi luarea hotărârii (deciziei). 

Hotărârea adoptată de Curte, prin care se soluţionează fondul 
cauzei, este definitivă din ziua în care a fost citită în şedinţă publică şi 
obligatorie pentru părți. Ea poate fi supusă doar revizuirii, pentru fapte 
care la data hotărârii erau necunoscute Curţii şi care ar fi putut 
influența decisiv hotărârea dacă ar fi fost cunoscute. Dacă una din 
părți nu o pune în aplicare, cealaltă parte are dreptul, potrivit art. 94 al 
Cartei, să se adreseze Consiliului de Securitate care poate, dacă 

socoteşte necesar, să facă recomandare sau să decidă asupra măsurilor 
de luat pentru aducerea la îndeplinire a hotărârii. 

In afara atribuțiilor sale de judecare a cauzelor privind dife- 
rendele internaționale, Curtea Internaţională de Justiţie are şi atribuția 
de a da avize consultative Adunării Generale şi Consiliului de Secu- 
ritate în orice problemă juridică precum şi, cu autorizarea Adunării 
Generale, altor organe ale O.N.U. şi instituţiilor specializate ale aces- 
teia în probleme juridice care se ivesc în cadrul sferei lor de activitate. 
Cum însăşi denumirea lor o indică, aceste avize nu sunt în principiu 
obligatorii nici pentru instanță, aceasta putând reveni oricând asupra 
lor, nici pentru cel care le-a cerut ori pentru alte state, ele impunân- 
du-se, însă, prin valoarea lor intrinsecă. 

Activitatea practică a Curţii Internaţionale de Justiţie, atât sub 
aspectul diferendelor soluționate, cât şi al avizelor consultative acor- 
date, este în general redusă. Astfel, în literatură se consemnează că, 
până în 1982, Curtea Internaţională de Justiţie a fost sesizată cu 
65 cauze, în care a adoptat 58 hotărâri, iar până în 1996 i s-au adresat 
23 de cereri pentru avize consultative. Problemele cu care a fost con- 
fruntată în cauzele deduse judecății nu au fost, însă, dintre cele mai 
importante din punct de vedere al implicaţiilor asupra păcii şi secu- 
rităţii internaţionale." 

Aceasta a permis ca asupra rolului Curţii Internaţionale de 
Justiţie în sfera de aplicare şi respectare a dreptului internaţional să se 
facă aprecierii care, în general, nu sunt prea favorabile sau optimiste, 
considerându-se că, în rezolvarea paşnică a diferendelor interna- 
tionale, contribuţia Curţii este mult redusă faţă de ceea ce s-a inten- 
ționat la înființarea sa. 

Măsura reală a rolului Curţii şi a perspectivelor ei de viitor în 
sistemul mijloacelor de reglementare paşnică a diferendelor interna- 
tionale şi, pe un plan mai larg, în promovarea legalităţii internaţionale, 
nu trebuie căutată, însă, numai în numărul cauzelor soluționate şi al 
avizelor acordate, factori care în esență nu sunt determinaţi de Curtea 
însăşi. 

Recunoscând rolul în general modest pe care Curtea Internaţio- 
nală de Justiţie l-a avut în rezolvarea diferendelor dintre state, trebuie 
totuşi subliniată influenţa generală a Curţii pe planul rezolvării paşnice 
a diferendelor, contribuţia acesteia la dezvoltarea dreptului internaţio- 
nal şi efectul acţiunii sale potenţiale asupra securităţii internaţionale. 


111 Mircea Malița (coordonator), op.cit., p. 213. 

În ciuda activităţii sale relativ reduse, Curtea Internaţională de 
Justiţie a jucat un anumit rol dincolo de hotărârile date în procesele 
judecate. Simpla sa existenţă a constituit un element descurajator 
pentru cei tentaţi să încalce legalitatea internațională, iar clarificările 
pe care le-a adus prin hotărârile şi avizele sale unor probleme de 
principiu au îmbogăţit baza legală a relaţiilor internaţionale şi au dus 
la prevenirea unor diferende pentru situaţii similare. 


Secţiunea 4 


Proceduri de soluţionare paşnică a diferendelor internaţionale 
în cadrul O.N.U. şi al organizaţiilor regionale 


4.1. Rolul organizaţiilor internaţionale 


O dată cu crearea organizaţiilor internaționale cu funcţii politice 
şi atribuţii în menţinerea păcii şi securităţii internaționale, în statutul 
acestora au fost prevăzute, în special după apariţia Societăților Naţiu- 
nilor, unele proceduri specifice pentru rezolvarea pe cale paşnică a 
diferendelor internaţionale. 

Poziţia acestor organizaţii internaționale în rezolvarea diferen- 
delor este complementară sau subsidiară, la ele apelându-se în general 
numai după ce au fost folosite alte mijloace paşnice. 

Rolul organizațiilor internaţionale este în acelaşi timp facultativ 
în rezolvarea diferendelor pe cale paşnică, atunci când sunt chemate 
să-şi aducă contribuţia ele neputând impune o soluție, ci având dreptul 
de a face recomandări părţilor în conflict, iar acestea în principiu pot 
ține sau nu cont de recomandările ce le-au fost făcute. 

Activitatea organizațiilor internaţionale în rezolvarea diferen- 
delor are un caracter complex. 

În cadrul organizaţiilor internaţionale se pot soluţiona diferende 
de diferite tipuri: între statele membre; între un stat membru şi orga- 
nizaţie; între diferite organisme ale organizaţiei; între o organizație şi 
alte organizaţii internaţionale; între organizație şi funcționarii săi. 


4.2. Solutionarea diferendelor în cadrul O.N.U. 


Potrivit Cartei, în cadrul O.N.U. atribuţiile în domeniul rezolvă- 
rii paşnice a diferendelor revin în principal Adunării Generale şi Con- 
siliului de Securitate, care pot să înfiinţeze şi unele organe subsidiare 
în scopul de a le ajuta în îndeplinirea atribuţiilor lor. Un rol tot mai 
important revine şi secretarului general al organizaţiei. 

1) Rolul adunării Generale 

Potrivit art. 10 şi 11 din Carta O.N.U., Adunarea Generală este 
obligată să examineze oricând orice diferend şi orice situaţie interna- 
țională care ar putea pune în pericol pacea şi securitatea internaţională, 
să facă recomandări statelor ori Consiliului de Securitate asupra mo- 
dului de rezolvare a acestora sau să atragă atenţia Consiliului de Secu- 
ritate asupra situaţiilor care ar putea pune în pericol pacea şi securi- 
tatea internaţională. 

Recomandările Adunării Generale pot avea ca obiect fie indica- 
rea procedurilor de aplanare paşnică, fie modul concret de rezolvare a 
diferendului. Ea poate face recomandări din oficiu, ori la sesizarea 
unui stat membru al O.N.U. care nu este parte la diferend, a unui stat 
membru care este parte la diferend, sau a Consiliului de Securitate. 

Adunarea Generală a fost de la începutul funcționării sale un 
cadru adecvat pentru dezbaterea problemelor cardinale ale epocii 
contemporane, iar statele implicate în situaţii internaţionale complexe 
au recurs adesea la Adunarea Generală pentru a-şi prezenta poziţiile şi 
a găsi o rezolvare, dezbaterile din acest for având o influență politică 
şi morală în determinarea părţilor de a acţiona în sensul pozitiv pentru 
căutarea unei soluţii paşnice, conform cu principiile şi normele dreptu- 
lui internaţional, cu interesele păcii şi securităţii internaţionale. 

Adunarea Generală a avut în numeroase diferende un rol activ, prin 
rezoluţiile sale invitând părţile să reia tratativele directe sau indicându-le 
căile concrete de soluţionare, înființându-se comisii de anchetă sau 
numindu-se mediatori, recomandându-se Consiliului de Securitate să ia 
măsurile corespunzătoare potrivit atribuțiilor ce-i sunt conferite de Cartă, 
sau încredințându-se secretariatului general al O.N.U. importante misiuni 
de bune oficii ori însărcinându-l pe acesta să coopereze cu statele aflate în 
diferend pentru facilitarea soluționării în mod paşnic. 

Un rol important pentru soluționarea unor diferende concrete 
l-au avut sesiunile extraordinare de urgență ale Adunării Generale, 
atunci când Consiliul de Securitate s-a aflat în imposibilitatea de a 
acționa, care au contribuit efectiv la deblocarea situaţiilor şi la promo- 
varea unor măsuri în direcția înlesnirii soluţiilor diferendului. 

Realităţile internaţionale impun, însă, creşterea calitativă a acti- 
vității Adunării Generale, asumarea de către aceasta a unor sarcini tot 


112 O apreciere cuprinzătoare asupra rolului Adunării Generale a 
O.N.U. în soluţionarea diferendelor internaționale vezi în Dumitra Popescu, 
Traian Chebeleu (coordonatori), Solufionarea pașnică a diferendelor 
internaţionale, ed.cit., p. 99-103. 

mai complexe în prevenirea diferendelor sau în aplanarea lor încă din 
faze incipiente, problemă a cărei rezolvare nu se poate găsi decât în 
contextul general al creşterii rolului O.N.U. în viaţa internațională. 

2) Rolul Consiliului de Securitate 

În concepția Cartei O.N.U. Consiliul de Securitate are răspun- 
derea principală pentru menţinerea păcii şi securității internaţionale, 
fiind abilitat să constate existenţa oricărei amenințări împotriva păcii, 
a unei violări a păcii sau a unui act de agresiune şi să facă recomandări 
ori să hotărască ce măsuri trebuie să fie luate în acest scop (art. 39). 

În legătură cu rezolvarea pe cale paşnică a diferendelor interna- 
tionale, Consiliul de Securitate poate lua măsuri importante în special 
în legătură cu acele diferende care pun în pericol pacea şi securitatea 
internațională. 

Atunci când socoteşte necesar, Consiliul de Securitate are drep- 
tul să invite părţile aflate în diferend, dacă prelungirea acestuia ar 
putea pune în primejdie menţinerea păcii şi securităţii internaţionale, 
să rezolve neînțelegerea respectivă prin mijloacele de soluționare 
paşnică prevăzute în Carta O.N.U. sau, dacă este cazul, să indice el 
însuşi părților aflate în diferend, în orice stadiu s-ar afla acesta, ce 
proceduri sau metode de soluţionare să utilizeze. 

În baza competenţei sale generale de a purta răspunderea princi- 
pală pentru menţinerea păcii şi securității internaţionale, Consiliul de 
Securitate îşi poate oferi bunele oficii, poate acţiona ca anchetator, 
mediator sau conciliator, dar în practică s-a folosit în puţine situaţii de 
aceste prerogative. 

De altfel, în pofida amplelor competenţe ce i-au fost conferite 
prin Cartă, Consiliul de Securitate a avut o participare relativ scăzută 
şi limitată în soluţionarea paşnică a diferendelor internaţionale, rapor- 
tat la numărul mare de diferende ce au avut loc în lume în perioada 
postbelică şi care au ameninţat pacea şi securitatea mondială.! 5 

O asemenea stare de fapt îşi are explicaţia în relativa neîncredere a 
statelor în posibilitatea reală pe care Consiliul de Securitate ar avea-o de a 
interveni în mod eficient, datorită atât insuficienței cooperării între 
membrii permanenți, cât şi deficienţelor de structură şi procedură proprii. 

În situaţia în care a acţionat, totuşi, iar statele aflate în diferend 
au dovedit voinţă de cooperare, Consiliul de Securitate a avut contri- 
buţii utile în promovarea soluționării paşnice a diferendelor. 


13 Dumitra Popescu, Traian Chebeleu, op.cit, p. 116-117; Michael 
Akehurst, op.cit., p. 291-295. 

3) Rolul secretarului general al O.N.U. 

Potrivit Cartei O.N.U. secretarul general este funcţionarul cel 
mai înalt al organizaţiei, cu atribuţii foarte diverse şi complexe în 
bunul mers al acesteia. 

În materie de soluţionare a diferendelor, rolul său statuat prin 
Cartă este redus, secretarul general având dreptul de a atrage atenţia 
Consiliului de Securitate asupra oricărei probleme care, după aprecie- 
rea sa, ar putea pune în primejdie pacea şi securitatea internaţională 
(art. 99) şi obligaţia de a îndeplini orice sarcini încredințate de cele- 
lalte organe principale ale O.N.U. (art. 98). 

În baza acestor prevederi ale Cartei şi depăşind cadrul acestora, 
răspunzând unor comandamente superioare rezultate din necesitatea 
promovării înțelegerii şi cooperării paşnice între state, secretarul 
general al O.N.U. a primit sau şi-a asumat numeroase sarcini pe linia 
acțiunii în favoarea păcii şi securității internaționale şi a rezolvării 
neînțelegerilor dintre state în spiritul principiilor Cartei, rolul său real 
excedând cu mult prevederile actului constitutiv al O.N.U. 

În cadrul diferendelor internaționale, secretarul general a inter- 
venit şi a acţiona cu operativitate, adeseori în mod util, pentru apro- 
pierea poziţiilor părților şi netezirea asperităţilor, îndeplinind direct 
sau prin reprezentanţii săi personali misiuni delicate de bune oficii, de 
mediere sau de conciliere, de informare a organizației mondiale asupra 
situației de fapt ori a stadiului diferendului, făcând părților implicate 
sau celorlalte organisme ale O.N.U. propuneri concrete de soluționare. 

În contextul actual limitat al atribuţiilor conferite secretarului 
general prin Carta O.N.U. în domeniul rezolvării paşnice a dife- 
rendelor internaționale, succesul acțiunilor sale depinde în mare 
măsură de calitățile proprii ale persoanei care îndeplineşte această 
funcţie şi de încrederea pe care statele i-o acordă, dar realitatea vieții 
internaţionale pledează pentru o lărgire a atribuţiilor acestuia, pentru 
sporirea rolului său, date fiind rezultatele pozitive obţinute în 
numeroase ocazii în care alte organisme ale O.N.U. nu au intervenit 
sau nu au obţinut rezultatele scontate. 


4.3, Solutionarea diferendelor în cadrul organizaţiilor regionale 


Existența unor organizaţii internaţionale regionale, de regulă la 
nivel continental, care au în obiectul lor de preocupare problemele 
menţinerii păcii şi securităţii internaţionale, constituie încă un element 
pozitiv în efortul de soluționare paşnică a diferendelor. 

Art. 33 al Cartei O.N.U. prevede recurgerea la aceste organizaţii 
ca una din metodele de rezolvare paşnică a diferendelor internaţionale. 
In acest sens, art. 52 al Cartei precizează că statele care fac parte din 
organizaţiile regionale trebuie să depună toate eforturile pentru 
rezolvarea pe cale paşnică a diferendelor locale prin intermediul aces- 
tor organizații înainte de a le supune Consiliului de Securitate şi că, la 
rândul său, Consiliul de Securitate trebuie să încurajeze organizaţiile 
regionale în acest sens, fie la iniţiativa statelor interesate, fie din pro- 
prie iniţiativă, fără ca pe această cale să se aducă atingere rolului şi 
răspunderilor sale proprii pentru menţinerea păcii şi securității 
internaționale. 

Atribuţiile recunoscute prin Carta O.N.U. nu conferă, însă, 
organizaţiilor regionale un drept de exclusivitate în soluționarea dife- 
rendelor din zonă, asemenea organizații acţionând sub egida O.N.U., 
care se poate oricând implica dacă diferendele respective sunt de na- 
tură să aducă atingere păcii mondiale. 

Actele constitutive ale organizaţiilor regionale existente cuprind 
prevederi speciale referitoare la metodele de soluţionare paşnică a di- 
ferendelor dintre statele membre, un sistem foarte dezvoltat în această 
privinţă existând pe continentul sud-american. 

În practică au existat destul de numeroase situații când prin 
recurgerea la organizaţiile regionale s-au obţinut rezultate pozitive, dar 
se apreciază că în general rolul acestora nu este pe deplin 
valorificat." "4 


114 Vezi Dumitra Popescu, Traian Chebeleu, op.cit., p. 125-140. 

Capitolul XI 


FOLOSIREA LEGALĂ A FORŢEI POTRIVIT 
DREPTULUI INTERNAȚIONAL 


Secţiunea 1 


Mijloacele de constrângere în relaţiile internaţionale 


1.1. Consideraţii generale 


Nerespectarea normelor dreptului internaţional, ca şi săvârşirea 
unor acțiuni inamicale împotriva altor state ori încălcarea drepturilor 
acestora sunt acte care, potrivit dreptului internaţional, dau dreptul 
statelor lezate, ca şi comunității internaţionale, de a lua unele măsuri 
de constrângere paşnică, cu caracter de sancţiune, fără a se recurge la 
război, dacă diferendul sau situația internaţională ce au intervenit nu 
se pot rezolva prin mijloacele paşnice politico-diplomatice sau 
jurisdicţionale consacrate. 

Măsurile de constrângere vizează fie asigurarea legalității interna- 
tionale, fie înlăturarea actelor neamicale sau restabilirea drepturilor 
încălcate şi obligarea statului în culpă de a repara prejudiciile cauzate. 

Dreptul internaţional cunoaşte următoarele mijloace de constrân- 
gere paşnică!'5, grupate în două categorii: 

a) Fără folosirea forței armate: retorsiunea, represaliile, embar- 
goul, boicotul, ruperea relațiilor diplomatice, excluderea de la confe- 
rinţele internaționale sau din organizaţiile internaționale etc.; 

b) Cu folosirea forței armate: represaliile armate, blocada mari- 
timă paşnică, demonstrațiile cu forțele armate şi ocuparea militară a 
teritoriului. 

În dreptul internaţional clasic, statele puteau să recurgă în mod 
individual la asemenea mijloace de constrângere fără vreo restricţie. O 
dată cu interzicerea recurgerii la forță în relaţiile internaţionale, folo- 
sirea în mod individual de către state a mijloacelor de constrângere 
bazate pe forța armată a devenit contrară dreptului internaţional, iar 
mijloacele de constrângere fără folosirea forţei armate au suferit trans- 
formări importante, în sensul îngustării câmpului de utilizare a acestora. 

Potrivit dreptului internaţional contemporan, statele pot recurge 
în mod individual numai la măsuri de constrângere care nu sunt bazate 


115 Grigore Geamănu, Drept internațional public, ed.cit., vol. IL, p. 434. 

pe forţa armată şi aceasta în mod cu totul excepțional, în strânsă legă- 
tură cu Organizaţia Naţiunilor Unite, atunci când sunt obiectul unor 
presiuni sau ilegalităţi din partea altui stat care nu au ajuns încă în faza 
unui atac armat . 

Mijloacele de constrângere, cu sau fără folosirea forţei armate, 
pot fi, însă, utilizate în cadrul măsurilor colective luate de Organizaţia 
Naţiunilor Unite, Consiliul de Securitate putând să decidă în acest sens 
în baza articolelor 41 şi 42 ale Cartei O.N.U. 


1.2. Mijloacele de constrângere fără folosirea forței armate 


a) Retorsiunea 

Retorsiunea este o măsură de răspuns a unui stat față de actele 
neamicale ale altui stat. Actul neamical căruia i se răspunde prin retor- 
siune nu constituie în sine o încălcare a normelor dreptului interna- 
tional sau a unui tratat internaţional şi poate consta în persecuții ale 
propriilor cetăţeni în statul respectiv, expulzarea unor diplomaţi, adop- 
tarea unor măsuri legislative neprieteneşti etc. 

Este de esenţa retorsiunii ca răspunsul la un act neamical, care 
are caracter de retorsiune, să aibă valoarea unor acte similare şi să nu 
depăşească amploarea sau caracterul actului la care se răspunde. 

Retorsiunea este o măsură permisă dreptul de internaţional con- 
temporan. 

b) Represaliile 

Represaliile sunt măsuri de constrângere luate de un stat împo- 
triva altui stat în scopul de a obţine repararea unei daune cauzată prin 
acte sau omisiuni ilicite din punctul de vedere al dreptului internațional 
săvârşite de acel stat sau de a preveni repetarea unor asemenea acte. 

Represaliile se deosebesc de retorsiune prin aceea că ele consti- 
tuie măsuri de răspuns la acte considerate ca fiind contrare dreptului 
internațional şi nu la simple acte inamicale. 

Pentru a fi legală, recurgerea la acte de represalii este supusă 
unor condiții". Un stat poate executa acte de represalii numai dacă: 

- este el însuşi lezat de actul ilegal al altui stat şi s-a adresat în 
prealabil acelui stat, care nu s-a conformat cererii sale; 


11 Grigore Geamănu, Dreptul internațional penal şi infracțiunile 
internaţionale, ed.cit., p. 118. 
117 Vezi Paul Reuter, Droit international public, Presse Universitaire 
de France, Paris, 1968, p. 301. 

- se păstrează o proporţie între represalii şi actul ilegal, astfel ca 
represaliile să fie comparabile cu prejudiciul suferit (principiul propor- 
ționalității); 

- represaliile sunt îndreptate numai împotriva statului care a 
comis actul ilicit, nu şi împotriva unui stat tert; 

- nu se recurge sub nici o formă la forța armată. 

Represaliile licite pot consta în acte foarte variate, între care se- 
chestrarea unor bunuri sau valori aparținând statului în culpă, întreru- 
perea relațiilor comerciale ori a comunicaţiilor de orice fel cu acesta, 
expulzarea resortisanţilor celuilalt stat, refuzul de a executa un tratat etc. 

c) Embargoul 

Embargoul este măsura prin care un stat reţine navele comer- 
ciale ale altui stat în porturile sau în marea sa teritorială împreună cu 
încărcătura lor, în scopul de a-l determina pe acesta să pună capăt unei 
încălcări a dreptului internaţional şi să repare prejudiciul cauzat prin 
acea încălcare. 

Prin extensie, embargoul poate consta în reținerea bunurilor şi a 
valorilor de orice fel destinate statului împotriva căruia se aplică o 
asemenea măsură. 

Embargoul constituie o măsură legală şi în condiţiile dreptului 
internațional contemporan, ea neimplicând măsuri de utilizare a forței. 

d) Boicotul 

Boicotul constituie un mijloc de constrângere internațională 
constând în întreruperea relațiilor comerciale între state, ca şi în 
întreruperea comunicațiilor feroviare, maritime, poştale, telegrafice, 
prin radio sau alte asemenea mijloace, pentru a se pune capăt unei 
încălcări a normelor dreptului internațional. 

Boicotul poate fi aplicat şi în baza unei hotărâri luate în cadrul 
organizaţiilor internaţionale. Astfel, conform Pactului Societății Naţiu- 
nilor, Consiliul Societăţii putea lua măsuri de boicot împotriva unui 
stat care ar fi recurs la război fără respectarea dispoziţiilor privind 
rezolvarea pe cale paşnică a diferendului în care era antrenat. 

Potrivit art. 41 al Cartei O.N.U. Consiliul de Securitate poate să 
decidă întreruperea totală sau parţială a relațiilor economice şi a 
comunicaţiilor feroviare, maritime, aeriene, poştale, telegrafice, prin 
radio, precum şi a altor mijloace de comunicaţii ale statelor membre, 
ca măsură de constrângere împotriva unui stat care a comis un act de 
ameninţare a păcii, de violare a păcii sau de agresiune. 

e) Ruperea relaţiilor diplomatice 

Ruperea relaţiilor diplomatice este o măsură pe care statele o pot 
lua în cazul în care relațiile lor cu alte state cunosc un grad deosebit de 
deteriorare, fiind un act apreciat ca foarte grav în consecinţe. 

Ruperea relaţiilor diplomatice poate constitui, însă, şi o măsură 
de constrângere luată faţă de un stat pentru încălcarea de către acesta a 
legalităţii internaţionale, cu scopul de a-l determina să pună capăt 
actelor sale ilegale. 

Măsura poate fi dispusă cu caracter de sancţiune şi de către 
O.N.U. sau de către organizaţiile regionale de securitate, împreună cu 
măsurile de boicot sau separat de acestea, în cadrul acţiunii de menţi- 
nere a păcii şi securităţii internaţionale. 

f) Excluderea de la conferințele internaţionale sau din organi- 
zațiile internaţionale 

Este o măsură de constrângere care nu a existat în dreptul interna- 
tional clasic, ea apărând o dată cu amploarea deosebită pe care au luat-o 
conferințele şi organizaţiile internaţionale în epoca contemporană. 

A fost folosită în sistemul Societăţii Naţiunilor, dar cu deosebire 
în cadrul Organizaţiei Naţiunilor Unite sau al altor organizații interna- 
tionale în ultimele decenii. 


1.3. Mijloacele de constrângere cu folosirea forței armate 


a) Represaliile armate 

De-a lungul istoriei represaliile cu folosirea forței armate au fost 
permise, ele fiind considerate legale în baza dreptului la autoajutorare 
(selfhelp) al statelor, care permitea adoptarea oricăror măsuri de forţă 
atunci când se aprecia că există un pericol din partea altui stat. 

Represaliile aveau un dublu caracter, reparator şi sancționator, şi 
se foloseau pentru rezolvarea situației sau a diferendului prin forță, dar 
fără a se ajunge la război. Folosirea forței armate cu titlu de represalii 
a constituit, însă, adesea preludiul unor intervenții militare sau pretext 
pentru asemenea intervenții. 

Represaliile bazate pe forța armată au fost interzise parțial prin 
Convenţia a Il-a de la Haga din 1907 referitoare la limitarea folosirii 
forței pentru obţinerea plăţii unor datorii contractuale. Ele au fost 
interzise de o manieră generală în baza Cartei O.N.U., ca fiind contrare 
scopurilor şi principiilor acesteia, care impun statelor obligaţia de a se 
abtine în relaţiile lor de la folosirea forţei armate, inclusiv cu titlu de 
represalii. 

Dacă folosirea forței armate în cadrul represaliilor atinge un 
anumit grad de gravitate şi intensitate, aceasta poate constitui nu 
numai o încălcare a interdicției generale de a folosi forța în relaţiile 
internaţionale, ci şi un act de agresiune armată. 

b) Blocada maritimă paşnică 

Prin blocadă maritimă paşnică se înțelege ansamblul de măsuri 
vizând împiedicarea de către un stat, cu forțele sale navale militare, 
fără a se afla în război cu un alt stat, a oricăror comunicaţii cu litoralul 
şi porturile respectivului stat, pentru a determina pe celălalt stat să 
renunţe la o acţiune concretă prin care i se încalcă drepturile proprii 
sau se aduce atingere legalităţii internaţionale. 

Blocarea porturilor sau a coastelor altui stat implică posibilitatea 
pentru statul care a recurs la o asemenea măsură de a reține şi 
sechestra navele statului blocat, care ar intra sau ar ieşi din porturile 
acestuia ori din marea sa teritorială. 

La origine, blocada maritimă a constituit unui din procedeele de 
ducere a războiului, dar din secolul al XIX-lea a început să fie folosită 
şi în timp de pace, ca o măsură de constrângere pentru restabilirea 
ordinii juridice internaţionale, în cazul în care a fost încălcată. 

In dreptul internaţional contemporan, blocada maritimă paşnică 
este interzisă dacă este efectuată individual de către un stat împotriva 
altui stat!!€, fiind considerată un act ilegal de ameninţare cu forța sau 
de recurgere la ameninţarea cu forţa armată într-un mod agresiv, 
figurând în componenţa definiţiei agresiunii adoptată în 1974. 

Consiliul de Securitate al O.N.U. poate, însă, potrivit art.42 al 
Cartei, să dispună efectuarea unei blocade maritime paşnice cu forțele 
militare navale ale statelor membre ale organizației, ca o măsură de 
constrângere cu folosirea forței armate în condiţiile prevăzute de 
Capitolul VII al Cartei O.N.U. 

c) Demonstraţiile cu forțele armate 

Demonstraţiile cu forțele armate constau în desfăşurarea de 
efective militare, mişcări de trupe, aducerea în apropierea graniței cu 
un alt stat a unor forţe militare navale, aeriene sau terestre, ori alte 
asemenea manifestări, pentru a-i impune o anumită conduită consi- 
derată ca legală ori pentru a-l determina pe acesta să înlăture unele 
măsuri luate anterior prin care au fost lezate interesele altui stat. 

Ín trecut, demonstrațiile cu forţa armată au constituit un mijloc 
frecvent utilizat şi din păcate se mai utilizează şi astăzi, deşi din punct 
de vedere legal ele sunt interzise, constituind acte de ameninţare cu 


18 Nicolae Daşcovici, Organizarea păcii şi O.N.U., Universitatea Bu- 
cureşti, Facultatea de Drept, 1948, p.303. Blocada maritimă paşnică figu- 
rează ca unul din exemplele de acte de agresiune în Convenţiile de la Londra 
din 1933 pentru definirea agresorului şi în definiția agresiunii adoptată de 
Adunarea Generală a O.N.U. în 1974. 

forța, la care statele nu mai au dreptul să recurgă în mod individual, 
potrivit principiului nerecurgerii la forță şi la ameninţarea cu forţa în 
relațiile internaţionale. 

Măsura poate fi luată, însă, în mod legal în cadrul O.N.U. de către 
Consiliul de Securitate în conformitate cu art.42 al Cartei, împotriva 
unui stat agresor, ca măsură colectivă a membrilor organizației. 

d) Ocuparea militară a teritoriului altui stat 

In dreptul internaţional clasic, ocuparea militară a teritoriului sau 
a unei porţiuni din teritoriul altui stat a fost folosită ca mijloc de 
constrângere în timp de pace, fără o declaraţie de război, cu caracter 
de represalii împotriva încălcării unor drepturi ori a neîndeplinirii unor 
obligaţii sau ca o garanţie că statul respectiv îşi va corecta conduita 
ilegală. 

O asemenea măsură era considerată legală atâta timp cât dreptul 
internațional clasic permitea ca, în virtutea dreptului de autoapărare 
sau autoprotecţie al statelor, care avea un sens mult mai larg decât 
dreptul la autoapărare individuală sau colectivă prevăzut de Carta 
ONU, fiecare stat să poată recurge în mod unilateral la măsuri bazate 
pe forţa armată împotriva altui stat, chiar şi atunci când acesta nu 
săvârşea un act de agresiune. 

Potrivit dreptului internaţional contemporan, ocuparea totală sau 
parţială a teritoriului altui stat este interzisă, fiind contrară principiului 
nerecurgerii la forță împotriva suveranităţii sau a integrităţii teritoriale 
a altui stat. Ea este considerată ca un act de agresiune şi figurează în 
definiția adoptată în 1974 a agresiunii, ca una din situațiile în care 
recurgerea la forța armată constituie o agresiune internațională. 


Secţiunea 2 


Folosirea legală a forţei armate împotriva actelor de agresiune 


2.1. Probleme de principiu 


Recurgerea la forţa armată împotriva suveranităţii şi integrității 
teritoriale a statelor este astăzi interzisă în baza principiului nerecur- 
gerii la forță, principiu fundamental al dreptului internaţional contem- 
poran, iar agresiunea armată este considerată drept cea mai gravă cri- 
mă internațională”. 


119 Cu privire la evoluţia dreptului internațional spre interzicerea cu 
caracter de principiu fundamental a folosirii forței armate în relațiile 
internaționale vezi Vasile Creţu, Drept internaţional penal, ed.cit., p. 24-36. 

Dreptul internaţional permite, însă, ca forța armată să fie folosită 
drept mijloc de ultim recurs pentru contracararea actelor de agresiune, 
statele putând să utilizeze forțele lor armate împotriva altor state care 
încalcă grav legalitatea internațională, pentru a-şi apăra propria inte- 
gritate teritorială, independenţa şi suveranitatea şi pentru sancţionarea 
agresorului, în care sens sunt în drept să adopte în propriul teritoriu 
măsuri adecvate de natură a le permite realizarea scopurilor arătate. 

În realizarea uneia din principalele sale funcții, de a menţine 
pacea şi securitatea internațională, Carta O.N.U. cuprinde un sistem 
complex de sancţionare, în colectiv, a agresorului de către statele 
membre, menit a asigura restabilirea legalităţii internaționale, înlătura- 
rea actelor de agresiune şi a urmărilor acestora, repunerea în drepturi a 
statului lezat şi prevenirea unor noi încălcări. 

Sisteme similare de asigurare a securităţii internaţionale funcțio- 
nează şi în plan zonal, în cazul organizaţiilor internaţionale regionale. 

Carta O.N.U. recunoaşte în acelaşi timp şi dreptul la autoapărare 
al fiecărui stat care, în caz de agresiune, este îndreptăţit să riposteze 
prin toate mijloacele care-i stau la îndemână, fie în mod individual, fie 
împreună cu alte state cu care se află în relaţii de alianță politico- 
militară bilaterală sau multilaterală, pentru acordarea de ajutor mutual 
în caz de atac armat. 

Recunoaşterea dreptului la autodeterminare al popoarelor a dus 
în planul dreptului la legitimarea luptei armate duse de popoarele 
coloniale şi dependente împotriva asupritorilor, recurgerea la forța 
armelor de către aceste popoare încadrându-se în situaţiile legitime de 
folosire a forţei, ca ripostă la exercitarea ilegală de către statele 
metropolă a unor constrângeri la adresa libertăţii şi independenţei lor. 

Situaţiile în care forţa armată poate fi folosită în mod legal 
pentru sancţionarea agresiunii sunt, deci, următoarele: de către Orga- 
nizația Naţiunilor Unite, ca sistem universal de securitate; de către 
organizaţiile regionale, sub controlul O.N.U.; de către fiecare stat în 
parte, potrivit dreptului la autoapărare individuală sau colectivă; de 
către popoarele coloniale sau dependente împotriva ţărilor care exer- 
cită asupra lor o dominație ilegală, contrară normelor dreptului inter- 
național şi Cartei O.N.U.. 

Carta O.N.U. prevede în art. 53 şi 107 şi posibilitatea folosirii 
forței împotriva statelor foste inamice puterilor aliate şi asociate în cel 
de-al doilea război mondial, între care s-ar încadra şi ţara noastră, 
măsură ce era menită a contracara o eventuală politică revanşardă din 
partea acestora, cum se întâmplase după primul război mondial, şi a 
asigura respectarea clauzelor tratatelor de pace. 

Prevederile articolelor respective, deşi încă în vigoare în mod 
formal, au devenit caduce!”, în condiţiile în care statele respective 
sunt astăzi membre ale O.N.U. şi s-au angajat să ducă o politică de pace 
şi de respectare a dreptului internaţional alături de celelalte state ale 
lumii. 


2.2. Folosirea forței de către Organizaţia Naţiunilor Unite 


Carta O.N.U. proclamă în preambulul său hotărârea statelor mem- 
bre de a-şi uni eforturile pentru menținerea păcii şi securității interna- 
tionale, de a accepta principii şi a institui metode „care să garanteze că 
forța armată nu va fi folosită decât în interesul lor comun”. 

Statele membre ale O.N.U. s-au angajat să-şi garanteze reciproc 
securitatea şi să contribuie prin toate mijloacele conforme cu dreptul 
internațional la reprimarea agresiunii indiferent unde, din partea cui şi 
împotriva cui s-ar produce aceasta. 

Mijloacele prevăzute de Carta O.N.U. pentru menţinerea păcii şi 
securității internaţionale, asigurarea legalităţii internaționale şi apăra- 
rea drepturilor statelor sunt, în caz de diferend sau de conflict interna- 
tional, atât mijloacele paşnice cunoscute, cât şi, în caz de violări ale 
păcii sau de acte de agresiune, măsuri bazate pe forță, fie că aceasta 
implică sau nu folosirea forței armate. Ele sunt cuprinse în Capitolul 
VI al Cartei, intitulat, „Acţiunea în caz de ameninţări împotriva păcii, 
de încălcări ale păcii şi de acte de agresiune”. 

Mecanismul prevăzut în acest sens de Carta O.N.U. este destul de 
complex, principalelor organisme ale organizaţiei mondiale (Adunarea 
Generală şi Consiliul de Securitate) stabilindu-li-se atribuţii, drepturi 
şi obligaţii precise privind folosirea forţei, inclusiv a forței armate. Un 
rol important joacă în acest domeniu şi secretarul general al O.N.U.. 

1) Adunarea Generală a O.N.U. are un rol relativ limitat în rezol- 
varea unor situaţii conflictuale ce ar apărea între membrii organizației. 

Pe de o parte, ea se poate pronunţa asupra oricărei situaţii ce ar 
constitui o ameninţare la adresa păcii şi securității internaţionale, în 
baza competenţei sale generale de a analiza şi dezbate orice problemă 
ce intră în sfera de preocupări a organizaţiei, iar pe de altă parte, în caz 
de diferend între statele membre, poate face recomandări asupra mo- 
dului de soluţionare atât statelor implicate, cât şi Consiliului de Secu- 
ritate, acestuia din urmă fie din oficiu, dacă nu s-a sesizat el însuși cu 


12 Tan Brownlie, International Law and The Use of Force by States, 
Oxford, at the Clarendon Press, 1963, p.336-337; Max Sörensen, op.cit., 
p.746; N. Daşcovici, op.cit., p. 331. 

situația sau diferendul respectiv, fie la cererea acestuia, dacă s-a 
sesizat el însuşi. 

Adunarea Generală nu poate, de aceea, potrivit Cartei, să între- 
prindă măsuri bazate pe forță şi cu atât mai mult nu poate dispune 
recurgerea la forţa armată împotriva unui stat care prin conduita sa 
culpabilă a dat naştere unui diferend sau unei situaţii internaţionale, 
sau care în mod deliberat a recurs la acte de agresiune împotriva altui stat. 
legale de a acționa direct asupra situațiilor concrete în care pacea şi 
suveranitatea sunt tulburate sau amenințate, Adunarea Generală a 
îndeplinit şi îndeplineşte în continuare un rol important în soluţionarea 
unor probleme de ordin general de această natură, adoptând decizii 
(declaraţii şi rezoluţii) care exprimă luări de poziţie nete împotriva 
unor acte de agresiune şi care exercită o influenţă pozitivă pe plan 
internaţional, pentru dezamorsarea unor situaţii conflictuale şi soluțio- 
narea acestora în spiritul dreptului internațional, al asigurării păcii 
mondiale. 

2) Consiliul de Securitate al O.N.U. are, potrivit Cartei, o poziţie 
cu totul specială în sistemul de rezolvare a situaţiilor şi diferendelor 
care ar primejdui pacea şi securitatea internațională, el având „princi- 
pala răspundere pentru menţinerea păcii şi securităţii internaționale” 
(art.24) şi fiind abilitat ca în îndeplinirea îndatoririlor sale decurgând 
din această răspundere, să acţioneze în numele statelor membre, 
acestea obligându-se să-i accepte şi să-i execute hotărârile!?!. 

Măsurile pe care le poate lua Consiliul de Securitate în caz de 
amenințare contra păcii, violări ale păcii sau acte de agresiune sunt 
prevăzute de Capitolul VII al Cartei O.N.U., care cuprinde şi principa- 
lele atribuţii ale Consiliului de Securitate în domeniul realizării secu- 
rității şi păcii internaţionale. 

Potrivit Cartei (art.39) Consiliul de Securitate are atât compe- 
tența de a constata existența unei amenințări contra păcii, a unei 
violări a păcii sau a unui act de agresiune, cât şi pe aceea de a acționa 
în mod corespunzător pentru menţinerea păcii. 

Constatarea existenţei uneia din situaţiile care reclamă interven- 
ţia Consiliului de Securitate se poate face atât din oficiu, cât şi la 
sesizarea unui alt organ al O.N.U. sau a unor state, indiferent dacă 
statele respective sunt sau nu implicate direct. 


2! Vezi şi Luise Driike, Organizaţia Naţiunilor Unite şi rolul său în 
prevenirea conflictelor, în „Arta prevenirii conflictelor”, Institutul Român de 
Studii Internaţionale, R.A. Monitorul Oficial, Bucureşti, 1996, p. 47-48. 

Acțiunea Consiliului de Securitate constă în adoptarea unor 
recomandări sau a unor hotărâri, în funcţie de situaţie. 

Recomandările nu au caracter obligatoriu, pe această cale nu se 
pot lua măsuri de constrângere, ci doar se pot indica procedurile şi 
metodele pentru rezolvarea situaţiei. 

Hotărârile stabilesc măsuri concrete menite a duce la menține- 
rea au, după caz, la restabilirea păcii şi securităţii internaționale. Con- 
siliul de Securitate este în drept să decidă, cu caracter obligatoriu, 
luarea de măsuri provizorii sau de măsuri definitive, care pot să 
implice sau nu folosirea forței armate. 

a) Măsurile provizorii se iau în scopul de a preveni agravarea 
unei situații constatate ca atare, înainte de cercetarea amănunțită a 
acesteia şi de adoptarea unor recomandări sau hotărâri pentru soluţio- 
narea pe fond a conflictului. Carta nu indică în ce ar putea consta 
asemenea măsuri provizorii pentru a nu îngrădi aprecierea Consiliului 
de Securitate în raport cu situaţiile concrete, care pot fi foarte variate. 
Asemenea măsuri pot consta, de exemplu, dintr-un ordin de încetare a 
focului, din instituirea unui moratoriu, oprirea înaintării trupelor şi 
altele asemenea. 

In caz de neconformare a părților față de măsurile cu caracter 
provizoriu dispuse de Consiliul de Securitate, acesta este împuternicit 
să ţină seama în modul cuvenit de refuzul respectiv în cursul desfă- 
şurării ulterioare a evenimentelor, la aprecierea poziţiei şi a răspun- 
derii fiecăreia dintre părți. 

Măsurile provizorii trebuie să fie de aşa natură încât să nu 
prejudicieze drepturile, pretenţiile sau poziția părților interesate şi să 
nu avantajeze pe vreuna din părți. 

b) Măsurile definitive pot să fie de două feluri: cele care nu 
implică folosirea forţei armate şi cele bazate pe folosirea forței armate. 

Măsurile care nu implică folosirea forței armate pot să se refere 
la izolarea internaţională a statului în culpă sau la crearea unor di- 
ficultăți pentru poziția politică internațională şi pentru economia aces- 
tuia, prin exercitarea de presiuni, în scopul de a-l determina astfel să-şi 
corijeze conduita, să renunțe la actele sale condamnabile şi să reintre 
în legalitate. 

In cadrul acestor măsuri Consiliul de Securitate poate să ceară 
statelor membre ale O.N.U. să întrerupă total sau parțial relațiile econo- 
mice, comunicațiile feroviare, maritime, aeriene, poştale, telegrafice, 
prin radio sau prin alte mijloace de comunicaţie cu statul supus măsu- 
rilor de sancționare, sau să întrerupă relațiile diplomatice cu acesta 
(art.41 al Cartei O.N.U.). 

Deşi nu implică folosirea forţei armate, asemenea măsuri au 
caracter de constrângere şi prezintă o gravitate deosebită pentru statele 
împotriva cărora se iau. Ele nu mai au drept scop, ca în cazul măsu- 
rilor provizorii, conservarea poziţiei părţilor în conflict la un moment 
dat, ci sancţionarea acelora care nu s-au conformat hotărârilor ante- 
rioare şi continuă conduita lor ilicită. Luarea unor asemenea măsuri 
presupune o atitudine clară, tranşantă, din partea Consiliului de Securi- 
tate în favoarea uneia sau alteia din părțile aflate în conflict, o con- 
damnare a statelor vinovate de tulburări ale păcii, de violări ale păcii 
sau de acte de agresiune. 

Măsurile bazate pe folosirea forţei armate se iau în cazul în care 
măsurile cu caracter provizoriu, recomandările Adunării Generale sau 
ale Consiliului de Securitate, precum şi măsurile luate de Consiliul de Se- 
curitate care nu implică folosirea forței armate, s-au dovedit ineficiente. 

In această situaţie Consiliul de Securitate poate să întreprindă, 
prin folosirea forțelor terestre, navale sau aeriene ale membrilor orga- 
nizaţiei, orice acțiune pe care o consideră necesară pentru menținerea 
sau restabilirea păcii şi securităţii internaționale. 

Carta prevede asemenea măsuri numai cu caracter enunciativ, 
menționând demonstrațiile militare, măsurile de blocadă şi alte ope- 
raţii executate de forțele terestre, maritime sau aeriene (art. 42). 

Pentru exercitarea atribuțiilor Consiliului de Securitate, Carta 
ONU a prevăzut un mecanism de constituire şi de utilizare a forțelor 
armate ale organizaţiei, care să fie în măsură să angajeze acţiuni mili- 
tare împotriva statelor în culpă. 

Art.43 al Cartei O.N.U. prevede obligaţia statelor membre de a 
pune la dispoziţia Consiliului de Securitate forţe armate şi de a-i acor- 
da sprijinul şi facilitățile necesare, inclusiv dreptul de trecere a trupe- 
lor peste teritoriul lor, în vederea executării măsurilor de menținere a păcii. 

Contribuţia cu forţe armate, sprijinul şi facilităţile, nu se anga- 
jează însă automat, ci sunt condiționate de îndeplinirea cumulativă a 
două condiţii: formularea unei cereri exprese din partea Consiliului de 
Securitate şi încheierea unor acorduri între Consiliu pe de o parte şi 
membrii organizației, individual sau în grup, pe de altă parte. 

Utilizarea în luptă a efectivelor puse la dispoziţia O.N.U. trebuie 
să se facă, potrivit Cartei, după planurile pregătite de Consiliul de Se- 
curitate cu ajutorul unui Comitet de stat major, statele care participă cu 
forţe armate având, însă, dreptul să fie invitate la adoptarea de către Con- 
siliul de Securitate a hotărârilor privind utilizarea forțelor lor armate. 

Caracterul sumar al prevederilor Cartei, ca şi sistemul prevăzut 
pentru angajarea şi conducerea forțelor armate ale O.N.U., au determi- 

nat ca problema constituirii unor asemenea forțe să depindă în ultimă 
instanță de factori politici conjuncturali, practic de voința marilor 
puteri membre permanente ale Consiliului de Securitate, astfel că, 
până în prezent, nu s-au încheiat asemenea acorduri încă din timp de 
pace şi, ca urmare, nici nu s-au constituit forţele militare ale O.N.U. în 
conformitate cu prevederile capitolului VII al Cartei. 

Mecanismul prevăzut de Carta O.N.U. a funcţionat doar cu 
caracter ad-hoc în cazul agresiunii săvârşite de Irak în 1990 împotriva 
Statului Kuweit, pe care l-a invadat şi l-a anexat. După anexare, prin 
rezoluţii ale Adunării Generale a O.N.U., s-a cerut Irakului eliberarea 
Kuweitului, iar ca urmare a refuzului statului agresor Consiliul de Se- 
curitate a instituit o blocadă totală şi a invitat mai multe state să-i pună 
la dispoziţie trupe pentru reprimarea agresiunii şi eliberarea Kuweitului. 

Trupele puse la dispoziţia Consiliului de Securitate, în special de 
către Statele Unite ale Americii, au declanşat în ianuarie 1991 opera- 
țiunea „Furtuna deşertului” în urma căreia Kuweitul a fost eliberat, iar 
Irakului i s-au pus o serie de condiţii, între care restituirea bunurilor 
ridicate din Kuweit, plata reparațiilor pentru daunele cauzate şi distru- 
gerea armamentului de nimicire în masă, până la îndeplinirea acestor 
condiții menţinându-se în continuare blocada instituită şi exercitându-se 
un control asupra îndeplinirii obligațiilor stabilite. 

Cu toate că mecanismul prevăzut de Carta O.N.U. pentru menţi- 
nerea păcii şi securităţii internaţionale şi reprimarea oricărei agresiuni 
prin folosirea forței armate nu a funcționat decât în mică măsură, el 
este şi rămâne încă în vigoare, dispoziţiile corespunzătoare nefiind abro- 
gate, iar noile condiţii ale relaţiilor internaţionale, apărute ca urmare a 
sfârşitului bipolarității mondiale, ar putea crea un cadru nou, care să 
faciliteze punerea lor în aplicare în situaţiile prevăzute de Cartă”. 

Forţele multinaționale de menţinere a păcii 

Deşi forțele armate ale O.N.U. nu s-au putut constitui conform 
Cartei, organizația mondială a fost totuşi prezentă cu efective militare 
ale statelor membre în numeroase situații conflictuale şi crize politico- 
militare ce au avut loc în ultimele decenii în diferite regiuni ale lumii, 
aducând adesea o contribuție pozitivă la rezolvarea sau diminuarea 
proporțiilor acestora. 

Rolul îndeplinit de aceste forţe armate nu este, însă, cel prevăzut 
de capitolul VII al Cartei O.N.U. — constrângerea agresorului să înceteze 
actele sale agresive şi restabilirea păcii şi securităţii internaţionale, 


122 Vasile Creţu, Rolul forțelor militare ale O.N.U. într-o nouă ordine 
mondială, în „Revista română de drept umanitar”, nr. 4 (6), 1994. 

prin implicarea directă în operațiile militare împotriva statului agresor 
— ci unul de o factură diferită, de prevenire a agravării conflictelor 
armate declanşate şi de garantare că anumite aranjamente politico- 
militare la care s-a ajuns pe parcurs în situația internațională ce s-a 
creat sunt respectate de părțile implicate, fără a lua, în general, atitu- 
dine activă şi diferențiată în favoarea vreuneia dintre părți, considerată 
ca victimă!” 

Forţele multinaționale de menţinerea a păcii, indiferent de denu- 
mirea concretă a acestora sau de misiunile pe care le au de îndeplinit, 
au întotdeauna un caracter ad-hoc, ele constituindu-se de către Aduna- 
rea Generală sau de Consiliul de Securitate al O.N.U. pe perioade deter- 
minate şi pentru un conflict anume. 

Crearea acestor forţe reprezintă o soluție originală, izvorâtă din 
necesităţile şi realitățile contemporane, inspirată, în esenţa sa, din 
principiile generale ale Cartei”. 


2.3. Rolul organizaţiilor internaţionale regionale în folosirea forţei 


Carta O.N.U., în capitolul VIII, prevede şi posibilitatea ca forța 
să fie folosită sub egida O.N.U. de către organizaţiile internaționale — 
acorduri şi organisme — care au în preocupările lor probleme privind 
menţinerea păcii şi securităţii internaționale în cadru regional, dacă 
organizarea şi activitatea acestora sunt compatibile cu scopurile şi 
principiile O.N.U. 

In concepţia Cartei, rolul organizaţiilor regionale de securitate 
este limitat şi, în mare parte, subordonat O.N.U. Menirea lor este ca, 
alături de O.N.U., să promoveze rezolvarea pe cale paşnică a diferen- 
delor internaţionale cu caracter local, iar sub egida acesteia, să parti- 
cipe la rezolvarea oricăror diferende, inclusiv prin aplicarea unor mă- 
suri de constrângere, rolul lor fiind astfel de a completa mecanismul 
centralizat de securitate colectivă cu contribuția pe care, pe plan zonal, 
o pot aduce la limitarea efectelor asupra păcii şi securităţii internațio- 
nale ale diferendelor şi altor situații periculoase, la rezolvarea mai 
operativă a acestora. 

Potrivit Cartei, organizaţiile regionale trebuie să informeze per- 
manent şi complet Consiliul de Securitate al O.N.U. asupra acţiunilor pe 


1% Vasile Creţu, Nerecurgerea la forţă în relaţiile internaţionale, ed.cit., 
p. 171-172. 

124 Asupra forțelor de menţinere a păcii vezi Ion Dragoman, Drept 
internațional aplicabil în operațiunile de menţinere a păcii, Editura Academiei 
de Înalte Studii Militare, Bucureşti, 1996; Michael Akehurst, op.cit., p. 259-275. 

care le întreprind sau le pregătesc pentru menţinerea păcii şi securității 
internaționale, ele nu pot întreprinde nici o măsură de constrângere 
fără autorizarea Consiliului de Securitate, iar Consiliul de Securitate la 
rândul său poate utiliza asemenea acorduri sau organisme regionale 
pentru aplicarea măsurilor de constrângere sub autoritatea sa. 


2.4. Dreptul statelor la autoapărare individuală sau colectivă 


Art.51 al Cartei O.N.U. stipulează că nici o dispoziţie a Cartei 
„nu va aduce atingere dreptului inerent la autoapărare individuală sau 
colectivă, în cazul în care se produce un atac armat împotriva unui 
membru al Naţiunilor Unite ...” 

Dreptul legitim la autoapărare în forma consacrată de Carta O.N.U. 
este rezultatul unei îndelungi evoluţii, de la dreptul de autoprotecţie 
recunoscut ca legal sub diferite forme (autoconservarea, autoapărarea 
preventivă, autoajutorarea etc.) la situația de astăzi când statele au 
dreptul de a recurge la forța armelor numai în cazul în care sunt 
victime ale unei agresiuni armate, nu şi ca răspuns la violarea de către 
state a normelor de drept internaţional în alte forme, cum ar fi neres- 
pectarea unor obligaţii asumate prin tratate ori lezarea unor interese 
legitime. 

Mai mult, pentru a se justifica recurgerea la forţa armată în ca- 
drul dreptului legitim de autoapărare individuală sau colectivă atacul 
căruia 1 se ripostează trebuie să fie real şi actual, simpla eventualitate a 
unui atac sau amenințarea cu agresiunea armată neputând constitui un 
temei pentru ca recurgerea la forţa armată de către statul ameninţat să 
aibă caracterul de autoapărare legitimă. 

Acţiunile militare preventive sunt contrare Cartei O.N.U. şi drep- 
tului internaţional contemporan 75. 

Carta O.N.U. nu cuprinde nici o menţiune specială din care să rezulte 
deosebiri de principiu între autoapărarea individuală şi cea colectivă. 

Autoapărarea colectivă presupune ca două sau mai multe state 
să-şi acorde reciproc sprijinul, inclusiv cu forţele lor armate, în cazul 
în care unul dintre ele ar fi victimă a agresiunii. Pentru a da eficiență 
autoapărării colective, statele încheie de regulă încă din timp de pace, 
în baza art.51 al Cartei O.N.U., acorduri de asistenţă mutuală prin care 


125 Vezi lan Brownlie, International Law and The Use of Force by 
States, op.cit., p.260; Michael Akehurst, op.cit., p.315-316; Edwin Glaser, 
Consideraţii de drept internaţional cu privire la dreptul de autoapărare, în 
„Studii social-politice asupra fenomenului militar contemporan”, vol.III, 
Editura Militară, Bucureşti, 1974, p.34. 

se stabilesc condițiile şi limitele furnizării reciproce de sprijin militar 
în caz de agresiune. Un exemplu de asemenea acord îl constituie 
Tratatul Atlanticului de Nord, care stă la baza constituirii N.A.T.O.' 

Potrivit art.51 al Cartei O.N.U. măsurile luate de statele membre 
în exercitarea dreptului lor la autoapărare trebuie să fie aduse imediat 
la cunoştinţa Consiliului de Securitate şi nu trebuie să afecteze în nici 
un fel puterea şi îndatoririle acestuia de a întreprinde oricând acțiunile 
pe care le va socoti necesare pentru menţinerea sau restabilirea păcii 
şi securităţii internaţionale. 


2.5. Folosirea forţei de către popoarele coloniale şi naţiunile 
dependente pentru eliberarea lor naţională 


Organizația Naţiunilor Unite şi-a propus printre scopurile sale şi 
pe acela de a dezvolta relaţii între naţiuni, întemeiate pe respectarea 
principiului egalităţii în drepturi a popoarelor şi a dreptului lor de a 
dispune de ele însele. 

Dezvoltarea la scurt timp după adoptarea Cartei a unor ample 
mişcări de eliberare colonială şi naţională, pentru obţinerea indepen- 
denţei, de către popoarele aservite în variate forme (colonii, mandate, 
tutelă internaţională etc.) a dus la prăbuşirea sistemului colonial şi la 
formarea a circa 90 de state independente, proces în care lupta popoa- 
relor respective a dobândit caracterul unei lupte legitime, iar opoziția 
fostelor state dominante caracterul unei acțiuni contrară normelor şi 
principiilor dreptului internaţional. 

Folosirea forţei armate de către statele metropolă împotriva po- 
poarelor aflate sub dominaţia lor, care îşi caută realizarea drepturilor 


126 Art.5 al Tratatului Atlanticului de Nord prevede următoarele: 
„Părţile la tratat convin ca orice atac armat împotriva uneia sau mai multora 
dintre ele în Europa sau în America de Nord să fie considerat un atac 
îndreptat împotriva tuturor şi, în consecință, sunt de acord că, dacă un 
asemenea atac are loc, fiecare exercitându-şi dreptul la autoapărare 
individuală sau colectivă recunoscut de art.51 al Cartei Naţiunilor Unite, să 
acorde ajutor părţii sau părților atacate, luând individual sau de comun acord 
cu celelalte părți orice măsură considerată ca necesară, inclusiv folosirea 
forței armate, în vederea restabilirii şi asigurării securităţii în zona 
Atlanticului de Nord. 

Orice asemenea atac armat, precum şi toate măsurile luate ca rezultat al 
acestuia, vor fi imediat aduse la cunoştinţa Consiliului de Securitate. Aceste 
măsuri vor înceta după ce Consiliul de Securitate va întreprinde toate 
acțiunile necesare restabilirii şi menţinerii păcii şi securității internaţionale”. 

lor legitime inclusiv pe calea armelor, a căpătat astfel caracterul unei 
agresiuni internaţionale. 

Adunarea Generală a O.N.U. s-a pronunţat în acest sens în nume- 
roase documente internaţionale, în special în cuprinsul Declarației pri- 
vind acordarea independenţei țărilor şi popoarelor coloniale, din 1960, 
care proclamă incompatibilitatea dintre regimul colonial şi dreptul po- 
poarelor de a-şi hotărî soarta, şi Rezoluţia din 1966 intitulată „Respec- 
tarea strictă a interdicţiei recurgerii la ameninţarea sau la folosirea 
forţei în relaţiile internaționale şi a dreptului popoarelor la autodeter- 
minare”, în care se prevede expres că orice acţiune care face apel la 
constrângere directă sau indirectă pentru a lipsi popoarele supuse 
dominaţiei străine de dreptul lor la autodeterminare, la libertate şi la 
independenţă, constituie o violare a Cartei O.N.U. 

In cuprinsul Definiţiei agresiunii din 1974 (art.7) se reafirmă 
dreptul popoarelor supuse unor regimuri coloniale sau rasiste ori altor 
forme de dominație străină de a lupta pentru eliberarea lor şi de a 
solicita şi a obține ajutor din partea altor state pentru realizarea acestui 
scop şi, deşi acţiunea acestor popoare nu figurează printre actele de 
agresiune cuprinse în art.3, se menţionează că nimic din definiţia dată 
nu poate să afecteze dreptul acestor popoare la lupta lor. 

Protocolul I de la Geneva, din 1977, pentru reafirmarea şi 
dezvoltarea dreptului internaţional umanitar aplicabil în perioada de 
conflict armat recunoaşte din art.1, par.4, ca având caracter interna- 
tional şi „conflictele armate în care popoarele luptă împotriva domi- 
naţiei coloniale şi a ocupaţiei străine şi împotriva regimurilor rasiste, 
în exercitarea dreptului popoarelor de a dispune de ele însele...” 

Ca atare, se poate conchide că în prezent recurgerea la forța 
armată pentru exercitarea dreptului popoarelor de a dispune de ele 
însele constituie un caz special de legitimă apărare, iar folosirea forţei 
armate pentru a împiedica o asemenea luptă este contrară art.2, par.4, 
al Cartei, care prevede că statele sunt obligate să nu recurgă la 
amenințarea cu forța sau la folosirea forței nu numai împotriva 
integrităţii teritoriale sau independenţei politice a oricărui stat, ci şi „în 
orice altă manieră incompatibilă cu scopurile Naţiunilor Unite”. 

Capitolul XII 
RĂSPUNDEREA INTERNAȚIONALĂ 


Secţiunea 1 


Fundamentarea juridică a răspunderii internaţionale 


1.1. Principii generale, evoluţii 


Răspunderea internaţională este instituția juridică în virtutea 
căreia un stat sau un alt subiect de drept internaţional care a comis un 
act ilicit după dreptul internaţional datorează reparaţii celui lezat prin 
acel act.” 

Normele dreptului internaţional, ca orice norme juridice, trebuie 
să fie respectate fără rezerve de către toate statele, de organizaţiile 
internaţionale precum şi, în anumite condiţii, de către persoanele fizi- 
ce. Incălcarea acestor norme atrage în mod necesar, dat fiind carac- 
terul lor juridic obligatoriu, răspunderea internațională. 

Răspunderea internațională ia astfel naştere din săvârşirea unui 
act antisocial ilicit, adică din violarea unei reguli de conduită interna- 
țională, stabilită printr-un tratat sau alt instrument juridic convențional 
ori în baza unei cutume, care atrage în mod necesar o sancțiune. 

Răspunderea internaţională este o relaţie de la stat la stat, ea nu 
există în principiu decât în favoarea unui stat şi în sarcina altui stat, 128 

În trecut s-a susţinut că statele nu răspund decât față de ele 
înşele şi că ideea unei răspunderi reciproce între state ar fi contrară 
ideii de suvernitate. O asemenea concepție nu-şi mai găseşte astăzi lo- 
cul în legalitatea internaţională, ea fiind de natură a introduce arbitra- 
riul, anarhia şi abuzul în relațiile dintre state. 

Violarea normelor de drept internaţional şi, prin aceasta, a drep- 
turilor şi intereselor altor state, nu poate fi justificată prin invocarea 
suveranității, deoarece asemenea acţiuni nu constituie manifestări ale 
suveranității, ci folosirea abuzivă a acesteia, în condițiile în care astăzi 
suveranitatea de stat nu mai este concepută ca o putere absolută, ea 
fiind legată strâns de respectarea normelor dreptului internaţional şi a 
obligaţiilor asumate, precum şi a drepturilor altor state. 


127 Vezi Ion Diaconu, Răspunderea internațională a statelor, în 
„Revista română de studii internaţionale”, nr. 3/1978. 

128 Charles Rousseau, Droit international public, ed.cit., Tome V, 1983, p. 9. 

S-a mai susținut, de asemenea, că temeiul răspunderii interna- 
tionale a statelor ar trebui căutat în existența unei ordini juridice 
internaționale superioară celei interne a statelor, care impune obligaţii 
pentru membrii comunităţii internaţionale. 

Natura raporturilor interstatale, care sunt raporturi bazate pe 
principiile suveranității şi egalităţii în drepturi a statelor şi nu de 
subordonare unor entități, structuri sau instituții de drept suprastatale, 
ne arată, însă, că şi răspunderea internațională îşi are sorgintea în 
colaborarea dintre state ca entități suverane şi egale care le obligă să 
respecte normele şi principiile relaţiilor internaţionale şi, ipso facto, să 
răspundă pentru încălcarea acestora. 

Răspunderea internațională clasică se baza pe încălcarea rapor- 
turilor bilaterale, luând aspectul unor raporturi directe între statul care 
a comis faptul ilicit din punct de vedere internaţional şi statul care a 
fost vătămat prin acest fapt. 

Potrivit concepţiei care corespunde principiilor fundamentale ale 
dreptului internaţional contemporan, adoptată şi de Comisia de drept 
internațional a O.N.U., încălcarea anumitor obligații internaţionale de 
o gravitate deosebită pentru comunitatea internaţională, cum sunt cele 
privind pacea şi securitatea, nu generează numai raporturi bilaterale, ci 
raporturi cu toate celelalte state, cu efecte erga omnes, interesând toate 
statele lumii.” 

În dreptul internaţional contemporan instituţia răspunderii inter- 
naționale şi-a lărgit substanţial conţinutul. 

Potrivit dreptului internațional clasic, răspunderea era, în gene- 
ral, tratată ca o răspundere de drept civil, o răspunderea pentru pagube 
materiale cauzate altor state sau cetățenilor acestora, care trebuie să fie 
reparate prin plata unei despăgubiri. 

Într-o lume a interdependenţelor cum este cea de astăzi, răspun- 
derea internaţională se angajează în mult mai multe domenii ale rela- 
țiilor internaționale, care au dobândit dimensiuni universale, între care 
cel al drepturilor omului, al dreptului maritim, al dreptului aerian sau 
al dreptului cosmic. 

S-au conturat, de asemenea, unele principii ale răspunderii inter- 
naţionale şi în alte domenii în care, în condiţiile revoluţiei ştiinţifice şi 
tehnice contemporane, statele desfăşoară activități ce transced grani- 
tele naţionale şi sunt susceptibile a prezenta riscuri mari, cu un grad de 
pericol sporit pentru mediul ambiant şi pentru statele din imediata 


1% Grigore Geamănu, op.cit., vol.I, p. 330. 

apropiere (energia nucleară, activităţile industriale poluante, transpor- 
turile anumitor produse etc.). 

In dreptul clasic nu exista o răspundere internaţională pentru 
actele de agresiune, iar numărul faptelor penale cu consecinţe deosebit 
de grave, care astăzi fac obiectul dreptului internaţional penal, era 
redus. 

Răspunderea statelor pentru declanşarea şi purtarea unui război 
de agresiune, care a fost declarat cea mai gravă crimă internaţională, 
ca şi pentru actele care constituie o amenințarea sau o violare a păcii, 
răspunderea pentru crimele săvârşite în timp de război şi pentru infrac- 
țiunile internaționale grave ce se săvârşesc în timp de pace, a devenit o 
parte componentă a răspunderii internaționale. 

În prezent, răspunderea internaţională a statelor nu mai este anga- 
jată numai pentru faptele producătoare de prejudiciu imediat, ci în 
primul rând pentru încălcarea normelor şi principiilor colaborării dintre 
state, pentru lezarea intereselor generale ale comunităţii internaționale. 

Importanța deosebită a răspunderii internaționale, precum şi 
dificultatea deosebită a problemei, datorită atât complexităţii instituţiei 
juridice a răspunderii, cât şi împrejurării că o sumă de reguli în mate- 
rie au încă un caracter cutumiar, altele sunt formulate doar în cadrul 
unor reglementări parțiale sau sectoriale, iar numeroase alte reguli 
sunt în curs de formare, legate fiind de domenii şi ramuri noi ale drep- 
tului internaţional, au determinat ca răspunderea internaţională să se 
afle în atenția ONU şi a statelor, în vederea codificării normelor 
sale”. 

Până în prezent nu s-a ajuns încă la încheierea unui tratat general 
multilateral de codificare, ca în atâtea alte domenii ale dreptului 
internațional, dar Comisia de Drept Internațional a ONU, care şi-a 
înscris această problemă în agenda sa de lucru încă din 1949, a ajuns 
într-o etapă avansată cu întocmirea a două proiecte de convenție: unul 
cu privire la principiile răspunderii internaționale a statelor pentru 
actele ilicite, iar celălalt referitor la răspunderea internațională pentru 
consecințele dăunătoare rezultând din acte care nu sunt interzise de 
dreptul internațional (răspunderea pentru risc)". 

In dreptul internațional contemporan problema răspunderii inter- 
naționale se pune, alături de state, şi pentru celelalte subiecte de drept 
internațional recunoscute — popoarele care luptă pentru eliberarea lor 


130 Asupra codificării regulilor din domeniul responsabilități 


internațio-nale a statelor vezi Ion M. Anghel, Viorel I. Anghel, Răspunderea 
în dreptul internaţional, Lumina Lex, 1998, p. 92-116. 

BI Raluca Miga-Beşteliu, op.cit., p. 357. 

şi constituirea de state proprii în baza principiului autodeterminării şi 
organizațiile internaționale interguvernamentale. 


1.2. Elementele răspunderii internaţionale 


Orice act ilicit presupune reunirea a trei elemente: violarea unei 
reguli juridice; producerea unui prejudiciu; existența unui raport de 
cauzalitate între violarea regulii juridice şi prejudiciul produs. Aceste trei 
elemente se regăsesc şi în răspunderea internaţională. 

1) Violarea unei reguli juridice 

În dreptul internaţional, violarea unei reguli juridice dobândeşte 
caracterul mai larg al violării unei obligații internaţionale, materiali-zată 
într-un comportament care este în contradicţie cu comportamentul pe care 
statul ar fi trebuit să-l aibă în raport cu dreptul internațional. 

În relaţiile internaţionale pot fi încălcate normele cutumiare sau 
convenţionale, dar pot fi încălcate şi principiile de drept internaţional care 
au caracterul unor norme de jus cogens, după cum pot să nu fie respectate 
obligaţiile asumate printr-un tratat bilateral sau deciziile unui organ 
arbitral ori ale unei instanţe judiciare internaţionale. Pentru toate aceste 
încălcări se poate angaja răspunderea internațională. 

In doctrina clasică a dreptului internaţional se considera că pentru a 
se angaja răspunderea juridică, autorul faptei generatoare de prejudiciu 
trebuie să fi avut un comportament imputabil, neadecvat, luând forma 
unei culpe (dol, neglijență, omisiune, imprudență etc.). 

Spre deosebire de doctrina clasică, în care răspunderea 
internațională se baza pe culpă, în dreptul internaţional contemporan 
răspunderea este angajată pe baze diferite, simpla încălcare a unei 
obligaţii, a unei reguli cutumiare ori convenționale sau a unui principiu 
general de drept consti-tuind un act ilicit şi, deci, un temei suficient pentru 
angajarea răspunderii. 

Comisia de Drept Internaţional a ONU a statuat în cadrul lucră-rilor 
sale de codificare a răspunderii internaţionale că violarea de către un stat a 
unei obligaţii internaţionale constituie un act ilicit, indiferent care ar fi 
izvorul acesteia, regimul juridic aplicabil fiind acelaşi în toate cazurile. 

Pentru ca răspunderea internațională să fie fondată, trebuie şi este 
suficient să se reţină în sarcina unui stat un act contrar dreptului 
internațional, care poate fi o acţiune sau o omisiune, fără să fie nevoie să 
se facă apel la culpă, întrucât actul ilicit a avut loc ŞI, nu poate rămâne fără 
consecințe la nivelul comunităţii internaţionale'*?. Comportamentul 


132 Ion M. Anghel, Viorel I. Anghel, op.cit., p. 48. 

imputabil al statului se apreciază în funcție de mijloacele 
de care dispune şi de eforturile pe care le-a depus pentru a preveni un 
fapt ilicit. 

Teoria răspunderii internaţionale a statelor bazată pe imputabi- 
litate, constând în încălcarea unei obligații internaţionale şi deci în 
comiterea unui act ilicit, indiferent dacă statul a săvârşit sau nu res- 
pectivul act din culpă, depăşeşte astfel teoria clasică bazată pe culpă, 
angajând răspunderea într-o mai mare măsură şi în mult mai nume- 
roase situaţii decât era posibil în cadrul respectivei teorii. 

Evident, dacă în mod concret se constată şi culpa proprie a statului 
sau a agenților săi, cu atât mai mult se impune răspunderea statului, în 
acest caz culpa putând fi luată în considerare la stabilirea în concret a 
dimensiunilor răspunderii şi a formelor pe care le poate lua aceasta. 

Statul răspunde pentru faptele ilicite săvârşite în cadru oficial de 
către toate organele sale, fie că sunt organe legislative, administrative 
sau judecătoreşti, actele acestora fiind considerate ca acte ale statului 
însuşi ~. 

Statul răspunde şi de faptele ilicite săvârşite de către persoane 
sau grupuri de persoane, dacă ele au acţionat în numele statului sau cu 
autorizarea ori acceptarea acestuia, ori în locul autorităților constituite 
ale statului, când acestea nu au fost în măsură să acţioneze. 

Statul răspunde, de asemenea, în toate situaţiile în care violarea 
unei obligații internaţionale s-a produs datorită unei omisiuni, ca o 
lipsă de diligenţă a organelor de stat în exercitarea competenţei lor. 

Deşi statul răspunde în principiu pentru fapte ilicite, deci pentru 
încălcarea unei obligații internaționale, în anumite situații, prevăzute 
în tratate şi convenţii, s-a admis şi răspunderea obiectivă a statului, 
bazată pe risc, chiar dacă prejudiciul produs nu constituie urmarea 
unui act ilegal. In acest caz producerea prejudiciului este suficientă 
pentru angajarea răspunderii internaţionale!" 

O asemenea răspundere este admisă în unele domenii cum sunt 
cele care privesc daunele cauzate de către obiecte lansate în spațiul 
cosmic, daunele produse prin utilizarea paşnică a energiei nucleare, 
cele rezultate din poluarea mărilor etc. 

Răspunderea obiectivă a statelor bazată pe risc este consacrată şi 
în alte domenii şi anume: răspunderea pentru prejudiciile cauzate unui 


15 Vezi Jean Pierre Queneudec, La responsabilité internationale de 
létat pour les fautes personelles de ses agents, Paris, 1966. 
* Asupra acestei forme a răspunderii internaţionale vezi: Charles 
Rousseau, op.cit., Tome V, p.22-24, Raluca Miga-Beşteliu, op.cit., p. 368-371. 
264 


străin de către funcționarii care au acționat prin depăşirea competen- 
telor lor şi răspunderea pentru daunele cauzate prin riscul normal de 
vecinătate, când un stat este ţinut să răspundă pentru daunele cauzate 
unui stat vecin prin actele ilicite comise pe teritoriul său, care au 
influenţe dăunătoare şi în statul vecin. 

In acest ultim caz, statul are o răspundere subsidiară, răspunde- 
rea principală având-o operatorul individual (companie, întreprindere 
etc.) din vina căruia s-a produs prejudiciul", 

2) Producerea unui prejudiciu 

Prejudiciul produs reprezintă o atingere adusă unei mari diversi- 
tăți de drepturi ale statului însuşi sau care sunt ocrotite de acesta, din 
variate domenii ce ţin de suveranitatea statului, de poziţia sa politică 
sau de valorile sale politice şi morale fundamentale, de teritoriul sau 
de bunurile acestuia, de drepturi economice (patrimoniale) sau extraeco- 
nomice (nepatrimoniale, morale). 

In doctrina juridică se face deosebire între un drept şi un interes, 
numai violarea unui drept implicând obligaţia de a repara, nu şi 
lezarea unui interes. 

3) Existenţa unui raport de cauzalitate 

Răspunderea în dreptul internaţional, ca şi în dreptul intern, este 
condiționată şi de existența unei legături de cauzalitate între violarea 
regulii de drept (a obligaţiei asumate) şi prejudiciul efectiv suferit, 
numai stabilirea în concret a existenței unui asemenea raport 
justificând antamarea răspunderii. 


1.3. Principiul epuizării recursului intern 


O regulă importantă privind răspunderea internaţională pentru 
fapte săvârşite împotriva intereselor altui stat prin încălcarea normelor 
dreptului internațional este principiul epuizării recursului intern. 

Potrivit acestei reguli răspunderea statului pentru violarea 
obligaţiilor privind tratamentul rezervat străinilor intervine numai în 
cazul în care căile oferite de dreptul intern ca un prejudiciu cauzat 
unei persoane juridice străine să fie reparat au fost utilizate până la 
epuizarea lor fără succes, persoana lezată fiind obligată ca mai întâi să 
se adreseze autorităţilor şi instanţelor juridice interne ale statului şi să 
apeleze la mijloacele de declanşare a răspunderii internaţionale a 
statului respectiv în fața unor instanțe internaţionale numai după 
utilizarea integrală a acestor căi. 


'55 Alexandru Bolintineanu ș.a., op.cit., p. 259. 

Deşi a apărut în dreptul internaţional clasic, această regulă se 
justifică şi astăzi, deoarece ea corespunde şi serveşte intereselor apă- 
rării suveranităţii statelor. Regula a fost consacrată în numeroase tra- 
tate internaționale, inclusiv în reglementările mai recente privind drep- 
turile omului, care permit să se apeleze la instanţele judiciare interna- 
tionale numai după ce în prealabil s-au pronunțat instanţele interne 
ale statului. 


1.4. Cauze de înlăturare a răspunderii internaţionale 


Caracterul ilicit al faptului prin care a fost violată o obligaţie 
internațională poate fi înlăturat în cazul în care intervin anumite 
împrejurări, cu urmarea că răspunderea internaţională nu mai poate fi 
angajată. 

Aceste împrejurări, care au un caracter de excepţie, sunt urmă- 
toarele: 

a) consimţământul statului ca celălalt stat să facă un anumit act 
neconform cu obligațiile anterior asumate şi prin care i se produce un 
prejudiciu, dacă actul respectiv nu depăşeşte limitele consimțămân- 
tului dat; 

b) luarea unor măsuri de constrângere autorizate de dreptul 
internaţional, măsuri care în principiu sunt considerate ca ilicite, dar 
care atunci când sunt îndreptate împotriva actului ilicit al altui stat, 
pentru a-l determina pe acesta să revină la legalitate, îşi pierd acest 
caracter; 

c) forța majoră. Aceasta exonerează un stat de răspundere, prin 
intervenţia sa actul ilicit pierzându-şi caracterul de încălcare a unei 
obligaţii. 

Pentru a fi exoneratoare de răspundere forța majoră trebuie, însă, 
să îndeplinească unele condiţii: să fie irezistibilă, deci în afara 
controlului statului; să fie imprevizibilă, făcând imposibilă comporta- 
rea statului în conformitate cu obligaţia respectivă; să fie exterioară 
statului care o invocă, în sensul că acesta să nu fi contribuit el însuşi la 
producerea evenimentului cu caracter de forță majoră. 

d) starea de necesitate. Este situaţia în care se găseşte un stat 
care nu avea absolut nici un alt mijloc de a-şi salva un interes al său 
ameninţat de un pericol grav şi iminent decât de a adopta o compor- 
tare neconformă cu ceea ce îi cere o obligaţie internațională față de un 
alt stat. Fundamentul stării de necesitate îl constituie dreptul la exis- 
tență sau la autoconservare al statului. 

În practică au existat numeroase situaţii în care starea de nece- 
sitate a fost invocată, în special la plata unor datorii internaţionale, 
pentru asigurarea echilibrului ecologic într-o anumită zonă, în cazul 
unor restricții impuse străinilor etc. 

Starea de necesitate nu poate fi invocată dacă obligația căreia nu 
i se conformează statul decurge dintr-o normă imperativă a dreptului 
internaţional, dacă este interzisă în mod expres printr-un tratat interna- 
tional pentru anumite situaţii precis determinate şi dacă statul respec- 
tiv a contribuit la apariția stării de necesitate; 

e) legitima apărare. Este o măsură întreprinsă de un stat împo- 
triva actului ilicit al altui stat, pentru înlăturarea stării de pericol re- 
zultat dintr-un asemenea act. Se aplică în deosebi în domeniul recur- 
gerii la forță, în cazurile prevăzute de dreptul internaţional, ca utilizare 
legală a forţei împotriva agresiunii. 


Secţiunea 2 


Formele răspunderii internaționale 


Dreptul internațional a consacrat mai multe forme ale răspun- 
derii internaţionale în raport de natura încălcărilor aduse prin actul 
ilicit. 

Formele răspunderii internaționale sunt: politică, morală, mate- 
rială şi penală. 

În realitatea vieţii internaționale aceste forme de răspundere pot 
fi angajate separat, în raport de natura valorilor lezate, dar în cazul 
unor încălcări grave ale dreptului internațional, în special ca urmare a 
unor acte de agresiune, formele răspunderii se pot cumula, răspun- 
derea politică şi morală fiind însoţită de obligaţii de despăgubire şi de 
sancționare a persoanelor care au săvârşit fapte penale. 


2.1. Răspunderea politică 


În cazul în care un stat, prin conduita sa contrară normelor drep- 
tului internațional, a adus prejudicii de natură politică altui stat sau 
comunităţii internaţionale în ansamblu, statul respectiv este ținut să 
răspundă în acest cadru, împotriva sa putându-se adopta sancţiuni 
politice sau de altă natură. 

Sancţiunile politice pot fi destul de variate, ele materializându-se 
în ruperea relaţiilor diplomatice, excluderea dintr-o organizaţie inter- 
națională, boicotarea relaţiilor cu alte state, întreruperea relațiilor eco- 

nomice, comerciale ori de comunicaţii sub diverse forme, excluderea 
din forurile de colaborare internațională, iar în cazul comiterii unor agre- 
siuni se pot aplica şi măsuri de limitare a suveranității statului în culpă. 

Astfel, după capitularea necondiționată a Germaniei în al doilea 
război mondial, guvernele U.R.S.S., S.U.A., Marii Britanii şi Franţei 
au preluat temporar puterea supremă în Germania, exercitând un 
control direct asupra acesteia, pentru a se asigura poporului german 
calea restabilirii integrale a suveranităţii sale uzurpate de regimul 
nazist şi a se asigura că în viitor statul german nu va continua politica 
sa agresivă şi îşi va îndeplini obligaţiile internaţionale. 

Impotriva Republicii Sud-Africane au fost luate măsuri de 
boicotare pe planul relațiilor internaţionale pentru a determina această 
țară să renunțe la politica sa de apartheid, contrară normelor şi princi- 
piilor dreptului internațional. 

Mai recent, Irakul este supus unor sancţiuni internaţionale şi 
unor măsuri de limitare a suveranităţii ca urmare a încălcării de către 
acesta a suveranităţii statului Kuweit, pe care l-a anexat prin cucerire, 
folosind forța armată. 

În condiţiile vieţii internaţionale contemporane un rol important 
în aplicarea sancţiunilor politice revine Organizaţiei Naţiunilor Unite, 
în exercitarea atribuțiilor ei conferite de statele membre pentru menţi- 
nerea şi restabilirea păcii şi securităţii internaționale. 


2.2. Răspunderea morală 


În situaţia în care s-au produs daune de ordin moral unui stat, 
acesta este îndreptăţit să ceară reparații de aceeaşi natură. 

Faptele care angajează răspunderea morală pot fi: ofensarea 
drapelului sau a imnului de stat ori a reprezentantului diplomatic al 
altui stat, denigrarea politicii duse de un stat ori a istoriei acestuia, 
tratamentul necorespunzător acordat unui şef de stat aflat în vizită în 
altă ţară, punerea în pericol a vieţii sau integrităţii fizice a acestuia etc. 

Răspunderea se concretizează, de regulă, în obligarea statului 
care a adus ofensă altui stat de a prezenta acestuia scuze, fie pe cale 
diplomatică, fie în orice altă formă considerată ca adecvată. 

Răspunderea morală poate lua şi forma aplicării de sancțiuni de 
către statul considerat ca vinovat împotriva agenţilor sau a cetățenilor săi 
care au comis acte ilicite față de un alt stat sau față de cetăţenii acestuia. 

In esenţă, răspunderea morală a unui stat constă în obligația sa de 
a da satisfacţie celuilalt stat, prin măsuri care să exprime dezaprobarea 
față de actele săvârşite împotriva suveranității sau demnităţii reprezen- 
tanților acestuia de către funcționarii ori cetăţenii proprii. 

Situaţii de această natură se întâlnesc destul de frecvent în rela- 
tiile internaţionale, iar natura şi intensitatea satisfacției ce se acordă 
statului lezat depind de situaţie, esențial fiind ca, urmare măsurilor 
luate, statul ofensat să se considere satisfăcut. 


2.3. Răspunderea materială 


Răspunderea materială poate interveni atunci când un stat re- 
clamă pagube ce i s-au cauzat de către un alt stat, fie direct, printr-o 
încălcare a dreptului internaţional ori a unui angajament convențional 
asumat, fie când este vorba de o pagubă creată unui cetăţean al său 
printr-un act de guvernământ. 

Ea constă în obligaţia de a repara prejudiciul produs, reparație ce 
se poate face atât pe calea restituirii cât şi prin plata unei despăgubiri. 

Restituirea constă în restabilirea drepturilor încălcate, aducerea 
acestora în starea anterioară producerii actului ilicit. Este o formă de 
reparare în natură, prin restituirea bunurilor sau a valorilor preluate, 
ori prin înlocuirea acestora cu bunuri similare. 

Despăgubirea se angajează atunci când reparația în natură, prin 
restituire, nu mai este posibilă. Ea se concretizează, în general, 
printr-o despăgubire bănească justă. 

Reparaţia trebuie să fie integrală. Ea trebuie să cuprindă atât 
dannum emergens, cât şi lucrum cesans. Despăgubirea nu poate avea, 
însă, decât un caracter compensator şi nu unul represiv, ea tinzând la 
reintegrarea celui păgubit într-o situație echivalentă celei existente 
anterior producerii pagubei şi nu la pedepsirea autorului. 

În raport de situaţie, despăgubirea poate consta fie într-o sumă 
reprezentând echivalentul unui bun concret de care a fost păgubit 
statul respectiv, fie dintr-o sumă forfetară, apreciată in abstracto prin 
evaluarea globală a diverselor elemente constitutive ale prejudiciului 
produs, mai ales dacă între data plăţii şi cea a producerii prejudiciului 
a trecut un timp îndelungat sau dacă prejudiciul produs este greu să fie 
delimitat în toate componentele sale (de exemplu naţionalizarea sau 
exproprierea unor categorii de bunuri aparţinând altui stat). 


2.4. Răspunderea penală 


Această formă de răspundere este o consecinţă directă a încălcării 
normelor dreptului internaţional de către persoanele fizice care repre- 
zintă statul, îndeosebi când se comit crime contra păcii, crime de 
război şi crime împotriva umanităţii, sau de către persoanele care 

acționează cu titlu personal, când este vorba de alte crime ce se sanc- 
ționează potrivit reglementărilor internaționale cu caracter penal. 

Răspunderea penală, ca formă a răspunderii juridice, înseamnă 
obligaţia unei persoane care a încălcat o normă penală de a suporta o 
pedeapsă pentru infracţiunea comisă şi dreptul organelor judiciare de a 
aplica această pedeapsă. 

Actul ilicit prin care se încalcă o normă de drept internaţional 
penal capătă caracter de infracțiune, infracţiunea fiind unicul temei al 
răspunderii penale, fie că aceasta ia formă de crimă internaţională sau 
de delict internațional.” 

Potrivit teoriei generale a dreptului penal, pentru a se angaja răs- 
punderea penală a unei persoane este necesar ca aceasta să fi săvârşit o 
faptă prevăzută şi pedepsită de legea penală, ca fapta respectivă să 
prezinte un anumit grad de pericol social şi să fi fost săvârşită cu 
vinovăţie. Neîntrunirea tuturor acestor elemente are drept consecinţă 
lipsa răspunderii penale. 

Răspunderea penală are caracter personal, sub incidenţa legii 
penale căzând numai infractorii, persoane fizice. 

Există răspundere penală atunci când fapta este săvârşită cu 
intenție sau din culpă, în raport de caracterul faptei prin care se aduce 
atingere normei penale. 

Răspunderea penală se individualizează în raport de gravitatea 
faptei săvârşite, de calitatea persoanei față de fapta săvârşită (autor, 
instigator, complice, favorizator), precum şi de împrejurările în care se 
săvârşeşte fapta ori de circumstanţele personale ale făptuitorului, care 
pot agrava sau atenua răspunderea. 

În anumite condiţii prevăzute de legea penală amnistia, pres- 
cripția, lipsa plângerii prealabile sau împăcarea părților înlătură răs- 
punderea pentru fapta săvârşită. 

În dreptul internaţional s-a pus problema determinării subiec- 
tului răspunderii penale, de a se şti cine trebuie să răspundă din punct 
de vedere penal pentru săvârşirea unei infracțiuni internaţionale. 

Dreptul roman respingea ideea răspunderii penale a unei per- 
soane juridice, considerată fiind ca o pură ficţiune (societas delinquere 


15% Claude Lombois, Droit penal international, deuxième édition, 
Dalloz, Paris, 1979, p. 101. 

157 Vintilă Dongoroz, Siegfried Kahane, Ion Oancea, Iosif Fodor, 
Nicoleta Iliescu, Constantin Bulai, Rodica Stănoiu, Explicații teoretice ale 
codului penal român, Partea generală, vol.I, Editura Academiei RSR, 
Bucureşti, 1969, p. 103-107. 

non potest). În evul mediu a avut însă o mare influență, cu consecinţe 
practice, ideea capacităţii delictuale a corporațiilor, în conformitate cu 
care puteau fi trase la răspundere penală comunitățile locale, breslele 
etc. pentru acte penale de rebeliune, de violenţă şi altele comise de 
membrii lor. 

Deşi problema a fost reluată şi ulterior, este astăzi unanim 
acceptat că numai persoana fizică poate să fie trasă la răspundere 
penală. Teoria răspunderii penale colective, potrivit căreia statele 
înseşi puteau răspunde penal, este astăzi considerată ca fiind contrarie 
principiilor dreptului internațional. 

Aşadar, în cazul în care în raporturile internaţionale se săvârşesc 
fapte penale în numele statului, răspunderea penală nu incumbă sta- 
tului, ci reprezentanţilor şi agenţilor săi, adică acelora care au ordonat 
sau executat asemenea infracțiuni. 

Statul poate însă avea şi el o răspundere în legătură cu săvârşirea 
infracțiunilor internaţionale, dar această răspundere nu ia forma 
penală, în asemenea cazuri putând fi antamată răspunderea politică, 
morală sau materială, după caz. 

Un caracter asemănător îl are răspunderea statului pentru nelua- 
rea, în cazul în care era obligat la aceasta, a măsurilor de prevenire, 
împiedicare ori sancționare a infracțiunilor internaţionale comise de 
persoane particulare, cetăţeni proprii, care nu au însă calitatea de a 
acționa în numele statului. 

Răspunderea penală internațională este de dată mai recentă decât 
celelalte forme ale răspunderii internaționale. 

Pe cale cutumiară răspunderea penală era angajată pentru săvâr- 
şirea unor infracțiuni considerate ca fiind de jus gentium, prin care se 
lezau interesele mai multor state, între care comerțul cu sclavi, 
falsificarea de monedă, actele de piraterie. Ulterior aceste infracțiuni 
au fost consacrate şi reglementate mai amănunțit şi precis prin 
convenţii internaționale. 

Răspunderea internațională penală s-a dezvoltat în special după 
al doilea război mondial, în prezent dobândind o importanţă deosebită. 
Răspunderea internaţional-penală este astăzi bazată pe încălcarea unor 
norme imperative de jus cogens ale dreptului internațional, care inter- 
zic în mod expres categorii de fapte de o deosebită periculozitate 
pentru comunitatea internaţională săvârşite în domenii foarte variate 


5 Grigore Geamănu, Dreptul internațional penal şi infracțiunile inter- 
naţionale, ed.cit., p. 275. 

ale relațiilor internaționale, atât în timp de pace, cât şi în timp de 
război, între care cele care atentează la: 

- menţinerea păcii şi securităţii internaționale; 

- asigurarea dreptului popoarelor la autodeterminare; 

- protecția drepturilor omului şi a unor grupuri umane; 

- protecţia, în perioada de conflict armat, a unor persoane şi bunuri; 

- asigurarea şi conservarea mediului înconjurător; 

- desfăşurarea unor activităţi vitale pentru comunitatea interna- 
țională (transporturi, telecomunicaţii etc.). 

In cazul în care actele ilicite sunt comise de către persoane 
particulare, cetățeni proprii sau străini, statul pe teritoriul căruia se 
comit asemenea fapte în principiu nu răspunde pentru acestea. Totuşi, 
în anumite condiții, fie în virtutea principiilor dreptului internațional 
prin care se stabileşte conduita normală în relațiile dintre state, fie în 
baza unor angajamente concrete asumate prin tratate internaţionale, 
statele pot răspunde pentru actele ilicite comise pe teritoriul lor de 
către cetăţeni, când asemenea acte lezează un alt stat sau pe cetățenii 
acelui stat. 

In astfel de cazuri răspunderea internațională a statului este 
angajată datorită încălcării obligaţiei sale de a veghea ca pe teritoriul 
propriu să nu se pregătească şi să nu se favorizeze acţiuni de natură a 
leza alte state, el având obligaţia de a împiedica prin intermediul 
organelor sale competente comiterea unor asemenea fapte. De aceea, 
statul va putea fi considerat răspunzător numai atunci când fapta şi 
prejudiciul produs sunt rezultatul omisiunii sale de a lua măsurile pe 
care, după împrejurări, era obligat să le ia, în care ipoteză se poate 
pune problema acordării unor satisfacţii sau a plăţii de despăgubiri. 

In cazul în care nu se poate stabili existența unor omisiuni nu se 
mai pune problema răspunderii pentru fapta săvârşită şi pentru conse- 
cinţele ei, statul pe teritoriul căruia s-a produs o infracțiune interna- 
țională sau o altă faptă prejudiciabilă pentru alt stat ori pentru cetăţenii 
acestuia având doar obligaţia de a pedepsi pe făptuitor şi de a oferi 
celui păgubit posibilitatea obținerii unei despăgubiri din partea 
persoanei vinovate, în faţa organelor sale judiciare sau administrative. 
Neîndeplinirea unei asemenea obligații constituie, însă, o încălcare din 
partea statului respectiv a normelor dreptului internaţional. 

Capitolul XIII 
DREPTUL INTERNAȚIONAL UMANITAR 


Secţiunea 1 
Consideraţii generale 


Dreptul internaţional umanitar este ansamblul de norme juridice 
aplicabile în perioada de conflict armat.'” EL constituie o ramură a 
dreptului internaţional public. 

Dreptul internaţional umanitar mai este cunoscut şi sub denu- 
mirea de dreptul conflictelor armate şi constituie expresia modernă a 
ceea ce în dreptul internațional clasic se intitula „legile şi obiceiurile 
războiului”. 

În cadrul dreptului internaţional umanitar se disting două mari 
categorii de reglementări: 

- cele privind drepturile şi obligaţiile părților beligerante în des- 
făşurarea operațiilor militare, precum şi cele prin care se stabilesc 
limitele în care se pot utiliza mijloacele şi metodele de purtare a răz- 
boiului, denumite şi „dreptul de la Haga”; 

- cele privind protecția anumitor persoane şi bunuri față de 
efectele distructive ale ducerii acţiunilor de luptă, denumite şi „dreptul 
de la Geneva”. 

Dreptul conflictelor armate, bazat timp de secole în principal pe 
cutume internaţionale, este astăzi într-o foarte importantă măsură 
cuprins în instrumente juridice convenţionale, care au fixat cutumele 
consacrate şi au dezvoltat succesiv reglementările anterioare. 

Principiile fundamentale, precum şi regulile dreptului pozitiv în 
materie, sunt cuprinse în principal în Convenţia a IV-a de la Haga din 
1907 referitoare la legile şi obiceiurile războiului terestru şi regula- 
mentul anexă al acesteia, în cele 4 Convenții de la Geneva din 1949 
privind protecţia victimelor războiului, care se referă la îmbunătăţirea 
soartei răniților şi bolnavilor din forțele armate în campanie (I), la 


'5 Tonel Cloşcă, Ion Suceavă, Dreptul internațional umanitar, ed.cit., 

p. 63; P. Guggenheim, Traité de droit international public, vol.II, Genève, 
1954, p. 307. 

îmbunătățirea soartei răniților, bolnavilor şi naufragiaților forțelor 
armate maritime (II), la tratamentul prizonierilor de război (II) şi la 
protecția persoanelor civile în timp de război (IV). Toate aceste regle- 
mentări au fost reafirmate şi dezvoltate în 1977 prin 2 protocoale, care 
se referă la protecţia victimelor conflictelor armate internaţionale 
(Protocolul I), respectiv la conflictele armate fără caracter internaţio- 
nal (Protocolul II). 

Alte instrumente juridice internaţionale cu caracter convențional 
reglementează aspecte particulare ale dreptului conflictelor armate, în 
special în domeniul interzicerii sau limitării folosirii anumitor cate- 
gorii de arme sau metode de luptă. 

În măsura în care pe cale convenţională nu au fost fixate în 
totalitate cutumele existente în acest domeniu sau se constată existența 
unor lacune, datorate vastității şi complexităţii domeniului de regle- 
mentare, mobilităţii deosebite a dezvoltărilor privind mijloacele şi 
metodele de luptă, ca şi exigenţelor mereu crescânde ale comunităţii 
internaţionale față de protecţia datorată persoanei umane, atât în timp 
de pace, cât şi în timpul conflictelor armate, principiile şi normele 
dreptului internațional umanitar se completează cu principiul cuprins 
în Clauza Martens, care figurează în majoritatea reglementărilor con- 
venţionale, potrivit căreia, în cazurile neprevăzute de convenţii, per- 
soanele civile şi combatanții rămân sub protecția şi sub imperiul prin- 
cipiilor dreptului internaţional, aşa cum acestea rezultă din uzanţele 
stabilite, din principiile umanitare şi din exigenţele conştiinţei publice. 


Secţiunea 2 
Starea de război 


Prin starea de război se înţelege situația complexă intervenită în 
relațiile dintre două sau mai multe state ca urmare a declanşării con- 
flictului armat. 

Starea de război înseamnă în primul rând o situaţie juridică între 
părți, pentru că declanşarea războiului nu este însoţită întotdeauna şi 
de ostilități armate între părțile aflate în conflict declarat. Cu titlu de 
exemplu, în al doilea război mondial, între Germania şi ţările latino- 
americane nu au existat ostilități militare, deşi acestea s-au aflat în 
război, iar Anglia a declarat război Germaniei după atacarea de către 
aceasta a Poloniei, în octombrie 1939, dar ostilitățile au început mult 
mai târziu (perioada „războiului ciudat”). 

2.1. Începerea stării de război 


Convenţia a III-a de la Haga din 1907 prevede că ostilitățile nu 
trebuie să înceapă fără o înştiinţare, prealabilă şi explicită, în forma fie 
a unei declaraţii de război motivată, fie a unui ultimatum cu declararea 
condiționată a războiului. 

Părțile la conflict au obligaţia de a notifica ţărilor neutre existen- 
ţa stării de război. 

Uneori, însă, părțile au angajat ostilităţi, adică aplicarea reci- 
procă a violenţei şi constrângerii cu forța armată, fără o declaraţie for- 
mală de război. Faptul dacă asemenea ostilități constituie sau nu răz- 
boi depinde de decizia părților aflate în conflict. 

Numeroase conflicte armate internaţionale nu au fost privite ca 
războaie formale. Între acestea sunt de menţionat luptele armate ample 
şi îndelungate duse între Japonia şi China în perioada 1931-1941, până 
la declararea oficială a războiului sau conflictul armat dintre URSS şi 
Japonia în perioada 1938-1939. 

După al doilea război mondial, când declaraţia de război a fost 
considerată ca una din modalitățile agresiunii armate, interzisă de dreptul 
internațional, conflictele armate, cu rare excepții (între care războiul din 
Golf, din 1991) nu au mai fost însoţite de o declaraţie formală de război. 


2.2. Consecințele juridice ale declarării războiului 


Declararea stării de război determină schimbări fundamentale în 
relaţiile dintre statele inamice'”. În esenţă, asemenea schimbări 
constau în următoarele: 

- relaţiile diplomatice se întrerup, personalul diplomatic pără- 
seşte ţara în care este acreditat, reprezentarea intereselor statelor beli- 
gerante fiind încredinţată în statele inamice unor țări neutre, iar cetă- 
ţenii statelor aflate în conflict trec sub protecția acestora; 

- statul aflat în conflict armat poate limita drepturile cetățenilor 
celuilalt stat, stabilindu-le domiciliu obligatoriu sau impunându-le 
restricţii multiple; 

- părțile la conflict îşi pot confisca reciproc bunurile de stat; 

- tratatele internaţionale încheiate de părţi înainte de război sunt 
în mare parte suspendate pe perioada ostilităților. 

Pe plan intern, starea de război dă naştere la un complex de mă- 
suri legislative şi organizatorice pentru susținerea efortului de război şi 


14 Vezi Ionel Cloşcă, Ion Suceavă, op.cit., p.81-90, Philippe Breton, 
Le droit de la guerre, Armand Colin, Paris, 1970. 

menţinerea în continuare a ordinii publice: organizarea producţiei de 
război, mobilizări, rechiziţii, stabilirea de preţuri maximale, încar- 
tiruiri forțate, îngrădirea libertăţii de circulație, interzicerea unor spec- 
tacole şi manifestări, raționalizarea unor consumuri etc. 


2.3. Teatrul de război 


În sens militar, teatrul de război cuprinde câmpul de operaţii în 
care se duc luptele, în care se aplică reguli speciale prevăzute de 
dreptul conflictelor armate. 

Intr-o accepțiune mai largă, juridică, teatrul de război cuprinde 
întreg teritoriul statelor beligerante. 

Statele pot să limiteze încă din timp de pace sau ulterior teatrul 
de război, prin convenții cu caracter general sau numai special şi limi- 
tat. In dreptul modern, asemenea convenţii sunt în special cele prin 
care se instituie zonele denuclearizate, demilitarizate sau neutralizate, 
ori zonele de securitate prevăzute de convențiile cu caracter umanitar. 


2.4. Ocupaţia militară a teritoriului 


Ocupaţia militară a teritoriului în timp de război este tratată pe larg 
în cuprinsul Regulamentului la Convenţia a IV-a de la Haga din 19071. 

Potrivit acestei Convenții, teritoriul este considerat ocupat când 
se găseşte în fapt sub autoritatea armatei adverse. 

Teritoriul ocupat nu se consideră ca aparținând ocupantului, 
acesta având asupra lui doar o autoritate de fapt, temporară. 

Statul ocupant trebuie să conserve proprietăţile pe care le-a ocu- 
pat şi să le administreze, orice distrugere sau degradare cu intenție a 
acestora, ca şi a monumentelor istorice, a operelor de artă şi de ştiinţă, 
fiind interzisă. 

Armata ocupantă va putea sechestra numerarul, fondurile şi 
valorile aparținând statului ocupat, depozitele de armament, mijloacele 
de transport, magaziile şi, în general, orice proprietăți ale statului care, 
prin natura lor, servesc operaţiilor militare. 

Ocupantul va lua în teritoriul ocupat toate măsurile pentru 
restabilirea şi asigurarea, pe cât va fi cu putință, a ordinii şi vieţii 
publice, fiind obligat să respecte, în afara unor împiedicări absolute, 
legile aflate în vigoare pe acel teritoriu în momentul ocupării. 


141 Vezi şi N. Daşcovici, Războiul, neutralitatea şi mijloacele de con- 
strângere între state, ed.cit., p. 83-93; O. Debbasch, L 'occupation militaire. 
Pouvoirs reconnus aux forces armées hors de leur teritoire nationale, Paris, 
Librairie generale de droit et de jurisprudence, 1962. 

Autoritățile militare ale ocupantului se substituie autorităților 
legale din teritoriul ocupat. Ele vor putea percepe impozitele şi taxele 
stabilite anterior, cu care vor acoperi cheltuielile de administrație ale 
teritoriului ocupat, în aceeaşi măsură în care o făcea guvernul legal. 

Orice alte impozite şi contribuţii, ca şi rechizițiile în natură şi 
rechiziţiile de servicii, nu vor putea fi cerute decât pentru nevoile 
stricte ale armatei şi administraţiei de ocupație. Prestaţiile în natură 
vor fi remunerate, chiar dacă munca este obligatorie, iar obiectele 
rechiziţionate vor fi plătite. 


2.5. Captura de război 


Captura de război cuprinde materialele de tot felul, animalele şi 
fondurile, proprietate a statului inamic sau aparținând armatei inamice, 
rămase pe teritoriul ocupat. La acestea se adaugă armele şi muniţiile 
sau alte materiale de război aflate asupra ofițerilor şi soldaților care se 
predau în luptă ori sunt făcuţi prizonieri în alt mod. 

Captura de război aparţine statului ocupant şi nu ostaşilor care 
au făcut-o. 


2.6. Încetarea ostilităților militare şi a războiului 


1) Ostilitățile militare pot înceta prin capitulare sau prin armistițiu. 

Capitularea este un angajament contractual prin care una din 
părți predă celeilalte trupele, navele, fortificațiile şi, eventual, teritoriul 
pe care l-a apărat fără succes. 

O variantă mai nouă a capitulării este capitularea necondiționată. 

Armistițiul este o convenţie temporară de încetare a luptelor, 
care se poate referi la ostilitățile dintr-o anumită zonă a teatrului de 
operaţiuni (armistițiu parţial) sau la întregul front (armistițiu general). 

Armistițiul reprezintă doar o suspendare provizorie a operaţiu- 
nilor militare, care lasă să subziste mai departe starea de război”. 

Violarea armistiţiului este interzisă. Reluarea ostilităților după 
încheierea armistiţiului este considerată un atac armat. În cazul încăl- 
cării importante a prevederilor convenției de armistițiu, cealaltă parte 
este îndreptăţită să denunțe armistițiul şi chiar să reia ostilitățile fără o 
avertizare prealabilă. 

Armistițiul general precede, de regulă, încheierea tratatului de pace. 


12 N, Daşcovici, op.cit., p. 43. 

2) Războiul poate înceta definitiv prin una din următoarele forme: 
încetarea de fapt a ostilităților sau încheierea tratatului de pace. 

O altă formă de încetare a războiului, subjugarea (debelatio), 
permisă în dreptul internațional clasic, este interzisă de dreptul inter- 
național contemporan. 

În al doilea război mondial starea de război a încetat prin trata- 
tele încheiate de Puterile aliate şi asociate cu statele foste de partea 
Axei, la Conferinţa de pace de la Paris din 1947. Cu Germania starea 
de război a încetat ulterior, prin acte unilaterale ale statelor învingă- 
toare: în 1951 — declarații din partea SUA, Marii Britanii, Franţei, 
Indiei, Egiptului şi Pakistanului; în 1955 — decret sovietic. 

În ce priveşte Japonia, starea de război cu aceasta a încetat prin 
tratatele încheiate în SUA în 1951 cu fostele state aliate, cu excepția 
URSS, faţă de care starea de război a încetat prin Declaraţia comună a 
URSS şi Japoniei din 1956. 


Secţiunea 3 
Statutul juridic al combatanților în conflictele armate 


Unul dintre principiile de bază ale dreptului internaţional umani- 
tar este acela că în timpul conflictului armat trebuie să se facă o netă 
distincție între forţele armate beligerante şi populaţia civilă, iar în 
cadrul armatei între combatanți şi necombatanți. 

În general, numai combatanții sunt cei abilitaţi să participe la 
luptă şi să comită acte de violență armată împotriva adversarului în 
numele guvernului ţării căreia aparțin fără a fi pedepsiți pentru aseme- 
nea acte care, în afara calităţii pe care o au, ar intra sub incidenţa legii 
penale. În caz de capturare de către inamic, combatanții nu pot fi 
urmăriți penal pentru însuşi faptul de a fi participat la conflict şi 
pentru violențele armate exercitate, ei beneficiind de statutul de prizo- 
nier de război.“ 

Regulamentul anexă la Convenția a IV-a de la Haga din 1907 
recunoaşte statutul de beligerant următoarelor persoane: 

1) Membrii armatei, atât combatanți, cât şi persoanele ataşate 
acesteia, cum ar fi cele din serviciile administrative militare, medicii, 
personalul sanitar, membrii justiţiei militare, preoţii, intendenții, co- 
respondenții de război, care fac parte din armată fără a fi combatanți; 


18 Vezi Eric David, op.cit., p. 351-387. 

2) Membrii milițiilor şi corpurilor de voluntari, dacă îndeplinesc 
următoarele condiţii: 

a) au în fruntea lor o persoană care răspunde de subordonații săi; 

b) au un semn distinctiv fix şi uşor de recunoscut de la distanță; 

c) poartă armele pe faţă; 

d) se conformează în operaţiunile lor armate legilor şi obiceiu- 
rilor războiului. 

3) Populaţia unui teritoriu neocupat, care la apropierea inami- 
cului ia în mod spontan armele pentru a lupta cu trupele năvălitoare 
fără să fi avut timp să se organizeze în armată, miliții sau corpuri de 

voluntari, dacă poartă armele pe față şi respectă legile şi obiceiurile 
războiului. 

Toate aceste categorii de persoane au dreptul, în cazul în care 
sunt capturate de inamic, la statutul de prizonier de război. 

Convenţia a III-a de la Geneva privind tratamentul prizonierilor 
de război (art. 4) prevede că au calitatea de combatanți, în afara persoa- 
nelor deja stabilite la Haga, şi următoarele categorii de persoane: 

- membrii forțelor armate regulate care acționează în numele 
unui guvern sau al unei autorităţi nerecunoscute de puterea care i-a 
luat prizonieri; 

- membrii echipajelor marinei comerciale şi aviaţiei civile; 

- membrii mişcărilor de rezistență organizată aparţinând unei 
părţi în conflict şi acţionând în teritoriul sau în afara teritoriului pro- 
priu, chiar dacă acest teritoriu este ocupat, dacă îndeplinesc cele 4 
condiții prevăzute în regulamentul de la Haga (partizanii). 

Statutul de combatant se aplică în baza acestei convenţii pentru 
prima oară nu numai participanţilor la un război între două state, de- 
clarat ca atare, ci şi celor care participă la orice alt conflict armat care 
apare între două sau mai multe state, chiar dacă starea de război nu 
este recunoscută de una dintre ele, dispoziție importantă în condiţiile 
contemporane când, războiul de agresiune fiind interzis, iar declaraţia 
de război fiind considerată un act de agresiune, declaraţii oficiale de 
război nu se mai fac, deşi numărul conflictelor armate este în creştere. 

Protocolul I de la Geneva din 1977 a lărgit sfera conceptului de 
combatant, restructurându-l, totodată, pentru o mai clară definire, fără 
a abroga însă prevederile celor două convenţii anterioare menţionate. 

Protocolul defineşte forțele armate ale unei părți în conflict ca 
fiind toate forțele, toate grupurile şi toate unităţile armate care se află 
sub comandament responsabil pentru conduita subordonaților săi faţă 
de această parte, chiar dacă este reprezentată de un guvern sau o auto- 
ritate nerecunoscută de către o parte adversă. Forţele armate trebuie să 

fie supuse unui regim de disciplină internă care să asigure, în special, res- 
pectarea regulilor de drept internaţional aplicabile în conflictele armate. 

S-a precizat că toți membrii forțelor armate, exceptând perso- 
nalul sanitar şi religios, precum şi militarii afectaţi organismelor de 
protecție civilă, sunt combatanți, adică au dreptul de a participa direct 
la ostilități. 

De asemenea, s-a recunoscut calitatea de combatant membrilor 
forțelor armate ale popoarelor care luptă contra dominației coloniale şi 
ocupației străine şi contra regimurilor rasiste, în exercitarea dreptului 
popoarelor de a dispune de ele însele. 


Secţiunea 4 


Tratamentul juridic al spionilor şi al mercenarilor 


4.1. Spionii 


Procurarea de informaţii asupra inamicului şi a teritoriului aces- 
tuia în timp de război este o activitate în principiu licită a membrilor 
forțelor armate ale părților aflate în conflict. 

Regulamentul la cea de a IV-a Convenţie de la Haga (art.29) 
prevede în mod expres că: „Nu poate fi socotit spion decât individul 
care, lucrând pe ascuns sau sub pretexte mincinoase, adună ori 
încearcă să adune informaţii în zona de operații a unui beligerant, cu 
intenția de a le comunica părții adverse”. Ca atare, militarii care pă- 
trund în zona de operații a inamicului cu intenţia de a culege infor- 
mații în contul armatei de care aparţin nu sunt considerați spioni dacă 
acționează pe faţă ca militari. Protocolul I de la Geneva din 1977 extin- 
de în spațiu sfera de acțiune luată în considerare, de la zona de operaţii a 
unui beligerant la întregul teritoriu controlat de partea adversă, indi- 
ferent dacă pe acesta se desfăşoară sau nu operaţii militare. 

Dacă un combatant comite acte de spionaj acţionând în uniformă 
sau într-o ținută care îl distinge de necombatanţi, el nu poate fi tratat ca 
spion şi, dacă este prins, trebuie să beneficieze de statutul de prizonier. 

In cazul în care el acţionează, însă, fără a se distinge de necom- 
batanţi şi este prins asupra faptului îşi pierde dreptul la statutul de 
prizonier de război şi poate fi urmărit penal de către puterea deţi- 
nătoare, potrivit legii sale proprii, spionajul neconstituind o crimă de 
război, ci una de drept comun. 

Dacă, însă, un combatant, cercetaş inamic, este capturat după ce 
s-a alăturat trupelor de care aparţine, el nu va putea fi tratat ca spion şi 
trebuie să beneficieze de statutul de prizonier de război. 

4.2. Mercenarii 


Practica mercenariatului este foarte veche, ea cunoscând o pe- 
rioadă de înflorire în Evul Mediu în special în Europa, şi o nouă recru- 
descenţă în ultimele decenii, îndeosebi în cadrul conflictelor armate de 
pe continentul african, în anii '60 ai secolului trecut, dar şi în alte zone 
ale lumii. 

Definiţia mercenarului este dată pentru prima oară în cuprinsul 
art. 47 al Protocolului I de la Geneva din 1977. În esență, este consi- 
derată mercenar persoana care, fără a fi cetăţean al vreunei părți în 
conflict, este în mod special recrutată pentru a lupta într-un conflict 
armat şi ia parte la ostilități esențialmente pentru a obţine o remu- 
nerație materială net superioară celei care este promisă sau plătită 
combatanţilor. 144 

Mercenarul nu are dreptul la statutul de combatant și nici la cel 
de prizonier de război. În situația în care este capturat, împotriva lui se 
poate angaja răspunderea penală atât pentru faptul de a fi luat parte la 
ostilități, cât şi pentru actele de violență armată pe care le-a comis 
până în acel moment în cadrul ostilităților, care au în totalitate un 
caracter ilegal. 

In baza Convenţiei internaționale împotriva recrutării, folosirii, 
finanțării şi instruirii mercenarilor, din 1989, statele părţi s-au angajat 
să nu efectueze actele menţionate, să le reprime penal prin legislaţia 
lor internă şi să colaboreze în acest sens cu alte state. 


Secţiunea 5 
Protecţia prizonierilor de război 


Militarii combatanți capturați de către inamic dobândesc statutul 
de prizonier de război şi sunt trataţi ca atare potrivit reglementărilor 
internaţionale în materie. 

Regimul prizonierilor de război este stabilit în cuprinsul a trei 
principale instrumente juridice internaționale şi anume: Regulamentul 
anexă la Convenţia a IV-a de la Haga din 1907 (capitolul II, art.4-20), 
Convenţia a III-a de la Geneva din 1949 privitoare la tratamentul pri- 
zonierilor de război şi Protocolul adiţional I semnat la Geneva în 1977 
(în special art.41, 44 şi 45). 

Convenţia de la Geneva din 1949 prevede în mod amănunțit 
regimul vieţii în captivitate a prizonierilor de război, cu reguli precise 


144 Vasile Creţu, Drept internațional penal, ed.cit., p. 168. 

ce trebuie aplicate de către statul captor, în ce priveşte identificarea, 
interogarea, cazarea, hrana şi îmbrăcămintea, igiena şi îngrijirile medi- 
cale, personalul medical şi religios reținut pentru a asista pe prizonierii 
de război, religia, activităţile intelectuale şi fizice, disciplina inte- 
rioară, transferarea prizonierilor din lagăre, munca acestora, resursele 
lor băneşti, relaţiile cu exteriorul, plângerile cu privire la regimul de 
captivitate, reprezentarea prizonierilor în raporturile cu autoritățile, 
sancţiunile penale şi disciplinare, sfârşitul captivității, eliberarea şi 
repatrierea prizonierilor de război la sfârşitul ostilităților etc. 

Reglementările menţionate au la bază ideea că prizonierii de 
război se află sub autoritatea puterii deținătoare şi nu a persoanelor 
care i-au capturat, aceasta având faţă de prizonieri răspunderi impor- 
tante. Starea de prizonierat nu mai este considerată o sancțiune, ci o 
măsură de precauţiune faţă de combatantul capturat şi dezarmat, pre- 
cum şi o asigurare că acesta nu va mai participa la operaţiuni militare 
împotriva statului care l-a capturat. 

Prizonierii de război trebuie să fie tratați tot timpul cu omenie. 
Viaţa prizonierilor trebuie să fie cruţată, iar persoana acestora, onoarea 
şi demnitatea lor respectate şi protejate. 

Se interzice supunerea prizonierilor la torturi sau mutilări, la pe- 
depse crude sau degradante ori la experienţe medicale sau ştiinţifice 
de orice natură, care nu ar fi justificate de tratamentul medical al 
prizonierului în cauză. 

Prizonierilor suferinzi trebuie să li se asigure asistența medicală 
şi îngrijirile corespunzătoare, fără nici o discriminare. 

Prizonierii de război trebuie, de asemenea, să fie protejaţi tot 
timpul, mai ales contra oricăror acte de violență sau de intimidare, 
contra insultelor şi curiozităţii publice. 

Măsurile de represalii contra prizonierilor sunt interzise. 

Prizonierii de război păstrează deplina lor capacitate civilă, care 
nu poate fi limitată decât în măsura în care o cere starea de captivitate. 

Puterea deținătoare de prizonieri de război va trebui să suporte 
gratuit întreţinerea lor. 

Incălcarea regulilor privind regimul prizonierilor de război pe 
toată perioada captivităţii, de la prinderea lor şi până la punerea în 
stare de libertate, atrage răspunderea statului deținător şi a persoanelor 
care au săvârşit-o. Orice act de omisiune ilicită din partea puterii deţi- 
nătoare, care ar cauza moartea sau ar pune în pericol grav sănătatea 
unui prizonier de război de sub puterea sa, este interzis şi va fi 
considerat ca o gravă încălcare a Convenţiei, deci o crimă de război. 

După ce au fost capturați, prizonierii de război trebuie să fie 
evacuaţi în cel mai scurt timp posibil în lagărele situate destul de 
departe de zona de luptă, pentru a fi în afară de orice pericol, iar pe 
timpul oricărei evacuări se va asigura securitatea acestora, în condiții 
asemănătoare trupelor puterii deţinătoare în deplasarea lor. 

Prizonierul de război nu va putea în nici un moment să fie trimis 
sau reținut într-o regiune în care să fie expus focului din zona de luptă, 
nici să fie folosit pentru a pune, prin prezența sa, anumite puncte sau 
regiuni la adăpost de operațiile militare. 

Prizonierii de război pot fi folosiți la muncă numai în domenii 
care nu au caracter militar, statul deţinător având obligaţia de a le asi- 
gura condiții de muncă şi de protecţie a muncii, egale cu cele ale per- 
soanelor cetăţeni ai acelui stat care prestează o muncă asemănătoare. 

Ofițerii nu pot fi constrânşi la muncă, iar subofiţerii vor fi puşi 
numai la activităţi de supraveghere. 

Răspunderea pentru menţinerea disciplinei prizonierilor de 
război revine unui ofiţer din armata regulată a puterii deținătoare, cu 
concursul ofițerului cel mai mare în grad din partea prizonierilor, ca 
reprezentant al acestora. 

Prizonierii de război sunt supuşi legilor, regulamentelor şi ordi- 
nelor în vigoare în forțele armate ale puterii deținătoare. Ei vor putea 
fi judecaţi şi condamnaţi pentru faptele lor penale numai de către 
tribunalele militare, cu asigurarea tuturor garanțţiilor procesuale. 

Evadarea se va pedepsi numai disciplinar. 

După terminarea ostilităților, prizonierii vor fi eliberaţi şi repa- 
triați fără întârziere, cu excepţia celor urmăriți sau condamnaţi penal, 
care vor fi reținuți până la expirarea pedepsei, despre aceasta comuni- 
cându-se părţii adverse. 


Secţiunea 6 
Protecţia răniților, a bolnavilor şi a naufragiaţilor 


În timp de conflict armat, răniții, bolnavii şi naufragiaţii se bucu- 
ră de o protecţie specială, bazată în principal pe prevederile Conven- 
țiilor I şi II de la Geneva din 1949 şi a Protocolului adiţional I din 
1977 (art. 8-34). 

Conform principiului că persoanele scoase din luptă şi cele care 
nu participă direct la ostilități vor fi respectate, protejate şi tratate cu 
omenie, persoanele care nu participă direct la ostilităţi, inclusiv mem- 
brii forțelor armate care au depus armele şi persoanele care au fost 

scoase din luptă din cauză de boală, rănire sau orice altă cauză, vor fi 
în toate împrejurările tratate cu omenie. 

Sunt şi rămân interzise, oricând şi oriunde, cu privire la per- 
soanele menţionate: 

a) atingerile aduse vieţii şi integrităţii corporale, mai ales omorul 
sub toate formele, mutilările, cruzimile, torturile şi chinurile; 

b) luările de ostatici; 

c) atingerile aduse demnităţii persoanelor, îndeosebi tratamen- 
tele umilitoare şi înjositoare; 

d) condamnările pronunţate şi execuțiile efectuate fără judecată 
prealabilă de către un tribunal constituit în mod legal sau fără garan- 
tiile judiciare corespunzătoare. 

Răniţii, bolnavii şi naufragiaţii vor fi ridicați şi îngrijiţi. Ei vor fi 
tratați cu omenie şi îngrijiţi de partea în conflict care îi are în puterea 
sa, fără discriminare. Este complet interzisă orice atingere adusă vieţii 
şi persoanei lor, între altele, de a-i omori sau extermina, de a-i supune 
la torturi, de a face experiențe medicale, de a-i lăsa cu premeditare 
fără ajutor medical sau fără de îngrijiri ori de a-i expune la riscuri de 
contaminare sau de infecție, create în acest scop. 

Răniţii şi bolnavii unui beligerant căzuţi sub puterea adversa- 
rului vor fi făcuţi prizonieri şi vor fi tratați ca atare dacă au avut 
calitatea de combatanți. 

Părțile aflate în conflict sunt obligate ca oricând, dar mai ales 
după o luptă, să ia fără întârziere măsurile posibile pentru a căuta şi 
ridica răniții, bolnavii şi naufragiaţii, pentru a-i proteja contra jafului 
şi relelor tratamente şi a le asigura îngrijirile necesare, precum şi 
pentru a căuta mortii şi a împiedica jefuirea acestora. 

Părțile la conflict vor organiza la începutul ostilităților un sistem 
de adunare şi îngrijire a bolnavilor, răniților şi naufragiaţilor, precum 
şi un serviciu al mormintelor. 

Spitalele, navele-spital şi formațiunile sanitare mobile, ca şi trans- 
porturile de răniţi şi de bolnavi sau material sanitar, inclusiv aeronavele 
sanitare, nu vor putea fi atacate în nici o împrejurare, ci respectate şi pro- 
tejate de către părţile în conflict, iar dacă acestea cad în puterea părților 
adverse, partea care le-a capturat le va permite să funcționeze până când 
va putea ea însăşi să asigure îngrijirea răniților şi bolnavilor. 

Personalul sanitar afectat în mod exclusiv pentru căutarea, ridi- 
carea, transportul sau tratamentul răniților şi bolnavilor ori pentru pre- 
venirea bolilor, ca şi personalul administrativ al stabilimentelor sani- 
tare va fi respectat şi protejat în toate împrejurările, la fel şi militarii 
instruiți în mod special şi folosiţi ca infirmieri sau brancardieri. 

Măsurile de represalii asupra răniților, bolnavilor şi naufragiați- 
lor, precum şi asupra personalului, a clădirilor şi materialului sanitar 
protejat prin convenţii, sunt interzise. 

Protocolul I de la Geneva din 1977 a lărgit protecţia acordată, 
incluzând printre răniţi şi bolnavi şi pe cei din rândul populaţiei civile, 
nu numai din cadrul combatanților armatei. 

Protocolul prevede că nici o persoană nu va fi pedepsită în nici o 
împrejurare pentru desfăşurarea unei activităţi medicale compatibile 
cu etica profesională, pentru salvarea răniților şi a bolnavilor, indife- 
rent de persoana care beneficiază de îngrijiri. De asemenea, nici o 
persoană nu va fi vătămată, urmărită sau condamnată pentru efectua- 
rea unui act umanitar în favoarea acestora. 

Populaţia civilă are obligaţia să respecte pe răniți şi bolnavi 
chiar dacă aparţin părții adverse şi să nu comită nici un act de violență 
împotriva lor. 


Secţiunea 7 
Protecţia populaţiei civile şi a bunurilor cu caracter civil 


Reglementările internaţionale privind protecţia populației civile 
în întregul său şi a persoanelor civile, ca indivizi, sunt de dată mai 
recentă decât cele privind celelalte categorii de victime ale războiului. 

Convenţia a IV-a de la Geneva din 1949, privitoare la protecția 
persoanelor civile în timp de război, cuprinde numeroase dispoziţii 
pentru protecţia populaţiei civile împotriva abuzurilor în teritoriile 
ocupate de inamic şi împotriva anumitor efecte ale războiului. Ea nu-şi 
propunea însă o protecţie generală a populaţiei civile împotriva perico- 
lelor rezultate din ducerea luptelor, din folosirea bombardamentelor 
aeriene sau a noilor mijloace şi metode de luptă. 

Erau, astfel, protejate numai persoanele civile care, la un mo- 
ment dat şi indiferent sub ce formă, se aflau în caz de conflict sau de 
ocupaţie sub puterea unei părți beligerante sau a puterii ocupante, dacă 
erau cetățeni ai părții adverse. 

Conflictele armate ce au avut loc după al doilea război mondial 
au demonstrat insuficiența reglementărilor existente şi necesitatea 
abordării globale a măsurilor de protecţie a populaţiei civile, în rându- 
rile căreia s-au produs cele mai multe victime, pierderile din rândurile 
acesteia întrecând cu mult pierderile suferite de forțele combatante. 


14% Jean Pictet, op.cit., p. 95. 
285 


Protocolul I de la Geneva din 1977 acordă de aceea o deosebită 
atenţie protecţiei populaţiei în cadrul unui întreg titlu — Titlul IV — 
care cuprinde, în art. 48-78, un sistem de norme ce tinde spre o 
protecție generală a populaţiei civile atât pe teritoriul naţional ocupat 
temporar de inamic, cât şi în teritoriul inamic la începutul conflictului 
(rezidenţi, turişti, persoane în misiune, refugiați, apatrizi etc.). 

Protocolul face o delimitare clară între persoanele care participă 
direct la ostilităţi şi persoanele civile, prevăzând că persoana civilă 
este aceea care nu face parte din nici una dintre categoriile de per- 
soane care au statut legal de combatant. Adoptarea unui asemenea cri- 
teriu determină ca statutul de persoană civilă să se aplice tuturor 
persoanelor aflate pe teritoriul părţilor în conflict, dacă acestea nu fac 
parte din forţele armate, indiferent de naţionalitate şi cetăţenie, ele 
bucurându-se de protecţie în virtutea caracterului lor inofensiv. 

Protocolul prevede că populaţia civilă şi persoanele civile se bu- 
cură de o protecţie generală contra pericolelor rezultând din operaţiile 
militare. Populaţia civilă trebuie să fie protejată împotriva oricărei 
operații militare terestre, aeriene sau navale care ar putea afecta fie 
populaţia civilă în întregul său, fie civilii individuali sau bunurile cu 
caracter civil aflate pe uscat, dar şi împotriva atacurilor de pe mare sau 
din aer contra unor obiective aflate pe uscat. 

Atacarea populaţiei civile de către combatanți este interzisă. Nici 
populaţia civilă ca atare, nici persoanele civile, nu trebuie să facă 
obiectul unor asemenea atacuri. 

De asemenea, folosirea de acte de violenţă sau a amenințărilor 
cu violența în scopul de a răspândi teroarea în rândul populaţiei civile 
este interzisă. 

Sunt interzise atacurile cu titlu de represalii îndreptate direct 
împotriva populaţiei civile sau a unor persoane civile. 

Părțile la conflict nu trebuie să se folosească de populaţia civilă 
pentru a pune anumite puncte sau zone de interes militar la adăpost de 
operaţiunile militare, expunând-o pe aceasta la riscurile unor atacuri 
din partea adversarului. 

Înfometarea civililor ca metodă de război este interzisă. Ca atare, 
nu pot fi atacate, distruse, luate sau scoase din uz bunurile indispen- 
sabile supraviețuirii populației civile. 

Tot în scopul de a se proteja populația civilă, dar şi mediul 
natural înconjurător, nu pot fi atacate lucrările de artă (poduri, diguri, 
baraje etc.) sau instalaţiile nucleare de producere a energiei electrice, 

chiar dacă ele ar constitui obiective militare, atunci când asemenea 
atacuri pot declanşa eliberarea de forţe periculoase şi prin aceasta pot 
provoca pierderi considerabile populaţiei civile. 

Protocolul I din 1977 obligă pe beligeranţi să conducă perma- 
nent operaţiile militare cu grija de a proteja populaţia civilă, persoa- 
nele civile şi bunurile cu caracter civil de urmările atacurilor. 

În acest scop, cei care decid, pregătesc sau conduc un atac 
trebuie să adopte o serie de măsuri de precauțiune înainte de lansarea 
acestuia sau pe timpul executării lui. Aceştia sunt obligaţi: 

- să facă tot ceea ce este practic posibil pentru a constata că obiec- 
tivele de atac nu sunt nici persoane civile, nici bunuri cu caracter civil şi 
nu beneficiază de o protecţie specială de interzicere a atacurilor; 

- să ia toate măsurile de protecție practic posibile în alegerea 
mijloacelor şi metodelor de atac pentru a se evita şi, în orice caz, a se 
reduce la minim pierderile de vieți omeneşti, rănirile în rândul 
populației civile şi producerea de pagube bunurilor civile, care ar 
putea fi cauzate incidental, iar atunci când se pot aştepta la asemenea 
consecinţe, să renunțe la atacurile proiectate sau să întrerupă atacurile 
deja lansate dacă pierderile produse sunt excesive în raport cu avan- 
tajul militar concret şi direct aşteptat; 

- să aleagă întotdeauna acele obiective a căror atacare ar produ- 
ce mai puţine daune populației civile, când este posibilă alegerea între 
mai multe obiective militare pentru a obține un avantaj echivalent; 

- să facă tot posibilul ca pe timpul atacului să evite pierderile în 
rândul populaţiei civile şi a bunurilor acesteia. 

Statele părţi la conflict trebuie să se străduiască să îndepărteze 
din vecinătatea obiectivelor militare populaţia civilă şi bunurile aces- 
teia, să evite amplasarea de obiective militare în interiorul sau în 
apropierea zonelor dens populate şi să ia orice alte măsuri necesare 
pentru a proteja împotriva pericolelor ce rezultă din operaţiile militare 
populaţia civilă, persoanele civile şi bunurile cu caracter civil supuse 
autorităţii lor. 

Ele pot să înfiinţeze anumite zone care să fie sustrase operaţiilor 
militare, cum ar fi localități neapărate, zone şi localităţi sanitare şi de 
securitate, zone demilitarizate şi vor organiza servicii de protecţie 
civilă destinate să protejeze populaţia împotriva pericolelor ostilităților 
sau ale catastrofelor şi s-o ajute să depăşească efectele imediate ale 
acestora, asigurându-i condiţiile necesare supravieţuirii. 

Secţiunea 8 
Protecţia bunurilor culturale 


Protejarea bunurilor culturale în timpul conflictului armat a con- 
stituit o preocupare constantă a societăţii umane, începând din anti- 
chitate, dată fiind importanţa lor deosebită pentru conservarea patri- 
moniului spiritual al civilizaţiei umane." 

În plan normativ, Convenţia a IV-a de la Haga din 1907 cuprin- 
dea în regulamentul său de aplicare o anexă potrivit căreia în asedii 
sau bombardamente, beligeranţii trebuie să ia toate măsurile pentru a 
cruța pe cât posibil clădirile destinate cultelor, artelor, ştiinţelor şi 
binefacerii, precum şi monumentele istorice, care în acest scop trebuie 
să fie desemnate prin semne vizibile notificate dinainte asediatorului. 

Protecţia unor asemenea valori este prevăzută astăzi pe larg în 
cuprinsul „Convenţiei pentru protecţia bunurilor culturale în caz de 
conflict armat”, semnată la Haga în 1954. 

Potrivit convenției menţionate, bunurile culturale trebuie să se 
bucure de o protecţie generală, sub două aspecte: ocrotirea şi respec- 
tarea lor. 

Ocrotirea bunurilor culturale priveşte un complex de măsuri pe 
care fiecare țară trebuie să le ia încă din timp de pace pentru ca acestea 
să nu fie afectate în timp de război. 

Respectarea bunurilor culturale cuprinde regulile pe care părțile 
la un conflict armat trebuie să le aplice în timpul operațiunilor militare 
pentru a se asigura integritatea lor. Aceste reguli privesc: abținerea de 
la folosirea acestor bunuri în scopuri care le-ar expune distrugerii sau 
deteriorării, abţinerea de la atacarea lor; interzicerea oricărui act de 
jaf, furt sau deturnare a bunurilor culturale; interzicerea rechiziționării 
lor; abţinerea de la represalii împotriva acestora. 

Protocolul I din1977 cuprinde, de asemenea, reglementări pri- 
vind protecţia bunurilor culturale. Reglementările se referă numai la 
acele bunuri culturale care formează patrimoniul comun al umanității. 

În cuprinsul Protocolului sunt prevăzute şi sancțiuni în caz de 
încălcare a regimului de protecție a acestora, în sensul că atacarea 
monumentelor istorice, a operelor de artă sau a lăcaşurilor de cult clar 


1% Vezi şi Carmen Grigore, Ionel Cloşcă, Gheorghe Bădescu, Protecția 
bunurilor culturale în România, Asociaţia Română de Drept Umanitar, 
București, 1994. 

recunoscute, care ar produce distrugerea lor la scară mare, atunci când 
nu există nici o violare de către partea adversă a interdicţiei de a le 
folosi în scopuri militare, constituie o crimă de război. 


Secţiunea 9 


Mijloace şi metode de război interzise 


9.1. Principiul limitării utilizării mijloacelor şi metodelor de luptă 


Utilizarea anumitor mijloace şi metode de luptă în timpul con- 
flictelor armate, în condiţiile tehnice date ale unei anumite epoci, este 
impusă în primul rând de necesităţile militare, de legitățile specifice 
luptei armate. 

De-a lungul istoriei, însă, necesităților militare li s-au opus exi- 
genţele umanitare, care au circumscris treptat în termeni juridici folo- 
sirea armamentelor, ca şi conduita combatanților, impunând reguli a 
căror respectare a devenit imperativă pentru părțile în conflict. 

Folosirea unor mijloace şi metode de luptă a devenit în acest fel 
contrară principiilor fundamentale ale dreptului umanitar aplicabil în 
perioada de conflict armat care protejează victimele războiului. 

Unul din aceste principii este cel al limitării dreptului părților la 
conflictul armat în ce priveşte alegerea mijloacelor şi metodelor folo- 
site pentru scoaterea din luptă a adversarului. 

Principiul a fost formulat pentru prima oară prin „Declaraţia de 
la Sankt Petersburg” din 1868, care cuprindea în preambulul său men- 
țiunea că singurul scop legitim al statelor în timp de război este slăbi- 
rea forțelor armate ale inamicului şi, ca urmare, este suficient să se 
scoată în afara luptei un număr cât mai mare de oameni, scopul fiind 
depăşit dacă se folosesc „arme care ar agrava în mod inutil suferințele 
oamenilor scoşi din luptă sau ar face moartea lor inevitabilă”. 

Principiul a fost ulterior formulat cu caracter normativ în Regu- 
lamentul anexă la Convenţia de la Haga din 1907 şi preluat de Proto- 
colul I de la Geneva din 1977, care prevede în art.35 că „în orice con- 
flict armat dreptul părţilor la conflict de a alege metodele sau mijloa- 
cele de război nu este nelimitat”. 

Din principiul enunțat rezultă trei direcții principale de interzi- 
cere sau limitare a folosirii unor mijloace şi metode de luptă şi anume: 


141 Vezi Vasile Creţu, Declaraţia de la Sankt Petersburg, în „Revista 
română de drept umanitar”, nr. 2/1993. 

- mijloacele şi metodele de luptă care datorită naturii lor sau 
modului de utilizare au un caracter nediscriminatoriu, neputând face o 
distincție netă între obiectivele militare şi cele civile, ca şi între com- 
batanţi şi civili, sunt interzise (Protocolul 1/1977, art.57); 

- este interzis a se folosi arme, proiectile şi materii, ca şi metode 
de război de natură a cauza suferinţe inutile sau a produce inevitabil 
moartea (Protocolul 1/1977, art.35); 

- este interzisă folosirea metodelor sau mijloacelor de război 
care sunt concepute pentru a cauza sau de la care se poate aştepta că ar 
cauza daune întinse, durabile şi grave mediului natural (Protocolul 
1/1977, art.35) 1%. 

Mijloacele sau metodele de luptă care datorită efectelor pe care 
le produc atunci când sunt folosite încalcă principiul enunțat, fie într-una 
sau alta din direcţiile menţionate, fie cumulativ, sunt ilegale, iar utili- 
zarea lor constituie o încălcare a normelor dreptului internaţional. 


9.2. Categorii de arme şi metode de război interzise 


1) Arme şi metode de război nediscriminatorii 

Interzicerea sau limitarea folosirii unor arme sau metode de 
război care au un caracter nediscriminator, deci care lovesc dincolo de 
acele obiective permise unui atac armat şi prin aceasta nu fac posibilă 
sau afectează într-o măsură importantă protejarea categoriilor de per- 
soane şi bunuri care nu constituie obiective militare, este un principiu 
cutumiar, cuprins apoi în diverse instrumente juridice internaționale. 

Protocolul I din 1977 de la Geneva formulează principiul în 
art.48, în cadrul căruia se stipulează că, pentru a asigura respectul şi 
protecţia populaţiei civile şi a bunurilor cu caracter civil, părţile la 
conflict trebuie în orice moment să facă distincţie între populația civilă 
şi obiectivele militare şi, în consecinţă, să nu-şi dirijeze operaţiunile 
lor decât contra obiectivelor militare, art.51 al respectivului Protocol 
precizând apoi că atacurile fără discriminare sunt interzise. 

Principiul nediscriminării instituie o dublă interdicție, de a folosi 
arme cu caracter nediscriminator şi de a lansa atacuri fără discrimi- 
nare, deci de a folosi metode de război cu caracter nediscriminator, 
având în vedere că unele arme au un caracter nediscriminator prin 
însuşi modul lor de funcționare, iar în marea lor majoritate armele, 
oricare ar fi acestea, pot avea efecte nediscriminatorii numai sau 
îndeosebi prin modul în care sunt utilizate. 


148 Asupra celor trei categorii de arme vezi Eric David, op.cit., p. 265-282. 

Arme nediscriminatorii pot fi considerate armele bacteriologice 
(biologice), armele chimice, minele marine de contact neancorate, 
capcanele, care iau aspectul unor obiecte inofensive, anumite utilizări 
ale armelor incendiare şi ale otrăvurilor, ca şi armele nucleare. 

2) Arme şi metode de război care produc suferinţe inutile 

Interzicerea armelor care agravează inutil suferințele oamenilor 
scoşi din luptă sau fac inevitabilă moartea acestora, formulată în 
Declaraţia de la Petersburg din 1868, consacra o practică mai îndelun- 
gată a conflictelor armate de a se interzice anumite categorii de arme 
sau metode de luptă care, datorită suferințelor pe care le antrenau, erau 
considerate crude sau barbare. 

Interdicţia figurează şi în Convenţiile de la Haga din 1899 şi din 
1907, precum şi în Protocolul I din 1977, acesta din urmă stipulând în 
art.35 că „este interzis a se folosi arme, proiectile şi materii, precum şi 
metode de război de natură a cauza un rău superfluu”. 

Prin cauzarea unui rău superfluu se înțeleg atât producerea 
inevitabilă a morţii, cât şi suferințele inutile pentru participanţii la 
conflictul armat, efecte ce trec dincolo de scopul războiului, care este 
şi trebuie să rămână acela de a scoate inamicul din luptă şi nu de a-l 
nimici sau a-i produce suferinţe inutile. 

În baza acestui principiu au fost interzise, în mod expres, mai 
multe categorii de arme şi de proiectile. 

3) Mijloace şi metode de război ecologic 

Reglementările din domeniul mijloacelor de ducere a unui răz- 
boi ecologic sunt de dată mai recentă. Bombardamentele masive care 
au avut loc în diferitele războaie regionale consecutive celui de al 
doilea război mondial, în special în acelea desfăşurate pe scară largă, 
cum sunt cele din Coreea sau Vietnam, în cadrul cărora s-au lansat pe 
suprafeţe întinse cantităţi uriaşe de bombe explozive, de substanţe in- 
cendiare sau defoliante, au produs modificări deosebit de grave asupra 
solului, a vegetației, a regimului apelor şi aerului în zonele respective, 
distrugeri masive ale pădurilor şi recoltelor, dintre care unele nu vor 
putea fi îndreptate niciodată. 

Problema a fost abordată sub un dublu aspect: al protecţiei 
mediului natural ca atare împotriva mijloacelor şi metodelor de război 
care-i pot produce daune deosebite şi al protecției populației civile față 
de efectele utilizării eventuale a unor mijloace şi metode de război de 
această natura. 

Protocolul I de la Geneva din 1977 interzice să se utilizeze 
metode şi mijloace de război care sunt concepute să cauzeze sau de la 
care se poate aştepta să cauzeze daune întinse, durabile şi grave me- 

diului natural, intervenind în structura şi dinamica acestuia prin 
producerea de cutremure, avalanşe, alunecări de terenuri, răsturnarea 
echilibrului ecologic, schimbarea vremii, a condiţiilor atmosferice, a 
climatului, a stării stratului de ozon, a curenților oceanici etc. 
Interdicţia menţionată este prevăzută şi într-o convenție specială 
din 1976 — „Convenţia cu privire la interzicerea utilizării în scopuri 
militare sau în orice alte scopuri ostile a tehnicilor de modificare a 
mediului natural” — din care rezultă în esență că fiecare parte contrac- 
tantă îşi asumă obligația de a nu utiliza în scopuri militare sau oricare 
alte scopuri ostile tehnicile de modificare a mediului cu efecte larg 
răspândite, de lungă durată sau grave, ca mijloace de distrugere şi de a 
nu aduce pe această cale daune altui stat, precum şi de a se abţine de la 
orice activitate de încurajare sau sprijinire a unor acțiuni de acest gen. 


Secţiunea 10 
Arme interzise prin convenții speciale 


Interzicerea de principiu a unor categorii de mijloace şi metode 
de luptă este completată în dreptul internaţional de interdicţia expresă 
a utilizării anumitor categorii de arme sau a unor metode care, prin 
efectul lor, contravin acestor principii, având caracter fie de arme sau 
metode care produc inevitabil moartea ori suferințe inutile, care nu fac 
distincţie între obiectivele militare şi cele civile sau care produc 
mediului înconjurător distrugeri grave, întinse şi durabile, fie de arme 
care produc asemenea urmări cumulate. 

Dreptul internaţional contemporan cuprinde numeroase aseme- 
nea reglementări. În continuare vor fi menţionate doar armele interzise 
şi convențiile internaționale în baza cărora s-au formulat interdicții sau 
limitări ale utilizării unor arme. 


10.1. Proiectilele de mic calibru 


„Protocolul de la Sankt Petersburg” din 1868 interzice folosirea 
în luptă a proiectilelor cu o greutate mai mică de 400 gr. care explo- 
dează în corpul uman sau sunt încărcate cu substanțe fulminante ori 
inflamabile. 

Nu s-a reuşit, însă, interzicerea tuturor proiectelor de mic cali- 
bru, deşi asupra acestei probleme s-au concentrat eforturi îndelungate 
şi s-au efectuat studii aprofundate ce dovedesc incompatibilitatea lor 
cu principiile de drept umanitar privind folosirea unor arme, cauza 

fiind interesul pe care acestea îl prezintă pentru unele state, dată fiind 
eficacitatea lor deosebită. 

Proiectele de mic calibru se caracterizează prin aceea că, bascu- 
lând imediat după impact, transferă corpului uman o energie conside- 
rabilă şi ca urmare cauzează răniri deosebit de crude sau moartea ine- 
vitabilă a victimei. 


10.2. Gloanţele „dum-dum ” 


Printr-o Declaraţie de la Haga din 1899 a fost interzisă folosirea 
de gloanţe care se desfac sau se turtesc uşor în corpul omenesc, aşa 
cum sunt gloanțele cu înveliş tare, care nu ar acoperi în întregime 
miezul glonţului sau care ar fi prevăzute cu striaţii, asemenea gloanţe 
desfăcându-se în părți componente şi producând efecte asemănătoare 
unei explozii în corpul omenesc. 


10.3. Gazele asfixiante, toxice sau similare şi alte arme chimice 


Printr-o Declaraţie adoptată la Haga în 1899, se interzicea folo- 
sirea de proiectile care au drept scop unic răspândirea de gaze asfi- 
xiante sau vătămătoare, iar interdicţia generală a folosirii gazelor asfi- 
xiante sau toxice s-a făcut prin „Protocolul privind interzicerea folo- 
sirii în război a gazelor asfixiante, toxice sau similare şi a mijloacelor 
bacteriologice” adoptat la Geneva în 1925. 

Armele chimice au fost interzise de „Convenţia asupra interzi- 
cerii punerii la punct, a fabricării, stocării şi folosirii armelor chimice 
şi asupra distrugerii lor”, semnată la Paris în 1993, prin care statele 
părți se angajează ca niciodată şi în nici o împrejurare să nu cerceteze, 
să nu producă, să nu dobândească, să stocheze, să păstreze sau să 
transfere arme chimice, să nu facă pregătire militară cu acestea şi să le 
distrugă pe cele existente, precum şi să nu folosească niciodată şi în 
nici o împrejurare armele chimice. 


10.4. Armele bacteriologice (biologice) 


Folosirea armelor de acest gen a fost interzisă o dată cu substan- 
tele chimice prin Protocolul din1925, iar în 1972 a fost semnată 
„Convenţia asupra interzicerii punerii la punct, a fabricării şi stocării 
armelor bacteriologice (biologice) sau a toxinelor şi asupra distrugerii 
lor”, care constituie primul document internaţional convenţional prin 
care se prevede eliminarea din arsenalele statelor a unei întregi cate- 
gorii de arme. 

Statele părți se obligă prin convenţie ca niciodată, în nici o 
împrejurare, să nu pună la punct, să nu producă, să nu stocheze, să nu 
dobândească şi să nu dețină în orice mod agenţi microbieni sau alți 
agenţi biologici ori toxine, precum şi arme, echipament auxiliar şi 
mijloace de transportare la ţintă având drept scop folosirea cu caracter 
ostil sau în conflicte armate a unor asemenea agenți sau toxine, pre- 
cum şi să distrugă ori să convertească în scopuri paşnice substanţele 
sau materialele de acest gen pe care le-au deţinut anterior. 


10.5. Otrăvurile şi armele otrăvite 


Interzicerea folosirii otrăvurilor şi a armelor otrăvite în timpul 
războiului de către beligeranţi constituie una din cele mai vechi norme 
cu caracter cutumiar din dreptul conflictelor armate. În dreptul modern 
interzicerea expresă a otrăvurilor şi armelor otrăvite s-a făcut prin 
Regulamentul anexă la Convenţia a IV-a de la Haga din 1907. 


10.6. Minele şi torpilele, capcanele şi alte asemenea dispozitive 


Prin Convenţia a VIII-a de la Haga din 1907 este interzis de a se 
amplasa mine automatice de contact neamarate (nelegate), dacă aces- 
tea nu sunt construite în aşa fel încât să devină inofensive cel mult 
după ce acela care le-a aşezat le-a pierdut controlul şi mine automatice 
de contact amarate, dacă acestea nu devin inofensive după ce li s-au 
rupt legăturile de fixare (ancorare). 

De asemenea, este interzisă folosirea de torpile care nu ar deveni 
inofensive în cazul în care nu şi-au atins ţinta. 

Printr-un protocol (II) asupra interzicerii sau limitării folosirii de 
mine, capcane şi alte dispozitive, anexă la „Convenţia asupra interzi- 
cerii sau limitării folosirii anumitor arme clasice care pot fi conside- 
rate ca producând efecte traumatizante excesive sau ca lovind fără dis- 
criminare”, semnată la Geneva în 1980, au fost reglementate unele 
aspecte importante privind utilizarea minelor teroriste, restricțio- 
nându-se folosirea lor pentru protejarea populaţiei civile şi, în parte, a 
combatațiilor, împotriva efectelor acestora. 

În cuprinsul aceluiaşi protocol este, de asemenea, interzis în toate 
împrejurările să se folosească capcane care sunt concepute pentru a 
cauza răniri sau suferințe inutile, punând în pericol în mod perfid 
viaţa, integritatea corporală sau sănătatea oamenilor. 

Prin capcane se înțeleg dispozitive cu aparenţă de obiecte por- 
tative inofensive ori care se pot ataşa de alte obiecte fixe sau mobile, 

concepute şi construite pentru a conţine o încărcătură explozivă şi care 
produc o detonație când sunt deplasate sau la apropierea de ele. 

In 1996 Protocolul amendat II, care înlocuia Protocolul II la 
Convenţia din 1980, aducea noi restricţii în utilizarea minelor terestre, 
în mod deosebit a minelor antipersonale concepute special pentru a 
ucide oamenii şi care au fost utilizate masiv în ultimele decenii în 
zonele de conflict. 

Interzicerea totală a minelor antipersonal s-a făcut prin „Convenţia 
privind interzicerea folosirii, stocării, producerii şi transferului minelor 
antipersonal şi distrugerea lor”, încheiată la Ottawa (Canada) în 1997. 


10.7. Armele cu laser 


Interzicerea acestor arme s-a făcut prin Protocolul IV, anexă la Con- 
venţia din 1980, dar ulterior acesteia, care a fost semnat la Viena în 1995, 
adăugându-se celor 3 protocoale semnate o dată cu Convenţia în 1980. 

Potrivit acestui protocol sunt interzise utilizarea şi transferul ar- 
melor cu laser concepute în mod special pentru a orbi definitiv şi se 
instituie obligaţia statelor de a lua toate măsurile de precauţiune posi- 
bile spre a se evita ca alte sisteme de arme cu laser, folosite împotriva 
unor obiective militare, să nu provoace orbirea persoanelor. 


10.8. Armele incendiare 


Protocolul III asupra interzicerii sau limitării folosirii armelor 
incendiare, adiţional la Convenţia de la Geneva din 1980 referitoare la 
interzicerea sau limitarea utilizării unor arme clasice, interzice folo- 
sirea în orice împrejurare împotriva populaţiei civile, a civililor izolați 
şi a bunurilor cu caracter civil, a unor asemenea arme. 

Protocolul nu cuprinde nici o interdicție în ce priveşte folosirea 
armelor incendiare împotriva combatanţilor. 


10.9. Proiectilele cu schije nelocalizabile 


Prin Protocolul I anexă la Convenţia din 1980 menţionată a fost 
interzisă folosirea oricărei arme ce utilizează proiectile care în contact 
cu corpul uman eliberează schije minuscule nelocalizabile prin razele 
X (Roentgen). 


1% Vezi Vasile Creţu, Reevaluări şi noi reglementări privind interzi-cerea 
unor arme, în „Revista română de drept umanitar”, nr. 2-3 (12-13) din 1996. 

10.10. Tehnicile de modificare a mediului în scopuri militare 


„Convenţia cu privire la interzicerea utilizării tehnicilor de 
modificare a mediului natural în scopuri militare sau în alte scopuri 
ostile”, din 1976, interzice folosirea în scopuri militare sau în oricare 
alte scopuri ostile a tehnicilor de modificare a mediului natural cu 
efecte larg răspândite, de lungă durată sau grave, ca mijloace de 
distrugere, prin asemenea tehnici înțelegându-se orice tehnică ce ar 
permite modificarea dinamicii, a compoziţiei sau a structurii solului, 
inclusiv a biosferei, litosferei, hidrosferei şi atmosferei sau a spaţiului 
extraatmosferic. 


10.11. Armele nucleare 


Dreptul internaţional pozitiv nu cuprinde o interdicție expresă 
printr-un tratat internațional special, cu caracter de universalitate, a 
utilizării în caz de război a armelor nucleare, având în vedere impor- 
tanța uriaşă politico-strategică a deținerii unor asemenea arme. 

Există doar unele tratate colaterale privind armele nucleare, care 
interzic sau limitează anumite activități legate de folosirea sau utili- 
zarea acestora şi anume: de a efectua experienţe nucleare în atmosferă, 
la suprafața solului, sub apă şi în spaţiul cosmic (dar nu şi în subte- 
ran), prin Tratatul din 1963, interzicerea totală a experienţelor nu- 
cleare făcându-se printr-un tratat din 1996; de a experimenta, a utiliza, 
a fabrica, a produce, a achiziţiona, a primi, a depozita, a instala, a 
monta şi, în general, de a poseda asemenea arme în unele zone geo- 
grafice (America Latină, Pacificul de Sud, Antarctica); de a plasa 
arme nucleare pe fundul mărilor şi oceanelor şi în subsolul acestora 
(Tratat din 1971); de a plasa pe o orbită în jurul Lunii obiecte purtă- 
toare de arme nucleare sau de a utiliza astfel de arme pe suprafaţa sau 
în solul Lunii (Acordul care guvernează activitatea statelor pe Lună şi 
pe celelalte corpuri cereşti, din 1979); răspândirea armelor nucleare 
(tratat din 1968 referitor la neproliferarea acestora). 

În lumina principiilor şi normelor de drept internaţional în ge- 
neral şi de drept internaţional umanitar în special utilizarea armelor 
nucleare într-un conflict armat trebuie să fie, însă, considerată ca fiind 
interzisă. 

Raportându-ne strict la principiile dreptului umanitar, utilizarea 
unor asemenea arme produce, fără îndoială, moartea inevitabilă a 
persoanelor şi moartea lentă a celor care nu au fost ucise pe loc, sufe- 

rințe inutile dincolo de orice necesitate militară conformă cu scopul 
războiului, distrugerea nedescriminatorie atât a obiectivelor militare, 
cât şi a celor civile, inclusiv a populaţiei civile, precum şi daune grave, 
întinse şi durabile mediului natural." 


Secţiunea 11 
Metode de război interzise 


Dreptul internaţional cunoaşte interdicții şi în ce priveşte utiliza- 
rea anumitor metode de război, când acestea vin în contradicţie cu 
principiile umanitare de limitare a efectelor conflictelor armate. 


11.1. Perfidia 


Interzicerea perfidiei ca metodă de război este o regulă cutu- 
miară, una dintre cele mai vechi, care îşi are fundamentul în criteriile de 
loialitate şi umanitate care trebuie să ghideze conduita combatanţilor. 

Interzicerea perfidiei a fost ulterior întemeiată pe reguli de drept 
care protejează anumite categorii de persoane şi valori, reguli de care 
părţile nu trebuie să abuzeze simulând respectarea lor, dar acționând 
prin aceasta pentru înşelarea bunei-credinţe a adversarului. 

Pe cale convențională perfidia a fost interzisă prin Regulamentul 
de aplicare a Convenţiei a IV-a de la Haga din 1907 care prevedea că 
este cu deosebire interzis de a ucide sau răni prin trădare indivizi 
aparținând naţiunii sau armatei inamice şi de a folosi fără îndreptățire 
pavilionul de parlamentar, drapelul naţional sau insignele militare şi 
uniformele inamicului, precum şi semnele distinctive instituite în 
cuprinsul Convenţiei de la Geneva din 1864. 

Folosirea perfidiei ca metodă de război a fost interzisă ulterior 
prin Convenţiile de la Geneva din 1949. 

Interzicerea perfidiei a fost reglementată pe larg în Protocolul I 
de la Geneva din 1977, care în art.37 prevede că este interzisă omo- 
rârea, rănirea sau capturarea unui adversar prin recurgerea la perfidie. 

Sunt considerate ca perfide actele care fac apel, cu intenția de 
înşelare, la buna-credinţă a unui adversar pentru a-l face să creadă că 
are dreptul să primească sau obligația să acorde protecţia prevăzută de 
150 Hans-Peter Gasser, Le droit international humanitaire. 
Introduction, Institut Henry Dunant, Éditions Paul Haupt, Berne, 1993, p. 64- 
66; Stefan Glaser, op.cit. vol.I, 1970, p. 94-95 şi vol.II, 1978, p. 217. 

regulile dreptului internaţional aplicabil în conflictele armate. Con- 
stituie exemple de perfidie următoarele acte: 

a) simularea intenţiei de a negocia sub acoperirea steagului de 
parlamentar sau simularea predării în mâna inamicului; 

b) simularea unei incapacităţi datorate rănilor sau bolii; 

c) simularea posedării statutului de civil sau de necombatant; 

d) simularea posedării unui statut protejat utilizând semne, em- 
bleme sau uniforme ale Naţiunilor Unite, ale statelor neutre, ale altor 
state care nu sunt părți la conflict, ale Crucii Roşii Internaţionale, sau 
a oricăror embleme, semne şi semnale protectoare; 

e) folosirea drapelelor sau a pavilioanelor, a oricăror simboluri, 
insigne sau uniforme militare ale adversarului din conflict pe timpul 
atacurilor sau pentru a disimula, a favoriza, a proteja sau a împiedica 
operaţiunile militare; 

f) punerea obiectivelor militare la adăpostul atacurilor servindu- 
se de persoane sau bunuri protejate sau nepurtarea armelor pe faţă în 
condiţiile impuse de Convenţie. 

Nu toate actele de inducere în eroare a adversarului constituie, 
însă, perfidie. Şireteniile sau stratagemele de război, care urmăresc să 
determine pe adversar să acţioneze imprudent, dar care nu încalcă nici 
o regulă de drept internaţional aplicabil în conflictele armate şi nu au 
un caracter viclean, deoarece nu urmăresc să-l facă pe adversar să 
creadă că se află în faţa unor persoane sau bunuri protejate de regulile 
de drept, sunt permise.! 


11.2. Refuzul cruţării 


Actele prin care unul dintre beligeranţi declară că în caz de 
capturare a unui adversar va acţiona fără cruţare, ucigându-l şi 
lipsindu-l în acest mod de protecţia pe care convențiile internaționale 
o acordă inamicului care a fost prins pe câmpul de luptă sau care s-a 
predat la inamic, precum şi procedarea în acest mod, constituie o 
metodă de ducere a războiului interzisă, o gravă încălcare a obliga- 
țiilor impuse de dreptul conflictelor armate, deci o crimă de război. 

In acest sens sunt prevederile art.23, lit.d din Regulamentul 
Convenţiei a IV-a de la Haga din 1907 şi ale art.40 din Protocolul I 
din 1977, acesta din urmă stipulând că „este interzis a se ordona că nu 
există supraviețuitori, de a amenința cu aceasta adversarul sau de a 
conduce ostilitățile în funcție de această decizie”. 


151 Eric David, op.cit., p.327; Ionel Cloşcă, Ion Suceavă, op.cit., p. 127. 

11.3. Terorizarea populaţiei civile 


Terorizarea populaţiei civile ca metodă de război folosită în mod 
deliberat este interzisă, având în vedere că populaţia civilă trebuie, potri- 
vit convențiilor, cruțată împotriva efectelor dezastruoase ale războiului. 

Amenințarea că populaţia civilă dintr-un anumit teritoriu va fi 
distrusă în totalitate, executarea de bombardamente având drept scop 
terorizarea populaţiei, executarea de represalii împotriva populaţiei 
civile în scopul de a o teroriza sunt acte ce intră sub incidenţa art.51 al 
Protocolului I din 1977 care prevede în mod expres că „sunt interzise 
actele sau amenințările cu violenţa al căror scop principal este de a 
răspândi teroarea în populaţia civilă”. 

Capitolul XIV 
DREPTUL INTERNAȚIONAL PENAL 


Secţiunea 1 
Definiţia şi obiectul de reglementare 


Amploarea deosebită a fenomenului infracţional în societatea 
modernă, atingerile tot mai frecvente aduse unor valori care intere- 
sează comunitatea internaţională în ansamblu ori vizează interesele 
unui număr mare de state, ca şi apariția criminalităţii organizate care 
depăşeşte graniţele naţionale prin reţele infracționale ce acționează pe 
teritoriul mai multor state, stau la baza constituirii şi dezvoltării drep- 
tului internaţional penal, ca expresie a coordonării eforturilor de inter- 
zicere şi reprimare a faptelor antisociale dăunătoare legalității şi pro- 
gresului întregii societăți umane contemporane. 

Marele jurist internaționalist român Vespasian V. Pella definea 
dreptul internaţional penal ca totalitatea regulilor de fond şi de formă 
care guvernează modul de reprimare a infracţiunilor comise de state 
sau de indivizi, de natură să tulbure ordinea publică internațională şi 
armonia între popoare. 

Un alt eminent jurist de drept internațional, belgianul Stefan 
Glaser, scria că dreptul internaţional penal, în sensul care i se dă în 
prezent, reprezintă ansamblul de reguli juridice recunoscute în relațiile 
internaționale care au drept scop de a proteja ordinea juridică sau 
socială internaţională prin reprimarea actelor care îi aduc atingere”. 

Putem, deci, defini dreptul internaţional penal ca un ansamblu de 
norme juridice, convenţionale sau cutumiare, stabilite sau acceptate de 
state ca parte a dreptului internaţional public, în baza cărora este orga- 
nizată incriminarea şi reprimarea faptelor antisociale prin care se adu- 
ce atingere unor interese fundamentale ale comunităţii internaţionale. 

Prin instrumente juridice de drept internațional penal sunt regle- 
mentate relaţiile internaţionale cu caracter penal, stabilindu-se faptele 
care aduc atingere intereselor superioare ale comunităţii internaționa- 
le, modul de sancţionare a acestora şi regulile colaborării internaționa- 
le în incriminarea, descoperirea şi sancţionarea unor asemenea fapte. 

Convenţiile internaţionale cu caracter penal nu cuprind şi pedep- 
sele corespunzătoare fiecărei fapte, ci doar unele indicii referitoare la 


152 Stefan Glaser, Droit international penal conventionnel, Bruxelles, 
Establissement Emile Bruylant, 1970, vol.I, p. 16-17. 

regimul sancţionator, făcându-se trimitere, de regulă, la legislaţia pena- 
lă a statelor părţi, în sensul că prin legislaţia internă a statelor se vor 
prevedea pedepse penale pentru fiecare faptă incriminată în baza con- 
venţiilor internaţionale, în raport de gravitatea acesteia, uneori indi- 
cându-se că faptele respective trebuie să fie pedepsite cu pedepse 
aspre ori să fie considerate ca fapte grave sau că infracțiunile la care 
acestea se referă constituie crime internaţionale şi trebuie să fie pedep- 
site după modalităţile stabilite prin legislația internă pentru faptele 
penale ce se încadrează în categoria crimelor”. 

De menţionat este şi împrejurarea că dreptul internaţional cu- 
prinde îndeosebi norme de drept material şi în mai mică măsură norme 
de drept procedural, acestea din urmă fiind prezente, însă, în statutele 
tribunalelor penale internaţionale alături de normele materiale şi de 
cele cu caracter organizaţional. 

Faptele penale care fac obiectul de reglementarea al dreptului 
internaţional penal sunt atât cele prin care se aduc atingere relaţiilor 
paşnice dintre state, precum şi drepturilor fundamentale ale omului, 
cum sunt crimele contra păcii, crimele împotriva umanităţii şi crimele 
de război, cât şi cele prin care sunt afectate sau tulburate alte valori 
colaborarea internaţională, în această categorie intrând infracțiuni cum 
sunt terorismul, traficul de sclavi, traficul de femei şi de copii, distru- 
gerea unor valori culturale, traficul de droguri, pirateria şi alte ase- 
menea fapte. 


Secţiunea 2 
Principiile dreptului internaţional penal 


La baza reglementărilor de drept internaţional penal stau câteva 
importante principii cărora li se adaugă, evident, principiile general 
recunoscute ale represiunii penale din dreptul intern al statelor”. 

1) Principiul represiunii universale 

Spre deosebire de dreptul intern, în care acţionează principiul 
teritorialităţii legii penale, în dreptul internaţional penal sancţionarea 
faptelor grave se poate face de către orice stat, indiferent de naționa- 


15 Vasile Creţu, Drept internaţional penal, ed.cit., p. 4. 

15 Vezi Grigore Geamănu, Dreptul internaţional penal şi infracțiunile 
internaționale, Editura Academiei RSR, Bucureşti, 1977, p.33 şi urm. Vezi şi 
M.C. Bassiouni, A Treatise on International Criminal Law, 2 vol. (l-Crimes 
and Punishment; II-Jurisdiction and Cooperation), Springfield, 1973. 

litatea făptuitorului, de locul unde a fost săvârşită infracţiunea ori 
aceasta şi-a produs efectele, de statul care a fost lezat prin fapta res- 
pectivă sau de locul unde a fost prins făptuitorul. 

În convențiile internaționale care incriminează anumite fapte 
penale, de regulă se includ prevederi în sensul că statele-părţi sunt obli- 
gate să descopere persoanele bănuite de a fi comis respectivele fapte şi 
să le defere propriilor lor tribunale, oricare ar fi naționalitatea lor. 

În cazul pirateriei maritime, de exemplu, oricare stat are dreptul 
să urmărească navele pirat în largul mării şi, capturându-le, să le 
supună legilor şi jurisdicției sale, oricare ar fi naționalitatea navelor 
interceptate, chiar dacă fapta nu s-a produs împotriva unor naționali ai 
săi şi nu a afectat interesele sale proprii, nu s-a produs în marea sa 
teritorială, iar nava sau echipajul nu au naționalitatea sa. 

2) Principiul legalităţii incriminării 

Inspirat din dreptul penal intern, acest principiu constituie o 
garanţie judiciară fundamentală, în sensul că nici o persoană nu va 
putea fi pedepsită dacă fapta pe care a săvârşit-o nu este prevăzută de 
legea penală înainte de momentul săvârșirii ei. 

Convenţiile internaţionale cu caracter penal prevăd că nimeni nu 
va putea fi condamnat pentru acţiuni sau omisiuni care, în momentul 
în care au fost săvârşite, nu constituiau un act delictuos potrivit 
dreptului internațional. 

3) Principiul răspunderii penale individuale 

Indiferent dacă o crimă internaţională a fost săvârşită de către o 
persoană care acționează în calitate de agent al statului, sau de către o 
persoană particulară, în nume propriu, răspunderea penală va reveni 
întotdeauna persoanei respective. Se are în vedere că, indiferent de 
situaţie, orice hotărâre cu urmări criminale, orice faptă de această 
natură, aparțin oamenilor, persoane bine determinate, care trebuie să 
acționeze în cadrul normelor legale, să se conformeze interdicțiilor 
impuse de legea penală internaţională. 

4) Principiul imprescriptibilității crimelor împotriva umanităţii 
şi a crimelor de război 

Principiul este de dată mai recentă, el fiind prevăzut de Con- 
venţia asupra imprescriptibilității crimelor de război şi a crimelor 
împotriva umanității din 1968. 

Din cuprinsul convenției rezultă că este vorba atât de prescripția 
răspunderii penale, cât şi de prescripţia executării pedepselor. 

Convenţia precizează că dispoziţiile acesteia se aplică atât repre- 
zentanților autorităţilor de stat, cât şi particularilor, care au participat 
ca autori, complici sau instigatori la comiterea unei crime din catego- 

riile menţionate sau care ar fi luat parte la plănuirea în vederea comite- 
rii acestora, oricare ar fi gradul ei de executare, ca şi reprezentanților 
autorităţilor de stat care vor fi tolerat săvârşirea lor. 

Principiul a fost consacrat ulterior şi în alte documente juridice 
internaționale, între care Convenţia europeană asupra imprescriptibilității 
crimelor împotriva umanității şi a crimelor de război, adoptată în 1974. 

Argumentele aduse pentru declararea ca imprescriptibile a 
acestor categorii de crime sunt că ele reprezintă cele mai grave crime 
de drept internaţional, că reprimarea efectivă a acestora este un 
element important în prevenirea unor asemenea crime, în protejarea 
drepturilor omului şi a libertăţilor sale fundamentale şi că aplicarea 
regulilor de drept intern referitoare la prescripția infracţiunilor şi în ce 
priveşte asemenea crime ar avea drept rezultat nepedepsirea crimelor 
încă nedescoperite şi neexecutarea pedepsei de către cei condamnaţi în 
contumacie. 

5) Irelevanța juridică a scuzei îndeplinirii unui act de stat 

În dreptul internațional contemporan, care cuprinde reglementări 
ample cu privire la răspunderea internaţională a statelor şi în care s-a 
statuat fără dubiu răspunderea persoanelor fizice pentru faptele penale 
săvârşite prin încălcarea normelor de drept internațional, scuza înde- 
plinirii de către autorii infracţiunilor a unui act de stat, nu poate fi pri- 
mită, statele şi persoanele având obligaţia de a-şi regla comportamen- 
tul în conformitate cu cerințele legalităţii internaționale. Ca urmare, 
săvârşirea unei fapte penale în îndeplinirea unei însărcinări de stat nu 
poate constitui o cauză de înlăturare a răspunderii penale a autorului. 

A se admite exonerarea de răspundere a unei persoane pentru 
faptul de a fi comis o infracțiune din dispoziţie guvernamentală, ca un 
act de stat, ar însemna, practic, să se justifice cele mai grave crime şi 
să se promoveze arbitrariul în cadrul legalităţii internaţionale. 

Scuza îndeplinirii unui act de stat a fost respinsă în cuprinsul a 
numeroase convenţii internaţionale. În acest sens, Statutul Tribuna- 
lului Militar Internaţional de la Niirenberg prevedea în art.7 că: „situa- 
ţia oficială a acuzaților, fie ca şefi de state, fie ca înalți funcţionari, nu 
va fi considerată nici o scuză absolvitorie, nici ca un motiv de redu- 
cere a pedepsei”, iar în sentinţa sa tribunalul menționat a respins cate- 
goric teoria actului de stat invocată de apărătorii acuzaților, argu- 
mentând, între altele, că cel care a încălcat legile războiului nu poate, 
spre a se justifica, să invoce mandatul pe care l-a primit din partea 
statului, din moment ce statul dând acest mandat a depăşit el însuşi 
puterile pe care i le recunoaşte dreptul internațional. 

6) Ordinul superiorului ierarhic nu înlătură răspunderea penală 

Spre deosebire de dreptul intern, în cadrul căruia dacă o per- 
soană a acţionat din ordinul expres al superiorului său poate să fie în 
anumite condiţii absolvit de răspundere penală, un asemenea ordin 
fiind asimilat constrângerii morale, în dreptul internațional ordinul 
superiorului nu constituie o cauză de înlăturare a răspunderii penale. 

În cazul săvârşirii unei fapte penale din ordin superior, 
răspunzători penal sunt atât autorul faptei, cât şi persoana care a dat 
ordinul, considerată ca instigator la fapta săvârşită sau ca autor al unei 
infracțiuni distincte. 

Acest principiu rezultă din majoritatea convențiilor penale 
internaţionale, dar cu deosebire din cele privind crimele de război. 

Tribunalele de la Niirenberg şi Tokio, respingând scuza absolvi- 
torie a ordinului superiorului, au admis, însă, că în anumite circums- 
tanțe faptul de a fi acționat criminal din ordin ar putea fi considerat ca 
un motiv de micşorarea a pedepsei, dacă tribunalul ar aprecia că 
aceasta ar fi în interesul justiţiei. 

Statutul Curţii Penale Internaţionale, semnat la Roma la 17 iulie 
1998, dând expresie acestui principiu, precizează că în orice împre- 
jurare un ordin de a comite crima de genocid sau o altă crimă împo- 
triva umanităţii este un ordin în mod evident ilegal, deci pentru ase- 
menea infracțiuni nu se va putea invoca scuza unei dispoziţii primite 
din partea unui guvern sau a unui superior. 


Secţiunea 3 


Infracţiunea internaţională 


3.1. Noţiunea de infracțiune internaţională 


Trecerea în sfera internaţionalului a unor infracțiuni care în pe- 
rioada clasică a dreptului internațional public erau de competența 
exclusivă a statelor, în cadrul dreptului intern al acestora, ca şi apariția 
unor noi infracțiuni grave, o dată cu interzicerea recurgerii la forţa ar- 
mată în relaţiile dintre state şi cu dezvoltarea generală a relaţiilor 
internaționale, care devin tot mai complexe şi impun cerinţe tot mai 
mari de apărare a unor valori şi a unor interese comune, au determinat 
şi cristalizarea noțiunii de infracțiune internaţională. 

Noţiunea de infracţiune internațională este de dată mai recentă, ea 
fiind legată şi de două postulate importante pentru dreptul internațional 
penal şi anume că statul în relaţiile sale este supus dreptului şi că 
individul poate fi făcut răspunzător pentru acțiunile ilicite ale unui stat. 

Dreptul internațional penal s-a constituit ca ramură distinctă abia 
în ultimul secol, iar răspunderea internațională pentru săvârşirea de 
infracțiuni s-a adăugat celorlalte forme ale răspunderii, îndeosebi în 
legătură cu crimele de război, dar şi cu săvârşirea de către persoane 
particulare în timp de pace a unor infracţiuni a căror periculozitate 
afectează societatea umană în întregul său, dincolo de interesele de 
protecție antiinfracțională proprii fiecărui stat. 

Vespasian V. Pella arăta!“ că infracţiunea internaţională consti- 
tuie o acțiune sau inacţiune sancţionată de o pedeapsă pronunţată şi 
executată în numele comunităţii statelor. 

Majoritatea autorilor care au definit infracţiunea internațională 
au încadrat-o în categoria faptelor ilicite săvârşite de către state prin 
reprezentanții lor autorizați sau de către persoane particulare în nume 
propriu, dar imputabile în toate situațiile, sub aspectul sancțiunii pe- 
nale, unor persoane fizice. 

Infracțiunea internaţională poate fi definită ca o faptă constând 
dintr-o acțiune sau omisiune, săvârşită cu vinovăţie de către o persoană 
în calitate de agent al statului sau în nume şi interes propriu, prin care se 
încalcă dreptul şi interesele ocrotite de dreptul internaţional şi care este 
sancționată prin incriminarea sa de către dreptul internaţional. 


3.2. Elementele constitutive ale infracţiunii internaţionale 


Infracţiunea internațională se caracterizează prin următoarele 
elemente constitutive: 

a) Elementul material, constând dintr-un act de natură fizică, vo- 
luntar, care se poate manifesta sub două forme: ca acțiune (delicta 
comissiva) sau ca inacţiune ori omisiune (delicta omissiva). 

Actul material ia aspecte diferite în raport de configurația faptei 
incriminate în baza dreptului internațional convenţional sau cutumiar 
(genocid, apartheid, terorism etc.). 

b) Elementul ilicit constituie un alt factor care condiționează 
existența infracțiunii internaţionale, ilegalitatea fiind aceea care dife- 
renţiază şi atrage sancţiunea penală. Caracterul ilicit rezultă dintr-o 
încălcare a unei norme de drept internaţional cuprinsă fie într-o con- 
venţie internaţională, fie într-o cutumă, ori dintr-un act contrar echi- 
tății şi justiţiei internaționale. 


155 Vespasian V. Pella, La criminalité collective des états, Bucureşti, 
1926, p. 175. 

Infracţiunile internaționale nu pot fi reprimate dacă au intervenit 
anumite cauze care înlătură caracterul ilicit al actului de violare a 
obligaţiei internaționale (forța majoră, starea de necesitate, legitima 
apărare etc.) sau dacă faptele au fost săvârşite în limitele unei obligații 
rezultând din legi sau tratate internaţionale. 

c) Elementul moral. Pentru a constitui infracţiune internaţională, 
actul incriminat trebuie să fie imputabil autorului. Se pune, deci, pro- 
blema săvârşirii cu vinovăţie a faptei incriminate. Aceasta presupune 
atât voinţa de a comite o faptă de drept internaţional penal, cât şi con- 
ştiinţa caracterului ilicit al faptei. 


3.3. Clasificarea infracţiunilor internaţionale 


În dreptul internațional penal, infracțiunile se pot clasifica după 
mai multe criterii: 

1) O primă clasificare are la bază obiectul infracțiunii, în raport 
de care infracțiunile se împart în: 

a) Infracţiuni comise de către persoane fizice în numele sau în 
contul unui stat, cum ar fi: declanşarea şi ducerea unui război de 
agresiune, violarea angajamentelor asumate prin tratate internaţionale, 
apartheidul, genocidul etc.; 

b) Infracţiuni comise de către persoane particulare, în afara 
împuternicirii din partea vreunei autorităţi a unui stat. În această 
categorie intră o multitudine de infracţiuni, între care: terorismul, 
pirateria maritimă, deturnarea de aeronave, distrugerea cablurilor sau a 
conductelor submarine, traficul ilicit de stupefiante, falsificarea de 
monedă, circulaţia şi traficul cu publicaţii obscene, aducerea în sclavie 
şi traficul de sclavi, traficul de femei şi de copii, luarea de ostatici, 
munca forţată, infracțiunile împotriva bunurilor culturale etc. 

2) O a doua clasificare are drept criteriu motivul sau scopul 
urmărit de autorul infracțiunii, în sensul dacă acesta (motivul sau 
scopul) are sau nu un caracter politic ori ideologic. În prima categorie 
a infracţiunilor cu caracter politic sau ideologic se încadrează crimele 
împotriva umanităţii, crimele de război, genocidul, apartheidul şi tero- 
rismul internaţional, iar în cea de-a doua categorie intră toate celelalte 
infracțiuni menţionate şi altele de acelaşi gen. 

3) Un al treilea criteriu de clasificare îl constituie perioada în 
care au fost comise infracțiunile, după cum acestea au fost săvârşite în 
timp de pace sau în timp de război, din acest punct de vedere unele 
infracțiuni putând fi săvârşite numai în timp de pace, altele numai în 
timp de război, iar altele atât în timp de pace cât şi în timp de război. 

4) Cea de-a patra clasificare a infracţiunilor internaționale se face 
după natura obiectului împotriva căruia sunt dirijate şi căruia îi aduc 
atingere, cu alte cuvinte, după natura valorilor afectate, în infracţiuni 
contra unor valori morale şi infracţiuni contra unor valori materiale. 

a) Din prima categorie a infracțiunilor îndreptate împotriva unor 
valori morale, fac parte infracțiunile prin care se aduce atingere ordinii 
politice şi juridice internaționale, cum sunt războiul de agresiune şi 
terorismul internaţional, sau persoanei umane concepută ca o valoare 
universală indiferent de naţionalitate, rasă sau religie şi anume vieţii, 
integrităţii sale fizice sau morale, demnității umane, cum ar fi crimele 
de război, crimele împotriva umanităţii, tratamentele inumane, sclavia 
şi faptele analoge sclaviei, munca forțată, traficul de stupefiante etc. 

b) Din cea de-a doua categorie, a infracțiunilor internaţionale 
prin care se aduce atingere valorilor materiale, adică acelor valori care 
pot face obiectul unei aprecieri sau evaluări materiale şi pecuniare, se 
încadrează cele prin care se lezează bunurile culturale (opere literare, 
ştiinţifice, artistice, de cult etc.), bunurile a căror folosință este indis- 
pensabilă tuturor oamenilor (telegraful, telefonul, cablurile şi con- 
ductele submarine), ori bunurile a căror autenticitate sau conservare 
este importantă atât pentru comunitatea statelor, cât şi pentru fiecare 
individ (moneda, biletele de bancă, titlurile de valoare şi altele). 


Secţiunea 4 


Crimele contra păcii 


4.1. Conceptul de crime contra păcii 


Crimele contra păcii constituie, alături de crimele împotriva 
umanităţii şi de crimele de război, cele mai grave crime sancţionate de 
dreptul internaţional penal contemporan. 

Incriminarea faptelor ce constituie crime contra păcii a fost posi- 
bilă o dată cu interzicerea războiului ca mijloc de soluţionare a diferen- 
delor internaţionale şi ca instrument al politicii naționale a statelor. 

Potrivit statutului Tribunalului de la Niirenberg, crimele contra 
păcii constau în conducerea, pregătirea, declanşarea sau purtarea unui 
război de agresiune sau a unui război cu violarea tratatelor, a garan- 
țiilor şi a acordurilor internaţionale, ca şi participarea la un plan con- 
certat sau la un complot pentru săvârşirea oricăruia din actele menţio- 
nate. Carta Tribunalului de la Tokio dădea crimelor contra păcii o 
definiție asemănătoare. 

În cuprinsul sentinţei prin care a condamnat pentru crime contra 
păcii pe reprezentanţii statului german vinovaţi de dezlănțuirea şi 
purtarea unui război de agresiune, Tribunalul de la Niirenberg statua 
că declanşarea războiului de agresiune nu este o crimă internațională 
pur şi simplu, ci crimă internațională supremă, care diferă de celelalte 
crime legate de război prin faptul că le conţine pe toate. 

Incriminarea războiului de agresiune a fost ulterior însuşită şi de 
Adunarea Generală a ONU, o dată cu confirmarea principiilor de drept 
internațional recunoscute de statutul şi hotărârea Tribunalului de la 
Niirenberg, prin Rezoluția nr.95(1) din 1947. 

Se poate astfel afirma că, în baza instrumentelor politice şi juri- 
dice menționate şi a practicii celor două tribunale militare internaţio- 
nale, de la Niirenberg şi Tokio, însuşită de cvasitotalitatea statelor 
lumii, ca şi în lumina principiilor fundamentale ale dreptului interna- 
tional contemporan, crimele contra păcii constituie cele mai grave 
crime internaţionale. 

Crimele contra păcii sunt agresiunea armată şi propaganda în 
favoarea războiului. 


4.2. Agresiunea armată 


Definirea agresiunii armate într-o formă care să cuprindă toate 
actele agresive săvârşite de către state a constituit şi constituie încă un 
obiect de preocupare pentru comunitatea internaţională, în condiţiile în 
care deşi Carta ONU interzice în mod expres războiul de agresiune, 
aceasta nu cuprinde şi o definiţie a agresiunii, iar definiţia agresorului 
cuprinsă în Convenţiile de la Londra din 1933 a fost considerată ca 
nefiind întru totul satisfăcătoare. 

După eforturi intense care au început cu anul 1953, când Adu- 
narea Generală a ONU a înființat un Comitet special pentru definirea 
agresiunii, la 14 decembrie 1974, s-a ajuns la un acord asupra textului 
final al definiţiei, care a fost adoptat de Adunarea Generală prin Rezo- 
luţia nr.3314 (XXIX)'5, deci nu printr-un tratat multilateral general, 
cu forța juridică a unui asemenea instrument convenţional. 

Definiţia agresiunii, astfel cum a fost adoptată, constituie o 
formulă de compromis”. 


150 Vezi rezoluţia şi, în anexă, textul definiţiei agresiunii, în Adrian 
Năstase, Bogdan Aurescu, Drept internațional contemporan. Texte esenţiale, 
ed.cit., p. 401-404. 

157 Stefan Glaser, op.cit., vol. II, 1978, p. 28. 

Art.2 al definiţiei prevede că „Folosirea forței armate prin vio- 
larea Cartei O.N.U., de câte un stat care a acționat primul, constituie 
dovada suficientă prima facie a unui act de agresiune”. 

Deci, faptul de a acţiona primul în modul arătat constituie o 
primă dovadă, dar nu şi suficientă, pentru a se aprecia că s-a comis un 
act de agresiune. Preambulul definiției menţionează că problema de a 
se stabili dacă s-a comis sau nu un act de agresiune trebuie să fie 
examinată în lumina tuturor împrejurărilor proprii fiecărui caz în 
parte, iar potrivit art.2 al acesteia Consiliul de Securitate al O.N.U. 
poate, în conformitate cu Carta, să conchidă că o apreciere în sensul că 
un act de agresiune a fost comis nu ar fi justificată în lumina altor 
împrejurări relevante, inclusiv faptul că actele în cauză sau conse- 
cințele lor nu sunt de o agresivitate suficientă. 

Definiţia cuprinde şi mențiunea că: „Nici un considerent, de 
orice natură ar fi el, politică, economică, militară sau de alt fel, nu 
poate să justifice o agresiune” (art.5, alin.1). 

De asemenea, actul privind definiţia agresiunii prevede în mod 
expres că războiul de agresiune constituie o crimă împotriva păcii, 
care dă naştere la răspundere internaţională (art.5). 

In cuprinsul documentului menționat, prin care se adoptă defini- 
ţia agresiunii, sunt enumerate ca acte de agresiune următoarele acte 
săvârşite cu sau fără declarație de război: 

a) Invadarea sau atacarea teritoriului unui stat de către forţele ar- 
mate ale altui stat sau orice ocupaţie militară, chiar temporară, rezul- 
tând dintr-o asemenea invazie sau dintr-un asemenea atac, precum şi 
orice anexare prin folosirea forţei a teritoriului sau a unei părți a 
teritoriului altui stat; 

b) Bombardarea de către forţele armate ale unui stat a teritoriului 
altui stat sau folosirea oricăror arme de către un stat împotriva 
teritoriului altui stat; 

c) Blocada porturilor sau a coastelor unui stat de către forțele 
armate ale altui stat; 

d) Atacul efectuat de către forțele armate ale unui stat împotriva 
forțelor armate terestre, maritime sau aeriene, ori a marinei şi aviaţiei 
civile a altui stat; 


158 O analiză detaliată a problemelor privind agresiunea armată vezi în 
Vasile Creţu, Nerecurgerea la forță în relaţiile internaționale, Editura 
Politică, Bucureşti, 1978, p.88-149; Aurel Preda Mătăsaru, Neagresiunea şi 
negocierea: o ecuaţie a păcii, Editura Politică, Bucureşti, 1981, p. 128-142. 

e) Folosirea forțelor armate ale unui stat, care sunt staționate pe 
teritoriul altui stat cu acordul statului gazdă, contrar condițiilor stabi- 
lite în acord, sau orice extindere a prezenţei lor pe teritoriul în cauză, 
după expirarea acordului; 

f) Fapta unui stat de a admite ca teritoriul său, pe care l-a pus la 
dispoziția altui stat, să fie utilizat de către acesta din urmă pentru 
comiterea unui act de agresiune împotriva unui stat terţ; 

g) Trimiterea de către un stat sau în numele lui de bande ori gru- 
puri înarmate, de forțe neregulate sau de mercenari, care se dedau la 
acte de forță armată împotriva unui alt stat, de o gravitate care echi- 
valează cu cea a actelor enumerate mai sus, sau faptul de a se angaja 
în mod substanțial într-o asemenea acţiune. 

Art.4 al definiţiei cuprinde mențiunea că enumerarea actelor de 
agresiune nu este limitativă (exhaustivă), Consiliul de Securitate al 
O.N.U. putând califica şi alte atacuri armate ca acte de agresiune, potri- 
vit competenţelor sale conferite de Cartă în menţinerea păcii şi securi- 
tății internaționale. 

În lumina principiilor de drept internaţional se apreciază că pot 
fi considerate ca acte de agresiune, deci crime internaţionale, deşi nu 
sunt cuprinse în definiţia dată, şi următoarele: 

- declarația de război; 

- represaliile cu folosirea forței armate împotriva popoarelor şi 
națiunilor care luptă pentru dreptul lor la autodeterminare, la libertate 
şi independenţă. 


4.3. Propaganda în favoarea războiului 


Propaganda prin care se face apologia războiului sau se îndeam- 
nă la recurgerea la război, indiferent prin ce mijloace s-ar face aceasta, 
constituie şi ea o crimă împotriva păcii şi securității internaționale. 
Propaganda în favoarea războiului a fost încorporată ca atare în sta- 
tutul tribunalului de la Niirenberg, care în art.6 lit.a) incriminează nu 
numai războiul, ci şi orice acte pregătitoare în vederea dezlănţuirii 
unui război de agresiune. 

Propaganda în favoarea războiului s-a detaşat ca o infracțiune 
internațională distinctă dată fiind periculozitatea sa deosebită pentru 
acțiunea comună a statelor de menţinere a păcii, pentru securitatea fie- 
cărui stat în parte, în condiţiile interzicerii internaționale a războiului 
de agresiune. 

In cadrul O.N.U., în afara rezoluţiei prin care au fost aprobate sta- 
tutele şi lucrările tribunalelor militare internaționale de la Niirenberg şi 

Tokio, Adunarea Generală a incriminat propaganda în favoarea războ- 
iului prin Rezoluţia nr.110 din 3 noiembrie 1947, în care se condamnă 
propaganda de război în orice formă şi în orice ţară, care are ca scop 
sau care poate crea ori mări o ameninţare a păcii, o violare a ei sau un 
act de agresiune, precum şi prin Pactul internaţional cu privire la 
drepturile civile şi politice, din 1968, în care, la art.20, se prevede că 
„orice propagandă în favoarea războiului este interzisă prin lege”. 

Propaganda de război este interzisă şi prin Declaraţia O.N.U. 
referitoare la principiile relațiilor paşnice dintre state, din 1970, în 
cuprinsul căreia, în cadrul prevederilor referitoare la principiul nere- 
curgerii la forță, se prevede în mod expres: „conform scopurilor şi 
principiilor Naţiunilor Unite, statele au obligaţia de a se abține de la 
orice propagandă în favoarea războiului de agresiune”. 


Secţiunea 5 


Crimele împotriva umanităţii 


5.1. Conceptul de crime împotriva umanităţii 


Crimele contra umanităţii sunt definite ca fapte grave de violen- 
tă, comise pe scară largă de către indivizi, fie că aceştia sunt sau nu 
agenți ai statului, împotriva altor indivizi într-un scop esențialmente 
politic, ideologic, rasial, naţional, etnic sau religios. 

Crimele contra umanităţii au apărut în cadrul dreptului interna- 
tional penal după al doilea război mondial, ca o reacţie la atrocitățile 
săvârşite de către naziştii germani şi militariştii japonezi, în teritoriile 
ocupate, împotriva populaţiei locale şi, în cadrul lagărelor de exter- 
minare, a unor categorii largi de persoane pe motive naţionale, etnice 
sau rasiale. 

Ele au figurat pentru prima oară în actele constitutive ale tribu- 
nalelor de la Nurenberg şi Tokio. Ulterior, alte acte politico-juridice 
internaţionale au interzis fapte ce se încadrează în conceptul de crime 
împotriva umanității. Printre acestea sunt de menţionat: 

- Convenţia din 1948 pentru prevenirea şi reprimarea crimei de 
genocid; 

- Declaraţia Naţiunilor Unite asupra interzicerii utilizării armelor 
nucleare şi termonucleare, adoptată prin Rezoluţia Adunării Generale 
a O.N.U. nr.1653 (XVI) din 24 noiembrie 1961; 

- Convenţia din 1973 asupra eliminării şi reprimării crimei de 
apartheid; 

- Declaraţia asupra protecției oricărei persoane împotriva dispa- 
rițiilor forțate (Rezoluţia Adunării Generale a O.N.U. nr.47/133 din 18 
decembrie 1992); 

- Statutele tribunalelor internaționale penale pentru fosta Iugos- 
lavie, respectiv pentru Ruanda, precum şi Statutul Curţii Penale Inter- 
naționale. 

Din coroborarea conținutului diverselor convenţii sau al altor 
instrumente politico-juridice internaționale, rezultă că fac parte din 
categoria crimelor împotriva umanităţii următoarele fapte": 

a) Asasinatul (omorul intenționat); 

b) Exterminarea; 

c) Aducerea în sclavie sau obligarea la muncă forţată; 

d) Deportarea, inclusiv epurarea etnică; 

e) Expulzările forţate; 

f) Orice alte acte inumane împotriva oricărei populaţii civile 
(tortura, violul, lipsirea de libertate etc.); 

g) Persecuţiile pentru motive politice, rasiale ori religioase; 

h) Practica sistematică a dispariţiilor forţate; 

i) Folosirea armelor nucleare şi a altor tipuri de arme de distru- 
gere în masă; 

jJ) Genocidul; 

k) Apartheidul. 

Se poate observa că unele dintre faptele ce se încadrează în 
categoria crimelor împotriva umanității figurează şi printre infracțiu- 
nile clasice de drept comun (omorul, tortura, violul, lipsirea de liberta- 
te, obligarea la muncă forțată etc.). 

Crimele împotriva umanităţii se deosebesc, însă, de infracțiunile 
de drept comun prin unele trăsături proprii, în special prin gravitatea 
deosebită, caracterul de masă şi mobilul săvârşirii lor. 

Gravitatea deosebită a crimelor împotriva umanităţii este expri- 
mată de aceea că prin asemenea fapte se aduc atingeri importante 
vieții, integrităţii corporale fizice şi mentale, valori supreme ale fiinţei 
umane, într-un mod care pune în pericol existența biologică a mai 
multor persoane, faptele grave de natura crimelor împotriva umanității 
fiind expresia unor planuri concertate, ele constituind acțiuni preme- 
ditate de anvergură. 

Caracterul de masă al crimelor împotriva umanității se mani- 
festă prin numărul mare de victime pe care acestea le produc, aseme- 


'5 Eric David, Principes de droit des conflits armées, Bruylant, 
Bruxelles, 1994, p. 606-607. 

nea crime fiind îndreptate împotriva populaţiei civile ca atare, nu a 
unor indivizi, fie că se referă la o masă amorfă de indivizi, fie că 
lezarea priveşte anumite grupuri, constituite în baza unor criterii pre- 
cise care le delimitează de populația civilă în general. 

Mobilul săvârşirii crimelor împotriva umanităţii îl constituie, de 
regulă, o politică deliberată şi urmărită consecvent pentru reprimarea, 
persecutarea sau exterminarea unor grupuri de oameni, fie pentru că 
acestea ar constitui un pericol actual sau potenţial pentru cei ce ini- 
țiază asemenea fapte ori le săvârşesc, fie în baza unor convingeri, de 
regulă, cu caracter extremist, de natură ideologică, etnică sau reli- 
gioasă, ale autorilor sau inspiratorilor faptelor respective. 

La incriminarea în concret a unor fapte de natura crimelor împo- 
triva umanităţii, una sau alta dintre trăsăturile care le caracterizează 
poate să prevaleze, dar, de regulă, cele trei trăsături trebuie să fie 
întrunite cumulativ. 


5.2. Genocidul 


Crima de genocid este una dintre cele mai grave fapte penale 
incriminate potrivit dreptului internaţional. Fa constă în distrugerea 
sau persecutarea unor grupuri umane constituite ca entități naţionale, 
etnice, rasiale sau religioase ™. 

Convenţia din 1948 pentru prevenirea şi reprimarea crimei de 
genocid prevede în acest sens, în art.I, următoarele: „Părţile contrac- 
tante confirmă că genocidul, fie că este comis în timp de pace sau în 
timp de război, este o crimă internațională, pe care ele se angajează să 
o prevină şi să o pedepsească”. 

Potrivit art. II al Convenţiei din 1948, genocidul constă într-unul 
din actele enumerate în continuare, săvârşit cu intenţia de a distruge 
total sau parţial un grup naţional, etnic, rasial sau religios ca atare: 

a) Uciderea membrilor grupului; 

b) Atingerea gravă a integrităţii fizice sau mentale a membrilor 
grupului; 

c) Supunerea intenționată a grupului la condiții de existenţă care 
antrenează în mod necesar distrugerea sa fizică totală sau parțială; 

d) Măsurile vizând împiedicarea nașterilor în sânul grupului; 

e) Transferul forţat dintr-un grup în alt grup. 

Analiza definiției genocidului evidențiază câteva elemente 
semnificative pentru fizionomia juridică a acestei crime internaționale. 


1% vezi Gheorghe Diaconescu, Genocidul, Editura Militară, Bucureşti, 
1991. 

Genocidul este caracterizat în primul rând prin intenţia de a dis- 
truge un grup uman, în baza unor criterii. Prin acest element genocidul 
se particularizează în raport cu celelalte crime împotriva umanităţii, 
apărând ca un caz agravat, calificat, de crimă împotriva umanităţii. 

Intenţia calificată a autorului unei crime de genocid este de a 
distruge, fie în totalitate, fie parțial, un anumit grup uman. Nu este, 
prin urmare, necesar, pentru a exista o crimă de genocid, ca prin fapta 
săvârşită să se distrugă întotdeauna în întregime un grup uman, uneori 
aşa ceva fiind chiar imposibil, dacă se are în vedere numărul adesea 
imens al indivizilor care compun un asemenea grup. Distrugerea par- 
țială a grupului ca intenţie sau ca realizare în fapt este în aceeaşi 
măsură o condiție suficientă pentru existența infracțiunii de genocid, 
ca şi distrugerea integrală. 

Convenţia din 1948 enumeră printre categoriile de persoane pro- 
tejate împotriva actelor de genocid grupurile naționale, etnice, rasiale 
sau religioase. 

La elaborarea convenției, s-a ridicat problema dacă nu ar fi 
necesar ca, alături de cele patru categorii, să figureze şi alte grupuri 
umane care de-a lungul istoriei au format obiectul unor acte de repri- 
mări masive cu intenţii de lichidare, cum ar fi grupările politice, sau 
dacă nu ar trebui incriminat şi genocidul cultural sau ecocidul, dar 
pentru diverse motive compromisul realizat în definirea genocidului a 
exclus asemenea elemente. 

Convenţia din 1948 prevede în art.Ill că vor fi pedepsite actele 
de genocid, dar şi înţelegerea în vederea comiterii genocidului, incita- 
rea directă şi publică, precum şi complicitatea la comiterea genoci- 
dului, ca şi tentativa de a comite acte de genocid. 

Art.IV al aceleiaşi convenții prevede că persoanele care au 
comis genocidul, deci autorii faptelor, cei ce complotează în scopul 
comiterii unor asemenea acte, instigatorii şi complicii, precum şi cei 
care încearcă să comită crima de genocid, vor fi pedepsiţi indiferent de 
calitatea lor, guvernanti, funcţionari ori particulari, pentru subiectele 
crimei de genocid neimpunându-se o calificare a acestora în sensul 
dreptului penal, o poziţie specială în raport de victimă sau de locul pe 
care îl ocupă în angrenajul social. 

Convenţia din 1948 cuprinde în art. V angajamentul statelor-părți 
de a lua în cadrul legislaţiei lor interne măsurile necesare pentru 
asigurarea aplicării dispoziţiilor convenției şi, în mod deosebit, de a 
prevedea sancţiuni penale eficace care să lovească persoanele vinovate 
de genocid sau de celelalte acte în legătură cu genocidul (asocierea în 
vederea comiterii faptei, instigarea, complicitatea etc.). 

În ce priveşte judecarea crimei de genocid, Convenţia prevede în 
art. VI că persoanele vinovate de genocid sau de o faptă în legătură cu 
acesta vor fi aduse în faţa tribunalelor competente ale statului pe 
teritoriul căruia s-a comis actul sau în faţa unei curți penale internaţio- 
nale. O asemenea curte penală specială nu a fost niciodată înființată, 
dar genocidul figurează în prezent printre infracțiunile ce intră în 
competenţa Curţii Penale Internaţionale, înființată în 1998. 

Se stabilea astfel o competență jurisdicțională alternativă, a sta- 
telor pe teritoriul cărora s-a comis actul şi a unei curți penale interna- 
tionale. Aceasta nu exclude, desigur, competenţa şi a altor state, în 
conformitate cu principiul represiunii universale. 


5.3. Apartheidul 


Discriminarea rasială, unul dintre cele mai odioase aspecte ale 
discriminării în defavoarea persoanei umane şi a popoarelor, practicată 
pe scară largă de-a lungul istoriei, constituie astăzi o încălcare gravă a 
principiilor şi normelor dreptului internațional. 

Prin numeroase declaraţii şi rezoluţii, între care Declaraţia Na- 
țiunilor Unite asupra eliminării oricăror forme de discriminare rasială, 
adoptată în 1963, Adunarea Generală a O.N.U. a afirmat în mod solemn 
necesitatea de a se elimina rapid toate formele şi toate manifestările de 
discriminare rasială în toate părțile lumii şi de a se asigura protecția şi 
respectarea persoanei umane. 

Ca urmare, la 21 decembrie 1965 a fost a fost adoptată printr-o 
rezoluţie a Adunării Generale a ONU.IC! şi deschisă spre semnare „Con- 
venţia internațională asupra eliminării oricăror forme de discriminare 
rasială”, în cadrul căreia statele părți condamnă orice formă de discri- 
minare, în special segregaţia rasială şi apartheidul, şi se angajează să 
prevină, să interzică şi să elimine pe teritoriul lor practicile de această 
natură prin toate mijloacele de care dispun, inclusiv prin incriminarea 
lor şi luarea unor măsuri de sancţionare penală. 

La 30 noiembrie 1973, tot printr-o rezoluție a Adunării Generale 
a O.N.U.'® a fost adoptată „Convenţia internaţională privind eliminarea 
şi reprimarea crimei de apartheid”, care a intrat în vigoare în 1976. 

Potrivit acestei convenţii (art.1), apartheidul constituie o crimă 
împotriva umanităţii. Convenţia declară în mod expres criminale orga- 
nizațiile, instituţiile şi persoanele care comit crima de apartheid, stipulând 


'€! Rezoluţia nr.2106 (XX) din 21 decembrie 1965. 
'% Rezoluţia nr.3068 (XXVII) din 30 noiembrie 1973. 

că sunt pasibili de răspunderea penală internaţională, indiferent care ar 
fi mobilul faptelor lor, atât persoanele considerate pur şi simplu ca 
indivizi, cât şi membrii unor organizaţii şi instituţii sau reprezentanții 
statului, dacă aceştia comit una din faptele incriminate prin convenţie. 

Crima de apartheid este definită ca acte inumane comise cu sco- 
pul de a institui sau de a întreține dominația unui grup rasial de ființe 
umane asupra oricărui alt grup rasial de ființe umane şi de a oprima în 
mod sistematic grupul respectiv, inclusiv politicile şi practicile 
asemănătoare, de segregare şi discriminare rasială. 

În cuprinsul convenției se enumeră, limitativ, categoriile de acte 
inumane care constituie latura obiectivă a crimei de apartheid, dacă 
sunt săvârşite în condițiile şi cu scopurile prevăzute în definiția 
acesteia (art.2): 

a) Refuzul, faţă de un membru sau de membrii unui grup rasial, 
al dreptului la viață şi la libertate al persoanei umane prin recurgerea 
la unul din următoarele acte: atentatul asupra vieții, atingerea gravă a 
integrității fizice sau mentale, a libertăţii ori a demnității sau supu- 
nerea la torturi, la pedepse ori tratamente cu cruzime, inumane sau degra- 
dante, precum şi arestarea arbitrară sau deținerea ilegală a acestora; 

b) Impunerea deliberată față de un grup rasial a unor condiţii de 
viață destinate să antreneze distrugerea lor fizică totală sau parțială; 

c) Luarea de măsuri legislative sau de altă natură, destinate să 
împiedice un grup rasial să participe la viaţa politică, socială, econo- 
mică şi culturală a ţării şi să creeze în mod deliberat condiţii care să 
împiedice dezvoltarea deplină a grupului în cauză, în special prin 
privarea de libertăţile şi drepturile fundamentale ale omului; 

d) Luarea de măsuri, inclusiv de ordin legislativ, vizând divi- 
zarea populației după criterii rasiale, prin crearea de rezervaţii sau 
ghetouri separate pentru membrii grupurilor rasiale, interzicerea călă- 
toriilor între persoane aparținând unor grupuri rasiale diferite sau 
exproprierea bunurilor şi a fondurilor aparținând unor asemenea gru- 
puri sau membrilor acestora; 

e) Exploatarea muncii grupurilor rasiale, îndeosebi prin supu- 
nerea lor la muncă forțată; 

f) Persecutarea organizațiilor sau a persoanelor prin privarea lor 
de libertăţi sau drepturi fundamentale pentru motivul că se opun 
politicii de apartheid. 

Statele părți la convenţie se angajează să ia toate măsurile, de 
ordin legislativ sau de altă natură, necesare pentru a împiedica încura- 
jarea în orice mod a crimei de apartheid şi a altor politici segrega- 

ționiste asemănătoare acesteia, ca şi a practicilor de această natură, 
precum şi pentru a elimina orice asemenea încurajări. 

De asemenea, ele se angajează să urmărească şi să pedepsească 
potrivit jurisdicției proprii persoanele răspunzătoare pentru săvârşirea 
crimei de apartheid şi să ia măsurile legislative, judiciare şi adminis- 
trative care se impun în acest scop. Asemenea măsuri trebuie să fie 
luate de fiecare stat, indiferent dacă persoana care a comis o asemenea 
faptă este cetăţean al ţării respective, este cetățean al altui stat, ori are 
statut de apatrid şi indiferent dacă aceasta este rezidentă sau nu pe 
teritoriul statului în care s-au produs faptele. 

Convenţia referitoare la apartheid conţine o dispoziţie similară 
celei din convenţia referitoare la genocid în ce priveşte judecarea de 
către un tribunal penal internaţional cu competență specială pentru 
această categorie de crime. Un asemenea tribunal nu a fost creat, dar 
apartheidul figurează printre crimele internaționale cu care fost a 
investită noua Curte Penală Internaţională. 


Secţiunea 6 


Crimele de război 


6.1. Definiţie şi izvoare juridice 


Reglementările internaţionale privind modul de ducere a războ- 
iului şi protecţia victimelor conflictelor armate ori interzicerea sau 
limitarea folosirii unor arme, muniții sau metode de război contrar 
principiilor consacrate ale dreptului internațional umanitar aplicabil în 
perioada de conflict armat, prevăd, alături de dispoziţiile de protejare a 
victimelor războiului şi a anumitor categorii de bunuri, şi norme 
specifice vizând stabilirea răspunderii internaţionale a statelor pentru 
nerespectarea acestor reglementări, precum şi sancţionarea penală a 
persoanelor care săvârşesc încălcări grave ale prevederilor conven- 
țiilor internaţionale în materie. 

Crimele de război sunt fapte penale grave săvârşite pe timpul 
unui conflict armat prin încălcarea regulilor de ducere a războiului 
prevăzute de dreptul internaţional umanitar. 

Faptele prin care se încalcă regulile de drept internaţional uma- 
nitar, care prin gravitatea lor au caracterul unor crime de război, sunt 
prevăzute în mai multe instrumente juridice internaţionale, care se 
completează reciproc'S, în principal în: 


1% Vezi Eric David, op.cit., p.551-581. 

- Statutul Tribunalului Militar Internaţional de la Nirenberg 
(art.6, lit.a) şi Carta Tribunalului Militar Internaţional de la Tokio 
(art.5, lit.b)); 

- Convenţiile de la Geneva din 1949, articolele 50 (Convenţia I), 
51 (Convenţia a Il-a), 130 (Convenţia a III-a), respectiv 147 (Con- 
venţia a IV-a); 

- Convenţiile de la Haga din 1954 (art.28); 

- Convenţia de la Geneva din 1976 asupra interzicerii folosirii 
tehnicilor de modificare a mediului în scopuri militare sau în alte 
scopuri ostile (art.IV); 

- Protocolul adiţional I de la Geneva din 1977, în special art.11, 
par.4, şi art.85; 

- Statutul Tribunalului Internaţional Penal pentru fosta Iugosla- 
vie (art.2 şi 3) şi Statutul Tribunalului Internaţional Penal pentru 
Ruanda (art.2-4). 

Crimele de război figurează şi în Statutul Curţii Penale Interna- 
tionale semnat la Roma în 1998 (art.5 şi 8). 

Instrumentele juridice menţionate permit a se face o împărţire a 
crimelor de război în două mari categorii: crime împotriva persoanelor 
şi bunurilor protejate şi crime săvârşite prin violarea regulilor de 
întrebuințare a unor mijloace şi metode le luptă. 


6.2. Crime de război împotriva persoanelor şi bunurilor protejate 


a) Omorurile, tortura şi relele tratamente ale persoanelor 

Toate aceste infracţiuni sunt prevăzute în special de Statutul 
Tribunalului de la Niirenberg, apoi de Convenţia de la Geneva din 
1949 şi de Protocolul adiţional I din 1977. 

Potrivit convențiilor internaţionale incriminatorii, asemenea fapte 
pot consta în omoruri intenționate (asasinat sau ucidere), în torturarea 
sau supunerea la tratamente inumane şi rele tratamente a civililor în 
teritoriul ocupat de inamic, a prizonierilor de război, a bolnavilor, ră- 
niților şi a naufragiaților, a personalului sanitar sau religios şi, în gene- 
ral, a oricăror persoane care se află într-un regim permanent sau tem- 
porar de protecţie în perioada de conflict armat. 

b) Efectuarea de experienţe biologice şi medicale 

Toate cele patru convenţii de la Geneva din 1949 interzic expe- 
rienţele biologice efectuate de beligeranți asupra persoanelor aflate în 
puterea lor, iar Protocolul I din 1977, dezvoltând aceste interdicții, 
încadrează printre crimele de război faptul de a supune orice persoană 
protejată unui act medical care nu ar fi motivat de starea sănătăţii sale 
şi care nu ar fi conform cu normele medicale în general recunoscute, 

dacă sănătatea şi integritatea fizică sau mentală a unei persoane ar 
putea fi compromisă. 

Este în special interzis de a practica asupra acestor persoane, 
chiar şi cu consimțământul lor, mutilări fizice, experienţe medicale sau 
ştiinţifice, prelevări de ţesuturi sau de organe pentru transplanturi, 
dacă acestea nu sunt justificate de rațiuni privind apărarea sănătății 
persoanelor în cauză. Caracter criminal are şi constrângerea de a dona 
sânge pentru transfuzii sau piele destinată grefelor. 

c) Luarea de ostatici 

Statutul Tribunalului de la Niirenberg a prevăzut luarea de osta- 
tici printre crimele de război, în baza prevederilor art.46 al Regula- 
mentului Convenţiei a IV-a de la Haga din 1907, care prevede că viața 
indivizilor trebuie protejată de către puterea ocupantă, iar Convenţia a 
IV-a de la Geneva din 1949 enumeră luarea de ostatici printre infrac- 
țiunile grave prevăzute de art.147 al acesteia. 

d) Deportarea populaţiei civile 

Deportarea populaţiei civile a fost considerată crimă de război 
prin Statutul Tribunalului de la Niirenberg, pe baza reglementărilor 
mai generale din convențiile anterioare (din 1899, 1907, 1929). 

Convenţia a IV-a de la Geneva din 1949 interzice în mod expres 
în art.49 deportarea populației civile din teritoriul ocupat de inamic, 
dacă nu se face în propriul interes al acesteia, din cauza pericolului 
operațiilor militare şi nu permite ca dislocarea sau deportarea să se facă 
pe teritoriul național al statului ocupant şi o declară crimă de război. 

Protocolul I de la Geneva din 1977 adaugă la deportarea populaţiei 
statului inamic şi transferul de către puterea ocupantă al populaţiei 
statului său în teritoriul ocupat, considerând în art.85 drept crimă de 
război ambele forme de deportare a populaţiei civile. 

e) Deţinerea ilegală a populaţiei civile 

Executarea unor acte de deținere a persoanelor civile ale statului 
inamic de către oricare din părțile beligerante prin depăşirea preve- 
derilor Convenţiei referitoare la internarea unor asemenea persoane 
pentru rațiuni de securitate este considerată crimă de război potrivit 
art.147 al Convenţiei a IV-a de la Geneva din 1949. 

f) Inrolarea forțată a persoanelor aflate în puterea inamicului 

Constrângerea unui prizonier de război sau a unei persoane 
civile aparținând părţii adverse, chiar dacă la începutul ostilităților 
acestea au fost în serviciul țării inamice, de a lua parte la operaţiuni 
militare împotriva țării lor, este incriminată de Convenţiile a II-a şi a 
IV-a de la Geneva din 1949, care reiterează o interdicţie în acest sens 
formulată prin Regulamentul Convenţiei a IV-a de la Haga din 1907. 

Constituie astfel crimă de război atât înrolarea forțată în armata 
statului inamic a persoanelor menţionate, cât şi constrângerea acestora 
de a lua parte la efortul de război îndreptat împotriva propriei țări. 

g) Refuzul unui proces echitabil 

Convenţiile de la Geneva din 1949 referitoare la protecţia prizo- 
nierilor de război şi, respectiv, la protecţia populaţiei civile, prevăd că 
privarea persoanelor protejate, în caz de săvârşire a unor fapte penale 
de către acestea, de dreptul lor de a fi judecate conform legii şi impar- 
tial, constituie o crimă de război. Incriminarea este reluată şi dezvol- 
tată în cuprinsul Protocolului I de la Geneva din 1977, potrivit căruia 
faptul de a priva orice persoană protejată de convențiile internaționale 
umanitare de un asemenea drept constituie crimă de război. 

Sunt, ca atare, crime de război executarea fără judecată a civili- 
lor, a prizonierilor de război, ca şi a spionilor sau a membrilor rezis- 
tenței armate, precum şi executarea oricăror persoane protejate de 
convențiile internaţionale umanitare, dacă acestea au fost condamnate 
după un proces sumar sau fără acordarea garanţiilor judiciare fundamentale. 

h) Intârzierea nejustificată a repatrierii prizonierilor de război 
şi a civililor 

Fapta a fost incriminată pentru prima oară de art.85 al Pro- 
tocolului adiţional I din 1977. Ea constă în încălcarea prevederilor 
Convenţiilor de la Geneva din 1949 prin care beligeranţii sunt obligați 
să asigure fără întârziere repatrierea prizonierilor de război, mari 
mutilaţi sau grav bolnavi, ale căror aptitudini intelectuale sau fizice au 
suferit o diminuare considerabilă ori permanentă, chiar înainte de ter- 
minarea ostilităților (Convenţia a III-a, art.109), ca şi repatrierea tutu- 
ror prizonierilor de război după terminarea ostilităţilor militare (Con- 
venţia a III-a, art.118), să permită plecarea civililor, cetăţeni ai unui 
stat străin, de pe teritoriul părţilor la conflict (Convenţia a IV-a, art.35) 
şi să elibereze persoanele civile care se află internate, la sfârşitul 
ostilităților sau al ocupaţiei, cărora trebuie să le asigure repatrierea sau 
întoarcerea la ultimul lor domiciliu (Convenţia a IV-a, art.134). 

i) Apartheidul şi alte practici inumane rasiste 

Faptele de acest gen, care în timp de pace constituie crime împo- 
triva umanității, pot constitui şi crime de război, fiind incriminate ca 
atare prin art.85 al Protocolului adiţional I din 1977, care interzice 
orice atingeri aduse demnităţii persoanelor, precum şi relele trata- 
mente sau tratamentele inumane aplicate oricăror persoane protejate. 

j) Aplicare unor pedepse colective 

Pedepsele colective sunt interzise prin Regulamentul Convenţiei 
a IV-a de la Haga din 1907 şi prin Convenţia a IV-a de la Geneva din 

1949 fără a se indica, însă, că aplicarea unor asemenea pedepse ar 
constitui o crimă internaţională. 

k) Jefuirea bunurilor publice sau private 

Asemenea acte au fost considerate crime de război prin Statutul 
Tribunalului de la Niirenberg, iar ulterior prin Convenţiile de la Geneva 
din 1949, care incriminează aproprierea ilicită, masivă, arbitrară şi fără 
o necesitate militară a bunurilor publice sau private. În afara unei 
asemenea însuşiri calificate a bunurilor, jefuirea acestora constituie furt 
sau tâlhărie şi se pedepseşte potrivit legislaţiei penale ordinare. 

1) Producerea de distrugeri inutile 

Distrugerea de către inamic a bunurilor publice sau private aflate 
în puterea sa şi aparținând statului sau cetățenilor statului advers a fost 
incriminată prin Statutul Tribunalului de la Niirenberg, care consideră 
crimă de război distrugerea fără motiv a oraşelor şi satelor sau 
devastările care nu sunt justificate de exigenţele militare. 

Convenţiile de la Geneva din 1949 incriminează „distrugerea şi 
însuşirea de bunuri, nejustificată de necesităţile militare şi executată la 
scară mare, într-un mod ilicit şi arbitrar (Convenţia I, art.50, Con- 
venţia a II-a, art.51, Convenţia a IV-a, art.147). 

m) Atingerile aduse bunurilor culturale 

In cuprinsul Convenţiei din 1954 pentru protecţia bunurilor 
culturale în caz de conflict armat se includea şi obligaţia statelor de a 
incrimina prin legislaţia proprie orice infracțiune la acea convenţie 
(art.28), fără a se stabili caracterul de crimă internaţională al atin- 
gerilor aduse bunurilor culturale. 

Ulterior, prin Protocolul I de la Geneva din 1977, s-a prevăzut în 
mod expres că sunt crime de război atacurile armate îndreptate împo- 
triva monumentelor istorice, a operelor de artă şi a lăcaşurilor de cult 
clar recunoscute şi care constituie patrimoniul cultural sau spiritual al 
popoarelor, dacă acestora le este acordată o protecţie specială prin 
acorduri internaţionale şi dacă distrugerea lor se produce pe o scară 
largă, nu există nici o dovadă că adversarul ar fi utilizat asemenea 
bunuri pentru sprijinirea efortului său militar, iar asemenea bunuri nu 
sunt situate în imediata apropiere a unor obiective militare. 

Statutul Curţii Penale Internaţionale prevede şi el printre crimele 
internaționale cu judecarea cărora este investit crima de război 
constând în îndreptarea intenţionată a unor atacuri împotriva clădirilor 
dedicate religiei, educației, artei şi ştiinţei sau împotriva monumen- 
telor istorice, dacă acestea nu sunt obiective militare (art.8, lit. b, 
par. IX). 

6.3. Crime de război săvârşite prin violarea 
regulilor de întrebuințare a unor mijloace şi metode de luptă 


Precizarea faptelor săvârşite prin violarea regulilor de între- 
buinţare a unor mijloace de luptă, care constituie crime de război, s-a 
făcut în special prin Protocolul adiţional I de la Geneva din 1977, în 
cadrul infracțiunilor grave prevăzute de art.85 al acestuia. 

Faptele respective, tratate în continuare, constituie crime de 
război dacă prin săvârşirea lor cu intenţie şi cu violarea dispoziţiilor 
pertinente ale Protocolului, se produc anumite urmări — moartea ori 
lezarea în mod grav a integrității fizice sau mentale a unor persoane 
protejate de dreptul internaţional umanitar. 

a) Atacurile dirijate contra civililor 

Supunerea populaţiei civile sau a persoanelor civile unui atac 
militar constituie crimă de război conform art.85, par.3, lit.a) din Pro- 
tocolul I de la Geneva din 1977. 

b) Atacurile fără discriminare 

Lansarea unui atac fără discriminare, care aduce atingere populaţiei 
civile sau bunurilor cu caracter civil, dacă autorul cunoştea că un 
asemenea atac va cauza pierderi în vieţi omeneşti, rănirea persoanelor 
civile sau pagube bunurilor cu caracter civil, care sunt excesive în 
raport cu avantajul militar concret şi direct aşteptat, constituie crimă 
de război potrivit art.85, par.3, lit.b) al Protocolului I menţionat. 

c) Atacurile împotriva lucrărilor care conţin forţe periculoase 

Protocolul I din 1977 prevede în art.85, par.3, lit.c) că este inter- 
zisă, fiind considerată o infracţiune gravă, deci crimă de război, lan- 
sarea unui atac împotriva lucrărilor sau instalațiilor care conţin forţe 
periculoase, cunoscând că un asemenea atac va cauza pierderi de vieți 
omeneşti, rănirea persoanelor civile, sau pagube bunurilor cu caracter 
civil, care sunt excesive în raport cu avantajul militar concret şi direct 
aşteptat. 

Atacarea în condiţiile arătate a digurilor, barajelor sau a centra- 
lelor nucleare, este crimă de război chiar dacă lucrările sau instalaţiile 
în cauză constituie obiective militare sau se află în imediata apropiere 
a unor obiective militare. 

d) Atacurile împotriva localităţilor neapărate sau a zonelor demi- 
litarizate 

Sunt considerate crime de război atacurile îndreptate împotriva 
localităţilor neapărate şi a zonelor demilitarizate dacă, potrivit art.59 şi 
60 ale Protocolului I, cel ce lansează un asemenea atac cunoştea carac- 
terul respectivelor zone sau localităţi, iar acestea nu fuseseră folosite 
de partea adversă în scopuri contrare statutului lor special. 

e) Atacarea unei persoane scoasă din luptă 

Atacarea unei persoane, cunoscând că aceasta este scoasă din 
luptă, deci se află în puterea părții adverse, se predă sau este incapa- 
bilă să se apere datorită rănilor primite, a bolii sau a pierderii cunoşti- 
inței, este crimă de război potrivit art.85, par.3, lit.e) al Protocolului 
menționat. 

f) Utilizarea perfidă a semnelor protectoare 

Utilizarea cu perfidie, în condiţiile prevăzute de art.37 al Pro- 
tocolului I 1977 care interzice perfidia ca metodă de război, deci dacă 
prin aceasta se produce uciderea, rănirea ori capturarea unui adversar, 
a semnului distinctiv al Crucii Roşii, precum şi a oricărui alt semn 
protector recunoscut de către Convenţiile de la Geneva din 1949 sau 
de către Protocolul I din 1977, este incriminată prin acelaşi art.85, la 
par.3, lit.f). 

g) Utilizarea tehnicilor de modificare a mediului 

Convenţia de la Geneva din 1976 asupra interzicerii utilizării în 
scopuri militare sau în alte scopuri ostile a tehnicilor de modificare a 
mediului obligă statele părți să interzică şi să prevină orice activitate 
care contravine dispoziţiilor convenției, obligații care implică în mod 
necesar şi incriminarea prin legislația internă a unor asemenea fapte. 

h) Utilizarea anumitor arme 

Folosirea în cadrul conflictelor armate a unor arme care contra- 
vin principiilor dreptului internaţional umanitar, cum sunt cele care 
produc suferinţe inutile, cele care produc efecte nediscriminatorii sau 
armele perfide, este interzisă în baza Convenţiilor de la Geneva din 
1949 şi în special prin Protocolul I din 1977, iar unele categorii de ar- 
me specifice care produc asemenea efecte au fost interzise prin con- 
venţii speciale, fără ca prin respectivele instrumente juridice interna- 
tionale să se prevadă caracterul criminal al recurgerii la asemenea arme. 

Unele reglementări cu caracter penal sunt cuprinse în Convenţia 
din 1993 asupra interzicerii armelor chimice, care obligă statele părți 
să incrimineze în legislația lor proprie încălcarea prevederilor 
convenției, iar prin rezoluţia din 1961 a Adunării Generale a ONU 
asupra armelor nucleare şi termonucleare utilizarea unor asemenea 
arme se asimilează unei crime împotriva umanității. 

In Statutul Tribunalului Penal pentru fosta Iugoslavie se consi- 
deră crimă de război „folosirea armelor toxice sau a altor arme conce- 
pute pentru a produce suferinţe inutile”. 

Statutul Curţii Penale Internaţionale încadrează în categoria crimelor 
de război care intră în competența sa „folosirea unor arme interzise prin 
diverse convenţii internaționale şi care prin natura lor sunt contrare 

principiilor ducerii războiului”, menţionând în cadrul acestora otrăvurile şi 
armele otrăvite, gazele asfixiante şi alte gaze sau lichide analoge, precum şi 
gloanţele care explodează sau se desfac uşor în corpul uman. 

În cuprinsul aceluiaşi statut se menţionează, de asemenea, că 
sunt de competenţa Curţii crimele de război constând în folosirea unor 
arme, proiectile sau materiale şi a unor metode de război care sunt de 
natură să cauzeze daune inutile sau suferinţe superflue sau care au un 
caracter nediscriminator, fără a se indica precis care sunt acestea. 

Utilizarea unor asemenea arme constituie, potrivit Statutului 
Curţii Penale Internaţionale, crime internaţionale numai cu condiția ca 
interzicerea lor să fie foarte clară, armele respective urmând a fi pre- 
văzute într-o anexă la statut, care se va elabora ulterior. 


Secţiunea 7 


Infracţiuni internaţionale comise de către persoane particulare 


7.1. Scurte consideraţii generale 


În această categorie de infracțiuni internaţionale intră faptele 
penale care de regulă sunt săvârşite de către persoane care nu au cali- 
tatea de agenți ai statului şi care nu acţionează din însărcinarea sau în 
numele unor guverne. 

Includerea unor asemenea infracțiuni în sfera represiunii interna- 
tionale se datorează faptului că acestea, prin pericolul pe care îi prezintă, 
prin formele de manifestare sau prin efectele pe care le produc, depăşesc 
cadrul limitat al dreptului intern al unei ţări, constituind un atentat la 
valori ce ţin de interesul general al statelor, de stabilitatea raporturilor 
internaționale şi de cooperarea paşnică între naţiuni şi prezintă astfel un 
înalt grad de periculozitate pentru întreaga comunitate internaţională. 


7.2. Terorismul internaţional 


Terorismul este definit în general ca folosirea deliberată şi siste- 
matică a unor mijloace de natură să promoveze pe scară largă teroarea 
în vederea obţinerii unor scopuri criminale. 

Această infracțiune este cunoscută din cele mai vechi timpuri, 
incriminată ca atare şi reprimată de legislaţia internă a statelor“. 


164 Asupra infracţiunii de terorism vezi Stefan Glaser, op.cit. vol.I, p. 
69-78; Grigore Geamănu, Dreptul internațional penal, ed.cit., p.168-184; 
Terorismul - istoric, forme, combatere, Culegere de studii, Editura Omega, 
București, 2001. 

Caracteristica principală a terorismului este intimidarea prin 
violenţă, iar mijloacele folosite pentru atingerea acestui scop sunt 
extrem de variate, incluzând răpirea de persoane, luarea de ostatici, 
asasinatul, execuțiile sumare, producerea de explozii, distrugerea unor 
edificii publice, sabotarea căilor ferate sau a unor instalaţii industriale 
ori a mijloacelor de telecomunicaţii, ruperea unor diguri, otrăvirea 
apei potabile, producerea de boli contagioase etc. 

Terorismul internațional are drept scop să complice sau să 
determine ruperea ori deteriorarea relaţiilor dintre state, să înlăture 
anumiţi lideri politici, inclusiv şefi de state, să influenţeze prin intimi- 
dare politică generală a unor state sau poziţia pe care acestea urmează 
să o adopte faţă de unele probleme politice concrete, să impună o 
doctrină politică sau o anumită formă de organizare a statului, să 
creeze tensiune în relaţiile internaţionale, punând prin aceasta în 
pericol pacea şi securitatea mondială. 

In ultimul secol, terorismul internațional a luat o amploare 
deosebită, în special sub formă de atentate contra unor şefi de state, 
atacarea misiunilor diplomatice şi a diplomaților, atentate împotriva 
personalităților politice sau a unor persoane particulare cunoscute 
pentru opiniile lor, atacarea unor instituţii publice, a unor întreprinderi 
comerciale sau a unor clădiri importante, a unor nave şi aeronave etc. 

Prima convenţie internaţională în scopul combaterii terorismului 
a fost „Convenţia pentru prevenirea şi reprimarea terorismului”, 
adoptată la Geneva în 1937, însoţită şi de o Convenţie asupra unei 
curți penale speciale care să judece persoanele acuzate de terorism, 
ambele nefiind ratificate. 

Potrivit acestei convenţii, statele se angajau să pedepsească 
persoanele vinovate pentru: atentatele împotriva şefilor de stat şi a 
altor persoane cu funcţii oficiale; faptele care pun în pericol mai multe 
vieți omeneşti; actele diversioniste asupra bunurilor private şi de stat; 
fabricarea, procurarea, deținerea sau furnizarea de arme şi muniții, 
paşapoarte sau alte documente false în scopuri teroriste. 

Actele de terorism au figurat şi printre crimele sancţionate de 
tribunalele militare de la Niirenberg şi Tokio. 

Sub egida Naţiunilor Unite, deşi problema terorismului a făcut 
obiectul preocupării statelor şi au fost adoptate numeroase rezoluții ale 
Adunării Generale a ONU, nu s-a putut ajunge la încheierea unei 
convenţii internaționale cu caracter general şi universal asupra 
terorismului, cauza rezidând în special în atitudinea politică foarte 
diferențiată a unor state faţă de terorism şi în împrejurarea că nu s-a 
putut realiza un acord asupra definiţiei terorismului. 

In raport de recrudescența în anumite perioade a unor forme de 
terorism s-au încheiat, însă, unele convenţii cu caracter parțial, spe- 

cializat, pentru realizarea unei colaborări internaţionale în combaterea 
acestora: 

- Convenţia cu privire la prevenirea şi reprimarea infracţiunilor 
contra persoanelor care se bucură de o protecţie diplomatică, inclusiv 
agenții diplomatici, adoptată în 1973, incrimina faptele intenționate 
constând în: comiterea unui omor, a unei răpiri sau a altui atac 
împotriva persoanei sau a libertăţii unei persoane care se bucură de o 
protecție internaţională; comiterea, prin violenţă, împotriva localurilor 
oficiale, a locuinţei private sau a mijloacelor de transport ale unei 
persoane, a unui atac de natură a pune persoana sau libertatea sa în 
pericol; ameninţarea cu comiterea unui asemenea atac, tentativa şi 
complicitatea la asemenea acte. 

Convenția încorporează acordul statelor-părți de a considera 
asemenea fapte ca infracţiuni în cadrul legislației lor naționale şi de a 
le prevedea pedepse corespunzătoare, în raport de gravitatea lor; 

- Convenţia împotriva luării de ostatici, din 1979, cuprinde 
acordul statelor de a incrimina prin legile lor interne infracţiunea de 
luare de ostatici, constând în faptul de a sechestra o persoană sub 
amenințarea că o va omori, de a răni o asemenea persoană sechestrată 
sau de a continua să o reţină pentru a constrânge un stat, o organizație 
internațională sau o persoană fizică, să îndeplinească un act sau să se 
abțină de la îndeplinirea lui, ca o condiţie a eliberării ostaticului; 

- Convenţia privind securitatea personalului Naţiunilor Unite şi a 
celui asociat, din 1994, cuprindea sub aspect penal angajamentul 
statelor de a pedepsi prin legislația lor naţională faptele îndreptate 
împotriva unor asemenea persoane, constând în omucideri, răpiri sau 
orice alt atac şi de a colabora în pedepsirea unor asemenea crime. 

In domeniul securităţii navigaţiei aeriene împotriva deturnărilor 
de aeronave şi a altor acte de natură a răspândi teroarea în rândul 
pasagerilor, au fost adoptate de către statele membre ale Organizaţiei 
Internaţionale a Aviației Civile (O.A.C.I.) patru convenţii internaționale: 

- Convenţia relativă la infracțiunile şi alte acte săvârşite la 
bordul aeronavelor, semnată la Tokio în 1963; 

- Convenţia pentru reprimarea capturării ilicite de aeronave, 
semnată la Haga în 1970; 

- Convenţia pentru reprimarea actelor ilicite îndreptate împotriva 
securității aviaţiei civile, semnată la Montreal în 1971 şi completată 
ulterior de Convenţia pentru reprimarea actelor ilicite de violență la 
aeroporturile care servesc aviația civilă (Montreal, 1988). 

Convenţiile din 1970, 1971 şi 1988 interesează în mod deosebit 
întrucât incriminează fapte grave de terorism, prima referindu-se la 

deturnarea de aeronave, faptă constând în capturarea sau exercitarea 
controlului asupra unei aeronave civile şi deturnarea ei de la ruta de 
zbor în mod ilegal prin folosirea forţei sau a amenințării cu forța, ori a 
altei forme de intimidare asupra echipajului acesteia, iar celorlalte 
două la fapte grave cum ar fi: punerea în pericol a siguranței aeronavei 
prin acţiuni violente îndreptate împotriva persoanelor aflate la bordul 
acesteia, distrugerea unui avion aflat în serviciu sau plasarea de 
substanțe ori dispozitive capabile să distrugă un avion aflat în serviciul 
aerian, distrugerea ori deteriorarea unor facilități ale aviației civile, 
comunicarea de informaţii false care pun în pericol siguranţa unei 
aeronave aflate în zbor etc. 

Pentru sancţionarea faptelor grave prin care se atentează la 
siguranța navigaţiei maritime s-au încheiat la Roma, în 1988, două 
instrumente juridice şi anume: Convenţia pentru reprimarea actelor 
ilicite împotriva siguranței navigaţiei maritime şi Protocolul pentru 
reprimarea actelor ilicite împotriva siguranţei platformelor fixe situate 
pe platoul continental. 

In acelaşi cadru de reglementare se situează şi Convenţia pentru 
protecția fizică a materialului nuclear (Viena, 1980), care interzice 
orice acte care ar pune în pericol siguranța materialelor nucleare, 
precum şi Convenţia pentru reprimarea bombardamentelor teroriste 
(ONU, 1997) prin care este interzisă plasarea de substanţe explozive 
în locuri publice, în facilități aparținând statului, în sistemele de 
transport public şi în infrastructură. 

Nu lipsesc din sistemul convenţional de combatere a teroris- 
mului nici unele reglementări pentru limitarea surselor de finanțare a 
acestuia. Pentru acest scop s-au încheiat: Convenţia internațională 
împotriva recrutării folosirii, finanțării şi instruirii mercenarilor (ONU, 
1989) şi Convenţia privind suprimarea finanţării terorismului (ONU, 
1999). 

În cadru regional, au fost încheiate mai multe convenţii interna- 
tionale vizând combaterea terorismului. Dintre acestea sunt de menţio- 
nat în primul rând: 

- Convenţia pentru prevenirea sau reprimarea actelor de terorism 
care iau forma delictelor contra persoanelor, ca şi a extorcărilor co- 
nexe acestor delicte, dacă asemenea acte au repercusiuni internaţio- 
nale, semnată la Washington în 1971 de către statele membre ale 
Organizației Statelor Americane (OSA); 

- Convenţia europeană pentru reprimarea terorismului, încheiată 
la Strasbourg în 1977 între statele membre ale Consiliului Europei. 

Cele două convenţii nu dau o definiţie a actelor de terorism şi nu 
sunt în fapt convenţii de incriminare a unor asemenea acte. Ele se 
referă la anumite aspecte privind prevenirea şi sancţionarea unor cate- 
gorii de acte de terorism asupra incriminării cărora s-a ajuns pe plan 
internaţional la un acord. 

Convenţia americană cuprinde angajamentul statelor părți de a 
coopera la luarea oricăror măsuri pe care le vor considera eficace 
pentru prevenirea şi reprimarea actelor de terorism, în special cu 
privire la răpirea, uciderea şi alte atingeri aduse vieții sau integrităţii 
fizice a persoanelor cărora statele sunt obligate de dreptul internaţional 
să le acorde o protecție specială. 

Potrivit Convenţiei, asemenea crime trebuie să fie considerate 
crime internaționale indiferent de mobilul care le-ar inspira (deci 
inclusiv cel politic). 

Convenţia europeană pentru reprimarea terorismului vizează 
luarea unor măsuri eficace de întrajutorare judiciară şi extrădare, anga- 
jându-se să nu considere asemenea fapte ca infracțiuni politice, pentru 
ca autorii unor acte de terorism să nu scape urmăririi şi pedepsirii. 

Convenţia are în vedere următoarele fapte criminale: 

- infracțiunile cuprinse în câmpul de aplicare al Convenţiei 
pentru reprimarea capturii ilicite de aeronave de la Haga din 1970 şi al 
Convenţiei pentru reprimarea actelor ilicite îndreptate împotriva 
securităţii aviației civile, de la Montreal, 1971; 

- infracțiunile grave îndreptate împotriva vieţii, integrităţii cor- 
porale sau libertăţii persoanelor care au dreptul la o protecție interna- 
țională, inclusiv agenţii diplomatici; 

- infracțiunile care comportă răpirea, luarea de ostatici sau se- 
chestrarea arbitrară; 

- infracțiunile care comportă utilizarea de bombe, grenade, 
proiectile, arme de foc automate ori scrisori sau valize capcană, în 
măsura în care asemenea utilizare prezintă pericol pentru persoane. 

Celelalte convenţii adoptate în cadru regional sunt: Convenţia 
Asociaţiei Asiei de Sud-Est pentru Cooperare Regională privind repri- 
marea terorismului (Kathmandu, 1997), Convenţia Arabă privind repri- 
marea terorismului (Liga Statelor Arabe, Cairo, 1998), Convenţia Orga- 
nizației Conferinţei Islamice pentru reprimarea terorismului internațio- 
nal (Ouagadougou, 1999) şi Convenţia Organizației Statelor Africane 
privind prevenirea şi combaterea terorismului (Algiers, 1999). 

Numeroase convenții internaţionale pentru combaterea teroris- 
mului s-au încheiat şi în cadru bilateral, îndeosebi în contextul mai 

larg al asistenţei juridice internaționale pe care statele şi-o acordă în 
mod reciproc. 


7.3. Pirateria maritimă 


Încă din antichitate şi până în epoca modernă, dreptul cutumiar 
considera pirateria o crimă internațională, iar pe pirat un duşman al 
întregii umanități. Datorită pericolului pe care îl reprezintă pentru 
siguranţa mărilor şi oceanelor şi pentru comerţul tuturor statelor, na- 
vele-pirat erau considerate în afara legii, piraţii pierzând dreptul la 
protecţia pavilionului statului lor şi caracterul naţional, ei putând fi 
urmăriți de navele de război ale tuturor statelor. 

Pedeapsa pentru piraterie era deosebit de severă, de regulă 
moartea!%5. 

Prima reglementare cu caracter convenţional a regimului juridic 
al pirateriei potrivit dreptului internaţional a fost cuprinsă în Con- 
venţia asupra mării libere de la Geneva din 1958. Prevederile acesteia 
referitoare la piraterie au fost ulterior preluate în formă aproape 
identică de Convenţia asupra dreptului mării din 1982, care consacră 
acestei probleme 8 articole (art.100-107). 

In cuprinsul celor două convenţii, pirateria este definită ca orice 
act nelegitim de violenţă, de deţinere sau de jefuire, comis în scopuri 
personale de către echipajul sau pasagerii unei nave private sau ai unei 
aeronave private, îndreptat împotriva unei alte nave sau aeronave, ori 
a persoanelor sau bunurilor aflate la bordul acestora în marea liberă, 
ori împotriva unei nave sau aeronave, a persoanelor sau bunurilor, 
într-un loc ce nu ţine de jurisdicția vreunui stat. 

Constituie acte de piraterie şi actele de aceeaşi natură comise de 
echipajele răsculate care au pus stăpânire pe navele de război, navele 
de stat sau aeronavele militare, situaţie în care navele şi aeronavele 
respective sunt asimilate celor private. 

Faptul că o navă sau o aeronavă s-au dedat la acte de piraterie nu 
le lipseşte ipso facto de caracterul lor naţional, ca în dreptul cutumiar. 
Conservarea ori pierderea naţionalităţii navei sau aeronavei pirat se 
determină de către statul care le-a conferit naționalitatea, acesta 
dispunând dacă este cazul sau nu să continue a le acorda protecţia sa, 
potrivit dreptului maritim. 

Se observă unele deosebiri între reglementarea convențională şi 
dreptul cutumiar. 


1% Vezi Stefan Glaser, op.cit., vol.1, p. 154-157. 

Dreptul internaţional convenţional a extins sfera subiectelor 
infracțiunii de piraterie, aceasta putând fi comisă nu numai de către 
navele maritime, ci şi de către aeronave, iar infracțiunea se poate 
săvârşi nu numai împotriva unor nave, ci şi a aeronavelor aflate în 
zone maritime. 

Actele de piraterie se pot săvârşi atât în marea liberă, cât şi în 
orice alte zone nesupuse suveranității unui stat, precum şi în spaţiul 
aerian de deasupra acestora. 

De asemenea, acte de piraterie pot să comită nu numai membrii 
echipajelor navelor sau aeronavelor pirat, ci şi pasagerii acestora, 
precum şi echipajele răsculate care au pus stăpânire pe o navă sau 
aeronavă militară ori aflată în serviciul public. 

Convenţia din 1982 consacră principiul represiunii universale 
pentru crima de piraterie atât sub aspectul reţinerii navei sau aeronavei 
pirat şi al arestării autorilor, cât şi sub acela al jurisdicției. 

Potrivit convenției, statele părți se obligă să colaboreze, în 
măsura posibilităţilor lor, la reprimarea pirateriei. 


7.4. Distrugerea cablurilor submarine 


Convenţia privind protecția cablurilor telegrafice submarine, 
încheiată în 1884 la Paris, cuprindea, alături de unele prevederi privind 
condiţiile instalării şi protecția cablurilor submarine, dispoziții referi- 
toare la răspunderea penală internaţională în cazul săvârşirii unor fapte 
prin care se aduc atingeri securităţii cablurilor submarine instalate. 

Ruperea sau deteriorarea unui cablu submarin, făcută voluntar 
sau din neglijență culpabilă, şi care ar putea avea drept rezultat 
întreruperea sau împiedicarea totală sau parțială a comunicaţiilor, ca şi 
nerespectarea regulilor impuse de convenții privind regulile de insta- 
lare a cablurilor, se pedepsesc penal. 

Cercetarea şi judecarea infracţiunii de distrugere a cablurilor 
submarine se face, potrivit Convenţiei, de autorităţile judiciare ale sta- 
tului căruia îi aparține nava la bordul căreia s-a săvârşit infracțiunea, 
dar fiecare stat poate pedepsi pe naționalii proprii prezumați ca vino- 
vaţi, dacă statul respectiv nu-şi îndeplineşte această obligaţie. 

Prevederile Convenţiei din 1884 au fost preluate de Convenţia 
de la Geneva asupra mării libere din 1958, apoi de Convenția asupra 
dreptului mării din 1982 (art.112-115), fără a se abroga convenţia 
originară. 

Potrivit Convenţiei din 1982, constituie infracțiune ruperea nu 
numai a cablurilor telegrafice submarine, ci şi a cablurilor telefonice, a 
cablurilor electrice de înaltă tensiune şi a conductelor petroliere. 

Convenţia obligă statele părți să incrimineze în legislaţia lor 
penală ruperea cablurilor submarine şi să ia măsuri de sancţionare a 
autorilor acestei infracțiuni. 


7.5. Traficul ilicit de stupefiante 


Începând cu anul 1912, când s-a încheiat la Haga Convenţia asu- 
pra opiumului, numeroase alte convenții internaționale au reglemen- 
tat controlul asupra fabricării, importului şi exportului substanţelor 
stupefiante. 

Convenţia pentru reprimarea traficului ilicit al drogurilor dăună- 
toare, încheiată în 1936, este primul instrument juridic în cuprinsul 
căruia traficul ilicit de stupefiante este incriminat, anumite operaţiuni 
legate de fabricarea, importul şi exportul de stupefiante fiind consi- 
derate ca infracțiuni internaţionale. 

Dispoziţiile acesteia au fost apoi preluate de Convenţia unică 
asupra stupefiantelor, semnată la New York în 1961, care cuprinde 
alături de numeroase reglementări privind controlul asupra operaţiu- 
nilor cu asemenea substanțe şi dispoziții cu caracter penal privind 
reprimarea traficului de stupefiante. 

Sunt considerate, potrivit Convenţiei unice asupra stupefiantelor, 
ca trafic ilicit de stupefiante, numeroase acte privind cultivarea, produ- 
cerea, fabricarea, extracția, prepararea, deținerea, oferirea, punerea în 
vânzare, distribuirea, procurarea, vânzarea, livrarea sub orice formă, 
mijlocirea, trimiterea, expediţia în tranzit, transportul, importul şi 
exportul stupefiantelor, dacă acestea nu se efectuează în conformitate 
cu dispoziţiile convenției, precum şi orice alte acte pe care o ţară le 
consideră ca fiind contrare convenției. 

Statele semnatare sunt obligate să includă în legislaţia lor penală 
faptele menţionate şi să le pedepsească aspru pe cele grave. 

Se pedepsesc, de asemenea, potrivit Convenţiei, asocierea sau 
înțelegerea în vederea comiterii acestor infracţiuni, tentativa, dar şi 
actele preparatorii, precum şi operaţiunile financiare îndeplinite cu 
intenție, referitoare la aceste infracţiuni. 

Convenţia instituie, de asemenea, un sistem complex de coope- 
rare între state pentru prevenirea şi sancţionarea traficului ilicit de 
stupefiante. 

7.6. Circulaţia şi traficul publicaţiilor obscene 


Convenţia internaţională asupra reprimării răspândirii şi traficu- 
lui publicaţiilor obscene, din 1923, stabileşte mai multe fapte pe care 
fiecare stat parte se obligă să le pedepsească prin legislaţia proprie şi 
împotriva autorilor cărora se angajează să ia toate măsurile pentru 
descoperirea, urmărirea şi sancţionarea lor penală. Sunt incriminate 
următoarele fapte: 

a) Fabricarea sau deținerea de scrieri, desene, gravuri, picturi, 
tipărituri, imagini, afişe, embleme, fotografii, filme sau alte obiecte 
obscene, cu scopul de a face comerţ cu ele, de a le distribui sau a le 
expune în mod public; 

b) Importul, transportul, exportul cu obiectele şi în scopurile 
menţionate la lit.a) sau pentru a le pune în circulație într-un mod 
oarecare; 

c) Comercializarea, chiar dacă nu este făcută în public, a unor 
asemenea produse, efectuarea oricărei operaţii privitoare la acestea, 
indiferent de modul în care s-ar face distribuirea lor, expunerea lor 
publică sau închirierea cu caracter de îndeletnicire a acestora; 

d) Încunoştinţarea, într-un mod oarecare, în vederea favorizării 
circulației sau traficului de reprimat, că o persoană se dedă la oricare 
din faptele pedepsibile amintite sau că respectivele înscrisuri, desene, 
gravuri, picturi, imprimate, imagini, afişe, embleme, fotografii, filme 
sau alte obiecte obscene pot fi procurate direct sau indirect. 


7.7. Falsificarea de monedă 


Potrivit Convenţiei internaţionale pentru reprimarea falsului de 
monedă, încheiată în 1929, infracțiunea de falsificare de monedă con- 
stă în următoarele: 

a) Orice act fraudulos de falsificare sau de alterare a monedei, 
indiferent de mijlocul folosit pentru producerea rezultatului; 

b) Punerea în circulaţie frauduloasă a monedei false; 

c) Faptele care au drept scop punerea în circulaţie, introducerea în 
țară, primirea sau procurarea de monedă falsă, ştiind că aceasta este falsă; 

d) Tentativa la aceste infracţiuni şi actele de participare inten- 
ționată; 

e) Faptele frauduloase de fabricare, primire sau procurare a 
instrumentelor sau altor obiecte destinate prin natura lor la fabricarea 
de monedă falsă ori la alterarea monedelor. 

Constituie infracțiune orice falsificare de monedă, fie că este vor- 
ba de monedă metalică, de monedă de hârtie sau de bilete de bancă. 

Convenţia obligă statele ca, în cadrul legislației lor, să nu facă 
distincţie la incriminare între moneda naţională şi monedele altor state 
şi să pedepsească în mod egal falsul, fără a putea invoca condiţia 
reciprocității. 

Falsificarea de monedă este supusă principiului represiunii uni- 
versale şi constituie un caz de extrădare chiar dacă s-a comis în sco- 
puri politice. 


7.8. Sclavia şi traficul de sclavi 


Sclavia reprezintă condiţia impusă unei ființe umane asupra căreia 
se exercită atributele dreptului de proprietate sau unele din acestea. 

Primul document politico-juridic internațional prin care este 
condamnată sclavia de o manieră generală îl constituie Declaraţia 
semnată în cadrul Congresului de la Viena din 1815, urmată de Actul 
General al Conferinţei împotriva sclaviei, încheiat la Bruxelles în 
1890, şi de Convenţia de la Saint-Germaine-en-Laye din 1919, care 
statuau asupra înlăturării complete a sclaviei sub toate formele şi a 
comerţului cu sclavi, atât pe pământ, cât şi pe mare. 

In 1926 a fost adoptată Convenţia referitoare la sclavie, care 
cuprindea angajamentul statelor părţi de a lua toate măsurile necesare 
de ordin legislativ şi administrativ pentru incriminarea şi combaterea 
sclaviei şi a traficului de sclavi în cadrul legislației proprii şi de a 
colabora între ele în acest scop. 

Traficul de sclavi era definit ca orice act de capturare, achiziţio- 
nare sau cesionare a unui individ în vederea aducerii în stare de 
sclavie, de achiziționare a unui sclav în vederea vinderii sau schim- 
bului, de cesionare prin vânzare sau schimb a unui sclav dobândit, 
pentru ca acesta să fie vândut sau schimbat, ca şi orice act de comerţ 
sau de transport de sclavi. 

Convenţia din 1926 a fost completată din 1956 de Convenţia 
suplimentară referitoare la abolirea sclaviei, a traficului de sclavi şi a 
instituţiilor şi practicilor analoge sclaviei. 

Convenţia din 1926 desființa în drept de o manieră clară sclavia, 
prevăzând că nici un stat, nici o organizație şi nici o persoană 
particulară nu au dreptul de a practica sclavia. 

In cuprinsul convenției se lărgea totodată sfera persoanelor ocro- 
tite, prin introducerea şi a categoriei persoanelor de condiţie servilă, al 
căror statut rezultă din instituţiile şi practicile analoge sclaviei. Sunt 

considerate persoane de condiție servilă persoanele aservite pentru 
datorii, servitorii, femeia dată în căsătorie fără acordul acesteia contra 
unei contribuţii băneşti sau materiale plătită părinţilor săi, minorul dat 
unei alte persoane în vederea exploatării muncii sale ete, 156, 

De asemenea, se condamnau practicile inumane de orice natură, 
cum ar fi mutilarea, marcarea cu fierul roşu etc. a unui sclav ori a unei 
persoane de condiţie servilă, care erau considerate infracțiuni. 

Sclavia şi traficul de sclavi sunt interzise şi prin Pactul inter- 
naţional cu privire la drepturile civile şi politice din 1966 (art.8), iar 
Convenţia asupra dreptului mării din 1982 cuprinde în art.99 prevederi 
referitoare la reprimarea sclaviei şi a traficului de sclavi pe mare. 


7.9. Traficul de femei şi de copii 


Traficul de femei şi de copii, un adevărat atentat la demnitatea şi 
valoarea ființei umane, a fost incriminat pentru prima dată prin 
Aranjamentul internațional cu privire la reprimarea traficului de femei, 
încheiat la Paris în 1904, între 16 state, urmat de Convenţia inter- 
națională cu privire la traficul de femei, semnată tot la Paris în 1910 şi 
deschisă tuturor statelor. 

Convenţia din 1910 considera ca infracțiune faptul de a recruta 
ori de a antrena sau a influenţa în vederea recrutării femei sau fete 
minore, spre a practica prostituţia, chiar cu consimțământul lor. Aceeaşi 
faptă, dacă era săvârşită asupra unei femei majore, constituia infrac- 
țiune numai dacă se recurgea la fraudă, violență, ameninţări sau abuz 
de autoritate. 

Convenţia din 1921 referitoare la traficul de femei şi de copii 
completa şi întărea convenţia anterioară, extinzând reglementarea şi la 
traficul de copii, indiferent de sexul acestora. 

O nouă convenţie, încheiată în 1933, care se referea la reprima- 
rea traficului de femei majore, incrimina traficul de femei majore 
efectuat chiar cu consimțământul acestora. 

Cea mai cuprinzătoare interdicţie asupra traficului de femei şi de 
copii s-a realizat prin Convenţia pentru reprimarea şi abolirea traficu- 
lui de fiinţe umane şi a exploatării prostituării altuia, din 1949. 


1% Se apreciază că mai există astăzi în lume în jur de 10-13 milioane de 
oameni în stare de sclavie sau alte forme de aservire, îndeosebi în Orientul 
Mijlociu, Africa, India, Malaezia, America Latină, dar şi în alte zone 
geografice (conform Stefan Glaser, op.cit., vol.I, p. 124-125; vol.I, p.183). 

Potrivit Convenţiei, părțile se angajează să pedepsească orice per- 
soană care, pentru a satisface pasiunile altuia, recrutează, antrenează sau 
influențează în vederea prostituţiei o altă persoană, chiar cu consimţă- 
mântul acesteia, exploatează prostituarea altei persoane, chiar dacă aceasta 
consimte, sau ține, dirijează ori finanţează o casă de prostituție. 

Convenţia se remarcă nu numai prin lărgirea interdicției formu- 
late, ci şi prin incriminarea şi a actelor preparatorii, a tentativei şi a 
tuturor formelor de participare la infracţiune, precum şi printr-o foarte 
largă paletă de măsuri privind cooperarea judiciară între state în 
vederea reprimării traficului de fiinţe umane (extrădare, recunoaşterea 
hotărârilor de condamnare în alte state etc.). 


Secţiunea 8 


Jurisdicţia penală internaţională 


8.1. Necesitatea unei jurisdicții penale internaţionale 


Dreptul penal internaţional a cunoscut până în prezent progrese 
remarcabile în plan material, prin adoptarea unor importante convenţii 
internaționale de reglementare a colaborării în diverse domenii, care 
cuprind şi dispoziţii cu caracter penal pentru sancţionarea încălcărilor 
grave ale prevederilor acestora, sau prin încheierea unor convenţii cu 
caracter pur penal de incriminare şi sancționare a unor fapte grave ce 
aduc atingere unor valori universale. 

In plan jurisdicţional, al creării unor instituţii judiciare interna- 
tionale, care să pună în aplicare normele de drept material consacrate, 
realizările sunt, însă, mai puţine. 

In lipsa unei asemenea jurisdicții penale, sancţionarea infracţiu- 
nilor internaţionale continuă să fie realizată, cu unele excepţii limitate 
şi conjuncturale, în cadru naţional, de către instanţele penale ale 
fiecărui stat. 

Convenţiile internaționale prin care se incriminează anumite 
fapte penale cuprind prevederi potrivit cărora statele membre se 
angajează să caute pe autorii respectivelor infracțiuni şi să-i pedep- 
sească indiferent de cetățenia acestora ori a victimelor lor, de locul 
unde au fost comise faptele, sau, în cazul în care nu consideră necesar 
sau posibil să o facă, să-i extrădeze altui stat interesat, precum şi să 
coopereze între ele, astfel ca aceştia să nu rămână nepedepsiţi'“”, ele 
exercitând în acest mod, o competenţă universală cu caracter alternativ. 


1% Eric David, op.cit., p. 643 şi urm. 

Convenţiile internaționale respective nu stabilesc, însă, şi reguli 
de drept judiciar sau procedural, în afara unor dispoziţii destul se 
sumare referitoare la obligația respectării de către instanțele jude- 
cătoreşti naţionale a garanțiilor procesuale general recunoscute şi 
comune legislaţiei penale a statelor civilizate. 

În baza convențiilor internaţionale care asigură protecţia uma- 
nitară a victimelor conflictelor armate, statele părți s-au angajat să ia 
toate măsurile legislative sau de altă natură, necesare pentru reprima- 
rea infracțiunilor grave, cu caracter de crime internaţionale, definite în 
cuprinsul acestora. 

Astfel, Convenţiile de la Geneva din 1949 (art.49 al Convenţiei 
I, art.50 al Convenţiei a II-a, art.105-108 şi 129 ale Convenţiei a III-a 
şi art.146 al Convenţiei a IV-a), Protocolul I adiţional la aceste 
convenţii, încheiat în 1977 (art.85, par.1), ca şi Convenţia de la 
Geneva din 1954 pentru protecţia bunurilor culturale în caz de conflict 
armat (art.28) impun statelor semnatare, între altele, trei categorii de 
obligaţii: de a incrimina în legislaţia naţională faptele grave de încăl- 
care a regulilor umanitare, de a sancţiona persoanele care comit 
infracțiuni da această natură şi de a asigura anumite garanţii de ordin 
procedural pentru inculpaţi referitoare la judecată, dreptul de apărare, 
căile de recurs sau executarea pedepselor. 

Asemenea obligaţii sunt asumate de către statele părți şi în 
cuprinsul convențiilor referitoare la reprimarea altor infracțiuni inter- 
naționale, cum ar fi genocidul (art.V al Convenţiei din 1948), tero- 
rismul (art.1 al Convenţiei din 1937), traficul de stupefiante (art.36 al 
Convenţiei unice asupra stupefiantelor din 1961) etc. 

Sancţionarea potrivit jurisdicțiilor naţionale a infracțiunilor in- 
criminate prin convenţii internaționale constituie o modalitate juridică 
necesară, dar nu şi suficientă. Practica a dovedit că lipsa unei juris- 
dicții internaţionale permanentă şi imparțială, competentă să judece 
toate infracțiunile cu caracter internaţional, astfel cum acestea sunt 
definite şi caracterizate prin convențiile respective, constituie o lacună 
majoră a dreptului internaţional actual, cu consecințe defavorabile 
pentru comunitatea internaţională în efortul tot mai organizat al aces- 
teia de a controla fenomenul infracțional şi de a sancţiona pe cei ce 
încalcă legalitatea internaţională. 

Dacă în cazul infracțiunilor săvârşite de către persoane parti- 
culare acest inconvenient este în mare măsură limitat prin formele de 
colaborare internaţională instituţionalizate în cuprinsul convențiilor 
(asistenţa judiciară, extrădarea, comisiile rogatorii, cooperarea în prin- 

derea infractorilor etc.), în cazul celorlalte crime (contra păcii, împo- 
triva umanității şi de război), care constituie cele mai grave încălcări 
ale dreptului internaţional, posibilitatea ca faptele să fie pedepsite de 
către tribunalele naționale este redusă, dacă nu iluzorie, deoarece ase- 
menea infracțiuni sunt cel mai adesea inspirate sau ordonate de către 
guvernele statelor. 

Ideea creării unui tribunal penal internaţional care să fie com- 
petent a judeca infracțiunile comise prin încălcarea normelor de drept 
internațional datează încă din secolul al XIX-lea, iar tentativele de 
materializare au început a se face după primul război mondial, în 
cadrul Societăţii Naţiunilor, susținute fiind şi de înalte foruri ale 
ştiinţei juridice, în special de Asociaţia de Drept Internaţional, Institu- 
tul de Drept Internaţional şi Asociaţia Internaţională de Drept Penal, o 
contribuţie importantă având în cadrul acestora românul Vespasian V. 
Pella, şi au fost continuate apoi în cadrul Organizaţiei Naţiunilor 
Unite, începând cu anul 1950. 

Convenții internaționale importante privind incriminarea unor 
fapte grave cum sunt cele referitoare la terorism (1937), genocid 
(1948) şi apartheid (1973), prevedeau că judecarea faptelor de acest 
gen să se facă nu numai de către instanţele naționale, ci şi de către o 
curte sau un tribunal penal internaţional, dar proiectele întocmite nu au 
putut să fie finalizate. 

In lipsa unui tribunal internaţional cu competenţă universală, 
unele nevoi presante şi punctuale au fost satisfăcute prin înființarea de 
tribunale penale ad-hoc. 

In 1945 s-au constituit tribunalele militare internaţionale de la 
Niirenberg şi Tokio, care au judecat pe principalii vinovaţi de 
declanşarea şi purtarea celui de-al doilea război mondial, iar mai târziu 
s-au înființat Tribunalul Internaţional pentru fosta Iugoslavie şi cel 
pentru Ruanda, astăzi în funcțiune. 

Tribunalul Internaţional pentru fosta Iugoslavie a fost înființat în 
1993 pentru pedepsirea persoanelor responsabile de violări grave ale 
dreptului umanitar, comise pe teritoriul acestei țări, începând cu 
l ianuarie 1991, iar Tribunalul Internaţional pentru Ruanda a fost înfiin- 
tat în 1994, având drept sarcină pedepsirea persoanelor responsabile 
de genocid şi alte violări grave ale dreptului internațional umanitar 
comise pe teritoriul Ruandei şi a cetăţenilor ruandezi vinovaţi de 
genocid şi alte asemenea violări comise pe teritoriile statelor vecine, 
între 1 ianuarie 1994 şi 31 decembrie 1994. Ambele tribunale interna- 
tionale au fost constituite în baza unor rezoluţii ale Consiliului de 
Securitate al O.N.U. 

8.2. Curtea Penală Internaţională 


Eforturile pentru constituirea unui tribunal internaţional cu 
competență universală şi caracter permanent şi-au găsit, după multe 
tergiversări şi întreruperi, o fericită încununare prin semnarea la 
Roma, la 7 iulie 1998, a Statutului Curţii Penale Internaţionale, al 
cărui text fusese stabilit în cadrul Conferinţei Diplomatice convocată 
în acel oraş în baza unei rezoluţii a Adunării Generale a O.N.U. din 
decembrie 1997 (Rezoluţia nr.160, Doc. O.N.U. A/RES/52/160). 

În competenţa Curţii Penale Internaţionale intră cele mai grave 
crime care interesează comunitatea internațională, prevăzute de art.5 
al Statutului Curţii: 

a) Crima de genocid; 

b) Crimele împotriva umanităţii; 

c) Crimele de război; 

d) Crima de agresiune. 

Genocidul este definit de art.6 al Statutului în formularea dată de 
Convenţia pentru prevenirea şi reprimarea crimei de genocid din 1948. 

In ce priveşte crimele contra umanităţii, acestea sunt definite ca 
acte comise în cadrul unui atac generalizat sau sistematic îndreptat 
împotriva oricărei populaţii civile, cunoscându-se natura unui aseme- 
nea atac, atât în timp de război, cât şi în timp de pace. 

Referindu-se la crimele de război, statutul face o distincţie clară 
între cele comise în timpul unui conflict armat internaţional şi cele co- 
mise pe perioada existenţei unui conflict armat fără caracter interna- 
tional, urmând linia de reglementarea stabilită la Geneva în 1977. 

Crimele de război sunt sistematizate şi precizate în raport de 
categoriile de norme de drept umanitar pe care le încalcă: 

- regulile de conducere a operaţiilor militare pentru a se respecta 
delimitarea ce trebuie făcută între obiectivele militare şi cele civile, 
între combatanți şi populaţia civilă; 

- folosirea unor metode de război interzise; 

- folosirea unor arme interzise prin convenții internaționale şi 
care prin natura lor sunt contrare principiilor ducerii războiului. 

In legătură cu crima de agresiune statutul prevede că jurisdicția 
Curţii se va exercita numai după ce se va adopta o prevedere care să 
definească această crimă, deci când se va realiza un acord asupra 
tuturor elementelor constitutive ale acesteia, prevedere care să fie 
încorporată în statut, printr-un amendament ulterior. 

In judecarea cauzelor, Curtea Penală Internaţională va aplica un 
complex de principii şi norme juridice, după cum urmează: principiile 

uzuale de drept internațional penal, tratatele internaționale pertinente, 
principiile şi normele dreptului internațional general, inclusiv prin- 
cipiile dreptului internațional al conflictelor armate, iar atunci când 
acestea ar fi insuficiente, va putea să aplice şi legislaţia naţională a 
statelor care în mod normal ar fi trebuit să-şi exercite competența 
asupra cauzei deduse judecății, cu condiția ca acestea să nu fie 
incompatibile cu statutul său, cu dreptul internațional, precum şi cu 
normele şi standardele recunoscute pe plan internațional. 

Curtea este structurată în: preşedinţie, secţii de apel, de primă 
instanță şi preliminare, un birou al procurorului şi grefa, plus com- 
partimente administrative. 

Curtea este compusă din 18 judecători, aleşi dintre persoane cu 
înalte calităţi morale, caracterizate de imparţialitate şi integritate, care 
dețin calificarea necesară pentru a fi numiţi, în statele din care provin, 
în cele mai înalte funcţii judiciare şi care trebuie să satisfacă urmă- 
toarele exigențe: să aibă competenţa necesară în procedura penală, 
precum şi o experiență relevantă ca judecător, procuror, avocat sau 
alte funcţii similare în probleme de drept penal ori să aibă o com- 
petenţă recunoscută în domeniul dreptului internaţional şi să cunoască 
cel puţin una din limbile de lucru ale Curţii (engleza, rusa, franceza, 
spaniola, chineza şi araba). 

Statutul Curţii cuprinde reglementări detaliate privind procedura 
de judecată, organizarea, funcţionarea şi finanțarea instanţei, precum 
şi reguli de cooperare şi asistenţă judiciară cu statele care au devenit 
părți la statut, acceptând jurisdicția Curţii. 

In anul 2002 s-a întrunit numărul necesar de ratificări prevăzute 
de Statutul Curţii Penale Internaționale, astfel că acesta a intrat în 
vigoare. 

